
Stuart MacBride trăieşte în Scoţia, la Aberdeen, oraş care 
constituie decorul romanului său de debut, Cold, Granite 
(Granitul rece, 2005). Dying Light, Broken Skin şi Flesh House, 
romanele publicate ulterior, au confirmat talentul tânărului 
scriitor britanic, devenit un obişnuit al listelor de bestselleruri şi 
distins cu CWA Dagger în the Library Award 2007 şi Crime 
Thriller Award pentru debut. MacBride a lucrat ca web designer, 
web manager, programator, apoi a devenit manager de proiect 
la o companie internaţională. Dar atracţia scrisului a existat 
dintotdeauna, iar în cele din urmă MacBride i-a cedat, 
încercându-şi mai întâi mâna cu fantasy şi SF, apoi cu thrillere. 
„Aveam doi prieteni care scriau romane şi mi-am zis, de ce nu? 
Şi eu aş putea face asta. Insă mi-a luat câţiva ani buni”, 
mărturiseşte Stuart MacBride pe pagina web personală. 


Un iepure, o căprioară, o pisică, un copil... O sinistră trecere în 
revistă a conţinutului unui hambar. O colecţie înfiorătoare de 
animale moarte, adunate de pe şosele de către un personaj 
extrem de ciudat - Hoitarul. Ceaţă şi ploaie, o ploaie nesfârşită, 
transformată în ninsoare. In această atmosferă mohorâtă a 
oraşului Aberdeen din Scoţia se desfăşoară acţiunea romanului 
de debut al lui Stuart MacBride, Granitul rece. Sergentul McRae, 
întors în poliţie după o lungă şi dureroasă convalescenţă, se 
pomeneşte în plin coşmar: în prima lui zi de lucru cadavrul unui 
copil este găsit pe malul râului, iar după 24 de ore un alt copil e 
dat dispărut. In plus, se pare că presa se află mereu cu un pas 
înaintea poliţiei, aşa că sergentul McRae va trebui să facă un 
pact cu ziaristul Colin Miller dacă vrea să oprească scurgerea de 
informaţii. Lucrurile se precipită când un avocat alunecos obţine 
eliberarea unui pedofil, iar Hoitarul, un individ schizofrenic, dar 
absolut inofensiv, care curăţă şoselele de animale moarte, cade 
victimă furiei comunităţii. 


Pentru Fiona 


Mulţumiri 


Această carte este o ficţiune. Puținele fapte reale care apar în 
ea provin de la oameni care au răspuns unui noian de întrebări 
stupide. Prin urmare, mulţumiri: sergentului Jacky Davidson şi 
sergentului Matt Mackay de la Poliţia Grampian, pentru ajutorul 
dat cu privire la procedurile poliţiei din Aberdeen; doamnei 
doctor Ishbel Hunter, tehnician patolog senior în departamentul 
de patologie al Infirmeriei Regale din Aberdeen, pentru 
descrierile amănunțite ale autopsiilor; lui Brian Dickson, şeful 
pazei de la Press and Journals pentru turul şi explicaţiile oferite. 

Mulţumiri deosebite agentului meu Philip Patterson pentru 
vorbele dulci rostite adorabilelor Jane Johnson şi Sarah Hodgson 
de la Harpercollins, făcând posibilă publicarea acestei cărţi. Şi 
extraordinarelor Lucy Vanderbilt, Andrea Joyce şi celorlalţi din 
echipă pentru munca deosebită depusă pe drepturi 
internaţionale. Şi Andreei Best, lui Kelly Ragland şi Saskiei van 
Iperen pentru că au acceptat ideile şi sugestiile. 

Mulţumiri lui James Oswald pentru încurajările de la început şi 
lui Mark Hayward, primul meu editor la Marjacq până să mă 
abandoneze şi să devină inspector fiscal, care m-a sfătuit să nu 
mai scriu toate tâmpeniile alea SF şi să încerc în schimb un 
roman cu crime în serie. 


Mai presus de toate, mulţumesc soţiei mele neastâmpărate, 
Fiona, pentru cănile de ceai, indicaţiile de Stuart MacBride 
gramatică, ortografie, pentru faptul că a spus că va refuza să 
citească manuscrisul dacă nu îi va plăcea şi pentru faptul că a 
rezistat cu mine atâţia ani. 


Şi la final: Aberdeenul nu e chiar aşa rău cum se aude. 
Credeţi-mă... 

Lucrurile moarte i se păruseră dintotdeauna speciale. Răceala 
lor suavă. Atingerea pielii lor. Mirosul dulce, înţepător, pe măsură 
ce se descompuneau. Pe măsură ce se întorceau la Dumnezeu. 

Lucrul de la el din braţe nu murise de mult timp. 

Cu doar câteva ore în urmă era plin de viaţă. 

Era fericit. 

Era murdar, dezgustător şi imperfect... 

Acum însă era pur. 

Cu mişcări blânde, îl puse reverenţios la loc deasupra 
grămezii, la un loc cu toate celelalte. Tot ce se găsea aici fusese 
cândva viu, plin de energie, zgomotos, murdar, imperfect, 
dezgustător. Acum însă cu toţii erau lângă Dumnezeu. Acum îşi 
aflaseră liniştea. 

Inchise ochii şi inspiră adânc, îmbătându-se de mirosurile 
acelea. Unele proaspete, altele grele. Toate minunate. Probabil 
că mirosurile astea le simţi atunci când eşti Dumnezeu, gândi el 
admirându-şi colecţia. Probabil că aşa miroase şi în rai. 
Inconjurat de moarte. 

Faţa i se lăţi într-un zâmbet larg, la fel cum o clădire este 
cuprinsă de flăcări. Ar fi timpul să-şi ia medicamentul; dar nu 
chiar acum. Incă nu. 

Nu când sunt atât de multe lucruri moarte de care să te 
bucuri. 

Afară ploua cu găleata. Picăturile grele se loveau cu zgomot 
de pereţii şi plafonul cortului albastru din plastic al Centrului de 
Operaţiuni, răsunând în spaţiul închis, luându-se la întrecere cu 
zumzetul constant al generatoarelor portabile şi făcând 
imposibilă orice conversaţie. Nu că ar fi avut cineva chef de 
vorbă la douăsprezece şi un sfert într-o noapte de luni. 

Cel puţin nu cu David Reid zăcând acolo. Pe pământul 
îngheţat. 

La un capăt al cortului încovoiat sub greutatea picăturilor de 
ploaie, un şanţ lat cam de un metru fusese izolat de poliţie cu 
bandă albastră. Apa întunecată şi vâscoasă sclipea în lumina 
reflectoarelor. Celălalt capăt al cortului era aşezat chiar pe malul 
râului, iarba fiind strivită sub paşii celor care se tot perindau pe 
acolo. 

Era multă lume. Patru agenţi de la Biroul de ldentificări al 
Poliţiei Aberdeen, toţi purtând salopete albe din hârtie: doi dintre 
ei acopereau totul cu pudră şi bandă adezivă în căutarea 
amprentelor, unul făcea fotografii, iar al patrulea filma scena 
crimei pentru arhivă. Adăugaţi la aceştia un poliţist care părea cu 
desăvârşire lipsit de experienţă, medicul de serviciu, un detectiv 
care avusese parte şi de zile mai bune, plus oaspetele de onoare. 
Micul David Brookline Reid. Peste trei luni ar fi împlinit 4 ani. 

Trebuiseră să îl scoată din şanţul plin de apă rece înainte ca 
decesul să fie constatat. Nu că ar fi fost vreun dubiu în privinţa 
asta. Bietul copil murise cu mult timp în urmă. Acum zăcea întins 
pe spate pe un pătrat albastru din plastic, în văzul tuturor, cu un 
tricou X-Men ridicat în jurul umerilor. Nu mai avea pe el nimic 
altceva. 

Bliţul camerei se declanşă din nou, luând cu sine fiecare 
detaliu şi culoare, lăsând imprimată pe retină o imagine ce 
refuza să dispară. 

Păstrând o oarecare distanţă de scena principală, sergentul 
Logan MCrae stătea cu ochii închişi, gândindu-se la ce îi va spune 
mamei micuţului David Reid. Fiul ei fusese dat dispărut cu trei 
luni în urmă. Trei luni fără nici un semn. Trei luni în carenua 
încetat să spere că fiul ei se va întoarce într-o zi viu şi 
nevătămat. Şi în tot acest timp, el zăcea mort într-un şanţ. 

Logan îşi trecu o mână peste faţa-i obosită, simțind perii aspri 
ai bărbii nerase. lisuse, ar ucide pentru o ţigară. Nici măcar nu ar 
fi trebuit să fie aici! 

Aruncă o privire la ceas şi scoase un oftat, slobozind totodată 
o dâră de abur. Paisprezece ore de când se întorsese la treabă 
ieri-dimineaţă. Gata cu liniştea vieţii de zi cu zi. 

O rafală de vânt rece pătrunse în cort, iar Logan îşi ridică 
privirea pentru a vedea o siluetă udă leoarcă păşind repede 
înăuntru. Sosise patologul. 

Doctor Isobel MacAlistar: 33 de ani, brunetă, părul tuns scurt, 
puţin peste 1,60. Scoate mici mieunături atunci când interiorul 
pulpei îi este muşcat uşor. Era îmbrăcată impecabil, într-un 
costum gri şi un palton negru pe deasupra, efectul fiind uşor 
alterat de perechea de cizme uriaşe Wellington care îi treceau de 
genunchi. 

Aruncă o privire profesională prin cortul ticsit de oameni, 
înainte ca ochii să îi rămână fixaţi în direcţia lui Logan. Un 
zâmbet vag îi apăru pe faţă, dar dispăru la fel de subit. Nu e de 
mirare, dacă stai să te gândeşti cum arăta el. Nebărbierit, cu 
cearcăne şi cu părul negru făcut vâlvoi şi încreţit de ploaie. 

Isobel deschise gura parcă pentru a spune ceva şi apoi o 
închise la loc. 

Ploaia se izbea de partea de sus a cortului, aparatul foto 
păcănea şi scâncea în timp ce bliţul se declanşa cu o frecvenţă 
ameţitoare, iar generatoarele mormăiau. Cu toate astea, liniştea 
era asurzitoare. 

Medicul de serviciu fu cel care rupse vraja: 

— La naiba! 

Stătea într-un picior, scuturându-l pe celălalt, în care se putea 
vedea un pantof plin cu apă. 

Isobel adoptă atitudinea ei profesională. 

— A fost constatat decesul? întrebă cu o voce foarte ridicată, 
încercând să acopere zgomotul. 

Logan oftă. Momentul trecuse. 

Medicul de serviciu îşi înăbuşi un căscat, îndreptându-şi 
arătătorul către cadavrul mic şi foarte umflat din mijlocul 
cortului. 

— Mda, e mort de-a binelea. 

Işi înfundă mâinile în buzunare şi îşi trase zgomotos nasul. 

— Dacă vrei părerea mea: e mort de o grăma' de timp. Mai 
bine de două luni. 

Isobel încuviinţă din cap şi îşi aşeză trusa medicală pe folia de 

pe jos, lângă cadavru. 

— Probabil ai dreptate, spuse ea, aplecându-se şi examinând 
corpul copilului. 

Doctorul se mai învârti o vreme prin preajmă, lipăind prin 
noroi, în timp ce Isobel îşi puse o pereche de mănuşi de cauciuc 
şi începu să îşi scoată instrumentele. 

— Mda, bine, zise el, dă-ne de ştire cu un ţâr dacă ai nevoie de 
ceva, OK? 

Isobel îl asigură că aşa va face, el îi adresă o scurtă 
plecăciune, scuzându-se şi se strecură pe lângă Logan, dispărând 
în noaptea ploioasă. 

Logan privi în jos, spre creştetul capului lui Isobel, gândindu-se 
la toate lucrurile pe care îşi propusese să i le spună prima dată 
când avea să o vadă din nou. Să fie totul ca înainte. Să repare 
ceea ce stricase în ziua în care Angus Robertson fusese 
condamnat pe viaţă. Dar de fiecare dată când încercase să îşi 
imagineze acest moment, nu luase în calcul că un copil va zăcea 
mort între ei. Nu era tocmai cadrul perfect. 

Aşa că spuse: 

— Imi poţi comunica momentul decesului? 

Isobel îşi ridică ochii de la trupul copilului, care prezenta 
semne avansate de descompunere şi roşi aproape insesizabil. 

— Wilson nu era departe, răspunse ea, ocolindu-i privirea. 
Două, poate chiar trei luni. Voi şti mai bine după autopsie. li 
cunoşti identitatea? 

— David Reid. Trei ani, încuviinţă Logan. E dat dispărut din 
august. 

— Bietul copilaş. 

Isobel scoase la iveală din trusă o pereche de căşti, pe care şi 
le puse pe cap. Verifică apoi dacă microfonul funcţiona. Introduse 
o casetă nouă în reportofon şi începu examinarea. 


Unu şi jumătate după miezul nopţii şi ploaia nu părea că vrea 
să se oprească. Sergentul Logan McRae se adăpostise sub un 
stejar răsucit, folosindu-se de trunchiul copacului ca de un 
paravan împotriva vântului şi privea cum bliţul fotografului 
luminează intermitent cortul. De fiecare dată când se declanşa 
bliţul, siluetele din spatele pânzei albastre a cortului păreau 
angrenate într-un joc al umbrelor cenuşii. 

Patru reflectoare foarte puternice sfârâiau sub ploaia 
torențială, învăluind zona din jurul cortului într-o lumină 
supărător de albă, în timp ce generatoarele de curent duduiau 

într-un abur albăstrui scos parcă de un motor diesel. Ploaia rece 
şuierând pe metalul încins. Dincolo de acest cerc de lumină, 
bezna era de nepătruns. 

Două dintre reflectoare erau îndreptate spre locul în care 
şanţul ieşea de sub cort. Ploile de noiembrie umpluseră până la 
refuz şanţul şi câţiva poliţişti scufundători, deloc încântați de 
situaţie, bâjbâiau îmbrăcaţi în costume bleumarin de neopren 
prin apa înaltă până la brâu. Asta în timp ce doi agenţi de la 
Biroul de ldentificări se chinuiau să întindă un alt cort pe 
deasupra scufundătorilor, purtând o bătălie dinainte pierdută cu 
vântul şi cu ploaia în timp ce încercau să protejeze eventualele 
dovezi pentru criminalişti. 

La mai puţin de trei metri mai încolo, râul Don trecea tăcut, 
întunecat şi umflat de precipitaţii. Particule de lumină dansau pe 
suprafaţa lui: reflectoarele oglindindu-se în apa neagră, formele 
lor destrămându-se şi contopindu-se la loc sub ploaia torențială. 
Dacă exista un lucru pe lume pe care oraşul Aberdeen îl făcea 
temeinic, acela era fără îndoială ploaia. 

Râul rupsese deja în multe locuri stăvilarele, inundând 
terenurile din jur şi transformând câmpiile în lacuri. De aici, erau 
mai puţin de doi kilometri până la Marea Nordului şi apa se 
deplasa cu mare repeziciune. 

Pe celălalt mal al râului, se puteau vedea blocurile-turn din 
Hayton, dincolo de o perdea de copaci desfrunziţi. Cinci 
dreptunghiuri monotone de piatră, punctate din loc în loc de 
lumini palide, care apăreau şi dispăreau din cauza ploii. O noapte 
de groază. 

O echipă de căutători încropită în grabă îşi făcea drum cu 
băgare de seamă de-a lungul malului, luminând cu lanternele 
când într-o parte, când în cealaltă, deşi era mult prea întuneric 
pentru a găsi ceva. O să dea bine totuşi la ştirile de dimineaţă. 

Trăgându-şi nasul, Logan îşi îndesă şi mai adânc mâinile în 
buzunare şi se întoarse să se uite în susul pantei către luminile 
supărătoare ale camerelor de televiziune. Ziariştii apăruseră la 
puţin timp după ce ajunsese Logan, nerăbdători să zărească 
măcar o bucăţică de cadavru. La început doar presa locală, 
punând întrebări oricui purta o uniformă de poliţist; apoi îşi 
făcuseră apariţia şi fraţii lor mai mari. BBC şi ITV, cu tot cu 
camerele şi prezentatorii lor cu mutre serioase. 

Poliţia locală emisese comunicatul standard pentru acest tip 
de situaţii, bineînţeles fără vreun detaliu semnificativ. Naiba ştie 
despre ce îşi vor face reportajele. 

Logan se întoarse cu spatele la ei şi privi din nou către 
lanternele tremurătoare ale echipei de căutare, care înainta 
anevoios în întuneric. 

Nici măcar nu ar fi trebuit să fie cazul lui. Cel puţin nu în prima 
zi după ce se întorsese. Dar toţi ceilalţi din Departamentul de 
Criminalistică erau fie la vreun curs de perfecţionare, fie se 
făceau pulbere la petrecerea de retragere a vreunuia. Nu era nici 
măcar un inspector la faţa locului! Inspectorul McPherson, cel 
care trebuia să-l ajute pe Logan să se reacomodeze, era ocupat 
să-şi repare capul, după ce cineva încercase să îi ia gâtul cu un 
cuţit de bucătărie. Aşa că iată-l pe sergentul Logan McRae 
conducând investigaţiile unui caz major de crimă şi rugându-se 
să nu o dea în bară până reuşea să îl paseze altcuiva. Bun venit 
înapoi la treabă! 

Polițistul tinerel ieşi clătinându-se din cort şi, înaintând cu greu 
prin mocirlă, i se alătură lui Logan sub stejarul răsucit. Părea să 
aibă aceeaşi stare de spirit ca şi Logan. Doar că mai rea. 

— lisuse, spuse polițistul tremurând şi îşi înfipse o ţigară în 
gură, ca şi cum acesta ar fi fost singurul lucru care îi ţinea capul 
la un loc. 

După ce se gândi câteva clipe, îi oferi una şi sergentului, dar 
Logan îl refuză. Polițistul ridică din umeri şi scoase la iveală din 
buzunarul de la piept al uniformei o brichetă, cu care îşi aprinse 
ţigara; aceasta lumină în întuneric asemenea unui cărbune 
încins. 

— Halal privelişte pentru prima zi înapoi la muncă, nu-i aşa, 
domnule? 

O dâră de fum se risipi în noapte şi Logan inspiră adânc, 
încercând să tragă cât mai mult din el în plămâni înainte ca 
vântul să îl facă nevăzut. 

— Ce zice lso... 

Se opri. 

— Ce zice doctorul MacAlistar? 

Cortul se lumină din nou cu siluetele cenuşii prinse într-o 
scenă statică. 

— Nu prea multe faţă de medicul de serviciu, domnule. 
Săracu' copil, a fost strangulat cu ceva. Ea spune că cealaltă 
chestie s-a întâmplat după aia. 

Logan închise ochii, încercând să îşi scoată din minte imaginea 
cadavrului umflat al copilului. 

— Mda, încuviinţă din cap polițistul, iar capătul roşu al ţigării 
se mişcă de sus în jos în întuneric. Măcar era mort atunci când s- 

a întâmplat. Poa’ să zică mersi că nu a fost invers. 


Concraig Circle, numărul 15, era situat într-una din zonele mai 
noi din Kingswells, o suburbie aflată la doar cinci minute de 
Aberdeen, apropiindu-se de oraş cu fiecare an ce trecea. Casele 
de aici erau prezentate drept „sedii de firmă cu design 
particular”, însă arătau ca şi cum ar fi fost trântite acolo de 
cineva cu multe cărămizi galbene în stoc, dar fără pic de 
imaginaţie. 

Numărul 15 se afla chiar la intrarea unei fundături şerpuite. 
Grădinile erau deocamdată prea noi ca să fie altceva decât nişte 
dreptunghiuri de iarbă cu marginile marcate de tufişuri boante. 
Multe dintre plante aveau agăţate încă etichetele de la magazin. 
Luminile de la parter erau aprinse, strălucind prin storurile trase, 
în ciuda faptului că era aproape ora două noaptea. 

Sergentul Logan McRae stătea aşezat pe scaunul de lângă 
şofer în duba Departamentului de Criminalistică şi ofta. li plăcea 
sau nu, acum era ofiţerul superior de investigaţii, lucru care 
însemna că trebuia să o anunţe pe mama lui David Reid că fiul ei 
murise. Totuşi, îşi adusese cu el o asistentă socială şi o agentă 
de rezervă ca să nu ducă singur povara în spate. Măcar avea pe 
cineva alături. 

— Să mergem, spuse el într-un final. N-are sens să o tot 
amânăm. 

Uşa de la intrare fu deschisă de un bărbat masiv, trecut de 50 
de ani, cu o faţă stacojie, cu mustață şi având o privire injectată 
şi ostilă. Privi uniforma agentei Watson. 

— Era şi timpul să  apăreţi, neisprăviţilor! spuse «el, 
încrucişându-şi braţele şi fără a se da la o parte. 

Logan închise gura. Nu era tocmai ce se aşteptase. 

— Vreau să vorbesc cu domnişoara Reid. 

— Chiar aşa? Aţi ajuns cam târziu! Nenorociţii ăia de reporteri 
au fost aici acum un sfert de oră pentru declaraţii! 

Vocea lui creştea cu fiecare cuvânt pe care îl rostea, până 
când bărbatul începu să-i urle în faţă lui Logan: 

— Noi ar fi trebuit să aflăm primii! 

Se izbi cu pumnul în piept. 

— Noi suntem familia lui! 

Logan tresări. Cum naiba aflaseră ziarele că trupul lui David 
Reid fusese cel descoperit? Ca şi cum familia lui nu ar fi fost 
oricum Îndurerată. 

— Imi pare rău, domnule...? 

— Reid. Charles Reid, răspunse omul, încrucişându-şi din nou 
braţele şi umflându-se parcă şi mai tare. Tatăl ei. 

— Domnule Reid, nu ştiu cum a aflat presa despre asta. Darvă 
promit: vinovatul, oricine ar fi el, va plăti cu vârf şi îndesat. 

Logan făcu o pauză. 

— Ştiu că asta nu rezolvă problema, dar acum trebuie să 
vorbesc cu mama lui David. 

Bărbatul îi aruncă lui Logan o privire fioroasă de pe treapta de 
sus. Într-un final păşi într-o parte, iar Logan putu să zărească prin 
geamul uşii un hol mic, vopsit într-un galben vesel. Pe o canapea 
roşu-aprins se aflau două femei: una din ele arăta ca un vas de 
război pictat cu motive florale, iar cealaltă ca un zombie. 

Femeia mai tânără nici nu privi către poliţiştii care intrară în 
cameră. Avea privirea aţintită în gol către televizor, unde Dumbo 
era chinuit de zor de clovni. Logan privi întrebător către asistenta 
socială, însă aceasta făcea tot posibilul să îi ocolească privirea. 
Trase adânc aer în piept. 

— Domnişoară Reid? 

Nici o reacţie. 

Logan se aşeză pe vine, chiar în faţa canapelei, blocându-i 
astfel vederea televizorului. Ea privi prin el, ca şi cum nici nu s-ar 
fi aflat acolo. 

— Domnişoară Reid? Alice? 

Nici acum nu se mişcă, însă femeia în vârstă se încruntă şi îşi 
dezveli dinţii. Ochii îi erau roşii şi umflaţi, iar lacrimile îi 
străluceau pe obraji şi pe bărbie. 

— Cum îndrăzneşti? mârâi ea. Impuţ... 

— Sheila! 

Bărbatul în vârstă se apropie, iar femeia tăcu. Logan îşi 
îndreptă din nou atenţia către figura letargică de pe canapea. 

— Alice, spuse el, l-am găsit pe David. 

La auzul numelui fiului ei, o licărire de viaţă îi apăru în ochi. 

— David? 

Buzele ei se mişcară imperceptibil când şoptiră cuvântul. 

— Îmi pare rău, Alice. E mort. 

— David... 

— A fost ucis. 

Urmă un moment de linişte, apoi tatăl ei izbucni: 

— Nenorocitu’ dracului! Nenorocitu’ dracului! Avea trei ani! 

— Imi pare rău, fu tot ceea ce Logan reuşi să spună. 

— lţi pare rău? lţi pare rău? 

Domnul Reid începu să se învârtă în jurul lui, cu faţa purpurie. 

— Dacă voi, o grămadă de ticăloşi neisprăviţi, nu v-aţi mai fi 
scobit în cur aiurea şi l-aţi fi găsit atunci când a dispărut, nu ar fi 
mort acum! Trei luni! 

Agenta socială începu să fluture din mâini, îndemnând la calm, 
dar domnul Reid o ignoră cu desăvârşire. Tremura de furie, iar 
lacrimile îi inundaseră ochii. 

— Trei! Luni! Nenorocite! 

Logan îşi ridică mâinile. 

— Gata, domnule Reid, calmaţi-vă, bine? Ştiu că sunteţi 
supărat... 

Lovitura nu ar fi trebuit să îl ia prin surprindere pe Logan, dar 
o făcu. Un pumn ca de granit îl izbi în stomac, exact în cicatricea 
de la operaţie, moment în care simţi cum măruntaiele îi iau foc. 
Deschise gura pentru a ţipa, dar nu mai avea aer în plămâni. 

Genunchii i se încovoiară. O mână de fier îl apucă de haină 
trăgându-l în faţă, încercând să îl ţină în picioare, în timp ce un 
alt pumn se pregătea să îl transforme într-o bucată de carne 
însângerată. 

Agenta Watson strigă ceva, dar Logan nu înţelese ce anume. 
Se auzi un trosnet, iar mâna care îl ţinea îi dădu drumul. Logan 
se prăbuşi pe covor, ghemuindu-se instantaneu cu stomacul 
cuprins de flăcări. Un nou țipăt furios, urmat de ameninţarea 
agentei Watson că îi va rupe mâna domnului Reid dacă nu se 
calmează. 

Domnul Reid urlă de durere. 

Vasul de război strigă: 

— Charlie! Pentru numele lui Dumnezeu, opreşte-te! 

Agenta Watson spuse ceva foarte neprofesional, după care 
toată lumea amuţi. 


Maşina de patrulă porni pe Anderson Drive, însoţită de 
zgomotul ascuţit al sirenei. Logan era aşezat pe scaunul din 
dreapta şoferului, cu faţa pământie şi umedă, cu mâinile pe 
stomac şi strâmbându-se de durere la fiecare groapă sau 
denivelare. 

Domnul Charles Reid era legat pe unul din scaunele din spate 
cu centura de siguranţă peste mâinile încătuşate. Arăta foarte 
speriat. 

— O, Doamne, îmi pare rău! O, Doamne, îmi pare atât de rău! 

Agenta Watson frână brusc în faţa secţiei de Urgenţe, lăsând 
maşina pe unul din locurile pe care scria „DOAR AMBULANŢE”. ÎI 
ajută pe Logan să iasă din maşină, ţinându-l ca şi cum ar fi fost 

din sticlă. Se opri doar pentru a-i spune domnului Reid: 

— Să nu-ţi mişti curul din maşină până mă întorc sau îţi fac 
matele jartiere! 

Pentru a fi sigură, porni alarma şi îl încuie înăuntru. Reuşiră să 
ajungă până la recepţie înainte ca Logan să leşine. 

Sediul Poliţiei Grampian. Clădirea era din beton gri şi sticlă, un 
bloc-turn cu şapte etaje, al cărui acoperiş era împânzit de 
sisteme de transmisie pentru urgenţe şi antene radio; clădirea 
era ascunsă în capătul lui Queen Street, chiar lângă Sheriff 
Court!, vizavi de Marischal College, o construcţie cenuşie, din 
granit, cu aspect de tort de nuntă şi chiar după colţ de Centrul 
Artelor, o imitație de templu roman construit de victorieni. Sediul 
central al poliției era o mărturie a  devotamentului 
antreprenorului faţă de clădirile urâte. Dar era la o aruncătură de 
băț de primărie, de consiliul local, unde mai pui că se învecina cu 
vreo zece puburi. 

Puburi, biserici şi ploaie. Trei lucruri pe care Aberdeenul le 
avea din belşug. 

Cerul era întunecat şi apăsător, iar strălucirea de sodiu a 
luminilor stradale dădea dimineţii un aspect bolnăvicios, de 
parcă străzile ar fi fost măcinate de o suferinţă anume. Ploaia 
torențială din noaptea trecută nu se oprise de tot, iar picăturile 
grele loveau în continuare trotuarele alunecoase. Canalele 
dădeau deja pe dinafară. 

Autobuzele îşi croiau drum mormăind, împroşcând cu jeturi de 
arteziană pe oricine era îndeajuns de nebun să iasă din casă într- 
o zi ca asta. 

Blestemând, Logan îşi strânse cu o mână haina la piept, 
dorindu-le în acelaşi timp o moarte lentă şi dureroasă tuturor 
ticăloşilor care conduceau autobuze. Avusese o noapte 
înfiorătoare: un pumn în măruntaie, urmat de trei ore de 
ghionturi şi împunsături din partea doctorilor de la Urgenţe. in 
final, pe la cinci şi un sfert, îl azvârliseră afară în ploaia rece cu 
un tub de analgezice şi un bandaj elastic. 

Reuşise să doarmă fix o oră. 

Logan îşi târî paşii până în holul clădirii de pe Queen Street şi 
se opri, ud leoarcă, la biroul curbat al recepţiei. Apartamentul 
său era la două minute distanţă, dar ploaia reuşise să-l ude de-a 
binelea. 

— Bună dimineața, domnule, fu salutat din spatele 
paravanului de sticlă de către un ofiţer de serviciu cu o faţă 


1 În Scoţia, Sheriff Court denumeşte judecătoria locală. 

ascuţită, pe care nu îl recunoscu. Vă pot ajuta? 

Ofiţerul arboră zâmbetul său politicos, iar Logan oftă. 

— Bună dimineaţa, răspunse. Trebuia să lucrez cu inspectorul 
McPherson... 

Zâmbetul politicos dispăru imediat ce ofiţerul de serviciu îşi 
dădu seama că Logan nu era vreun cetăţean. 

— Vă va fi destul de greu: cuţit în cap. 

Făcu un gest ca şi cum ar fi înjunghiat pe cineva, iar Logan 
încercă să nu se clintească de la locul său. 

— Sunteţi... - ofiţerul consultă un registru de pe birou, răsfoind 
paginile înainte şi înapoi până găsi ceea ce căuta. Sergentul 
McRae? 

Logan făcu semn că da, fluturându-şi legitimaţia pentru a 
dovedi acest lucru. 

— Mda, spuse ofiţerul, fără ca vreun muşchi al feţei să i se 
mişte. Foarte frumos. Trebuie să vă prezentaţi la inspectorul 
Insch. Va face o scurtă prezentare... 

Işi privi ceasul. 

— Acum cinci minute. 

Zâmbetul îi reapăru. 

— Nu-i place când oamenii întârzie. 


Logan întârziase douăsprezece minute la prezentarea de la 
7:30. Incăperea era plină de poliţişti şi polițiste cu expresii foarte 
serioase şi toţi se întoarseră pentru a-l privi în timp ce se 
strecură pe uşă, închizând-o fără zgomot în urma sa. In faţa lor, 
inspectorul Insch, un bărbat masiv, chel şi purtând un costum 
nou-nouţ, se opri în mijlocul frazei încruntându-se pe măsură ce 
Logan se îndreptă cu un mers şchiopătat către un loc liber din 
primul rând. 

— După cum spuneam, continuă inspectorul uitându-se urât la 
Logan, raportul preliminar al medicului patolog indică faptul că 
decesul s-a petrecut cu trei luni în urmă. Trei luni înseamnă 
destul de mult pentru ca dovezile criminalistice să se păstreze în 
acel loc, mai ales că a şi plouat cu găleata. Dar asta nu înseamnă 
că nu le vom căuta. Vom cerceta la milimetru zona, pe o rază de 
800 de metri de la locul unde a fost descoperit cadavrul. 

Un murmur se făcu auzit dinspre auditoriu. Era o suprafaţă 
destul de mare de cercetat şi oricum nu aveau nici o şansă să 
găsească ceva. Nu după trei luni. Şi afară turna în continuare cu 
găleata. Va fi o treabă lungă, umedă şi nasoală. 

— Ştiu că veţi avea bătăi de cap, spuse Insch, căutându-se în 

buzunar după un jeleu. 

II privi atent, îi desfăcu ambalajul şi îl făcu nevăzut în gură. 

— Dar nu mă interesează. Vorbim aici despre un copil de trei 
ani. II vom prinde pe nenorocitul care a făcut-o. Nu avem voie s-o 
dăm în bară. Ne-am înţeles? 

Făcu o scurtă pauză pentru a-i provoca pe cei prezenţi în sală 
să-l contrazică. 

— Bun! Că tot veni vorba de dat în bară: cineva a ciripit azi- 
noapte la Press and Journal că am găsit cadavrul lui David Reid. 

Ridică ediţia de dimineaţă a ziarului. Titlul zilei era „COPILUL 
DISPĂRUT A FOST GĂSIT MORT!”. Prima pagină a ziarului 
cuprindea două fotografii: una cu faţa zâmbitoare a lui David 
Reid, iar cealaltă având în prim-plan cortul Centrului de 
Operaţiuni, luminat de bliţul fotografului poliţiei. Siluetele celor 
dinăuntru puteau fi văzute prin pereţii de plastic ai cortului. 

— Au contactat-o pe mamă pentru a-i cere declaraţii - 
inspectorul ridică vocea şi se întunecă şi mai tare - înainte ca noi 
să apucăm să îi spunem nenorocitei ăleia că fi-su e mort! 

Insch izbi ziarul de masă. Murmure înfuriate se auziră din 
public. 

— Vă puteţi aştepta cu toţii să primiţi zilele astea o vizită de la 
Standarde Profesionale?. Dar credeţi-mă, spuse Insch rar şi 
apăsat, vânătoarea asta de vrăjitoare va fi floare la ureche în 
comparaţie cu a mea. Şi când o să aflu cine a făcut-o, îl voi 
atârna cu fuduliile de tavan! 

Făcu din nou o pauză pentru a se uita ameninţător la fiecare. 

— Bine, acum sarcinile de azi. 

Inspectorul se aşeză pe marginea biroului şi citi cu voce tare 
numele: cine va merge din uşă în uşă, cine va face investigaţii pe 
malul râului, cine va rămâne să răspundă la telefoane. Singurul 
nume pe care nu îl strigă fu cel al sergentului Logan McRae. 

— Şi înainte să plecaţi, spuse Insch ridicându-şi palmele ca şi 
cum ar fi vrut să binecuvânteze adunarea, vreau să vă 
reamintesc că s-au pus în vânzare biletele la pantomimă la 
intrare. Să nu uitaţi să cumpăraţi câte unul! 

Trupele ieşiră târându-şi picioarele, cei care rămâneau să 
răspundă la telefoane privindu-i de sus pe colegii lor mai puţin 
norocoşi care aveau să-şi petreacă tot restul zilei bâjbâind prin 


? Direcţia Standarde Profesionale (abreviată DPS) este un corp din 
cadrul Poliţiei Metropolitane din Marea Britanie, însărcinat cu păstrarea 
standardelor şi a eticii profesionale a poliţiştilor. 

ploaie. Logan rămase în spatele şirului, sperând să recunoască 
pe cineva. Un an de medical şi nu mai rămăsese nici măcar o 
faţă pe care să o poată asocia cu vreun nume. 

Inspectorul îl observă rătăcind şi îl chemă la el. 

— Ce s-a întâmplat astă-noapte? întrebă el după ce ultimul 
poliţist părăsi sala în care se ţinuse prezentarea. 

Logan îşi scoase carnetul şi începu să citească: 

— Corpul a fost descoperit la orele 22:15 de un individ pe 
nume Duncan Nicholson... 

— Nu la asta mă refeream. 

Inspectorul Insch se rezemă de marginea biroului şi îşi 
încrucişă braţele. Cu statura sa impunătoare, capul chel şi 
costumul nou, arăta ca un Buddha bine îmbrăcat. Doar că nu 
atât de prietenos. 

— Watson te-a dus la Urgenţe astă-noapte pe la două. N-ai 
prins 24 de ore la serviciu şi deja ţi-ai petrecut o noapte la spital. 
Îl avem pe bunicul lui David Reid închis pentru atac asupra unui 
ofiţer. Şi, ca să pui capac, abia te-ai târât la prezentare. Şi ai 
întârziat. 

Logan se foi încurcat. 

— Păi, să vedeţi, domnul Reid era agitat. Nu era tocmai vina 
lui. Dacă ziarele nu ar fi sunat-o pe... 

Insch i-o tăie scurt. 

— Tu ar trebui să lucrezi cu inspectorul McPherson. 

— Păi... Da. 

Insch încuviinţă din cap mulţumit şi trase din buzunar un alt 
jeleu pe care îl făcu repede nevăzut în gură; începu să îl mestece 
în timp ce vorbea. 

— Nu mai e cazul. Până când McPherson îşi repară capul, eşti 
al meu. 

Logan încercă să-şi ascundă dezamăgirea. McPherson fusese 
şeful lui timp de doi ani, asta până Angus Robertson îi înţepase 
măruntaiele cu un cuţit de vânătoare cu lama de 20 de 
centimetri. Logan îl plăcea pe McPherson. Toată lumea pe care o 
cunoştea lucra pentru McPherson. 

Tot ce ştia despre Insch era că nu suporta de nici un fel idioţii. 
Şi pentru el toţi erau nişte idioţi. 

Insch se urcă din nou pe birou şi îl privi pe Logan de sus în jos. 

— Ai de gând să mă abandonezi, sergent? 

— Nu şi dacă am de ales, domnule. 

Insch aprobă din cap, distant şi inexpresiv. O tăcere 
apăsătoare îşi făcu loc între ei. Era una dintre mărcile de succes 

ale inspectorului Insch. Lasă o pauză îndeajuns de mare în 
conversaţie şi, mai devreme sau mai târziu, suspectul va spune 
ceva, orice, pentru a umple tăcerea. Era uimitor ce le poate 
scăpa pe gură oamenilor în astfel de momente. Lucruri pe care 
nu voiseră nici un moment să le spună. Lucruri pe care nu 
voiseră nici în ruptul capului să le afle Insch. 

De data aceasta Logan îşi ţinu gura închisă. 

Într-un final, tot inspectorul rupse tăcerea: 

— Ţi-am citit dosarul. McPherson crede că nu eşti un 
neisprăvit, aşa că îţi voi acorda o şansă. Dar dacă ajungi la spital 
din nou, te-ai ars. Ai înţeles? 

— Da, domnule. Mulţumesc, domnule. 

— Bun. Perioada ta de acomodare este din acest moment 
anulată. Nu-mi permit să fiu înconjurat de fătălăi precauţi. Fie îţi 
faci treaba ca lumea, fie n-o mai faci deloc. Autopsia este într-un 
sfert de oră. Să fii acolo. 

Se dădu jos de pe birou şi îşi pipăi buzunarele în căutarea 
jeleurilor. 

— Eu am o întâlnire foarte importantă de la opt şi un sfert la 
unşpe jumate, aşa că va trebui să îmi povesteşti când mă întorc. 

Logan privi înspre uşă şi apoi din nou la Insch. 

— Ai vreo problemă, sergent? 

Logan minţi şi răspunse negativ. 

— Bun. Dată fiind escapada ta de aseară la Urgenţe, o voi face 
pe Watson îngerul tău păzitor. O să se întoarcă la zece. Să nu te 
mai prind fără ea. Chestia asta nu e negociabilă. 

— Da, domnule. 

Super, va avea şi dădacă acum. 

— Acum ia-o din loc. 

Logan aproape ieşise pe uşă când Insch adăugă: 

— Şi încearcă să nu o scoţi din sărite pe Watson. Nu e 
poreclită degeaba „Rupe-Coaie”. 


Sediul central al Poliţiei Grampian era destul de mare încât să 
aibă propria morgă, situată în subsolul clădirii şi îndeajuns de 
departe de cantina angajaţilor încât să nu le taie acestora pofta 
de mâncare. Era o încăpere mare, vopsită în alb imaculat şi era 
prevăzută cu sertare frigorifice pentru cadavre de-a lungul unui 
perete. Pantofii lui Logan scârţâiră pe gresie când acesta 
pătrunse prin uşa dublă. Un miros puternic de antiseptic umplea 
încăperea răcoroasă, acoperind aproape în totalitate duhoarea 
morţii. Logan ajunsese să asocieze acest miros cu femeia care 

stătea singură la masa de disecţie. 

Doctorul Isobel MacAlistar purta costumul de lucru: un halat 
verde pastelat şi un şorţ roşu din cauciuc pe deasupra, cu părul 
ei scurt ascuns sub boneta de chirurg. Nu era machiată absolut 
deloc pentru a nu risca vreo contaminare a cadavrelor şi, când îşi 
ridică privirea pentru a vedea cine intrase în morga ei curată, 
Logan putu să vadă cum face ochii mari. 

Se opri şi încercă un zâmbet. 

— Bună. 

Ea îşi ridică o mână şi aproape că şi-o flutură în semn de salut. 

= Bună... 

Işi coborî din nou ochii spre micul trup dezbrăcat întins pe 
masa de disecţie. David Reid, în vârstă de numai trei ani. 

— Incă nu am început. Vrei să asişti? 

Logan încuviinţă din cap şi îşi drese vocea. 

— Voiam să te întreb încă de aseară, începu el. Cum ţi-a mers? 

Ea îi evită privirea, continuând să aranjeze suita strălucitoare 
de instrumente chirurgicale pe tavă. Oţelul inoxidabil lucea sub 
luminile de deasupra. 

— A... oftă ea ridicând din umeri. Ştii tu. 

Mâinile i se opriră pe un bisturiu, a cărui strălucire contrasta 
puternic cu aspectul mat al mănuşilor de cauciuc. 

— Tu? 

Logan ridică la rândul său din umeri. 

— Şi eu la fel. 

Tăcerea era chinuitoare. 

— Isobel, eu... 

Uşa dublă se deschise din nou pentru a-i face loc asistentului 
lui Isobel, Brian, urmat de patologul adjunct şi de procuror. 

— Ne pare rău că am întârziat. Ştiţi cum sunt anchetele pentru 
accidentele mortale. Atât de multă hârţogăraie! spuse Brian, 
dându-şi la o parte părul moale care îi cădea în ochi. 

Aruncă un zâmbet insinuant către Logan. 

— 'Neaţa, sergent, mă bucur să te văd din nou! 

Se opri pentru a-i strânge mâna lui Logan înainte să se 
repeadă către propriul şorţ roşu de cauciuc. Patologul adjunct şi 
procurorul se mulţumiră să îl salute pe Logan din cap, îşi cerură 
scuze lui Isobel şi se aşezară pentru a o urmări cum lucrează. 
Isobel era cea care făcea toate inciziile; celălalt patolog, un 
individ supraponderal de vreo 50 de ani, chel, dar cu urechi 
păroase, venise doar pentru a se asigura că toate constatările lui 
Isobel erau corecte, aşa cum cereau legile Scoției. Nu că ar fi 


21 


avut curajul să o contrazică în faţă. Oricum, ea avea întotdeauna 
dreptate. 

— Păi, spuse Isobel, ar fi bine să-i dăm drumul. 

Işi puse căştile, făcu o probă de microfon şi epuiză repede 
etapa preliminară. 

In timp ce Logan privea, ea cercetă pe îndelete rămăşiţele lui 
David Reid. Trei luni într-un canal, acoperit cu o bucată de placaj 
vechi, îi făcuseră pielea aproape neagră. Tot corpul era umflat ca 
un balon, pe măsură ce descompunerea îşi făcea numărul de 
magie fiziologică. Mici pete albe ca nişte pistrui se vedeau din loc 
în loc pe pielea puhavă, acolo unde mucegaiul deja se instalase. 
Mirosul era groaznic, dar Logan ştia că va fi din ce în ce mai rău. 

O tăviţă din inox era aşezată chiar lângă trupul copilului şi 
Isobel punea în ea orice rest pe care îl găsea. Firicele de iarbă, 
bucățele de muşchi, fragmente de hârtie. Tot ceea ce trupul 
acela adunase de când viaţa îl părăsise. Ceva ce îi va ajuta poate 
să îl găsească pe criminalul lui David Reid. 

— Hopa, spuse Isobel, privind atentă în gura copilului, 
încremenită într-un țipăt. Se pare că avem şi un musafir. 

Cu băgare de seamă, introduse în gura lui David o pensetă şi, 
preţ de o clipă, Logan se gândi cu groază că va scoate de acolo 
un fluture cap-de-mort. Dar penseta ieşi ţinând strâns un câinele- 
babei care se zvârcolea înnebunit. 

Isobel ţinu gândacul gri şi lucios în lumină, privindu-l cum dă 
din picioare. 

— Probabil s-a aciuat pe aici în căutarea hranei, spuse ea. Nu 
mă aştept să ne spună ceva, dar, cum se zice, prevederea e 
mama înţelepciunii. 

Lăsă insecta să cadă într-o eprubetă cu formol. Logan o privi în 
tăcere cum se îneacă încet. 

O oră şi jumătate mai târziu, stăteau la automatul de cafea de 
la parter, în timp ce asistentul cu părul moale al lui Isobel îl 
cosea la loc pe David Reid. 

Lui Logan îi era rău. Să-şi privească o fostă iubită în timp ce 
întoarce pe dos un copil de trei ani pe masa de disecţie era ceva 
ce nu mai făcuse niciodată. Imaginea acelor mâini tăind, 
extrăgând şi măsurând atât de calm şi exact... Dându-i lui Brian 
pungi mici de plastic cu fragmente de organe interne pentru a le 
pune etichete şi a le depozita... Se cutremură şi Isobel se 
întrerupse pentru a-l întreba dacă se simte bine. 

— Sunt doar puţin răcit, răspunse el zâmbind forţat. Ce 
spuneai? 

— Moartea a fost cauzată prin strangulare. Cu ceva subţire şi 
neted, poate un cablu electric. Are răni extinse pe spate, între 
umeri, iar fruntea, nasul şi obrajii prezintă urme de sfâşiere. Aş 
spune că agresorul l-a pus pe copil la pământ şi s-a lăsat în 
genunchi pe spatele lui în timp ce îl strangula. 

Tonul vocii ei era foarte profesional, ca şi cum disecarea 
copiilor era ceva ce făcea în fiecare zi. Pentru prima dată, Logan 
îşi dădu seama că probabil aşa şi era. 

— N-am găsit urme de spermă, dar după atâta timp... 
continuă ea ridicând din umeri. Totuşi, fisurarea anusului indică 
faptul că penetrarea a avut loc. 

Logan făcu o grimasă şi aruncă paharul de plastic cu cafea în 
coşul de gunoi. 

Isobel îşi încruntă sprâncenele. 

— Dacă te consolează cu ceva, chestia cealaltă a fost post- 
mortem. Copilul era mort când s-a întâmplat. 

— Vreo şansă de ADN? 

— Puțin probabil. Fisurile interioare nu par a fi cauzate de un 
obiect flexibil. Aş spune că e vorba mai degrabă de un obiect 
străin decât de penisul atacatorului. Poate o coadă de mătură? 

Logan închise ochii şi murmură o înjurătură. Isobel doar ridică 
din umeri. 

— Imi pare rău, spuse ea. Organele genitale ale lui David au 
fost tăiate la ceva timp după deces cu ceea ce pare a fi un 
foarfece de grădină cu lamă curbată. Trecuse destul de mult cât 
să se închege sângele. Probabil deja se instalase rigor mortis. 

Amândoi tăcură pentru o vreme, fără a se privi. Isobel îşi 
răsucea paharul gol de plastic între degete. 

— Imi... îmi pare rău. 

Se opri şi începu să răsucească paharul în sens invers. 

Logan încuviinţă. 

— Şi mie, spuse el şi se depărtă. 

Agenta de poliţie Watson îl aştepta la recepţie. Era înfofolită 
până la urechi într-o geacă de poliţie greoaie şi neagră, pe care 
străluceau picăturile de ploaie. Părul îi era strâns într-un coc sub 
şapca ei cu cozoroc; nasul îi era roşu precum un far de 
avertizare. 

Zâmbi în timp ce Logan se apropie cu mâinile în buzunare şi 
cu mintea la autopsie. 

— 'Neaţa, domnule. Cum vă e stomacul? 

Logan se chinui să zâmbească, încă simțind în nări mirosul 
copilului mort. 

— Destul de bine. Tu? 

Ea ridică din umeri. 

— Mă bucur că m-am întors la treabă, răspunse cuprinzând cu 
privirea zona pustie de la recepţie. Deci, care-i planul de atac? 

Logan îşi privi ceasul. Era aproape zece. O oră şi jumătate de 
omorât până când iese Insch din şedinţă. 

— Ai chef de-o plimbare? 

Au luat o dubă de la Criminalistică. Watson conducea vechiul 
Vauxhall albastru, în timp ce Logan ocupa locul de lângă ea, 
privind ploaia de afară. Aveau timp exact cât să traverseze 
oraşul către Podul Donului, unde echipele de căutare înaintau 
anevoie prin ploaie şi noroi după dovezi care probabil nici nu 
erau acolo. 

Un autobuz cu burduf traversă huruind drumul chiar în faţa lor, 
tăindu-le calea şi împroşcându-i cu apă murdară; pe exterior, 
autobuzul era plin cu reclame la cadouri de Crăciun ce puteau fi 
cumpărate din vestul oraşului. 

Watson setă ştergătoarele de parbriz la frecvenţă maximă, 
sunetul cauciucului frecat de geam acoperind tipetele 
claxoanelor. Nici unul din ei nu scosese vreun cuvânt de când 
plecaseră de la sediu. 

— l-am spus ofițerului de serviciu să-i dea drumul lui Charles 
Reid cu un avertisment, vorbi într-un final Logan. 

Watson încuviinţă din cap. 

— Mă gândeam că aşa vei face. 

Pătrunseră în intersecţie chiar în spatele unui automobil de 
teren ce părea foarte scump. 

— Nu a fost tocmai vina lui. 

Watson ridică din umeri. 

— Nu mă priveşte pe mine, domnule. Pe dumneavoastră 
aproape v-a omorât. 

Automobilul de teren din faţa lor, care probabil nu văzuse în 
viaţa lui alt teren accidentat în afară de gropile de pe Holburn 
Street, se decise deodată să semnalizeze dreapta, oprindu-se în 
mijlocul intersecţiei. Watson trase o înjurătură şi încercă să se 
infiltreze în şirul de maşini de pe banda din interior. 

— Nenorociţii ăştia de bărbaţi la volan, murmură ea înainte de 
a-şi aminti că Logan era şi el în maşină. Scuze, domnule. 

— Nu-ţi face probleme... 

Logan se cufundă din nou în tăcere, gândindu-se la Charles 
Reid şi la vizita din seara trecută la Spitalul Regal Aberdeen. 
Chiar nu fusese vina lui Charles Reid. Cineva îţi sună fiica şi o 
întreabă ce părere are despre faptul că trupul mort al copilului ei 
de trei ani a fost găsit într-un canal de scurgere. Nu-i de mirare 
că s-a aruncat la gâtul primului om cu care a avut de-a face. 
Oricine erau cei care vânduseră povestea ziarului, vina era în 
întregime a lor. 

— Schimbare de plan, spuse Logan. Hai să vedem dacă putem 
găsi vreun ziarist coruptibil. 


„PRESS AND JOURNAL. ŞTIRI LOCALE DIN 1748”. Asta scria în 
partea de sus a primei pagini din fiecare ediţie. Dar clădirea pe 
care ziarul o împărțea cu publicaţia soră, Evening Express, 
inspira mult mai puţin respect. Era o monstruozitate cu două 
etaje, din beton şi sticlă, situată chiar lângă Lang Stracht* şi 
iţindu-se din spatele unui gard înalt cu ochiuri romboidale ca un 
rottweiler supărat. Accesul nu era posibil prin faţă, aşa că 
Watson conduse maşina într-o zonă industrială în paragină, în 
care se puteau vedea câteva vitrine cu maşini şi o parcare pe 
două nivele. Fu de ajuns ca paznicul să arunce o singură privire 
către uniforma poliţistei pentru a afişa un zâmbet ştirb şi pentru 
a ridica bariera, lăsându-i să intre. 

„ABERDEEN JOURNAL LTD.” era gravat cu litere aurite pe 
granit şlefuit chiar lângă uşa rotativă de la recepţie, deasupra 
unei plăci de alamă care prezenta istoria ziarului. „FONDAT DE 
JAMES CHALMERS IN 1748...” bla, bla, bla. Logan nu-şi dădu 
osteneala să citească mai departe. 


3 Lang Stracht reprezintă centrul oraşului Aberdeen. 

Pereţii liliachii din zona recepţiei erau goi. Doar o placă din 
lemn sculptată, care comemora angajaţii ziarului pieriţi în cel de- 
al Doilea Război Mondial, spărgea monotonia. Logan se aştepta 
la ceva mai jurnalistic: pagini principale de ziar înrămate, premii, 
fotografii cu ziarişti. În loc de asta, arăta ca şi cum ziarul tocmai 
se mutase în noul sediu şi nu avusese timp să îl decoreze. 

Ghivece cu plante năpădite de buruieni erau aşezate pe 
podeaua colorată pestriţ: pătrate mari de linoleum care imitau 
marmura albastră încadrate într-un chenar auriu cu roz. 

Recepţionera nu arăta nici ea prea bine: ochi roşii şi păr blond 
lins. Mirosea a drajeuri mentolate pentru răceală. Privindu-i cu 
ochii împăienjeniţi, îşi suflă nasul într-o batistă întărită. 

— Bine aţi venit la Aberdeen Journal, spuse ea fără pic de 
entuziasm. Cu ce vă pot fi de folos? 

Logan îşi scoase legitimaţia şi o ţinu câteva secunde sub nasul 
ei care curgea. 

— Sergent McRae. Aş vrea să vorbesc cu cel care a sunat 
aseară acasă la Alice Reid. 

Recepţionera privi pe rând legitimaţia, pe Logan şi pe Watson, 
apoi oftă. 

— N-am idee, spuse ea şi făcu o pauză pentru a strănuta. Eu 
sunt aici doar lunea şi miercurea. 

— Bine şi cine ştie? 

Recepţionera se mulţumi să ridice din umeri şi strănută din 
nou. 

Watson trase ediţia din acea dimineaţă de pe un raft şi o trânti 
pe biroul recepţionerei. „COPILUL DISPARUT A FOST GASIT 
MORT!”. Işi înfipse degetul sub cuvintele: „DE COLIN MILLER” 

— De el ce zici? întrebă ea. 

Recepţionera luă ziarul şi îşi miji ochii umflaţi, încercând să 
citească numele. Faţa i se întunecă deodată. 

— Ah... el. 

Incruntându-se, apăsă pe un buton din centrală. O voce de 
femeie izbucni din difuzor: 

— Mda? 

Recepţionera ridică telefonul din furcă şi accentul i se schimbă 
brusc din politicos nazal în aberdonian nazal. 

— Lesley? lhîm, Sharon sunt... Lesley, e Darul lui Dumnezeu p- 
acolo? 

Pauză. 

— Ihîm, îl caută poliţia... Nu ştiu, ia stai. 

Işi puse o palmă peste receptor şi privi plină de speranţă spre 

Logan. 

— O să-l arestaţi? întrebă ea, din nou politicoasă. 

Logan deschise gura şi o închise la loc. 

— Vrem doar să îi punem câteva întrebări, spuse el într-un 
final. 

— Aha. 

Sharon păru dezamăgită. 

— Nt, vorbi ea din nou în receptor. Cică nu-l bagă la zdup pe 
ratatu' ăla mic. 

Dădu din cap de câteva ori, iar apoi faţa i se destinse într-un 
rânjet larg. 

— O să întreb. 

işi dădu ochii peste cap şi făcu o mutriţă îmbufnată către 
Logan, dându-şi silinţa să pară seducătoare. Era o misiune destul 
de anevoioasă, având în vedere nasul roşu, dar se străduia. 

— Dacă nu aveţi de gând să îl săltaţi, măcar puţină brutalitate 
poliţienească? 

Watson îi făcu cu ochiul conspirativ. 

— Să vedem ce putem face. Unde e? 

Recepţionera arătă către o uşă securizată în stânga. 

— Nu vă fie teamă că-l mutilaţi. 

Rânji din nou şi le deschise uşa pentru a intra. 

Redacţia ziarului arăta ca o magazie mochetată, încă 
neterminată şi cu plafon fals. Erau probabil câteva sute de birouri 
în sală, adunate laolaltă în „departamente”: Biroul de Ştiri, 
Reportaje, Editorial, Paginare... Pereţii aveau aceeaşi culoare 
liliachie ca şi cei de la recepţie şi erau la fel de goi. Nu existau 
nici un fel de pereţi despărțitori, iar mesele de lucru ale 
jurnaliştilor se revărsau unele peste altele. Teancuri de hârtie, 
biletele galbene mâăzgălite se scurgeau de pe un birou pe 
următorul, ca într-o avalanşă filmată cu încetinitorul. 

Monitoarele computerelor licăreau sub lumina becurilor din 
tavan, iar posesorii lor, cocoşaţi deasupra tastaturilor, concepeau 
ştirile de a doua zi. In afară de omniprezentul bâzâit al 
computerelor şi de murmurul copiatorului, redacţia era ciudat de 
tăcută. 

Logan se repezi la prima persoană pe care o găsi: un individ 
mai bătrân într-o pereche de pantaloni bufanţi de catifea maro şi 
cu o cămaşă crem pătată. Purta o cravată care indica cel puţin 
trei lucruri pe care le servise la micul dejun. Vârful capului său 
spusese adio părului cu mult timp în urmă, dar se ambiţiona să 
păstreze o şuviţă pe care şi-o lăţise pe toată suprafaţa cheliei 

sale strălucitoare. Nu reuşea să păcălească pe nimeni, poate 
doar pe sine. 

— İl căutăm pe Colin Miller, spuse Logan, scoțând din nou la 
iveală legitimaţia. 

Bărbatul ridică o sprânceană. 

— A, da? făcu. Vreţi să-l arestaţi? 

Logan îşi strecură legitimaţia la loc în buzunar. 

— Nu aveam de gând, dar încep să mă gândesc din ce în ce 
mai serios la asta. De ce? 

Bătrânul ziarist îşi trase pantalonii şi zâmbi nevinovat către 
Logan. 

— Fără nici un motiv. 

Pauză, doi, trei, patru... 

— OK, spuse Logan. Deci unde e? 

Bătrânul îi făcu cu ochiul şi îşi smuci capul în direcţia 
toaletelor. 

— Habar n-am pe unde ar putea fi, domnule poliţist, spuse el 
rar, accentuând cuvintele cu subînţeles. 

Termină fraza cu încă o privire insinuantă aruncată către baie 
şi rânji satisfăcut. Logan încuviinţă din cap. 

— Mulţumesc, ne-ai fost de mare ajutor. 

— Nu, nu am fost, spuse reporterul. Am fost „vag şi incoerent” 
ca un „boşorog senil” ce sunt. 

In timp ce bărbatul se îndrepta agale către biroul său, Logan şi 
Watson se grăbiră către toalete. Spre surpriza lui Logan, Watson 
nu avu nici o reţinere în a intra în toaleta bărbaţilor. Clătinând 
din cap, o urmă într-o sală de baie ai cărei pereţi erau îmbrăcaţi 
în faianţă alb-negru. 

Când Watson strigă „Colin Miller?” se auziră diverse ţipete în 
timp ce oameni în toată firea îşi închiseră la repezeală şliţurile şi 
o luară la fugă spre ieşire. In final, un singur bărbat rămase 
înăuntru: scund, bine făcut, îmbrăcat într-un costum gri-închis 
foarte scump după aspect. Lat în umeri şi cu o tunsoare de modă 
veche, fluiera discordant în faţa pisoarului, legănându-se înainte 
şi înapoi. 

Watson îl măsură din cap până-n picioare. 

— Colin Miller? întrebă ea. 

Bărbatul o privi peste umăr, cu un zâmbet nonşalant pe buze. 

— Vrei să m-ajuţi s-o scutur? întrebă el făcându-i cu ochiul; în 
vocea lui se simţea distinct un accent de Glasgow. Doctoru' mi-a 
zis să nu ridic chestii grele... 

Ea îl privi înfuriată şi îi spuse fără ocolişuri ce putea să facă cu 

oferta lui. 

Logan păşi între ei înainte ca Watson să îi demonstreze de ce 
era supranumită „Rupe-Coaie”. 

Ziaristul făcu încă o dată cu ochiul, mai zăbovi puţin cu 
spatele la cei doi şi apoi se întoarse închizându-şi şliţul; câte un 
inel de aur îi strălucea pe fiecare deget. Un lanţ de aur îi atârna 
la gât peste cămaşa de mătase şi cravată. 

— Domnul Miller? întrebă Logan. 

— Mda, vreţi un autograf? 

Se îndreptă ţanţoş către chiuvetă, ridicându-şi cu grijă 
mânecile şi scoțând la iveală ceva gros şi auriu la încheietura 
mâinii drepte, iar la stânga un ceas îndeajuns de lat încât să poţi 
lua micul dejun pe el. Nu era de mirare că omul era bine făcut: 
trebuia să care toate bijuteriile alea. 

— Voiam să vorbim cu tine despre David Reid, copilul de trei 
ani care... 

— Ştiu cine e, spuse Miller, deschizând robinetul. Am scris 
ditamai articolul pe prima pagină despre săracu' puştiulică. 

Rânji încântat şi îşi turnă săpun lichid în mână. 

— Trei sute de cuvinte din cel mai pur aur jurnalistic. Ascultaţi- 
mă pe mine: crimele cu copii sunt mină de aur, zău. Câte-un 
dezaxat din ăsta omoară cine ştie ce copil şi hopa, toată lumea 
moare de nerăbdare să citească la micul dejun despre cadavrul 
lui. Incredibil. 

Logan rezistă impulsului de a-l apuca pe Miller de ceafă şi de 
a-l izbi cu faţa de vasul de toaletă. 

— l-ai sunat familia aseară, spuse el în schimb, cu pumnii 
adânc îndesaţi în buzunare. Cine ţi-a spus că l-am găsit? 

Miller îi zâmbi lui Logan în oglinda de deasupra chiuvetei. 

— Nu tre’ să fii vreun geniu, nu-i aşa, domnule inspector...? 

— Sergent, spuse Logan. Sergent McRae. 

Jurnalistul ridică din umeri şi îşi strecură mâinile sub uscător. 

— Doar sergent, hm? fu el nevoit să strige pentru a acoperi 
zgomotul aparatului. Nici o problemă. Ajută-mă să-l prind pe 
nemernic şi am eu grijă să promovezi inspector. 

— Să „te ajut” să-l prinzi... 

Logan închise ochii şi fu asaltat de imagini cu nasul spart al lui 
Miller sângerând deasupra unui pisoar. 

— Cine ţi-a spus că l-am găsit pe David Reid? întrebă el printre 
dinţi. 

Clic. Uscătorul de mâini se opri. 

— Ţi-am spus deja: nu tre’ să fii vreun geniu ca să-ţi dai 

seama. Aţi găsit un copil mort, cine putea oare să fie? 

— Nu am spus nimănui că acel cadavru era al unui copil! 

— Nu? Hm, atunci înseamnă că a fost o coincidenţă. 

Logan se înfurie. 

— Cine ţi-a spus? 

Miller zâmbi şi îşi încheie manşetele, asigurându-se că lasă la 
vedere câte un centimetru de scrobeală la fiecare mânecă. 

— Nu ai auzit de imunitate jurnalistică? Nu tre' să-mi divulg 
sursele. Şi tu nu ai ce să-mi faci! 

Se opri o clipă. 

— Tu nu, dar dacă domnişorica cea frumoasă cu care ai venit 
vrea s-o facă pe Mata Hari cu mine, poate mă las convins... Mi-ar 
plăcea cu o femeie în uniformă! 

Watson mârâi şi îşi scoase din teacă bastonul. 

Uşa de la toaleta bărbaţilor fu izbită brusc de perete. O femeie 
masivă cu un păr bogat, castaniu-închis, dădu buzna în încăpere, 
cu mâinile în şolduri şi flăcări în priviri. 

— Ce naiba se întâmplă aici? întrebă ea, uitându-se încruntată 
la Logan şi Watson. Jumătate din redacţia mea de ştiri stă afară 
udă de pişat pe pantaloni. 

Se întoarse către Miller, înainte să apuce cineva să îi 
răspundă. 

— Şi tu ce naiba faci aici? în jumătate de oră, începe o 
conferinţă de presă despre copilul mort! Tabloidele o să fie acolo 
călare. La dracu', asta e povestea noastră şi aşa vreau să 
rămână! 

— Domnul Miller ne ajută cu cercetările, spuse Logan. Vreau 
să ştiu cine i-a spus că l-am găsit pe... 

— II arestaţi? 

Logan se opri doar o secundă, dar fu de ajuns. 

— Aşa credeam şi eu, zise femeia şi îşi îndreptă degetul către 
Miller. Tu! Mişcă-ţi curul la treabă. Nu te plătesc să stai la palavre 
cu polițiste prin bude! 

Miller zâmbi şi făcu o plecăciune către ea. 

— Gata, şefa! spuse el şi îi făcu cu ochiul lui Logan. Tre' s-o 
tai. Mă cheamă datoria, ştiţi cum e. 

Făcu un pas în direcţia uşii, dar Watson îi tăie calea. 

— Domnule? întrebă ea, strângând în mână bastonul, 
disperată să găsească o scuză pentru a-l folosi pe capul lui Miller. 

Logan privi de la jurnalistul infatuat la Watson. 

— Lasă-l să plece, spuse el într-un final. Vorbim mai târziu, 
domnule Miller. 

Acesta rânji mulţumit. 

— Poţi să te bazezi pe asta. 

Apoi îşi întinse degetele ca şi cum ar fi ţinut o armă în mâna 
dreaptă şi o îndreptă către Watson. 

— Pe altă dată, poliţisto! 

Slavă Domnului că Watson nu îi răspunse. 

Inapoi în parcare, agenta merse hotărât prin ploaie până la 
Vauxhall, smuci uşa, îşi azvârli chipiul pe bancheta din spate, se 
trânti în scaun, închise cu putere uşa şi înjură. 

Logan fu nevoit să admită că avea dreptate. Nu era nici o 
şansă ca Miller să le dezvăluie de bunăvoie sursa lui. lar 
redactorul-şef, baborniţa cu părul creţ, le dăduse clar de înţeles 
pe parcursul unei tirade ce ţinuse zece minute că nu avea să-i 
ceară aşa ceva nici în ruptul capului. Erau şanse mai mari ca FE 
Aberdeen să câştige campionatul decât să se întâmple asta. 

Un ciocănit în parbriz îl făcu pe Logan să tresară. Văzu o faţă 
zâmbitoare în ploaie, cu o ediţie din Evening Express pe post de 
pălărie. Era reporterul care „nu le spusese” că respingătorul 
domn Miller se ascunde în toaleta bărbaţilor. 

— Eşti Logan McRae! zise bărbatul. Vezi? Ştiam eu că te 
cunosc de undeva! 

— A, da? făcu Logan aşezându-se din nou pe scaun. 

Omul cu pantaloni bufanţi de catifea maro încuviinţă satisfăcut 
din cap. 

— Am scris un reportaj, când să fi fost: acum un an? „Polițistul 
erou înjunghiat în confruntarea cu monstrul din Mastrick!”, spuse 
el zâmbind încântat. Doamne, ăla a fost un articol beton. Nici 
titlul n-a fost rău. Păcat că „polițistul erou” nu creează nici o 
aliteraţie... 

Ridică din umeri. Apoi îşi strecură mâna prin deschizătura 
geamului. 

— Martin Leslie, Biroul de Reportaje. 

Logan i-o strânse, simțindu-se din ce în ce mai puţin în largul 
lui. 

— Doamne, Logan McRae... spuse reporterul. Eşti inspector 
acum? 

Logan răspunse că nu, era tot sergent, iar bătrânul păru 
revoltat. 

— Glumeşti! Ce nenorociţi! Dar meritai să te facă! Angus 
Robertson ăla era o lichea şi jumătate... Ai auzit că şi-a tras o 
operaţie de apendicită la minut în Peterhead? spuse el 
coborându-şi vocea. Şurubelniţă cu vârf ascuţit, direct în stomac. 

Se cacă într-un săculeţ acum... 

Logan nu răspunse nimic, iar reporterul se aplecă pe geamul 
maşinii, vârându-şi capul înăuntru. 

— Şi la ce lucrezi acum? întrebă el. 

Logan privea drept în faţă, prin parbriz, către Lang Stracht 
care se întindea înainte, cenuşiu şi posomorât. 

— Păi... Aăă... făcu el. 

— Dacă te interesează Colin Căcănaru', făcu el în şoaptă, dar 
se opri brusc, se lovi cu palma peste gură şi mormăi în direcţia 
agentei Watson. Scuze, iubire, m-a luat gura pe dinainte. 

Watson ridică din umeri: la urma urmei, îl făcuse şi ea în toate 
felurile pe Miller în urmă cu doar câteva minute. 

Leslie zâmbi stânjenit. 

— Mda, oricum, căcăţelul a aterizat aici de la Scottish Sun, 
crezând că e darul lui Dumnezeu... Din câte am auzit eu, a fost 
dat afară de acolo, zise şi faţa i se întunecă. Unii din noi credem 
încă în reguli! Nu le-o tragi colegilor tăi. Nu suni mama unui copil 
mort până nu ştii sigur că poliţia a făcut anunţul oficial. Dar 
idiotul crede că-i merge şi când e vorba de o crimă, atâta timp 
cât e o ştire la mijloc. 

Dezgustat, Leslie se opri o clipă. 

— Şi, în orice caz, scrie numai prostii. 

Logan îl privi gânditor. 

— Ai cumva idee cine i-a spus că l-am găsit pe David Reid? 

Bătrânul reporter clătină din cap. 

— Habar n-am, dar dacă aflu, vei fi primul care va şti! Mi-ar 
face o plăcere deosebită să i-o trag şi eu lui. 

Logan încuviinţă. 

— Excelent, spuse el şi încercă să zâmbească. Păi, noi cam 
trebuie să o luăm din loc... 

Watson scoase maşina din locul de parcare, lăsându-l pe 
bătrânul ziarist de unul singur în ploaie. 

— Ar trebui să te facă inspector! strigă el în urma maşinii. 
Inspector! 

Când ieşiră pe stradă, Logan simţi cum roşeşte. 

— Da, domnule, spuse Watson, privind cum chipul sergentului 
capătă o culoare adorabilă de sfeclă. Sunteţi un model pentru noi 
toţi. 

Logan începu să se relaxeze în timp ce străbăteau Anderson 
Drive, îndreptându-se către sediul central al poliţiei. Drumul 
fusese la început unul de tranzit, dar, cum oraşul a suferit în timp 
o extindere, începând treptat să umple golurile cu clădiri cenuşii 
de granit rece, drumul era acum un soi de centură 
supraaglomerată întinzându-se de-a curmezişul oraşului. Era un 
adevărat coşmar în timpul orelor de vârf. 

Ploaia cădea în continuare, iar locuitorii Aberdeenului 
reacţionaseră în felul lor obişnuit: câţiva se târau de colo-colo 
înfăşuraţi în geci impermeabile, cu glugi pe cap şi cu umbrelele 
ţinute strâns împotriva vântului tăios. Restul călca apăsat 
udându-se până la piele. 

Toţi păreau înrudiţi între ei şi plini de intenţii criminale. Când 
soarele strălucea, îşi lepădau hainele groase de lână, îşi scoteau 
feţele la lumină şi zâmbeau. Dar iarna întregul oraş arăta ca şi 
cum ar fi dat probe pentru filmul Deliverance’. 

Logan se uita morocănos pe geam, la oamenii care îşi târau 
picioarele de colo-colo. Nevastă. Nevastă cu copii. Individ în 
scurtă de molton cu o pălărie stupidă. Gunoierul cu lopata lui şi 
cu căruciorul plin cu animale strivite de maşini, din cauza căruia 
se iscaseră atâtea polemici în consiliu. Copil cu sacoşă de plastic. 
Nevastă cu copil în cărucior. Bărbat în kilt scurt... 

— Ce dracu' o fi fost în capul lui azi-dimineaţă? întrebă Logan, 
în timp ce Watson băgă maşina în viteză şi mai înaintă puţin. 

— Al cui, al gunoierului? spuse ea. Scoală-te, adună mortăciuni 
de pe şosea, mănâncă de prânz, mai adună nişte mortăciuni de 
pe şosea... 

— Nu, nu el, zise Logan lovind parbrizul maşinii cu degetul. El. 
Crezi că se scoală de dimineaţă şi se gândeşte: „Ştiu, o să mă 
îmbrac astfel încât toată lumea să îmi vadă curul la cea mai mică 
adiere”? 

Ca prin minune, chiar atunci o rafală de vânt îi flutură kiltul, 
făcând să se vadă un petic de bumbac alb. 


4 Film din 1972, avându-i în rolurile principale pe Jon Voight şi Burt 
Reynolds, despre un grup de oameni care călătoresc printr-un teritoriu 
necunoscut, înfruntând tot felul de situaţii periculoase şi neprevăzute. 
Filmul este ecranizarea romanului omonim al lui James Dickey. 

Watson ridică o sprânceană. 

— Mda, mă rog, spuse ea în timp ce depăşea un Volvo 
albastru. Măcar are chiloţi curaţi. Mama lui nu trebuie să îşi facă 
griji dacă dă vreun autobuz peste el. 

— Da, ce-i drept. 

Logan se aplecă în faţă spre aparatul de radio al maşinii şi 
învârti butoanele până când Northsound, postul comercial de 
radio din Aberdeen, se auzi din difuzoare. 

Watson tresări la auzul unei reclame la vase emailate duble, 
rostită în limbajul aberdonian de periferie. Reuşiseră cumva să 
înghesuie vreo şapte mii de cuvinte plus o melodie ameţită în 
mai puţin de şase secunde. 

— Doamne, spuse ea nevenindu-i să creadă. Cum poţi să 
asculţi porcăria asta? 

Logan ridică din umeri. 

— E postul local. Imi place. 

— O idioţenie ţărănească, spuse ea şi acceleră pe sub semafor 
înainte ca acesta să arate roşu. Radio Unu. Asta vrei de fapt. 
Northsound pe naiba. Oricum, nu ar trebui să porneşti radioul: 
dacă primim vreun apel? 

Logan bătu uşor în ceasul său de mână. 

— E unşpe: încep ştirile. Ştiri locale pentru localnici. Nu strică 
niciodată să afli ce se întâmplă pe teritoriul tău. 

Reclama la vase emailate fu urmată de una pentru o firmă de 
autoturisme din Inverurie rostită în doric, dialectul aproape 
indescifrabil din Aberdeen, apoi de una la Baletul Sârbesc şi de 
una la un nou fast-food din Inverbervie. Apoi începură ştirile. 
Erau, ca de obicei, aceleaşi ştiri de duzină, dar una dintre ele îi 
atrase atenţia lui Logan. Se aplecă în faţă şi dădu volumul mai 
tare. 

„... mai devreme în cursul zilei de astăzi. lar procesul lui 
Gerald Cleaver continuă la Aberdeen Sheriff Court. Bărbatul de 
56 de ani, originar din Manchester, este acuzat că ar fi abuzat 
peste douăzeci de copii în timp ce lucra ca asistent medical la 
Spitalul Pediatric din Aberdeen. Un număr mare de oameni s-a 
adunat în faţa tribunalului pentru a protesta şi a-l agresa verbal 
pe Cleaver, care a sosit escortat de forțele de or dine...” 

— Sper că l-au făcut să sufere crunt, spuse Watson tăind 
intersecţia şi pătrunzând pe o mică stradă laterală. 

„=. Părinții copilului ucis pe nume David Reid au fost 
bombardati cu mesaje de sprijin astăzi, după ce poliția a 
descoperit aseară târziu cadavrul fiului lor de numai 3 ani lângă 

râul Don...” 

Logan apăsă nervos pe butonul radioului, oprindu-l în mijlocul 
propoziției. 

— Gerald Cleaver e un nemernic şi jumătate, spuse el, privind 
cum un biciclist se poticneşte în mijlocul intersecţiei, ridică 
degetul mijlociu şi înjură un şofer de taxi. L-am interogat când a 
fost cu violurile şi crimele din Mastrick. Nu era chiar suspect în 
acel caz, dar era pe lista de „lichele periculoase”, aşa că l-am 
arestat oricum. Avea mâinile ca pielea de broască râioasă, foarte 
reci şi lipicioase. Se mângâia întruna... 

Logan se cutremură amintindu-şi. 

— De data asta n-o să mai scape, totuşi. De la 14 ani în sus: 
Peterhead. 

— Aşa-i trebuie. 

Inchisoarea Peterhead. Acolo erau trimişi cei care comiseseră 
infracţiuni sexuale. Violatori, pedofili, sadici, criminali în serie... 
Cei de teapa lui Angus Robertson. Oameni care trebuiau protejaţi 
de criminalii normali, respectabili. Cei cărora le plăcea să înfigă 
cuțite improvizate în agresorii sexuali. Ta-da! Venise timpul 
pentru colostomie pentru săracul Angus Robertson. Într-un fel, 
Logan nu putea să simtă prea multă compasiune pentru el. 

Watson spuse ceva, dar Logan era prea preocupat de Monstrul 
din Mastrick pentru a auzi. După expresia feţei ei, bănui că îi 
pusese o întrebare. i 

— Hmmm... făcu el, trăgând de timp. In ce sens? 

Era întrebarea standard pentru a continua o discuție. Watson 
se încruntă. 

— Adică... ce a spus doctorul astă-noapte? La Urgenţe? 

Logan mormăi ceva indescifrabil, după care scoase din 
buzunarul interior al hainei o sticluţă de plastic, pe care o agită. 

— Una la patru ore, de preferat după masă. A nu se lua în 
combinaţie cu alcool. 

Deja luase trei în acea dimineaţă. 

Ea se mulţumi să nu zică nimic, ridicând doar dintr-o 
sprânceană. 

Două minute mai târziu, intrau în parcarea supraetajată din 
spatele sediului central, îndreptându-se către zona rezervată 
maşinilor şi dubelor de poliţie. Comandanții şi cei cu funcţii 
superioare aveau dreptul să folosească parcarea clădirii pentru 
autoturismele personale, restul fiind nevoiţi să se mulţumească 
cu ce prindeau, de regulă lăsându-şi maşinile pe Beach 
Boulevard, la cinci minute de mers pe jos. Merita să fii asistentul 

şefului când afară turna cu găleata. 

Il găsiră pe inspectorul Insch cocoţat pe un birou în sala de 
conferinţe, legănându-şi un ditamai piciorul în faţă şi în spate în 
timp ce asculta un poliţist cu o planşetă cu clamă în mână. 
Veştile de la echipele de căutare nu erau prea bune. Trecuse 
prea mult timp de când cadavrul fusese abandonat. Vremea era 
groaznică. Dacă, prin cine ştie ce miracol, vreo dovadă 
criminalistică ar fi supravieţuit ultimelor trei luni, cu siguranţă în 
ultimele şase ore fusese distrusă de ploaie. Detectivul Insch nu 
spunea nimic, în timp ce polițistul îi comunica pe rând rezultatele 
negative. Stătea pur şi simplu acolo, hăpăind sticluţele de 
ciocolată cu aromă de cola. 

Polițistul îşi termină raportul şi acum îl aştepta pe inspectorul 
Insch să se oprească din mestecat şi să spună ceva. 

— Spune-le echipelor să continue încă o oră. Dacă nici până 
atunci nu găsim nimic, ne oprim. 

Inspectorul îi întinse punga cu bomboane, care era aproape 
goală şi polițistul luă una, aruncându-şi-o în gură cu vădită 
satisfacţie. 

— Nimeni nu ne poate reproşa că nu ne-am făcut treaba cum 
trebuie. 

— Da, domnule, mormăi el cu gura plină. 

Insch îi dădu liber poliţistului şi le făcu semn lui Logan şi 
Watson. 

— Autopsia, spuse el direct şi ascultă apoi relatarea lui Logan 
despre profanarea corpului lui David Reid la fel cum ascultase şi 
raportul despre progresele echipei de căutare. Mut. Impasibil. 
Mestecând întruna. Termină cu sticluţele de cola şi scoase o altă 
pungă de bomboane cu aromă de vin. 

— Foarte frumos, zise el după ce Logan termină. Deci avem un 
criminal în serie pedofil care se plimbă nestânjenit prin 
Aberdeen. 

— Nu neapărat, spuse Watson acceptând să ia o tabletă 
portocalie pe care scria în relief „SHERRY”. Există un singur 
cadavru, nu mai multe şi criminalul se poate să nici nu fie din 
zonă... 

Insch clătină din cap fără să spună nimic. 

Logan alese un jeleu „PORT”. 

— Cadavrul a stat liniştit acolo trei luni. Criminalul chiar s-a 
întors la un moment dat, cu mult după ce se instalase rigor 
mortis şi a luat o amintire. Trebuia să ştie dacă ascunzătoarea lui 
era sigură. Asta ne arată clar că e „din zonă”. Faptul că s-a întors 


36 


şi că a luat o bucăţică din corp înseamnă că lucrul ăsta e foarte 
important pentru el. E un fel de fantezie rituală de-a lui. Va omori 
din nou. Asta dacă nu a făcut-o deja. 

Insch fu de acord. 

— Vreau toate anunţurile despre copii dispăruţi din ultimul an. 
la lista şi pune-o acolo pe perete. Sunt şanse ca o parte din ei să 
fi ieşit în calea nenorocitului. 

— Da, domnule. 

— A şi Logan, spuse inspectorul împăturind cu grijă punga de 
bomboane cu aromă de vin şi îndesându-şi-o la loc în buzunar. 
Am primit un telefon de la Press and Journal. Mi s-a spus că ai 
fost pe acolo şi te-ai luat de noua lor vedetă. 

Logan încuviinţă: 

— Colin Miller: a lucrat înainte la Scottish Sun. El e cel care... 

— Ţi-am cerut eu cumva să te duci şi să intri în conflict cu 
ziarele, sergent? 

Gura lui Logan se închise brusc. Pauză. 

— Nu, domnule. Eram prin preajmă şi m-am gândit... 

— Sergent, vorbi Insch rar şi apăsat. Mă bucur că îţi merge 
mintea. E un semn bun. Ceva ce eu încurajez la oamenii mei. 

Urma un mare „dar”: Logan îl simţea cum vine. 

— Dar nu mă aştept să se ducă şi să bage frica în presă fără 
permisiune. Va trebui să facem apeluri către populaţie. Va trebui 
să limităm efectele negative dacă cineva o dă în bară în timpul 
anchetei. Vom avea nevoie ca oamenii ăştia să fie de partea 
noastră. 

— Dar azi-dimineaţă aţi spus că... 

— Azi-dimineaţă am spus că i-aş face zile fripte celui care a 
ciripit. Şi aşa voi face. Dar e beleaua noastră, nu a lor. Ai înţeles? 

O dăduse în bară. Watson deveni deodată foarte preocupată 
de pantofii ei, în timp ce Logan îngăimă: 

— Da, domnule. Imi pare rău, domnule. 

— Bine, spuse Insch luând o foaie de hârtie de pe birou şi 
înmânându-i-o unui sergent McRae luat la rost corespunzător. 
Echipele de căutare nu au găsit nimic. Surpriză, surpriză. Avem 
la râu şi o echipă de căutări subacvatice, dar ploaia le-a făcut 
şansele de reuşită nule. Deja a rupt malurile în mii de locuri. 
Avem noroc că totuşi a fost găsit cadavrul. Incă două zile şi râul 
ar fi inundat şanţul şi ar fi trecut prin el ca un vârtej... 

Mătură aerul cu mâna, degetele strălucindu-i din cauza 
cristalelor de zahăr de pe sticluţele de ciocolată. 

— Corpul lui David Reid ar fi fost purtat direct în Marea 

Nordului. Următoarea oprire: Norvegia. Nu l-am fi găsit niciodată. 

Logan îşi lovea uşor raportul de autopsie de dinţi, cu ochii 
fixaţi într-un punct deasupra capului chel al inspectorului Insch. 

— Să fie o coincidenţă atât de mare? spuse el încruntându-se. 
David Reid zace acolo de trei luni şi, dacă nimeni nu îl găseşte 
până râul dă pe dinafară, nu va fi găsit niciodată. 

Işi îndreptă privirea din nou către inspector. 

— Dacă este purtat în mare, povestea nu mai ajunge în ziare. 
Criminalul nu mai poate citi despre realizările sale. Nu ştie cum 
este perceput. 

Insch încuviinţă. 

— Bine gândit. Pune pe cineva să îl aducă pe cel care a găsit 
cadavrul, spuse el consultându-şi notițele. Domnul Duncan 
Nicholson. Adu-l aici şi fă-i un interogatoriu ca lumea, nu chestia 
aia incompetentă de care a avut parte astă-noapte. Dacă are 
vreun schelet ascuns prin dulap, vreau să ştiu. 

— O să trimit patrula... fu tot ce Logan avu timp să spună 
până când uşa sălii se deschise brusc şi înăuntru năvăli un 
poliţist răsuflând din greu. 

— Domnule, spuse el. Incă un copil a dispărut. 

Mama lui Richard Erskine era supraponderală, 
superînzorzonată şi aproape ea însăşi un copil. Livingul casei cu 
terasă din Torry era ticsit cu fotografii, toate înfăţişând acelaşi 
lucru: un Richard Erskine zâmbitor. Cinci ani. Păr blond, dinţi 
strâmbi, obraji cu gropiţe, ochelari imenşi. Viaţa copilului era 
redată în imagini în încăperea claustrofobică, de la naştere până 
la... Logan nu-şi duse gândul mai departe. 

Numele mamei era Elisabeth: 21 de ani, destul de drăguță 
dacă ignorai ochii umflaţi, dârele de rimel şi nasul roşu. Părul ei 
lung şi negru era strâns la spate, lăsându-i liberă faţa rotundă; şi 
se învârtea înnebunită prin încăpere, rozându-şi unghiile până la 
carne. 

— L-a răpit, nu-i aşa? întreba iar şi iar, cu vocea ei ascuţită şi 
panicată. Mi l-a luat pe Richie! Mi l-a luat şi mi l-a omorât! 

Logan clătină din cap. 

— Incă nu ştim asta. Poate fiul dumneavoastră nu şi-a dat 
seama cât e ceasul. 

Cercetă din nou pereţii ticsiţi cu fotografii, încercând să 
găsească una în care copilul să pară cu adevărat fericit. 

— De cât timp lipseşte? 

Femeia se opri şi îl ţintui cu privirea. 

— De trei ore! l-am mai spus o dată! 

Agită o mână cu unghiile roase în direcţia lui Watson. 

— Doar ştie cât îmi fac griji pentru el! Nu ar întârzia aşa de 
mult! Nu ar face aşa ceva. 

Buza de jos îi tremura şi ochii i se umplură iar de lacrimi. 

— De ce sunteţi aici şi nu îl căutaţi? 

— Avem maşini de patrulă şi poliţişti care chiar acum vă caută 
copilul, doamnă Erskine. Acum am nevoie să îmi spuneţi ce s-a 
întâmplat în dimineaţa aceasta. Când a dispărut? 

Doamna Erskine îşi şterse ochii şi nasul cu dosul mânecii. 

— Trebuia să... trebuia să se întoarcă imediat de la magazin. 
Nişte lapte şi un pachet de biscuiţi cu ciocolată... Trebuia să se 
întoarcă imediat! 

Începu din nou să se învârtă prin încăpere, înainte şi înapoi, 
înainte şi înapoi. 

— La ce magazin s-a dus? 

— La cel de vizavi de şcoală. Nu e departe! De obicei, nu-l las 
să meargă singur, dar astăzi a trebuit să stau acasă. 

Işi trase nasul. 

— Venea cineva să repare maşina de spălat. Nu mi-au zis 
exact la ce oră! Doar că o să treacă în cursul dimineţii. Altfel nu l- 
aş fi lăsat să se ducă de unul singur! 

Işi muşcă buza şi suspinele se intensificară. 

— E numai vina mea! 

— Aveţi vreun prieten sau vreun vecin care să stea cu... 

Watson arătă către bucătărie. O femeie în vârstă, cu o 
înfăţişare extrem de obosită îşi făcu apariţia ducând o tavă cu 
ceai: doar două căni. Poliţiştii nu ar fi trebuit să rămână la ceai, ci 
să iasă pe străzi în căutarea copilului de cinci ani dat dispărut. 

— E o ruşine, spuse femeia în vârstă, aşezând tava de ceai 
deasupra unui teanc de reviste Cosmopolitan aflate pe măsuţa 
de cafea. Să umble toţi dezaxaţii aşa pe străzi! Ar trebui să fie cu 
toţii la puşcărie! Şi nu poţi să zici că n-au unde să-i bage! 

Vorbea despre Craiginches, închisoarea cu ziduri groase aflată 
la o aruncătură de băț de casă. Elisabeth Erskine acceptă cana 
de ceai cu lapte de la prietena ei, însă mâinile îi tremurau atât de 
tare încât lichidul dădea pe dinafară. Privi cum picăturile erau 
absorbite de covorul albastru-deschis. 

— Aăă... Se opri şi îşi trase nasul. Nu aveţi vreo ţigară, nu? 
Eu... Eu m-am lăsat când am rămas însărcinată cu Richie... 

— Imi pare rău, răspunse Logan şi eu a trebuit să mă las. 

Se întoarse şi luă de pe poliţă poza cea mai recentă a 
copilului. 

— Putem să împrumutăm asta? 

Femeia încuviinţă din cap, iar Logan îi întinse poza lui Watson. 

Cinci minute mai târziu, se aflau în grădina din spatele casei, 
încercând să se adăpostească sub o copertină caraghios de mică, 
aflată deasupra uşii din dos. Pătrăţelul de iarbă era aproape 
înghiţit de câteva băltoace din ce în ce mai mari. O duzină de 
jucării erau împrăştiate peste tot, formele strălucitoare din 
plastic fiind spălate de ploaia torențială. De cealaltă parte a 
gardului, alte case se uitau la ei, cenuşii şi umede. 

Torry nu era cea mai urâtă zonă a oraşului, dar se afla în 
primele zece. Aici erau fabricile de procesare a peştelui din 
Aberdeen. Tone de peşte alb aterizau aici în fiecare săptămână 
pentru a fi golite de măruntaie şi transformate în fileuri. Puteai 
câştiga bani frumoşi dacă suportai frigul şi mirosul. Containere 
uriaşe din plastic albastru, pline cu măruntaie şi oase de peşte, 

erau îngrămădite pe stradă, ploaia neîmpiedicând pescăruşii să 
se năpustească din înaltul cerului pentru a se înfrupta cu vreun 
cap de peşte sau pentru a pleca măcar cu ciocul plin cu 
măruntaie. 

— Ce crezi? întrebă Watson, înfundându-şi mâinile adânc în 
buzunare şi încercând să se încălzească. 

Logan ridică din umeri, privind cum apa dădea pe dinafară din 
cupa unui excavator de jucărie. 

— Casa a fost percheziţionată? 

Watson îşi scoase carneţelul. 

— Am fost sunaţi la unşpe şi cinci. Mama era isterică. Centrul 
a trimis aici o patrulă de la secţia de aici, din Torry. Primul lucru 
pe care l-au făcut a fost să pieptene locul temeinic. Nu se 
ascunde în dulapul cu rufărie şi nici nu i-a fost găsit corpul în 
congelator. 

— Inţeleg. 

Excavatorul ăla era mult prea mic pentru un copil de cinci ani. 
De fapt, multe din jucării arătau ca şi cum ar fi fost pentru un 
copil de cel mult trei ani. Poate că doamna Erskine nu voia ca 
micul ei Richard să crească? 

— Crezi că ea l-a omorât? întrebă Watson, văzându-l că 
priveşte gânditor grădina îmbibată de apă. 

— Nu, nu prea cred. Dar dacă se va dovedi că ea a făcut-o şi 
noi nu ne-am dat seama... Ziarele or să ne facă bucăţi. Despre 
tată ce se ştie? 

— Vecinii spun că a murit înainte de naşterea copilului. 

Logan încuviinţă din cap. Asta ar explica de ce femeia era atât 
de grijulie. Nu voia ca fiul ei să sfârşească la fel ca tatăl său. 

— Deci în ce stadiu suntem cu căutările? întrebă el. 

— Am sunat la toţi prietenii lui: nimeni nu l-a mai văzut de 
duminică după-amiază. 

— Dar hainele lui, jucăria preferată, chestii de genul ăsta? 

— Toate sunt acasă şi inventariate. Deci probabil nu a fugit 
de-acasă. 

Logan aruncă o ultimă privire către jucăriile abandonate şi 
intră înapoi în casă. In curând, va apărea inspectorul şi va dori să 
afle noutăţi. 

— Aăă... 

O privi pe Watson cu coada ochiului în timp ce traversau 
bucătăria şi holul către uşa din faţă. 

— Tu ai mai lucrat cu inspectorul Insch, nu-i aşa? 

Watson confirmă. 

— Şi care-i faza cu... - Logan mişcă din fălci ca şi cum ar fi 
mestecat bomboane. Incearcă să se lase de fumat? 

Watson ridică din umeri. 

— Habar n-am, domnule. Poate e vreun comportament 
maniaco-depresiv? 

Se opri o clipă, încruntându-se. 

— Sau poate e doar un gras nenorocit. 

Logan nu ştiu dacă să râdă sau să se prefacă şocat. 

— Un lucru e sigur, domnule. E un poliţist al naibii de bun. ŞI 
nu poţi s-o zbârceşti cu el de două ori. 

Intr-un fel sau altul, Logan ajunsese deja singur la această 
concluzie. 

— Aşa e. 

Se opri la uşă. Holul era împodobit cu fotografii, la fel ca 
livingul. 

— la poza asta şi du-o la cea mai apropiată agenţie de ştiri. 
Avem nevoie de cel puţin o sută de exemplare... 

— Băieţii de aici au făcut-o deja, domnule. Au pus patru agenţi 
să meargă din uşă în uşă şi să împartă fotografiile, acoperind 
toată zona pe care Richard ar fi putut s-o străbată în drum spre 
magazin. 

Logan fu impresionat. 

— Nu pierd timpul deloc. 

— Nu, domnule. 

— Bine, să mai chemăm şi noi vreo două patrule să le dăm o 
mână de ajutor. 

Işi scoase telefonul mobil şi începu să formeze un număr, 
degetul îngheţându-i înainte de a apăsa ultima cifră. 

— la stai... 

— Domnule? 

Chiar atunci, o maşină lucioasă opri lângă bordură şi afară 
ţâşni silueta cunoscută a unui individ scund, înfăşurat într-un 
palton negru şi luptându-se să deschidă o umbrelă de aceeaşi 
culoare. 

— Se pare că vulturii se învârt deja deasupra prăzii. 

Logan luă şi el o umbrelă de pe hol şi păşi afară în ploaie. Apa 
îngheţată lovea cu zgomot pânza umbrelei în timp ce sergentul îl 
aştepta pe Colin Miller să urce treptele. 

— Logan! spuse Miller zâmbind. Nu te-am mai văzut de mult! 
Eşti în continuare escortat de dulceaţa aia de... 

Zâmbetul i se lăţi şi mai tare în momentul în care o văzu pe 
Watson privindu-l încruntată din uşă. 

— Poliţisto! Tocmai vorbeam despre tine! 

— Ce vrei? 

Vocea îi era mai rece chiar decât acea după-amiază cenuşie. 

— Întâi afacerile şi apoi plăcerea, nu? 

Miller scoase din buzunar un reportofon foarte modern şi îl 
îndreptă spre ei. 

— Incă un copil dat dispărut. Aveţi... 

Logan se încruntă. 

— De unde ai ştiut că un alt copil a fost dat dispărut? 

Miller făcu un gest către drumul înecat de apă. 

— Ai acolo maşini de patrulă care comunică semnalmentele 
copilului! Cum crezi că am aflat? 

Logan încercă să nu pară atât de jenat cum se simţea. 

Miller îi făcu cu ochiul. 

— Ei, stai liniştit. Oricum şi eu mă fac de cacao tot timpul. 

Ridică din nou reportofonul. 

— Deci, această dispariţie are vreo legătură cu recenta 
descoperire a... 

— Deocamdată nu avem de făcut nici un comentariu. 

— Ei, haide! 

In spatele lui Miller, se oprise încă o maşină, având pe lateral 
însemnul BBC Scotland. Presa urma să aibă parte de o zi plină. 
leri, un copil a fost găsit mort, iar astăzi un altul a dispărut. Vor 
trage cu toţii aceeaşi concluzie ca şi Miller. Deja putea să vadă 
titlurile zilei: „UCIGAŞUL PEDOFIL A LOVIT DIN NOU?”. Şeful 
poliţiei nu va fi deloc încântat. 

Miller se întoarse ca să vadă la ce se uita Logan şi îngheţă. 

— Ce-ar fi să... 

— Imi pare rău, domnule Miller. Nu pot să vă dau nici un fel de 
detaliu în acest moment. Va trebui să aşteptaţi declaraţia 
oficială. 

Nu a trebuit să aştepte prea mult. Cinci minute mai târziu, 
Range Roverul împroşcat cu noroi al inspectorului Insch apăru în 
viteză. Intre timp, se formase un cordon de reporteri de la ziare 
şi televiziuni, alcătuind un zid de microfoane şi camere de luat 
vederi la baza treptelor, unde se înghesuiau cu toţii sub 
umbrelele mari şi negre. Ca la o înmormântare. 

Insch nu se obosi să coboare din maşină. Lăsă doar geamul în 
jos şi îi făcu semn lui Logan. Toate camerele îl urmăriră pe Logan 
cum traversează strada şi se opreşte în ploaie sub umbrela de 
împrumut încercând să nu se tragă în spate din cauza mirosului 
de prepelicar umed care se degaja din interiorul maşinii. 

— Vai, vai, făcu inspectorul, clătinând din cap către mulţimea 
de camere de luat vederi. Se pare că vom apărea la televizor 
diseară. 

Işi trecu mâna peste capul chel. 

— Bine că mi-am adus aminte să mă spăl pe cap. 

Logan schiţă un zâmbet. Cicatricile care îi brăzdau stomacul 
începeau să îl supere din nou, dat fiind că lovitura din noaptea 
trecută îşi făcea simțită prezenţa. 

— Bun, spuse Insch. Am fost însărcinat să dau o declaraţie 
oficială presei. Până să fac asta, e ceva ce ar trebui să ştiu ca să 
nu mă fac de rahat pe-aici? 

Logan ridică din umeri. 

— Din ce mi-am dat seama, mama a fost sinceră cu noi. 

— Dar? _ 

— Nu ştiu. || tratează pe copil ca şi cum ar fi din sticlă. Nu iese 
afară singur. Toate jucăriile lui sunt pentru un copil cu doi ani 
mai mic. Am senzaţia că îl sufocă. 

Insch ridică o sprânceană, făcând ca pielea roz şi fără păr a 
capului său să se încreţească. Nu zise nimic. 

— Nu susţin că n-ar fi fost răpit, spuse Logan, ridicând din 
umeri. Totuşi... 

— Punct luat, zise Insch aşezându-se confortabil în scaun. 

Spre deosebire de Range Roverul murdar şi urât mirositor, el 
arăta impecabil. 

— Dar dacă minimalizăm chestia asta şi apoi îl găsim 
strangulat şi cu puţa tăiată, vom fi în rahat până la gât. 

Telefonul lui Logan începu brusc să scoată tot felul de sunete 
stridente. Erau de la sediul de pe Queen Street. Il săltaseră pe 
Duncan Nicholson. 

— Ce...? Nu, spuse Logan zâmbind cu telefonul lipit de ureche. 
Nu, bagă-l la arest. Lasă-l să transpire puţin până ajung acolo. 


Când Logan şi Watson au ajuns înapoi la sediul central, o 
anchetă de proporţii era în plină desfăşurare. Inspectorul Insch 
triplase numărul de agenţi pe care Logan îi chemase să dea o 
mână de ajutor şi acum peste patruzeci de poliţişti în uniformă, 
plus patru dresori de câini cu tot cu ciobăneştii lor germani erau 
afară în ploaia rece ca gheaţa, cercetând fiecare grădină, clădire 
publică, adăpost, tufiş sau şanţ dintre casa lui Richard Erskine şi 
magazinele de pe Victoria Road. 

Ofiţerul de serviciu le spuse că Duncan Nicholson fusese vârât 
în cea mai urâtă celulă din închisoare. Era acolo de mai bine de o 

oră. 

Ca să-şi ia un răgaz, Logan şi Watson se opriră la cantină 
pentru o cană cu ceai şi un castron de supă. Trăgând de timp în 
faţa unei farfurii cu mazăre şi şuncă în timp ce Nicholson stătea 
singur şi îngrijorat într-o cameră întunecoasă. 

— In regulă, spuse Logan după ce terminară. Cum ţi-ar plăcea 
să-l  abordezi pe domnul Nicholson într-o cameră de 
interogatoriu? Să încerci metoda cu privirea încruntată? Verific 
cum merg căutările şi în zece, maximum douăzeci de minute vin 
şi eu. Ar trebui să îşi dea drumul la vorbă până atunci. 

Watson se ridică, aruncă o ultimă privire pofticioasă către 
feliile groase de budincă şi crema galbenă aburindă şi apoi porni 
să-i facă viaţa lui Duncan Nicholson şi mai nefericită. 

Logan primi un scurt raport de la ofiţerul administrator în sala 
de conferinţe: echipele de căutare nu descoperiseră nimic, iar 
interogatoriile din uşă în uşă nu avuseseră nici un rezultat 
notabil. Aşa că îşi luă un pahar cu ceai de la automatul din hol şi 
îl bău încet pentru a-şi umple timpul. Apoi luă un alt calmant 
pentru durere. După ce se scurseră cele 20 de minute, se 
îndreptă către camera de interogatoriu numărul doi. 

Era de dimensiuni reduse şi minimalistă, pereţii fiind vopsiți 
într-un bej murdar. Duncan Nicholson stătea la masă, având-o 
vizavi pe agenta Watson, tăcută şi încruntată. El nu părea deloc 
în apele lui. 

Nu se putea fuma, iar pentru Nicholson era evident o 
problemă. În faţa lui, era un teanc mare de hârtie ruptă în 
bucățele. Când Logan îşi făcu apariţia, Nicholson sări din scaun, 
trimițând o ploaie albă pe covorul albastru şi uzat. 

— Domnule Nicholson, spuse Logan în timp ce se trântea pe 
scaunul cafeniu de plastic de lângă Watson, îmi pare rău că v-am 
făcut să aşteptaţi atâta. 

Nicholson se foi în scaun, mici broboane de sudoare lucindu-i 
pe buza de sus. Nu avea mai mult de 32 de ani, dar părea de 45. 
Vârful capului era tuns zero, câteva fire albastre-cenugşii ivindu-se 
din loc în loc printre porţiuni lucioase de piele. Fiecare ureche îi 
fusese străpunsă în cel puţin trei locuri. Restul corpului arăta ca 
şi cum ar fi fost asamblat într-o dimineaţă de luni, înainte ca 
fabrica să fie perfect trează. 

— Sunt aici de ore întregi! spuse el, încercând să pară cât se 
poate de indignat. Ore întregi! Fără budă! Eram cât p-aci să 
explodez! 

Logan se încruntă. 

— Of, of, of. În mod sigur e o greşeală la mijloc, domnule 
Nicholson. Şi aţi venit aici nesilit de nimeni, nu-i aşa? Fără 
toaletă? O să vorbesc eu cu ofiţerul de serviciu. O să am grijă să 
nu se mai întâmple, spuse el aruncându-i un zâmbet dezarmant. 
Dar acum suntem cu toţii aici, deci putem începe? 

Nicholson făcu semn că da, încercând să zâmbească şi 
simțindu-se în siguranţă. Simţindu-se vizibil mai bine. 

— Agent, faci tu onorurile? 

Logan îi pasă lui Watson două casete audio noi-nouţe, iar ea le 
desfăcu din ambalaj şi le fixă în aparatul de înregistrat prins de 
perete, după care repetă întocmai operaţiunea cu două casete 
video. Aparatul făcu un clic şi un beculeţ se aprinse în timp ce 
Watson apăsă butonul „INREGISTRARE”. 

— Interogatoriu cu domnul Duncan Nicholson, spuse ea, după 
care adăugă precizările standard, data şi ora exactă. 

Logan zâmbi din nou. 

— Acum, domnule Nicholson. Sau pot să îţi spun Duncan? 

Bărbatul aflat de cealaltă parte a mesei aruncă o privire 
speriată către camera de filmat din colţul încăperii, peste umărul 
lui Logan. Într-un final, încuviinţă din capul său chel. 

— Deci, Duncan, tu ai fost cel care a găsit cadavrul lui David 
Reid astă-noapte? 

Nicholson încuviinţă din nou. 

— Va trebui să şi vorbeşti, Duncan, spuse Logan, zâmbind 
larg. Caseta nu te va auzi dacă doar dai din cap. 

Nicholson îşi aruncă din nou privirea către ochiul de sticlă al 
camerei video. 

— Aăă... Oh, îmi pare rău. Da. Da, eu. L-am găsit astă-noapte. 

— Ce făceai acolo la miezul nopţii, Duncan? 

Bărbatul ridică din umeri. 

— Făceam... o plimbare. Ştiţi, mă certasem cu nevasta şi 
ieşisem la aer. 

— Pe malul râului? La miezul nopţii? întrebă Logan şi zâmbetul 
începu să-i dispară. 

— Păi, da. Ştiţi, uneori mă mai duc pe acolo, să mă gândesc, 
chestii de-astea. 

Logan îşi încrucişă braţele, adoptând aceeaşi poziţie ca a 
agentei de lângă el. 

— Deci te-ai dus acolo să te gândeşti. Şi dintr-odată, te-ai 
împiedicat de cadavrul unui copil de trei ani, nu? 

— Păi, da... Eu doar... Uitaţi, eu... 

— Te-ai împiedicat deodată de cadavrul unui copil de trei ani. 

Într-un canal plin ochi cu apă. Ascuns sub o placă de lemn. În 
întuneric. Pe o ploaie torențială. 

Nicholson deschise gura o dată sau de două ori, dar nu scoase 
nici un cuvânt. 

Logan nu-l mai întrebă nimic timp de două minute. Nicholson 
devenea din ce în ce mai nervos cu fiecare secundă, capul ras 
fiindu-i acum la fel de asudat ca şi buza superioară, răspândind 
un miros de usturoi second-hand care se ridica în valuri 
tremurătoare. 

— Luasem şi... ceva la bord, bine? Am căzut, era să mor din 
cauza nenorocitului de mal. 

— Ai căzut pe mal, pe o ploaie torențială şi totuşi, când a venit 
poliţia, nu aveai nici un strop de noroi pe tine! Erai curat ca 
lacrima, Duncan. Nu aşa arată un om care a căzut pe malul unui 
râu şi apoi într-un şanţ, nu? 

Nicholson îşi trecu mâna peste creştet, ţepii aspri scoțând un 
fâsâit slab în camera ostilă de interogatoriu. La subsuori i se 
vedeau nişte pete albastru-închis. 

— M-am... m-am dus acasă să vă dau telefon. Şi m-am 
schimbat. 

— Inţeleg, spuse Logan zâmbind din nou. Unde erai pe 13 
august anul acesta, între două şi jumătate şi trei după-amiaza? 

— Nu... Nu ştiu. 

— Şi unde erai astăzi de dimineaţă între orele zece şi 
unsprezece? 

Ochii lui Nicholson se deschiseră larg. 

— De dimineaţă? Da’ care-i faza? N-am omorât pe nimeni! 

— Cine-a spus că ai fi omorât pe cineva? spuse Logan, 
schimbându-şi poziţia în scaun. Agent Watson, m-ai auzit că l-aş 
fi acuzat pe domnul Nicholson de crimă? 

— Nu, domnule. 

Nicholson se foi în scaun. Logan scoase la iveală o listă cu toţi 
copiii daţi dispăruţi în ultimii trei ani şi o aşeză pe masă între ei. 

— Unde erai azi-dimineaţă, Duncan? 

— Mă uitam la televizor. 

— Şi unde te-ai aflat, întrebă Logan aplecându-se în faţă şi 
citind de pe listă, pe data de 15 martie între orele şase şi şapte? 
Nu? Dar pe 27 mai, între patru şi jumătate şi opt? 

Logan continuă să citească fiecare dată de pe foaie, cu 
Nicholson transpirând şi murmurând răspunsuri. Fusese acasă. 
Uitându-se la televizor. Singurele persoane care puteau să îi 
confirme alibiurile erau Jerry Springer şi Oprah Winfrey. Şi în cele 

mai multe dintre cazuri, răspunsurile erau aceleaşi. 

— Ei bine, Duncan, spuse Logan după ce termină de citit lista, 
situaţia nu prea e roz, nu-i aşa? 

— Nu m-am atins de copiii ăia! 

Logan se lăsă pe spate în scaun şi încercă din nou metoda 
mută a detectivului Insch. 

— Pe bune! Doar am venit direct la voi când l-am găsit pe 
copilul ăla, nu-i aşa? De ce mama dracu’ să fi venit la voi dacă l- 
aş fi omorât? N-aş putea omori un copil: eu iubesc copiii! 

Watson ridică dintr-o sprânceană, iar Nicholson se încruntă. 

— Nu la modul ăla! Am şi eu nepoți şi nepoate, da? Pur şi 
simplu, n-aş putea face aşa ceva! 

— Atunci hai să ne întoarcem de unde am plecat, spuse Logan 
trăgându-şi scaunul mai aproape de masă. Ce făceai pe malul 
Donului la miezul nopţii pe o ploaie torențială? 

— V-am spus că eram nervos... 

— Şi de ce nu pot să te cred, Duncan? De ce am senzaţia că 
atunci când o să vină raportul de la Criminalistică, o să fie dovezi 
care o să arate că ai legătură cu cadavrul ăla? 

— N-am făcut nimic! 

Nicholson lovi cu putere în masă, făcând ca micul morman de 
hârtiuţe să se împrăştie şi să cadă precum fulgii de nea. 

— Sunteţi încolţit, domnule Nicholson. Vă păcăliţi doar pe 
dumneavoastră dacă vă gândiţi că veţi scăpa basma curată. 
Cred că puţin mai mult timp în închisoare o să vă ajute. Vom 
vorbi abia după ce veţi fi gata să spuneţi adevărul. Interogatoriu 
terminat la 13:36. 

Logan îi ceru lui Watson să îl escorteze pe Nicholson la corpul 
de celule şi rămase în camera de interogatoriu până aceasta 
reveni. 

— Ce crezi? o întrebă. 

— Nu cred că el a fost făptaşul. Nu este genul. Nu e îndeajuns 
de inteligent încât să mintă convingător. 

— Intr-adevăr, fu de acord Logan. Cu toate astea, ne minte. 
Sub nici o formă nu a fost acolo doar să se răcorească după o 
ceartă în familie. Te-ai enervat, bine, dar nu te duci până la râu 
pe o ploaie torențială doar să te calmezi. A fost acolo cu un motiv 
precis, dar deocamdată nu ştim care a fost acela. 


Portul din Aberdeen se întrezărea prin geamul maşinii, cenuşiu 
şi sărăcăcios. Un grup de vase comerciale erau ancorate la mal, 
cu vopseaua lor în tonuri vesele de galben şi portocaliu 

estompată din pricina ploii. Luminile scânteiau în semiîntunericul 
după-amiezii, în timp ce containerele erau ridicate din 
vagoanele-platformă în ambarcaţiunile trase la țărm. 

Logan şi Watson se îndreptau din nou către locuinţa lui 
Richard Erskine din Torry. Cineva îşi amintise că îl văzuse pe 
dispărut. O oarecare doamnă Brady văzuse un băiat blond, 
îmbrăcat cu un hanorac roşu şi cu jeanşi albaştri, trecând prin 
spatele casei ei. Era singura pistă pe care o aveau. 

Ştirile de la ora două şi jumătate urmau să înceapă, aşa că 
Logan porni radioul maşinii, prinzând ultimele acorduri dintr-un 
cântec vechi al celor de la Beatles. Nu-i de mirare că dispariţia lui 
Richard Erskine era în centrul atenţiei. Vocea inspectorului Insch 
răbufni din difuzoare cerând publicului să comunice poliţiei orice 
fel de informaţie despre copil. Avea un talent înnăscut pentru 
arta dramatică, după cum putea confirma oricine îl văzuse în 
spectacolul anual de Crăciun, dar reuşi să se stăpânească destul 
de bine când prezentatorul emisiunii îi puse întrebarea standard: 

— Credeţi că Richard a fost răpit de acelaşi pedofil care l-a 
ucis pe David Reid? 

— In momentul de față, tot ce ne dorim este să îl găsim pe 
Richard teafăr. Dacă cineva deține orice fel de informație, îl 
rugăm să apeleze serviciul nostru de urgență la numărul zero, 
opt sute, cinci, cinci, cinci, nouă, nouă, nouă. 

— Vă mulțumim, domnule inspector.  Continuăm ştirile: 
procesul lui Gerald Cleaver, infirmierul în vârstă de 57 de ani din 
Manchester, continuă astăzi cu măsuri de securitate sporite, din 
cauza amenințărilor cu moartea pe care le-a primit avocatul 
inculpatului, Sandy Moir-Farquharson. Domnul Moir-Farquharson 
a declarat pentru Northsound News... ”. 

— Să sperăm că nu sunt doar ameninţări, spuse Logan 
închizând cu o mişcare bruscă radioul, înainte ca vocea 
avocatului să poată fi auzită în difuzoare. 

Sandy Moir-Farquharson merita să primească ameninţări cu 
moartea. El fusese nenorocitul parşiv care ceruse îngăduinţă 
pentru Angus Robertson. Care încercase să susţină că Monstrul 
din Mastrick nu purta în totalitate vina pentru faptele sale. Că le 
omorâse pe acele femei doar pentru că reacţionaseră violent la 
avansurile lui. Că se îmbrăcaseră provocator. Că, practic, o 
ceruseră. 

Numărul ziariştilor adunaţi la uşa casei micului Richard Erskine 
aproape se dublase când ajunseră acolo. Toată strada era plină 
de maşini. Veniseră chiar şi câteva microbuze de transmisie din 

afară. Watson fu obligată să parcheze la câteva sute de metri de 
casă, fiind nevoiţi să se întoarcă prin ploaie înghesuiți sub 
umbrela ei. 

Celor de la BBC Scotland li se alăturaseră corespondenţi de la 
Grampian, ITN şi Sky News. Luminile albe şi supărătoare ale 
televiziunilor estompau cenuşiul clădirilor din granit din jur. 
Nimănui nu părea să îi pese cu adevărat de ploaia de iarnă, deşi 
cădea cu repeziciune, formând o adevărată perdea de apă 
îngheţată. 

Blonda cu ţâţe mari de la Channel Four News înregistra un 
material, fiind postată îndeajuns de departe de casă pentru a o 
prinde în cadru la un loc cu toate celelalte elemente. 

— ... trebuie să întreb: oare toată această atenţie pe care 
mass-media o acordă în aceste momente familiei îndurerate 
serveşte cu adevărat interesului public? Când... 

Watson trecu chiar prin faţa camerei, iar umbrela ei albastru 
cu alb acoperi în totalitate imaginea reporterei. 

Cineva ţipă: 

— Tăiaţi! 

— Ai făcut-o intenţionat, şopti Logan exact când izbucniră 
strigătele furioase ale unui jurnalist. Watson se mulţumi să 
zâmbească şi să îşi continue drumul nestingherită prin mulţimea 
adunată lângă trepte. Logan se grăbi după ea, încercând să nu 
asculte urletele de nemulţumire, amestecate cu întrebări şi 
cereri de a face un comentariu, toate rostite pe un ton ridicat. 

O asistentă socială era în sufragerie cu mama lui Richard 
Erskine şi cu femeia ţâfnoasă de alături. Nici urmă de Insch. 

Logan o lăsă pe Watson în hol şi merse în bucătărie, unde 
atacă o pungă deschisă de Jaffa Cakes, abandonată pe masa de 
lucru lângă boiler. In faţa uşii cu geam care ducea din bucătărie 
către grădina din spatele casei se vedea o siluetă masivă. 

Dar nu era Insch. Era un poliţist supraponderal, cu o mină 
foarte tristă şi cu o umbră care arăta două şi jumătate. Stătea pe 
verandă şi fuma ţigară de la ţigară. 

— Bună ziua, domnule, spuse el fără să se sinchisească să-şi 
îndrepte corpul sau să îşi arunce ţigara. Ce vreme împuţită, nu? 

Nu era de prin partea locului: avea un accent clar de 
Newcastle. 

— Ajungi să te obişnuieşti cu ea. 

Logan ieşi din casă şi se postă lângă poliţist pentru a fuma 
pasiv cât putea de mult. 

Acesta îşi scoase ţigara din gură şi vâri în loc un deget, 

lucrând intens cu unghia între două măsele. 

— Nu prea îmi dau seama cum. Şi eu sunt obişnuit cu ploile, 
dar, lisuse, locul ăsta le întrece pe toate. 

Reuşi să găsească ceea ce căuta în gură şi îl aruncă în ploaie. 

— Credeţi că se va opri weekendul ăsta? 

Logan privi către norii grei, cenuşii. 

— Weekendul ăsta? spuse el clătinând din cap şi trase cât de 
mult fum la mâna a doua putea în plămânii săi bolnavi. Vorbim 
despre Aberdeen: nu o să se oprească până în martie. 

— Prostii! 

Vocea era adâncă, autoritară şi venea exact din spatele lor. 

Logan îşi răsuci capul şi îl văzu pe inspectorul Insch, care 
stătea în uşă cu mâinile înfipte în buzunare. 

— Nu-l asculta pe sergentul McRae, vrea să te tragă pe sfoară. 

Insch păşi pe prima treaptă, deja aglomerată, silindu-i pe 
ceilalţi doi să se dea precaut la o parte. 

— Nu o să se oprească până în martie? spuse el şi îşi aruncă o 
bomboană cu fructe în gură. Martie? Nu-l minţi pe bietul om: 
vorbim despre Aberdeen. 

Oftă şi îşi îndesă din nou mâinile în buzunare. 

— Aici, ploaia asta împuţită nu se opreşte niciodată. 

Toţi tăcură, privind ploaia cum îşi face treaba. 

— Domnule, am pentru dumneavoastră o jumătate de veste 
bună, vorbi Logan într-un final. Domnul Moir-Farguharson 
primeşte ameninţări cu moartea. 

Insch zâmbi încântat. 

— Mă bucur să aud asta. Pentru că eu am scris o mare parte 
din ele. 

— Este avocatul lui Gerald Cleaver. 

Insch oftă din nou. 

— De ce nu mă surprinde? Oricum, e problema inspectorului 
Steel. A mea e: unde este Richard Erskine? 

l-au găsit corpul neînsufleţit la groapa de gunoi de la Nigg, la 
sud de oraş. La două minute distanţă de casa lui Richard Erskine. 
Un grup de elevi ieşise într-o excursie în aer liber cu tema 
„Reciclarea şi problemele ecologice”. Au ajuns la 15:26 cu un 
microbuz şi au început imediat să se echipeze cu mici măşti albe 
de gaze, din acelea prevăzute cu elastic la spate şi cu mănuşi 
groase de cauciuc. Toţi purtau geci impermeabile şi cizme de 
cauciuc Wellington. Au semnat registrul de la baraca de lângă 
containere la 15:37, chiar înainte de a intra lipăind prin noroi în 
zona deşeurilor. Străbăteau un peisaj plin cu scutece folosite, 
sticle sparte, resturi menajere şi tot ceea ce aruncau în fiecare zi 
sute de mii de locuitori ai Aberdeenului. 

Rebecca Johnston, de opt ani, a fost cea care l-a văzut prima. 
Un picior stâng ieşind dintr-un maldăr de saci negri rupţi. Cerul 
era plin de pescăruşi - păsări uriaşe, umflate, care se năpusteau 
şi ţipau una la alta într-un balet haotic. Unul dintre ei ciugulea 
dintr-un deget însângerat. Acesta a fost primul lucru care i-a 
atras atenţia Rebeccăi. 

Şi la ora patru fix, au sunat la poliţie. 


Mirosul era incredibil de puternic, chiar şi într-o zi umedă şi cu 
mult vânt ca asta. Aici sus, pe Doonies Hill, ploaia era cumplit de 
rece. Stropii loveau cu zgomot tabla maşinii, iar rafalele de vânt 
mişcau dintr-o parte în alta vechiul Vauxhall, făcându-l pe Logan 
să tremure, deşi radiatorul era dat la maximum. 

Atât el, cât şi Watson erau uzi până la piele. Ploaia nu se 
sinchisise de gecile lor de poliţie „impermeabile”, le îmbibase 
pantalonii cu apă şi li se strecurase în pantofi. Şi Dumnezeu mai 
ştie ce. Geamurile maşinii era opace, ştergătoarele pierzându-şi 
aproape orice fel de utilitate. 

Nu apăruse nimeni de la Biroul de Identificări, aşa că Logan şi 
Watson improvizaseră un cort din pubele cu rotile şi saci de 
gunoi proaspeţi deasupra cadavrului. Ai fi zis că stătea să se 
dezintegreze în orice clipă, sfărâmat de vântul şuierător, dar 
reuşea să ţină ploaia departe. 

— Unde naiba or fi? 

Logan şterse un mic hublou pe parbrizul aburit. Starea de 
spirit i se înrăutăţise simţitor în timp ce se luptaseră cu sacii 

negri din plastic încurcaţi şi cu pubelele necooperante. Calmantul 
pe care îl luase la prânz îşi pierdea efectul, aşa că simţea dureri 
la fiecare mişcare. Scoase bombănind flaconul, luă o pastilă în 
mână şi o înghiţi pe uscat. 

Intr-un final, îşi făcu apariţia o dubă aproape albă, fără vreo 
inscripţie pe ea, înaintând cu greutate pe drumul plin de gunoaie 
şi având girofarul pornit. 

— Era şi timpul, la naiba! spuse Watson. 

Coborâră din maşină şi rămaseră în bătaia ploii. 

In spatele dubei care se apropia, Marea Nordului mugea, 
cenuşie şi uriaşă, vântul îngheţat atingând pentru prima oară 
uscatul după fiordurile norvegiene. 

Maşina se opri şi un individ indignat privi pe geam afară la 
ploaia deasă şi la gunoaiele putrezite. g 

— N-o să vă topiţi, la naiba! ţipă Logan. Il dureau toate, era 
îngheţat, ud şi nu avea nici un chef de amânări. 

Un grup de patru agenţi de la Biroul de lIdentificări, bărbaţi şi 
femei, ieşiră fără tragere de inimă din dubă în ploaia torențială şi 
aşezară iute cortul de operaţiuni peste cel improvizat de Logan. 
Pubelele şi sacii negri de plastic fură împinşi cu piciorul afară în 
ploaie şi generatoarele portabile de curent porniră. Se treziră la 
viaţă cu un muget, învăluind zona într-o lumină albă şuierătoare. 

Imediat după ce locul crimei fu amenajat astfel încât să nu 
poată fi inundat de ploaie, apăru şi doctorul Wilson, de serviciu în 
ziua aceea. 

— Bună seara, tuturor, spuse el ridicându-şi gulerul cu o mână 
şi apucându-şi trusa cu cealaltă. 

Aruncă o privire către câmpul plin de gunoaie dintre drumul 
noroios şi cortul de culoare albastră şi oftă. _ 

— Tocmai îmi cumpărasem pantofii ăştia. In fine... 

incepu să meargă apăsat către cort, cu Logan şi Watson în 
urma sa. 

Un agent plin de acnee de la Biroul de Identificări, cu o mapă 
în mână, îi opri la intrare şi îi ţinu în ploaie până semnară în 
registru, continuând să îi privească cu suspiciune până când îşi 
puseră cu toţii costumele corespunzătoare din hârtie albă. 

Inăuntrul cortului un singur picior de om răsărea de sub marea 
de saci de gunoi de la genunchi în jos, precum braţul Doamnei 
Lacului”. Singurul lucru care lipsea era Excalibur. Operatorul 


5 În engl. Lady of the Lake - personaj mitologic din legenda Regelui 
Arthur, care îi înmânează acestuia sabia Excalibur. 

video de la Biroul de ldentificări se învârtea cu grijă în jurul 
rămăşiţelor, filmându-le, în timp ce restul echipei colecta cu 
mare atenţie mostre de gunoi din sacii aflaţi în jurul aceluia în 
care se găsea piciorul şi le îndesa în pungi transparente speciale. 

— Se poate? spuse doctorul, dându-i trusa medicală lui 
Watson. 

Poliţista nu spuse nimic, în timp ce el îşi deschise geanta şi 
scoase la iveală o pereche de mănuşi de cauciuc, pe care şi le 
trase pe mâini ca şi cum ar fi fost chirurg. 

— Atunci vă rog să ne faceţi puţin loc, le spuse el agenţilor de 
la Identificări care se agitau de colo-colo. 

Aceştia se retraseră pentru a-l lăsa să se apropie de cadavru. 

Doctorul Wilson apucă cu vârful degetelor glezna, chiar sub 
încheietură. 

— N-are puls. Ori piciorul e tăiat de-a binelea, ori victima e 
moartă. 

Trase hotărât de picior, iar gunoiul din sac se mişcă, făcându-i 
pe cei de la Biroul de Identificări să fluiere dezaprobator. Scena 
crimei le aparţinea lor! 

— Nu. Aş zice că piciorul n-are nimic şi e lipit de corp. Puteţi 
considera că decesul a fost constatat. 

— Mulţumim, doctore, spuse Logan, în timp ce bătrânul îşi 
îndreptă spatele şi îşi şterse mănuşile din latex pe pantaloni. 

— Nici o problemă. Vrei să mai pierd vremea pe-aici până vin 
patologul şi procuratorul fiscal? 

Logan clătină din cap. 

— N-are sens să ne îngheţe spinarea la toţi. Mulţumim oricum. 

Zece minute mai târziu, un fotograf de la Biroul de Identificări 
îşi vâri capul în cort. 

— Imi pare rău că am întârziat, un idiot s-a dus să înoate în 
port şi a uitat să îşi ia rotulele cu el. Dumnezeule, e al naibii de 
frig afară. 

Nici înăuntru nu era prea cald, dar măcar nu ploua. 

— Bună, Billy, spuse Logan în timp ce fotograful bărbos începu 
să se dezbrace. 

Fularul lung, în dungi albe şi roşii, fu îndesat într-un buzunar al 
gecii, urmat de un fes cu moţ roşu având cusută inscripţia „UP 
THE DONS”. De sub el se ivi capul chel al lui Billy. 

Logan se arătă foarte şocat. 

— Ce s-a întâmplat cu părul tău? 

Billy se încruntă în timp ce îşi îmbrăca salopeta albă de lucru. 

— Nu începe şi tu, la naiba. Oricum, credeam că ai murit. 

Logan zâmbi. 

— Da, dar mi-am revenit. 

Fotograful îşi şterse ochelarii cu o batistă gri, repetând apoi 
operaţiunea cu obiectivul aparatului. 

— A atins cineva ceva? întrebă el, punând în aparat o rolă de 
film nouă. 

— Doctorul Wilson a tras de picior, dar în afară de asta, totul e 
ca la început. 

Billy aşeză un bliţ uriaş pe aparat şi îl lovi de câteva ori cu 
palma până se auzi un scâncet ascuţit. 

— Bine, la o parte, doamnelor şi domnilor... 

O lumină violentă, alb-albastră se aprinse cu un pocnet în 
spaţiul închis, urmată de zumzetul aparatului foto şi de păcănitul 
bliţului. lar şi iar şi iar... 

Billy terminase aproape, când sună telefonul lui Logan. 
Blestemând, acesta îl scoase din buzunar. Era Insch, voia să afle 
noutăţi. 

— Regret, domnule, spuse Logan, fiind nevoit să ridice vocea 
pentru a acoperi zgomotul făcut de ploaie pe acoperişul cortului. 
Nu a sosit patologul. Nu pot face identificarea formală fără să 
mişc cadavrul. 

Insch trase o înjurătură, dar Logan abia îl auzi. 

— Tocmai am primit un telefon anonim. Cineva a văzut azi- 
dimineață un copil care se potrivea cu descrierea lui Richard 
Erskine urcându-se într-un break roşu-închis. 

Logan privi în jos către piciorul gol, vânăt care ieşea din sacul 
de gunoi. Informaţia venise prea târziu ca să mai salveze viaţa 
copilului de 5 ani. 

— Dă-mi de ştire imediat ce ajunge patologul. 

— Da, domnule. 


Isobel MacAlistar îşi făcu apariţia îmbrăcată ca şi cum tocmai 
ar fi terminat o prezentare de modă: pelerină lungă Burberry, 
costum verde-închis, bluză pe gât de culoare crem, cercei 
delicaţi din perle, părul scurt ciufulit artistic. Şi cizmele 
Wellington cu trei numere mai mari... Arăta dureros de bine. 

Isobel îngheţă imediat ce păşi înăuntru, privindu-l ţintă pe 
Logan ud leoarcă în colţ. Incercă să zâmbească. Işi aşeză trusa 
medicală pe un sac şi trecu direct la treabă. 

— A fost constatat decesul? 

Logan încuviinţă, încercând să nu arate cât de tare îl tulburase 
vederea ei. 

— Doctorul Wilson a făcut-o acum o jumătate de oră. 

Colţurile gurii lui Isobel se lăsară în jos. 

— Am ajuns cât de repede am putut. Mai am şi alte treburi de 
care trebuie să mă ocup. 

Logan tresări. 

— Nu _ insinuam nimic, spuse el, ridicându-şi mâinile. Te 
informam doar de cât timp a fost constatat decesul. Nimic 
altceva. 

Inima îi bubuia în urechi, înăbuşind zgomotul ploii. 

Ea nu păru prea convinsă, uitându-se insistent la el cu o 
expresie rece şi impasibilă. 

— Inţeleg... spuse într-un final. 

Se întoarse cu spatele la el, îşi acoperi ţinuta impecabilă cu 
salopeta albă standard, îşi potrivi microfonul minuscul, recită 
răspunsurile standard la întrebările ce, când şi cum şi se apucă 
de treabă. 

— Avem un picior de om: stâng, ieşind de la genunchi dintr-un 
sac de gunoi. Degetul mare a suferit un fel de ulceraţie, probabil 
post-mortem... 

— Un  pescăruş muşca din el, spuse Watson, fiind 
recompensată cu un zâmbet glacial pentru efortul ei. 

— Mulţumesc, agent, spuse Isobel şi se întoarse către piciorul 
ţeapăn. Degetul mare arată urmele unui atac din partea unei 
păsări de mare. 

Atinse carnea palidă, fără viaţă, cu vârful degetelor. Cu buzele 
strânse, începu să-şi apese degetul mare în perniţa piciorului, 
cercetând degetele cu cealaltă mână. 

— Trebuie să scot cadavrul din sac ca să pot estima ora 
decesului. 

li făcu semn să vină unui agent de la Biroul de Identificări şi îl 
puse să întindă o fâşie de plastic peste podeaua mişcătoare de 
gunoi. Traseră din morman sacul din care ieşea piciorul şi îl 
aşezară jos. In tot acest timp, Billy continuă să facă fotografii cu 
bliţul. 

Isobel se lăsă pe vine lângă sac şi îl spintecă dintr-o singură 
tăietură dibace cu bisturiul. Gunoiul se revărsă afară. Trupul 
dezbrăcat stătea ghemuit, fiind ţinut în această poziţie de fetus 
cu ajutorul unei benzi adezive maro. Logan zări în treacăt părul 
blond-deschis şi se înfioră. Copiii morţi arătau mai mici faţă de 
cum îşi amintea el. 

Albul delicat, ca de lapte al pielii se zărea printre fâşiile de 
bandă adezivă maro, iar pe umeri se formaseră pete purpurii. 

Bietul copil stătuse cu capul în jos în sac şi tot sângele i se 
adunase acolo. 

— Îi cunoaşteţi identitatea? întrebă Isobel fără a-şi întoarce 
privirea de la cadavru. 

— Richard Erskine, răspunse Logan. Are cinci ani. 

Isobel îl privi, cu un bisturiu într-o mână şi cu un săculeţ 
pentru probe în cealaltă. 

— Nu e un el, spuse ea îndreptându-şi spatele. E fată. Intre trei 
şi patru ani. 

Logan privi în jos către trupul legat. 

— Eşti sigură? 

Isobel îşi puse bisturiul înapoi în cutie, îşi îndreptă din nou 
poziţia şi se uită la el ca la un idiot. 

— Poate că diplomele în medicină de la Universitatea 
Edinburgh nu sunt toate atât de grozave precum se spune, dar 
unul dintre puţinele lucruri pe care ni le-au explicat bine a fost 
diferenţa între fetiţe şi băieţei. Toată treaba cu absenţa penisului 
e un fel de dovadă clară. 

Logan fu gata să pună întrebarea evidentă, dar Isobel i-o 
reteză. 

— Şi nu, nu vreau să afirm că a fost retezat ca în cazul lui 
Reid: nu a avut niciodată. 

Işi ridică trusa medicală de pe podeaua acoperită de saci. 

— Dacă vreţi ora decesului sau altceva, va trebui să aşteptaţi 
să fac autopsia. 

Îi făcu un semn cu mâna agentului de la Biroul de Identificări 
care îi desfăşurase folia de plastic. 

— Hei, tu: adună tot ce e aici şi du-le la morgă. O să continui 
acolo. 

Urmă un „Da, doamnă” murmurat şi Isobel dispăru, luând şi 
trusa cu ea. Lăsând un fior rece în urma ei. 

Agentul de la Biroul de Identificări aşteptă până ce fu sigur că 
nu-l aude şi murmură: 

— Frigidă nenorocită! 

Logan se repezi afară după ea, ajungând-o când era aproape 
de maşină. 

— Isobel? Isobel, aşteaptă. 

Isobel îşi îndreptă cheia spre maşină: semnalizatoarele licăriră, 
iar trapa portbagajului se deschise. 

— Nu pot să spun nimic mai mult până nu duc cadavrul la 
morgă. 

Ridicând un picior, îşi scoase cizma Wellington şi o aruncă într- 

o cutie cu margini de plastic, înlocuind-o cu o cizmă din piele 
fină. 

— Ce-a fost asta? 

— Care asta? 

Incepu aceeaşi operaţiune cu cealaltă cizmă Wellington, 
încercând să nu-şi murdărească prea tare noua ei încălţăminte. 

— Uite ce e, trebuie să lucrăm împreună, OK? 

— Ştiu asta foarte bine, spuse ea sfâşiindu-şi salopeta şi 
abandonând-o lângă cizme; apoi trânti portbagajul. 

— Nu eu am o problemă cu asta! 

— Isobel... 

Vocea ei cobori cu douăzeci de grade: 

— Ai încercat dinadins să mă umileşti cât eram înăuntru? Cum 
îndrăzneşti să îmi pui la îndoială profesionalismul?! 

Smuci portiera maşinii, se urcă rapid şi apoi i-o trânti în faţă. 

— Isobel... 

Geamul fu coborât şi Isobel privi în sus către el, cum stătea în 
ploaia torențială. 

— Ce e? 

Dar Logan nu găsi nimic de spus. Ea îl privi încă o dată 
furioasă, porni maşina şi făcu apoi o întoarcere din trei mişcări 
pe drumul alunecos înainte de a dispărea cu zgomot în întuneric. 

Logan privi farurile din spate estompându-se, trase o 
înjurătură în barbă şi apoi se îndreptă agale către cort. 

Fetiţa zăcea în acelaşi loc în care o lăsase Isobel, echipa de la 
Identificări fiind mult prea ocupată să urmeze indicaţiile legistei 
pentru a-i îndeplini ordinele. Logan oftă şi se aplecă deasupra 
boccelei vrednice de milă, legată cu bandă adezivă. 

Faţa copilului era ascunsă aproape în totalitate: banda adezivă 
era înfăşurată strâns în jurul capului. Mâinile îi fuseseră legate la 
piept, la fel şi genunchii. Dar arăta ca şi cum criminalul ar fi lipit 
banda înainte ca ambele picioare să fie imobilizate în totalitate. 
Asta era şi motivul pentru care stângul atârna afară din sac, 
dându-i prilej unui pescăruş norocos să se înfrupte din el. 

Îşi scoase telefonul şi sună la bază, întrebând dacă exista 
vreun anunţ despre vreo fată dispărută, cu vârsta între trei şi 
patru ani. Nu exista aşa ceva în baza de date. 

Înjurând cu voce scăzută, formă numărul inspectorului Insch 
pentru a-i raporta veştile proaste. 

— Alo, domnul inspector? Da, aici sergentul McRae... Nu, 
domnule. 

Trase adânc aer în piept. 

— Nu e Richard Erskine. 

Se lăsă o tăcere împietrită la celălalt capăt al liniei şi apoi: 

— Eşti sigur? 

Logan încuviinţă din cap, deşi Insch nu îl putea vedea. 

— Sută la sută. Victima este o fetiţă, de trei, poate patru ani, 
dar nu a fost raportată nici o dispariţie. 

Cuvinte vulgare izbucniră din receptor. 

— Asta am spus şi eu, domnule. 

Echipa de la Biroul de Identificări îi făcu semn că vor să ia 
corpul şi să plece la morgă. Logan încuviinţă. Cel care o numise 
pe Isobel frigidă nenorocită scoase la iveală un telefon mobil şi 
chemă un echipaj special pentru transport. Nu se cădea să cari 
un copil mort în portbagajul unei dube jegoase. 

— Crezi că au legătură crimele? 

Era o urmă de speranţă în vocea lui Insch. 

— Nu neapărat. 

Logan privi cum micul cadavru era împachetat într-un sac 
special, însă mult prea mare pentru el. 

— Victima e de sex feminin, nu masculin. Dispunerea e 
diferită: copila a fost înfăşurată într-un kilometru şi jumătate de 
bandă adezivă. Nici un semn de strangulare. E posibil să fi fost 
abuzată, dar nu vom şti cu siguranţă până nu e gata autopsia. 

Insch trase o nouă înjurătură. 

— Transmite-le că vreau copilul ăla autopsiat chiar azi, bine? 
Nu vreau să stau toată noaptea cu degetul în cur în timp ce 
presa inventează poveşti horror! Azi! 

Logan tresări, nefiind prea nerăbdător să îi dea vestea lui 
Isobel. In ce dispoziţie era ea, era mai probabil să-i facă autopsia 
chiar lui. 

— Da, domnule. 

— Curăţ-o şi fă-i poze! Vreau străzile pline de postere: „Ați 
văzut-o vreodată”? 

— Da, domnule. 

Sacul albastru în care se afla cadavrul fu ridicat de doi agenţi 
de la Identificări şi aşezat cu grijă în colţul cortului pentru a nu 
mai sta în drum. Apoi se porniră să colecteze reziduurile din 
sacul de gunoi în care cadavrul fusese abandonat, asigurându-se 
că sunt depozitate şi etichetate corespunzător. Coji de banane, 
sticle goale de vin, coji de ouă sparte... Biata copilă nu a meritat 
nici efortul unui mormânt curat. A fost aruncată împreună cu 
gunoiul. 

Logan tocmai promitea să-l sune din nou pe inspector imediat 

ce apare ceva nou, când Watson strigă: 

— Staţi! 

Se grăbi să scoată din gunoiul revărsat pe covorul de saci din 
plastic o bucată de hârtie mototolită. 

Era un bon de casă de marcat. 

Logan îi ceru lui Insch să aştepte, în timp ce Watson despături 
peticul soios. Era de la magazinul Tesco$ din Danestone!. Cineva 
cumpărase o jumătate de duzină de ouă de fermă, o cutie de 
smântână, două sticle de cabernet sauvignon şi nişte avocado. Şi 
plătise cash. 

Watson oftă. 

— La naiba. 

li dădu bonul lui Logan. 

— Mă gândeam că a plătit cu cardul. 

— Nici o şansă să fim noi aşa norocoşi. 

intoarse peticul de hârtie în palmă. Ouă, vin, smântână 
premium şi avocado... Linia de sub ultimul produs îi atrase 
atenţia lui Logan şi un zâmbet îi înflori pe faţă. 

— Ce? întrebă Watson curioasă. Ce-i aşa amuzant? 

Logan tinu chitanţa în sus şi zâmbi din nou către ea. 

— Domnule, spuse el în telefon, agenta Watson a descoperit 
un bon de supermarket în sacul în care a fost cadavrul... Nu, 
domnule, a plătit cash. 

Dacă zâmbetul lui Logan ar fi fost puţin mai larg, cu siguranţă 
fruntea i-ar fi alunecat în jos. 

— Dar şi-a colectat punctele pentru cardul de fidelitate. 

South Anderson Drive era un calvar la această oră din zi, dar 
North Anderson Drive era chiar mai rău. Se circula bară la bară 
dintr-un capăt în celălalt al oraşului. Oră de vârf. 

Procurorul îşi făcu apariţia într-un final, se interesă cu privire 
la locul crimei, ceru informaţii despre progresul investigaţiei, se 
plânse că era deja al doilea copil ucis găsit în atât de puţine zile, 
dădu de înţeles că era doar vina lui Logan şi trase câteva 
înjurături. 

Logan aşteptă să se afle la adăpostul ferestrelor aburite ale 
maşinii împreună cu Watson până să exprime ce ar fi vrut să îi 
facă procurorului cu un cactus şi un flacon de Ralgext. 


€ Lant de supermarketuri din Marea Britanie. 

7 Suburbie a Aberdeenului. 

3 Medicament cu efect antiinflamator răspândit cu precădere în 
Marea Britanie, fiind folosit cel mai adesea pentru atenuarea durerilor 

Avură nevoie de mai bine de o oră să ajungă de la capătul 
Niggului până la imensul Tesco din Danestone. Magazinul se 
găsea într-un loc pe cinste: nu foarte departe de albia umflată a 
râului Don, la o aruncătură de băț de canalele de revărsare a 
deşeurilor, de cimitirul Grove şi de abatorul de găini Grampian 
Country; şi foarte aproape de locul în care descoperiseră 
cadavrul umflat al micuţului David Reid. 

Magazinul era aglomerat, toţi angajaţii firmelor din Science 
and Technology Park, aflat în vecinătate, îşi făceau proviziile de 
băutură şi semipreparate pentru o altă noapte acasă în faţa 
televizorului. 

Era un birou de relaţii cu clienţii chiar lângă intrare, operat de 
un bărbat ce părea destul de tânăr, cu părul blond strâns în 
coadă. Două minute mai târziu, un tip mic şi chel, cu ochelari cu 
lentile în formă de semilună sosi şi el. Purta aceeaşi bluză 
albastră ca şi restul angajaţilor, dar pe ecusonul său se putea 
citi: „COLIN BRANAGAN, MANAGER”. 

— Vă pot ajuta? 

Logan scoase legitimaţia şi o înmână pentru verificare. 

— Domnule Branagan, avem nevoie de informaţii despre 
cineva care a făcut cumpărături aici miercurea trecută. 

Scoase la iveală bonul, depozitat acum în siguranţă într-o 
pungă din plastic transparent pentru probe. 

— A plătit cash, dar şi-a folosit cardul de fidelitate, îmi puteţi 
comunica numele şi adresa pe baza numărului cardului? 

Managerul apucă punga transparentă şi îşi muşcă buza. 

— Păi, nu ştiu ce să zic, răspunse el. Vedeţi, trebuie să 
respectăm Protocolul de Protecţie a Datelor Personale. Nu pot să 
mă apuc eu să dau aiurea datele personale ale clienţilor. Am 
putea fi daţi în judecată. Ridică din umeri. Regret. 

Logan îşi cobori vocea şi vorbi aproape în şoaptă. 

— E important, domnule Branagan: investigăm o crimă extrem 
de violentă. 

Managerul îşi trecu mâna peste creştetul lucios. 

— Nu prea ştiu ce să zic... Va trebui să întreb conducerea... 

— Bine. S-o facem şi pe asta. 

Conducerea spuse ne pare rău, dar nu: dacă vor acces la 
informaţiile despre clienţi, va trebui să facă o cerere oficială în 
scris sau să obţină mandat judecătoresc. Trebuiau să respecte 
Protocolul de Protecţie a Datelor Personale. Nu se puteau face 

excepţii. 

Logan le povesti despre cadavrul fetiţei din sacul de gunoi. 

Conducerea se răzgândi. 

Cinci minute mai târziu, Logan se afla afară ţinând strâns în 
mână o foaie A4 pe care era tipărit un nume, o adresă şi totalul 
punctelor de fidelitate adunate începând cu luna septembrie. 

Norman Chalmers locuia într-un imobil înghesuit, cu trei etaje, 
în Rosemount Place. Strada lungă, cu un singur sens, se curba 
spre dreapta, clădirile de culoare gri murdar conturându-se 
deasupra drumului aglomerat şi despicând cerul până când 
rămânea doar o fâşie subţire de nori furioşi, pătaţi cu oranj de 
luminile oraşului. Maşinile erau parcate de-a lungul trotuarului 
aglomerat şi el la maximum, singurele spaţii fiind în preajma 
tomberoanelor masive ale municipalităţii, legate în perechi, 
fiecare din ele îndeajuns de încăpător încât să depoziteze gunoiul 
a şase case timp de o săptămână. 

Ploaia fără sfârşit lovea cu zgomot capota maşinii de poliţie, în 
timp ce Watson îşi croia drum înjurând către imobilul respectiv, 
căutând un loc de parcare. 

Logan privea pentru a treia oară cum clădirea dispărea din 
câmpul său vizual, încercând să ignore înjurăturile mormăite ale 
lui Watson. Clădirea de la numărul 17 nu era cu nimic diferită de 
toate celelalte de pe stradă. Trei etaje de cărămizi banale de 
granit, pătate din loc în loc de rugina ţevilor de scurgere în 
descompunere. Lumina se infiltra prin ferestrele cu draperii, iar 
sunetul înăbuşit al televizoarelor era abia perceptibil din pricina 
ploii. 

Abia la a patra tură, Logan îi spuse lui Watson să parcheze 
maşina în stradă în faţa imobilului lui Chalmers. 

Watson sări afară în noaptea umedă şi lipăi prin bălțile dintre 
două maşini spre trotuar, cu ploaia şiroindu-i pe chipiul pleoştit. 
Logan o urmă, înjurând de mama focului din cauza unei băltoace 
care îi înghiţise pantoful. Inotă la rândul său prin băltoace până 
la uşa blocului: o placă de lemn maro fără ornamente aşezată 
sub o arhitravă lucrată cu grijă, deşi sculptura în lemn fusese 
atât de afectată de trecerea anilor încât puţine detalii mai erau 
vizibile. Un şuvoi neîntrerupt de apă împroşca asfaltul în stânga 
lor, jgheabul de evacuare a apei de pe acoperiş fiind rupt la 
jumătate. 

Watson apăsă butonul de emisie al staţiei radio, lăsând să se 
audă nişte pârâituri uşoare şi un clic. 

— Sunteţi pregătiţi? spuse ea cu voce joasă. 

— Recepționat. leşirea dinspre stradă este sigură. 


63 


Logan îşi ridică privirea pentru a vedea echipajul Bravo Şapte 
Unu staționat în capătul străzii curbate. Bravo Opt Unu 
confirmară la rândul lor că sunt pregătiţi să supravegheze 
capătul dinspre Rosemount Place pentru a fi siguri că nimeni nu 
va încerca să fugă pe acolo. Secţia din Bucksburn* îi 
împrumutase lui Logan două echipaje cu maşini de patrulă şi 
câţiva agenţi care se deplasau pe jos şi care cunoşteau foarte 
bine împrejurimile. Cei din maşini se descurcau mult mai bine 
decât ceilalţi. 

— Verificat. 

Vocea care tocmai se auzise părea rece şi nemulțumită. Era fie 
agentul Milligan, fie Barnett. Ei trăseseră paiul cel mai scurt. 
Drumul dădea într-un alt bulevard întortocheat cu clădiri, 
grădinile din spatele celor două şiruri de imobile împărțind un zid 
înalt. Cei doi nefericiţi avuseseră sarcina de a se căţăra pe zid de 
pe strada alăturată. Prin întuneric şi noroi, înfruntând ploaia 
torențială. 

— Suntem pe poziții. 

Watson privi nerăbdătoare spre Logan. 

Imobilul nu avea interfon, dar exista de fiecare parte a porții 
câte un şir de trei sonerii, cu butoanele mânjite pe margine cu o 
altă vopsea maronie. Sub fiecare din ele, era spânzurată o 
etichetă cu numele locatarului. „NORMAN CHALMERS” era scris 
cu un pix cu gel pe o bucată de carton gros, care era lipit cu 
scotch peste numele proprietarului anterior. Etajul de sus, pe 
dreapta. Logan se dădu un pas înapoi şi privi în sus clădirea. 
Luminile erau aprinse. 

— Bine. 

Se apropie din nou de intrare şi apăsă pe soneria din mijloc pe 
care era scris „ANDERSON”. Două minute mai târziu, uşa fu 
deschisă de un bărbat speriat trecut de 25 de ani, cu părul lung 
şi trăsături accentuate şi cu o cicatrice mare pe unul din obraji. 
Incă nu îşi schimbase hainele de serviciu: un costum ieftin de 
culoare gri, cu pantalonii lucioşi în jurul genunchilor şi o cămaşă 
galbenă boţită. De fapt, arăta destul de şifonat. Se îngălbeni la 
faţă când văzu uniforma agentei Watson. 

— Domnul Anderson? întrebă Logan făcând un pas în faţă şi 
punând piciorul în pragul uşii. Pentru orice eventualitate. 

— Aăă... da? 


” Cartier al oraşului Aberdeen, în trecut o aşezare rurală, fiind 
înglobat în urma expansiunii oraşului. 

Bărbatul avea un accent puternic de Edinburgh, cu vocalele 
urcând şi coborând la mijloc. 

— E vreo problemă, domnule poliţist? 

Se trase înapoi în vestibul, pantofii săi scâlciaţi răsunând pe 
dalele crem cu maro. 

Logan schiţă un zâmbet liniştitor. 

— Nu aveţi de ce să vă temeti, domnule, spuse el intrând la 
rândul său în clădire. Vrem să discutăm cu unul din vecinii 
dumneavoastră, dar soneria dumnealui nu pare să funcţioneze. 

Ceea ce era o minciună. 

Un zâmbet vag apăru pe faţa domnului Anderson. 

— A... Da. Bine. 

Logan făcu o pauză. 

— Dacă îmi permiteţi, aveţi o rană foarte urâtă pe obraz. 

Anderson îşi flutură mâna către faţa umflată, verde-purpurie. 

— M-am lovit... M-am lovit de o uşă. 

Dar nu îl putu privi în ochi pe Logan în timp ce spunea asta. 

Il urmară pe Anderson în sus pe scări, mulţumindu-i pentru 
ajutor în timp ce acesta se făcea nevăzut în apartamentul de la 
primul etaj. 

— Era al naibii de agitat, spuse Watson după ce yala fu 
închisă, siguranţa trasă şi lanţul pus. Crezi că pune ceva la cale? 

Logan încuviinţă din cap. 

— Toată lumea pune ceva la cale, răspunse el. Şi i-ai văzut 
rana aia? S-a lovit de o uşă pe dracu’. Cineva l-a buşit. 

Ea privi spre uşă. 

— Prea speriat să mărturisească? 

— Probabil. Dar asta nu e treaba noastră. 

Mocheta decolorată de pe scări se termină la etajul de mijloc; 
mai sus, erau doar trepte goale din lemn care scârţâiau şi 
gemeau pe măsură ce le urcai. Erau trei uşi la ultimul etaj. Una 
din ele ducea la mansarda comună, una era de la celălalt 
apartament; a treia era uşa lui Norman Chalmers. 

Era vopsită într-un albastru întunecat şi cifra şase din bronz 
fusese fixată chiar deasupra vizorului. Watson se trase după uşă 
pentru a-şi ascunde atât persoana, cât şi uniforma. 

Logan bătu încet, la fel cum ar fi făcut vecinul timid de 
dedesubt dacă ar fi vrut să ceară cu împrumut o ceaşcă de 
smântână sau un avocado. 

Se auzi o scârţâitură, zgomotul unui televizor şi apoi sunetul 
unei încuietori trase. Apoi o cheie întoarsă în yală. 

Uşa fu deschisă de un bărbat abia trecut de 30 de ani, cu părul 

lung, nasul încovoiat şi barba îngrijită. 

— Bună... fu tot ce reuşi să spună. 

Watson ajunse dintr-o săritură lângă el, îl apucă de braţ şi îi 
arătă o modalitate de a-l îndoi pe care natura nu o prevăzuse. 

— Ce dra... hei! 

II forţă să intre înapoi în apartament. 

— Aaaaau! Îmi rupi mâna! 

Watson scoase o pereche de cătuşe. 

— Norman Chalmers? întrebă ea, închizându-i brăţările de 
metal în jurul mâinilor. 

— N-am făcut nimic! 

Logan păşi în micul hol de la intrare, strecurându-se pe lângă 
Watson şi pe lângă prizonierul ei agitat pentru a putea închide 
uşa. Micul vestibul de formă triunghiulară oferea vederii trei uşi 
din lemn de pin şi o deschidere spre o bucătărie de vas, care 
arăta mai degrabă ca o şalupă de cauciuc. 

Totul era vopsit în culori vii şi apoase. 

— Aşadar, domnule Chalmers, spuse Logan, deschizând la 
întâmplare o uşă şi descoperind o baie compactă vopsită într-un 
verde luminos. De ce nu ne aşezăm undeva să stăm la o bârfă 
mică? 

Incercă o altă uşă, descoperind de această dată un living 
portocaliu cu o canapea maro de catifea, un şemineu fals cu gaz, 
un sistem home cinema şi un computer. Pereţii erau ticsiţi cu 
afişe de filme şi cu un suport imens plin cu DVD-uri. 

— Ce casă frumoasă aveţi, domnule Chalmers; sau pot să vă 
spun Norman? 

Logan se trânti pe canapeaua murdară înainte să îşi dea 
seama că era plină cu păr de pisică. 

Chalmers se smuci, cu mâinile legate la spate şi cu Watson 
încă ţinându-l, astfel încât să nu poată fugi. 

— Ce dracu' mai e şi asta? 

Logan zâmbi ca un rechin. 

— Toate la timpul lor, domnule. Agent Watson, vrei să fii bună 
şi să-i citeşti acestui domn drepturile? 

— Mă arestaţi? Pentru ce? N-am făcut nimic! 

— Nu e nevoie să ţipaţi, domnule. Agent, te rog... 

— Norman Chalmers, spuse ea, eşti bănuit că ai fi ucis o fetiţă 
în vârstă de 4 ani, neidentificată. 

— Ce? 

Se zbătu în cătuşe strigând iar şi iar că el nu făcuse nimic, în 
timp ce Watson continuă să recite restul discursului. Nu omorâse 

pe nimeni. Era o confuzie. 

Logan îl aşteptă să obosească repetând aceleaşi lucruri până 
să îi arate câteva hârtii semnate şi legalizate corespunzător. 

— Am aici un mandat să verific aceste bănuieli. Ai fost 
imprudent, Norman. l-am găsit cadavrul. 

— N-am făcut nimic! 

— Ar fi trebuit să foloseşti un sac nou de gunoi, Norman. Ai 
ucis-o şi nu ai făcut decât să o arunci odată cu celelalte resturi. 
Dar nu ai verificat dacă sunt dovezi incriminatorii, nu-i aşa? 

li arătă punga de plastic cu bonul de la supermarket în ea. 

— Avocado, cabernet sauvignon, smântână şi o duzină de ouă 
de fermă. Aveţi card de fidelitate Tesco, domnule? 

— E o nebunie! N-am omorât pe nimeni! 

Watson privi spre Chalmers şi observă o umflătură într-unul 
din buzunarele sale de la spate. Era un portofel. Şi în acel 
portofel, cuibărit între un card Visa şi un card de membru la unul 
din magazinele de închirieri video din împrejurimi, era cardul de 
fidelitate Tesco. Numărul cardului se potrivea cu cel de pe 
chitanţă. 

— Luaţi-vă haina, domnule Chalmers, veţi merge cu noi la o 
mică plimbare. 


În camera de interogatoriu numărul trei era sufocant de cald. 
Radiatorul pompa căldură în mica încăpere bej şi Logan nu putea 
face nimic ca să-l oprească. lar vreo fereastră pe care să o 
deschidă nu exista. Nu le rămânea decât să suporte căldura şi 
aerul stătut. 

Erau prezenţi: sergentul Logan McRae, agenta Watson, 
Norman Chalmers şi inspectorul Insch. 

Inspectorul nu scosese nici un cuvânt de când venise, 
mulţumindu-se să stea mai în spate, sprijinit de perete şi 
făcându-şi de lucru cu o pungă mare cu bomboane de tot felul cu 
lichior. Transpirând. 

Domnul Chalmers se decisese să nu ajute poliţia cu 
cercetările. 

— V-am zis că n-o să scot o vorbă până nu îmi aduceţi 
avocatul aici. 

Logan oftă. Discutaseră despre asta de atâtea ori. 

— Nu o să primeşti nici un avocat până nu terminăm noi 
interogatoriul, Norman. 

— Vreau un nenorocit de avocat acum! 

Strângând din dinţi, Logan închise ochii şi numără până la 

zece. 

— Norman, spuse într-un final, bătând cu dosarul de 
investigaţie în masă, colegii de la Criminalistică îţi cercetează 
chiar acum apartamentul. Vor găsi urme ale fetei. Ştii asta. Dacă 
vorbeşti acum, va fi mai bine pentru tine când vei ajunge în sala 
de judecată. 

Norman Chalmers nu făcea decât să privească fix în faţa sa. 

— Uite ce e, Norman, ajută-ne ca să te putem ajuta! O biată 
fetiţă zace moartă... 

— Eşti surd? îmi vreau nenorocitul de avocat! 

Îşi încrucişă braţele şi se rezemă de spătarul scaunului. 

— Imi cunosc drepturile. 

— Drepturile? 

— Am dreptul la asistenţă legală. Nu poţi să mă interoghezi 
fără un avocat de faţă! 

Un zâmbet arogant i se răspândi pe toată faţa. 

Insch pufni, iar Logan fu gata să râdă. 

— Nu, nu ai acest drept! Eşti în Scoţia. |ţi vei vedea avocatul 
după ce terminăm noi cu tine. Nu înainte. 

— Vreau avocat! 

— Pentru numele lui Dumnezeu! 

Logan trânti dosarul, făcând ca foile dinăuntru să se risipească 
pe masă. O fotografie cu cadavrul unui copil, înfăşurat în bandă 
de legat pachetele. Norman Chalmers nici nu se uită la ea. 

Într-un final, vorbi şi inspectorul Insch, vocea de bas răsunând 
în camera aglomerată. 

— Adu-i avocatul. 

— Domnule? vorbi Logan la fel de surprins cum era în 
realitate. 

— Ai auzit ce-am spus. Adu-i avocatul. 


Patruzeci şi cinci de minute mai târziu încă aşteptau. 

Insch îşi îndesă în gură un alt pătrăţel multicolor şi mestecă cu 
zgomot. 

— O face dinadins. Jigodia asta slinoasă întârzie doar ca să ne 
scoată din sărite. 

Uşa se deschise, exact la timp cât să poată fi auzită remarca 
inspectorului. 

— Poftim? se auzi o voce din uşă, pe un ton vădit 
dezaprobator. 

Reprezentantul legal al lui Norman Chalmers ajunsese. 

Logan aruncă o singură privire către avocat şi îşi înăbuşi un 

oftat adânc. Era un bărbat înalt şi slab, purtând un palton luxos, 
un costum negru scump, o cămaşă albă, o cravată albastră de 
mătase şi având o expresie foarte serioasă pe chip. Părul său era 
mai cărunt decât atunci când îl văzuse Logan ultima dată, dar 
zâmbetul era cel puţin la fel de enervant cum şi-l aducea aminte. 
Atunci când avocatul îl interogase, încercând să dovedească 
faptul că el înscenase tot cazul. Că Angus Robertson, cunoscut 
drept „Monstrul din Mastrick”, era adevărata victimă. 

— Nu vă faceţi griji, domnule Moir-Fargquharson. 

Insch îi pronunţase numele aşa cum se scria - „Far-Quar-Son”, 
în locul tradiţionalului „Facherson”, pentru că ştia că îl enerva la 
culme. 

— Vorbeam despre altă jigodie slinoasă. Ce frumos din partea 
dumneavoastră să vă alăturaţi nouă. 

Avocatul oftă şi îşi aranjă haina pe spătarul ultimului scaun 
liber din jurul mesei de interogatoriu. 

— Spuneţi-mi că nu trebuie să o luăm de la capăt, domnule 
inspector, spuse el scoțând din servietă un laptop subţire şi 
argintiu. 

Zgomotul pe care îl făcea în timp ce se deschidea era aproape 
imperceptibil în camera mică şi aglomerată. 

— Să luăm de la capăt ce, domnule Far-Quar-Son? 

Avocatul îi aruncă o căutătură urâtă. 

— Ştiţi foarte bine ce. Sunt aici să îmi reprezint clientul, nu să 
suport insultele dumneavoastră. Nu vreau să depun o nouă 
plângere despre comportamentul dumneavoastră la şeful poliţiei. 

Trăsăturile lui Insch se înăspriră, dar nu spuse nimic. 

— Aşadar, zise avocatul în timp ce tasta, am o copie a 
acuzațiilor formulate împotriva clientului meu. Aş vrea să discut 
puţin cu el în particular înainte de orice fel de declaraţie oficială. 

— Chiar? spuse Insch abandonându-şi locul de la perete şi 
sprijinindu-şi pumnii imenşi pe masă, deasupra lui Chalmers. Ei 
bine, am vrea să-l întrebăm pe „clientul” dumneavoastră de ce a 
ucis o fetiţă de patru ani şi apoi a aruncat-o odată cu gunoiul! 

Chalmers sări din scaun. 

— Nu am omorât-o! Vreţi să mă ascultați şi pe mine, 
nenorociţilor? N-am făcut nimic! 

Sandy Moir-Farguharson îşi aşeză o mână peste braţul lui 
Chalmers. 

— E în regulă. Nu trebuie să spui nimic. Tu doar stai jos şi lasă- 
mă pe mine să vorbesc, bine? 

Chalmers îl privi pe avocat, încuviinţă din cap şi se scufundă 


69 


încet înapoi în scaun. 

Insch nu se mişcase. 

— Deci, domnule inspector, zise Moir-Farquharson, după cum 
spuneam: aş dori să discut cu clientul meu în particular. După 
asta, vă vom ajuta cu demersurile dumneavoastră. 

— Nu aşa funcţionează, zise Insch încruntându-se la avocat. 
Nu ai nici un drept legal să discuţi cu nemernicul ăsta înainte. Tu 
eşti aici doar de faţadă. 

Se aplecă spre el aproape atingându-l. 

— Eu conduc spectacolul, nu tu. 

Moir-Farquharson îi zâmbi calm. 

— Domnule inspector, spuse el pe tonul cel mai conciliant, 
cunosc foarte bine capriciile legii scoțiene. Dar, ca un semn al 
încrederii, vă cer să mă lăsaţi să discut cu clientul meu în 
particular. 

— Şi dacă nu vreau? 

— Atunci stăm aici şi aşteptăm până la paştele cailor. Sau să 
se termine cele şase ore pe care le mai aveţi. Depinde de 
dumneavoastră. 

Insch se încruntă, îşi îndesă bomboanele înapoi în buzunar şi 
părăsi camera, urmat de Logan şi de Watson. Pe hol, era mult 
mai răcoare, dar atmosfera era plină de tensiune. 

După ce termină de înjurat fiecare membru al familiei 
avocatului, Insch îi spuse lui Watson să stea cu ochii pe uşă. Nu 
voia ca vreunul din ei să scape. 

Ea nu păru afectată. Nu era cea mai încântătoare sarcină, dar 
cam asta eşti pus să faci când eşti doar un biet agent de poliţie. 
Intr-o zi va fi comandant şi va spune la rândul ei agenţilor să 
păzească uşi. 

— Şi, agent, spuse Insch apropiindu-se de ea şi vocea 
devenindu-i o şoaptă conspirativă, ai făcut o treabă poliţienească 
excelentă astăzi: cu bonul de supermarket. O să pun o vorbă 
bună la dosarul tău pentru asta. 

Ea zâmbi satisfăcută. 

— Mulţumesc, domnule. 

Logan şi inspectorul o lăsară acolo, îndreptându-se către sala 
de şedinţe. 

— De ce am avut parte tocmai de el? întrebă Insch cocoţându- 
se pe o masă. Ar trebui să fiu la repetiţie în 20 de minute! 

Oftă: acum nu mai era nici o şansă să ajungă la timp. 

— Acum n-o să mai scoatem nimic de la Chalmers. Dumnezeu 
să ne ferească de avocaţii apărării! 

Sandy Moir-Fargquharson era renumit. Nu exista un singur 
avocat de drept penal în tot oraşul mai bun decât el. Cel mai bun 
avocat al apărării din tot oraşul Aberdeen, pregătit să lupte şi să 
apere vinovaţii în faţa Curţii. De ani de zile, Serviciul de Procurori 
ai Coroanei încercase să-l facă să schimbe tabăra, să devină un 
procuror public, să înfunde oameni, în loc să îi scape. Dar 
alunecosul avocat nu era atras de asta. El avea misiunea să 
prevină erori ale justiţiei! Să-i apere pe cei nevinovaţi! Şi să-şi 
vânture faţa la televizor ori de câte ori avea ocazia. Omul era o 
pacoste. 

Dar în secret, Logan ştia că dacă va intra vreodată în belea, va 
vrea ca Sandy Alunecosul să-l reprezinte. 

— Şi cum de l-aţi lăsat pe Sid Şuierătorul să întrerupă 
interogatoriul? 

Insch ridică din umeri. 

— Pentru că nu am fi scos nimic de la Chalmers oricum. Măcar 
ce va scoate din el Şarpele va fi distractiv. 

— Eu credeam că e ocupat să-l reprezinte pe molestatorul 
nostru favorit de copii, Gerald Cleaver. 

Insch ridică din umeri şi scoase punga de bomboane din 
buzunar. 

— II ştii pe Sid Şuierătorul. Procesul se va termina peste o 
săptămână, o săptămână şi jumătate cel mult. După asta, va 
avea nevoie de altceva pentru a-şi afişa mutra în faţa camerelor 
de luat vederi. 

Inspectorul întinse punga deschisă către Logan, care se servi 
cu o bomboană de cocos cu umplutură de lemn-dulce. 

— Cei de la Criminalistică tot vor descoperi ceva, spuse Logan 
mestecând. Fetiţa a fost sigur la el în apartament. Erau firimituri 
de mâncare şi sticle goale de vin în sacul de gunoi. Nici o şansă 
să o fi pus în sac în altă parte... Doar dacă nu cumva are o altă 
proprietate unde mănâncă şi bea. 

Insch se încruntă, scormonind în pungă. 

— Du-te mâine până la primărie. Vezi dacă mai are vreo 
proprietate înregistrată pe undeva. Pentru orice eventualitate. 

Găsi într-un final ce căuta: un disc din seminţe de anason cu 
puncte albastre. 

— Fii atent, spuse el băgând în gură bomboana, autopsia e la 
opt fără un sfert în seara asta. 

Făcu o pauză, uitându-se în jos. 

— Mă întrebam dacă ai putea să... 

— Vreţi să mă duc eu? 

— În calitate de ofiţer superior ar trebui să fiu acolo, dar... 
păi... 

Inspectorul avea o fetiţă cam de aceeaşi vârstă ca şi victima. 
Să privească o fetiţă de patru ani tranşată ca o halcă de carne i- 
ar veni greu. În acelaşi timp însă, nu era o sarcină pe care Logan 
abia aştepta să o ducă la îndeplinire. Mai ales dacă doctorul 
Isobel MacAlistar urma să fie cea care făcea tranşarea. 

— Mă voi duce, spuse el într-un final, încercând să nu ofteze. 
Trebuie să-l interogaţi pe Chalmers oricum... în calitate de ofiţer 
superior. 

— Mulţumesc. 

Ca simbol al preţuirii pentru Logan, îi dădu acestuia ultima 
bomboană. 


Logan luă liftul până la morgă, sperând să fie seara liberă a lui 
Isobel. Poate are noroc şi dă peste vreunul din ajutoarele ei. Dar 
la norocul pe care îl avea în ultimul timp, se cam îndoia. 

Morga era ciudat de luminată şi de aerisită pentru acea oră 
din noapte, luminile de pe tavan strălucind deasupra meselor de 
disecţie şi a sertarelor frigorifice. Era aproape la fel de rece 
înăuntru ca şi afară. O cantitate mare de dezinfectant aproape 
reuşise să ascundă duhoarea putreziciunii de la autopsia din 
acea dimineaţă. Mirosul lui David Reid. 

Ajunse exact la timp să vadă cum fetiţa era scoasă din sacul 
mult prea mare pentru ea. Era în continuare înfăşurată în bandă 
adezivă, doar că acum fâşiile maro lucioase erau presărate cu 
pudră albă pentru amprente. 

Logan tresări. Era Isobel, nu vreunul din ajutoarele ei şi stătea 
pe latura îndepărtată a mesei de inox, aşezând micuțul corp. Era 
îmbrăcată în ţinuta de lucru, şorţul ei roşu de cauciuc era curat şi 
fără urme de sânge. Procurorul şi patologul erau deja acolo, 
îmbrăcaţi în salopete, discutând despre cadavru cu Isobel, care 
le descria condiţiile în care fusese descoperit. 

Privi spre Logan în timp ce acesta se apropia, cu enervarea 
citindu-i-se în spatele ochelarilor de protecţie şi îşi scoase masca 
chirurgicală. 

— Credeam că inspectorul Insch este ofiţerul superior al 
acestui caz, spuse ea. Unde se află el acum? 

— Interoghează suspectul. 

Isobel îşi puse masca, bombănind nemulțumită. 

— Întâi a sărit peste autopsia lui David Reid şi acum nu se 
poate deranja să asiste la asta. Nici nu ştiu de ce naiba mă mai 

chinui... 

Nemulţumirile ei încetară pentru a-şi pregăti microfonul şi 
pentru a trece prin formalităţile preliminare. Procurorul aruncă o 
privire dezaprobatoare către Logan, în mod cert era de acord cu 
caracterizarea făcută de Isobel situaţiei. 

Soneria stridentă a telefonului mobil al lui Logan o întrerupse 
din enumerarea celor prezenţi şi Isobel îi aruncă o privire 
furioasă. 

— Nu permit folosirea telefoanelor mobile în timpul autopsiilor 
pe care le fac! 

Cerându-şi scuze, Logan scoase din buzunar obiectul ofensator 
şi îl opri. Dacă era ceva important, va fi sunat din nou. 

Incă fierbând, Isobel termină procedura de început, alese o 
pereche de foarfeci scânteietoare de inox de pe tava cu 
instrumente şi începu să taie banda adezivă, dând detalii despre 
starea corpului pe măsură ce îl dezvelea. 

Sub bandă, fata era dezbrăcată. 

Un smoc voluminos de păr ameninţa să se desprindă în timp 
ce Isobel încerca să desfacă banda de pe capul copilului. II 
înmuie în acetonă, iar mirosul chimic acoperi miasma de 
descompunere. Dar măcar acest cadavru nu zăcuse în nici un 
canal timp de trei luni. 

Isobel lăsă foarfeca pe tăviţă şi asistentul începu să 
împacheteze banda adezivă în pungi pentru probe etichetate. 
Corpul era încă ghemuit în poziţie fetală. Isobel se ocupă cu 
blândeţe de înţepeneala încheieturilor, flexându-le înainte şi 
înapoi până când putu să o aşeze pe fetiţă întinsă pe spate. Ca şi 
cum ar fi dormit. 

O copilă de patru ani, uşor supraponderală, cu răni numeroase 
pe umeri şi pe pulpe şi cu contuzii întunecate pe pielea ei de 
ceară. 

Un fotograf pe care Logan nu îl recunoscu îşi vedea de treabă 
în timp ce Isobel lucra. 

— Am nevoie de o imagine bună cu capul şi cu umerii, îi spuse 
Logan. 

Bărbatul încuviinţă din cap şi se aplecă deasupra chipului rece, 
fără viaţă. 

Ţac, bliţ, ţac, bliţ. 

— Avem o incizie adâncă între umărul stâng şi partea de sus a 
braţului. Arată ca... 

Isobel trase de braţ, deschizând rana. 

— Da: ajunge până la os. 

Apăsă tăietura la suprafaţă cu un deget înmănuşat. 

— A fost cauzată la ceva timp după deces. O singură mişcare 
cu o lamă ascuţită, dreaptă. Posibil un satâr pentru carne. 

Se apropie atât de tare de incizie încât aproape atingea cu 
nasul carnea de culoare roşu-întunecat. Adulmecă. 

— E un miros distinct de vomă în zona tăieturii... 

intinse o mână. 

— Dă-mi penseta. 

Asistentul făcu ce i se ceruse şi Isobel scormoni în interiorul 
rănii, reuşind într-un final să scoată ceva gri şi cartilaginos. 

— Există resturi de mâncare parţial digerată în interiorul rănii. 

Logan încercă să nu îşi imagineze scena. Nu reuşi. 

— A încercat să o tranşeze, oftă el. Ca să scape de cadavru. 

— Şi ce te face să crezi asta? întrebă Isobel, odihnindu-şi o 
mână pe pieptul fetiţei. 

— Toată lumea ştie cât se vorbeşte despre cadavre 
dezmembrate prin ziare. Voia să scape de urme, aşa că a 
încercat să o ciopârţească. Numai că nu e aşa uşor cum pare. 
Doar faptul că a încercat i-a produs greață. 

Vocea lui Logan era spartă. 

— Aşa că o înfăşoară în bandă adezivă, o îndeasă într-un sac 
menajer şi o scoate pentru a fi dusă de gunoieri. 

Poate că în Londra se numeau operatori ai reziduurilor 
menajere, dar în Aberdeen erau gunoieri. 

Procurorul părea sincer impresionat. 

— Foarte bine, spuse el. E foarte posibil să ai dreptate. 

Se întoarse către asistentul lui Isobel, Brian, care era ocupat 
să aşeze zgârciurile într-un tub mic de plastic. 

— Ai grijă să fie trimis pentru analiza ADN. 

Ignorându-i, Isobel deschise gura copilului, se folosi de un 
cleşte pentru a privi înăuntru şi făcu un pas înapoi. 

— Pare să fi ingerat un fel de detergent. Destul de mult, 
judecând după starea gurii ei. Dinţii şi pielea sunt decolorate din 
cauza arsurilor. Vom avea o imagine mai bună după ce vom 
vedea ce conţine stomacul. 

Isobel închise gura copilului cu o mână, iar cu cealaltă susţinu 
partea din spate a capului blond. 

— Hei... 

li făcu semn fotografului să se apropie. 

— Fă o poză aici. Ceafa a suferit o lovitură puternică. 

Degetele i se mişcară, examinând părul chiar deasupra locului 
în care craniul atingea gâtul. 

— Nu a fost un obiect bont, ci lat, cu două muchii. 

— Cum ar fi colţul unei mese? întrebă Logan, neplăcându-i 
direcţia în care se îndreptau lucrurile. 

— Nu, trebuie să fi fost ascuţit şi solid, ca marginea unui 
şemineu sau o cărămidă. 

— Asta a fost cauza morţii? 

— Dacă faptul că a băut înălbitor nu a ucis-o... Nu pot să mă 
pronunţ până nu deschid craniul. 

Era un ferăstrău pentru oase chiar pe căruciorul de lângă 
masă. Logan nu voia să privească ce urma să se întâmple. 

Naiba să-l ia pe inspectorul Insch cu fiică-sa cu tot. El ar fi 
trebuit să fie aici şi să privească cum o fetiţă de patru ani e 
tăiată în bucățele, nu Logan. 

Isobel plimbă lama bisturiului din spatele uneia dintre urechi, 
pe frunte, până la cealaltă ureche, secţionând pielea. Fără ca 
măcar să clipească, înfipse degetele în tăietură şi trase de scalp 
ca de o şosetă. Logan închise ochii, încercând să nu audă sunetul 
făcut de pielea care se separa de structura de muşchi de 
dedesubt: ca şi cum ai rupe partea de sus a unei salate. Lăsând 
să se vadă craniul. 

Sunetul ca un scrâşnit din dinţi al ferăstrăului reverbera în 
camera faianţată, iar stomacul lui Logan fremăta. 

Şi în tot acest timp, Isobel era foarte detaşată, expozeul ei 
netrădând nici o emoție. Dintr-odată fu bucuros că nu se mai 
vedeau. Nici gând să o lase să îl atingă în seara asta. Cel puţin 
nu după aşa ceva. 

Logan stătea afară, în faţa sediului poliţiei, sub acoperişul de 
beton, privind clădirile mohorâte. Se părea că ploaia avea să se 
instaleze pentru încă o noapte, iar acest capăt al oraşului era 
efectiv părăsit, bucurându-se de acalmia de după ora nouă. 
Cumpărătorii plecaseră de mult acasă, beţivii erau cu toţii în 
baruri, unde aveau să stea până la ora închiderii. Mulțimea din 
faţa Judecătoriei se risipise pentru încă o zi. 

Sediul poliţiei era şi el destul de liniştit. Schimbul de zi se 
dusese de mult acasă: unii la bere, alţii în braţele iubitei. Sau, în 
cazul inspectorului Steel, în braţele iubitei altcuiva. Cei din 
schimbul de noapte erau adormiţi şi ghiftuiţi după un prânz 
copios, încercând să treacă cu uşurinţă peste ultimele trei ore 
până la miezul nopţii şi apoi să plece spre casă. lar cei din tura 
de seară mai aveau încă o oră. 

Aerul era rece şi curat, cu doar o urmă imperceptibilă de gaze 
din trafic: care era oricum preferabilă mirosului de oase arse. 
Niciodată nu-şi va mai dori să vadă interiorul craniului unui copil. 
Strâmbându-se, deschise capacul tubului cu calmante şi luă încă 
unul. Lovitura din seara trecută încă îi provoca dureri în stomac. 

Trăgând în piept o ultimă gură de aer proaspăt, Logan se 
înfioră şi se îndreptă către mica recepţie. 

Omul din spatele geamului îl privi încruntat, apoi îl recunoscu 
şi îi adresă un zâmbet de bun venit. 

— Eşti chiartu! spuse el. Logan McRae! Auzisem zvonuri că te- 
ai întors. 

Logan se strădui să-l recunoască pe bărbatul de vârstă 
mijlocie, cu podoaba capilară în continuă scădere şi cu o mustață 
considerabil de mare, dar nu reuşi. 

Omul îşi întoarse capul şi strigă peste umăr: 

— Gary, Gary, vino să vezi cine e! 

Un bărbat supraponderal într-o uniformă care îi venea prost îşi 
scoase capul rotund din spatele geamului cu oglindă. 

— Ce? 

Avea o cană mare de ceai într-o mână şi o napolitană cu 
caramel Tunnocks Tasty în cealaltă. 

— Uite! spuse cel cu mustață, arătând cu degetul spre Logan. 
E chiar el. 

Logan zâmbi nesigur. Cine naiba erau ăştia? Şi apoi îi căzu 
fisa... 

— Eric! Nu te-am recunoscut... 

Logan se holbă la scalpul de deasupra ochelarilor ofițerului de 
serviciu. 

— Ce se întâmplă cu părul tuturor? L-am văzut pe Billy în 
după-amiaza asta: e chel ca un babalâc. 

Eric îşi trecu mâna peste şuviţele tot mai subţiri şi ridică din 
umeri. 

— E un semn de virilitate! Oricum, uită-te la tine. 

Gary cel Mare îi surâse lui Logan, în timp ce firimituri de 
ciocolată îi cădeau din napolitana cu caramel direct pe uniforma 
de culoare neagră ca nişte firişoare de mătreaţă. 

— Sergentul McRae, înviat din morți! 

Eric dădu din cap. 

— Înviat din morţi. 

Gary cel Mare luă o sorbitură de ceai. 

— Eşti ca şi cetăţeanul ăla care a înviat din morţi. Cum îl 
cheamă, ştii tu, ăla din Biblie? 

— Care, întrebă Eric, Isus? 

Gary cel mare îl lovi uşor peste ceafă. 

— Nu, nu amicu' Isus. Cred că pot să ţin minte numele lui Isus. 
Celălalt: leprosul sau aşa ceva. Care a înviat din morţi. Ştii tu. 

— Lazăr? întrebă Logan, începând să se depărteze de ei. 

— Lazăr! 

Exact! Gary cel Mare zâmbi. Resturi de ciocolată îi rămăseseră 
printre dinţi. 

— Lazăr McRae, aşa îţi vom spune de acum. 


Inspectorul Insch nu era nici în biroul său, nici în sala de 
şedinţe, aşa că Logan încercă cel de-al treilea loc în ordinea 
logicii: camera de interogatoriu numărul trei. Inspectorul era în 
continuare împreună cu Watson, Sandy Alunecosul şi Norman 
Chalmers. Pe faţa lui se citea un dezgust total. Era evident că 
lucrurile nu mergeau în direcţia dorită. 

Logan întrebă politicos dacă poate discuta cu inspectorul şi 
aşteptă afară până când acesta suspendă temporar 
interogatoriul. Când ieşi afară, cămaşa lui Insch era aproape 
transparentă din cauza transpiraţiei. 

— Doamne, fierbe înăuntru, spuse el, ştergându-şi faţa cu 
mâinile. Autopsia? 

— Autopsia. 

Logan ridică dosarul pe care i-l dăduse Isobel. 

— Concluziile preliminare. N-o să primim analiza sângelui 
decât spre sfârşitul săptămânii. 

Insch luă dosarul şi începu să-l răsfoiască. 

— Rezultatele sunt destul de elocvente, spuse Logan. 
Altcineva l-a omorât pe David Reid. Obiectul crimei e diferit, 
metoda de a scăpa de cadavru e diferită şi victima e mai 
degrabă de sex feminin decât masculin... 

— Rahat. 

Fu mai degrabă un mormăit decât un cuvânt. Insch ajunsese la 
partea intitulată „POSIBILA CAUZA A DECESULUI”. 

— Şi nu pot să excludă o cădere accidentală în stadiul ăsta, 
spuse Logan. 

Insch spuse rahat din nou şi se îndreptă cu paşi apăsaţi pe 
coridor spre automatul de cafea de lângă lifturi. Apăsă tastele 
corespunzătoare şi îi înmână lui Logan un pahar de plastic cu un 
lichid maro, înţepător şi apos, acoperit cu o spumă albă. 

— OK, spuse el. Deci Chalmers iese din discuţie în cazul Reid. 

Logan încuviinţă din cap. 

— Un criminal e încă în libertate, vânând băieţi tineri. 

Insch se prăbuşi pe automatul de cafea, făcându-l să se clatine 
alarmant de tare. Işi trecu din nou mâna peste faţă. 

— Şi cum rămâne cu înălbitorul? 

— Turnat după deces: nu era nici un pic în stomac sau în 
plămâni. Probabil că încerca să scape de probele ADN. 

— A reuşit? 

Logan ridică din umeri. 

— Isobel nu a găsit nici o urmă de lichid seminal. 

Umerii lui Insch se lăsară în jos. Privi în gol către dosarul din 
mâna sa. 

— Cum a putut să facă aşa ceva? O biată fetiţă... 

Logan nu spuse nimic. Ştia că Insch se gândea la propria lui 
fiică, încercând să nu suprapună cele două imagini. 

Într-un final, inspectorul Insch îşi îndreptă umerii, ochii 
strălucindu-i întunecaţi pe faţa rotundă. 

— O să-l agăţăm pe animalul ăsta pe perete de coaie. 

— Şi cum rămâne cu rana de la cap? Dacă a căzut, dacă a fost 
un accident... 

— Oricum îl avem pe tavă pentru tăinuirea unui deces, 
abandonarea cadavrului, tentativa de a altera cursul justiţiei, 
poate chiar crimă. Dacă putem convinge juriul că el a împins-o... 

— Credeţi că avem şanse? 

Insch ridică din umeri, sorbind suspicios din cafeaua albă cu 
mult zahăr. 

— Nu. Dar merită încercat. Expertiza criminalistică vine ca 
musca-n lapte. Până acum, nu există nici o dovadă că fata ar fi 
fost în apartamentul lui Chalmers. Şi nu e ca şi cum s-ar fi făcut 
curăţenie de curând, pentru că dormitorul arăta ca o cocină. 
Chalmers susţine că n-are habar cine e fata. N-a mai văzut-o 
niciodată. 

— Ce surpriză. Şi Sandy Alunecosul ce zice? 

Insch privi încruntat în direcţia camerei de interogatoriu. 

— Acelaşi lucru pe care jegul ăsta îl spune mereu, răspunse el, 
ştergându-şi sudoarea de pe frunte. Că nu avem nici o dovadă. 

— Şi cu bonul de casă cum rămâne? 

— Probă indirectă, cel mult. Spune că fetiţa ar fi putut fi 
băgată în sac după ce a părăsit proprietatea lui Chalmers. 

Oftă. 

— Şi rahatul ăsta mic are dreptate. Dacă nu o să avem dovezi 
serioase care să-l lege pe Chalmers de fetiţa ucisă, ne-am ars. 
Sid Şuierătorul ne va rupe în bucăţi. Asta presupunând oricum că 
procurorul îşi asumă riscul de a deschide proces. Ceea ce nu e 
prea probabil, decât dacă ieşim la suprafaţă cu ceva 
concludent... 

Işi ridică privirea din paharul cu cafea. 

— Nu mă aştept să fie amprentele lui pe banda adezivă cu 
care era înfăşurată, nu? 

— Regret, domnule: era curată ca lacrima. 

Era o pistă greşită. De ce şi-ar bate cineva capul să înlăture 
toate amprentele de pe banda adezivă şi apoi să arunce cadavrul 
într-un sac plin cu propriile gunoaie? 

— Păi, începu Insch, îndreptându-şi poziţia corpului şi pornind 
încet spre camera de interogatoriu numărul trei, presupun că va 
trebui să ignorăm lipsa crasă de dovezi clare şi să îl mai ţinem la 
răcoare pe domnul Chalmers. Dar trebuie să recunosc, am o 
presimţire sumbră legată de chestia asta. Nu cred că vom reuşi 
să... 

Se opri şi ridică din umeri. 

— Vestea bună e că îi distrugem ziua lui Sandy Alunecosul. N- 
o să îi lăsăm şansa să se vânture ţanţoş prin faţa juriului. 

— Poate o nouă ameninţare cu moartea l-ar face să uite de 
această dezamăgire? 

Insch zâmbi. 

— Să văd ce pot să fac. 

Norman Chalmers a fost oficial arestat şi trimis într-o celulă 
pentru a apărea în faţa instanţei în următoarea zi în care aveau 
loc procese; Sandy Moir-Farquharson a plecat înapoi la biroul 
său; inspectorul Insch a plecat la repetiţia lui. Logan şi Watson s- 
au dus într-un pub. 

Archibald Simpson's fusese iniţial bancă, sala cea mare a 
băncii transformându-se ulterior în barul central. Tavanele ornate 
cu trandafiri şi cornişele înalte se vedeau neclar prin perdeaua 
de fum de ţigară, dar cei care veneau aici erau mai degrabă 
interesaţi de băuturile ieftine decât de detaliile arhitecturale. 

Cum barul era la două minute de mers de sediul poliţiei, era 
un loc destul de popular în rândul poliţiştilor aflaţi în afara 
serviciului. Majoritatea echipei de căutări era aici. Umblaseră 
prin ploaia torențială toată ziua, unii căutând dovezi pentru 
criminalişti pe malurile noroioase ale râului Don, iar alţii 
căutându-l pe Richard Erskine. Astăzi căutaseră un copil dispărut. 
Mâine vor căuta un cadavru. Toţi cunoşteau statisticile: dacă un 
copil răpit nu era găsit în şase ore, însemna că era probabil mort. 
La fel ca în cazul lui David Reid sau al fetiţei neidentificate care 
zăcea acum pe o targă la morgă, cu un Y mare pe toată 
lungimea trunchiului, pe unde toate măruntaiele îi fuseseră 
scoase, examinate, cântărite, aruncate în borcane, împachetate, 
etichetate şi notate în registre. 

Au petrecut prima treime a serii vorbind pe un ton foarte 
serios despre copilul mort şi despre cel dispărut. A doua treime 
au petrecut-o bârfind despre investigația celor de la Standarde 
Profesionale cu privire la scurgerea de informaţii către presă. 
Faptul că îşi schimbaseră numele din Reclamaţii şi Disciplină nu îi 
făcuse deloc mai populari. 

Şi ultima treime îmbătându-se în ultimul hal. 

Unul din agenţi - Logan nu reuşi să îşi aducă aminte numele - 
se clătină până la masă cu un nou rând de beri. Intrase în acea 
fază a beţiei în care totul pare din cale-afară de amuzant, 
chicotind din cauză că o jumătate de ţap de bere se vărsase pe 
masă şi pe piciorul unui agent bărbos de la Criminalistică. 

Logan nu avea nici un chef s-o facă pe adultul responsabil în 
acea seară, aşa că îşi luă halba de bere şi se îndreptă, cu paşi 
uşor nesiguri, către jocurile mecanice. 

Un grup de poliţişti stătea adunat în jurul unui joc video, care 
tipa şi ţiuia, dar Logan îi ocoli şi merse mai departe. 

Watson stătea de una singură, luptându-se cu unul dintre 

bandiți. Lumini intermitente se învârteau încontinuu în jurul 
ecranului aparatului, care ţiuia întruna. O sticlă de Budweiser pe 
jumătate băută era ţinută strâns în cealaltă mână, în timp ce 
Watson continua să apese pe butoanele care licăreau, făcând 
imaginile să se succeadă cu repeziciune. 

— Pari fericită, spuse Logan privind cum pe ecran apar două 
lămâi şi un castel. 

Ea nici măcar nu îşi întoarse privirea. 

— Prea puţine dovezi! 

Izbi cu putere butonul aparatului, găsind un refugiu pentru 
problemele pe care le avea. 

— Tre’ să căutăm în continuare, spuse Logan luând un gât 
zdravăn şi savurând senzaţia estompată de căldură care se 
răspândea din centrul capului său. Criminaliştii n-au găsit nimic 
în apartament... 

— Criminaliştii n-ar fi capabili să găsească un rahat într-o fosă 
septică. Cum rămâne cu bonul de casă? 

Indesă alte câteva monede în orificiul aparatului şi lovi cu 
pumnul în butonul de start. 

Logan ridică din umeri, iar Watson mârâi spre ecran: ancoră, 
lămâie şi pepită de aur. 

— Ştim cu toţii că e vinovat! spuse ea, începând un nou joc. 

— Şi acum trebuie să dovedim asta. Dar nici măcar nu l-am fi 
avut în arest, dacă nu erai tu. 

Logan avu o mică problemă când rosti cuvântul „arest”, dar 
Watson nu păru să observe. Se apropie de ea şi o împunse uşor 
cu degetul în umăr. 

— Bonul ăla a fost o chestie foarte deşteaptă. 

Ar fi putut să jure că o văzuse zâmbind în timp ce introducea 
încă o fisă în aparat. 

— Dar nu m-am prins eu de punctele de fidelitate. Tu ai fost 
acela, zise Watson fără fără să-şi desprindă ochii de la luminile 
intermitente. 

— Şi nu aş fi făcut descoperirea dacă nu ai fi găsit tu întâi 
bonul. 

Îi zâmbi şi trase încă o înghiţitură. 

Ea îşi luă ochii de la aparat pentru a-l privi cum se leagănă 
încetişor, aproape în ritmul muzicii. 

— Ce s-a întâmplat cu „Una de patru ori pe zi, a nu se lua în 
combinaţie cu alcool”? 

Logan îi făcu cu ochiul. 

— N-o să spun nimănui dacă nu spui nici tu. 


81 


Ea îi zâmbi. 

— Să am grijă de tine o să fie o sarcină cu normă întreagă, nu- 
i aşa? 

Logan ciocni halba de sticla ei cu bere. 

— Beau pentru asta! 

Ora şase fix şi sunetul insistent al ceasului îl smulseră pe 
Logan din pat şi îl aruncară în ghearele unei mahmureli 
îngrozitoare. Se trânti pe marginea patului, ţinându-şi capul între 
mâini, simţindu-l pulsând şi umflându-se. Stomacul bolborosea şi 
fremăta într-un ritm Jameţitor. Urma să vomite. Icni şi ieşi cu pas 
nesigur pe uşa dormitorului în hol, îndreptându-se spre baie. 

De ce a trebuit să bea aşa de mult? Pastilele spuneau destul 
de clar că nu trebuie luate cu alcool... 

După ce intră în baie, se sprijini de chiuvetă şi îşi lăsă capul să 
se odihnească pe suprafaţa rece a plăcilor de faianţă, simțind 
gustul amar al bilei cum îi vine pe nas. 

Işi deschise un ochi doar atât cât să zărească paharul de sticlă 
de pe rezervorul de apă. Incă mai avea jumătate din flaconul cu 
calmante pe care îl primise la ieşirea din spital, atunci când 
cicatricile erau încă proaspete. Logan bâjbâi cu o mână 
tremurătoare după el, luptându-se cu capacul de protecţie 
pentru copii. Umplu paharul cu apă, înghiţi două capsule de 
mărimea unor pietricele de râu şi intră cu greu sub duş. 

Nu se simţi mult mai bine atunci când termină, dar cel puţin 
nu mai mirosea ca un amestec de bere stătută şi scrumieră 
nespălată. Străbătuse aproape jumătate din hol, frecându-şi 
părul cu prosopul, când auzi un tuşit politicos. 

Logan se întoarse pe călcâie, inima accelerându-şi uşor pulsul, 
iar palmele încleştându-i-se în pumni. 

Watson stătea chiar în uşa bucătăriei, îmbrăcată cu unul din 
tricourile sale vechi cu mânecă scurtă şi agitând o paletă de 
plastic în direcţia lui. Părul ei, eliberat din cocul regulamentar, îi 
cădea peste umeri în bucle şaten-închis. O pereche de picioare 
goale se iveau de sub tricou şi erau chiar foarte atrăgătoare. 

— Frig, aşa-i? întrebă Watson cu un zâmbet, iar Logan îşi dădu 
brusc seama că rămăsese acolo în hol gol-goluţ. 

Işi înfăşură cu repeziciune prosopul în jurul părţii de jos şi o 
roşeaţă fierbinte îl invadă din creştet până-n tălpi. 

Lui Watson îi dispăru pentru o clipă zâmbetul, făcând loc unei 
uşoare încruntări, care formă o cută chiar între sprâncenele 
şatene pensate cu grijă. Privea insistent către stomacul lui, unde 
cicatricile acopereau pielea cu nişte dâre adânci. 

— A fost nasol? 

Logan îşi drese vocea şi încuviinţă. 

— N-aş recomanda nimănui, spuse el. Aăă... Eu... 

— Vrei un sendviş cu şuncă? Nu am găsit ouă. Sau altceva cu 
care să se potrivească. 

El se opri, strângându-şi prosopul în jurul zonelor ruşinoase, 
simțind furnicătura neplăcută a unei erecţii iminente. 

— Deci? întrebă ea din nou. Un sendviş cu şuncă? 

— Aăă, da... Mersi, ar fi super. 

Ea se întoarse în bucătărie, iar Logan o luă la goană spre 
dormitor, trântind uşa în urma lui. Dumnezeule, cât de tare se 
îmbătaseră cu o seară înainte? A nu se /ua în combinaţie cu 
alcool! Nu reuşea să îşi aducă aminte nimic. Nici măcar nu îi ştia 
prenumele. Cum putuse să se culce cu cineva fără să îi ştie 
prenumele? 

Se frecă puţin cu prosopul, îl aruncă într-un colţ şi îşi înfipse 
picioarele încă umede într-o pereche de şosete negre. 

Cum naiba lăsase să se întâmple aşa ceva? El era sergent, iar 
ea era agent de patrulă. Lucrau împreună. Era superiorul ei 
direct! Inspectorul Insch s-ar enerva groaznic dacă ar afla că a 
început să se vadă cu un agent din echipa lui! 

Ţopăind într-un picior, îşi puse pantalonii înainte de a-şi da 
seama că uitase să îşi pună chiloţii. Aşa că jos cu pantalonii din 
nou. 

— Ce dracu' ai făcut, neisprăvitule? îşi întrebă reflexia din 
oglindă. Lucrează pentru tine! 

Imaginea din oglindă îl privi, consternarea de pe chip făcând 
loc uşor-uşor unui zâmbet de cunoscător. 

— Mda, dar nu e rea deloc, nu-i aşa? 

Logan fu nevoit să admită că reflexia avea dreptate. Watson 
era inteligentă, atractivă... Şi putea să bată ca la fasole pe 
cineva care ar trata-o drept o aventură de-o noapte. Doar nu era 
poreclită degeaba „Rupe-Coaie”: aşa spusese Insch! 

— O, Doamne... 

O cămaşă curată albă îşi făcu apariţia din şifonier şi aproape 
se strangulă cu o cravată din lână cu model înainte de a ieşi din 
nou pe hol. Logan se opri chiar înainte să intre în bucătărie. Ce 
naiba să facă? Ar fi mai bine să fie sincer şi să admită că nu îşi 
aminteşte nimic? Se strâmbă. Cum ar suna: „Bună, ştii, îmi pare 
rău, dar nu îmi aduc aminte că am făcut sex cu tine. A fost 
bine?”. Şi apropo: „Cum te cheamă?”. 

Nu prea avea de ales: va trebui să îşi ţină gura şi să o lase pe 

ea să facă prima mutare. Logan trase adânc aer în piept şi intră 
în bucătărie. 

Camera mirosea a şuncă prăjită şi a bere stătută. Watson şi 
picioarele ei încântătoare stăteau în faţa aragazului, agitând 
tigaia încinsă şi făcând şunca să sfârâie şi să pocnească. Logan 
era pe punctul de a spune ceva de complezenţă pentru a sparge 
gheaţa, când cineva vorbi în spatele lui, făcându-l să sară în sus. 

— Brrrrr... La o parte, nu cred că mai rezist mult în picioare. 

Logan se întoarse şi văzu un tânăr ciufulit, cu barba ţepoasă şi 
cu ochii înceţoşaţi, îmbrăcat în haine de stradă, scărpinându-se 
în fund şi aşteptându-l pe Logan să elibereze calea către 
bucătărie. 

— Scuze, murmură Logan, lăsându-l pe tânăr să treacă de el şi 
să se prăbuşească pe un scaun. 

— Ah, capul meu, spuse nou-venitul, îngropându-şi în mâini 
partea la care făcuse referire şi lăsând-o apoi să cadă pe masă. 

Watson privi peste umăr şi îl văzu pe Logan stând în picioare, 
aranjat şi îmbrăcat în costumul de serviciu. 

— Stai jos, îi spuse ea, luând două felii de pâine albă dintr-o 
franzelă nouă şi aşezând mai multe felii de şuncă prăjită între 
ele. Trânti cu zgomot sendvişul făcut pe masă şi aruncă alte 
câteva bucăţi de şuncă în tigaie. 

— Aăă... mersi, spuse Logan. 

Tânărul mahmur care stătea pe latura opusă a mesei arăta 
vag familiar. Era vreunul din echipa de căutări? Era cel care 
vărsase bere peste tipul cu barbă de la Investigaţii? Watson 
trânti alt sendviş cu şuncă pe masă, de data aceasta în dreptul 
agentului care mormăi. 

— Nu trebuia să faci de mâncare, spuse Logan zâmbindu-i lui 
Watson, în timp ce aceasta aşeza ultima serie de felii de şuncă în 
tigaie. 

Un nor mare de abur sfârâitor se ridică din tigaie, iar ea 
încercă să-l răspândească cu ajutorul paletei, mici picături de 
grăsime căzând de pe ustensila de plastic şi împroşcând 
suprafaţa de lucru. 

— Ce, ai fi preferat să facă el? întrebă ea, făcând un gest către 
agent. Nu pare să fie în stare să ajungă nici măcar până la baie 
în cazul în care sendvişul cu şuncă s-ar decide să îi joace vreun 
renghi. Nu ştiu cum eşti tu, dar mie îmi place ca micul dejun să 
nu aibă cocoloaşe. 

O altă faţă pe care Logan o recunoscu parţial apăru în uşa 
bucătăriei. 

— Doamne, Steve, spuse respectiva faţă, uită-te în ce hal eşti! 
Dacă Insch te vede aşa, o să te mănânce de viu... 

Se opri când îl observă pe Logan, aşezat la masă, îmbrăcat în 
costumul lui impecabil. 

— Bună dimineaţa, domnule. Supertare cheful de aseară. 
Mulţumim că ne-aţi primit. 

— Ăăă... Pentru nimic. 

Chef? 

Faţa zâmbi. 

— Oaaaaau! Frumoase picioare, Jackie! Doamne, sendvişuri cu 
şuncă. Am vreo şansă...? 

— Neisprăviţilor, spuse Watson, apucând alte două felii de 
pâine şi îndesând ultimele bucăţi de şuncă între ele. Macneil a 
cumpărat doar patru pachete şi le-am pregătit deja pe toate. 
Oricum, trebuie să mă pregătesc şi eu. 

Luă sosul de roşii de pe ultimul raft şi turnă o cantitate 
indecentă din el în senavişul cu şuncă. 

— Ar fi trebuit să te arăţi mai devreme. 

Faţa nou-venitului făcu o grimasă făţişă de invidie în 
momentul în care agenta Jackie Watson înfulecă o bucată 
sănătoasă din sendvişul ei. Mestecă parcă făcându-i în ciudă, 
având întipărit pe chip un zâmbet pătat din belşug cu sos de 
roşii. 

Nefiind tocmai un tip care să se dea bătut prea uşor, bărbatul 
pe care Logan încă nu îl putea recunoaşte se aşeză pe ultimul 
scaun neocupat şi îşi lăsă coatele pe masă. 

— Doamne, Steve, spuse el cu vocea trădând îngrijorare, chiar 
nu arăţi bine. Eşti sigur că eşti în stare să mănânci ăla? 

Arătă înspre sendvişul cu şuncă rămas pe masă. 

— Pare foarte, foarte gras. 

Gura lui Watson era plină de mâncare, însă tot reuşi să 
mormăie printre buze. ă 

— Nu-l băga în seamă, Steve. |ţi va prinde foarte bine. 

— Mda, spuse agentul fără nume. Bagă în tine, Steve. Bucăţi 
sănătoase de porc mort. Prăjit în propria untură. Inecat în 
grăsime. Exact lucrul de care ai nevoie ca să-ţi vindeci stomacul 
plin de toxine. 

Steve începea să nu arate prea bine. 

— Nimic nu-i mai bun ca untura pentru bătrânul... 

Nu fu nevoie să meargă mai departe. Steve se ridică de la 
masă clătinându-se, îşi duse o mână la gură şi o luă la goană 
spre toaletă. In timp ce sunetul celui care voma şi împroşca 

pereţii vasului de toaletă răzbăteau din baie, ultimul venit rânji 
satisfăcut, înşfăcă sendvişul cu şuncă abandonat de Steve pe 
masă şi îl îndesă în gură. 

— Doamne, cât de bun e! constată el, în timp ce grăsimea îi 
aluneca în jos pe bărbie. 

— Eşti un nemernic fără scrupule, Simon Rennie! 

Nemernicul Simon Rennie îi făcu cu ochiul agentei Jackie 
Watson. 

— Teoria selecţiei naturale. 

Logan se dădu înapoi de lângă masă, mestecându-şi sendvişul 
şi încercând să îşi aducă aminte ce naiba se întâmplase în 
noaptea trecută. Nu îşi amintea de nici o petrecere. | se rupsese 
filmul după pub. Chiar şi multe din cele întâmplate înainte erau 
destul de neclare. Dar se pare că fusese o petrecere şi o parte a 
echipei de căutări aterizase la el acasă. Părea destul de logic. 
Apartamentul lui era pe Marischal Street: la două minute de mers 
pe jos de Queen Street şi de sediul Poliţiei Grampian. Dar tot nu 
îşi putea aduce aminte ce se întâmplase după ce fuseseră daţi 
afară din pub. Agentul care acum îşi vărsa maţele în toaletă - 
Steve - blocase tonomatul muzical la piesa /t's a kinda magic a 
celor de la Queen şi, în câteva secunde, îşi aruncase toate 
hainele de pe el. Nu fusese un număr de striptease. Arătase 
foarte caraghios şi se bălăbănise prea tare ca un beţivan nebun. 

Angajaţii barului le ceruseră politicos să plece. 

Lucru care explica de ce jumătate din agenţii de poliţie din 
Aberdeen erau fie în bucătărie înfulecând şuncă, fie în baie 
vărsându-şi maţele. Dar nu oferea nici o explicaţie despre agenta 
de patrulă Jackie Watson şi despre picioarele ei atrăgătoare. 

— Deci, spuse el privind-o pe Watson cum muşcă din nou din 
sendviş, cum de te-ai ales tu cu sarcina de-a găti? Era o abordare 
neutră. Nimeni nu ar fi fost în stare să ghicească aluzia: „Am 
făcut-o aseară”. 

Ea se şterse la gură cu mâneca şi ridică din umeri. 

— Era de datoria mea. Dacă e primul tău chef, trebuie să te 
ocupi şi de sendvişurile de la micul dejun. Dar fiind apartamentul 
tău, sarcina o preia următorul ca grad. 

Logan încuviinţă din cap ca şi cum ar fi înţeles perfect. Era 
mult prea devreme şi încă nu era în stare să gândească la 
capacitate maximă. Se mulţumi să zâmbească într-un fel prin 
care spera să nu transmită nimic negativ despre ce se 
întâmplase noaptea trecută. 

— Bine, spuse el, aruncând cojile de pâine la gunoi. Trebuie să 

o tai. Şedinţa e la şapte jumate, fix şi trebuie să mă pregătesc 
puţin înainte. 

Elegant şi cu diplomaţie. Nimeni nu spuse nimic, nici măcar nu 
privi în sus. 

— Bine, da, Încuiați bine uşa şi ne vedem la secţie... 

Se opri, aşteptând un semn din partea lui Watson. 

Jackie! Nu Watson: Jackie. Nu primi nici unul. Era prea ocupată 
să mănânce. 

— Da. Bine, repetă el avansând spre uşă, ne vedem mai 
târziu. 

Afară era încă întuneric. La ora asta, nu o să se vadă soarele 
pentru următoarele cinci luni cel puţin. Oraşul abia se trezea, în 
timp ce el parcurgea Marischal Street către Castlegate. Luminile 
de pe stradă erau încă aprinse, la fel şi luminile de Crăciun. Cele 
douăsprezece zile ale Crăciunului: favoritele Aberdeenului, 
întinzându-se de aici până la capătul cel mai îndepărtat al Union 
Street. 

Logan se opri pentru o clipă, respirând aerul tare al dimineţii. 
Ploaia torențială se oprise şi fusese înlocuită de o burniţă care 
făcuse ca luminile de Crăciun să arate ceţoase şi neclare. 
Luminile de culoarea fildeşului proiectau „tineri cavaleri şi lebede 
înotând”! pe cerul plumburiu. Străzile se umpleau încet de 
maşini. Vitrinele magazinelor de pe Union Street ofereau vederii 
o dezlănţuire a bucuriei specifice Crăciunului şi o grămadă de 
chilipiruri. Deasupra acestora, granitul cenuşiu acoperea încă trei 
etaje cu ferestre întunecate unde birourile nu erau încă deschise, 
oamenii abia urmând să se trezească. Intregul peisaj era scăldat 
în albul strălucitor al luminilor festive. Era aproape frumos. 
Câteodată, oraşul îl făcea să-şi aducă aminte de ce mai locuia 
încă aici. 

Cumpără un pahar de suc de portocale şi ceva de ronţăit, apoi 
un ziar de la un vânzător ambulant şi se grăbi să intre în sediul 
poliţiei prin uşa din spate. Ofiţerul de serviciu îl privi pe Logan în 
timp ce acesta mergea legănându-se către lifturi. 

— 'Neaţa, Lazăre. 

Logan se prefăcu a nu-l auzi. 


Sala de şedinţe mirosea a cafea tare, a bere stătută şi a 
mahmureală. Prezenţa era de 100%, ceea ce îl luă prin 


10 Lords a-leaping and swans a-swimming - aluzie la două versuri din 
cântecul Twelve Days of Christmas. 

surprindere pe Logan. Chiar şi „vărsătorul” - agentul şi stripperul 
Steve - stătea undeva în spate, dând semne evidente că nu se 
simţea deloc bine. 

Logan, ţinând în mână nişte copii după fotografiile cu fata 
ucisă, îşi găsi un loc cât mai în faţă şi aşteptă ca inspectorul 
Insch să înceapă. Acesta îi ceruse să ia cuvântul şi să le spună 
tuturor cât de puţine lucruri se ştiau despre copilul de patru ani 
al cărui trup fusese găsit la Nigg cu o zi înainte. 

işi ridică ochii din fotografii pentru a o vedea pe Watson - 
Jackie - zâmbindu-i. li zâmbi şi el la rândul său. Acum că avusese 
ceva timp la dispoziţie să-şi alunge panica din minte, începuse să 
îi placă ideea. Trecuseră deja patru luni de când el şi Isobel o 
apucaseră pe drumuri diferite. Ar fi drăguţ să înceapă să se vadă 
cu altcineva. Imediat ce şedinţa va lua sfârşit, îi va cere 
inspectorului Insch să îi desemneze pe altcineva drept 
bodyguard. Cu siguranţă nimeni nu va mai avea nimic de 
comentat că se văd dacă nu vor mai lucra împreună. 

Aşadar, îi zâmbi agentei Jackie Watson şi picioarelor ei 
atrăgătoare, ascunse acum sub o pereche de pantaloni negri de 
uniformă. Ea îi zâmbi din nou. Era armonie în lume. 

Logan îşi dădu deodată seama că toată lumea îi zâmbea, nu 
numai Jackie Watson. 

— Când doreşti, sergent. 

Işi întoarse capul şi îl văzu pe inspectorul Insch privindu-l. 

— Aăă, da. Mulţumesc, domnule. 

Se ridică de la locul său şi merse către biroul pe care era 
aşezat Insch, sperând că nu arată la fel de ruşinat cum se 
simţea. 

— leri, în jurul orei patru după-amiaza, Andrea Murray, şeful 
catedrei de Ştiinţe Sociale de la Academia Kincorth, a apelat 999 
pentru a raporta descoperirea unui picior de om într-un 
tomberon de gunoi la Nigg. Piciorul aparţinea unei fetiţe de patru 
ani, neidentificată: rasă caucaziană, părul blond lung, ochii 
albaştri. 

Inmână un teanc de copii celei mai apropiate persoane, 
spunându-i să păstreze una şi să dea mai departe. Toate foile 
erau la fel: o fotografie de la morgă, faţa întreagă, ochii închişi, 
obrajii brăzdaţi în locurile unde fusese banda adezivă. 

— Criminalul nostru a încercat să tranşeze cadavrul pentru a 
scăpa mai uşor de el, dar nu l-a ţinut stomacul s-o facă. 

Se auziră murmure de dezgust deopotrivă din partea 
bărbaţilor şi a femeilor care umpleau sala de şedinţe. 

— Asta înseamnă că... 

Logan fu nevoit să ridice vocea. 

— Asta înseamnă că probabil a făcut-o pentru prima dată. 
Dacă ar mai fi ucis vreodată, nu ar fi trebuit să aibă nici o 
reţinere. 

Liniştea se aşternu din nou în sală şi Insch dădu din cap 
aprobator. 

Logan le înmână celor prezenţi încă un rând de copii. 

— Aceasta este declaraţia lui Norman Chalmers. Suspect de 
crimă, l-am arestat aseară preventiv, după ce agenta Watson a 
descoperit dovezi care demonstrează o legătură între el şi sacul 
de gunoi în care a fost abandonat cadavrul. 

Cineva o bătu încurajator pe umăr şi Jackie Watson zâmbi. 

— In orice caz, continuă Logan, avem o problemă. Criminaliştii 
nu au găsit nici o urmă care să arate că fata ar fi fost vreodată în 
casa lui Chalmers. Dacă nu a dus-o acasă, unde a dus-o? Vreau o 
echipă să investigheze toate relaţiile domnului Chalmers cu 
atenţie maximă. Are vreun garaj luat în chirie? Are grijă de casa 
cuiva? Are rude luate recent în custodie, care i-au încredinţat 
propria casă? Lucrează într-un loc unde ar fi putut să ascundă un 
cadavru fără să atragă atenţia? 

Primi încuviinţări din toate colţurile sălii. 

— O a doua echipă: din uşă în uşă prin tot Rosemountul. Cine 
era ea? Cum a ajuns în mâinile lui Chalmers? 

Se ridică o mână din public şi Logan făcu un semn spre ea. 

— Da? 

— Cum se face că nimeni nu a raportat dispariţia copilului? 

Logan dădu din cap. 

— Bună întrebare. O fetiţă de patru ani lipseşte de cel puţin 
douăzeci şi patru de ore şi nimeni nu se deranjează să sune la 
poliţie? Nu e prea normal. Aceasta, spuse el înmânând ultimul 
teanc de copii, este o listă de la Serviciile Sociale cu toate 
familiile înregistrate în Aberdeen, care au un copil care se 
potriveşte ca vârstă şi sex cu victima noastră. Echipa trei: 
aceasta va fi sarcina voastră. Vreau ca fiecare familie de pe 
această listă să fie interogată. Aveţi grijă să vedeţi şi copilul. Nu 
ne încredem în cuvântul nimănui, bine? 

Linişte. 

— Bine. Acum echipele. 

Logan organiză trei echipe de câte patru oameni şi le trimise 
la lucru. Cei rămaşi începură să se foiască la locurile lor 
sporovăind, în timp ce „voluntarii” o luară din loc. 


90 


— Ascultaţi aici, spuse Insch. 

Nu fu nevoie să ridice vocea: imediat ce deschise gura, toată 
lumea tăcu. 

— Am primit informaţii cum că un copil care se potriveşte cu 
semnalmentele lui Richard a fost văzut urcându-se într-o dubiţă 
de culoare roşu-închis. Alţi martori susţin că au tot văzut o 
maşină similară prin cartier în ultimele câteva luni. E posibil deci 
ca perversul nostru să fi supravegheat zona. 

Se opri pentru a privi în jurul său în sală, încercând să se 
asigure că toată lumea îl urmărea. 

— Richard Erskine lipseşte deja de douăzeci şi două de ore. 
Chiar dacă nu a fost răpit de cine ştie ce dezaxat, a plouat ca 
naiba ieri şi a fost ger. Perspectivele lui nu sunt prea bune. Asta 
înseamnă că va trebui să lucrăm mai repede şi mai temeinic. 
Vom întoarce oraşul ăsta cu susul în jos dacă va fi cazul, dar 
trebuie să îl găsim. 

Aproape că puteai mirosi hotărârea din sală sub damful greţos 
de poliţişti mahmuuri. 

Insch citi lista echipelor de investigaţii aşezându-se din nou pe 
birou, în timp ce acestea părăseau încăperea. Logan rămase la 
urmă pentru a aştepta instrucţiunile şi îl văzu pe inspector 
chemându-l la el pe Steve, Beţivanu-n curu’ gol, ţinându-l pe loc 
până când toţi ceilalţi părăsiră încăperea. Incepu apoi să-i 
vorbească pe o voce atât de joasă, încât Logan nu fu în stare să 
înţeleagă vreun cuvânt, dar putu ghici despre ce era vorba. 
Chipul tânărului agent, îmbujorat la început, căpătă cu rapiditate 
o expresie de groază şi un colorit mai degrabă cenușiu. 

— In regulă, spuse Insch într-un final, încuviinţând din capul lui 
mare şi chel către agentul care tremura din toate încheieturile. 
Du-te afară şi aşteaptă. 

Steve Stripperul se târî afară, cu capul în pământ, arătând de 
parcă ar fi fost pălmuit. După ce uşa se închise, Insch îi făcu 
semn lui Logan. 

— Am o treabă specială pentru tine în această dimineaţă, 
spuse el scoțând din buzunarul hainei o pungă mare de stafide 
trase în ciocolată. 

Incercă fără prea mult succes să o desfacă cu mâna, apoi 
renunţă şi îşi folosi dinţii. 

— Sunt lipite ca naiba. 

Insch reuşi să smulgă un colţ şi îşi împinse degetul în gaura pe 
care o făcuse. 

— Ni s-a cerut să păzim echipa de protecţia mediului de la 

consiliul local. 

Logan îşi înăbuşi un geamăt. 

— Glumiţi? 

— Nu. Trebuie să dea nişte avertismente şi tipul care se ocupă 
de asta e al dracu' de nervos din fire. E convins că va fi asasinat 
dacă nu vom fi noi acolo să-l ţinem de mânuţă. Comandantul 
vrea să fim cooperanţi. Asta presupune să fim văzuţi oferind 
consiliului tot sprijinul de care are nevoie. 

Indreptă gaura de deasupra pungii de stafide în ciocolată către 
Logan. 

— Dar, domnule, spuse Logan refuzând politicos stafidele - 
chestiile alea semănau prea mult cu căcărezele de şobolan ca 
să-şi rişte stomacul mahmur - n-ar putea o patrulă să facă treaba 
asta? 

Insch dădu din cap afirmativ, iar Logan putu să jure că văzuse 
o lucire diabolică în ochii veteranului. 

— Într-adevăr. De fapt, o patrulă se va şi ocupa de asta. Dar te 
duci şi tu să supervizezi. 

Scutură în mână o movilă de căcăreze. 

— Asta e unul din privilegiile rangului: îi supervizezi pe cei 
care sunt mai jos decât tine. 

Urmă o pauză plină de înţelesuri, pe care Logan le rată în 
totalitate. 

— Bine, spuse Insch izgonindu-l către uşă. Eşti liber. 

Incă întrebându-se despre ce era vorba, Logan părăsi sala de 
şedinţe. Inspectorul Insch rămăsese aşezat pe birou, rânjind ca 
un maniac. Nu va trece prea mult până să-i pice fisa. 

Agentul Steve, arătând din cale-afară de îngrijorat, aştepta pe 
coridor. Chipul lui îşi mai recăpătase puţin din culoare şi era 
acum mai degrabă vânăt decât cenuşiu; dar arăta oricum 
groaznic. Ochii lui erau de culoare roz, injectaţi, iar respiraţia îi 
duhnea a dropsuri de mentă extra, dar nu era de ajuns ca să 
mascheze vaporii de alcool care ieşeau din el. 

— Domnule, spuse el cu un zâmbet bolnăvicios şi neliniştit, nu 
cred că ar trebui să conduc eu. 

Işi lăsă capul în jos. 

— Imi pare rău, domnule. 

Logan ridică o sprânceană şi deschise gura. Apoi o închise la 
loc. Probabil că aceasta era patrula pe care trebuia să o 
supervizeze. 

Erau deja în liftul care cobora la parter, când agentul Steve nu 
mai putu să se abţină: 

— De unde dracu’ a aflat? întrebă el, retrăgându-se în colţ cu 
capul în mâini. Totul! Ştia absolut totul, la dracu'! 

Logan simţi un fior pe şira spinării. 

— Totul? 

Inspectorul ştia şi despre el că se făcuse muci şi se culcase cu 
Watson? 

Steve gemu. 

— Ştia că am fost daţi afară din pub, ştia despre striptease... 

II privi pe Logan cu nişte ochi roz, demni de milă: ca un iepure 
supus vivisecţiei. 

— A spus că am noroc că nu m-a dat afară direct! O, 
Doamne... 

Pentru un moment, păru că va izbucni în plâns. Apoi liftul făcu 
„Cling” şi uşile se deschiseră spre parcarea de maşini, unde doi 
poliţişti în civil se luptau să dea jos din dubă un individ păros, 
îmbrăcat cu o pereche de jeanşi şi cu un tricou cu mânecă 
scurtă. Tricoul bărbatului avea drept imprimeu un brad de sânge 
cu susul în jos. Avea nasul spart. 

— Adunătură de rahaţi! 

Se smuci înspre Logan, dar agentul care îl ţinea nu avea de 
gând să îi dea drumul. 

— Rahaţii ăia au cerut-o! 

li lipseau şi nişte dinţi. 

— Scuze, domnule, zise agentul trăgându-l înapoi. 

Logan îi spuse că totul e în regulă şi îl ghidă pe Steve prin 
parcare. Ar fi putut să iasă pe la recepţie, dar nu voia ca agentul 
cu ochii injectaţi să fie reperat şi de alţii în starea în care se afla. 
Şi oricum, clădirea consiliului nu era chiar atât de departe: o 
plimbare prin aerul dimineţii îi va face numai bine lui Steve. 

Afară, burniţa era de-a dreptul reconfortantă după căldura 
sufocantă din sediul poliţiei. Rămaseră amândoi cu feţele în 
ploaie pe rampa care pornea din spatele clădirii şi ajungea în 
stradă până când claxonul unei maşini îi făcu să sară în sus. 

Maşina de patrulă făcu şi câteva semnale cu farurile. Logan şi 
agentul mahmur ridicară mâna în semn de scuză şi o luară spre 
colţul clădirii. Dincolo de gardul care împrejmuia clădirea, 
demonstranţii deja se adunau, pregătindu-şi pancartele şi 
bannerele, disperaţi după o şansă cât de mică să-l zărească 
măcar puţin pe Gerald Cleaver. Şi să-l atârne de cel mai apropiat 
stâlp. 

Tipul Al Dracu' De Nervos Din Fire îi aştepta în faţa clădirii 
consiliului, lăsându-şi greutatea când pe un picior, când pe 

celălalt, holbându-se la ceas tot timpul, ca şi cum ar fi urmat s-o 
ia la fugă dacă ar fi rămas nesupravegheat pentru mai mult de 
30 de secunde. li aruncă lui Steve o privire îngrijorată şi apoi îi 
întinse mâna lui Logan. 

— Imi cer scuze că v-am făcut să aşteptaţi, spuse, deşi el 
fusese cel care ajunsese acolo cu mult timp înaintea lor. 

Făcură cunoştinţă, dar nu trecură 30 de secunde că Logan îi şi 
uită cu totul numele. 

— O luăm din loc? 

Omul cu numele uşor de uitat se opri, îşi cercetă cu mare 
atenţie mapa de piele, privi din nou la ceas şi apoi îi conduse 
spre un Ford Fiesta care arăta pregătit să i se cânte prohodul. 

Logan se aşeză pe scaunul din dreapta Domnului Nervos, 
obligându-l pe Steve să se aşeze pe locul din spatele şoferului. 
Primul motiv: nu voia ca „Omul Periculos” de la protecţia 
mediului să îşi dea seama de halul în care se afla agentul său; şi 
doi: dacă Steve se va decide să borască din nou, nu o va face în 
capul lui Logan. 

Tot drumul, cel aflat la volan se aruncă într-un comentariu fără 
sfârşit despre ce lucru teribil era să lucrezi pentru consiliul local, 
dar cum nu putea să îşi caute alt serviciu pentru că şi-ar pierde 
toate avantajele. Logan nu îi acorda nici un fel de atenţie, 
încercând doar să păstreze aparențele şi să-l facă să se simtă 
bine prin fraze de genul „Sună groaznic” şi „Ştiu cum te simţi”. 
Era atent doar la străzile cenuşii pe care le străbăteau. 

Erau aproape de acea oră de vârf la care toţi cei care ar fi 
trebuit să plece de acasă acum o jumătate de oră îşi dădeau 
seama subit că vor întârzia. Ici şi colo, câte un nebun stătea la 
volan, cu ţigara înfiptă între dinţi şi cu geamul maşinii lăsat. 
Pentru ca fumul să poată ieşi şi burniţa să poată intra. Logan îi 
privea cu invidie. 

incepea să aibă sentimentul că inspectorul Insch îi 
transmisese ceva prin tot discursul acela cu „privilegiile 
rangului”. Ceva neplăcut. Işi trecu mâna peste frunte, simțind 
bulgărele umflat al creierului prin piele. 

Nu era de mirare că Insch îl muştruluise pe Steve. Agentul 
beţiv ar fi putut să facă de râs întreaga poliţie. Logan putea să 
vadă titlurile: „TABLAGIUL DEZBRĂCAT MI-A ARĂTAT MATRACA!”. 
Dacă el ar fi fost superiorul direct al lui Steve, i-ar fi făcut şi el o 
morală pe cinste. E 

Şi atunci îi căzu fisa. Insch îi spusese în faţă: „Asta e unul din 
privilegiile rangului: îi supervizezi pe cei care sunt mai jos decât 

tine”. El era sergent, iar Steve agent de patrulă. leşiseră cu toţii 
şi se îmbătaseră, iar Logan nu mişcase un deget să îl oprească 
pe agent să se dea în spectacol şi să rămână gol puşcă. 

Logan scoase un geamăt. 

Sarcina era în egală măsură o pedeapsă pentru el şi pentru 
Steve. 

Douăzeci şi cinci de minute mai târziu, se dădeau jos din 
maşina Tipului Al Dracu' De Nervos Din Fire în faţa unei ferme în 
paragină, chiar în extremitatea unui teren aflat la marginea 
suburbiei Cults. Micul drum care ajungea aici fusese şi el acoperit 
de vegetaţie. O fermă părăsită stătea ţâfnoasă chiar la capătul 
drumului, piatra ei gri plângând în ploaia fără sfârşit. Alte clădiri 
abandonate erau răspândite în jurul ei, zăcând în buruienile 
înalte până la şold. Ciulini şi mărăcini se vedeau printre ierburi, 
cu tulpinile şi frunzele lor de culoarea ruginei profilându-se pe 
cerul de iarnă. Două ferestre se zăreau sub acoperişul de 
ardezie, ca doi ochi cu o privire goală şi ostilă. Mai jos, o uşă de 
culoare roşu-deschis cu numărul şase pictat pe ea. Clădirile 
aveau câte un număr mâzgălit cu vopsea albă. Fiecare suprafaţă 
era lucioasă din cauza ploii dese, reflectând lumina gri a zilei. 

— Ca acasă, spuse Logan, încercând să spargă gheaţa. 

Apoi simţi mirosul. 

— O, Doamne! 

Işi duse imediat mâna la gură şi la nas. 

Era mirosul scârbos şi greu al descompunerii. Al cărnii lăsate 
prea mult timp în soare. 

Mirosul morţii. 

Agentul Steve se clătină o dată, de două ori şi eşuă în tufişuri, 
unde făcu o reprezentaţie zgomotoasă şi susţinută a stării de 
greață pe care o avea. 

— Vezi? zise Domnul Nervos de la consiliu. Ţi-am spus eu că e 
groaznic? Ţi-am spus? 

Logan dădu din cap şi răspunse afirmativ, chiar dacă nu 
ascultase o vorbă din ce îi spusese pe drum. 

— Vecinii se plâng de duhoare de la Crăciunul trecut. Am 
trimis scrisoare după scrisoare, dar nu am primit niciodată vreun 
răspuns, spuse bărbatul, strângând la piept mapa de piele. 
Poştaşul refuză să livreze scrisorile aici şi, în rest, naiba ştie. 

— Intr-adevăr, spuse şi Logan. _ 

Asta explica de ce nu primiseră vreodată răspuns. Intorcându-i 
spatele agentului „vărsător”, începu să-şi croiască drum prin 
junglă. 

— Hai să vedem dacă e cineva înăuntru. 

In mod deloc surprinzător, cel de la consiliu îl lăsă în faţă. 

Clădirea principală a fermei fusese în trecut foarte bine 
întreţinută. Erau stropi mici de vopsea albă pe cărămida 
fărâmicioasă şi cârlige răsucite şi ruginite de care odinioară erau 
atârnate coşurile. Dar acele zile erau de mult apuse. larba 
creştea acum în şanţ, blocând scurgerea şi făcând ca apa să dea 
pe dinafară. Uşa nu mai văzuse un strat nou de vopsea de ani 
buni. Vremea şi viespile îndepărtaseră ultimul strat, lăsând 
lemnul gol şi decolorat şi un număr din fier prins cu şuruburi în 
mijloc, dar ilizibil acum din cauza ruginii şi a mizeriei. Nici clanţa 
nu arăta mai bine. Şi deasupra, era acel număr şase, mare, alb şi 
scris cu mâna. 

Logan ciocăni. Se opriră şi aşteptară. Şi aşteptară. Şi 
aşteptară. Şi... 

— Doamne, Dumnezeule! 

Logan abandonase uşa, luând-o printre buruieni şi încercând 
să tragă cu ochiul prin toate ferestrele care îi ieşeau în cale. 

lnăuntru, casa era cufundată în întuneric. Putea totuşi să vadă 
conturul mobilelor în penumbră: pete fără formă ascunse de 
geamurile murdare. 

Reuşi într-un final să ajungă din nou în faţa casei. O cărare 

perfectă se formase pe unde călcase el pe iarbă. Închizând ochii, 
Logan încercă să nu înjure. 

— Nu e nimeni aici, spuse el. N-a fost nimeni pe aici de multe 
luni. 

Dacă cineva ar fi locuit acolo, iarba ar fi fost culcată la pământ 
între uşă şi drum. Omul de la consiliu privi pe rând spre casă, 
spre Logan, spre ceas, apoi se cufundă în mapa sa de piele, de 
unde scoase un dosar. 

— Nu, spuse el, citind în partea de sus a colii de hârtie, 
această proprietate este locuinţa domnului Bernard Philips. 

Se opri, jucându-se cu nasturii hainei, apoi îşi privi din nou 
ceasul. : 

— Lucrează... Aăă, lucrează pentru consiliul local. 

Logan deschise gura, gata să spună ceva foarte-foarte 
deplasat, dar se opri. 

— Ce vrei să spui prin „lucrează pentru consiliul local”? întrebă 
el rar şi apăsat. Dacă lucrează pentru consiliul local, de ce nu i-ai 
transmis notificarea azi-dimineaţă când a venit la serviciu? 

Omul îşi privi din nou dosarul. Făcu tot posibilul să evite 
privirea lui Logan. Nu spuse nimic. 

— Pentru numele lui Dumnezeu, zise Logan. 

La urma urmei, nici nu prea conta. Erau aici acum. Ar putea 
foarte bine să sară peste acest subiect. 

— Şi domnul Philips este la serviciu acum? întrebă el, 
încercând să pară calm. 

Tipul nervos scutură din cap. 

— Şi-a luat o zi liberă. 

Logan îşi masă capul, încercând să alunge durerea din spatele 
ochilor. Măcar aflase ceva nou. 

— Bine. Deci, dacă locuieşte aici... 

— Locuieşte! 

— Dacă locuieşte aici, probabil nu stă chiar în fermă. 

Logan se întoarse cu spatele la clădirea abandonată. 

Cam toate celelalte clădiri ale fermei se aflau în acelaşi stadiu 
de părăsire. Şi toate aveau câte un număr scris pe uşă. 

— Hai să încercăm acolo, spuse el într-un final, arătând spre 
clădirea în ruină care purta numărul unu. Era oricum un loc 
potrivit din care să înceapă. 

Agentul Steve, palid şi tremurător, li se alătură lângă clădire, 
arătând chiar mai rău decât de dimineaţă, imediat după ce se 
trezise. Nu aveai cum să nu sesizezi mâna lui Insch aici: când 
pedepsea pe cineva, o făcea ca la carte. 

Uşa casei de la numărul unu fusese mâzgălită cu o vopsea 
verde ieftină. Era vopsea pe lemn, pe zidurile care încadrau uşa, 
pe iarba de sub tălpile lor... Logan îi făcu un semn agentului care 
dârdâia, dar Steve nu făcu altceva decât să îl privească cu o 
groază mută. Mirosul de aici era chiar mai rău decât dincolo. 

— Deschide uşa, agent, spuse Logan, hotărât să nu o deschidă 
el. Nu atâta timp cât avea un amărât care să o facă. 

Trecu ceva vreme, dar în final, agentul murmură un „Da, 
domnule” şi apucă hotărât clanţa. Era o uşă care se urnea greu, 
având balamalele încovoiate şi ruginite. Agentul scrâşni din dinţi 
şi zgâlţâi uşa. Se deschise cu un scârţâit, lăsând să iasă cel mai 
teribil miros de care avusese parte Logan în toată viaţa lui. 

Toată lumea se trase înapoi. 

O avalanşă de muşte albastre moarte căzură de pe uşa care 
se deschisese direct în burniţa ceţoasă. 

Agentul Steve se grăbi să se depărteze pentru a vomita din 
nou. 

Clădirea fusese un grajd pentru vite la un moment dat: o 
construcţie tradiţională pentru o fermă, lungă şi joasă, cu pereţii 
din granit şi acoperiş din ţiglă. Un postament străbătea mijlocul 
încăperii, cu traverse de lemn, înalte până la genunchi. Era 
singura zonă goală din tot grajdul. Restul era acoperit cu carcase 
putrezite de animale mici. 

Corpurile încremenite şi contorsionate erau acoperite cu o 
crustă albă. Logan se dădu câţiva paşi înapoi, căutând un colţ în 
care să vomite. Era ca şi cum cineva l-ar fi pocnit în măruntaie 
din nou, fiecare convulsie producându-i valuri de durere în 
stomacul său plin de cicatrice. 

Clădirile unu, doi şi trei erau pline cu cadavre de animale. 
Numărul trei nu era tocmai ticsită: mai erau cam trei-patru metri 
pătraţi de ciment gol, neacoperit cu cadavre, dar plin cu un mâl 
galben şi gros. Muştele moarte pocneau sub picioare. 

Undeva, pe la grajdul numărul doi, Logan se răzgândise: Insch 
nu era cineva care îl pedepsise pe beţivul de Steve ca la carte, ci 
un ticălos fără milă. 

Deschiseră şi verificară fiecare clădire, iar stomacul lui Logan 
tremură de fiecare dată când agentul Steve reuşea să deschidă o 
uşă. După ceea ce păru o săptămână de valuri de greață şi furie, 
se opriră afară, sprijiniți de un zid care se sfărâma. Cu vântul în 
faţă. Cu genunchii încleştaţi şi respirând pe gură. 

Clădirile fermei erau pline de pisici moarte şi câini morţi şi arici 
şi pescăruşi şi erau chiar cu vreo doi-trei cerbi. Tot ce putea să 

meargă, să zboare sau să se târască era aici. Era un fel de arcă a 
morţii. Doar că erau mult mai mult decât două exemplare din 
fiecare animal. 

— Ce dracu’ o să faceţi cu toate? întrebă Logan, simțind încă 
pe limbă gustul bilei, chiar şi după jumătate din pachetul cu 
dropsuri extramentolate al lui Steve. 

Omul îl privi, cu ochii roşii şi sticloşi, după cât vomitase. 

— Va trebui să le luăm de aici şi să le incinerăm, răspunse el, 
trecându-şi o mână peste faţa umedă. 

Se cutremură. 

— Ne va lua zile întregi. 

— Mai degrabă... 

Logan se opri: ceva se mişca la capătul drumului. 

Era un bărbat cu nişte jeanşi decoloraţi şi un hanorac 
portocaliu strident. Mergea agale pe carosabil, cu privirea în 
pământ. 

— $şşsşş! şuieră Logan, punând mâna pe funcţionar şi pe 
agentul de patrulă cu bila făcută praf. Tu bagă-te acolo, după 
colţ, îi făcu el semn lui Steve, arătându-i clădirea cu numărul doi 
mâzgălit pe ea. 

II urmări pe agent cum se grăbeşte printre buruienile îmbibate 
cu apă. După ce ajunse la locul indicat, Logan îl apucă hotărât de 
haină pe omul de la consiliu. 

— E timpul să îţi livrezi hârtiile, spuse el şi făcu câţiva paşi pe 
iarba bătătorită. 

Bărbatul în hanorac portocaliu se afla deja la mai puţin de doi 
metri când privi într-un final în sus. 

Logan nu îl recunoscu după nume, dar îi ştia chipul: era 
Hoitarul. 


Se aşezară pe o bancă improvizată în interiorul clădirii cu 
numărul cinci. Domnul Bernard Duncan Philips, cunoscut drept 
Hoitarul, îşi făcuse aici un fel de locuinţă. Un maldăr de pături, 
haine vechi şi saci de plastic în colţ, în mod evident pe post de 
pat. Un crucifix improvizat era atârnat deasupra culcuşului, cu un 
Action Man pe jumătate dezbrăcat drept Isus Christos. 

Lângă pat, era şi un morman de cutii goale de conserve şi de 
cartoane de ouă, împreună cu o plită mică pentru gătit Calor 
Gas. Era una din acelea pe care tatăl lui Logan obişnuia să le ia 
în fiecare vacanţă de vară, când mergeau la Lossiemouth. In acel 
moment, plita şuiera de una singură, încălzind un ibric cu apă 
pentru ceai. 

Hoitarul - era greu să te gândeşti la el ca Bernard - era aşezat 
pe un scaun şubred din lemn, ocupându-se cu micul foc. Era o 
plită electrică cu două bare, la fel de moartă precum animalele 
din clădirile numerotate de la unu la trei. Dar părea să îi 
provoace plăcere, împingea cu ajutorul unei vergele din fier, 
fredonând pentru sine o melodie pe care Logan nu o putea ghici. 

Omul de la consiliul local era surprinzător de calm, acum că 
Hoitarul era aici. Prezentă situaţia pe scurt, în cuvinte simple: 
mormanele de animale moarte trebuiau să dispară. 

— Sunt sigur că înţelegi, Bernard, spuse el, bătând cu un 
deget în dosar, că nu poţi să depozitezi animale moarte aici. 
Există un risc considerabil pentru sănătatea oamenilor. Cum te-ai 
simţi dacă oamenii ar începe să se îmbolnăvească din cauza 
stârvurilor tale? 

Hoitarul ridică din umeri şi suflă din nou în foc. 

— Mama s-a îmbolnăvit, spuse el, iar Logan fu luat prin 
surprindere de faptul că nu avea nici un pic de accent. 

Presupusese întotdeauna că un individ care a fost angajat de 
consiliul local pentru a răzui mortăciunile de pe carosabil ar vorbi 
mult mai neaoş. Pe unii din oamenii de pe aici îţi era aproape 
imposibil să-i înţelegi. Dar nu şi pe Hoitar. Era clar că bărbatul 
care acum stătea pe un scaun de salon scârţâitor şi care răscolea 
de zor un foc electric mort avusese parte de o educaţie bună. 

— S-a îmbolnăvit şi s-a dus, continuă Hoitarul, ridicând pentru 
prima dată ochii din pământ. Acum e cu Domnul. 

Era un bărbat arătos, dacă priveai dincolo de noroi, jeg şi 
barbă. Un nas mândru, ochi căprui de piatră, inteligenţi, obraji 
îmbujoraţi din cauza vremii. Dacă îi faci o baie şi îl bărbiereşti, nu 
va arăta nelalocul lui într-un loc precum Royal Northern Club, 
unde elitele oraşului servesc mese scumpe cu câte cinci feluri de 
mâncare. 

— Ştiu, Bernard, ştiu. 

Omul de la consiliu zâmbi liniştitor. 

— O să trimitem mâine o echipă să înceapă să curețe clădirile, 
bine? 

Hoitarul scăpă vătraiul. Acesta lovi podeaua din ciment cu un 
zgomot care reverberă în pereţii goi din piatră. 

— Sunt ale mele, spuse el şi îl podidiră lacrimile. Nu puteţi să 
mi le luaţi! Sunt ale mele. 

— Trebuie să scăpăm de ele, Bernard. Trebuie să ne 
convingem că eşti în siguranţă, nu-i aşa? 

— Dar sunt ale mele... 

Omul de la consiliu se ridică, îndemnându-i printr-un gest pe 
Logan şi pe Steve să facă la fel. 

— Imi pare rău, Bernard, te rog să mă crezi. Echipa va fi aici 
fix la opt şi jumătate. Poţi să le dai o mână de ajutor dacă vrei. 

— Ale mele... 

— Bernard? N-ai vrea să îi ajuţi? 

— Dragele mele mortăciuni... 


Se întoarseră în oraş cu geamurile lăsate, încercând să scape 
de mirosul fermei lui Bernard Duncan Philips. Li se impregnase în 
haine şi în păr, rânced şi respingător. Nu conta că burniţa lăsase 
locul unei ploi grele, stropindu-i prin geamurile deschise: faptul 
că se udau era poate cel mai mic preţ pe care îl plăteau. 

— Nu te-ai aştepta uitându-te la el, spuse cel de la consiliu 
când o luară pe Holburn Street, îndreptându-se către sediul 
consiliului local din St. Nicholas House. Dar, pe vremuri, era un 
tip inteligent. Licenţiat în istorie medievală la St. Andrews 
University. Cel puţin aşa mi s-a spus. 

Logan încuviinţă din cap. Se aşteptase şi el la asta. 

— Şi ce s-a întâmplat cu el? 

— Schizofrenie, ridică omul din umeri. Urmează tratament. 

— În grija comunității??? 

— O, nu e periculos, spuse omul de la consiliu, dar Logan 
sesiză ezitarea din vocea lui. 

Asta era şi motivul pentru care insistase pentru o escortă de 
poliţie. În grija comunităţii sau nu, îi era frică de Hoitar. 

— Şi chiar e bun în ceea ce face, chiar e. 

— La răzuit mortăciuni. 

— Păi, nu le putem lăsa să putrezească la marginea drumului, 
nu-i aşa? Adică nu-i foarte rău când e vorba de iepuri sau de 
arici, pentru că maşinile îi terciuiesc, iar ciorile au grijă de ce 
rămâne din ei. Dar câinii şi pisicile şi celelalte... Ştii tu... Oamenii 
se plâng dacă trec în fiecare zi pe lângă un labrador care 
putrezeşte în drumul lor spre serviciu. 

Făcu o pauză, un autobuz oprindu-se lângă ei. 

— Nu ştiu ce ne-am face fără Bernard. Inainte ca el să fie 
integrat în comunitate, nu reuşeam să convingem pe nimeni să 


11 În grija comunităţii (engl. Care în the community) a fost o politică 
iniţiată în anii '80 de guvernul condus de Margaret Thatcher, prin care 
era încurajată reintegrarea în societate a bolnavilor mintal şi tratarea 
acestora la domiciliu. 

facă treaba asta nici pentru bani şi nici din dragoste. 

Acum că se concentrase asupra subiectului, Logan realiză că 
trecuse ceva vreme de când văzuse ultima dată un animal mort 
pe străzile din Aberdeen. 

Tipul de la consiliu îi lăsă chiar în faţa sediului poliţiei, 
mulţumindu-le pentru ajutor şi cerându-şi scuze pentru miros 
înainte de a dispărea în ploaie. 

Logan şi Steve fugiră până la intrarea principală, picioarele lor 
făcând adevărate fântâni de apă cu fiecare pas. Erau amândoi 
uzi leoarcă atunci când împinseră uşa şi intrară la recepţie. 

Ofiţerul cu faţă ascuţită care era de serviciu privi către ei când 
lipăiră peste emblema Poliţiei Grampian, imprimată pe linoleum: 
un ciulin cu o coroană deasupra, iar dedesubt cuvintele „SEMPER 
VIGILO”. 

— Sergent McRae? spuse el, fâţâindu-se în scaun ca un 
papagal curios. 

— Da? 

Logan se aştepta la un comentariu gen „Lazăr”. Probabil că 
nenorociţii ăia de Gary cel Mare şi Eric le-au spus tuturor din 
nenorocita asta de secţie. 

— Inspectorul Insch a spus să mergeţi direct în sala de 
şedinţe. 

Logan privi în jos la pantalonii săi uzi leoarcă şi la costumul 
său boţit. Era disperat după un duş şi un rând de haine uscate. 

— Poate să aştepte 15-20 de minute? întrebă el. 

Ofiţerul scutură din cap. 

— Nu. Inspectorul a fost foarte precis. Imediat ce ajunge, în 
sala de şedinţe. 

In timp ce Steve dispăru pentru a se usca, Logan traversă 
nemulţumit clădirea ca să ajungă la lifturi, unde izbi butonul cu 
un deget furios. La etajul trei, o luă pe coridor. Pereţii erau deja 
decoraţi cu felicitări de Crăciun. Erau înfipte pe panouri printre 
„AŢI VĂZUT-O PE ACEASTĂ FEMEIE?” şi „VIOLENŢA IN FAMILIE... 
NICI O SCUZA!” şi toate celelalte postere cu persoane dispărute 
şi cu genul ăsta de informaţii, pe care biroul de presă le tot afişa. 
Mici izbucniri de bucurie printre atâta nenorocire şi suferinţă. 

In sala de şedinţe, era aglomeraţie şi zarvă. Agenţi, agente, 
subofiţeri plimbând foi de hârtie sau răspunzând la telefoanele 
care sunau neîncetat. Şi în mijlocul întregii agitaţii, inspectorul 
Insch stătea călare pe un birou, privind încordat peste umărul 
cuiva care nota ceva pe o hârtie, având un telefon prins între 
umăr şi ureche. 

Ceva se întâmplase. 

— Ce se petrece? întrebă Logan, după ce reuşi să îşi facă loc 
prin mulţime. 

Inspectorul îşi ridică o mână pentru a-l face să tacă, 
aplecându-se mai mult pentru a putea citi ce scria celălalt. Intr- 
un final, oftă dezamăgit şi îşi îndreptă atenţia către Logan. Işi 
ridică o sprânceană când văzu în ce hal îi era subalternul. 

— Ai fost să te scalzi, nu-i aşa? 

— Nu, domnule, spuse Logan, simțind cum apa îi alunecă de 
pe gât pe gulerul deja ud. Plouă. 

Insch ridică din umeri. 

— Aşa e Aberdeenul pentru tine. Dar n-ai putut şi tu să te 
usuci înainte să vii şi să laşi stropi prin toată sala mea curată de 
şedinţe? 

Logan închise ochii, încercând să nu muşte momeala. 

— Ofiţerul de serviciu mi-a spus că e urgent, domnule. 

— Am mai pierdut un copil. 


Maşina se încingea prea repede pentru ca radiatoarele să 
poată face faţă. Logan le pornise, la fel făcuse şi cu încălzirea, la 
maximum, dar lumea de afară se vedea în continuare în ceaţă în 
spatele geamurilor aburite. Inspectorul Insch stătea pe scaunul 
pasagerului, mestecând gânditor, în timp ce Logan privea prin 
parbriz străzile întunecate şi inundate de ploaie, încercând să 
străbată oraşul către Hazlehead, acolo unde dispăruse ultimul 
copil. 

— Ştii, spuse Insch, de când te-ai întors la lucru, am avut parte 
de două răpiri, am găsit o fetiţă moartă, un băiat mort şi am scos 
un cadavru fără genunchi din apă. Totul în numai trei zile. E un 
record pentru Aberdeen. 

Scotoci prin punga lui cu forme gelatinoase şi unsuroase şi 
scoase ceva care semăna cu o amibă. 

— Incep să cred că eşti un fel de piază rea. 

— Mulţumesc, domnule. 

— Mi se duc dracului toate statisticile despre infracţiuni, spuse 
Insch. Aproape fiecare om pe care îl am caută acum copii 
dispăruţi sau încearcă să afle cine era fetiţa găsită în sacul de 
gunoi. Cum mai pot eu să rezolv tâlhăriile, fraudele sau 
exhibiţionismele dacă nu mi-a mai rămas nici un agent? 

Oftă şi îi întinse punga lui Logan. 

— Nu, mulţumesc, domnule. 

— Îți spun eu, rangul are mai puţine privilegii decât ai crede. 

Logan îl privi pieziş pe inspector. Insch nu era tocmai genul de 
ştab care să se lase pradă autocompătimirii. Cel puţin din câte 
ştia Logan. 

— Vă referiţi şi la ofiţerii trimişi să supervizeze? întrebă el. 

La această replică, trăsăturile lui Insch se destinseră într-un 
zâmbet larg. 

— Ţi-a plăcut colecţia Hoitarului? 

Deci ştia despre grajdurile pline de cadavre de animale 
putrezite. O făcuse intenţionat. 

— Nu cred că mi-a venit de atâtea ori să vomit în toată viaţa 
mea. 

— Cum s-a simţit agentul Jacobs? 

Logan fu gata să întrebe cine era agentul Jacobs, dar îşi dădu 
seama că inspectorul vorbea despre Steve: Beţivanu-n curu’ gol. 

— Nu cred că va uita prea repede ziua de azi. 

Insch mişcă din cap satisfăcut. 

— Mă bucur. 

Logan crezu că inspectorul corpolent va mai spune ceva, dar 
Insch nu făcu decât să îşi îndese o bomboană în gură şi să 
zâmbească cu răutate, ca pentru sine. 


Hazlehead era chiar la marginea oraşului, la o aruncătură de 
băț de unde începea efectiv zona rurală. De cealaltă parte a 
şcolii, doar crematoriul despărţea civilizaţia de câmpiile goale. 
Şcolii i se dusese faima din pricina drogurilor şi a elevilor violenţi, 
dar era încă departe de locuri precum Powis sau Sandilands, aşa 
că lucrurile ar fi putut fi şi mai rele. 

Logan opri maşina în faţa unui bloc-turn, aproape de stradă. 
Nu era la fel de mare ca şi cele din oraş, având doar şapte etaje 
şi era înconjurat de copaci bătrâni, cadaverici. Frunzele căzuseră 
târziu în acest an, acoperind pământul cu un fel de gelatină 
murdară, care înfundase scurgerile şi le făcuse să dea pe 
dinafară. 

— Ai umbrelă? întrebă inspectorul, privind vremea groaznică 
de afară. 

Logan răspunse că are, în portbagaj, aşa că Insch îi spuse să 
meargă şi să o aducă şi nu ieşi în ploaie până când Logan nu avu 
umbrela deschisă chiar în faţa portierei. 

— Asta numesc eu servicii de calitate, spuse Insch cu un 
rânjet. Haide, să mergem să vedem familia. 

Domnul şi doamna Lumley stăteau într-un apartament pe colţ, 
în partea de sus a blocului-turn. Spre surprinderea lui Logan, 

lifturile nu duhneau a pişat şi nici nu erau mâzgălite cu graffiti 
ininteligibile. Uşile liftului se deschiseră către un hol bine 
iluminat, iar la jumătatea acestuia, dădură peste un poliţist care 
se scobea în nas. 

— Domnule! spuse el, îndreptându-şi poziţia deodată şi 
abandonând săpăturile imediat ce-l văzu pe inspector. 

— De când eşti aici? întrebă Insch, privind pe furiş peste 
umărul agentului în casa familiei Lumley. 

— De douăzeci de minute, domnule. 

Era o mică secţie de poliţie la mai puţin de 200 de metri de 
blocurile-turn. N-avea mai mult de câteva camere, dar îşi făcea 
treaba. 

— E cineva care merge din uşă în uşă? 

Agentul încuviinţă. 

— Doi agenţi şi o agentă, domnule. Maşina e pe stradă, 
transmite o descriere. 

— Când a dispărut? 

Agentul scoase din buzunar un carneţel, deschizându-l direct 
la pagina potrivită. 

— Mama lui a sunat la zece şi treişpe. Copilul se juca afară... 

Logan fu şocat. 

— Pe vremea asta? 

— Mama spune că îi place ploaia. Se îmbracă precum ursul 
Paddington. 

— Mda, bine... spuse Insch, îndesându-şi mâinile adânc în 
buzunare. E plină lumea de tot felul. Prieteni? 

— Toţi la şcoală. 

— Mă bucur că se mai duc şi pe acolo. Ai verificat la şcoală? 
Poate micul nostru prieten s-a decis că vrea să înveţe ceva. 

Agentul încuviinţă. 

— l-am sunat imediat ca să vorbim cu prietenii. Nu l-au mai 
văzut de o săptămână şi jumătate. 

— Super, spuse Insch oftând. Bine, haide, să ne vedem de ale 
noastre. Ar trebui să vorbim cu părinţii. 

înăuntru, tot apartamentul era vopsit în culori deschise, la fel 
ca şi cel de la Kingswells, unde trăia David Reid până să fie răpit, 
strangulat, violat şi mutilat. Erau şi poze pe pereţi, la fel ca acasă 
la Erskine în Torry, dar copilul de cinci ani arăta cam neîngrijit, cu 
un păr roşu ca o mătură şi cu o faţă plină de pistrui. 

— Asta a fost făcută acum două luni, la petrecerea de ziua lui. 

Logan îşi întoarse privirea dinspre perete către femeia care 
stătea în uşa sufrageriei. Arăta nemaipomenit: părul roşcat, lung 

şi buclat îi cădea pe umeri, avea un nas micuţ şi cârn şi ochii 
mari şi verzi. Plânsese. Logan făcu tot posibilul să nu se holbeze 
la sânii ei mari, care deveniră vizibili când intrară în cameră. 

— L-aţi găsit? 

Asta veni din partea unui individ rufos într-o salopetă albastră 
şi în şosete. 

— Lasă-le răgaz, Jim, abia au ajuns, spuse femeia, bătânau-l 
uşor pe braţ. 

— Sunteţi tatăl? întrebă Insch, aşezându-se pe marginea unei 
canapele de culoare albastru-deschis. 

— Tatăl vitreg, spuse bărbatul, aşezându-se la loc. Tatăl lui era 
un nenorocit... 

— Jim! 

— Îmi pare rău. Tatăl lui şi cu mine nu ne înţelegem prea bine. 

Logan începu să inspecteze amănunţit camera luminoasă, 
prefăcându-se că este interesat de poze şi de ornamente, dar 
privindu-l în tot acest timp pe Jim, tatăl vitreg. N-ar fi prima dată 
când fiul vitreg cade victimă noului soţ al mamei. Unii se purtau 
cu copiii partenerului ca şi cum ar fi fost ai lor, alţii îi priveau ca 
pe o dovadă permanentă că nu fuseseră primii. Că persoana pe 
care o iubeau şi-o mai trăsese cu cineva. Gelozia era un lucru 
groaznic. Mai ales atunci când se răsfrângea asupra unui copil de 
cinci ani. 

In regulă, fiecare poză de pe perete îi arată pe cei trei ca şi 
cum s-ar distra de minune, dar oamenii nu au tendinţa să pună 
în sufragerie poze cu vânătăi, arsuri de ţigară sau oase rupte. 

Logan era absorbit mai ales de o poză făcută undeva pe o 
plajă însorită, în care toţi erau în costum de baie şi zâmbeau în 
direcţia camerei. Silueta mamei îţi tăia respiraţia, mai ales într-o 
pereche de bikini verzi. Chiar cu cicatricea aceea, probabil de la 
operaţia de cezariană. 

— Corfu, spuse doamna Lumley. Jim ne duce într-un loc frumos 
în fiecare an. Anul trecut a fost Corfu, anul ăsta a fost Malta. La 
anul, îl ducem pe Peter în Florida să-l vadă pe Mickey Mouse. 

Işi muşcă buza de jos. 

— Peter îl iubeşte pe Mickey Mouse... îl... O, Doamne, vă rog, 
găsiţi-l! 

Şi cu această replică, se prăbuşi în braţele soţului ei. Insch îi 
aruncă lui Logan o privire plină de înţelesuri. Logan încuviinţă din 
cap şi spuse: 

— De ce să nu fac o cană de ceai pentru toată lumea? 
Domnule Lumley, îmi arătaţi unde sunt cele de trebuinţă? 

Un sfert de oră mai târziu, Logan şi inspectorul Insch stăteau 
la parter, pe casa scării, privind ploaia de afară. 

— Ce crezi? întrebă Insch, răscolindu-şi geanta în căutare de 
bomboane. 

— Despre tatăl vitreg? 

Insch încuviinţă. 

— Pare sincer ataşat de copil. Ar fi trebuit să-l auziţi cum era 
convins că, atunci când Peter o să crească, o să joace pentru FE 
Aberdeen. Nu prea-l văd în rolul tatălui ticălos. 

Insch  încuviinţă din nou. Cât Logan făcuse ceaiul şi îl 
chestionase pe tată, Insch o luase la rândul lui delicat la întrebări 
pe mamă. 

— Nici eu. Copilul nu a avut nici un accident, ori vreo boală 
misterioasă, ori vreo vizită la doctor. 

— Dar cum de nu s-a dus la şcoală azi? întrebă Logan, 
servindu-se cu una din bomboanele lui Insch. 

— Nenorocire. Un copil mare şi grăsan l-a bătut în ultimul hal 
pentru că e roşcovan. Mama lui îl ţine acasă până când şcoala va 
lua măsuri. Nu i-a spus nimic tatălui. Crede că ar înnebuni dacă 
ar şti că cineva îi terorizează copilul. 

Insch îşi îndesă una din chestiile lui gelatinoase în gură. 

— Doi copii dispăruţi în două zile, spuse el, fără a face vreun 
efort să îşi ascundă tristeţea. lisuse, sper că doar a fugit de 
acasă. Chiar nu mai vreau să văd alt copil la morgă. 

Insch oftă din nou, corpul său dezumflându-se uşor. 

— O să-i găsim, spuse Logan cu o convingere pe care nu o 
simţea. 

— Mda, o să-i găsim. 

Inspectorul păşi afară în ploaie, fără să-l mai aştepte pe Logan 
să deschidă umbrela. 

— O să-i găsim, dar o să fie morţi. 

Logan şi Insch se întoarseră la sediul poliţiei fără să scoată 
vreun cuvânt. Cerul se întunecase deasupra, norii de furtună se 
înşiruiau de la un orizont la celălalt, acoperind lumina zilei şi 
cufundând în întuneric oraşul la ora două după-amiaza. Maşina 
mergea şi becurile de pe străzi se aprinseră, lumina lor făcând 
ziua să pară şi mai întunecată. 

Insch avea cu siguranţă dreptate: nu-i vor găsi pe cei doi copii 
dispăruţi în viaţă. Nu dacă cel care îi răpise era aceeaşi 
persoană. Din câte îi spusese Isobel, abuzurile sexuale se 
petrecuseră în ambele cazuri după deces. 

În apropiere de Anderson Drive, Logan puse maşina pe pilot 
automat. 

Măcar Peter Lumley apucase să trăiască un pic înainte. 
Richard Erskine nu avusese nimic în afara unei mame grijulii 
peste măsură. Dintr-un motiv sau altul, Logan nu o vedea 
ducându-l pe Richard în Corfu, sau Malta, sau Florida. Era mult 
prea periculos pentru odorul ei. Peter era norocos că avea un 
tată vitreg care să aibă grijă de el... 

— Te-ai văzut cu Inchiziția Spaniolă până acum? întrebă Insch, 
în timp ce Logan se înscria în sensul giratoriu de la capătul lui 
Queen Street. O statuie voluminoasă a reginei Victoria era 
aşezată în centru, pe un piedestal din granit. Cineva îi pusese pe 
cap un jalon de pe stradă. 

— Standardele Profesionale? Nu, încă nu. 

Incă mai avea de trecut şi hopul ăsta. 

Insch oftă. 

— La mine au venit azi-dimineaţă. Un parvenit în costum 
elegant, care nu a fost poliţist o zi în viaţa lui, ţinându-mi mie 
lecţii despre cât de important este să-l găsim pe cel care a dat 
povestea presei. Ca şi cum eu nu mi-aş da singur seama de asta. 
Serios, dacă pun mâna pe el... 

O dubă Ford frână în faţa lor, făcându-l pe Logan să frâneze 
brusc şi să scoată o înjurătură. 

— Să-i tragem pe dreapta! izbucni Insch bucuros. Ziua proastă 
a altuia i-ar putea face pe amândoi să se simtă mai bine. 

Îi ţinură un discurs riguros şoferiţei şi îi puseră în vedere să se 
prezinte a doua zi la ora nouă cu toate documentele la ea. Nu 


108 


era cine ştie ce, dar era mai mult decât nimic. 

Înapoi la sediul poliţiei, în sala de şedinţe era harababură. 
Telefoanele sunau fără oprire, ca urmare a unui anunţ de pe 
Radio Northsound şi a ştirilor de la prânz. Toate posturile mari de 
televiziune preluaseră ştirea. Aberdeen devenise un loc fierbinte 
pentru presă. Toată poliţia era sub lumina reflectoarelor. Şi dacă 
Insch nu rezolva toată chestia repede, va putea să se joace cu 
propriul lui cap tăiat. 

Petrecură puţin timp uitându-se peste mărturiile strânse de la 
cei care îi văzuseră pe cei doi copii. Majoritatea erau pierdere de 
timp, dar trebuiau să le cerceteze pe toate, pentru orice 
eventualitate. Unul dintre experţii din echipa tehnică a poliţiei 
era ocupat să introducă toate rapoartele în computer, 
coroborând orice fel de mărturie sau interogatoriu, cu locul, ora 
şi data lor şi introducând informaţiile în HOLMES, adică Marele 
Sistem Centralizat de Investigaţii al Poliţiei!?, punând în mişcare 
imensa bancă de date cu referinţe încrucişate, analizând sute de 
acţiuni generate automat. Era o muncă de Sisif, dar nu puteai şti 
niciodată când ceva se putea dovedi important. 

Dar Logan ştia că totul era o mare pierdere de timp, pentru că 
Peter Lumley era deja mort. Nu conta cât de multe babe îl 
văzuseră  cutreierând străzile Peterhead sau Stoneheaven. 
Copilul zăcea prin cine ştie ce şanţ, pe jumătate dezbrăcat şi 
violat. 

Ofiţerul administrator, o femeie mult prea inteligentă pentru a 
fi şi subţire, îi întinse un teanc de hârtii lui Insch: acţiunile 
generate de HOLMES cât timp ei fuseseră plecaţi. Inspectorul le 
luă cu multă eleganţă şi începu să le răsfoiască. 

— Rahat, rahat, rahat, spuse el, aruncând peste umăr foile 
nedorite, imediat ce le citea. 

De fiecare dată când dădea peste vreun nume propriu în vreo 
declaraţie, HOLMES genera o acţiune pentru ca persoana 
respectivă să fie interogată. Chiar dacă era vreo babă care 
spusese că ea îşi hrănea pisoiul pe nume Domnul Tibbies în 
momentul în care copilul a fost dat dispărut: HOLMES îl voia pe 
Domnul Tibbies interogat. 

— Nu facem asta, nici asta. 

Alte câteva hârtii aterizară pe podea. Când termină cu 
sortarea, mormanul fusese redus la o mână de foi. 

— Ocupă-te imediat de restul, spuse el, înmânându-i foile 

ofițerului administrator. 

II salută chinuit şi plecă la treabă. 

— Ştii, spuse Insch, aruncând un ochi critic spre Logan, tu arăţi 
mai rău decât mă simt eu. 

— N-am nimic de făcut aici, domnule. 

Insch se aşeză pe marginea unui birou şi începu să răsfoiască 
un teanc de rapoarte. 

— Să-ţi zic eu cum facem, spuse el şi îi pasă teancul. Dacă vrei 
să te faci util cu ceva, uită-te prin astea. Sunt de la anchetele din 
uşă în uşă de azi-dimineaţă din Rosemount. Norman Chalmers va 
avea prima înfăţişare în faţa curţii astăzi. Vezi poate afli cine era 
fetiţa înainte ca nemernicul să iasă pe cauţiune. 


Logan îşi găsi un birou gol, cât mai departe posibil de 
zgomotul şi haosul din sala de şedinţe. Agenţii îşi făcuseră treaba 
cu conştiinciozitate, orele de pe declaraţii arătând destul de clar 
că se întorseseră nu o dată la anumite clădiri pentru a fi siguri că 
vorbiseră cu toată lumea. 

Nimeni nu ştia cine era fetiţa ucisă. Nimeni nu îi recunoştea 
faţa din poza făcută la morgă. Era ca şi cum nu ar fi existat 
înainte ca piciorul ei să fie văzut ieşind din acel sac de gunoi la 
Nigg. 

Logan merse până la biroul de aprovizionare, de unde îşi luă o 
hartă nouă a Aberdeenului, pe care şi-o fixă pe peretele noului 
său birou. Era una la fel în sala de şedinţe a lui Insch, acoperită 
cu piuneze, săgeți şi mici note autocolante. Dar Logan voia una 
doar pentru el. Infipse o piuneză în dreptul zonei Nigg şi alta în 
Rosemount: Wallhill Crescent, numărul 17. 

Sacul de gunoi în care fusese înghesuită fetiţa provenea din 
casa lui Norman Chalmers. Numai că nu exista nici un fel de 
dovadă care să îl lege de victimă. In afară de conţinutul sacului. 
Poate că era suficient ca să deschidă tracţiune, dar un avocat 
bun - şi Sandy Moir-Farquharson nu era doar bun: nemernicul 
era de-a dreptul genial - ar face praf acuzaţiile. 

Aşadar. Se aşeză pe birou, cu mâinile încrucişate, privind 
insistent la cele două puncte de pe hartă. 

Sacul de gunoi îl preocupa. Apartamentul era plin cu păr de 
pisică atunci când îl arestaseră pe Chalmers. Logan îşi petrecuse 
o mare parte a serii în pub încercând să şi-l scuture de pe 
pantaloni. Încă avea fire încăpăţânate de puf gri care nu se 
duseseră de pe haina de la costumul său. Dacă fetiţa ar fi trecut 
prin apartamentul lui, Isobel ar fi găsit urme de păr de pisică în 


110 


timpul autopsiei. 

Deci ea nu ajunsese în apartament. Asta ştiau sigur. Ăsta 
fusese de fapt şi motivul pentru care Insch ceruse o cercetare 
amănunţită a vieţii lui Chalmers, pentru a vedea unde altundeva 
ar mai fi putut să o ducă. Dar echipele care se ocupaseră de asta 
nu găsiseră nimic. Dacă Norman Chalmers avea un alt loc unde 
ar fi putut să ducă o fetiţă de patru ani, nimeni nu îl ştia. 

— Dar dacă nu a făcut-o el? zise cu voce tare. 

— Cine dacă nu a făcut ce? 

Era agenta Wat... Jackie. 

— Dacă Norman Chalmers nu a ucis-o pe copilă? 

Faţa ei se înăspri. 

— El a omorât-o. 

Logan oftă şi se dădu jos de pe marginea biroului. Ar fi trebuit 
să ştie că ea va fi foarte sensibilă în această privinţă. Incă spera 
că găsirea bonului fiscal rezolvase cazul. 

— Gândeşte-te aşa: dacă nu a ucis-o el, altcineva a făcut-o, 
bine? 

Ea îşi dădu ochii peste cap. Logan continuă repede: 

— In regulă, deci dacă altcineva a făcut-o, atunci trebuie să fie 
cineva care are acces la gunoiul lui Norman Chalmers. 

— Nu are nimeni! Cine să fi umblat în gunoiul lui? 

Logan împunse cu degetul harta, făcând hârtia să pocnească. 

— Rosemount are chestiile alea gen pubele comunale direct 
pe stradă. Oricine şi-ar fi putut arunca gunoiul într-una din astea. 
Dacă ucigaşul nu a fost Chalmers, atunci sunt doar două locuri 
unde cineva ar fi putut abandona cadavrul în sac: aici - împunse 
din nou harta - sau aici, chiar groapa de gunoi de la Nigg. Dacă 
vrei să scapi de un cadavru, nu o să-i laşi un picior să atârne 
afară. Ce rost ar avea? E mult mai uşor să-l îndeşi între saci. 

Logan scoase piuneza din dreptul Niggului, rozând între dinţi 
capătul roşu de plastic. 

— Deci criminalul nu a aruncat cadavrul aici. A ajuns acolo 
într-un camion de gunoi şi a fost deversat pur şi simplu laolaltă 
cu ceilalţi saci de gunoi. A fost băgată în sacul acela de gunoi 
mai înainte, când el nu fusese încă ridicat de pe stradă. 

Watson nu părea prea convinsă. 

— Apartamentul lui Chalmers este cea mai logică variantă. 
Dacă nu el a omorât-o, atunci ce caută într-un sac cu toate 
gunoaiele lui? 

Logan ridică din umeri. Tocmai asta era problema. 

— De ce pui ceva în sac? întrebă el. Ca să-ţi fie mai uşor să-l 

cari. Sau pentru a-l ascunde. Sau... 

Se întoarse la masă şi începu să răscolească prin declaraţiile 
pe care patrula care umblase din uşă în uşă le strânsese. 

— Nu cari un cadavru de fetiţă în maşina ta în căutarea unui 
tomberon în care s-o arunci, spuse el ordonând declaraţiile în 
ordinea numerelor de pe Wallhill Crescent. Dacă ai maşină, iei 
cadavrul şi te duci să-l îngropi într-un cimitir părăsit la Garlogoie 
sau la New Deer. Undeva departe. Undeva unde nimeni n-o să-l 
găsească vreme de ani buni. Sau niciodată. 

— A intrat în panică? 

Logan dădu din cap afirmativ. 

— Exact. Când intri în panică, arunci cadavrul în cel mai 
apropiat loc care îţi vine în minte. Şi nu o iei pe străzi în căutarea 
unui tomberon. lar faptul că nu e înfăşurată în nimic în afară de 
banda adezivă e iarăşi ciudat. O fetiţă moartă dezbrăcată, 
acoperită doar cu nişte bandă maro? N-o să te duci prea departe 
cu ea în spate... Cine a aruncat cadavrul locuieşte mai aproape 
de acest tomberon decât de oricine altcineva de pe stradă. 

Impărţi declaraţiile în două, cele la maximum două numere de 
numărul 17 şi cele mai îndepărtate. Tot mai erau treizeci de 
apartamente. 

— Poţi să îmi faci o favoare? întrebă el, notând numele de pe 
fiecare declaraţie pe o foaie nouă de hârtie. Du-te cu astea la 
Arhiva de la Criminalistică. Vreau să ştiu dacă vreunul din ei are 
antecedente de orice fel. Avertismente, arestări, încălcarea 
regulilor de circulaţie. Orice. 

Watson îi spuse că îşi pierde timpul. Norman Chalmers e 
vinovat sută la sută. Dar luă lista cu nume şi îi promise că se va 
întoarce. 

Imediat ce ieşi, Logan îşi luă un baton de ciocolată de la 
automat şi un pahar de ness, consumându-le în timp ce citea din 
nou declaraţiile. Cineva de aici cu siguranţă minţea. Cineva de 
aici ştia cine e copila. Cineva de aici o ucisese, încercase să o 
tranşeze şi o aruncase, până la urmă, laolaltă cu gunoiul. 

Problema era: cine? 

Peste trei mii de oameni sunt daţi dispăruţi în nord-estul 
Scoției în fiecare an. Trei mii de oameni dispăruţi la fiecare 
douăsprezece luni. Şi aici, o fetiţă de patru ani lipsea de cel puţin 
două zile, după datele autopsiei şi nimeni nu venise să întrebe ce 
avea poliţia de gând să facă. De ce nu a fost dată dispărută? 
Poate pentru că nu era nimeni care să sesizeze că lipsea? 

Sunetul dogit al telefonului se auzi din buzunar şi Logan înjură. 

— Logan, răspunse el. 

Era ofiţerul de serviciu, care îl anunţă că avea un vizitator jos. 
Logan se încruntă către teancul de declaraţii de pe birou. 

— Bine, spuse el într-un final. Cobor imediat. 

Aruncă ambalajul de la ciocolată şi paharul gol de plastic în 
coş şi se îndreptă către recepţie. Cineva dăduse încălzirea prea 
tare, aşa că toate geamurile erau aburite, iar din vizitatorii uzi 
până la piele din cauza ploii de afară se ridicau aburi. 

— Acolo, spuse ofiţerul de serviciu cu faţa ascuţită. 

Colin Miller, noul băiat de aur din Glasgow al Press and Journal, 
aştepta în preajma posterelor cu persoane căutate. Purta o 
pelerină lungă şi neagră, bine croită, din care picura apă 
constant pe pardoseala de gresie, în timp ce el îşi nota amănunte 
într-un minicomputer. 

Miller se întoarse cu faţa şi rânji la apropierea lui Logan. _ 

— Laz! spuse el, întinzându-i o mână. Mă bucur să te văd. Imi 
place cum v-aţi amenajat aici. 

işi roti mâna pentru a indica zona înghesuită a recepţiei, cu 
vizitatorii ei uzi şi cu ferestrele aburite. 

— Numele meu este McRae. Nu „Laz”. 

Colin Miller îi făcu cu ochiul. 

— A, da, ştiu. Am făcut şi io nişte cercetări de ieri de când ne- 
am văzut la budă. lar agenta aia a ta e o bucăţică pe cinste, 
apropo. Poate să mă pedepsească oricând vrea ea, dacă mă 
înţelegi. 

Îi făcu din nou cu ochiul lui Logan. 

— Ce doriţi, domnule Miller? 

— Eu? Voiam să-l scot pe sergentul meu favorit la prânz. 

— E deja trei, spuse Logan, conştient dintr-odată că, în afară 
de batonul de ciocolată şi două cornuri, nu mai mâncase nimic 
de la sendvişul cu şuncă făcut de Watson de dimineaţă. lar pe 
ăla îl împrăştiase pe iarba din faţa casei groazei a Hoitarului. Era 
flămând. 

Miller ridică din umeri. 

— Atunci o să fie un prânz târziu. O gustare... Aruncă o privire 
teatrală în jur şi îşi cobori vocea până la o şoaptă conspirativă. S- 
ar putea să ne ajutăm unul pe celălalt. S-ar putea să ştiu ceva ce 
o să te ajute. Ridică din nou vocea. Ce zici? Face ziarul cinste? 

Logan rămase pe gânduri. Existau reguli stricte cu privire la 
acceptatul cadourilor. Poliţia de acum făcea mari eforturi ca 
nimeni să nu-i poată arăta cu degetul pe motiv că sunt corupti. 
Colin Miller era ultima persoană cu care voia să petreacă mai 

mult timp împreună. Dar dacă totuşi Miller avea ceva informaţii... 
Şi în plus murea de foame. 
— Să mergem, spuse el. 


Găsiră un separeu în colţul unui mic restaurant din 
Grassmarket. In timp ce Miller comandă o sticlă de Chardonnay 
şi tagliatelle cu egrefin afumat şi piper, Logan se mulţumi cu un 
pahar de apă minerală şi lasagna. Şi puţină pâine cu usturoi. Şi o 
salată ca garnitură. 

— lisuse, Laz! spuse Miller, văzându-l cum se repede la coşul 
de pâine şi la unt. Nu prea vă dau de mâncare pe acolo? 

— Logan, spuse sergentul McRae cu gura plină de pâine. Nu 
„Laz”, ci Logan. 

Miller se lăsă pe spate în scaun şi agită paharul cu vin, privind 
cum scânteiază culorile. 

— Nu ştiu ce să zic, spuse el. După cum am spus: am făcut 
nişte cercetări. Lazăr nu e o poreclă nepotrivită pentru cineva 
care s-a întors din morţi. 

— Eu nu m-am întors din morţi. 

— Ba da. Conform dosarului tău medical, ai fost mort cam 
cinci minute. 

Logan se încruntă. 

— De unde ştii tu ce e în dosarul meu medical? 

Miller ridică din umeri. 

— Sunt plătit ca să ştiu chestii, Laz. După cum ştiu că ieri ai 
găsit un copil mort la groapa de gunoi. După cum ştiu că ai 
arestat deja pe cineva pentru asta. După cum ştiu că tu şi 
patologul-şef aţi fost împreună. 

Logan se încordă. 

Miller ridică o mână. 

— Stai aşa, amice. După cum am spus: sunt plătit ca să ştiu 
chestii. 

Chelnerul sosi cu mâncarea şi atmosfera se destinse puţin. Lui 
Logan i se părea prea dificil să fumeze şi să mănânce în acelaşi 
timp. 

— Ai spus că ai ceva pentru mine, spuse el, îndesându-şi 
salata în gură. 

— Mda. Băieţii voştri au scos aseară din apă un cadavru cu 
genunchii hăcuiţi. 

Logan privi la bucata tremurândă de lasagna din furculiţa lui. 
Sosul de carne străluci, roşu şi gras, iar pastele crem-deschis se 
iţeau ca nişte bucăţi de oase. Dar stomacul său nu putea fi lăsat 


114 


deoparte. 

— Şi? spuse el, mestecând. 

— Şi habar n-ai cine e: Domnul Fără-Genunchi. 

— Şi tu ai habar? 

Miller ridică de pe masă paharul şi repetă figura cu agitatul 
vinului. 

— O, da, răspunse el. După cum am spus: pentru asta sunt 
plătit. 

Logan rămase în expectativă, dar Miller sorbi încet şi nu 
continuă. 

— Cine e, deci? întrebă Logan într-un final. 

— Păi, ăsta e momentul când putem începe să ne ajutăm unul 
pe celălalt, ştii? Miller îi zâmbi. Eu ştiu nişte treburi, tu ştii altele. 
Tu-mi spui treburile tale, eu ţi le spun pe ale mele. La sfârşit, 
fiecare iese mai câştigat. 

Logan puse furculiţa jos. Ştia că aici se va ajunge încă de când 
ziaristul îl invitase la masă. 

— Ştii bine că nu pot să îţi spun nimic. 

Îşi împinse farfuria. 

— Ştiu doar că mie poţi să îmi spui mai multe decât le spui 
celorlalţi reporteri. Ştiu că poţi să îmi spui ce se întâmplă în 
interior. Poţi face asta. 

— Eu credeam că ai deja pe cineva care îţi serveşte ponturi. 

Acum, că nu mai mânca, Logan putea să se concentreze atât 
cât să se înfurie. 

Miller ridică din umeri şi răsuci o fâşie lungă de paste pe 
furculiţă. 

— Mda, dar tu eşti mai bine plasat, Laz. Eşti omul de la faţa 
locului, ca să zic aşa. Şi până să o faci pe ţâfnosul, nu uita: ăsta e 
un târg. Tu-mi spui lucruri, eu îţi spun lucruri. Lăbarii ăia ar fi 
trebuit să te facă inspector când l-ai prins pe Angus Robertson. 
Omu' ucide cinşpe femei şi tu îl prinzi de unu' singur? Frate, ar fi 
trebuit să îţi dea dracului o medalie. Răsuci altă bucată de 
tagliatelle, adăugând peşte afumat. In loc de asta, ei îţi dau un 
şut în fund. Ai primit vreo recompensă? Ai primit pe dracu'. Miller 
se aplecă în faţă, îndreptându-şi furculiţa către Logan. Te-ai 
gândit vreodată să scrii o carte despre asta? întrebă el. Ai putea 
să-ţi iei ditamai avansul la o chestie din asta: criminal în serie şi 
violator cutreieră străzile fără probleme, nimeni nu poate pune 
mâna pe el şi, hop, apare sergentul McRae! 

Miller îşi agită furculiţa în aer intrând în atmosferă, la fel cum 
un dirijor îşi mişcă bagheta, pastele începând să se desfacă pe 

măsură ce el vorbea. 

— Detectivul şi curajosul patolog îi dau de urmă criminalului, 
numai că el o înşfacă pe ea! Vedere de ansamblu: sânge, bătaie, 
rană aproape mortală. Criminalul riscă între treizeci şi pe viaţă. 
Aplauze şi cade cortina. Rânji satisfăcut şi îşi îndesă restul de 
paste în gură. Superpoveste. Dar tre’ să te mişti repede, Joe 
Publicu' nu ţine minte prea mult. Am cunoştinţe. Pot să te ajut. 
La naiba, o meriţi! 

Lăsă să cadă furculita pe farfurie şi se căută în buzunarul 
hainei, de unde scoase un portofel mic. 

— Uite, spuse el, trăgând afară o carte de vizită albastru- 
închis. Sună-l pe Phil şi spune-i că te-am trimis eu. O să te 
aranjeze bine, tipule. Cel mai bun agent literar, pe bune. Fă-mă 
mândru. 

Puse cartea de vizită la mijlocul mesei, în faţa lui Logan. 

— Asta e moca. Un semn de bunăvoință. 

Logan îi mulţumi, dar lăsă cartea de vizită acolo unde era. 

— Ce vreau eu de la tine, începu din nou Miller, întorcându-se 
către pastele sale, e să ştiu care-i faza cu toţi plozii ăştia morţi. 
Biroul vostru de presă de căcat nu spune prea multe: fără detalii. 
Nimic serios. 

Logan dădu din cap. Era o procedură standard: dacă ai fi spus 
presei tot ce ştii, s-ar publica, s-ar face presupuneri, reconstituiri, 
sau s-ar discuta în direct la televizor. Apoi toţi nebunii din lume 
ar începe să se dea în stambă, spunând că sunt noul Monstru din 
Mastrick sau cine ştie ce poreclă pe care presa se decidea să o 
dea celui care a răpit, a ucis şi a mutilat nişte copii mici înainte 
să le violeze cadavrele. Dacă nu ţineau totul secret, nu aveau 
cum să ştie dacă au de a face cu o pistă reală sau nu. 

— Deci, ştiu că micul David Reid a fost strangulat, continuă 
Miller, dar acest lucru îl ştia toată lumea. Ştiu că a fost violat. 
larăşi nimic nou. Ştiu că ticălosul ăla bolnav i-a tăiat puţa cu o 
foarfecă. 

Logan sări ca ars. 

— De unde dracu” ştii... 

— Mai ştiu că i-a înfipt ceva în fund. Probabil n-a putut să şi-o 
bage, aşa că a trebuit să folosească... 

— Cine ţi-a spus toate astea? 

Miller ridică bineînţeles din umeri şi făcu încă o dată numărul 
cu agitatul paharului. 

— După cum am spus: sunt... 

— ... plătit pentru asta, vorbi Logan în locul lui. Păi se pare că 

nu ai nevoie de ajutorul meu. 

— Ce vreau eu să ştiu este cum merge investigația, Laz. Vreau 
să ştiu ce faceţi ca să-l prindeţi pe nemernic. 

— Urmărim mai multe piste. 

— Băieţel mort duminică, fetiţă moartă luni, doi băieţi răpiți. 
Aveţi un criminal în serie în libertate. 

— Nu există nici un fel de dovadă concludentă care să 
demonstreze vreo legătură între cazuri. 

Miller se lăsă din nou în scaun, oftă şi îşi puse un nou pahar de 
Chardonnay. 

— Inţeleg, deci încă nu ai încredere în mine, spuse reporterul. 
Accept asta. Prin urmare îţi voi face o favoare, aşa poate îţi dai 
seama că sunt băiat bun. Copilul pe care l-aţi tras afară în port, 
ăla fără genunchi, se numea George Stephenson. Geordie pentru 
prietenii lui. 

— Mai departe. 

— Era recuperator pentru Malk Cuţitul. Ai auzit de el? 

Logan auzise. Malk Cuţitul: adică Malcolm Melennan. Cel mai 
tare traficant de arme, droguri şi prostituate lituaniene din 
Edinburgh. Trecuse în semilegalitate cam acum trei ani, dacă se 
putea spune asta despre vânzarea de proprietăţi. Melennan 
Houses cumpărase loturi mari de pământ la periferia 
Edinburghului şi le acoperise cu căsuțe mici şi pătrăţoase. 
Tatonase de curând şi zona Aberdeenului, încercând să se bage 
în jocul imobiliar de aici până să dispară cu totul. Se pusese cu 
magnații locali. Numai că Malk Cuţitul nu juca după aceleaşi 
reguli ca edilii locali. Juca dur şi juca în stil mare. Şi nimeni nu 
reuşise să pună mâna pe el. Nici Departamentul de Investigaţii 
din Edinburgh, nici din Aberdeen, nimeni. 

— Deci, spuse Miller, se pare că Geordie venise pentru a se 
asigura că Malkie are aprobările pentru ultimul său plan de 
construcţie. Trei sute de case pe spaţiul verde dintre Aberdeen şi 
Kingswells. Un pic de mită şi corupţie. Numai că Geordie a avut 
ghinionul să dea peste un urbanist care nu era cumpărat. 

Se lăsă din nou în scaun şi dădu din cap. 

— Mda, asta a fost un fel de surpriză şi pentru mine. N-aş fi 
crezut că a rămas vreunul cinstit. Oricum, proiectantul i-a zis: 
„Piei din faţa mea, Satană” şi exact asta a făcut Geordie al 
nostru. Miller ridică ambele mâini şi mimă o împingere. Chiar în 
faţa unui 214 care mergea către Westhill. Buf! 

Logan ridică o sprânceană. Citise despre un individ de la 
primărie care căzuse sub un autobuz, dar nicăieri nu se sugerase 

nimic altceva decât că fusese un accident. Săracu' era acum la 
terapie intensivă în spital. Nu se aştepta nimeni să mai prindă 
Crăciunul. 

Miller îi făcu cu ochiul. 

— Dar asta nu e tot, spuse el. Treaba e că Geordie avea o 
mică problemă cu caii. A pariat ca descreieratu' pe la dealerii 
locali. Bani frumoşi. Numai că norocul i-a cam lipsit. Acum poate 
că dealerii de pariuri din Aberdeen nu sunt atât de... 
întreprinzători precum cei din sud, dar nici Teletubbies”? nu sunt. 
Şi ce să vezi, Geordie e găsit plutind în port cu faţa în jos şi cu 
genunchii hăcuiţi cu o macetă. 

Reporterul se sprijini de spătarul scaunului şi luă o sorbitură 
mare de vin, rânjind către Logan. 

— la zi, aşa-i că merit şi eu ceva la schimb? 

Logan trebui să recunoască faptul că merita. 

— İn regulă, spuse Miller, punându-şi coatele pe masă. E 
rândul tău. 


Logan se întoarse la sediul poliţiei arătând de parcă cineva îi 
dăduse biletul câştigător la loterie. Chiar şi ploaia se oprise, 
permițându-i să meargă pe jos de la Grassmarket până la 
clădirea imensă de pe Queen Street fără să se ude. 

Insch era tot în sala de şedinţe, împărțind ordine şi strângând 
declaraţii. După cum se prezentau lucrurile, nu reuşiseră să dea 
de urma lui Richard Erskine sau a lui Peter Lumley. Gândul că cei 
doi copii zăceau pe undeva, probabil morţi, îi mai strică lui Logan 
din buna dispoziţie. Nu prea avea motive să rânjească aiurea. 

Se duse ţintă către inspector şi îl întrebă cine se ocupa de 
cazul cu rotulele lipsă. 

— De ce? întrebă Insch. 

— Am câteva piste pentru ei. 

— Serios? 

Logan încuviinţă din cap, iar zâmbetul îi reveni pe faţă în timp 
ce repeta ce îi spusese Colin Miller la masă. Când termină, Insch 
părea impresionat. 

— Cine dracu’ ţi-a spus toate astea? întrebă. 

— Colin Miller. Ziaristul de la Press and Journal. Cel pe care mi- 
aţi spus să îl las în pace. 

Expresia de pe faţa lui Insch deveni indescifrabilă. 


13 Personaje din serialul omonim, care a rulat în Marea Britanie între 
anii 1997 şi 2001, fiind destinat copiilor până în patru ani. 

— Ţi-am spus să îl laşi în pace. Nu să te culci cu el. 

— Poftim? Dar eu... 

— E prima dată când discuţi cu acest Colin Miller, sergent? 

— Nu l-am mai văzut niciodată înainte de ziua de ieri. 

Insch îl privi încruntat, fără să zică nimic; aşteptând ca Logan 
să sară în sus şi să umple liniştea supărătoare cu ceva care să-l 
incrimineze. 

— Domnule, spuse Logan, fără să poată să se abţină. El a 
venit la mine. Puteţi să-l întrebaţi pe ofiţerul de serviciu. Mi-a 
spus că are ceva care ne va ajuta. 

— Şi ce a trebuit să-i dai tu la schimb? 

Urmă o altă pauză, chiar mai supărătoare. 

— A vrut să îi spun despre ancheta cu răpirile şi crimele. 

Insch se holbă la el. 

— Şi i-ai zis? 

— l-am... l-am spus că orice informaţie trebuie să treacă mai 
întâi pe la dumneavoastră, domnule. 

La această replică, Insch zâmbi. 

— Bun băiat. 

Scoase din buzunar o pungă cu jeleuri şi i-o întinse lui Logan. 

— Dar dacă aflu că mă minţi, te sparg. 

Prânzul gratuit al lui Logan se transformă într-o indigestie 
acută. Il minţise pe inspectorul Insch şi acum se ruga să nu afle. 
După ce Colin Miller îi spusese totul despre bărbatul fără rotule, 
Logan se revanşase, povestindu-i despre mersul anchetei. 
Fusese convins că proceda corect: stabilea un raport cu un 
informator şi construia relaţii cu presa locală. Dar Insch se 
comportase ca şi cum ar fi vândut informaţii duşmanului. Logan îi 
ceruse lui Insch permisiunea să îi spună lui Miller tot ce îi 
spusese deja. In final, Insch fusese de acord. Dumnezeu cu mila 
dacă inspectorul afla că schimbul de informaţii se petrecuse 
înainte să-şi fi dat el acordul. 

Mai exista cineva de care Logan se temea să nu afle: 
inspectorul de la Standarde Profesionale, care acum stătea de 
cealaltă parte a mesei din camera de interogatoriu, îmbrăcat 
într-un costum negru impecabil. Tot numai dunguliţe şi butoni 
strălucitori. Inspectorul Napier: cu părul brun-roşcat care 
începuse să-i cadă şi cu un nas ca un desfăcător de sticle. 
Punând o grămadă de întrebări despre întoarcerea lui Logan la 
treabă, despre recuperare, despre statutul său de erou al poliţiei 
şi despre prânzul cu Colin Miller. 

Afişând un zâmbet sincer, Logan minţi cum se pricepu mai 
bine. 

O jumătate de oră mai târziu, se afla din nou în biroul său 
oficial, studiind harta de pe perete şi frecându-şi pieptul în care 
simţea o arsură puternică. Încercând să nu se gândească la 
faptul că va fi concediat. 

Cartea de vizită pe care i-o dăduse Miller stătea în buzunarul 
său de la piept. Poate că reporterul avea dreptate. Poate că 
merita mai mult decât ce avea acum. Poate că putea scrie o 
carte despre Angus Robertson: Cum l-am prins pe Monstrul din 
Mastrick. Nu suna rău deloc... 

Watson trecuse pe acolo, cât timp el fusese plecat la masă şi îi 
lăsase un teanc de foi scoase la imprimantă lângă declaraţiile 
martorilor. Detalii despre istoricul infracţional şi civil al tuturor 
celor de pe lista lui. Logan le răsfoi şi nu îi plăcu ceea ce găsi. 
Nici unul dintre ei nu avea la activ vreo răpire sau vreo crimă în 
urma căreia să arunce cadavre de fetiţe în saci de menaj. 

Dar Watson îşi îndeplinise sarcina cu seriozitate. Pentru fiecare 
persoană, făcuse o descriere care cuprindea vârsta, numărul de 
telefon, locul naşterii, numărul naţional de asigurare, ocupaţia şi 
durata de când locuiau la adresa curentă. Habar n-avea de unde 
făcuse ea rost de toate astea. Ce păcat că nici una din informaţii 
nu era de prea mare ajutor. 

Rosemount fusese dintotdeauna un fel de creuzet cultural, 
lucru care se reflecta din plin în lista lui Watson: Edinburgh, 
Glasgow, Aberdeen Inverness, Newcastle... Era chiar cineva din 
Insulele Man. Asta da chestie exotică. 

Oftând, îşi trase în faţă teancul cu declaraţii ale celor pe care îi 
marcase ca fiind destul de aproape de numărul 17 pentru a 
împărţi un tomberon. Citi datele pe care i le dăduse Watson şi 
apoi declaraţia corespunzătoare, încercând să-şi facă o imagine 
despre oameni din cele spuse de ei. Nu era deloc uşor: de fiecare 
dată când poliţia lua o declaraţie, o consemna în limbajul acela 
formal al lor, un fel de engleză bizară şi artificială, care era atât 
de diferită de cea vorbită de oamenii simpli, încât îţi venea să 
râzi. 

„M-am deplasat spre serviciu în acea dimineaţă”, citi Logan cu 
voce tare, „după ce în prealabil am mutat sacul de gunoi din 
bucătărie în tomberonul comun din afara clădirii...” Cine dracu' 
vorbea aşa? Oamenii normali „se duceau la muncă”, „deplasatul 
spre serviciu” fiind ceva ce doar poliţiştii făceau. 

Se întoarse la prima pagină a declaraţiei, pentru a vedea cine 
fusese citat atât de ciudat. Numele îi era oarecum cunoscut: 
cineva din clădirea unde locuia Norman Chalmers. Anderson... 
Logan zâmbi. Era bărbatul la soneria căruia sunaseră pentru a 
pătrunde în clădire fără să ştie Chalmers. Cel despre care 
Watson crezuse că punea ceva la cale. 

Conform celor scrise de ea, domnul Cameron Anderson avea 
cam douăzeci şi cinci de ani şi provenea din Edinburgh: asta 
explica şi de ce avea prenumele Cameron. Lucra pentru o firmă 
de inginerie subacvatică, care făcea vehicule ce puteau fi 
comandate de la distanţă pentru industria petrolieră. Cumva 
Logan şi-l putea închipui pe tânărul acela agitat jucându-se cu 
mici submarine telecomandate. 

Următoarea persoană de pe listă nu îi fu de prea mare ajutor, 
la fel şi cea de după ea, dar Logan nu se grăbea. Dacă ucigaşul 
era pe aceste liste, nu sărea singur în sus să-i spună. 

Intr-un final, Logan puse ultima declaraţie deasupra teancului 
şi se întinse, simțind cum spinarea îi trosneşte. Un căscat 

ameninţă să îi rupă capul în două, dar nu şi-l înăbuşi; fu urmat de 
un râgâit scurt, aproape insesizabil. Era şapte fără un sfert şi 
Logan se luptase cu nenorocitele alea de declaraţii aproape toată 
ziua. Era timpul să meargă acasă. 

De pe hol, clădirea părea cufundată în tăcere. Majoritatea 
personalului administrativ îşi terminase treaba şi se dusese 
acasă, iar vânzoleala se potolise. Logan se opri la sala de şedinţe 
să vadă dacă se mai întâmplase ceva cât timp cercetase 
declaraţiile. 

Erau câţiva agenţi în sală: doi dintre ei răspundeau la 
telefoane, iar ceilalţi doi completau rapoartele pentru ultimul 
schimb. Nu fu surprins să afle că şi ei avuseseră la fel de mult 
succes ca şi el. Nimic. 

În continuare nimic despre Richard Erskine, nimic despre Peter 
Lumley şi nimeni nu reuşise să o identifice pe fetiţa care zăcea 
într-un sertar la morgă. 

— Eşti încă aici, Lazăre? 

Logan se întoarse şi îl văzu pe Gary cel Mare stând în spatele 
lui, cu două căni într-o mână şi un pachet de biscuiţi Penguin în 
cealaltă. Polițistul corpolent făcu un semn din cap în direcţia 
liftului. 

— E cineva jos care îl caută pe cel care se ocupă de ancheta 
cu băieţelul dispărut. M-am gândit la tine. 

— Cine e? întrebă Logan. 

— Spune că e noul tată vitreg al copilului. 

Logan oftă. Nu că n-ar fi vrut să-l ajute, dar tot ce îşi dorea era 
să o găsească pe agenta Watson şi să afle dacă făcuseră sau nu 
sex noaptea trecută. Şi dacă făcuseră, ce-ar zice de o revanşă? 

— Bine, mă duc să vorbesc cu el. 


Tatăl vitreg al lui Peter Lumley măsura cu paşi mari linoleumul 
roz de la recepţie. Işi schimbase salopeta cu o pereche de jeanşi 
murdari şi cu o jachetă care nu părea să facă faţă nici măcar 
unui strănut, darămite vântului puternic de afară. 

— Domnule Lumley? 

Bărbatul se răsuci spre el. 

— De ce nu-l mai caută? 

Avea faţa palidă şi aspră, iar barba crescută îi dădea un aspect 
şi mai posomorât. 

— E încă acolo! De ce nu-l mai caută? 

Logan îl pofti într-una din micile încăperi de la recepţie. 
Bărbatul tremura, ud leoarcă. 

— De ce nu-l mai caută? 

— L-au căutat toată ziua, domnule Lumley. Acum e prea 
întuneric să se mai vadă ceva afară... Trebuie să mergeţi acasă. 

Lumley îşi scutură capul şi stropi mici de apă zburară din părul 
său lins. 

— Trebuie să-l găsesc! Are doar cinci ani! 

Se lăsă încet într-un scaun portocaliu de plastic. 

Telefonul lui Logan începu să-şi cânte melodia specifică; 
sergentul îl scoase din buzunar, îl închise şi îl băgă la loc fără ca 
măcar să se uite cine suna. 

— Imi cer scuze. Cum rezistă mama lui? întrebă el. 

— Sheila? 

Lumley schiţă un zâmbet. 

— Doctorul i-a dat ceva. Peter înseamnă totul pentru ea. 

Logan încuviinţă. 

— Ştiu că probabil nu vreţi să vă gândiţi la asta, spuse el cu 
băgare de seamă, dar tatăl lui Peter a fost informat că lipseşte? 

Faţa lui Lumley se întunecă. 

— Dă-l dracului. 

— Domnule Lumley, tatăl copilului are dreptul să afle... 

— Dă-l dracului! 

Işi şterse faţa cu o mână. 

— Nenorocitul a şters-o la Surrey cu cine ştie ce târfă de la 
birou. l-a lăsat pe Sheila şi pe Peter fără nici un chior. Ştii ce-i 
trimite lui Peter de Crăciun? Sau de ziua lui? Un rahat! Nici măcar 
o felicitare nenorocită! Asta îi trimite el fiului lui. Atât de mult îi 
pasă. Nenorocitu' dracului... A 

— Bine, hai să-l lăsăm pe tată. Imi pare rău. 

Logan se ridică în picioare. 

— Uitaţi, o să trimitem toate maşinile din zonă să-l caute pe 
fiul dumneavoastră. Dar nu mai aveţi ce face în seara asta. 
Mergeţi acasă. Dis-de-dimineaţă, vom relua căutările. 

Tatăl vitreg al lui Peter Lumley îşi prinse capul în mâini. 

— O să fie bine, spuse Logan, punându-şi o mână pe umărul 
bărbatului şi simțind cum tremuratul se transformă în suspine 
înăbuşite. O să fie bine. Haideţi, vă conduc până acasă. 

Logan luă o dubă de la Departamentul de Investigaţii, un 
Vauxhall vechi şi murdar. Domnul Lumley nu scoase nici un 
cuvânt tot drumul de pe Queen Street până la Hazlehead. Stătu 
tot timpul privind în gol pe fereastră, sperând să-şi zărească fiul 
în vârstă de cinci ani. 

Oricât de cinic ai fi fost, era imposibil să nu observi dragostea 

adevărată pe care omul o purta fiului său vitreg. Logan nu se 
putu abţine să se întrebe dacă tatăl lui Richard Erskine era şi el 
pe afară, căutându-şi fiul prin ploaie şi întuneric. Apoi îşi aduse 
aminte că bietul om murise înainte ca Richard să se nască. 

Se încruntă în timp ce se înscria cu duba în giratoriul care îi 
ducea spre Hazlehead. Era ceva care nu-i dădea pace. 

Abia acum îşi dădu seama: cât timp fusese în casa lor, nimeni 
nu adusese vorba despre tată. In toate fotografiile de pe perete 
apărea copilul dispărut şi mama lui grijulie. Te-ai fi aşteptat să fie 
măcar una cu bietul tată al lui Richard. Nici măcar nu ştia cum îl 
cheamă. 

Logan îl lăsă pe domnul Lumley în faţa blocului. li era greu să 
îi spună „Nu vă faceţi griji, domnule Lumley, o să-l găsim şi va fi 
bine...” când era sută la sută sigur că băiatul era deja mort. Aşa 
că nu o făcu, se mulţumi doar să scoată nişte sunete de 
încurajare înainte să dispară în noapte. 

Imediat ce ajunse suficient de departe, Logan îşi scoase 
telefonul mobil, îl porni şi apoi sună la sala de şedinţe. li 
răspunse o voce enervată: 

— Da? 

— Aici sergentul McRae, spuse Logan pornind spre oraş. S-a 
întâmplat ceva? 

Urmă o scurtă pauză, după care: 

— Imi cer scuze, domnule, dar presa a sunat încontinuu. 
Dumneavoastră spuneţi un nume, iar eu vă spun că am vorbit cu 
ei: BBC, ITV, Northsound, ziarele... 

Lui Logan nu îi plăcu ce auzea. 

— De ce? 

— Nenorocitul de Sandy Şarpele a mâncat rahat. Zice că 
suntem cu toții nişte incompetenti şi că vrem să-i punem în spate 
clientului lui toate crimele, că habar n-avem. Spune că se repetă 
povestea cu Judith Corbert. 

Logan mormăi nemulţumit. Tot ce găsiseră fusese degetul 
inelar de la mâna stângă, cu tot cu verigheta de aur şi domnul 
Sandy Moir-Fargquharson făcuse praf rechizitoriul procurorilor. 
Soţul fusese achitat, deşi toată lumea ştia că el o făcuse; Sandy 
Alunecosul se alesese cu un cec gras, cu trei apariţii la talk-show- 
uri şi una la BBC Crime Special; şi trei ofiţeri de poliţie fuseseră 
aruncaţi în groapa cu lei. Trecuseră şapte ani, iar el încă se 
folosea de numele ei pentru a le face zile fripte. 

Logan coti pe Anderson Drive, luând-o pe drumul spre Torry. 
Unde dispăruse micul Richard Erskine. 

— Mda, s-ar putea să fie Sandy. Ce le-ai spus? 

— Le-am spus să se ducă dracului şi să vorbească cu Biroul de 
Presă. 

Logan încuviinţă. 

— Foarte bine. Fii atentă, am nevoie să cauţi ceva pentru 
mine, bine? Ştim ceva despre tatăl lui Richard Erskine? 

— Aşteptaţi puțin... 

O voce care masacra Come On Baby Light My Fire se auzi în 
receptor cât timp fu pus în aşteptare. 

Ajunsese deja pe Riverside Drive când vocea agentei înlocui 
interpretarea groaznică. 

— Regret, domnule, spuse ea, nu avem numele tatălui în 
dosar, dar apare o notă cum că ar fi decedat înainte ca fiul lui să 
se nască. De ce întrebaţi? 

— Probabil degeaba, zise Logan. Ascultă: o să ajung în curând 
la locuinţa familiei Erskine. Sun-o pe asistenta socială... Mai e 
acolo? 

O mamă înnebunită cu un copil dispărut: n-ar fi pus un bărbat 
să aibă grijă de ea. 

— Da, domnule. 

— Bun. Sun-o acum şi spune-i că ne vedem în faţă cam în... 

Se uită o clipă la clădirile cenuşii pe lângă care trecea, cu 
lumini galbene licărind în ferestre. 

— Două minute. 

Femeia îl aştepta, privindu-l cum se chinuie să parcheze duba 
poliţiei. 

Incercând să nu-şi trădeze nervozitatea, Logan abandonă 
maşina pe jumătate pe trotuar şi îşi încheie haina ieşind în 
ploaie. 

Asistenta socială era mai bine dotată ca el: avea umbrelă. 

— Bună seara, domnule, îl întâmpină, în timp ce el se furişa 
sub umbrelă. Ce se întâmplă? 

— Voiam să te întreb dacă ştii ceva despre tatăl... 

O lumină albă puternică răzbătu prin ploaie, orbindu-l. 

— Ce dracu'? întrebă el întorcându-se. 

Un BMW murdar era parcat pe partea cealaltă a străzii, cu 
geamul pasagerului coborât pentru a elibera o dâră de fum în 
aerul rece al nopţii. 

— Cred că e de la Daily Mail, spuse asistenta ţinând umbrela. 
Acum că aţi apărut, îşi închipuie că se întâmplă ceva. Tac, pac. 
Dacă găsesc vreo nerozie cu care să vă combine, mâine o să 
apăreţi pe prima pagină. 

Logan se întoarse cu spatele la maşină, asigurându-se că, 
dacă vor mai face şi alte poze, tot ce vor prinde va fi ceafa sa. 

— Ascultă, spuse el, ştii ceva despre tatăl copilului? 

Ea ridică din umeri. 

— Doar că e mort. Şi că era un nemernic, după spusele vecinei 
de vizavi. 

— De ce, o bătea, o înşela? 

— N-am idee. Dar zgripţuroaica îl face să pară Hitler, 
exceptând partea cu personalitatea de învingător. 

— Grozav. 

Acasă la familia Erskine, singurul lucru care se schimbase era 
calitatea aerului. Pereţii erau în continuare plini cu pozele alea 
dubioase cu mama-şi-fiul, tapetul era în continuare enervant, dar 
aerul era acum încărcat cu fum de ţigară. 

In sufragerie, doamna Erskine se foia întruna pe canapea, 
neputând să stea liniştită sau să se ridice. Un pahar mare cu o 
băutură transparentă era încleştat în mâinile ei, iar o ţigară pe 
jumătate fumată îi stătea înfiptă între buze. Din sticla de votcă 
de pe măsuţa de cafea lipsea o cantitate considerabilă. 

Prietena ei, vecina de vizavi, cea care nu făcuse ceai pentru 
poliţişti, stătea într-un fotoliu şi îşi întinse gâtul zbârcit şi lung 
pentru a vedea cine venise. Ochii ei străluciră ca mărgelele 
imediat ce-l recunoscu. Sperând probabil că era vorba de veşti 
proaste. Nu e nimic mai potrivit ca suferinţa altcuiva ca să te 
facă să te simţi bine în pielea ta. 

Logan se trânti pe canapea lângă doamna Erskine. Aceasta se 
uită spre el cu ochii înceţoşaţi şi doi centimetri de scrum îi căzură 
pe jerseu. 

— E mort, nu-i aşa? Micul meu Richard e mort? 

Ochii îi erau injectaţi de atâta plâns şi votcă, iar faţa ridată şi 
roşie. Arăta ca şi cum ar fi îmbătrânit cu zece ani în ultimele zece 
ore. 

Vecina se aplecă în faţă nerăbdătoare, aşteptând momentul 
adevărului. 

— Incă nu ştim nimic, spuse Logan. Am venit doar să vă mai 
pun câteva întrebări, bine? 

Doamna Erskine făcu semn că da şi trase o nouă gură de 
nicotină şi alcool. 

— Este vorba despre tatăl lui Richard. 

Femeia rămase nemişcată, ca şi cum cineva ar fi trecut prin ea 
o mie de volţi. 

— Nu are tată! 

— Ticălosul n-a vrut să se însoare cu ea, spuse vecina cu o 
uşurare evidentă. 

Nu era tocmai vestea pe care o aşteptase cu atâta nerăbdare, 
dar dezgroparea trecutului dureros era un substitut decent. 

— A urcat-o în pat când ea avea doar cinşpe ani şi dup-aia n-a 
mai vrut s-o ia de nevastă. Un împuţit! 

— Da, încuviinţă doamna Erskine cea rămasă nemăritată 
ridicând în semn de salut paharul de votcă ce se golea cu 
repeziciune. Un împuţit! 

— Normal, continuă vecina, cu vocea devenindu-i o şoaptă 
teatrală, încă vrea să-l vadă pe băiat. iți dai seama? Nu vrea să-l 
recunoască, dar vrea să-l ducă la Duthie Park şi să joace cu el 
fotbal! 

Se aplecă peste masă şi vărsă o nouă cantitate considerabilă 
de votcă în paharul prietenei sale. 

— Trebuie să existe vreo lege nenorocită. 

Logan tresări. 

— Ce vreţi să spuneţi prin „încă vrea să-l vadă pe băiat”? 

— N-o să-l las nici să se apropie de soldăţelul meu. 

Doamna Erskine ridică nesigur paharul la gură şi bău aproape 
jumătate dintr-o sorbitură. 

— A, da, el trimite cadouri şi scrisori şi felicitări, dar eu le 
arunc direct la gunoi. 

— Ne-aţi spus că tatăl e mort. 

Doamna Erskine îl privi încurcată. 

— Nu-i adevărat. 

— Ar putea la fel de bine să fie mort. La cât suflet are în el, 
zise vecina cu un rânjet satisfăcut. 

Logan îşi dădu seama dintr-odată ce se întâmplase. Watson îi 
spusese că tatăl copilului era mort pentru că scorpia aia de 
vecină afirmase asta. 

— Inţeleg, spuse Logan apăsând cuvintele şi încercând să 
păstreze un ton neutru. Şi tatăl a fost informat că Richard a 
dispărut? 

Era a doua oară când punea această întrebare în interval de o 
oră. Deja ştia răspunsul. 

— Nu e treaba lui! zbieră vecina, pe un ton cât mai înveninat 
cu putinţă. Şi-a cedat toate drepturile nenorocite când nu a vrut 
să îşi recunoască fiul. Gândeşte-te cum e pentru bietul copil să 
treacă prin viaţă ca un bastard! Oricum, împuţitul ăla ar fi trebuit 
să afle până acum... 

Arătă spre un număr din The Sun care zăcea deschis pe covor. 

Titlul cu litere de-o şchioapă anunţa: „PSIHOPATUL PEDOFIL 
LOVEŞTE DIN NOU!”. 

Logan închise ochii şi respiră adânc. Femeia asta bătrână şi 
nesărată începea să-l calce pe nervi. 

— Trebuie să îmi spuneţi numele tatălui lui Richard, doamnă... 
domnişoară Erskine. 

— Nu înţeleg de ce! 

Vecina sări în picioare. Acum o făcea pe apărătoarea nobilă 
care o proteja pe vaca amărâtă de pe canapea. 

— Nu e treaba lui ce se întâmplă aici! 

Logan se întoarse către ea. 

— Stai jos şi taci din gură! 

Femeia rămase cu gura căscată. 

— Nu... Nu poţi să îmi vorbeşti aşa! 

— Dacă nu stai jos şi nu taci din gură, o s-o rog pe poliţista 
drăguță de aici să te ducă la secţie şi să te pună sub acuzare 
pentru că ai dat o declaraţie falsă. Ai înţeles? 

Femeia se aşeză şi tăcu din gură. 

— Domnişoară Erskine: trebuie să ştiu. 

Mama lui Richard îşi termină băutura şi se ridică în picioare, 
clătinându-se. Se aplecă spre stânga şi apoi porni în partea 
opusă, spre perete, unde începu să cotrobăie într-un sertar, 
împrăştiind foi de hârtie şi cutiuţe pe podea. 

— Uite! spuse ea triumfător, ţinând în mână un plic de carton 
cu marginile tăiate artistic cu o panglică aurie în relief într-o 
parte. Exact genul de chestie pe care o primeai când îţi făceai 
poză la şcoală. Aproape i-o aruncă în faţă lui Logan. 

In poză era un băiat, având poate puţin peste 14 ani. Avea 
nişte sprâncene imense şi privea cruciş, dar asemănarea cu 
copilul de cinci ani care dispăruse era izbitoare. In colţul pozei, 
peste fundalul gri-albăstrui, erau cuvintele: „PENTRU DRAGA MEA 
ELISABETH, TE VOI IUBI VEŞNIC, DARREN XXX”. Părea un scris de 
copil, foarte caligrafic. Sentimente destul de impetuoase pentru 
cineva care abia trecuse de pubertate. 

— A fost iubitul tău din copilărie? întrebă Logan, întorcând 
fotografia. Pe dos era un abţibild aurit cu numele, adresa şi 
numărul de telefon al fotografului şi un altul, alb, pe care era 
scris „DARREN CALDWELL: ANUL TREI, FERRYHILL ACADEMY”. 

— Era un nenorocit! spuse prietena femeii din nou, scuipând 
fiecare silabă. 

— Ştiţi unde locuieşte acum? 

— Ultima dată am auzit că şi-a luat traista în băț şi s-a mutat 

în Dundee! Dintre toate locurile, tocmai în Dundee! Prietena îşi 
înfipse o ţigară în gură şi o aprinse. Trase adânc în piept, înainte 
să dea fumul afară pe nas, capătul ţigării înroşindu-se. 

— Nenorocitul n-a mai putut să aştepte şi a plecat în lume, nu? 
Adică, aici e copilul lui care creşte fără tată şi el o întinde la 
Dundee cu prima ocazie! 

Trase din nou adânc. 

— Trebuie să existe vreo lege nenorocită. 

Logan nu le explicase că, de vreme ce Darren Caldwell nu 
avea voie să-şi vadă fiul, n-avea nici o relevanţă unde stă. In loc 
de asta, o întrebă pe domnişoara Erskine dacă poate să păstreze 
fotografia. 

— Dacă vrei, poţi s-o şi arzi! fu tot ce spuse ea. 

Logan ieşi. 

Afară încă ploua cu găleata, iar BMW-ul cel impacientat era 
încă parcat în locul de unde avea o privelişte foarte bună. Cu 
capul acoperit, Logan alergă până la dubă. Dând radiatorul la 
maximum, o porni către sediul poliţiei. 

In faţa clădirii de sticlă şi ciment, era un cordon de camere de 
televiziune, majoritatea fixate pe un reporter foarte sobru care 
transmitea şi făcea declaraţii pe un ton foarte serios despre 
competenţa Poliţiei Grampian. Agenta cu care vorbise nu 
glumea: Sandy Şarpele chiar iscase o furtună. 

Logan băgă duba de intervenţie în parcare prin spate şi se ţinu 
cât putu de departe de zona recepţiei în drum spre sala de 
şedinţe. 

Acolo era iarăşi agitaţie. Dar de această dată, în centrul 
atenţiei era o femeie ofiţer de presă foarte zăpăcită, care stătea 
pe loc, ţinând strâns la piept o mapă şi încercând să afle detalii 
de la cei patru ofiţeri de serviciu, în vreme ce fiecare telefon din 
sală suna fără oprire. Imediat ce îl văzu pe Logan, faţa i se 
lumină. lată pe cineva cu care să împartă stresul. 

— Sergent, începu ea, dar Logan ridică o mână şi apucă unul 
din puţinele telefoane care nu sunau. 

— Un minut, spuse el, formând numărul de la arhivă. 

| se răspunse imediat. 

— Vreau o verificare în baza de date pentru un individ pe 
nume Darren Caldwell, spuse el, făcând în minte un calcul 
aritmetic. Darren o lăsase cu burta la gură pe doamna Erskine 
atunci când avea cinşpe ani, plus nouă luni de sarcină, plus cinci 
ani vârsta copilului. Presupunând că erau în aceeaşi clasă atunci 
când „iubirea lor eternă” devenise fizică, Darren avea probabil 

21 de ani, poate deja 22. Plus minus câteva luni. 

— Are puţin peste 20 de ani şi locuieşte cel mai probabil în 
Dundee... 

Incuviinţă din cap în timp ce persoana de la celălalt capăt al 
firului repeta detaliile. 

— Da, exact. Cât de repede poţi să mă rezolvi? Bine, bine, 
aştept. 

Ofiţerul de presă stătea în faţa lui, arătând ca şi cum cineva i- 
ar fi vârât în pantaloni un peşte viu. 

— Presa e călare pe noi! se plânse ea, în timp ce Logan 
aştepta la telefon verificarea. Nenorocitul ăla de Sandy avocatul 
a aruncat în noi cu tot rahatul pe care l-a găsit! 

Faţa îi era roşie ca sfecla, roşeaţa întinzându-se de la bretonul 
ei blond până la gât de parcă ar fi fost arsă de soare. 

— Avem ceva să le spunem? Ceva, orice? Orice care să ne 
facă să părem că ne îndreptăm spre ceva? 

Logan acoperi receptorul cu o mână şi îi spuse că urmau 
simultan mai multe piste. 

— Nu-mi spune asta! 

Femeia era gata să explodeze. 

— Ăsta-i rahatul pe care îl servim atunci când n-avem nici o 
idee! Nu pot să le spun asta! 

— Fii atentă, zise el, nu pot să cer arestări aşa din... Alo? 

Vocea din telefon se auzi din nou. 

— Mda, am cinşpe Darren Caldwell numai în nord-est. Totuşi, 
numai unul stă în Dundee şi are aproape patruzeci. 

Logan trase o înjurătură. 

— Dar am un Darren Caldwell de 21 de ani în Portlethen. 

— În Portlethen? 

Era un oraş la mai puţin de zece kilometri de Aberdeen. 

— Mda. Are un Renault Clio roşu-închis. Vrei numărul de 
înmatriculare? 

Logan răspunse că da, închise ochii şi îi mulţumi lui Dumnezeu 
că începea să se mişte ceva. Un martor văzuse un copil 
semănând cu Richard Erskine urcându-se într-un break roşu- 
închis. Işi notă numărul de înmatriculare şi adresa, îi mulţumi 
persoanei de la celălalt capăt al firului şi îi zâmbi fericit ofițerului 
de presă. 

— Ce? Ce? Ce ai? întrebă ea. 

— Sperăm că vom face o arestare în cel mai scurt timp. 

— Ce arestare? Pe cine arestăm? 

Dar Logan deja dispăruse. 

Agentul pe care îl luase pe sus din vestiar era acum la volanul 
dubei de intervenţie, depăşind limita legală de viteză şi gonind 
spre sud. Logan stătea pe scaunul din dreapta, privind pe 
fereastră peisajul întunecat de ţară. Un alt agent şi o agentă 
stăteau în spate. Traficul era lejer la această oră din noapte şi nu 
trecu mult până ajunseră la adresa unde li se spusese că 
locuieşte Darren Caldwell. 

Era o casă nouă în partea de sud a Portlethenului, făcând 
parte dintr-un ansamblu rezidenţial de case identice şi la fel de 
noi. Grădina din faţă însemna câţiva metri pătraţi de iarbă, 
străjuiţi de trandafiri ofiliţi. Câteva petale firave atârnau încă de 
capetele florilor: ploaia le scuturase pe toate celelalte. Zăceau 
într-o grămăjoară udă la baza tufelor, având o nuanţă maronie 
bolnăvicioasă în lumina felinarelor. 

In mica anexă pe post de garaj de alături era un Renault Clio 
roşu-închis. 

Logan îl puse pe şofer să parcheze după colţ. 

— Bine, le spuse agenţilor, desfăcându-şi centura de 
siguranţă, o vom lua uşurel. Voi doi mergeţi în spatele casei. Imi 
spuneţi când aţi ajuns pe poziţii şi noi sunăm la uşă. Dacă fuge, îl 
prindeţi. 

Se întoarse către agenta din spate, mişcarea aceasta bruscă 
provocându-i o durere ascuţită în stomac. 

— Când ajungem în faţa casei, tu nu trebuie să apari în cadru. 
Dacă Darren Caldwell vede poliţie la uşă, o să intre în panică. Şi 
nu vreau să transformăm chestia asta într-un asediu. Aţi înţeles? 

Toţi răspunseră afirmativ. 

Logan cobori din maşină în noaptea cumplit de rece. Picăturile 
de ploaie nu mai erau mari şi grele, ci se transformaseră într-o 
burniţă îngheţată care îi alungă toată căldura din mâini şi din 
obraji înainte să ajungă la uşa din faţă. Cei doi agenţi dispărură 
după casă. 

lnăuntru erau câteva lumini aprinse, iar sunetul televizorului 
răzbătea din sufragerie. Logan auzi cum se trage apa de la 
toaletă şi apăsă pe sonerie. 

Telefonul îi țârâi în buzunar. Injură în gând şi răspunse. 

— Logan. 

— Ce pui la cale? 

Era Insch. 

— Pot să vă sun eu înapoi, domnule? şopti el. 

— Evident că nu poți! Tocmai am primit un telefon de la 
centru. Mi-au spus că ai luat cu japca trei agenți şi te-ai dus să 
arestezi pe cineva! Ce mama dracului se întâmplă? 

Urmară câteva sunete înăbuşite în receptor şi o bufnitură. 

— Rahat, spuse Insch. Sunt aici. Ar fi bine să ai o explicaţie 
bună când termin aici, sergent, că altfel... 

O voce de femeie, răspicată şi insistentă, dar prea slabă 
pentru ca Logan să înţeleagă ce spune şi apoi: 

— Bine, bine, vin acum. 

Şi legătura se întrerupse. 

Agenta stătea pe trepte privindu-l cu sprâncenele arcuite. 

— Trebuie să intre pe scenă, explică Logan în timp ce îşi 
îndesa telefonul înapoi în buzunar. Hai să terminăm cu asta o 
dată pentru totdeauna. Dacă avem puţin noroc, ne vedem cu el 
la bar după spectacol şi îi dăm şi nişte veşti bune. 

Sună la uşă. 

Silueta unui bărbat slab care înjura putu fi văzută prin 
fereastra de la baie. Măcar ştiau că e cineva acasă. Logan 
acţionă din nou soneria. 

— Stai aşa! Stai, că vin. 

După vreo două minute, o umbră se zări prin uşa de la intrare 
pe jumătate din sticlă şi o cheie fu răsucită în broască. Uşa se 
deschise şi un cap se ivi în spatele ei. 

— Da? 

— Darren? întrebă Logan. 

Faţa se încruntă şi o pereche de sprâncene negre şi groase 
coborâră peste ochii care nu priveau tocmai în aceeaşi direcţie. 
Poate că Darren Caldwell era cu mai bine de cinci ani mai în 
vârstă decât arăta în fotografia de la şcoală, dar nu se schimbase 
aproape deloc. Maxilarul îi era ceva mai lat şi părul îi arăta acum 
aranjat, nu tăiat de mama lui, dar era cu siguranţă acelaşi om. 

— Da? spuse Darren, iar Logan împinse uşa brusc. 

Tânărul se dădu câţiva paşi înapoi, se lovi de o măsuţă şi căzu 
cât era de lung pe podea. Logan şi agenta păşiră înăuntru, 
închizând uşa în urma lor. 

— Nt, nţ, clătină Logan din cap. Ar trebui să vă montați un lanţ 
de siguranţă, domnule Caldwell. li împiedică pe oameni să vă 
calce pragul neinvitaţi. Niciodată nu poţi şti cine e afară. 

Tânărul bărbat sări în picioare, încordându-şi pumnii. 

— Cine eşti? 

— Aveţi o casă minunată, domnule Caldwell, spuse Logan, 
lăsând-o pe agentă să se interpună între el şi posibilitatea 
violenţei fizice. Vă supăraţi dacă dăm şi noi o raită prin ea? 

— Nu aveţi voie să faceţi asta! 

— O, ba da. 

Logan scoase mandatul de percheziţie şi i-l flutură prin faţa 
ochilor. 

— Acum, de unde să începem? 

Casa era mult mai mică decât părea pe dinafară. Două 
dormitoare, dintre care unul cu un pat dublu acoperit cu o pătură 
gri-gălbuie croşetată şi borcane cu cremă hidratantă împrăştiate 
pe măsuţa de toaletă, iar celălalt cu un singur pat lipit de perete 
şi cu un birou de computer vizavi. O tânără femeie îmbrăcată 
sumar stătea bosumflată într-un poster deasupra patului. Foarte 
obraznică. Baia era vopsită în cea mai ţipătoare culoare a 
fructului de avocado pe care Logan o văzuse vreodată, iar în 
bucătărie de-abia încăpeau toţi trei, asta dacă nu se mişcau prea 
mult. Sufrageria era ocupată de un televizor cu ecran lat şi o sofa 
imensă de culoarea lămâii verzi. 

Nu se zărea nici urmă de băiatul de cinci ani care dispăruse. 

— Unde e? întrebă Logan, căutând prin dulapuri, de unde 
scotea conserve de fasole, supă şi ton. 

Darren se uită şi în dreapta şi în stânga, aproape simultan. 

— Unde e cine? întrebă în cele din urmă. 

— Ştii foarte bine cine, Darren. Unde e Richard Erskine? Fiul 
tău. Ce-ai făcut cu el? 

— Nu i-am făcut nimic. Nu l-am mai văzut de luni de zile. 

Işi lăsă capul în jos. 

— Nu mă lasă ea. 

— Ai fost văzut, Darren. Oamenii au anunţat că ţi-au văzut 
maşina. 

Logan încercă să privească afară pe fereastra de la bucătărie, 
dar nu se vedea decât pe sine privind, reflectat în sticlă. 

— Eu... 

Darren îşi trase nasul. 

— Mă duceam cu maşina pe-acolo. Să încerc să-l văd puţin, 
ştiţi, pe-afară, jucându-se...? Dar ea nu-l lasă afară, nu? Nu-l lasă 
să fie ca alţi copii. 

Logan apăsă întrerupătorul, cufundând bucătăria în întuneric. 
Fără lumina care transforma fereastra în oglindă, reuşea să vadă 
afară, în grădina din spate. Cei doi poliţişti pe care-i trimisese să 

supravegheze în spate erau acolo, tremurând în ploaia rece. Într- 
un colţ era o magazie. 

Zâmbind, aprinse la loc lumina şi toată lumea îşi feri ochii. 

— Ce e? 

— Haide, spuse el, apucându-l pe Darren de guler, hai să 
aruncăm o privire în magazie. 

Dar Richard Erskine nu se afla acolo. Doar o maşină de tuns 
iarba Flymo, vreo două făraşe de grădină, un sac cu îngrăşământ 
şi o foarfecă de grădină. 

— La naiba. 


Stăteau în camera de zi, bând un ceai ca apa chioară. Se 
înghesuiau acolo doi poliţişti uzi până la piele, agenta, Darren 
Caldwell şi Logan. Bărbatul şedea pe canapea, părând din ce în 
ce mai nefericit cu fiecare minut care trecea. 

— Unde e? întrebă Logan din nou. Va trebui să ne spui, mai 
devreme sau mai târziu. Ar fi mai bine acum. 

Darren le aruncă o căutătură urâtă. 

— Nu l-am văzut. Habar n-am despre ce vorbiţi. 

— Bine, atunci, spuse Logan, aşezându-se pe braţul canapelei 
de culoarea lămâilor verzi, unde erai ieri-dimineaţă la ora zece? 

Daren oftă teatral. 

— Eram la muncă! 

— Şi poţi dovedi chestia asta, nu? 

Un rânjet obraznic prinse viaţă pe faţa lui Darren. 

— Evident că pot. Poftim... 

Inşfăcă telefonul de pe măsuţa de cafea şi i-l întinse lui Logan, 
înainte să scoată un exemplar din Pagini Aurii de sub un teanc de 
reviste Hel/lo!. 

— Garajul Broadstane, spuse el, deschizând cartea groasă şi 
galbenă şi răsfoind-o nervos. Sună-i. Hai, vorbeşte cu Ewan. E 
şeful meu. Intreabă-l unde am fost. Haide. 

Luând telefonul şi cartea, lui Logan îi trecu prin minte un gând 
neplăcut: dacă Darren spunea adevărul? 

Garajul Broadstane avea o reclamă: ceva de prost gust, cu o 
cheie care zâmbea şi cu un şurub şi o piuliţă vesele. In reclamă 
scria „DESCHIS 24 DE ORE”, astfel că Logan formă numărul. In 
urechi îi răsună tonul de apel, iar şi iar. Tocmai era pe punctul de 
a închide când o voce aspră zbieră în urechea lui: 

— Garajul Broaastane! 

— Alo? zise Logan, când îi reveni auzul. Sunteţi Ewan? 

— Cine e? 

— Sunt sergentul Logan McRae de la Poliţia Grampian. Sunteţi 
patronul lui Darren Caldwell? 

Brusc, vocea de la celălalt capăt al telefonului deveni 
suspicioasă. 

— Şi ce dacă sunt? Ce-a făcut? 

— Imi puteţi spune unde a fost domnul Caldwell între orele 
nouă şi unsprezece ieri-dimineaţă? 

Darren se lăsă pe spate pe canapea, afişând un zâmbet 
mulţumit, iar Logan simţi iar o strângere de inimă. 

— M-a ajutat să refac instalația la un Volvo. De ce? 

— Sunteţi sigur? 

Urmă o mică pauză, iar apoi: 

— Normal că-s sigur. Eram acolo. Dacă era altundeva, sigur 
observam. Despre ce-i vorba? 

Mai dură cinci minute să scape de el. 

Logan puse jos telefonul şi încercă să-şi ascundă dezamăgirea 
din voce. 

— Se pare că îţi datorăm scuze, domnule Caldwell. 

— Să ştii că da! 

Darren se ridică şi arătă spre uşă. 

— Acuma de ce nu vă ridicaţi fundurile alea puturoase să vă 
duceţi să-mi căutaţi fiul? 

Fu suficient de amabil încât să trântească uşa după ei. 

O porniră prin burniţă spre duba ruginită pentru care semnase 
Logan. Atâta drum pentru nimic. Şi acum n-avea nici o veste 
bună să-i ducă inspectorului Insch. Trebuia doar să spere că 
piesa ieşise bine în seara aceea. Poate că inspectorul avea să fie 
într-o dispoziţie bună şi n-o să-l muşte de fund. 

Polițistul de la volan porni motorul, iar geamurile se aburiră 
imediat. Logan deschise radiatorul, dar degeaba. In schimb, îşi 
scoase cravata prinsă cu o agrafă şi încercă să şteargă parbrizul. 
Nu făcu decât să mute umezeala încolo şi-ncoace. 

Oftând, se lăsară pe spate şi aşteptară ca porțiunile mici de 
sticlă curată să se întindă pe tot parbrizul. 

— Crezi că alibiul lui e real? întrebă poliţista din spate. 

Logan ridică din umeri. 

— Garajul e deschis 24 de ore din 24: verificăm în drum spre 
oraş. 

Numai că Logan ştia deja că alibiul avea să reziste. Darren 
Caldwell n-ar fi avut cum să-şi înhaţe fiul în timp ce puştiul de 
cinci ani se dusese la magazin să ia lapte şi biscuiţi cu ciocolată. 

Dar fusese atât de sigur! 

În cele din urmă, radiatorul subţie aburul destul cât să se vadă 
afară. Polițistul aprinse farurile şi porni de lângă bordură. Făcură 
o întoarcere din trei mişcări în fundătură şi porniră înapoi pe 
drumul pe care veniseră. Logan se uită spre casa lui Darren pe 
geamul pasagerului din dreapta. Fusese atât de sigur. 

In timp ce străbăteau Portlethenul, îndreptându-se către 
autostrada dublă ce ducea la Aberdeen, Logan văzu luminile de 
la magazinele DIY şi ale supermarketului sclipind în faţă. La 
supermarket aveau alcool. lar în clipa aceea, Logan era de 
părere că a se duce acasă cu o sticlă de vin era o idee foarte 
bună. li ceru poliţistului de la volan să facă un mic ocol. 

In vreme ce restul aşteptau în maşină, Logan se târa printre 
rafturi, stivuind în coş cartofi prăjiţi şi cepe murate. Veniseră 
aşteptându-se să-l găsească teafăr pe copilul dispărut şi să se 
întoarcă victorioşi la sediul poliţiei. In loc de asta, se întorceau cu 
mâna goală, iar Logan avea să pară un idiot. 

Aruncă peste cartofi o sticlă de Shiraz:*, înjurând când îşi dădu 
seama că tocmai strivise jumătate din ei. Cu un aer nevinovat, se 
furişă înapoi pe culoarul cu gustări şi schimbă punga de firimituri 
cu sare şi oţet cu una nouă. 

Işi imagină cum trăia Darren Caldwell în casa aceea micuță, 
fără să aibă voie să-şi vadă fiul, trebuind să meargă cu maşina 
prin Torry ca să-l zărească. Bietul de el. Logan nu avea copii. 
Fusese un moment delicat când unei iubite îi întârziase două 
săptămâni, dar, din fericire, nu se întâmplase nimic. Nu putea 
decât să îşi imagineze cum era să ai un fiu şi să fii complet 
exclus din viaţa lui. 

Doar două case erau deschise, la una stătea o fată cu mai 
multe pete decât piele, iar la cealaltă un bătrân cu faţa 
deformată şi mâini tremurătoare. Nici unul dintre ei nu părea în 
stare să lucreze mai repede decât cu viteza melcului. 

Femeia din faţa lui cumpărase cam toate sortimentele de 
meniuri gata preparate imaginabile: curry şi cartofi, pizza şi 
cartofi, pui cu cartofi, burger cu cartofi, lasagna cu cartofi... Nu 
era nici măcar un fruct sau o legumă în căruciorul ei, dar erau 
şase sticle de câte doi litri de cola dietetică şi o prăjitură de 
ciocolată. Aşa că era în regulă. 

Logan îşi lăsă mintea să hoinărească în vreme ce bătrânul 
acela de 100 de ani înregistra codurile de bare de pe meniurile 
gata preparate. Toate magazinele mici - atelierul de reparat 


14 Soi parfumat de struguri, din care se face vinul cu acelaşi nume. 

încălţăminte, laboratorul foto, curăţătoria şi cel care vindea 
clovni groteşti din sticlă şi figurine de porțelan - erau cufundate 
în întuneric. Cu obloanele trase. Oricine avea o nevoie de ultim 
moment, pe viaţă şi pe moarte, de un căţel scoţian ornamental, 
care cânta la cimpoi, n-avea decât să se întoarcă a doua zi. 

Făcu un pas înainte când femeia începu să-şi împacheteze în 
pungi maldărul de feluri de mâncare de încălzit la microunde. 

Un cântecel pentru copii se auzi de undeva de lângă ieşire, iar 
Logan îşi ridică privirea pentru a zări o bătrână indecisă lângă 
una dintre jucării - o locomotivă albastră de plastic, care se 
legăna senină înainte şi înapoi, pufăind. O privi pe femeie cum 
zâmbeşte şi se clatină concomitent cu locomotiva Thomas, 
până se termină cântecelul şi locomotiva se opri. Bunicuţa îşi 
deschise poşeta, îşi scoase portofelul şi căută fără succes nişte 
mărunţiş ca să pornească din nou jucăria. Din interiorul 
locomotivei ieşi o fetiţă cu un aer trist. O luă pe bunicuţă de 
mână şi păşiră încet afară, privind mereu cu regret în urmă, la 
faţa zâmbitoare a locomotivei. 

— ... la împachetat? 

— Hmm? Logan se întoarse spre bătrânul de la casă. 

— Am zis dacă vreţi să v-ajut la-mpachetat? 

Ridică una din pungile cu cartofi prăjiţi a lui Logan. 

— Cumpărăturile dumneavoastră, vreţi să v-ajut la- 
mpachetat? 

— Oh, nu. Nu, mulţumesc. 

Logan vâri vinul, murăturile şi cartofii într-o sacoşă de plastic 
şi se îndreptă spre maşină. Probabil c-ar fi trebuit să aducă şi 
nişte beri pentru agenţii îngheţaţi, uzi şi dezamăgiţi pe care-i 
târâse până acolo, dar era deja prea târziu. 

Se auzi un hohot de râs, iar Logan se întoarse pentru a o 
vedea pe fetiţa de la supermarket sărind în sus şi-n jos într-o 
baltă, în vreme ce bunicuţa râdea şi aplauda. 

Stătu şi se uită la scena aceea, iar fruntea i se încruntă uşor. 

Dacă tatălui lui Richard Erskine nu i se dădea voie să-şi vadă 
fiul, probabil că nici bunicilor. Toţi aveau de pierdut... 

Dormitorul principal nu prea semănase cu genul de loc în care 
doarme un bărbat de douăzeci şi doi de ani. Cuvertura croşetată 
şi borcanele cu cremă emoliantă. Femeia pe jumătate 
dezbrăcată şi calculatorul, asta da, se potrivea mai bine. 

Sări înapoi în maşină, lăsând la picioare cumpărăturile. 


15 Personaj de desene animate, cu chipul unei locomotive albastre. 

— Ce părere aveţi dacă-i mai facem o vizită domnului 
Caldwell? întrebă el zâmbind. 


Maşina de culoare roşu-închis era încă pe alee, dar acum un 
Volvo albastru-deschis stătea în faţa casei, cu două roţi urcate pe 
trotuar. Logan zâmbi cu toată gura. 

— Trage unde ne-am oprit şi mai devreme, îi spuse el 
şoferului. Voi doi prin spate, noi mergem prin faţă. 

Logan le acordă un minut să-şi ocupe poziţiile şi apoi o porni 
pe aleea din faţă şi apăsă butonul soneriei cu degetul mare. 

Darren Caldwell deschise uşa. Expresia feţei i se schimbă din 
enervare în panică, apoi în mânie nestăpânită, toate într-o bătaie 
de inimă. 

— Salut, Darren, zise Logan şi-şi puse piciorul în uşă. 

Astfel încât să nu-i poată fi trântită în faţă. 

— Te superi dacă intrăm iar? 

— Ce dracu’ vrei acum? 

— Darren? 

Era o voce de femeie, ascuţită şi uşor plângăreaţă. 

— Darren, sunt poliţişti în grădina din spate! 

Ochii lui Darren se aţintiră asupra uşii deschise de la bucătărie 
şi apoi din nou asupra lui Logan. 

— Darren, se auzi iarăşi vocea femeii. Ce ne facem? 

Umerii tânărului se lăsară în jos. 

— E-n ordine, mamă, zise el. De ce nu pui tu ceainicul pe foc? 

Se dădu înapoi şi-i lăsă înăuntru pe Logan şi pe polițistă. 

In mijlocul podelei din camera de zi era un morman de pungi 
de cumpărături. Logan deschise una şi găsi înăuntru haine noi- 
nouţe pentru un copil mic. 

O femeie trecută bine de patruzeci de ani ieşi din bucătărie, 
strângând la piept un şervet de pânză şi trecându-şi-l printre 
degete ca pe un şirag de mătănii. 

— Darren? întrebă ea. 

— E-n ordine, mamă. E prea târziu. 

Se lăsă pe canapeaua cea verde şi oribilă. 

— O să-l luaţi, nu-i aşa? 

Logan îi făcu semn poliţistei să blocheze uşa de la intrare. 

— Unde e? întrebă el. 

— Nu e drept! Mama lui Darren agită şervetul în faţa lui Logan. 
Avea desenat pe el o oaie micuță care dansa. 

— De ce nu-mi pot vedea nepotul? De ce nu poate * sta cu 
taică-său? 

— Doamnă Caldwell... începu Logan, numai că ea nu 
terminase încă. 

— Vaca aia nenorocită ni l-a luat şi nu ne dă voie să-l vedem! 
E nepotul meu şi n-am voie să-l văd! Ce fel de mamă face aşa 
ceva? Ce fel de mamă nu lasă un copil să-şi vadă tatăl? Nu 
merită să-l aibă! 

— Unde e? întrebă Logan. 

— Nu-i spune nimic, Darren! 

Darren arătă spre cel mai mic dintre cele două dormitoare, 
ascunse dincolo de umărul poliţistei. 

— Tocmai a adormit, spuse atât de încet că Logan abia-l auzi. 

Poliţista făcu un semn în direcţia dormitorului, iar Logan 
clătină din cap. Se întoarse cu un băieţel somnoros în pijamale 
cu dungi galbene şi albastre. Acesta căscă şi-i privi nedumerit pe 
oamenii din camera de zi. 

— Haide, Richard, spuse Logan. E vremea să mergem acasă. 

O maşină de patrulă se afla în faţa casei lui Darren Caldwell, 
cu luminile stinse, cu motorul mergând încet, înăuntru, unul 
dintre agenţii aflaţi sub comanda lui Logan îi citea omului 
drepturile, în vreme ce mama acestuia se prăbuşise în lacrimi pe 
canapeaua de culoarea lămâilor verzi. lar micuțul Richard Erskine 
dormea dus. 

Oftând, Logan ieşi în burniţa ceţoasă. Atmosfera dinăuntru 
devenea înăbuşitoare, iar lui începuse să-i pară rău pentru 
Darren. Era puţin mai mare decât un puşti. Nu voise decât să-şi 
vadă fiul. Poate să-l facă să stea puţin cu el. Să-l vadă cum 
creşte. In loc de asta, avea să se-aleagă cu un dosar penal şi 
probabil şi cu un mandat de interdicţie. 

Răsuflarea lui Logan se strângea în fuioare de abur alb. Se 
făcea din ce în ce mai frig. Incă nu se hotărâse în privinţa 
proprietarului de la garajul Broadstane. Furnizase un alibi fals: 
denaturase mersul justiţiei. Nu că ar mai fi contat acum că avea 
copilul. Cu sau fără alibi, Darren fusese prins cu mâţa-n sac. 

Şi totuşi, denaturarea cursului justiţiei era un delict grav... 

Işi vâri mâinile adânc în buzunare şi porni pe stradă. Case 
tăcute, draperii trase, câte-un colţ de perdea ridicat atunci când 
vreun vecin curios încerca să-şi dea seama ce caută poliţia la 
familia Caldwell. 

Avertisment sau punere sub acuzaţie? 

Se înfioră şi se întoarse ca să intre înapoi în casă, cuprinzând 
cu privirea grădina mică, mărginită cu trandafiri muribunzi şi 
Volvo-ul albastru pal. Işi scoase telefonul şi formă din memorie 
numărul de la garajul Broadstane. 

Cinci minute mai târziu, se afla în bucătăria mică împreună cu 
Darren Caldwell, ceilalţi ofiţeri fiind împrăştiaţi în camera de zi cu 
o cană de ceai şi expresii confuze pe chip. Darren se rezema de 
chiuvetă, cu umerii aplecaţi, privind prin imaginea sa reflectată 
grădina întunecată. 

— O să mă duc la închisoare, nu-i aşa? 

Intrebarea fusese puţin mai mult decât o şoaptă. 

— Eşti sigur că nu vrei să-ţi schimbi declaraţia, Darren? 

Faţa de pe fereastra întunecată îşi muşcă buza, clătinând din 
cap. 

— Nu. Nu, eu am făcut-o. 

Se şterse cu mâneca la ochi şi suspină din nou. 

— Eu l-am luat. 

Logan se rezemă de blatul de lucru. 

— Nu, n-ai făcut-o tu. 

— Ba da! 

— Erai la serviciu. Volvo-ul a cărui instalaţie o refăceai era al 
mamei tale. Am sunat înapoi la garaj şi am verificat numărul. l-ai 
împrumutat maşina ta. Ea a fost cea care l-a luat pe Richard 
Erskine. Nu tu. 

— Ba eu! Ţi-am zis că eu am fost! j 

Logan nu răspunse, făcând o pauză lungă. In camera de zi, 
cineva pornise televizorul: murmur de voci şi râsete înăbuşite. 

— Eşti sigur că vrei să faci asta, Darren? 

Darren era sigur. 


Se întoarseră în tăcere la sediul poliţiei, cu Darren Caldwell 
privind în gol pe geam străzile ude. Logan îl predă sergentului de 
serviciu, privind cum conţinutul buzunarelor lui Darren este pus 
într-o mică tavă albastră, totul marcat şi înregistrat, împreună cu 
şireturile de la pantofi şi cureaua. Avea broboane de sudoare pe 
faţă, iar ochii îi erau roşii apoşi. Logan încercă să nu se simtă 
vinovat. 

Străbătu clădirea tăcută spre holul principal. Gary cel Mare era 
la recepţie, cu un telefon la ureche şi o expresie încântată pe 
faţă. 

— Nu, domnul, nu... mda. Sigur că sunteţi supărat... V-a 
stropit pe pantaloni... Da, da, notez tot... 

Nu nota: făcuse un desen cu un bărbat în costum strivit de un 
zâmbăreţ, în maşina poliţiei. Şoferul era aidoma cu Gary cel 
Mare, iar cel strivit semăna izbitor cu avocatul preferat al tuturor. 

Un rânjet se ivi pe faţa lui Logan. Aşezându-se pe marginea 
biroului, se băgă şi el în vorbă. 

— Oh, da. Sunt de acord. Groaznic, groaznic... Nu, nu cred, 
domnule. 

Mâzgăli cuvintele „RAHAT CU MOŢ” pe carneţel şi apoi le 
punctă cu o mulţime de săgetuţe care indicau spre silueta 
stropită. 

— Da, domnule, am să mă asigur că maşinile din zonă îl caută 
pe făptaş. O să fie prioritatea noastră numărul unu. 

Puse telefonul la loc în furcă înainte să încheie cu „Imediat 

după ce vine aici Lordul Provost:€ şi ne-o ia sus pe gratis”. 

Logan luă de pe masă carneţelul acoperit cu mâzgăleli şi 
examină tabloul cel vesel. 

— Nu ştiam că ai înclinații artistice, Gary. 

Gary rânji. 

— Sandy Alunecosul: cineva a aruncat pe el o găleată cu 
sânge. l-a zis „ticălos iubitor de violatori” şi a tăiat-o. 

— Ce să spun, mă doare sufletul. 

— Apropo, ai nişte mesaje: un domn Lumley. A sunat cam de 
şase ori în ultimele două ore. Voia să ştie dacă i-am găsit fiul. 
Bietul tip pare disperat. 

Logan oftă. Toate echipele de căutare se duseseră acasă: nu 
mai puteau face nimic până dimineaţă. 

— L-ai găsit pe inspectorul Insch? întrebă el. 

Gary clătină din cap, strâmbând din nas. 

— Nici o şansă. 

Se uită la ceas. 

— Spectacolul mai durează vreo... cinci minute. Ştii cum face 
dacă-l sună cineva când dă tot ce poate din el pentru teatru. ŢI- 
am povestit cum... 

Uşa batantă de la capătul holului se deschise în lături, izbindu- 
se de perete şi se închise la loc. Inspectorul Insch se năpusti 
înăuntru, într-un vârtej de auriu şi stacojiu, iar cizmele cu vârf 
întors scârţâiră pe podea. 

— McRae! răcni el cu o mutră furioasă sub stratul gros de 
machiaj. 

Purta o barbă ca de tap lipită, completată de o mustață ca un 
mâner. Când şi le smulse, o urmă roz i se contură în jurul gurii. O 
urmă albă arăta locul unde probabil se aflase turbanul, iar pielea 
capului său chel strălucea. 

Logan sări în poziţie de drepţi. Deschise gura ca să întrebe 
cum ieşise reprezentaţia din seara aceea, dar inspectorul Insch 
ajunse primul la subiect. 

— Ce mama naibii crezi că-nvârţi, sergent? 

Işi trase jos cerceii cu clips şi-i trânti pe birou. 

— Să nu... 

— Richard Erskine. L-am găsit. 


16 Liderul figurativ şi ceremonial al principalelor oraşe scoțiene, cu 
atribuţii similare cu acelea ale primarului obişnuit. Doar patru dintre 
oraşele Scoției au dreptul să numească un Lord Provost: Aberdeen, 
Dundee, Glasgow şi Edinburgh. 

Sub stratul de machiaj, toată culoarea dispăru de pe faţa 
inspectorului. 

— Ce? 

— Nu e mort. L-am găsit. 

— Iti baţi joc de mine! 

— Nu. Avem o conferinţă de presă programată peste douăzeci 
de minute. Maică-sa e în drum spre secţie. 

Logan se dădu un pas înapoi uitându-se la inspectorul umflat 
în costumul lui de răufăcător. 

— Asta o să dea grozav la televizor. 


Dimineaţa de miercuri începu mult prea devreme. La şase fără 
un sfert, telefonul suna să cadă din furcă. 

Obosit şi confuz, Logan scoase o mână de sub cuvertură şi 
încercă să oprească ceasul deşteptător. Acesta doar ticăia. 
Logan îl luă, văzu cât era ora, înjură şi se băgă la loc în pat 
frecându-se la ochi. 

Telefonul tot mai suna. 

— Las-o baltă, spuse el. 

Telefonul continuă să sune. 

Logan se târî în camera de zi şi apucă receptorul. 

— Ce-i? 

— Ce mod grozav de a răspunde la telefon ai, apropo, spuse o 
voce cunoscută cu accent de Glasgow. Acum ai de gând să 
deschizi uşa de la intrare sau ce faci? Imi îngheaţă şi biluţele aici! 

— Ce? 

Soneria sună şi Logan înjură din nou. 

— Stai aşa, spuse el spre telefon înainte să-l lase jos pe 
măsuţa de cafea şi să se împleticească afară din apartament, în 
jos pe scările comune, până la uşa de la intrare. Era încă 
întuneric beznă afară, numai că la un moment dat în timpul 
nopţii ploaia se oprise. Acum totul era acoperit cu o crustă 
îngheţată, reflectând luminile galbene de pe stradă. Reporterul - 
Colin Miller - stătea pe trepte, cu un telefon mobil într-o mână şi 
o pungă albă de plastic în cealaltă. Era îmbrăcat impecabil, într- 
un costum gri-închis şi o haină neagră. 

— lisuse, e un ger! 

Vorbele ieşiră într-un nor de abur. 

— Mă laşi să intru sau ce faci? 

Ridică punga de plastic până la nivelul ochilor. 

— Am adus micul dejun. 

Logan se chiori în întuneric. 

— Ai idee cât e ceasul? 

— Inî. Şi-acum deschide până nu se răceşte porcăria asta. 

Se aşezară la masa din bucătărie, cu Logan revenind încet la 
viaţă, iar Miller servindu-se din conţinutul dulapurilor, în vreme 
ce pe foc fâsâia şi se clătina ceainicul. 

— Ai nişte cafea ca lumea? îl întrebă, trântind un set de uşi şi 
trecând la următorul. 

— Nu. Doar ness. 

Miller oftă şi clătină din cap. 

— Locul ăsta afurisit e ca o ţară din lumea a treia. Nu 
contează. Mă descurc eu... 

Reporterul scoase două căni uriaşe şi puse cu linguriţa în ele 
granule maronii şi zahăr. Examină suspicios cutia de lapte 
semidegresat care zăcea în frigider, dar după ce o mirosi o dată 
sau de două ori, o trânti pe masă alături de un pachet de unt 
tartinabil. 

— Nu eram sigur ce fel de mic dejun îţi place, aşa că avem 
croasanţi, chifle cu cârnaţi, plăcintă cu carne şi chifle Aberdeen. 
Serveşte-te. 

Logan scoase două chifle din pungă şi întinse unt pe una. Luă 
o muşcătură zdravănă şi oftă fericit. 

— Nu ştiu cum poţi să mănânci porcăria aia, zise Miller, dându- 
i lui Logan o cafea. Ştii ce-i în ele? 

Logan dădu din cap. 

— Grăsime, făină şi sare. 

— Nu, nu grăsime: osânză. Numai un nenorocit din Aberdeen 
putea să inventeze o chiflă care arată ca o balegă. Are o jumate 
de tonă de grăsime animală saturată şi o jumate de tonă de 
sare! Nici nu mă mir că toţi faceţi atac de cord şi crăpaţi. 

Trase spre el punga şi se servi cu un croasant, din care rupse 
o bucată, o unse cu unt şi gem şi o înmuie în cafea. 

— Tu vorbeşti! 

Logan privi o peliculă subţire de grăsime care plutea la 
suprafaţa cănii de cafea a reporterului. 

— Ai tăi au inventat pizza prăjită în ulei. 

— Touché. 

Logan îl privi cum rupe, întinde şi înmoaie o altă bucată de 
croasant, aşteptând să-şi umple gura, înainte să-l întrebe de ce 
venise la ora aia inumană. 

— Un prieten nu poate veni întâmplător să ia micul dejun cu 
alt prieten? întrebă Miller cu gura plină. Ştii, bunele maniere... 

— Şi? 

Miller strânse din umeri. 

— Te-ai descurcat bine aseară. 

Căută în pungă şi scoase încă un croasant şi un exemplar din 
Press and Journal din dimineaţa aceea. Pe prima pagină era o 
fotografie mare de la conferinţa de presă. „EROUL POLIŢIEI 
GĂSEŞTE COPILUL DISPĂRUT” era titlul scris cu litere mari, 
îngroşate. 

— Ai găsit de unul singur copilaşul ăla. Cum ai reuşit? 

Logan scoase din pungă o plăcintă cu carne, surprins să 
descopere că încă mai era caldă. Mestecă aluatul pufos, 
acoperind ziarul cu firimituri, citind şi mâncând în acelaşi timp. 
Trebuia să recunoască: articolul era bun. Nu erau prea multe 
fapte, dar Miller reuşise să transforme ce era în ceva mult mai 
interesant decât ar fi trebuit să fie. Se pare că nu degeaba era 
reporterul băiatul de aur al ziarului. Ba chiar se recapitula modul 
în care Logan îl prinsese pe Monstrul din Mastrick, doar ca toată 
lumea să ştie că sergentul Logan McRae era demn de numele de 
„EROU AL POLIŢIEI”. 

— Sunt impresionat, zise Logan, iar Miller zâmbi. Toate 
cuvintele sunt scrise corect. 

— Ticălos obraznic. 

— De ce eşti aici, de fapt? 

Miller se lăsă pe spate în scaun, cu cana de cafea la piept, dar 
nu suficient de aproape cât să-şi păteze frumosul lui costum. 

— Ştii foarte bine de ce: vreau povestea din interior. Vreau 
ineditul. Chestiile astea, zise el împungând fotografia de pe 
prima pagină a ziarului, n-au viaţă lungă pe raft. Azi, mâine şi 
gata. Copilaşul a apărut bine-sănătos şi fusese doar taică-su de 
vină. O chestie domestică. Fără sânge şi maţe care să şocheze şi 
să oripileze pariorii. Să fi fost mort copilul, se publica săptămâni 
întregi. Aşa, poimâine pe nimeni n-o să mai intereseze. 

— Eşti un pic cam cinic. 

Miller strânse din umeri. 

— lţi zic ce văd. 

— De asta nu te plac colegii tăi? 

Miller nici măcar nu clipi, doar îşi aruncă în gură o bucată 
umflată de pâine înmuiată în cafea. 

— Mda, bine... Nimănui nu-i place un deştept, nu şi când îi 
face să arate ca nişte proşti. 

Trecu la un accent tipic de Aberdeen: 

— Nu'ş ce om eşti, da' nu de-al nost'! P-acilea altu' fel lucrăm! 
Ţine-o tot aşa şi ţi-om face-o! 

Mârâi. 

— Mda, nu mă plac, dar mă publică, nu? Am avut parte de mai 
multe pagini întâi de când am venit decât au avut cei mai mulţi 
dintre ticăloşii ăştia toată viaţa! 

Logan zâmbi. Atinsese un punct sensibil. 

— Aşa, zise Miller, scuturând ultima bucată de croasant şi 
curăţându-şi firimiturile de pe degete, ai de gând să îmi zici cum 
ai găsit copilul dispărut sau nu? 

— In nici un caz! Am avut deja parte de o vizită a celor de la 
Standarde Profesionale, care-l căutau pe ăla care ţi-a zis că am 
găsit corpul lui Richard Erskine. Imi pun pielea-n băț dacă mai 
dau informaţii fără permisiune oficială. 

— Aşa cum ai făcut ieri? întrebă Miller pe un ton inocent. 

Logan îl ţintui cu privirea. 

— OK, OK, zise reporterul, adunând toate resturile de la micul 
dejun. Am priceput: quid pro quo, da? 

— Trebuie să-mi zici cine e sursa ta. 

Miller scutură din cap. 

— Asta n-o să se-ntâmple. Ştii bine. 

Băgă laptele şi untul la loc în frigider. 

— Tu ce faci cu informaţia aia pe care ţi-am dat-o? 

— Păi... o urmărim, minţi Logan. Corpul care plutea în port! 
Cel fără genunchi! 

După ce Insch îl făcuse bucățele fiindcă vorbise cu presa, nu 
mai luase legătura cu inspectorul care se ocupa de caz. Fusese 
prea ocupat să stea bosumflat. 

— OK, păi du-te şi vorbeşte niţel cu inspectorul tău şi îţi voi 
spune unde am aflat că a fost văzut ultima oară George 
Stephenson. Ţi se pare corect? 

Scoase o carte de vizită proaspăt tipărită din portofel şi o puse 
pe masă. 

— Ai timp până la patru. „Cum l-a găsit Eroul Poliţiei pe copilul 
dispărut?”. Poimâine: nu-i mai pasă nimănui. M-anunţi când ştii. 

Era prea târziu să se mai culce la loc, aşa că Logan mormăi în 
drum spre duş şi apoi spre sediul general al poliţiei. Strada era 
sticlă, întrucât primăria făcuse ceea ce făcea de obicei, adică nu 
dăduse cu nimic pe străzi şi trotuare. Dar măcar nu mai ploua. 
Deasupra capului său, norii erau purpurii şi cenuşiu-închis, iar 
până la răsărit mai erau vreo două ore. 

Sediul era ca un mormânt când deschise uşa. Nu era nici urmă 
de armata media care campase acolo cu o seară înainte. Mai 
rămăsese doar un morman de mucuri de ţigară strivite, zăcând 
în şanţ ca viermii îngheţaţi. 

Gary cel Mare strigă un „'Neaţa, Lazăre” prietenos când Logan 
se îndreptă spre lifturi. 

— 'Neaţa, Gary, zise Logan, neavând dispoziţia necesară 
pentru un alt asalt de bonomie. 

— Hei, îl strigă Gary, după ce se asigură că nu mai e nimeni în 
preajmă. Ai auzit? Inspectorul Steel a pus mâna pe nevasta 
altcuiva. Din nou! 

Logan se opri, fără să vrea. 

— A cui de data asta? 

— A lui Andy Thompson, de la contabilitate. 

Logan se strâmbă. 

— Au. Asta a fost tare. 

Gary cel Mare ridică din sprâncene. 

— Crezi? Eu mereu am fost de părere că nevastă-sa e destul 
de apetisantă. 

Un cap chel cu o mustață stufoasă se ivi din spatele 
despărţiturii care separa biroul de recepţie de mica zonă 
administrativă din spate şi îl privi pe Logan în ochi. 

— Sergent, zise Eric - cealaltă jumătate a cuplului Gary şi Eric 
- fără prea multă căldură în glas. Putem discuta ceva la mine în 
birou, te rog? 

Uimit, Logan îl urmă în spatele oglinzii duble. Zona 
administrativă era un amestec de fişete, calculatoare şi cutii cu 
tot felul de chestii, făcute teanc lângă pereţi, faţă în faţă cu o 
masă lungă din plastic, acoperită cu tăviţe de corespondenţă şi 
teancuri de hârtie. Logan simţi că urma să se întâmple ceva 
neplăcut. 

— Care-i treaba, Eric? întrebă, aşezându-se pe un colţ de 
birou: exact ca inspectorul Insch. 

— Duncan Nicholson, zise sergentul de serviciu, încrucişându- 
şi braţele. Asta e chestia. 

Logan îl privi fără să priceapă şi Eric oftă exasperat. 

— Ai pus doi agenţi în uniforme să-l aducă pentru 
interogatoriu? 

Nici o reacţie. 

— El e cel care a găsit copilul mort lângă Podul Donului. 

— A, spuse Logan. Ala. 

— Da, ăla. A stat închis încă de luni după-amiază. 

Eric se uită la ceas. 

— Treizeci şi nouă de ore! Trebuia să-l acuzi sau să-i dai 
drumul. 

Logan închise ochii şi înjură. Uitase cu totul de om. 

— Treizeci şi nouă de ore? 

Limita legală era de şase! 

— Treizeci şi nouă de ore. 

Eric îşi încrucişă braţele şi-l lăsă pe Logan să fiarbă la foc mic 
o vreme. Ziua aceea se transforma într-una nenorocită. 

— l-am dat drumul luni seara, zise Eric când se gândi că Logan 
suferise destul. Nu mai puteam să-l ţinem. Şi-aşa îl ţinusem de 
mai mult timp decât ar fi trebuit. 

— Luni? Asta a fost acum două zile! De ce nu m-ai sunat? 

— Te-am sunat! Cam de zece ori. Ţi-ai închis telefonul. Am 
încercat din nou şi-aseară. Dacă tot salţi oameni, trebuie să şi 
vezi de ei. Nu poţi să-i abandonezi pur şi simplu aici şi să ne laşi 
pe noi să lămurim situaţia. Nu suntem maică-ta! 

Logan înjură din nou. Işi închisese telefonul câtă vreme fusese 
la autopsia fetiţei. 

— Imi pare rău, Eric. 

Sergentul de serviciu dădu din cap. 

— Mda, bine. M-am asigurat să fie totul în regulă în registru. 
Din ce ştie lumea, nu s-a-ntâmplat nimic. A venit, a stat un pic în 
detenţie, a fost eliberat. Numai să nu se mai întâmple. OK? 

Logan aprobă din cap. 

— Mulţam, Eric. 

Logan se strecură pe coridor spre micul birou unde îşi făcuse 
punctul de comandă cu o zi înainte, luând pe drum un pahar de 
plastic cu cafea. Clădirea începea să freamăte, pe măsură ce 
matinalii soseau la serviciu, închizând uşa după el, Logan se lăsă 
pe scaunul din spatele biroului şi se zgâi la harta prinsă de 

perete, fără să vadă străzile şi râurile. 

Duncan Nicholson. Uitase complet că-l lăsase să stea în celulă 
şi să transpire. Işi sprijini fruntea de teancul de declaraţii. 

— Tâmpit, zise el în teancul de hârtii, tâmpit, tâmpit, tâmpit... 

Cineva ciocăni la uşă şi el sări în sus. Declaraţia din vârful 
teancului zbură pe podea. Se aplecă să o ridice când uşa se 
deschise şi înăuntru se strecură agenta Watson. 

— 'Neaţa, domnule, zise ea, apoi observându-i expresia 
continuă: Sunteţi OK? 

Logan se forţă să zâmbească şi se aşeză la loc. 

— Niciodată nu mi-a fost mai bine, minţi el. Ai ajuns devreme. 

Agenta Watson dădu din cap. 

— Da, trebuie să mă duc la tribunal de dimineaţă. Am prins 
ieri un ins care şi-o freca în vestiarul doamnelor de la piscina 
Hazlehead. 

— Manierat tip. 

Watson îi zâmbi, iar Logan se simţi mai bine. 

— Abia aştept să i-o prezint pe mama, zise ea. Uite, trebuie să 
fug, va depune mărturie în cazul ăla de abuz sexual în care este 
implicat Gerald Cleaver şi nu am de gând să-l scap din ochi. Dar 
voiam să-ţi zic că ne-ai dat pe toţi pe spate când l-ai găsit pe 
puştiul ăla. 

Logan îi zâmbi la rândul lui. 

— A fost un efort de echipă, spuse el. 

— A fost pe naiba. leşim iar cu toţii diseară să bem, nimic 
exagerat, doar o băută cuminte. Dacă vrei să vii cu noi...? 

Logan nu se putu gândi la ceva care să-i facă mai mare 
plăcere. 


Se simţea mult mai împăcat în timp ce păşea pe coridor, 
îndreptându-se către sala de consiliu şi şedinţa de dimineaţă a 
inspectorului Insch. Agenta Jackie Watson voia să iasă din nou cu 
el în seara aceea. Sau, cel puţin, voia să vină şi el la o băută 
după serviciu cu ea şi cu ceilalţi. Ceea ce era cam acelaşi lucru. 
Un fel de... încă nu vorbiseră despre ceea ce se întâmplase cu 
două nopţi înainte. 

Şi ea încă îi spunea „domnule”. 

Dar şi el îi spunea „agent”. Nu era unul dintre cele mai 
romantice nume de alint. 

Deschise uşa sălii de consiliu şi fu întâmpinat de o furtună de 
aplauze. Roşind, Logan îşi croi drum spre un loc din faţă, 
instalându-se pe scaun în vreme ce faţa i se înroşise ca sfecla. 

— OK, OK, zise inspectorul Insch, ridicând o mână ca să se 
facă linişte. 

Treptat, aplauzele se stinseră. 

— Doamnelor şi domnilor, continuă el când se făcuse din nou 
linişte. După cum ştiţi, aseară, sergentul Logan McRae l-a 
înapoiat pe Richard Erskine mamei sale, după ce a găsit copilul 
acasă la bunica lui. 

Se opri şi-l privi zâmbind pe Logan. 

— Hai, ridică-te. 

Roşind şi mai tare, Logan se ridică de pe scaun şi aplauzele 
porniră din nou. 

— Aşa, zise Insch, arătând spre sergentul din cale-afară de 
jenat, aşa arată un poliţist adevărat. 

Fu nevoit să ceară din nou să se facă linişte, iar Logan se lăsă 
la loc pe scaun, simțindu-se încântat, bucuros şi îngrozit în 
acelaşi timp. 

— L-am găsit pe Richard Erskine. 

Insch trase un dosar de pe birou şi scoase o fotografie de opt 
pe şase a unui băiat cu păr roşcat, cu pistrui şi un zâmbet ştirb. 

— Dar Peter Lumley încă lipseşte. Nu prea cred să-l găsim la 
bunică-sa: tatăl n-are legătură cu copilul. Dar vreau să verificăm 
oricum. 

Insch mai scoase o fotografie din dosar. Aceasta nu mai era 
atât de digerabilă: o faţă plină de pustule, umflată, neagră şi 
pătată cu mucegai, cu gura deschisă într-un țipăt torturat. O 
fotografie post-mortem a lui David Reid. 

— Aşa o să arate Peter Lumley dacă nu-l recuperăm curând. 
Vreau să mărim zona de căutare. Trei echipe: terenul de golf 
Hazlehead, grajdurile de călărie, parc. Fiecare tufiş, fiecare 
buncăr, fiecare morman de balegă. Le vreau cercetate. 

Incepu să anunţe nume. 

După ce Insch termină şi toţi plecaseră, Logan îl puse la curent 
cu fata moartă pe care o găsiseră într-o pungă de gunoi. Nu dură 
mult. 

— Şi ce propui? întrebă Insch, rezemându-se de birou şi 
cercetându-şi buzunarele în căutare de ceva dulce. 

Logan se abţinu să ridice din umeri. 

— Nu putem face o reconstituire. N-avem idee cu ce era 
îmbrăcată înainte să ajungă în pungă şi n-o să ne lase să 
refacem aruncarea cadavrului. l-a apărut poza în toate ziarele. 
Poate iese ceva de-aici. 

Singurul beneficiu pe care îl aveau de pe urma faptului că 

Aberdeen era „capitala cu copilaşi morţi a Scoției” în clipa aceea 
era că tabloidele naţionale şi ziarele mari erau mai mult decât 
fericite să afişeze pentru cititorii lor fotografia fetei moarte. 

Insch scoase la iveală un Murray Mint” vechi şi-l băgă în gură. 

— Ţine aproape. Cineva trebuie să ştie cine e biata copiliţă. 
Norman Chalmers a avut ieri la tribunal cele cincisprezece 
minute: reţinut fără cauţiune. Numai că procurorul nu e 
mulţumit. Ori venim cu ceva concret, ori Chalmers pleacă. 

— Găsim noi ceva, domnule. 

— Bine. Comandantul e îngrijorat de toţi copiii ăştia care au 
dispărut. Nu dă bine. Poliţia din Lothian şi Borders „s-au oferit 
deja să ne ajute”. Ba chiar au trimis un profil psihologic 
preliminar. 

Ridică patru coli de hârtie, capsate la un loc, cu emblema 
poliţiei din Lothian şi Borders vizibilă clar pe pagina de gardă. 

— Dacă nu suntem atenţi, o să ia cei de la Edinburgh cazul. Şi 
noi o să arătăm ca nişte ajutoare de băgători în seamă. 

— Ce drăguţ, spuse Logan. Ce zice profilul? 

— Aceleaşi porcării ca-ntotdeauna. 

Insch răsfoi hârtiile. 

— Bla, bla, bla, „indicatorii de la locul crimei”, bla, bla, 
„patologia victimei”, bla, bla. 

Se opri cu un zâmbet sarcastic pe faţă. 

— Uite-aici: „Cel mai probabil, atacatorul este un bărbat 
caucazian, între douăzeci şi treizeci de ani, care locuieşte singur 
sau cu mama sa. Cel mai probabil este inteligent, dar fără studii. 
Prin urmare, are o slujbă măruntă, care îl aduce în contact cu 
copiii”. 

Logan dădu din cap. Era profilul standard cam pentru orice. 

— O să-ţi placă bucata asta, zise Insch, folosind un ton 
academic: „Atacatorul are dificultăţi în a lega relaţii cu femeile şi 
ar putea avea un istoric de probleme mentale”. 

— Probleme mentale! Parc-ar putea fi vorba de altceva! 
Zâmbetul îi dispăru de pe faţă. Sigur că are probleme mentale: 
omoară copii! Mototoli profilul şi-l aruncă drept în coşul de gunoi 
de lângă uşă. 

Acesta ricoşă în perete şi se rostogoli pe covorul albastru, 
oprindu-se sub cel de-al doilea rând de scaune. Insch mormăi 
nemulţumit. 

— In orice caz, zise el, se pare că inspectorul McPherson nu se 


Y Dropsuri mentolate ambalate individual, comercializate în Scoţia. 

mai întoarce cel puţin încă o lună. Treizeci şi şapte de copci ca 
să-i stea capul la un loc. Minunat. N-ai nevoie decât de un tâmpit 
nebun cu un cuţit de bucătărie ca să obţii două săptămâni de 
stat cu picioarele în sus în faţa televizorului. 

Oftă, fără să observe expresia îndurerată de pe faţa lui Logan. 

— Asta înseamnă că mai am şi cazurile lui pe cap, nu doar pe- 
ale mele. Patru intrări prin efracţie la poştă, trei atacuri armate, 
două violuri şi o potârniche într-un păr”. 

II împunse prieteneşte cu degetul în piept pe Logan. 

— Asta înseamnă că ţi-o deleg ţie pe Fata din Punga de Gunoi. 

— Dar... 

Insch îşi ridică mâinile. 

— Mda. Ştiu că e un caz mare, dar sunt ocupat până peste cap 
cu David Reid şi Peter Lumley. Se poate să nu aibă nici o 
legătură, dar ultima chestie pe care-o vrea comandantul e un 
ucigaş pedofil în libertate, care ademeneşte băieţei de fiecare 
dată când simte nevoia. Fiecare inspector pe care-l avem e prins 
până peste urechi, dar tu l-ai găsit pe Richard Erskine fără 
supraveghere din partea unui adult, iar presa crede că soarele 
răsare de la tine din fund. Aşa că ăsta-i al tău. 

— Da, domnule. 

Stomacul lui Logan începuse deja să se agite. 

— OK, zise Insch, sărind de pe birou. Apucă-te de asta. Eu mă 
duc să văd ce marionete am moştenit de la McPherson. 


Biroul cel mic al lui Logan îl aştepta. Nerăbdător. De parcă ştia 
că el e acum cap de linie. O copie a fotografiei transmise presei 
se afla la el pe birou. Cea făcută la morgă, puţin retuşată ca să 
nu arate atât de moartă. Probabil că era drăguță pe când trăia. O 
fetiţă de patru ani cu păr blond până la umeri, care se cârlionţa 
delicat în jurul feţei sale palide. Un năsuc. O faţă rotundă. Obraji 
rotunzi. Conform raportului, ochii îi erau albaştri-verzui, dar în 
poză erau închişi. Nimănui nu-i plăcea să vadă ochii copiilor 
morţi. Luă poza şi o fixă pe perete lângă hartă. 

Până acum, ecourile la apelul din presă fuseseră neglijabile. 
Nimeni nu părea să ştie cine era fetiţa. Probabil că lucrurile 
aveau să stea altfel în seara aceea, când fotografia urma să 
apară din nou la televizor. lar apoi o grămadă de oameni săritori, 


18 Referire la un colind englezesc despre cadourile care se oferă în 
cele douăsprezece zile de Crăciun, versul în original fiind And a 
partridge in a pear tree (eng).) - v. nota de la p. 110. 

telefonând să le dea un maldăr de informaţii inutile. 

işi petrecu următoarele două ore uitându-se din nou prin 
declaraţii. Citise deja totul, dar Logan ştia că răspunsul se afla pe 
undeva pe-acolo. Cine azvârlise cadavrul locuia la o aruncătură 
de băț de containerul ăla de gunoi. 

In cele din urmă, renunţă la cana de cafea rece din care tot 
gustase în ultima jumătate de oră şi îşi dezmorţi spatele. Nu 
ajungea nicăieri. Şi tot nu vorbise cu nimeni despre cadavrul din 
port. Poate era timpul să ia o pauză? 

Biroul doamnei inspector Steel era cu un etaj mai sus, cu 
covoare albastre jerpelite şi mobilă învechită. Pe perete era un 
semn cu „Fumatul interzis”, scris cu litere mari şi roşii, dar asta 
n-o deranja cu nimic. Stătea la birou, cu fereastra uşor crăpată 
ca să lase rotocoalele de fum de ţigară să iasă afară în soarele 
strălucitor. 

Doamna inspector era un fel de Stan pentru inspectorul Insch 
Bran. Unde Insch era gras, ea era slabă. Unde Insch era chel, 
Steel arăta de parcă i-ar fi lipit cineva cu bandă adezivă un terier 
de cap. Se zvonea că are doar patruzeci şi doi de ani, dar părea 
mult mai în vârstă. Anii de fumat ţigară de la ţigară îi făcuseră 
faţa să arate ca o casă de vacanţă pentru riduri şi pliuri. Purta un 
costum cu pantalon de la Markies, gri-cărbune, ca să nu se vadă 
scrumul care îi cădea mereu din capătul ţigării. Bluza cărămizie 
de dedesubt nu rezistase la fel de bine. 

Era greu de crezut că ea era cea mai mare afemeiată din 
poliţie. 

Un telefon mobil îi era prins între ureche şi umăr şi vorbea la 
el din colţul gurii ca să nu-şi deranjeze ţigara din celălalt colţ. 

— Nu, nu, nu... spunea ea pe un ton aspru de staccato. 
Pricepe odată: când pun mâna pe tine, îţi fac o gaură nouă-n 
fund. Nu... nu, nu mă interesează pe cine trebuie să strângi cu 
uşa. Dacă nu o faci până vineri, tu şi cu mine o terminăm... Să 
ştii că asta fac... 

işi ridică privirea, îl văzu pe Logan şi-i făcu semn către un 
scaun jerpelit. 

— Da... da, aşa-i mai bine. Ştiam eu că ne-nţelegem. Vineri. 

Doamna inspector Steel îşi închise mobilul şi zâmbi malefic. 

— Bucătărie la cheie pe dracu’. Lasă-i şi ţi se urcă în cap. 

Luă de pe birou un pachet de king-size şi-l flutură în direcţia lui 
Logan. 

— O ţigară? 

Logan refuză şi ea-i zâmbi din nou. 

— Nu? Mda, ai dreptate: e-un obicei al naibii de scârbos. 

Scoase o ţigaretă din pachet şi o aprinse de la cea pe care 
încă o fuma, înainte să strivească mucul pe pervaz. 

— Ce pot face pentru tine, domnule Erou al Poliţiei? îl întrebă, 
lăsându-se pe spate, cu capul învăluit în fum proaspăt de ţigară. 

— „Plutitorul” dumneavoastră: Domnul Fără Rotule. 

Steel ridică o sprânceană. 

— Ascult. 

— Cred că e George „Geordie” Stephenson. Era un ajutor al lui 
Malcolm Melennan... 

— Malk Cuţitul? La naiba, nu credeam că face afaceri pe-aici. 

— Umblă vorba că Geordie a fost trimis să facă o înţelegere cu 
departamentul de urbanism: trei sute de case pe centura verde. 
Tipul a zis nu şi Geordie l-a împins sub un autobuz. 

— Nu te cred, zise ea atât de uimită încât îşi scoase ţigara din 
gură. Cineva de la urbanism să refuze mita? 

Logan ridică din umeri. 

— Mă rog, se pare că lui Geordie îi plăceau caii. Numai că 
Doamna Noroc nu e prietenă cu el. Şi avea treabă cu pariorii 
locali pentru o sumă frumuşică. 

Doamna inspector Steel se lăsă din nou pe spate, scobindu-se 
între dinţi cu o unghie ciobită. 

— Sunt impresionată, zise ea în cele din urmă. De unde-ai 
auzit? 

— De la Colin Miller. E reporter la P &J. 

Inspector Steel trase adânc din ţigară, până când vârful 
străluci într-un portocaliu fierbinte. Fumul i se strecura afară din 
nas în vreme ce îl examina tăcută pe Logan. Camera se micşoră, 
pereţii fiind învăluiţi în fumul gros de tutun, până când nu se mai 
zări decât capătul aprins al ţigării. 

— Inschy mi-a zis că tu conduci cazul copilului din punga de 
gunoi. 

— Da, doamnă. 

— Imi spune că nu eşti de lepădat. 

— Vă mulţumesc, doamnă. 

Numai că nu era sigur dacă fusese realmente un compliment 
sau nu. N 

— Nu-mi mulțumi mie. Dacă nu eşti o pacoste, lumea vede. |ţi 
dă de lucru. 

li zâmbi prin fum, iar Logan simţi un mic fior pe şira spinării. 

— Inschy şi cu mine: am povestit despre tine. 

— Da? 

Urma ceva neplăcut: simţea el. 
— E ziua ta norocoasă, domnule Erou al Poliţiei. Mai primeşti o 
şansă să străluceşti. 

Logan se duse direct la inspectorul Insch. Inspectorul stătea 
pe marginea biroului ca un vultur mare, rotund şi asculta calm 
cum Logan se plângea că doamna inspector Steel îi pusese în 
cârcă şi ancheta celui fără genunchi. Era doar un sergent! Nu 
putea să se ocupe de mai multe cazuri de crimă în acelaşi timp! 
Insch îl ascultă, ţâţâi şi-l compătimi, apoi îi spuse că situaţia era 
nasoală peste tot şi că n-ar trebui să facă în halul ăla pe victima. 

— Ce mai ai la cazul cu punga de gunoi? întrebă Insch. 

Logan strânse din umeri. 

— Apelul a fost lansat la televizor aseară, aşa că avem o 
grămadă de declaraţii de trecut în revistă. Am avut şi o babă 
care spunea că putem să abandonăm căutarea, pentru că micuța 
„Tiffany” se joacă la nisip în grădină. 

Clătină din cap. 

— Cotoroanţă nebună... în orice caz, am o duzină de poliţişti 
care verifică lista. 

— Deci, practic, stai cu mâinile-n sân până mai apare ceva, 
nu? 

Logan roşi, apoi admise că aşa era. 

— Şi-atunci ce te opreşte să faci ceva săpături în chestia cu 
„plutitorul”? 

— Păi, nimic, dar... 

încercă să nu se uite în ochii lui Insch. 

— Sunt datele cazului... 

— Pune un agent să preia telefoanele, zise Insch lăsându-se pe 
dosul său cel mare, cu braţele încrucişate. 

— ŞI... şi... 

Logan se opri şi dădu din mâini. Dintr-un motiv oarecare, nu 
putea rosti cuvintele: Sunt îngrozit c-aş putea s-o dau în bară. 

— Şi nimic, zise Insch. O poţi lua pe agenta Watson după ce 
termină la tribunal. 

Se uită la ceas. 

— Oricum n-am băgat-o în nici una din echipele de căutare. 

Logan doar se pleoşti puţin. 

— Hai, ce mai aştepţi? 

Inspectorul se ridică de pe birou şi scoase la iveală un pachet 
pe jumătate gol de Polo Mints, servindu-se el însuşi cu una 

înainte să răsucească folia de aluminiu ca pe un cartuş argintiu. 
— Poftim. 
Aruncă spre Logan micul pachet în formă de dinamită. 
— Zi-i că-i prima de Crăciun venită mai devreme. Acum valea 
şi la muncă. 


Când aflară că Logan are la morgă un cadavru care ar putea fi 
Geordie Stephenson, cei de la Poliţia din Lothian şi Borders fură 
încântați. Inainte să dea o petrecere cu tort şi baloane, voiră să 
se asigure că mortul lui Logan era într-adevăr susținătorul 
preferat al lui Malkie Cuţitul. Aşa că-i trimiseră prin e-mail tot ce 
aveau despre om: amprente, cazier şi o fotografie mare şi 
frumoasă pe care Logan o printă color. Douăsprezece exemplare. 
Geordie avea o faţă mare cu trăsături colţuroase, o freză umflată 
şi o mustață de vedetă porno. Exact genul de faţă care să se 
ducă şi să ceară bani ameninţător. Arăta mult mai terciuit şi palid 
acum că era mort, dar era categoric omul pe care-l scoseseră din 
port cu genunchii hăcuiţi. Şi ca să fie totul sigur, amprentele se 
potriveau perfect. 

Logan îi sună înapoi pe cei de la Lothian şi Borders să le dea 
veştile. Geordie Stephenson se ocupa acum de colectarea 
datoriilor în marele neant. Promiseră să-i trimită şi lui Logan nişte 
tort. 

Acum că avea un răspuns pozitiv la identificare, urma să afle 
cine-l omorâse. Şi Logan era dispus să parieze că era ceva legat 
de obiceiul lui Geordie de a juca la jocurile de noroc. Aşa că asta 
însemna să-i ia la rând pe agenţii de pariuri din Aberdeen. Să 
arate faţa lui Geordie şi să vadă cine pune botul. 

Logan trecu prin micul lui comandament în drum spre ieşire ca 
să se asigure că totul mergea în continuare ca pe roate. La 
indicaţiile lui Insch, o lăsase la comandă pe o agentă cu un 
aspect eficient, cu păr şaten-nisipos şi sprâncene groase, să se 
ocupe de telefoane şi să coordoneze agenţii care mergeau din 
uşă-n uşă. Stătea la masa aglomerată cu o pereche de căşti, 
notând încă o posibilă identitate pentru fata moartă. Apoi îl puse 
la curent cu cele mai noi descoperiri, lucru care dură trei 
secunde - nu erau nici unele - şi promise să-l sune pe mobil dacă 
apare ceva. 

Odată chestia asta rezolvată, mai avea doar s-o ia pe agenta 
Watson de la tribunal şi să se apuce de treabă. 


Încă mai stătea în sala principală de judecată, privind un tânăr 

uriaş cu faţa mâncată de vărsat cum depune mărturie. Agenta 
Watson îşi ridică privirea şi-i zâmbi lui Logan în vreme ce acesta 
se aşeză lângă ea. 

— Cum merge? şopti. 

— Merge. 

Puştiul de la bara martorilor n-avea mai mult de douăzeci şi 
unu de ani, iar transpiraţia îi făcea faţa înroşită şi plină de coşuri 
să strălucească în luminile tribunalului. Era masiv. Nu gras, ci 
doar cu oase mari. Maxilar mare, mâini mari, braţe lungi şi 
osoase. Costumul gri împrumutat de la Serviciul de Procuratură 
al Coroanei ca să-l facă să pară mai credibil în calitate de martor 
era mult prea mic pentru el, întinzându-se pe la cusături de 
fiecare dată când se mişca. Părul lui blond şi murdar arăta ca şi 
cum nu mai văzuse un pieptene de multă vreme, iar mâinile mari 
i se zbăteau şi se agitau în vreme ce el se bâlbâia vorbind despre 
întâlnirea sa cu Gerald Cleaver. 

Un băiat de unsprezece ani, bătut în asemenea hal de tatăl 
său încât ajunsese să petreacă trei săptămâni la Spitalul de Copii 
din Aberdeen. Şi acolo sare din lac în puț, când Gerald Cleaver, 
infirmier de noapte, îşi exersează propriile-i „maniere la 
marginea patului”, în timp ce copilul e legat de pat. Supunându-l 
la perversiuni care ar face şi un star porno să roşească. 

Procurorul scoase cu blândeţe amănunte de la el, vorbind 
calm şi încurajator chiar şi când începuseră să-i curgă lacrimile. 

Logan se uita de la membrii juriului la acuzat în timp ce băiatul 
povestea. Cei cincisprezece bărbaţi şi femei păreau îngroziţi de 
ceea ce auzeau. Dar faţa lui Gerald Cleaver rămase la fel de 
inexpresivă ca o bucată de unt. 

Procurorul mulţumi martorului pentru curajul său şi-l lăsă pe 
mâinile avocatului apărării. 

— Hai că-ncepe. 

Vocea lui Watson deborda de încântare când Sandy Alunecosul 
se ridică, îşi lovi prieteneşte clientul pe umăr şi se îndreptă spre 
juriu. Cu mişcări lejere, se rezemă de balustrada înaltă din faţa 
boxei şi zâmbi către adunarea de bărbaţi şi femei. 

— Martin, zise el, privind nu la tânărul care tremura, ci la juriu, 
nu-ţi este străin acest tribunal, nu-i aşa? 

Procurorul sări în picioare de parcă ar fi băgat cineva în el o 
mie de volţi. 

— Obiectez. Trecutul martorului nu are nici o legătură cu acest 
caz care se judecă. 

— Onorată instanţă, încerc doar să stabilesc credibilitatea 

acestui martor. 

Judecătorul privi în jos, prin ochelari şi zise: 

— Puteţi continua. 

— Mulţumesc, onorată instanţă, zise Şarpele. Martin, ai mai 
fost în faţa acestei instanţe de treizeci şi opt de ori, nu-i aşa? 
Intrare prin efracţie, tâlhărie, numeroase acuzaţii de posesie de 
droguri, o acuzaţie de posesie cu intenţie de trafic, furt din 
magazine, incendiere, exhibiţionism... 

Făcu o pauză. 

— Când aveai paisprezece ani, ai încercat să faci sex cu o 
minoră şi când aceasta te-a refuzat ai bătut-o în aşa hal că a 
avut nevoie de patruzeci şi două de copci pentru a i se 
recompune faţa. Nu va avea niciodată copii. Şi chiar ieri ai fost 
arestat pentru că te masturbai într-un vestiar de femei... 

— Onorată instanţă, obiectez. 

Şi aşa continuară în următoarele douăzeci de minute. Sandy 
Şarpele desfiinţă calm martorul, lăsându-l o epavă cu faţa 
stacojie transpirată şi plângând cu sughiţuri. Fiecare dintre 
umilinţele la care fusese supus de Gerald Cleaver fu explicată ca 
fiind fantezia bolnavă a unui copil cu o nevoie disperată de 
atenţie. Până când, în cele din urmă, Martin sărise la avocat, 
urlând: 

— Te omor! 

Fu imobilizat. 

Sandy Şarpele clătină din cap cu tristeţe şi scuză martorul. 

Watson înjură tot drumul înapoi spre celule, dar se înveseli 
când Logan îi spuse despre noua misiune. 

— Inspectorul Steel vrea să mă ocup de Geordie Stephenson: 
cadavrul pe care l-au pescuit din port, zise el în vreme ce 
străbăteau coridorul lung care unea sala de judecată numărul 
unu cu celulele de detenţie. l-am spus că aş avea nevoie de un 
ajutor şi Insch a fost de acord să fii tu. A zis c-o să mă ţii pe 
drumul cel drept. 

Watson zâmbi, bucuroasă de compliment, neştiind că Logan îl 
inventase el însuşi. 

Martin Strichen fusese escortat din sală direct în celulă. Când 
Logan şi Watson ajunseră acolo, stătea pe o banchetă îngustă cu 
capul în mâini, gemând încet sub luminile pâlpâitoare de 
deasupra. Partea din spate a jachetei costumului său împrumutat 
plesnea pe el, cusătura devenind tot mai vizibilă la fiecare 
suspin. 

Uitându-se la el, Logan nu ştia ce să creadă. Era îngrozitor că 

un copil trebuise să treacă prin abuzurile la care Cleaver îşi 
supunea victimele. Chiar şi-aşa, vorbele lui Sandy Alunecosul îi 
rămăseseră în minte. Lista aceea de delicte. Martin Strichen era 
un mic netrebnic. Dar asta nu însemna că nu suferise în mâinile 
lui Gerald Cleaver. 

Watson semnă pentru Martin Strichen şi îl conduseră, legat la 
mâini şi smiorcăindu-se, prin clădire şi spre ieşirea din spate. Era 
doar puţin de mers până la maşina de poliţie pe care o luase 
Logan. În vreme ce Watson îi apăsă capul în jos, să nu se 
lovească, Strichen zise: 

— Avea paisprezece ani. 

— Ce? 

Watson se uită în ochii roşii şi umflaţi ai lui Martin Strichen. 

— Fata. Amândoi aveam paişpe. Ea voia, dar eu n-am putut... 
N-am forţat-o... N-am putut s-o fac. 

O picătură mare, în formă de lacrimă, atârna de vârful nasului 
lui şi ea o privi cum cade încet, sclipind în lumina după-amiezii. 

— Sus mâinile. 

li puse centura de siguranţă, asigurându-se că poliţia 
Grampian nu ajungea la tribunal apărându-se în faţa unei 
reclamaţii de neglijenţă, în caz că loveau maşina. Când părul îi 
atinse în treacăt faţa, îl auzi şoptind: 

— Nu voia să se oprească din râs... 


Lăsară pasagerul la închisoarea Craiginches. Odată terminată 
procedura complicată de predare şi luare în custodie, erau gata 
să înceapă ancheta inspectorului Steel. 

Logan şi Watson îşi croiră drum prin cele mai insalubre agenţii 
de pariuri din Aberdeen, arătând personalului fotografia de star 
porno a lui Geordie Stephenson şi obţinând în schimbul efortului 
lor doar priviri goale. Nu avea nici un rost să se ducă la cele mari 
- William Hill şi Ladbrokes - nu prea era probabil ca ei să 
hăcuiască genunchii lui Geordie cu o macetă dacă nu-şi plătea 
datoriile. 

Dar Turf'n Track din Sandylands era exact genul acela de loc. 

Magazinul fusese o brutărie în anii şaizeci, când cartierul era 
într-o zonă un pic mai bună. Nu cu mu/t mai bună, dar erau zilele 
în care puteai să ieşi pe stradă şi după lăsarea întunericului. 
Agenţia făcea parte dintr-un ansamblu de patru clădiri la fel de 
vechi şi dărăpănate. Toate erau acoperite de graffiti, toate aveau 
grilaje mari de metal la ferestre şi în toate se pătrunsese prin 
efracţie şi se jefuise de mai multe ori. In afară de Turf'n Track, 

care fusese jefuit doar o dată de când se ştia. Şi asta numai 
pentru că fraţii McLeod îl vânaseră pe tipul care dăduse buzna în 
magazinul tatălui lor, fluturând o armă cu pat scurt şi-l 
torturaseră până murise cu o brichetă cu gaz şi un cleşte cu vârf 
ascuţit. Conform declaraţiilor. 

Imobile ale primăriei înconjurate de magazine-blocuri de beton 
cu trei sau patru etaje, ridicate în grabă şi lăsate în paragină. 
Dacă aveai urgent nevoie de-o casă şi n-aveai bani şi pretenţii, 
acolo ajungeai. _ 

Un afiş de la băcănia de alături anunţa: „DISPARUT: PETER 
LUMLEY” sub o fotografie color cu figura puştiului de patru ani, 
zâmbind şi plină de pistrui. Un şmecheraş desenase o pereche de 
ochelari, o mustață şi scrisese „RAZ O IA IN CUR”. 

La Turf'n Track nu erau anunţuri publice: doar ferestre negre 
şi un semn de plastic verde cu galben. Logan împinse uşa către 
interiorul întunecat, unde aerul era greu din cauza ţigărilor rulate 
în palmă şi a mirosului de câine ud. Pe dinăuntru era chiar mai 
părăginit decât afară: scaune de plastic murdare, de un 
portocaliu mizerabil, un linoleum lipicios cu arsuri de ţigară şi 
găuri adânci până la podeaua de beton. Lemnărie atât de 
impregnată cu fumul a generaţii întregi de ţigări încât era de un 
negru lipicios. Tejgheaua până la înălţimea pieptului străbătea 
încăperea, ţinându-i pe pariori departe de hârţoage, de casele de 
bani şi de uşa către camera din spate. Un bătrân stătea în colţ, la 
picioare cu un alsacian cenuşiu cu botniţă şi-o doză de Export în 
mână. Atenţia îi era fixată pe ecranul de televizor unde nişte 
câini fugeau în jurul unei piste. Logan fu surprins să vadă acolo 
un pensionar. Credea că le e prea frică să iasă singuri. Apoi omul 
îşi luă ochii de la televizor pentru a-i examina pe nou-veniţi. 

Avea tatuaje pe tot gâtul: flăcări şi cranii, iar ochiul drept 
acoperit cu albeaţă şi orb. 

Logan simţi că e tras de mânecă, iar agenta Watson îi şuieră în 
ureche: 

— Ala nu e... 

Dar bătrânul le-o luă înainte strigând: 

— Domnule McLeod! Au venit nişte nenorociţi de la poliţie să 
vă caute! 

— Hai, hai, Dougie, nu-i frumos, zise Logan, păşind spre 
bătrân. Alsacianul fu în picioare într-o clipă, cu dinţii dezgoliţi, cu 
un mârâit care îi ridică părul pe ceafă lui Logan. Un fir de salivă 
se scurgea printre dinţii sparţi ai animalului. Era un câine bătrân, 
dar suficient de rău cât să-l înspăimânte de moarte. 


161 


Toată lumea rămase pe loc. Câinele continuă să mârâie, 
bătrânul continuă să se uite urât, iar Logan continuă să spere că 
nu va fi nevoie să fugă ca să-şi scape pielea. In cele din urmă, o 
faţă rotundă se ivi în uşa camerei din spate. 

— Dougie, ce ţi-am zis eu despre câinele ăla nenorocit? 

Bătrânul schiţă un zâmbet, arătându-şi dinţii verzi şi maronii. 

— Ai zis că dacă vin porcii, să-l las să le rupă naibii gâturile. 

Nou-venitul se încruntă, apoi un zâmbet îi împărţi faţa în două. 

— Mada, ai dreptate. Aşa am zis. 

Era cam cu treizeci de ani mai tânăr decât Doug, dar bătrânul 
încă i se adresa cu „domnule” McLeod. 

Simon McLeod moştenise trăsăturile aspre ale tatălui său. 
Urechii sale stângi îi lipsea o bucată, graţie unui rottweiler pe 
nume Killer, al cărui cap orna acum biroul din spate. 

— Deci ce vreţi voi, ticăloşilor? întrebă el, punându-şi mâinile 
mari pe tejghea. 

Logan scoase o fotografie color a lui Geordie şi o ţinu în faţa 
sa. 

— Il recunoşti pe omul ăsta? 

— Du-te dracului. 

Nici măcar nu se uitase la poză. 

— Drăguţă ofertă, dar trebuie s-o refuz. 

Logan trânti fotografia pe tejgheaua jegoasă. 

— Acum: îl recunoşti? 

— Nu l-am mai văzut niciodată. 

— Era un ins cu gura mare din Edinburgh. A venit aici să se 
ocupe de o treabă pentru Malk Cuţitul. A făcut nişte pariuri mari 
şi nu le-a onorat. 

Figura lui Simon McLeod se întunecă. 

— Noi n-avem prea mulţi care nu onorează. E împotriva 
politicii noastre de management. 

— la mai uită-te, domnule McLeod. Eşti sigur că nu-l recunoşti? 
A sfârşit plutind cu faţa-n jos în port, cu rotulele lipsă. 

Ochii lui McLeod se deschiseră larg şi bărbatul se bătu cu 
palma pe gură. 

— Oh, el! Doamne, acum că ai adus vorba, îmi aduc aminte că 
parcă i-am hăcuit rotulele şi l-am aruncat în port! Christoase, de 
ce n-ai zis aşa mai devreme? Mda: l-am omorât şi nu-s destul de 
deştept ca să mint când vine poliţia aicea să pună întrebări 
idioate. 

Logan îşi muşcă limba şi numără până la cinci. 

— II recunoşti? 

— Du-te şi trage-ţi-o şi ia-ţi şi târfa cu tine. Mirosul îl supără pe 
Winchester. 

Arătă spre alsacianul care mărâia. 

— Şi chiar dacă l-aş recunoaşte, mai repede-aş mânca rahat 
de la o curvă din cur decât să-ţi zic ţie. 

— Unde e fratele tău, Colin? 

— Nu-i treaba ta; acolo e. Acuma ai de gând să te cari naibii 
sau nu? 

Logan fu nevoit să admită că nu mai avea prea multe de făcut 
acolo. Ajunsese până la uşă când un gând îi trecu prin cap şi se- 
ntoarse. 

— Hăculite, zise el. De unde-ai ştiut că rotulele omului au fost 
hăcuite? Eu n-am zis nimic de asta. Am zis doar că lipseau. 

McLeod doar râse. 

— Mda, bine zis, domnişoară Marple!?. Când cineva sfârşeşte 
în port fără genunchi, ca ăsta, e un mesaj. Nu-i un mesaj foarte 
bun dacă nu pricepe toată lumea. Orice nemernic din oraş ştie că 
nu se face ce-a făcut el. Acum valea! 


Stătură afară, în capul scărilor de la Turf'n Track, privind norii 
întinzându-se pe cer. Soarele palid reuşea să înmoaie frigul, iar 
Logan privi o pereche de pungi de plastic care se fugăreau pe 
trotuar în faţa magazinelor. 

Agenta Watson se rezema de balustrada de oţel care trecea 
prin faţa clădirilor fortificate. 

— Ce facem acum? 

Logan ridică din umeri. 

— N-aveam cum să scoatem ceva de la fraţii McLeod. Am fi 
putut să luăm vreo doi clienţi de-ai lor, dar îl vezi tu pe Dougie 
cedând şi spunând tot ce-are pe suflet? 

— Ce-are el, nu. 

— Aşa că acum le vârâm poza sub nas altor proprietari de 
magazine de pe-aici. Nu se ştie niciodată. Dacă nu aducem vorba 
de fraţii McLeod, poate chiar ne spun ceva. 

Patronul din Liverpool al restaurantului chinezesc cu mâncare 
la pachet nu recunoscu faţa lui Geordie şi nici angajaţii lui 
aberdonieni. Magazinul de casete video se închisese cu ani în 
urmă, deşi ferestrele erau încă pline de afişe cu uitate filme de 
top şi filme „disponibile direct pe video”, abia vizibile printre 


19 Personaj feminin al romanelor Agathei Christie, o bătrână cu 
veleităţi de detectiv. 

mâzgălelile cu spray. Ultimul pe stradă era o combinaţie de 
chioşc de ziare, aprozar şi magazin de băuturi. Proprietarul 
aruncă o privire spre uniforma agentei Watson şi avu un acces 
subit de laringită. Dar îi vându lui Logan un pachet de bomboane 
extra-mentolate. 

Din nou afară, norii întunecaseră cerul, iar lumina zilei cedă în 
faţa primelor picături mari de ploaie ce începuseră să cadă. 
Loveau betonul cu un sunet slab, una câte una, lăsând în urmă 
cercuri gri-închis care se uniră când zăgazurile cerului se 
rupseră. Cu haina pe cap, Logan alergă spre duba lor ruginită. 
Watson ajunsese acolo prima şi pornise ventilatorul. Se aşezară 
fierbând încet, în timp ce ventilatorul se chinuia să dezaburească 
parbrizul; împărţiră un pachet de bomboane mentolate, privind 
siluetele înceţoşate care alergau spre uşile magazinelor ca să 
scape de ploaie sau ca să ia o gustare cu pui în mijlocul după- 
amiezii, sau pentru ultimul număr din Leather and Chains 
Monthly. 

Simon McLeod punea ceva la cale. Numai că fraţii McLeod 
mereu puneau ceva la cale. Problema era să o dovedească. 
Făceau parte din şcoala veche: acolo unde lecţiile se învățau cu 
ciocanul. Nimeni n-a văzut nimic niciodată. Nimeni nu chiţăia. 

— Incotro? 

Logan strânse din umeri. 

— La următorii agenţi de pariuri de pe listă, bănuiesc. 

Agenta Watson băgă maşina în marşarier şi ieşi cu spatele din 
parcare. Farurile clipeau, transformând scările în pumnale de 
argint. Aproape că ajunseseră la drumul principal, când o maşină 
particulară verde-ruginiu apăru de nicăieri. Watson apăsă cu 
putere frânele, urlă „La dracu'!” şi opri motorul. 

Când maşina parcă agresiv în faţă la Turf'n Track, ea lăsă 
geamul în jos şi dădu drumul la o ploaie de înjurături. Cele mai 
multe referindu-se la fundul şoferului din maşina cu pricina şi la 
bocancul lui Watson. Se opri în mijlocul propoziției. 

— O, Doamne. Imi cer scuze, domnule! 

Logan îşi ridică o sprânceană. 

Ea roşi. 

— Am cam uitat că eraţi aici. Adică, nici n-a semnalizat, nici 
nimic. Îmi cer scuze. 

Logan trase aer în piept şi se gândi la ceea ce-i spusese 
inspectorul Insch legat de privilegiile care vin odată cu rangul. Nu 
putea să stea acolo şi să nu spună nimic. Era în uniformă, ce 
Dumnezeu! Dacă ajungea la urechile presei? 

— Ai impresia că o agentă de poliţie, în uniformă completă, 
aplecată în afară pe geamul maşinii, care înjură până nu mai 
poate, face vreun bine poliţiei? 

— Nu m-am gândit, domnule. 

— Jackie, un astfel de comportament ne face pe toţi să arătăm 
ca o adunătură de idioţi. Enervezi pe oricine vede sau aude de la 
altcineva. Şi îţi pui slujba în pericol. 

Roşeaţa ei trecu de la culoarea căpşunei la cea a sfeclei. 

— Eu... scuze. 

O lăsă să fiarbă în linişte până numără la zece, înjurând în 
sinea sa, Sperase ca de data asta s-o impresioneze cu replica lui 
isteaţă sau cu raţionamentul lui deductiv. S-o facă să vadă ce tip 
extraordinar era el. Genul de tip cu care să se culce de două ori. 
Nu era inclus în plan să-i facă morală. Poate să uite de morală, 
da... 

Opt. Nouă. Zece. 

— Haide, zise el, încercând să-i zâmbească prietenos. Nu zic 
nimic dacă nu zici nici tu. 

Fără să-l privească în ochi, Watson îi spuse: 

— Mulţumesc, domnule şi porni maşina. 

Atmosfera din maşină rămase rece tot restul drumului până 
terminară agenţiile de pe lista lui Logan. Agenta Watson îi 
spunea „domnule” şi-i răspundea la întrebări, dar nu se oferea 
voluntar la dialog decât dacă avea o legătură pertinentă cu 
cazul. 

Era o după-amiază de rahat. 

Se târau cu maşina de la una la alta. 

— L-aţi văzut pe omul acesta? 

— Nu. 

Câteodată, „nu”-ul era însoţit de un „duceţi-vă naibii” gratuit, 
iar alteori acel „duceţi-vă naibii” nu era rostit. Doar sugerat. Cu 
excepţia proprietarului şi a personalului de la J. Stewart şi Fiul: 
agenţia de pariuri fondată în 1974 în Mastrick. Care fuseseră 
surprinzător de amabili cu ei. Suspect de amabili. 

— lisuse, asta a fost ciudat, zise Logan când se urcară înapoi 
în maşină. Uite, încă ne zâmbesc. 

Arătă prin parbriz spre o femeie masivă cu păr gri tern prins 
într-un coc în vârful capului. Le făcu şi ea cu mâna. 

— Mi s-au părut destul de amabili, zise Watson, manevrând 
maşina pentru a ieşi din parcare. Fu tot ce spuse vreme de un 
ceas. 

— N-ai mai întâlnit-o niciodată pe Ma Stewart? întrebă Logan 
în vreme ce se îndreptau înapoi spre secţie. 

Când agenta Watson nu-i răspunse, o luă ca pe un nu. 

— Am arestat-o o dată, zise el când treceau pe Lang Stracht, 
şoseaua lată despărțită în benzi pentru autobuze şi 
pseudorefugii, presărate din loc în loc cu piloni şi treceri de 
pietoni. Materiale pornografice. Le vindea elevilor din portbagajul 
unui Ford Anglia vechi. Nimic prea exagerat - fără animale sau 
chestii de genul ăsta: doar hardcore nemţesc, tradiţional. Casete 
video şi reviste. 

Pufni. 

— Jumătate din afurisiţii de copii din Mastrick ştiau mai multe 
despre sex decât profesorul de biologie. Am fost chemaţi când o 
copilă de opt ani a întrebat dacă se poate rămâne însărcinată 
după fisting”. 


20 Practică sexuală care presupune introducerea pumnului, eventual 

Agenta Watson schiţă un zâmbet din colţul gurii. 

Birourile de la Press and Journal rămaseră în urmă pe stânga, 
iar Logan tresări. Din cauza entuziasmului şi a panicii de a fi fost 
pus responsabil în cazul cu punga de gunoi, uitase cu totul de 
vizita lui Colin Miller din dimineaţa aceea. Tot nu vorbise cu 
inspectorul Insch în legătură cu solicitarea de exclusivitate. Şi 
Miller zisese că are şi mai multe informaţii despre „Geordie”. 
Logan îşi scoase telefonul să-l sune pe inspectorul Insch, dar nu 
ajunse mai departe de tastarea primelor două cifre. 

O voce întreruptă izbucni din staţie. Cineva îl bătuse pe Hoitar. 


Nu doriseră să se ajungă la aşa ceva. Asta fusese răspunsul pe 
care făptaşii îl dăduseră poliţiei şi presei. Voiseră doar să se 
asigure că odraslele lor sunt în siguranţă. Pentru că nu era 
corect, nu? Un adult ca el să dea târcoale porţilor şcolii. Şi nici nu 
era pentru prima dată când o făcea. In cele mai multe după- 
amiezi era prin preajmă tocmai când ieşeau copiii de la şcoală. Şi 
nu era în toate minţile. Toată lumea ştie că nu e în toate minţile. 
Şi pute. Aşa că nu e în regulă. 

Şi ce dacă fusese jumulit un pic? Nu era vorba că voiseră să 
ajungă chiar aşa departe. Dar dispăruseră copii! Pricepeţi? Copii. 
Copii cum sunt cei care merg la Şcoala Primară Garthdee. Copii 
ca ai lor. Să fi venit mai repede poliţia, lucrurile nu mai scăpau 
de sub control. Dacă veneau când fuseseră chemaţi, nimic din 
toate astea nu se întâmpla. 

Aşa că, dacă stăteai să te gândeşti bine, numai poliţia era de 
vină. 


Omul aflat de cealaltă parte a mesei de interogatoriu avusese 
parte şi de zile mai bune. De exemplu, cea de ieri. Fusese ultima 
dată când Logan dăduse ochii cu Bernard Duncan Philips, 
cunoscut drept Hoitarul. Era destul de murdar şi-atunci, dar 
măcar nasul nu-i arăta ca şi cum cineva îl pocnise cu un baros. 
Vânătăile deja i se întindeau pe faţă şi un ochi îi era închis din 
cauza umflăturii, cu pielea de un purpuriu intens. Barba îi era 
curată şi ţepoasă pe-o parte, unde cei de la spital îi spălaseră 
sângele uscat. Buza îi era umflată ca un cârnat şi zvâcnea de 
fiecare dată când zâmbea. Ceea ce nu se întâmpla des. 

Acuzaţiile aduse împotriva lui de „părinţii preocupaţi” care-l 
snopiseră erau prea grave să fie ignorate. Astfel că, imediat după 


şi a antebraţului, în vagin sau anus. 
167 


ce fusese externat de la Urgenţe, se trezise în custodia poliţiei. Şi 
era compatibil cu profilul dat de cei de la Lothian şi Borders: 
bărbat alb, trecut de douăzeci de ani, probleme mentale, slujbă 
necalificată, fără iubită, locuia singur. Singura eroare era lipsa 
studiilor. Hoitarul avea o diplomă în istorie medievală. 

Numai că, aşa cum spusese Insch, uite cât de mult îi folosise. 

Fusese un interogatoriu lung, dificil şi extrem de complicat. De 
fiecare dată când se părea că vor obţine vreun fel de declaraţie 
consistentă de la Hoitar, el începea să bată câmpii. Tot timpul se 
legăna uşor în faţă şi-n spate pe scaun. Dat fiind că Hoitarul era 
bolnav mintal, fură nevoiţi să aducă un „adult corespunzător” ca 
să fie siguri că totul era legal, astfel că un asistent social de la 
închisoarea Craiginches fu nevoit să stea lângă Hoitar câtă 
vreme acesta se legăna şi bătea câmpii şi putea. 

Camera de interogatoriu duhnea de-ţi muta nasul. Parfum de 
Animal în Descompunere şi Deodorant Pour Homme. Hoitarul 
chiar avea nevoie de o baie, iar inspectorul Insch se folosi de 
prima ocazie ivită să iasă naibii de-acolo, lăsându-i pe Logan şi 
pe asistentul social să sufere în timp ce el se duse să verifice 
declaraţia incoerentă a Hoitarului. 

Logan se foi pe scaun şi se întrebă pentru a 'nşpea oară unde 
se dusese inspectorul. 

— Mai vrei o cană de ceai, Bernard? întrebă el. 

Bernard nu spuse nimic, ci doar continuă să îndoaie în 
jumătate, iar şi iar, o bucată de hârtie. Şi când aceasta fu 
împăturită atât de strâns că ajunse doar un mic cocoloş care nu 
mai putea fi împăturit, o despături cu atenţie şi o luă de la capăt. 

— Ceai? Bernard? Mai vrei nişte ceai? 

Împătureşte. Împătureşte. Împătureşte. 

Logan se cufundă în scaun şi-şi lăsă capul pe spate până 
ajunse să privească în tavan. Plăci cenușii de plafon, genul cu 
pete. Din acelea care semănau cu suprafaţa lunii. Doamne, ce 
se plictisea. Şi era aproape şase! Trebuia să se întâlnească cu 
agenta Jackie Watson la un pahar, în linişte. 

Împătureşte. Împătureşte. Împătureşte. 

Logan şi asistentul social se plânseră puţin despre cele mai 
recente meciuri ale clubului de fotbal Aberdeen, înainte să 
revină” la tăcere şi încruntare. 

Impătureşte. Impătureşte. Impătureşte. 

La şase şi douăzeci şi trei, inspectorul îşi băgă capul pe uşa 
camerei de interogatoriu şi-i ceru lui Logan să vină pe hol. 

— Ai scos ceva de la el? îl întrebă Insch când se aflau amândoi 

afară. 

— Doar un damf cumplit! 

Insch îşi aruncă un drops cu fructe în gură şi mestecă gânditor. 

— Ei bine, declaraţia lui se confirmă. Dubiţa primăriei îl lasă 
după muncă în acelaşi loc zilnic, înainte de ora patru. Face asta 
de ani buni. la autobuzul de patru douăzeci şi două spre 
Peterculter, fix ca pe ceas. N-a fost greu să găsim un şofer de 
autobuz care să-şi amintească de el, mirosul e greu de uitat. 

— lar staţia de autobuz e... 

— Chiar în faţa Şcolii Primare Garthdee. Se pare că a fost 
acolo la şcoală, înainte să înceapă să aibă probleme cu capul. 
Probabil că se simte mai în siguranţă cu o rutină familiară. 

— Şi vreunul dintre „părinţii preocupaţi” s-a deranjat să-l 
întrebe de ce era acolo în fiecare după-amiază? 

Insch fornăi şi se servi cu încă un drops. 

— Au întrebat pe naiba. Au văzut un individ zdrenţăros care 
miroase ciudat, pierzând vremea prin faţa şcolii şi-au decis să-l 
bată de să-i sară capacele. Nu-i ucigaşul nostru. 

Aşa că reveni în camera de interogatoriu cea mirositoare. 

— Eşti sigur că n-ai ceva ce vrei să ne spui, domnule Philips? 
întrebă Insch aşezându-se la loc pe scaunul său. 

Nu avea. 

— Bine, zise inspectorul. O să te bucuri să afli că am reuşit să 
coroborăm versiunea ta privind evenimentele. Ştiu că tu ai fost 
cel atacat, dar a trebuit să ne asigurăm că acuzaţiile împotriva ta 
n-aveau nici un temei, OK? 

Impătureşte. Impătureşte. Impătureşte. 

— OK. l-am rugat pe cei de la primărie să se asigure că eşti 
lăsat în altă parte după muncă de acum încolo. Mai jos pe drum. 
Nu în apropierea şcolii. Oamenii care te-au atacat nu-s prea 
isteţi. S-ar putea hotărî să mai încerce o dată. 

Linişte. 

— Le-am luat numele. 

Nu fusese greu, idioţii se identificaseră plini de mândrie! 
Scăpaseră străzile de un pedofil! Işi salvaseră copiii de la o 
soartă mai rea decât moartea! Nici nu le trecuse prin cap că 
tocmai comiseseră un atac criminal. 

— Aş vrea să-mi dai o declaraţie ca să putem să-i punem sub 
acuzare. 


Logan recunoscu semnalul şi scoase un carneţel, gata să 
noteze reclamaţia Hoitarului. 

Împătureşte. Îîmpătureşte. Împătureşte. 

Hârtia începuse să se rupă pe la colţuri, unde fusese 
împăturită în mod repetat. Un pătrat perfect se desprinse dintr- 
unul din colţuri, iar Hoitarul se încruntă înspre el. 

— Domnule Philips? îmi puteţi spune ce s-a întâmplat? 

Atent, bărbatul bătut rupse pătratul de hârtie şi-l puse în faţa 
sa. Era aliniat perfect cu marginile biroului. 

Apoi începu din nou să împăturească. 

Insch oftă. 

— OK. Ce-ar fi să scrie sergentul ce s-a întâmplat şi 
dumneavoastră să semnaţi? Ar fi mai uşor aşa? 

— Trebuie să-mi iau medicamentul. 

— Poftim? 

— Medicamentul. E ora la care trebuie să-mi iau 
medicamentul. 

Insch îl privi pe Logan. Strânse din umeri. 

— Probabil i-au dat nişte calmante la spital. 

Hoitarul se opri din împăturit şi-şi puse ambele mâini pe birou. 

— Nu calmante. Medicament. Trebuie să-mi iau medicamentul. 
Altfel, nu mă lasă mâine să merg la lucru. Mi-au scris o scrisoare. 
Trebuie să-mi iau medicamentul, altfel nu pot să mă duc la lucru. 

— Mai durează doar câteva minute, domnule Philips. Poate... 

— Nici o declaraţie. Nici un minut. Medicament. 

— Dar... 

— Dacă n-aveţi de gând să mă arestaţi sau să mă acuzaţi, 
sunt liber să plec. Nu mă puteţi forţa să fac o reclamaţie. 

Era lucrul cel mai logic pe care Logan îl auzise rostindu-l 
vreodată. 

Hoitarul tremură, strângându-se singur în braţe. 

— Vă rog. Vreau doar să mă duc acasă şi să-mi iau 
medicamentul. 

Logan privi figura distrusă, învineţită şi-şi puse jos stiloul. 
Hoitarul avea dreptate: nu-l putea obliga să depună o plângere 
împotriva celor care-i învineţiseră ochiul, îi crăpaseră buza, îi 
mişcaseră trei dinţi, îi fracturaseră o coastă şi-l loviseră în mod 
repetat în boaşe. Până la urmă, erau boaşele lui. Dacă el nu voia 
să fie pedepsiţi cei care le loviseră, era decizia lui. Dar cei de la 
poliţia Grampian nici n-aveau de gând să-i dea iar drumul pe 
străzi. Stupizii ăia puteau fi încă acolo. Probabil apăruse şi presa. 
„GLOATA LOCALA CAPTUREAZA SPERIETORUL DE COPILAŞI!” Nu, 
„9loata” suna prea negativ. În definitiv, oamenii ăştia violenţi şi 
proşti erau eroi. „PARINŢII CAPTUREAZA PEDOFILUL DE LA 


170 


PRIMĂRIE!”. Da, aşa mai mergea. 

— Sunteţi sigur, domnule Philips? întrebă Insch. 

Hoitarul dădu din cap. 

— Bine. In cazul acesta, vă dăm bunurile înapoi şi sergentul 
McRae o să vă ducă acasă. 

Logan înjură în surdină. Asistentul social zâmbi, bucuros că nu 
i se pusese lui în cârcă sarcina aceasta. Zâmbind cu gura până la 
urechi, îi strânse mâna lui Logan şi-şi luă tălpăşiţa. 

În vreme ce Bernard Duncan Philips semna pentru conţinutul 
buzunarelor sale, Insch încercă să se revanşeze faţă de Logan 
oferindu-i un drops cu fructe. Avea să se facă şapte şi jumătate 
sau opt până să se întoarcă el în oraş. Va trebui să-i spună lui 
Jackie c-avea să întârzie. Cu puţin noroc, avea să-l aştepte, dar, 
dat fiind comportamentul din acea după-amiază, nu era deloc 
sigur. 

— Deci clar nu e băiatul nostru, nu? zise Logan şi acceptă 
bombănind dropsul. 

— Nu. Doar un amărât nebun şi urât mirositor. 

Rămaseră privind silueta bătută şi învineţită cum se chinuie 
să-şi pună la loc şireturile. 

— Oricum, zise Insch, trebuie să o întind. Cortina se ridică 
peste o oră şi jumătate. 

II bătu pe Logan pe umăr şi se întoarse pe călcâie, fluierând 
uvertura. 

— Succes”, zise Logan către spatele inspectorului. 

— Mulţumesc, sergent. 

Insch îi făcu vesel cu mâna, fără să se întoarcă. 

— Nu, serios, chiar sper să cazi şi să-ţi rupi naibii un picior. 
Sau gâtul. 

Dar aşteptă până când uşa se închise şi Insch era prea departe 
ca să-l audă. 

Când în sfârşit Hoitarul şi lucrurile lui se reuniră, Logan zâmbi 
forţat şi-l conduse la parcarea din spatele clădirii. Un agent agitat 
îl prinse chiar când Logan semna pentru altă maşină. 

— Ofiţerul de serviciu zice că ai încă două mesaje de la un 
domn Lumley. 

Logan mormăi. Ar fi trebuit ca ofiţerul de legătură pentru 
familia Lumley să se ocupe de telefoanele alea. Şi-aşa avea 
destule pe cap. Dar se simţi vinovat aproape imediat. Bietul om 


21 În orig., Break a leg înseamnă la figurat „Succes”, iar la propriu 
„Să-ţi rupi un picior”. 

îşi pierduse fiul. Putea măcar să-l sune înapoi. Simţea cum 
începe să-l doară capul. 
— Spune-i că mă ocup de asta când mă-ntorc, da? 


leşiră prin spate. Fațada sediului poliţiei era luminată în 
întregime, iar reflectoarele camerelor de televiziune scoteau 
totul în relief. Erau cu duzinile. Poza Hoitarului avea să fie în 
toată ţara până la sfârşitul zilei. Şi nu conta că era sau nu 
nevinovat, până mâine la micul dejun, jumătate din populaţie 
avea să-i ştie numele. 

— Ştii, ar fi o idee bună să-ţi iei vreo două săptămâni liber de 
la muncă. Să-i laşi pe idioţi să uite? 

Hoitarul avea mâinile strânse în jurul centurii de siguranţă, 
mângâind-o cu delicateţe la fiecare şase secunde, ca să fie sigur 
că încă funcţionează. 

— Trebuie să muncesc. Omul n-are nici un sens fără muncă. 
Ne defineşte. Fără definiţie, nu existăm. 

Logan ridică o sprânceană. 

— OK... 

Omul nu era doar schizofrenic, era nebun. 

— Spui prea des „OK”. 

Logan deschise gura, se gândi mai bine şi o închise la loc. Nu 
avea nici un rost să se certe cu un nebun. Dacă voia aşa ceva, 
putea foarte bine să se ducă acasă şi să stea de vorbă cu maică- 
sa. In loc de asta, conduse prin ploaia care slăbea în intensitate. 
Până ajunseră la mica fermă a Hoitarului se oprise cu totul. 

Inaintă cu maşina cât ţinea drumul. Echipa de salubritate a 
primăriei muncise din greu toată ziua. Două containere mari 
pentru deşeuri se zăreau în lumina farurilor. Fiecare dintre ele 
era de mărimea unui microbuz, cu vopseaua galbenă sărită şi 
zgâriată, aşezate printre buruieni chiar lângă adăpostul numărul 
unu. Nişte lacăte mari ţineau uşile containerelor închise, de 
parcă ar fi avut cineva de gând să pătrundă şi să ia cadavrele de 
animale care putrezeau în interior. 

Logan auzi un mic suspin lângă el şi-şi dădu seama că lacătele 
erau, probabil, o idee bună. 

— Frumoasele mele mortăciuni... 

Lacrimi se scurgeau pe obrajii învineţiţi şi se pierdeau în barba 
Hoitarului. 

— Nu i-ai ajutat? întrebă Logan, arătând spre containere. 

Hoitarul scutură din cap, cu părul lui lung legănându-se înainte 
şi înapoi, ca un drapel funerar. Vocea îi era chinuită şi joasă. 

— Cum să-i ajut pe vizigoți să despoaie Roma? 

Cobori din maşină şi păşi peste buruienile strivite spre 
adăpost. Uşa era deschisă, astfel că farurile lui Logan cădeau pe 
podeaua goală din beton. Mormanele de animale moarte 
dispăruseră. Un adăpost era gata, mai rămăseseră două. 

Logan îl lăsă suspinând încet în faţa clădirii goale a fermei. 

Seara nu decursese exact cum plănuise Logan. Agenta Watson 
mai era încă la bar când el ajunse acolo, dar tot mai făcea pe 
deşteapta după mustrarea lui. Sau poate că-l înconjura încă un 
miros de Hoitar, chiar dacă mersese cu geamurile maşinii 
deschise tot drumul de întoarcere? „Oh, cum persistă duhoarea 
ta..."72. Indiferent despre ce era vorba, îşi petrecu cea mai mare 
parte a timpului vorbind cu ticălosul de Simon Rennie şi cu o altă 
agentă pe care Logan nu o recunoscu. Nimeni nu fu nepoliticos 
cu el, dar nu se poate spune că se dăduseră peste cap să-l facă 
să se simtă binevenit. Trebuia să fie o petrecere! Il găsise pe 
Richard Erskine. Viu! 

Logan puse capăt serii după doar două halbe şi-o porni spre 
casă, la cel mai apropiat magazin de cartofi prăjiţi. 

Nu văzu Mercedesul gri-închis care pândea sub becul din faţa 
apartamentului său. Nu-l văzu nici pe bărbatul bine făcut care 
coborâse de pe locul şoferului şi-şi trăsese o pereche de mănuşi 
de piele. Nu-l văzu cum îşi trosneşte degetele cât timp Logan 
ţinea în echilibru într-o mână cina cu peşte care se răcea, în timp 
ce mâna cealaltă scotocea după chei. 

— N-ai sunat. 

Logan aproape îşi scăpă cartofii. 

Se întoarse către Colin Miller care stătea cu mâinile 
încrucişate, rezemându-se de un automobil luxos, cuvintele 
fiindu-i învăluite în aburii respirației. 

— Trebuia să mă suni până la patru şi jumătate. Nu m-ai 
sunat. 

Logan mormăi. Voise să vorbească cu inspectorul Insch, dar 
dintr-un motiv oarecare, nu apucase. 

— Mda, păi, zise el în cele din urmă, am vorbit cu inspectorul... 
Nu crede că e cazul. 

Era o minciună sfruntată, dar Miller n-avea de unde să ştie. 
Măcar suna ca şi cum ar fi încercat. 

— Nu e cazul? 

— E de părere că am avut parte de suficient de multă 
publicitate pentru o săptămână. 


22 Vers dintr-un cântec scoţian, These Foolish Things, în original Oh, 
how the stench of you clings... 

Putea foarte bine să fie spânzurat ca hoţii de cai la cât de 
mincinos era. 

— Ştii cum e... zise ridicând din umeri. 

— Nu e cazul? se încruntă Miller. li arăt eu lui „nu e cazul”! 
Scoase agenda şi mâzgăli ceva. 


Dimineaţa următoare începu cu o duzină de accidente în 
trafic. Nici unul soldat cu morţi, dar toţi dăduseră vina pe 
centimetrii de zăpadă căzuţi peste noapte. Pe la opt şi jumătate, 
cerul era cenuşiu ca ţeava de puşcă şi suficient de jos cât să 
poată fi atins. Fulgi mici şi albi pluteau în jos peste Oraşul de 
Granit, topindu-se imediat ce atingeau trotuarele sau drumurile. 
Dar aerul mirosea a zăpadă. Avea un iz metalic, care însemna că 
o ninsoare masivă se apropie. 

Ediţia de dimineaţă a Press and Journal lovise covoraşul de la 
uşa lui Logan ca o piatră de mormânt. Numai că, de data 
aceasta, înmormântarea nu era a lui. Ci din vina lui. Chiar acolo, 
pe prima pagină, era o fotografie mare a inspectorului Insch în 
costumul lui de răufăcător din pantomimă. Era una dintre 
fotografiile de reclamă pentru spectacol, iar Insch avea pe faţă 
cea mai bună grimasă diabolică a sa. Titlul anunţa: 
„INSPECTORUL FACE PE PROSTUL, IN TIMP CE COPIII NOŞTRI 
MOR”. 

— O, Doamne. 

Sub fotografie scria: „OARE PANTOMIMA CHIAR E MAI 
IMPORTANTĂ DECÂT PRINDEREA UCIGAŞULUI PEDOFIL CARE 
PÂNDEŞTE PE STRĂZILE NOASTRE?” 

Colin Miller loveşte din nou. 

În dreptul chiuvetei, citi cum inspectorul „se foise pe scenă ca 
un idiot, în timp ce eroul poliţiei, Logan McRae, îl căutase pe 
micuțul Richard Erksine”. Şi restul articolului o ţinea tot aşa. 
Miller îl desfiinţase pe inspectorul Insch. Il făcuse pe un ofiţer 
superior de poliţie să pară un ticălos fără inimă. Ba chiar era un 
citat din spusele comandantului, care declara că „era o problemă 
gravă, care va fi investigată în amănunt”. 

— O, Doamne. s 5 

„ANGAJAT AL PRIMARIEI ATACAT DE PARINŢII PREOCUPAŢI” 
abia reuşise să prindă pagina doi. 


Insch era într-o dispoziţie proastă la şedinţa de dimineaţă şi 
toți se străduiră să nu facă sau să spună ceva care să-i dea apă 
la moară. Nu era o zi în care s-o dai în bară. 

Imediat ce se termină şedinţa, Logan se grăbi să ajungă în 
micul lui comandament, străduindu-se să nu i se citească 
vinovăția pe chip. Astăzi avea o singură agentă: vocea feminină 
care prelua apelurile. Toţi ceilalţi ofiţeri disponibili aveau să-şi 
petreacă ziua căutându-l pe micuțul Peter Lumley. Cineva îi 
vârâse lui Insch un fitil în dos, iar el era hotărât să împărtăşească 
experienţa. Aşa că urmau să fie doar Logan, poliţista şi lista de 
nume posibile. 

Echipa care scotocise prin registrele cu posibili suspecți de la 
Serviciile Sociale nu găsise nimic. Toate fetiţele erau exact unde- 
ar fi trebuit să fie. Unele „se loviseră de o uşă”, iar una „căzuse 
pe scări după ce se arsese cu fierul de călcat”, dar toate erau 
încă în viaţă. Câţiva părinţi erau acum acuzaţi. 

Dar ăsta nu era singurul lucru pentru care Logan trebuia să se 
îngrijoreze. Să o ajute pe doamna inspector Steel în ancheta 
despre Geordie Stephenson însemna ca el să facă toată treaba, 
în timp ce ea fuma o tonă de ţigări. 

O nouă hartă a Aberdeenului fusese prinsă de perete, 
acoperită cu piuneze verzi şi albastre ce marcau fiecare agenţie 
de pariuri din oraş. Cele albastre erau „sigure” - nu genul în care 
să te alegi cu rotulele hăcuite dacă nu reuşeai să plăteşti. Cele 
verzi erau teritoriul rotulelor. Turf'n Track era marcat cu roşu. La 
fel şi portul unde scoseseră cadavrul din apă. lar alături era o 
fotografie post-mortem bust a lui Geordie Stephenson. 

Nu prea aveai la ce te uita. Mai ales acum că era mort. Frizura 
umflată îi era lipită de cap, iar mustaţa de star porno ieşea în 
evidenţă, groasă şi neagră, pe pielea cerată. Era ciudat, dar, 
privind fotografia mortului, Logan avu impresia că-l mai văzuse 
undeva. 

Conform informaţiilor trimise de poliţia din Lothian şi Borders 
Geordie Stephenson fusese o adevărată figură în tinereţe. Mai 
ales agresiune. Recuperator pentru rechinii cămătari. Intrări prin 
efracţie. Abia când începuse să lucreze pentru Malk Cuţitul 
încetase să mai fie arestat. Malk ţinea ca angajaţii lui să nu 
ajungă la închisoare. 

— Cum te descurci? 

Era inspector Steel, cu mâinile vârâte adânc în buzunarele 
pantalonilor de la costumul său cenuşiu. Bluza murdară de scrum 
de ieri dispăruse, înlocuită de ceva sclipitor, auriu. Pungile vineţii 
de sub ochi atârnau. 

— Nu prea bine. 

Logan se săltă pe colţul biroului şi-i oferi un scaun femeii. Ea 

se aşeză cu un oftat trăgând un vânt discret. Logan se prefăcu că 
nu aude. 

— Zi mai departe. 

— OK. 

Logan arătă spre hartă. 

— Am fost prin toate agenţiile de pariuri marcate cu verde. 
Singurul care pare probabil e ăsta... zise el şi împunse piuneza 
roşie, Turf'n Track... 

— Simon şi Colin McLeod. Doi băieţi adorabili. 

— Nu la fel de adorabili cum e clientela lor. Am ajuns să-l 
cunoaştem pe unul dintre clienţii obişnuiţi: Dougie MacDuff. 

— Rahat! îţi baţi joc de mine. Steel scoase un pachet strivit de 
ţigări. Arătau de parcă se aşezase pe ele. 

— Doug cel Murdar, Dougie Căţelul... 

Scoase o ţigară uşor turtită din pachet. 

— Cum i se mai zicea? 

— Doug Disperatul? 

— Aşa. Doug Disperatul. După ce l-a sufocat pe tipul ăla cu un 
exemplar din Dandy. Tu probabil că erai încă în scutece. 

Clătină din cap. 

— La naiba. Ce vremuri erau alea. Credeam c-a murit. 

— A ieşit de la Barlinnie acum trei luni. Patru ani fiindcă 
schilodit un agent de vânzări din construcţii cu o şurubelniţă. 

— La vârsta lui? Bătrânul Doug Disperatul. 

işi înfipse ţigara în gură şi tocmai era pe punctul de a o 
aprinde, când agenta de la telefoane tuşi cu subiînţeles şi arătă 
către semnul cu „FUMATUL INTERZIS”. Steel strânse din umeri şi- 
şi vâri ţigara ofensatoare în buzunarul de sus. 

— Şi cum mai arată? 

— Ca un bătrân plin de riduri. 

— Mda? Păcat. Era frumuşel al naibii la vremea lui. Ba chiar 
dădea femeile pe spate. Dar n-am putut să dovedim. 

Rămase tăcută, cufundată în amintiri. |n cele din urmă oftă şi 
reveni în prezent. 

— Deci crezi că fraţii McLeod ar fi oamenii noştri? 

Logan dădu aprobator din cap. Le citise din nou dosarele. 
Hăcuirea rotulelor cuiva cu maceta era chiar genul lor. Fraţii 
McLeod fuseseră mereu puşi pe fapte când venea vorba de 
controlul datoriilor. A 

— Problema o să fie cum dovedim. In nici un caz n-o să 
recunoască vreunul din ei că l-a omorât pe Geordie şi l-a aruncat 
în port. Ne trebuie un martor sau o dovadă criminalistică. 

Steel se ridică alene din scaun şi căscă larg. 

— Am stat trează toată noaptea, mi-am tras-o, ştii tu, spuse 
ea, făcându-i conspirativ cu ochiul. Sună la medicină legală: 
pune-i să facă toate testele afurisite pe care le au. Şi n-ar fi rău 
să te mai uiţi la cadavru. E încă la morgă. 

Logan înţepeni. Asta însemna să vorbească din nou cu Isobel. 

Probabil că inspectorul Steel îi văzu tresărirea, pentru că îşi 
lăsă pe umărul lui o mână cu urme de nicotină. 

— Ştiu că n-o să fie uşor. Acum are un iubiţel. Dar ducă-se 
dracului! Ai o treabă de făcut. 

Logan deschise şi închise gura. Nu ştia că se vede cu 
altcineva. Nu aşa de curând. Nu câtă vreme el era tot singur. 

Inspectorul îşi vâri mâinile la loc în buzunare, apucând 
pachetul strivit de ţigări. 

— Tre' să plec. Mor dup-o ţigară. A şi dacă-l vezi pe inspectorul 
Insch, zi-i că mi-a plăcut poza lui din ziar de dimineaţă. 

li făcu iar cu ochiul. 

— Foarte sexy. 


Inspectorul Insch nu arăta foarte sexy când Logan îl văzu din 
nou. Cobora cu liftul de la ultimul etaj. Or, asta însemna că se 
întâlnise cu comandantul. Costumul cel nou şi drăguţ al lui Insch 
era umed la subsuoară şi pe spate. 

— Domnule, zise Logan. 

Incercă să nu se uite în ochii lui. 

— Vor să renunţ la pantomimă. 

Vocea îi era joasă şi lipsită de intonaţie. 

Sentimentul de vinovăţie îl cuprinse pe Logan ca o pancartă 
mare în vârful capului pe care scria: „EU AM FACUT ASTA! EU AM 
FOST!”, 

— Comandantul consideră că dăunează imaginii pe care Poliţia 
Grampian vrea s-o afişeze. Zice că nu ne putem permite să ni se 
asocieze o astfel de publicitate negativă cu o anchetă pentru un 
caz major de crimă... Fie dispare pantomima, fie dispar eu. 

Arăta de parcă cineva ar fi scos dopul, lăsându-l să se 
dezumfle încet. Nu era inspectorul Insch pe care-l cunoştea. Și 
era numai vina lui. 

— De cât timp fac eu pantomima de Crăciun? Doisprezece, 
treisprezece ani? Niciodată n-a mai fost vreo afurisită de 
problemă... 

— Poate uită? încercă Logan. Ştiţi, când totul se va termina. La 
anul pe vremea asta, nimeni n-o să-şi mai amintească nimic. 

Insch dădu din cap, dar nu păru prea convins. 

— Poate. 

Işi strânse faţa în palmele lui mari. 

— Doamne, va trebui să-i zic lui Annie că nu pot să mă duc 
diseară. 

— Imi pare rău, domnule. 

Insch încercă un zâmbet curajos. 

— N-ai de ce, Logan. Nu e vina ta. De vină e ticălosul ăla de 
Colin Miller. 

Zâmbetul forţat se transformă într-o grimasă. 

— Data viitoare când îl vezi, spune-i că-i rup nenorocitul de 
cap şi mă cac în gâtul lui. 


Morga era tăcută, doar zumzetul sistemului de aer condiţionat 
tulbura liniştea. Toate cadavrele fuseseră curățate, mesele de 
disecţie zăcând goale şi sclipitoare sub luminile de deasupra. Nu 
numai că nu se găseau oameni morţi acolo, nu se găseau nici 
oameni vii. 

Prudent, Logan îşi croi drum pe lângă peretele cu sertare de 
refrigerare. Unul câte unul, citi numele de pe cartonaşele uşilor 
de la sertare, căutându-l pe George Stephenson. Se opri când 
ajunse la unul pe care scria „COPIL CAUCAZIAN DE SEX FEMININ: 
APROXIMATIV 4 ANI”, cu o mână pe mânerul rece de metal al 
sertarului. Biata micuță zăcea acolo, rece şi moartă, fără să aibă 
măcar un nume. 

— Imi pare rău, fu tot ce-i trecu prin minte să spună. 

Merse mai departe de-a lungul şirului. Nu era nici urmă de 
George Stephenson, dar era un „BARBAT  CAUCAZIAN 
NECUNOSCUT: APROXIMATIV 35 DE ANI”. Inspectorul Steel nu le 
spusese încă celor de la morgă că fusese identificat cadavrul. 
Avea şi Logan ceva de făcut. Desfăcu lacătul sertarului şi-l 
deschise. 

Intins pe suprafaţa plată din oţel a sertarului se afla un bărbat 
masiv, într-un sac de plastic alb, pentru cadavre. Strângând din 
dinţi, Logan desfăcu fermoarul. 

Capul şi umerii care apărură din sac erau aceiaşi din fotografia 
prinsă pe peretele lui Logan. Doar că mortul era mult mai 
încreţit, de parcă cineva ar fi tras jos faţa din creştetul capului ca 
să poată deschide craniul cu un ferăstrău de oase şi să scoată 
creierul. Pielea era ca de ceară şi palidă, iar nişte vânătăi roşii 
profunde marcau locurile în care sângele se adunase şi se 
coagulase. Mai avea o vânătaie pe tâmpla stângă, în poză, Logan 

crezuse mereu că e doar o umbră. 

Principala atracţie era încă ascunsă. 

Trase fermoarul în jos până la capăt, expunând un trup gol 
care trecuse de prima tinereţe pe vremea când era viu. Conform 
poliţiei din Lothian şi Borders, Geordie fusese obsedat de 
păstrarea condiţiei sale fizice în tinereţe. Cineva care se 
mândrea mult cu imaginea sa. Tipul de pe fundul sertarului avea 
o burtă de băutor de bere, iar antebraţele şi umerii aveau mai 
mult grăsime decât muşchi. Chiar şi fără paloarea morții, ar fi 
fost alb ca brânza. Piele albă ca spuma laptelui, cu aluniţe şi o 
iritaţie uşoară. 

Şi fără rotule. Ambele picioare păroase aveau găuri zdrenţuite 
în locul unde la oamenii normali erau genunchii. Carnea era 
smulsă în dreptul articulației, iar osul gălbui împunsese țesutul 
hăcuit. Cine făcuse chestia asta nu se deranjase să facă o treabă 
curată. Era vorba mai degrabă de chirurgie la întâmplare, din 
entuziasm, decât de abilitate. i 

Privirea lui Logan trecu peste sângele închegat. În jurul 
ambelor glezne erau urme distincte de legături. Şi la încheieturile 
de la mâini la fel. Vânătăi brutale, piele sfâşiată. Urmele unei 
lupte. Se cutremură. După cum se părea, Geordie fusese legat şi 
treaz câtă vreme unul dintre băieții McLeod îi luase jos rotulele. 
Lovitură după lovitură. lar George Stephenson fusese un tip 
masiv. Probabil opusese multă rezistenţă. Deci fuseseră ambii 
fraţi McLeod: Colin şi Simon. Unul care să-l ţină, altul să 
folosească maceta. 

Mai erau şi alte urme. Contuzii, zgârieturi, leziuni produse de 
faptul că plutise în port toată noaptea. Ceva care semăna a urmă 
de muşcătură. 

Logan nu citise încă raportul post-mortem, dar recunoştea 
urmele de muşcături atunci când le vedea. Se lăsă pe vine lângă 
cadavru şi se uită la urma dinţilor. Incizii profunde, purpurii, pe 
pielea palidă. Uşor neregulate, ca şi cum ar fi lipsit câţiva dinţi. 
Nu prea credea că fraţii McLeod muşcă. In nici un caz Simon, 
oricum. Poate Colin? Mereu fusese ceva în neregulă cu băiatul 
ăla, de când pusese o pisică vie pe liniile de cale ferată din jurul 
Grădinilor Union Terrace şi până când fusese prins că se cacă pe 
mormântul bunică-sii. Nu era întreg la minte. Şi nici nu avea toţi 
dinţii, din cauza unei bătăi cu sticle dintr-un bar de karaoke. Va 
trebui să-i pună pe legişti să facă un mulaj după muşcătură. Să 
vadă dacă pot să-l potrivească fişei dentare a lui Colin McLeod. 

Uşa se trânti în spatele lui şi el se ridică pentru a o vedea pe 

Isobel adâncită într-o discuţie cu asistentul ei, Brian, care 
terminase de zis ceva şi făcu un gest larg, expansiv, cu mâinile. 
Isobel îşi dădu capul pe spate şi râse. 

Oh, Brian, eşti aşa de amuzant cu freza ta de fată şi ditamai 
nasul. Oare ăsta era iubiţelul despre care vorbea inspectorul 
Steel? Chiar şi cu stomacul plin de copci, Logan putea să-l bată 
de se căca pe el în exact două minute. Halal iubiţel. 

Isobel se opri din râs imediat ce-l văzu stând lângă cadavrul 
dezbrăcat al lui Geordie Stephenson. 

— Bună, spuse ea, roşind uşor. 

— L-am identificat pe domnul acesta. 

Vocea lui Logan suna puţin mai rece decât cadavrul. 

— Ah, da... 

Îl privi, apoi privi corpul întins în sertar. Făcu un gest către 
asistentul ei. 

— Păi... Brian te va putea ajuta. 

Schiţă un zâmbet şi-o şterse. 

Brian notă amănuntele despre Geordie Stephenson pe un 
carneţel. Lui Logan îi era foarte greu să vorbească pe un ton 
politicos şi egal. Oare răhăţelul ăsta i-o trăgea lui Isobel? Oare 
scotea şi cu el sunetele alea ca nişte mieunaturi? 

Brian puse ultimul punct cu o floricică şi-şi vâri carneţelul în 
buzunar. 

— A, înainte să pleci, am ceva pentru tine... zise el. 

Logan fu brusc cuprins de sentimentul că avea să scoată o 
pereche de chiloţei de-ai lui Isobel din buzunar, dar, în loc de 
asta, Brian traversă încăperea şi alese un plic mare de carton din 
tava pentru corespondenţă internă. 

— Analizele de sânge pentru fata ta de patru ani cu identitate 
necunoscută. Sunt nişte chestii interesante acolo. 

li dădu plicul, trase fermoarul sacului, aranjând cadavrul, în 
vreme ce Logan răsfoia raportul. 

Brian nu glumea. Era foarte interesant. 


La cantină, la vremea prânzului, era un singur subiect de 
discuţie: oare avea să fie dat afară inspectorul Insch? Logan 
mâncă în linişte la o masă cât mai departe de ceilalţi. Pentru el, 
lasagna avea gust de ziar umed. 

Se făcu linişte, iar Logan îşi ridică privirea şi-l văzu pe 
inspectorul Insch îndreptându-se către tejghea pentru a lua ca de 
obicei: supă scoțiană, macaroane cu brânză şi cartofi prăjiţi, 
pandişpan cu gem şi cremă. 

— Te rog, Doamne, spuse Logan în barbă, fă să se ducă să 
stea în altă parte... 

Dar Insch îşi roti privirea prin cantină, îl văzu pe Logan şi o luă 
drept spre masa lui. 

— Bună ziua, domnule. 

Logan împinse la o parte lasagna pe jumătate mâncată. 

Spre imensa lui uşurare, inspectorul Insch abia mormăi un 
bună ziua şi începu să-şi mănânce supa. Şi când o termină, se 
aruncă asupra macaroanelor, înmuind cartofii prăjiţi în sare şi 
oţet, amestecând pastele pline de brânză cu piper negru. 
Cleomf, cleomf, cleomf. 

Logan se simţea ca un tâmpit, stând acolo şi uitându-se la 
inspector cum mănâncă. Aşa că îşi împunse lasagna cu o 
furculiţă. Zdrobi straturile într-o masă omogenă. 

— Am primit analizele de sânge pentru fetiţă, zise el în cele 
din urmă. Era îndopată cu calmante. Mai ales Temazepam. 

Sprânceana lui Insch se arcui. 

— Nu era destul s-o omoare. Nu e vorba de vreo supradoză 
sau ceva de genul ăsta, dar se pare că le lua de ceva vreme. Cei 
de la laborator zic că o ţineau sedată. Docilă. 

Ultimele paste dispărură în gura lui Insch şi un cartof prăjit fu 
folosit pentru a şterge urmele de sos de brânză şi oţet. Mestecă 
până termină tot. 

— Interesant, zise el în cele din urmă. Altceva? 

— A avut TBC la un moment dat. 

— Asta e ceva. 

Insch îşi puse farfuria goală peste castronul de supă şi-şi trase 
desertul la mijloc. 

— Nu sunt chiar aşa multe locuri în Marea Britanie unde mai 
poţi să iei TBC. Sună comisiile de sănătate. E o boală demnă de 
atenţie. Dacă fata noastră a avut-o, e pe listele lor. 

Luă o lingură plină de cremă şi pandişpan, cu zâmbetul pe 
buze. 

— Era şi timpul să avem un pic de noroc. 

Logan nu zise nimic. 

Matthew Oswald se angajase la primărie de şase luni, imediat 
după ce terminase şcoala, cu mai puţine calificări decât sperase 
mama lui. Tatălui său nu-i păsa prea tare. Nu obținuse în viaţa lui 
vreo calificare şi nu păţise nimic din cauza asta, nu? Aşadar, 
Matthew îşi luase cutia cu pacheţelul de prânz şi plecase să 
lucreze pentru departamentul sanitar al primăriei din Aberdeen. 

Viaţa de gunoier nu era atât de rea pe cât credea lumea. 
Stăteai în aer liber, băieţii erau glumeţi, leafa nu era rea şi dac-o 
dădeai în bară nu murea nimeni. Şi, de la inventarea 
tomberonului pe roţi, nu prea mai erau lucruri grele de ridicat. 
Nu ca pe vremuri, cum îi plăcea să zică lui Jamey, şoferul 
camionului lor. 

Aşa că, una peste alta, viaţa era OK. Ceva bani la bancă, amici 
la muncă şi-o iubită nouă, care nu se ruşina să-l lase să-i bage 
mâinile sub bluză. 

Şi apoi a venit oferta pentru ore suplimentare. Ar fi trebuit să 
refuze, dar mai mulţi bani ar fi însemnat un abonament la fotbal. 
Matthew trăia pentru FE Aberdeen. Acesta era motivul pentru 
care purta acum o salopetă albastră de plastic, cizme Wellington 
negre, mănuşi groase de cauciuc, ochelari de protecţie şi o 
mască pentru filtrarea aerului. Singura parte de piele ce i se 
vedea era fruntea, care nu se potrivea sub gluga cu elastic a 
salopetei de lucru. Semăna cu un personaj din Dosarele X şi 
transpira ca naiba. 

Lapoviţa care cădea din cerul plumburiu nu se deosebea de 
sudoarea care i se scurgea pe spate până în chiloţi. Numai că în 
nici un caz n-avea de gând să-şi dea jos salopeta aia afurisită de 
cauciuc! 

Incruntându-se, ridică lopata la nivelul umerilor şi îndesă altă 
încărcătură de carcase putrezite în containerul uriaş pentru 
deşeuri. Totul puţea a moarte. Simţea asta, deşi purta mască. 
Carne în putrefacție. Vomă. Dăduse afară micul dejun şi prânzul 
cu o zi înainte. Nu şi azi. Azi îşi păstrase porţia de Weetabix?” 
unde-i era locul. 

Toată nenorocita de zi de ieri şi toată nenorocita de zi de azi. 


23 Biscuiţi din făină de grâu, consumaţi mai ales la micul dejun, cu 
lapte. 

Şi după cum stătea treaba, se părea că şi nenorocita de zi de 
mâine. Luând cu lopata animale moarte. 

Nenorocitul căruia îi aparţinea locul acela stătea la uşa unuia 
dintre adăposturi, cel pe care-l goliseră cu o zi înainte. Nici el nu 
părea să observe lapoviţa, ci doar stătea acolo, cu un pulover 
jegos pe el, privind nefericit cum colecţia lui de om bolnav îi era 
luată. 

Matthew văzuse de dimineaţă ziarul tatălui său. Nişte părinţi 
din Garthdee îl bătuseră de-l luase naiba pe tip, pentru că 
pierdea vremea prin apropierea şcolii la care mergeau copiii lor. 
Faţa omului era un amestec de vânătăi mov-verzui. Merita, al 
naibii, se gândi Matthew, în timp ce se chinuia prin lapoviţă cu 
altă lopată plină de cadavre putrezite. 

Aproape ajunseseră la jumătatea mormanului din clădirea 
aceea. Unul jumătate gata, mai aveau unul jumătate. Apoi urma 
un duş lung, abonamentul la fotbal şi-o băută până-şi vărsa 
maţele. Avea să se îmbete în ultimul hal după ce se termina 
chestia aia! 

Cu asemenea gânduri fericite în minte, Matthew înfipse lopata 
în mormanul de carne şi blană intrate în putrefacție. Mormanul 
se mişca şi aluneca. Pisici şi câini şi pescăruşi şi ciori şi naiba mai 
ştie ce. Strângând din dinţi, ridică mormanul de mortăciuni cu 
lopata. Şi atunci o văzu. 

Matthew deschise gura să spună ceva - să-l cheme pe 
individul nervos de la primărie, care trebuia să se ocupe de 
treburile de-acolo, să-i spună ce găsise. Dar ieşi doar un țipăt 
ascuţit. 

Aruncă lopata plină de mortăciuni şi se grăbi să iasă, 
alunecând, patinând, căzând în genunchi; rupându-şi masca, 
vomitând în zăpadă porţia de Weetabix. 


Logan parcă peste drum de Turf'n Track, privind agenţia de 
pariuri prin lapoviţă şi binoclu. Era o vreme îngrozitoare. 
Ninsoarea diafană pe care o văzuse de dimineaţă se oprise o 
vreme şi apoi începuse chestia asta. Fulgi mari de lapoviţă 
cădeau din cerul murdar, reci, uzi şi înşelători. Deja începuse să 
se întunece. 

Sunase la fiecare autoritate medicală din ţară, cerând detalii 
despre orice fetiţă care fusese tratată de TBC în ultimii patru ani. 
La fel ca inspectorul Insch, era optimist; ar fi trebuit să fie un 
demers polițienesc direct. Avusese TBC şi acum se simţea mai 
bine. Ceea ce însemna că trebuia să fi fost tratată de vreo 

autoritate medicală. Fusese în registrele lor. lar Logan ar fi avut 
un nume. 

Ultima melodie săltăreaţă se termină la radio, iar DJ-ul anunţă 
ştirile de la mijlocul după-amiezii. Logan îşi mai îndesă în gură o 
bomboană mentolată şi-l dădu puţin mai tare. 

„Pledoariile finale continuă astăzi în cazul lui Gerald Cleaver, 
bărbatul de cincizeci şi şase de ani din Birmingham acuzat de 
abuzuri sexuale comise pe când lucra ca asistent medical la 
Spitalul de Copii Aberdeen. Având în spate aproape trei 
săptămâni de mărturii, o mare parte dintre ele extrem de 
detaliate şi tulburătoare, se aşteaptă ca juriul să se retragă 
pentru deliberări mâine-seară târziu. Poliţia a fost alertată în 
privința mai multor amenințări cu moartea la adresa lui Gerald 
Cleaver. Avocatul lui Cleaver, domnul Moir-Farquharson, el însuşi 
ținta unor amenințări cu moartea pe durata procesului, a fost 
atacat cu două nopți în urmă, când cineva a aruncat peste el o 
găleată cu sânge de porc.” 

Logan râse în sinea lui, semn că se recunoaşte vinovat. 

— Nu mă voi lăsa intimidat de acțiunile unei minorități reduse, 
greşit direcționate. 

Noua voce era cea a lui Sandy Şarpele. 

— Trebuie să ne asigurăm că se face dreptate aici... 

Logan acoperi restul cu huiduieli şi ouă stricate. 

Era ceva mişcare peste drum când se îndreptă în scaun şi se 
uită prin binoclu. Uşa din faţă a magazinului se deschise şi Doug 
Disperatul îşi scoase capul, se uită cum e vremea, după care şi-l 
băgă la loc. Treizeci de secunde mai târziu, Winchester, 
alsacianul cel mare care voise cu disperare să ia o halcă din 
Logan cu o zi înainte, fu aruncat afară în lapoviţă fără nici o 
ceremonie. Câinele încercă să intre la loc, fu pocnit cu bastonul 
lui Doug, apoi rămase la uşă, în timp ce aceasta i se trânti în nas. 
Rămase acolo o clipă, cu lapoviţa udându-i blana cenuşie, privind 
spre magazin, apoi sări la vale pe scările de beton în parcare. 
Dădu roată de câteva ori: adulmecă stâlpii de iluminat, 
balustrada de metal, făcând pipi pe unele din ele, ignorându-le 
pe altele. Apoi, într-un final, îşi adună sub el partea din spate a 
trupului şi depuse delicat un rahat uriaş în mijlocul parcării. 

Odată rezolvată treaba, se întoarse şi lătră din toate puterile 
către uşa din faţă de la Turf'n Track, până când Doug Disperatul 
îl lăsă înapoi înăuntru. După doi paşi făcuţi înăuntrul agenţiei de 
pariuri, alsacianul se scutură, împroşcându-l din cap până-n 
picioare cu apă şi lapoviţă topită pe stăpânul său. 

Brusc, lui Logan îi plăcu mai mult câinele. Se aşeză confortabil 
în scaun şi lăsă muzica de la radio să îl învăluie. 

O maşină particulară verde-ruginiu trecu încet pe lângă geam, 
făcu dreapta printre grupul de mici magazine şi patină oprindu- 
se în parcarea cea nou botezată cu rahat. Era aceeaşi maşină pe 
care o somase agenta Watson. Se gândea din nou la ea ca la 
agenta Watson. Nu mai era Jackie sau Picioare Adorabile. Şi toate 
astea fiindcă trebuise s-o pună la punct pentru că-l înjurase pe 
şoferul hârbului ăluia. 

Şoferul scotoci după ceva pe bancheta din spate, apoi sări din 
maşină cu o sacoşă de plastic şi aproape căzu pe spate în 
lapoviţă. Avea gulerul hainei ridicat şi un ziar pus pe capul său 
ras, încercând să ţină la distanţă ce era mai rău din vremea de 
afară. Alunecă şi patină în drumul său spre rampa dezafectată de 
la agenţie. 

Logan se încruntă şi întoarse binoclul spre nou-venit, când 
acesta intra pe uşa magazinului. Urechile bărbatului erau 
festonate cu cercei şi avea o privire hăituită ce putea fi 
recunoscută într-o clipă: Duncan Nicholson. Acelaşi Duncan 
Nicholson care dăduse peste cadavrul unui băiat de trei ani 
asasinat. Intr-un şanţ plin de apă, ascuns sub un placaj, în 
întuneric, în ploaia care cădea cu găleata. 

— Ce cauţi aici, ticălos mic ce eşti? îşi zise Logan în barbă. 

Nicholson nu era din Mastrick. Locuia la Podul Donului, de 
cealaltă parte a oraşului. Cam lung drumul pentru o zi de rahat 
ca asta. 

Şi mai era şi sacoşa. Sau ce era în ea. 

— Mă-ntreb... 

Dar şirul gândurilor lui Logan fu curmat de revenirea la viaţă a 
staţiei. Mai găsiseră un cadavru. 


Se întunecase până să ajungă Logan la mica fermă din 
împrejurimile Cults-ului. Poarta era deschisă, o maşină de patrulă 
parcată alături, cu doi agenţi cu mutre nefericite care se vedeau 
prin parbrizul aburit. Blocau accesul la drumul spre fermă. Logan 
se opri lângă ei şi lăsă în jos geamul. La fel făcu şi agentul de la 
volan. 

— Bună ziua, domnule. 

— Care-i treaba? 

— Inspectorul Insch e aici, la fel şi procurorul. Doctorul de 
serviciu abia a ajuns. Cei de la Investigaţii sunt blocaţi în trafic. Și 
mai sunt şi şase indivizi de la primărie într-unul din adăposturi. A 

trebuit să-i ţinem să nu-l omoare pe proprietar. 

— Hoitarul? 

— Da. E închis în casă cu Insch. Inspectorul nu vrea să-l lase 
să plece nicăieri până nu e declarat decesul. 

Logan dădu din cap şi începu să-şi ridice geamul. Lapoviţa 
intra pe geam. 

— Domnule? întrebă polițistul de la volanul maşinii de patrulă. 
E adevărat că era arestat şi aseară i-am dat drumul? 

Logan simţi un acces de greață în fundul stomacului. Se 
gândise la acelaşi lucru de când aflase. Işi făcuse griji tot drumul 
dinspre Mastrick încoace. Il eliberaseră pe Hoitar fără să-l fi 
acuzat şi alt copil murise. Ba chiar îl dusese cu maşina pe tip! 

Lapoviţa se înteţea, transformându-se în rafale de zăpadă 
adevărată, pe măsură ce Logan se strecura cu maşina de 
serviciu pe drumul plin de şanţuri care ducea la ferma Hoitarului. 
Adăposturile se iveau din beznă, iar farurile maşinii descopereau 
uşile deschise. 

Banda albastră de poliţie fusese întinsă la intrarea în 
adăpostul numărul doi. Cel pe care-l goliseră în ziua aceea. 

Logan trase în spatele maşinii doctorului de serviciu. Mai era o 
maşină de patrulă acolo, de data aceasta goală. Ocupanţii ei luau 
declaraţii de la tipii care găsiseră cadavrul; ca să-i împiedice să-l 
rupă în bucăţi pe Hoitar. Singura maşină care nu fusese parcată 
lângă containerele acoperite de zăpadă era Range Roverul 
inspectorului Insch. Marele autoturism 4x4 era singurul care 
putea face faţă drumului plin de şanţuri prin zăpadă. Fusese 
lăsat în faţa fermei. O lumină galbenă slabă lucea la una dintre 
ferestrele de la parter. 

Logan privi de la adăpostul marcat cu bandă spre casă, care 
apărea şi dispărea în viscolul din ce în ce mai puternic. Mai bine 
ar fi fost să treacă peste partea aceea neplăcută şi să termine 
odată. 

Era un ger cumplit afară şi, imediat ce Logan stinse farurile 
maşinii, se făcu întuneric. Sări înapoi în maşină şi scoase o 
lanternă de sub un teanc de afişe cu faţa lui Peter Lumley pe ele. 
Dă, Doamne, să fie el. Să nu fie un alt amărât mic. Nu încă unul. 

Lanterna lumina întunericul exact cât să vadă Logan pe unde 
calcă. Zăpada se făcuse morman, astupând şanţurile şi găurile 
„aşa că era foarte uşor să aluneci şi să cazi. Logan bâjbâi prin 
iarbă spre adăpostul numărul doi, cu fulgii mari de nea lipindu-i- 
se de haină. 

Inăuntru mirosea îngrozitor. Dar nu la fel de rău ca în prima zi, 

când îl pusese pe agentul Steve să deschidă uşa grea de lemn. 
Vântul dusese o parte din miros, dar încă era suficient de nasol 
încât să-l facă pe Logan să-şi pună mâna la nas când păşi peste 
prag. Tuşind, scoase o batistă din buzunar şi o ţinu peste nas şi 
gură. 

Jumătate dintre carcase dispăruseră, iar podeaua de beton era 
alunecoasă din pricina masei vâscoase şi a fluidelor corporale. 
Doctorul Wilson, îmbrăcat regulamentar în salopeta de hârtie 
albă, era aplecat în faţa mormanului de cadavre, cu trusa 
medicală deschisă aşezată pe un teanc de saci de gunoi, ca să 
nu stea în mizerie. 

Logan îşi trase pe el o salopetă. 

— 'Nă seara, doctore, spuse el, păşind cu grijă. 

Doctorul de serviciu se întoarse. O mască albă îi ascundea 
partea de jos a feţei. 

— Cum de sunt eu chemat mereu când e câte-o treabă 
murdară, ei? 

— Ai noroc, bănuiesc, zise Logan. 

Gluma era forţată, dar doctorul zâmbi puţin în spatele măştii 
sale. 

Arătă spre trusa deschisă, iar Logan îşi luă o pereche de 
mănuşi din latex şi o mască. Mirosul dispăru dintr-odată, înlocuit 
de un iz copleşitor de mentol, care-i făcu ochii să lăcrimeze. 

— Vicks Vaporub?*, zise doctorul Wilson. Un truc vechi de la 
patologie. Acoperă o mulţime de păcate. 

— La ce ne uităm? 

Dă, Doamne, să fie Peter Lumley. 

— Greu de zis. Bietul micuţ a putrezit aproape de tot. 

Doctorul se feri într-o parte, iar Logan văzu pentru prima dată 
ce-l făcuse de fapt pe Matthew Oswald să fugă urlând afară în 
zăpadă şi să-şi vomite porţia de Weetabix. Capul unui copil se 
distingea din masa de cadavre de animale. Nu mai erau trăsături 
în adevăratul sens al cuvântului, osul împingând prin cenuşiul 
slinos. 

— O, Christoase! 

Stomacul lui Logan se strânse. 

— Nici măcar nu ştiu dacă-i băiat sau fată. N-avem cum să 
ştim până nu scoatem cadavrul şi-l examinăm ca lumea. 

Logan privi capul respingător, orbitele goale, gura care atârna 


24 Loţiune mentolată care se foloseşte pentru masaj în caz de 
răceală, eliberând căile respiratorii. 

deschisă, dinţii ieşind din gingiile micşorate. Părul îi era aproape 
imposibil de distins de blana animalelor adunate în jurul corpului. 
O pereche de cleştişori roz erau prinşi de craniul putred. Agrafe 
Barbie. 

— E fată. 

Logan se ridică în picioare. Nu mai putea suporta aşa ceva. 

— Hai, doctore. Declară decesul şi lasă asta pe seama 
medicului patolog. 

Doctorul clătină din cap cu tristeţe. 

— Mda. Poate ai dreptate. Biata micuță... 


Logan stătu afară în zăpadă, cu faţa întoarsă în vânt, lăsând 
frigul şi umezeala să spele duhoarea de putreziciune. Doar că nu 
îi lua şi senzaţia de greață. Tremurând, îl privi pe doctorul Wilson 
chinuindu-se să ajungă la maşina sa prin zăpadă. Imediat ce uşa 
fu închisă, ieşiră la iveală ţigările, iar doctorul se înfăşură în fum. 

— Norocosul naibii. 

Se întoarse cu spatele la locul crimei şi o porni prin viscol, 
îndreptându-se către fermă, cu lanterna luminând ca un baton 
alb, rotindu-se şi învârtindu-se, marcându-i progresele prin iarba 
înaltă. După zece paşi, pantalonii îi erau uzi fleaşcă până la 
genunchi, iar pantofii plini de apă îngheţată. Până să ajungă la 
uşa din faţă, dinţii îi clănţăneau în gură, în contratimp cu 
tremurăturile. 

Lumina sclipea la fereastra bucătăriei, dar Logan putea 
discerne doar siluete prin geamul murdar. Nu se mai obosi să 
ciocăne, ci doar se opinti şi împinse uşa umflată. Pe dinăuntru, 
casa era chiar mai degradată decât se aşteptase. Dat fiind că 
nimeni nu locuise acolo cine ştie de când, locul devenise un 
mausoleu de mucegai. Străbătu holul cu lanterna, luminând 
resturile de tapet şi mobilă. Ici şi colo, tencuiala se dusese de pe 
pereţi, descoperind bârnele de dedesubt. Ciuperci negre se 
adunaseră în jurul găurilor ca muştele lângă o rană deschisă. 
Scările nu mai aveau covoare şi una dintre trepte era ruptă, cu 
scândura crăpată la mijloc şi ridicată la capete. Dar încă mai 
erau fotografii pe pereţi. 

Logan şterse o porţiune din sticla plină de praf a uneia dintre 
ele, iar o femeie cu un aer fericit îi zâmbi din ea. Mări peticul 
şters şi apăru un băieţel, zâmbind către cameră, îmbrăcat cu 
haine noi de ocazie, cu părul pieptănat drept. Asemănarea de 
familie era izbitoare. Bernard Duncan Philips şi mama sa în 
vremuri mai bune. Inainte să se apuce el să adune lucruri 

moarte, înainte să fie cadavrul unei fetiţe în adăpostul numărul 
doi. 

Bucătăria era înghesuită şi întunecată. Teancuri de cutii de 
carton mărgineau încăperea, iar umezeala permanentă le 
înmuiase la colţuri. Mucegaiul acoperise pereţii, conferind locului 
mirosul dezolării. lar în mijlocul camerei se găsea o masă de 
bucătărie jegoasă, cu scaune cu o înfăţişare înşelătoare. Bernard 
Duncan Philips, cunoscut drept Hoitarul, era aşezat într-unul 
dintre ele, iar inspectorul Insch se rezema de chiuveta de vizavi. 
Intre ei licărea un mic sfeşnic. Doar două dintre locaşuri aveau 
lumânări în ele, iar acestea erau puţin mai mari decât nişte 
muguri. Nimeni nu scoase un cuvânt la intrarea lui Logan. 

Faţa lui Insch era de piatră, privind încruntat către silueta 
aşezată. Probabil că se gândea la acelaşi lucru ca şi Logan: îl 
avuseseră noaptea trecută şi-i dăduseră drumul. Şi acum aveau 
de-a face cu un alt copil mort. 

— L-am trimis pe doctorul de serviciu acasă. 

Vocea lui Logan fu înghițită de penumbră. 

— Ce-a zis? întrebă Insch, neluându-şi ochii de la Hoitar. 

— Probabil că e o fetiţă. Nu ştim câţi ani are. E moartă de mult 
timp. Poate de ani buni. 

Insch dădu din cap şi Logan ştiu că se simţea uşurat. Dacă era 
moartă de ani buni, nu conta că-i dăduseră drumul Hoitarului cu 
o seară înainte. Nu murise nimeni din cauza asta. 

— Domnul Philips a refuzat să comenteze. Nu-i aşa, domnule 
Philips? Nu-mi zici cine e sau când ai omorât-o. Ce chestie 
amuzantă că acum avem de-a face cu două fetiţe moarte, nu? Ba 
chiar mai amuzant e că avem de-a face cu un ticălos bolnav care 
omoară băieţei şi le vâră chestii-n fund. Le taie puţele. 

Logan se încruntă. Pe David Reid îl găsiseră mort şi mutilat 
într-un şanţ din cealaltă parte a oraşului. Hoitarului îi plăcea să 
păstreze mortăciuni. N-ar fi lăsat el un asemenea trofeu să zacă 
la voia întâmplării. 

— Ştii, zise Logan încercând să joace rolul poliţistului bun. Am 
putea face totul mult mai uşor pentru tine, Bernard. Spune-ne ce 
s-a întâmplat. Cu cuvintele tale, bine? Sunt sigur că n-ai vrut să 
se-ntâmple aşa ceva, nu? 

Hoitarul se aplecă în faţă până când capul ajunse să i se 
odihnească pe masa plină de zgârieturi. 

— A fost un accident, Bernard? S-a întâmplat, pur şi simplu? 

— Mi le iau pe toate. Toate mortăciunile mele dragi. 

Insch izbi cu pumnul său uriaş în masă, iar sfeşnicul şi Hoitarul 

săriră în acelaşi timp. Ceară fierbinte se împrăştie pe masă. 
Bernard Duncan Philips se lăsă din nou pe masă, acoperindu-şi 
capul cu braţele. 

— Ajungi la închisoare. Ai auzit? Te duci la închisoarea 
Peterhead, cu toţi ticăloşii. Pedofilii, violatorii, criminalii. Ai de 
gând să fii curva cuiva p-acolo? O să-ţi găseşti iubirea vieţii în 
vreun ins din Glasgow, cu fundul păros? Că dacă nu începi să 
vorbeşti cu noi, o să mă asigur că te-nchid cu cel mai jegos ins 
pe care-l au acolo şi care te sparge-n cur! N 

Scopul era să obțină un răspuns. Dar nu reuşi. In liniştea 
stingheră, Logan auzea o melodie înceată. Hoitarul îngâna ceva. 
Suna ca „îndură alături de mine”%. 

Fereastra bucătăriei se umplu de lumină, iar Logan şterse un 
petic. Duba celor de la Biroul de Investigaţii se chinuia să 
avanseze pe drum. Se opri în faţa adăpostului numărul doi. Mai 
era o maşină în spatele ei. Ceva lucios şi scump, care avea 
probleme cu drumul acoperit de zăpadă. Până ajunse şi ea în 
dreptul clădirilor, tehnicienii începuseră să care echipamentele 
din căldura şi siguranţa dubei în locul cu mortăciuni. 

Şoferul maşinii cobori în zăpadă. Era Isobel. 

Logan oftă. 

— Sunt cei de la Biroul de Investigaţii şi medicul patolog. 

O privi cum îşi ridică gulerul şi se strecoară spre portbagajul 
maşinii. Purta o haină lungă, bej, peste costumul maro-deschis. 
Se chinui să-şi scoată cizmele italieneşti şi să ia în locul lor o 
pereche de cizme Wellington înainte de a-şi continua drumul 
spre adăpost. 

După treizeci de secunde, era din nou afară în zăpadă, îndoită 
de mijloc, răsuflând greu. incerca să nu vomite. Un zâmbet 
răutăcios se ivi pe faţa lui Logan. Nu se făcea să pară uman în 
faţa celor de grad inferior. 

Insch se desprinse de chiuvetă şi scoase o pereche de cătuşe. 

— Hai, Philips. In picioare. 

Logan se uită cum figurii îngrozite i se citesc drepturile, cum i 
se pun cătuşele pe mâinile aduse la spate. Apoi Insch îl scoase 
pe Hoitar din bucătărie afară în zăpadă. 

Rămas singur în casă, Logan stinse lumânările şi îi urmă. 


25 Abide with Me, imn creştinesc compus de Henry Francis Lyte în 
1847, cântat cel mai adesea pe melodia compusă de William Henry 
Monk. 

De data aceasta, „adultul alocat” Hoitarului era un bărbat 
epuizat, puţin trecut de cincizeci de ani, cu capul ţuguiat şi cu o 
mustață ridicol de mică. Lloyd Turner: un fost profesor de la 
şcoala Hazlehead, care-şi pierduse de curând soţia şi voia ceva 
care să-i ia gândul de la faptul că era mereu singur. Stătea la 
masă lângă Bernard Duncan Philips, privind spre mutrele 
încruntate ale inspectorului Insch şi sergentului McRae. 

Mica încăpere puţea. Nu era doar inexplicabilul damf obişnuit 
de picioare împuţite, ci şi unul de transpiraţie stătută şi animal 
intrat în putrefacție emanat de Hoitar. Vânătăile pe care le 
văzuse Logan noaptea trecută se întinseseră. Purpuriul-închis şi 
verdele se întindeau pe faţa prizonierului, dispărând în barba 
mată. Mâinile i se agitau pe tăblia mesei, cu pielea murdară şi 
unghiile înnegrite. Singurul lucru curat la el era salopeta albă de 
hârtie, pe care i-o dăduseră cei de la Biroul de Investigaţii când îi 
luaseră hainele pentru o expertiză criminalistică. 

Logan şi Insch petrecuseră trei ore ca să ajungă nicăieri. 
Singurul lucru pe care reuşiseră să îl scoată de la Hoitar era că i 
se furau comorile moarte. Incercaseră să fie de treabă; 
încercaseră să fie nesuferiţi, încercaseră să-l facă pe fostul 
profesor să discute cu el, să-i explice cât de serioasă era situaţia. 
Nimic. 

Inspectorul Insch se lăsă pe spate cu scaunul, făcând plasticul 
să trosnească. 

— Aşa, zise el oftând. Hai să mai încercăm, da? 

Toţi cei de la masă se strâmbară, cu excepţia Hoitarului. El 
continuă doar să îngâne. Indură alături de prăpăditul de mine. 
Incepuse să-l scoată din minţi pe Logan. 

Profesorul ridică mâna. 

— Imi pare rău, inspectore. Cred că vă e suficient de clar că 
Bernard nu e apt pentru a fi interogat. 

Aruncă o privire chiorâşă către bărbatul urât mirositor care 
stătea lângă el. 

— Starea lui mintală e o chestiune cunoscută. Are nevoie de 
ajutor, nu de încarcerare. 

Insch îşi trânti scaunul în faţă. 

— lar copilaşii care zac la morgă ar fi trebuit să fie acasă, vii şi 


192 


nevătămaţi, nu omorâţi de un ciudat sucit! 

Işi încrucişă braţele, umflându-şi cusăturile cămăşii, ceea ce îl 
făcu să pară şi mai mare. 

— Vreau să ştiu unde e Peter Lumley şi câţi copilaşi a mai ucis. 

— Inspectore, eu înţeleg că doar vă faceţi datoria, dar Bernard 
nu e în stare să vă răspundă la întrebări. Uitaţi-vă la el! 

Se uitară. Mâinile îi semănau cu nişte păsări rănite, zbătându- 
se pe tăblia mesei. Privea în gol. Nici măcar nu se afla în aceeaşi 
încăpere cu ei. 

Logan aruncă o privire spre ceasul de pe perete. Şapte şi 
douăzeci. Trecuse de ora la care Hoitarul îşi ceruse 
medicamentul cu o seară înainte. 

— Domnule, îi zise el lui Insch, putem discuta ceva afară? 

Merseră până la automatul de cafea, trecând pe lângă un şir 
de feţe curioase. Vestea se răspândise prin toată secţia de 
poliţie, la radio şi probabil la ştirile de seară. Ucigaşul de copii din 
Aberdeen în spatele gratiilor. Acum nu mai trebuia decât să-l 
convingă să vorbească. 

— La ce te gândeşti, sergent? îl întrebă Insch, apăsând pe 
butonul pentru cafea cu lapte, cu mai mult zahăr. 

— N-o să scoatem nimic de la Hoitar în seara asta, domnule. E 
schizofrenic. Trebuie să-şi ia medicamentele. Chiar şi dacă am 
obţine o mărturisire de la el, ar fi făcută bucăţi la tribunal. 
Suspect bolnav mintal, tratament medicamentos refuzat, 
mărturiseşte după un interogatoriu de trei ore? Dumneavoastră 
ce-aţi face? 

Insch suflă în paharul lui cu cafea şi luă o gură de probă. Când 
vorbi în cele din urmă, vocea era cea a unui om foarte obosit. 

— Ai dreptate, desigur. 

Aşeză cafeaua pe masa cea mai apropiată şi căută prin 
buzunare ceva dulce. In final, Logan fu nevoit să-i ofere una 
dintre bomboanele lui extramentolate. 

— Mersi. De o oră mă gândesc şi eu tot aşa. Dar n-am vrut să 
renunţ. In caz de ceva. 

Oftă. 

— In caz că Peter Lumley mai e viu pe undeva. 

Era doar o chestie la care sperau şi amândoi ştiau asta. Peter 
Lumley era mort. Doar că nu îi găsiseră încă trupul. 

— Şi scena crimei? 

— Ce-i cu ea? 

— Fata moartă pe care-am găsit-o ar putea să nu fie singura 
din morman. 

Partea care urmă era cea care nu-i dăduse pace încă de la 
fermă. 

— Şi mai e şi David Reid. A fost abandonat. Modul de operare 
nu se potriveşte. Hoitarul e un colecţionar. N-ar fi lăsat el 
cadavrul să zacă aşa acolo. 

— Poate-i place să putrezească înainte să le adune. 

— Dacă el a fost, i-a tăiat organele genitale lui David Reid. Ar 
trebui să fie pe undeva pe la fermă. 

Insch se strâmbă. 

— La naiba. Va trebui să luăm la mână fiecare carcasă pe 
care-o are pe-acolo ca să le căutăm. E ca şi cum am căuta acul în 
carul cu fân. 

Işi trecu o pereche de mâini obosite peste faţă. 

— Aşa. 

Respiră adânc şi-şi îndreptă spatele. Autoritatea îi revenise în 
voce. 

— Va trebui s-o luăm pe calea cea grea. Dacă nu putem 
scoate o mărturisire de la Philips, trebuie să stabilim o legătură 
cu cadavrele. Fetiţa pe care-am găsit-o la el acasă - asta nu-i o 
problemă. Şi trebuie să fie ceva care să-l lege de David Reid şi de 
Peter Lumley. Vreau să pui o duzină de agenţi să întrebe pe 
toată lumea din locurile în care au fost văzuţi copiii ultima dată. 
Aduceţi-mi un martor. Nu-l lăsăm pe ticălos să ne scape încă o 
dată. 


În noaptea aceea, visele lui Logan fură pline de copii 
putrezind. Alergau prin apartament, voind să se joace. Unul 
şedea pe podeaua sufrageriei, cu bucățele de piele căzându-i pe 
podelele lustruite, făcându-şi de lucru cu un xilofon pe care 
Logan îl primise la cea de-a patra aniversare a sa. Clang şi cling 
şi bong, o cacofonie ce semăna mai mult cu soneria de la telefon 
decât cu muzica. 

Şi atunci se trezi. 

Logan se clătină prin camera de zi şi ridică receptorul din 
furcă. 

— Ce-i? întrebă el. 

— Crăciun fericit şi ție. 

Colin Miller. 

— O, Doamne... 

Logan încercă să se trezească frecându-se la ochi. E şase 
jumătate. Ce-ai tu cu dimineţile? 

— Ați găsit alt cadavru. 

Logan se duse la fereastră şi se uită după automobilul cel 
luxos al lui Miller pe strada întunecată. Nici urmă. Măcar asta 
însemna că va fi cruțat de o vizită din partea zânei vesele în 
dimineaţa aceea. 

— Şi? 

Urmă o pauză la celălalt capăt al firului. 

— Şi l-aţi arestat pe Bernard Philips. Pe Hoitar. 

Uluit, Logan lăsă draperia să cadă la loc. 

— De unde naiba ştii? în comunicatul de presă nu era nimic 
din care să reiasă identitatea celui arestat, ci doar obişnuitul: „un 
suspect a fost reţinut, iar raportul a fost transmis procurorului”. 

— Ştii bine de unde: asta e meseria mea. Biata micuță, să 
putrezească în mormanul ăla de porcării... Vreau informații din 
interior, Laz. Incă mai am nişte chestii despre Geordie 
Stephenson pe care tu nu le ştii. Toată lumea are de câştigat. 

Logan nu-şi putea crede urechilor. 

— Mai ai şi tupeu după ceea ce i-ai făcut ieri lui Insch! 

— Laz, aşa-s afacerile. El te-a băgat pe tine-n rahat şi i-am dat 
şi eu peste nas. Am scris eu vreun cuvânt rău despre tine? Am 
scris? 

— Nu asta-i problema. 

— Ah, loialitatea. Imi place. O calitate de apreciat la un ofițer 
al legii. 

— L-ai făcut să pară un idiot. 

— Uite ce-i: o las baltă cu pantomima şi noi doi povestim un 
pic la micul dejun? 

— Nu pot face aşa ceva. Trebuie ca Insch să aprobe tot ce zic, 
bine? 

Urmă altă pauză. 

— Trebuie să fii atent ce faci cu loialitatea aia a ta, Laz. 
Câteodată se poate să-ți facă mai mult rău decât bine. 

— Ce? Ce naiba vrea să-nsemne asta? 

— la uită-te-n ziarul de dimineaţă, Laz. Vezi dacă ai sau nu 
nevoie de un prieten la presă. 

Logan puse telefonul la loc în furcă şi rămase în întunericul 
camerei de zi, tremurând. In nici un caz nu se mai putea băga la 
loc în pat. Nu înainte să ştie ce făcuse Miller. Ce anume conţinea 
ziarul de dimineaţă. 

Şase şi jumătate. Al lui n-avea să fie livrat decât peste o oră şi- 
un pic. Aşa că se îmbrăcă rapid şi-şi făcu loc prin zăpada până la 
glezne până la Castlegate şi la cel mai apropiat chioşc de ziare. 

Era un magazin mic, genul acela care încerca orice o dată. 

Pereţii erau ticsiţi de rafturi: cărţi, vase, tigăi, becuri, cutii cu 
fasole boabe... Logan găsi ceea ce căuta pe podeaua de lângă 
tejghea - un teanc gros de ziare proaspete, încă învelite în 
plastic protector pentru ca zăpada să nu înmoaie hârtia. 

Proprietarul, un tip masiv cu trei degete lipsă la mâna stângă, 
o barbă căruntă şi un dinte de aur, mormăi un bună dimineaţa în 
timp ce desfăcea plasticul. 

— lisuse, zise el, luând un ziar din teanc şi ţinându-l astfel 
încât Logan să poată vedea prima pagină. L-au avut pe ticălos şi 
i-au dat drumul! lţi vine să crezi aşa ceva? 

Erau patru fotografii, trântite hodoronc-tronc pe mijlocul 
paginii: David Reid, Peter Lumley, inspectorul Insch şi Bernard 
Duncan Philips. Hoitarul nu era atent, fiind aplecat deasupra unei 
lopeţi pline de iepuri striviţi şi având căruciorul cu rotile lângă el 
pe stradă. Cei doi băieţi zâmbeau din pozele de la şcoală. Insch 
era în costum complet de pantomimă. 

Deasupra grupului, titlul era scris cu litere de-o şchioapă: 
„CASA ORORILOR: O FATA MOARTA GASITA IN MORMANUL DE 
ANIMALE PUTREZITE!” şi dedesubt: „UCIGAŞUL FUSESE ELIBERAT 
DIN CUSTODIA POLIŢIEI DOAR CU CÂTEVA ORE ÎNAINTE”. Colin 
Miller lovise din nou. _ 

— Adunătură de clovni afurisiţi: exact asta sunt. |ţi zic eu: cinci 
minute singur cu ticălosul ăla bolnav. Mi-ar ajunge. Am nepoti de 
vârsta aia. 

Logan plăti ziarul şi plecă fără să zică un cuvânt. 

începuse din nou să ningă. Fulgi mari cădeau din cerul 
întunecat, iar norii erau luminaţi în portocaliu murdar, reflectând 
luminile de pe stradă. Peste tot pe Union Street, cele 
douăsprezece zile de Crăciun sclipeau şi străluceau, dar Logan 
nu vedea nimic din toate astea. Stătea în faţa chioşcului de ziare, 
citind la lumina ce venea dinspre ferestrele magazinului. 

Era acolo o expunere amplă a vieţii Hoitarului - schizofrenia, 
şederea de doi ani la Comhill, mama moartă, colecţia de 
cadavre. Miller reuşise chiar să dea de câţiva dintre cei care îl 
atacaseră pe Hoitar în faţa porţilor şcolii. Citatele erau pline de 
bravadă şi indignare îndreptăţită. Poliţia îi tratase ca pe nişte 
criminali fiindcă-l atacaseră pe psihopatul acela, pe când o fetiţă 
moartă zăcea în mormanul lui de gunoi! 

Logan se strâmbă când citi cum poliţia îl avusese în custodie 
pe Hoitar, dar inspectorul Insch, care se prostise recent pe scenă 
pe când copiii erau răpiți, ucişi şi zviolaţi, ordonase să fie 
eliberat. Asta în ciuda sfaturilor eroului local al poliţiei, sergentul 

Logan „Lazăr” McRae. 

Logan mormăi. Afurisitul de Colin Miller! Probabil îşi închipuia 
că-i face o favoare, făcându-l să pară vocea raţiunii, dar Insch 
avea să-şi iasă din pepeni. Va părea că Logan fusese cel care se 
dusese cu povestea la Press and Journal. Ca şi cum l-ar fi 
înjunghiat pe inspector pe la spate. 


Tatăl vitreg al lui Peter Lumley îl aştepta când împinse uşile 
din faţă ale sediului poliţiei. Omul părea că nu dormise de o lună, 
iar respiraţia sa ar fi putut face şi tapetul să se strângă: bere 
stătută şi whisky. Văzuse ziarele. Ştia că arestaseră pe cineva. 

Logan îl duse într-o cameră de interogatoriu şi îi ascultă 
rugămintea disperată. Hoitarul ştia unde e fiul său. Poliţia trebuia 
să-l silească să vorbească! Dacă ei nu puteau, avea s-o facă el! 
Trebuia să-l găsească pe Peter! 

Logan îl calmă încet, explicându-i că bărbatul pe care îl 
reţinuseră putea să nu aibă nimic de-a face cu dispariţia lui 
Peter. Că poliţia făcea tot ce putea ca să-i găsească fiul. Că ar 
trebui să se ducă acasă şi să doarmă. In cele din urmă, oboseala 
îl făcu să accepte să fie dus acasă cu o maşină de patrulă. 

Până să înceapă ziua de lucru, Logan se simţea îngrozitor. 
Avea un nod în stomac şi nu era vorba doar de țesutul cicatrizat. 
Opt şi jumătate şi nici un semn din partea lui Insch. Se pregătea 
o furtună de rahat, iar Logan avea să fie chiar în mijloc. 

Şedinţa de dimineaţă veni şi trecu, Logan fiind cel care împărţi 
misiunile şi adună echipele. O echipă mergea să interogheze 
orice proprietar de casă de pe o rază de o milă de la ultimul loc 
unde fuseseră copiii, atât înainte, cât şi după deces. Il văzuseră 
cumva în zonă pe individul acesta - Hoitarul? O altă echipă avea 
să se uite prin dosare după orice legat de Bernard Duncan 
Philips. Şi, în cele din urmă, de departe cea mai mare echipă, 
avea cea mai neplăcută misiune dintre toate: să caute printr-o 
tonă de cadavre de animale în putrefacție un penis secţionat. 
Deja nu mai era o misiune pentru departamentul sanitar al 
primăriei. Era vorba despre o anchetă într-un caz de crimă. 

Nimeni nu întrebă unde era inspectorul Insch şi nu spuse nici 
un cuvânt despre ceea ce se întindea pe prima pagină a ediţiei 
din acea dimineaţă a P & J. Dar Logan ştia că o citiseră cu toţii. În 
încăpere se simţea un aer ostil. Ajunseseră la concluzia la care 
ştia şi Logan că vor ajunge: că el se dusese la presă şi-l făcuse 
de rahat pe Insch. 

Agenta Watson nici măcar nu se uită în ochii lui. 

După ce şedinţa se termină şi toată lumea ieşi, Logan o căută 
pe doamna inspector Steel. Era în biroul ei, cu picioarele pe 
masă, fumând o ţigară şi bând cafea, cu un exemplar al ziarului 
de dimineaţă întins peste lucrurile de pe birou. şi ridică privirea 
când Logan ciocăni şi intră, salutându-l cu cana. 

— 'Neaţa, Lazăre, îi zise. |ţi cauţi următoarea victimă? 

— N-am făcut-o eu! Ştiu cum pare, dar n-am făcut-o eu! 

— Da, da, închide uşa şi ia un scaun în fund. Arătă spre 
scaunul cel şubred aflat de cealaltă parte a biroului ei. 

Logan făcu întocmai, refuzând politicos ţigara care îi fusese 
oferită. 

— Dacă te-ai dus într-adevăr la presă cu chestia asta, împunse 
ea ziarul, fie eşti atât de prost că nu poţi nici să respiri dacă nu 
eşti supravegheat, fie ai nişte ambiţii politice măreţe. Eşti 
ambițios, domnule Erou al Poliţiei Locale? 

— Cum? 

— Ştiu că nu eşti prost, Lazăre, spuse ea, fluturându-şi ţigara 
în aer. Dacă vorbeşti cu presa, asta se întoarce mereu împotriva 
ta şi te muşcă de cur. Dar chestia asta ar putea ucide cariera 
inspectorului Insch. Odată ce dispare el din drum şi având presa 
de partea ta, eşti omul ideal pentru postul lui. Trupa şi cei de la 
dosare te vor un, dar, dacă treci de asta, poţi să ajungi în vârful 
pomului. Următoarea oprire: inspector-şef. 

Mimă chiar un salut. 

— Jur că n-am vorbit cu nimeni! Şi eu voiam să-i dăm drumul 
Hoitarului; nu era nici o dovadă împotriva lui. Ba chiar l-am dus 
acasă cu maşina! 

— Şi atunci cum de reporterul ăsta te freacă pe tine pe cur cu 
o mână şi-l plesneşte pe Insch cu cealaltă? 

— Eu... eu nu ştiu. 

Minciună. 

— Crede că suntem prieteni. Am vorbit cu el de câteva ori. Şi 
inspectorul Insch a autorizat fiecare cuvânt. 

Mincinos mare ce eşti. 

— Nu cred că-l place pe inspector. 

Măcar aici era un pic de adevăr. 

— Aici sunt de acord. O grămadă de oameni nu-l plac pe 
Inschy. Eu? Mie-mi place de el. E mare. Când vezi aşa un cur, ai 
în ce să-ţi înfigi dinţii. 

Logan încercă să nu-şi imagineze scena. 

Inspector Steel trase adânc din ţigară, lăsând apoi fumul să 
iasă printr-un zâmbet mare şi fericit. 

— Ai vorbit cu el până acum? 

— Cu cine, cu Insch? 

Logan îşi lăsă capul în jos. 

— Nu. Nu încă. 

— Hmmm... Păi a venit devreme. l-am văzut maşina pe patru 
roţi pentru gagici în parcare de dimineaţă. Probabil pune ceva la 
cale cu conducerea superioară: te transferă la Gorbals. 

Stătea şi zâmbea, iar Logan nu putea să-şi da seama dacă 
glumeşte. 

— Speram că puteţi dumneavoastră să vorbiţi cu el... 

Zâmbetul i se transformă în râs. 

— Vrei să-l întreb dacă-i place de tine? 

Logan simţi cum se înroşeşte. Ştia cum e femeia asta. Chiar 
venise aşteptându-se ca ea să-l înţeleagă sau să-l sprijine? Poate 
că într-adevăr era prea prost ca să respire nesupravegheat. 

— Îmi cer scuze, zise el, culegându-se de pe scaun. Ar trebui 
să mă întorc la muncă. 

II opri când uşa aproape se închisese. 

— O să fie al naibii de nervos. Poate nu pe tine, poate pe 
individul ăsta, Miller, dar o să fie nervos. Pregăteşte-te să se urle 
la tine. Şi dacă nu te ascultă, poate trebuie să treci la artileria 
grea. Doar pentru că n-ai început tu chestia asta, nu înseamnă 
că nu poţi să profiţi. 

Logan se opri. 

— Să profit? 

— Ambiţia, domnule Erou. Fie că-ţi place, fie că nu, tot s-ar 
putea să te trezeşti pe scaunul lui. Nu trebuie să-ţi placă felul în 
care s-a ajuns la asta, dar s-ar putea să-ţi placă să fii inspector. 

Îşi aprinse altă ţigară din resturile mocnite ale celei de 
dinainte, apoi aruncă mucul în cafea. 

Se auzi un sfârâit, iar ea îi făcu cu ochiul. 

— Mai gândeşte-te. 

Logan făcu întocmai. Tot drumul până la minicamera sa de 
anchetă. Agenta era iar la telefon, notând nume şi declaraţii. Dat 
fiind că arestarea Hoitarului era în toate ziarele şi la ştirile de 
televiziune, toată lumea, cu tot cu căţel şi purcel, oferea 
informaţii. Copilaş ucis, domnule poliţist? Nici o problemă. Am 
văzut-o  urcându-se într-o maşină de gunoi Corporation. 
Curajoasă şi imprudentă, cu tipul ăsta din ziare... 

Autorităţile sanitare începuseră să-i răspundă la solicitarea de 
informaţii privind fetiţele cu TBC din ultimii patru ani. Lista de 
posibilităţi era mică, dar avea să crească pe parcursul zilei. 

Logan se uită peste nume, cele mai multe dintre ele fiind deja 
scoase de agenta lui. Nu erau interesaţi de nici un copil care nu 
avea între trei şi jumătate şi cinci ani deja. Vor şti cine era până 
la sfârşitul zilei. 

Se aştepta să fie chemat, dar tot i se strânse inima: să se 
prezinte în biroul comandantului. Venise vremea să i se facă 
fundul praştie pentru ceva ce nu făcuse, în afară de faptul că-l 
minţise pe Colin Miller. Şi pe inspectorul Insch. 

— les să fac câţiva paşi, îi spuse el agentei de la telefoane. S- 
ar putea să dureze ceva. 

Biroul comandantului era ca un furnal. Logan stătea în poziţie 
de drepţi în faţa biroului larg de stejar cu mâinile încleştate la 
spate. Inspectorul Insch era aşezat într-un scaun pentru musafiri 
din imitație de piele, aparent confortabil. Nu-l privi pe Logan 
când acesta intră şi-şi luă poziţia. Dar inspectorul Napier, de la 
Standarde Profesionale, se uita la el ca şi cum ar fi fost un 
experiment ştiinţific eşuat. 

In spatele biroului era aşezat un bărbat cu un aer serios, cu un 
cap ca de glonţ şi fără mult păr. Era îmbrăcat în uniforma 
oficială. Incheiată până sus. Nu era un semn bun. 

— Sergent McRae. 

Vocea era mai puternică decât te-ai fi aşteptat, răsunând în 
cameră fără să prevestească nimic bun. 

— Ştii de ce eşti aici. 

Nu fusese o întrebare; pe birou se afla un exemplar din Press 
and Journal. Aranjat frumos lângă tastatură şi raportul zilnic. 

— Da, domnule. 

— Ai ceva de zis? 

O să-l concedieze. Se întorsese la serviciu de şase zile şi o să-l 
arunce afară, pe dosul lui cel plin de cicatrice. Ar fi trebuit să-şi 
ţină capul la cutie şi să se prefacă bolnav. Adio pensie. 

— Da, domnule. Vreau să se ştie că inspectorul Insch a avut 
dintotdeauna tot sprijinul meu. Nu i-am dat povestea lui Colin 
Miller şi nici n-am zis nimănui că nu sunt de acord cu decizia 
inspectorului Insch de a-l elibera pe Ho... domnul Philips. Pentru 
că a fost decizia corectă la momentul acela. 

Comandantul se rezemă de spătar, cu mâinile împreunate în 
faţă. 

— Şi totuşi, ai vorbit cu Miller, nu-i aşa, sergent? 

— Da, domnule. M-a sunat dimineaţă la şase şi jumătate, voia 
detalii despre arestarea domnului Philips. 

Inspectorul Insch se foi pe scaun. 

— De unde naiba a ştiut că l-am arestat pe Hoitar! Nu a fost 
dat publicităţii! ţi zic... 

Comandantul întinse mâna, iar Insch tăcu mâlc. 

— Când l-am întrebat, a spus că e meseria lui să afle, zise el, 
trecând la tonul poliţistului care dă raportul. Nu e prima dată 
când are cunoştinţe pe care n-ar trebui să le aibă. Ştia când am 
găsit cadavrul lui David Reid. Ştia că ucigaşul mutilase şi violase 
cadavrul. Ştia că trupul fetiţei pe care am găsit-o era descompus. 
Are pe cineva în interior. 

O sprânceană se ridică de cealaltă parte a biroului, dar nu fu 
rostit nici un cuvânt. Tehnica de interviu patentată de inspectorul 
Insch. Numai că Logan n-avea chef de joacă. 

— Şi nu eu am fost! în nici un caz n-aş spune unui reporter că 
nu sunt de acord cu decizia superiorului meu de a elibera un 
suspect! Miller vrea un prieten aici şi crede că-şi face rost de 
unul dacă mă „ajută”. E vorba de tiraj! 

Comandantul prelungi tăcerea. 

— Dacă doriţi demisia mea, domnule... 

— Nu e o audiere disciplinară, sergent. Dac-ar fi, ai avea un 
reprezentant al sindicatului cu tine. 

Făcu o pauză şi îi privi pe Insch şi pe Napier înainte să revină 
la Logan. 

— Poţi aştepta afară, în hol, până discutăm chestiunea. Te 
chemăm înapoi când am luat o decizie. 

Cineva turnase beton rece ca gheaţa în măruntaiele lui Logan. 

— Da, domnule. 

Mărşălui afară din cameră, cu umerii traşi, cu capul sus şi 
închise uşa după el. Aveau să-l concedieze. Fie asta, fie să-l 
transfere din Aberdeen. O să găsească vreun post de rahat în 
Teuchterland, să-l pună să-şi ducă zilele bătând străzile la pas 
sau chiar mai rău. 

In cele din urmă, fu chemat în cameră de inspectorul cu nas 
cârn şi păr de culoarea ghimbirului de la Standarde Profesionale. 
Logan luă poziţie de drepţi în faţa biroului comandantului şi 
aşteptă să cadă securea. 

— Sergent, zise comandantul, luând ziarul de pe birou, 
împăturindu-l în jumătate şi aruncându-l frumos la coş. Vei fi 
încântat să afli că te credem. 

Logan nu putu să nu observe expresia acră de pe faţa 
inspectorului Napier. Se pare că nu toată lumea era de acord cu 
verdictul. 

Comandantul se aşeză la loc pe scaun şi-l examină pe Logan. 


201 


— Inspectorul Insch mi-a zis că eşti un ofiţer bun. La fel şi 
doamna inspector Steel. Nu eşti genul care să se ducă la presă 
cu soiul ăsta de treburi. Eu îmi respect ofiţerii superiori. Dacă ei 
îmi zic că nu eşti un... 

Făcu o pauză şi îi oferi un zâmbet exersat. 

— Dacă ei îmi spun că nu te-ai duce la ziare fără autorizaţie, 
sunt gata să-i cred. Totuşi... 

Logan îşi îndreptă spatele, aşteptând să afle unde va fi 
transferat. 

— Totuşi, nu putem lăsa aşa ceva să treacă fără un răspuns. 
Eu pot spune lumii întregi că îl susţinem sută la sută pe 
inspectorul Insch. Ceea ce şi facem. Dar asta nu ne ajută cu 
nimic. Poveştile astea: pantomima, eliberarea lui Philips la mai 
puţin de o zi înainte ca o fată moartă să fie descoperită la el 
acasă... 

Işi ridică mâna înainte ca inspectorul Insch să poată face mai 
mult decât să deschidă gura. 

— Personal, nu sunt de părere că inspectorul a greşit cu ceva. 
Numai că poveştile astea sunt foarte dăunătoare pentru 
reputaţia poliţiei. Fiecare a doua ediţie din ţară are câte o 
versiune reeditată a poveştii lui Miller. The Sun, Daily Mail, 
Mirror, Independent, Guardian, Scotsman: la naiba, chiar şi The 
Times! Spunând lumii că poliţiştii din Grampian sunt nişte idioţi 
incompetenţi. 

Se foi deranjat în scaunul său şi-şi îndreptă uniforma. 

— Cei de la Lothian şi Borders au vorbit iar la telefon cu şeful 
poliţiei. Spun că au personal cu experienţă în genul ăsta de 
investigaţii. Ar fi încântați să ne „ajute”. 

Se încruntă. 

— Trebuie să se vadă că facem ceva. Publicul cere sânge; dar 
eu nu sunt dispus să i-l dau pe inspectorul Insch. 

Trase adânc aer în piept. 

— Există o singură soluţie. Şi asta presupune să-l abordăm pe 
Colin Miller. Se pare că şi-a creat o relaţie cu tine, sergent. Vreau 
să discuţi cu el. Să negociezi cu el. 

Logan riscă o privire spre inspectorul Insch. Stătea să 
explodeze. La fel şi Napier. 

— Domnule? 

— Dacă necazurile cu presa continuă, dacă se mai face 
publicitate negativă, nu vom avea altă variantă: inspectorul 
Insch va fi suspendat cu plata integrală a salariului, urmând să 
se facă o analiză a comportamentului său. Vom fi nevoiţi să 

predăm ancheta pentru uciderea copiilor celor de la poliţia din 
Lothian şi Borders. 

— Dar... dar, domnule: nu-i corect! 

Ochii lui Logan se aţintiră undeva între comandant şi 
inspector. 

— Inspectorul Insch este cel mai bun pentru misiunea asta! Nu 
e vina lui! 

Omul din spatele biroului dădu din cap şi îi zâmbi inspectorului 
Insch. 

— Aveai dreptate. Loialitate. Hai să ne asigurăm că nu se 
ajunge la aşa ceva, sergent. Vreau să descoperim scurgerea. 
Indiferent cine îi dă informaţii lui Miller, vreau să fie oprit. 

Insch mormăi. 

— Oh, nu vă faceţi griji, domnule. Când aflu cine e de vină, o 
să mă asigur că nu mai vorbeşte cu nimeni niciodată. 

Napier ciuli urechile. 

— Asigură-te că nu încâlci regulile, inspectore, zise el, vizibil 
enervat că Insch îi uzurpase responsabilitatea de a găsi cârtiţa. 
Vreau o audiere disciplinară formală şi demiterea din poliţie. Fără 
întoarcere. Fără scurtături. S-a înţeles? 

Insch aprobă din cap, dar ochii îi ardeau ca doi cărbuni pe 
faţa-i nervoasă, rozalie. 

Comandantul zâmbi. 

— Excelent, putem rezolva toată chestia asta. Ne trebuie doar 
o condamnare. Philips se află în custodie. Ştim că el este 
ucigaşul. Ne mai trebuie doar dovezi criminalistice şi martori. 
Aveţi asta la îndemână. 

Se aşeză în spatele biroului său. 

— Vedeţi voi. Peste două săptămâni, se va fi terminat şi totul 
va reveni la normal. Totul va fi bine. 

Greşit. 

Inspectorul Insch îl conduse pe Logan la camera principală de 
anchetă, mormăind şi înjurând în barbă tot drumul. Nu era 
mulţumit. Logan ştia că ideea comandantului de a-l unge pe 
Colin Miller nu se încadra în viziunea despre lume a lui Insch. 
Reporterul făcuse ca toată ţara să îl numească incompetent. 
Insch voia răzbunare şi nu sergentul lui pe post de împăciuitor. 

— Pe cuvânt, n-am vorbit cu Miller, spuse Logan. 

— Nu? 

— Nu. Cred că de asta a făcut-o. Chestia cu pantomima şi 
acum asta. N-am vrut să-i zic nimic până nu discut cu 
dumneavoastră. Nu i-a plăcut chestia asta. 

Insch nu spuse nimic, ci doar scoase un pachet cu bebeluşi din 
jeleu şi începu să le muşte capetele. Nu-i oferi punga lui Logan. 

— Uitaţi ce e, domnule. Nu putem să dăm o declaraţie? Adică: 
trupul era acolo de ani buni. Faptul că i-am dat drumul după ce a 
fost bătut n-a putut schimba asta. 

Ajunseseră la camera de anchetă şi Insch se opri. 

— Nu aşa merg lucrurile, sergent. Şi-au înfipt dinţii în fundul 
meu şi n-o să-mi dea drumul aşa uşor. L-ai auzit pe comandant: 
dacă mai durează mult, îmi ia cazul. Lothian şi Borders vor face 
jocurile. 

— N-am vrut să se întâmple asta, domnule. 

Un zâmbet miji pe faţa lui Insch. 

— Ştiu că n-ai vrut. 

li oferi punga deschisă de jeleuri, iar Logan luă unul verde. 
Gustul lui era mai preţios ca aurul. Insch oftă. 

— Nu-ţi face griji: vorbesc eu cu trupa. O să le zic că nu eşti un 
nenorocit. 

Dar Logan tot se simţea ca unul. 

— Atenţie! zise inspectorul Insch, adresându-se poliţiştilor 
aşezaţi la birouri, care răspundeau la telefoane şi luau declaraţii. 

Toţi tăcură imediat ce-l văzură. 

— Mi-aţi văzut toţi poza în ziar de dimineaţă. l-am dat drumul 
Hoitarului miercuri seara şi a doua zi apare o fetiţă moartă în 
colecţia lui de mortăciuni. Se pare că sunt un idiot incompetent 
cu o înclinaţie spre îmbrăcatul în haine ciudate, când ar trebui să 
fiu pe teren să combat delictele. Şi-aţi mai citit şi că sergentul 

McRae mi-a zis să nu-i dau drumul Hoitarului. Numai că, idiot 
fiind, am făcut asta oricum. 

Se auziră murmure nervoase, toate adresate lui Logan. Insch 
ridică o mână şi se făcu instantaneu linişte. Dar căutăturile urâte 
erau încă acolo. 

— Ştiu că în clipa asta vă gândiţi că sergentul McRae e un 
rahat, dar puteţi să uitaţi. Sergentul McRae nu s-a dus la ziare. S- 
a-nţeles? Dacă-mi zice că i-aţi făcut probleme... 

Insch făcu un gest ca de tăiat gâtul. 

— Acum mişcaţi-vă fundurile înapoi la muncă şi spuneţi-le şi 
celorlalţi. Investigația va continua, noi suntem cei care îl vom 
prinde pe omul nostru. 


La zece şi jumătate, autopsia era deja în lucru de ceva vreme. 
Era o treabă neplăcută, cu miros rânced, iar Logan stătea cât 
putea de departe de masa de disecţie. Dar nu era destul de 
departe; chiar dacă ventilatorul morgii mergea la capacitate 
maximă, mirosul era copleşitor. 

Cadavrul se dezmembrase când cei de la Biroul de Investigaţii 
încercaseră să-l ridice din morman la fermă. Trebuiseră să adune 
ce mai rămăsese din organele interne de pe podeaua 
adăpostului. 

Toţi din încăpere aveau echipament de protecţie: salopete 
albe de hârtie, învelitori de plastic pentru încălțări, mănuși de 
latex şi măşti pentru gură. Numai că, de data asta, masca lui 
Logan nu mai avea iz de carmol. Isobel se mişca încet, dintr-o 
parte în alta, împungând carnea umflată cu un deget acoperit de 
două mănuşi, făcând observaţii detaliate şi metodice pe 
dictafonul ei. lubiţelul - Brian - mergea după ea ca un căţeluş 
dement. Labagiu cu păr umflat. Inspectorul Insch se evidenția din 
nou prin absenţă, folosindu-se de conştiinţa încărcată a lui Logan 
ca să nu vină, dar procurorul şi legistul de rezervă se aflau acolo. 
Stăteau cât de departe puteau de cadavrul putrezit. 

Era imposibil de spus dacă şi acesta fusese strangulat ca şi 
David Reid. Pielea de pe gât era prea putredă. Şi ceva mâncase 
din carne. Nu numai chestii mici şi albe care viermuiesc, 
Dumnezeu ştie că din alea erau destule, ci un şobolan sau o 
vulpe. O sudoare rece scălda fruntea lui Isobel, iar comentariul ei 
deveni ezitant. Grijulie, ridică organele interne din punga de 
plastic în care fuseseră vârâte, încercând să identifice ceea ce 
ţinea în mâini. 

Logan era convins că nu-şi va mai scoate vreodată mirosul din 

nări. Cu micuțul David Reid fusese rău, dar de data aceasta era 
de o sută de ori mai rău. 

— Constatări preliminare, zise Isobel când termină în cele din 
urmă, frecându-şi iar şi iar mâinile. Patru coaste fracturate şi 
semnele unui traumatism cranian în urma unei lovituri. Şold rupt. 
Un picior rupt. Avea cinci ani. Blondă. Are nişte plombe în molarii 
din spate. 

Şi mai mult săpun şi mai mult frecat. Isobel părea că vrea să 
se curețe până la os. Logan n-o mai văzuse niciodată atât de 
afectată de munca ei. 

— Estimez data decesului undeva între douăsprezece şi 
optsprezece luni în urmă. Greu de spus din cauza stării avansate 
de descompunere... 

Se cutremură. 

— Va trebui să fac nişte teste de laborator pe mostrele de 
tesut ca să fiu sigură. 

Logan o atinse uşor pe umăr. 

— Imi pare rău. 

Nu ştia nici el sigur pentru ce. Că relaţia lor se destrămase? Că 
odată ce Angus Robertson fusese închis, nu mai aveau nimic în 
comun? Că ea trebuise să treacă prin ce trecuse pe acoperişul 
acela? Că el n-ajunsese mai repede la ea... Că trebuia să disece 
un copil aflat într-o stare avansată de descompunere ca pe-un 
curcan? li zâmbi tristă, dar la colţurile ochilor îi sclipeau lacrimi. 
Există o legătură între ei preţ de o clipă. Un moment de tandreţe 
împărtăşită. 

După care Brian, asistentul ei, strică tot. 

— Mă scuzaţi, doamnă doctor, aveţi un apel pe linia trei. V-am 
făcut legătura în birou. 

Clipa dispăru şi la fel şi Isobel. 


Hoitarul era supus unei evaluări psihiatrice în timp ce Logan se 
îndrepta spre cealaltă parte a oraşului, spre adăposturi şi 
conţinutul lor scabros. Nu avea speranţe că Bernard Duncan 
Philips va fi declarat apt pentru proces. Hoitarul era dus cu pluta 
şi toată lumea ştia chestia asta. Faptul că avea trei clădiri în 
cadrul fermei pline cu animale pe care le curăţase de pe drum 
era un pic deplasat. Ca să nu mai vorbim de copila moartă. 
Mirosul încă era lipit de el. 

Logan lăsă în jos geamul, iar fulgii de zăpadă năvăleau 
înăuntru pentru a se topi de la căldura radiatorului. Acea 
autopsie avea să-i rămână în minte pentru multă, multă vreme. 

Tremurând, porni din nou căldura. 

Oraşul paralizase sub ninsoarea abundentă. Maşinile se târau 
şi se opreau pe toată lungimea lui South Anderson Drive, unele 
pe dreapta, altele doar mişcându-se mai departe pe mijlocul 
străzii cu patru benzi. Măcar maşina lui de poliţie, acel Vauxhall 
pătat de rugină, nu avea prea mari probleme. 

Undeva în faţă vedea girofarul galben al unui camion care 
împrăştia sare şi nisip pe două benzi. Maşinile din spatele 
acestuia rămâneau în urmă, ca să nu fie zgâriate. 

— Mai bine mai târziu decât niciodată. 

— Ce-aţi spus, domnule? 

Agentul de la volan nu fusese recunoscut imediat de Logan. Ar 
fi preferat-o pe agenta Watson, dar inspectorul Insch nu voia s- 
audă de aşa ceva. İl alesese pe noul agent să-l însoţească pe 
Logan pentru că era cel mai puţin probabil să-i facă probleme 
pentru ceea ce scria în ziarul de dimineaţă. In plus, agenta 
Watson era din nou la tribunal cu labagiul ei din vestiar. Ultima 
oară depusese mărturie împotriva lui Gerald Cleaver, de data 
aceasta se afla acolo pentru a fi judecat. Nu că le-ar fi trebuit 
prea mult să o facă. Fusese prins cu ea în mână. La propriu. 
Rânjind în vestiarul doamnelor, cu scula-n mână, frecând-o cât îl 
ţineau puterile. Avea să intre, să pledeze vinovat, cu 
circumstanţe atenuante, se va solicita ispăşirea pedepsei prin 
muncă în folosul comunităţii şi va ieşi la timp pentru ceai. Poate 
va fi mai dispusă să vorbească cu el având la activ o acuzare 
plină de succes? 

Le luă de două ori mai mult decât ar fi fost normal ca să 
ajungă la ferma Hoitarului, de la periferia Cults-ului. Vizibilitatea 
era atât de proastă că nu distingeau la mai mult de 150 de metri 
în faţa maşinii. Zăpada ştergea totul. 

O mulţime de reporteri şi de camere de televiziune era 
adunată în faţa intrării de la ferma Hoitarului, tremurând şi 
strănutând în zăpadă. Cei doi poliţişti, îmbrăcaţi cu cel mai 
călduros echipament pe care-l putuseră băga pe sub hainele 
galbene, păzeau poarta, ţinând presa afară. Zăpada li se 
adunase pe şepcile ţuguiate, dându-le un aer uşor festiv. 
Expresia de pe feţele lor strica imaginea. Le era frig, erau 
supăraţi, erau sătui de armata de jurnalişti care le înfigea 
microfoane în faţă. Care le punea întrebări. Care-i ţinea departe 
de maşina lor de patrulă drăguță şi caldă. 

Aleea era plină de maşini şi dube. BBC, Sky News, ITN, CNN - 
erau cu toţii aici, luminile de televiziune făcând zăpada să 

contrasteze puternic cu cerul gri cenuşiu. Camerele se opriră din 
filmat de îndată ce maşina lui Logan apăru; apoi se năpustiră ca 
nişte piranha. Logan, prins în mijlocul acelei nebunii, făcu exact 
ceea ce îi spusese inspectorul Insch: îşi ţinu naibii gura închisă în 
vreme ce microfoanele şi camerele erau împinse prin geamurile 
deschise. 

— Domnule sergent, e adevărat că vi s-a dat controlul asupra 
acestui caz? 

— Sergent McRae! Aici! Inspectorul Insch a fost suspendat? 

— A mai ucis şi înainte Bernard Philips? 

— Ştiaţi că e labil psihic înainte să fie descoperit cadavrul? 

Erau mai multe, dar se pierdeau în cacofonia de zgomote. 

Polițistul conduse atent prin mulţime, până la poarta încuiată. 
Apoi se auzi vocea pe care o aştepta Logan: 

— Laz, era şi timpul, omule. Mi-au îngheţat boaşele aicea! 

Colin Miller, cu obrajii îmbujoraţi şi nasul roşu, înfofolit într-o 
haină neagră, cu ghete groase căptuşite şi pălărie îmblănită. 
Foarte rusesc. 

— Urcă. 

Reporterul se sui pe bancheta din spate şi un alt bărbat 
înfofolit bine i se alătură. 

Logan se răsuci brusc, strâmbându-se de durere când 
stomacul îi aminti de copcile care-l ţineau la un loc. 

— Laz, el e Jerry. E fotograful meu. 

Fotograful scoase o mână din mănuşa groasă şi o întinse. 

Logan nu i-o strânse. 

— Imi pare rău, Jerry, dar înţelegerea asta e doar pentru un 
om. Nişte fotografii oficiale ale poliţiei vor fi disponibile pentru 
articol, dar nu putem permite să se facă poze fără aprobare. Va 
trebui să rămâi aici. 

Reporterul afişă cel mai prietenos zâmbet al său. 

— Hai, Laz, Jerry e un băiat bun. N-o să facă poze de groază, 
nu-i aşa, Jerry? 

Jerry privi confuz o clipă, iar Logan ştiu că exact asta i se 
spusese să facă. 

— Imi pare rău. Tu şi-atât. 

— La naiba. 

Miller îşi scoase şapca îmblănită, scuturând zăpada între 
scaunele din spate. 

— Imi pare rău, Jerry. Du-te să aştepţi în maşină. E nişte cafea 
într-un termos sub scaunul şoferului. Să nu mănânci toţi biscuiţii 
cu ghimbir. 

Înjurând în barbă, fotograful coborî din maşină în mulţimea de 
jurnalişti şi în ninsoarea deasă. 

— Aşa, zise Logan în timp ce mergeau încet prin viscol. Hai să 
fim siguri că regulile sunt clare: avem drepturile editoriale pentru 
orice articol. Noi dăm fotografiile. Dacă e ceva ce nu vrem să 
publici pentru că pune ancheta în pericol, nu publici. 

— Şi am drepturi de exclusivitate. Nu mai faceţi asta pentru 
nimeni. 

Zâmbetul lui Miller era categoric obscen. 

Logan dădu din cap. 

— Şi dacă scrii un cuvânt urât despre inspectorul Insch, te 
omor cu mâna mea. 

Miller râse şi-şi ridică mâinile, prefăcându-se că se predă. 

— Uşurel, tigrule. Nu-mi vărs amarul pe Dama de la 
Pantomimă. Ne-am înţeles. 

— Ofiţerilor de serviciu li s-a spus să-ţi răspundă la întrebări. 
Atâta vreme cât sunt potrivite. 

— Şi poliţista aia bine făcută a ta o să fie şi ea aici? 

— Nu. 

Miller clătină din cap cu tristeţe. 

— Ce păcat. Aveam pentru ea o întrebare nepotrivită. 


Începură prin a se îmbrăca în costume complete pentru pericol 
radioactiv, cu măşti de gaze. Apoi Logan începu turul. Adăpostul 
numărul unu: gol, cu excepţia reziduurilor de scursori şi lichide. 
Adăpostul numărul doi era cel în care Miller avusese prima dată 
parte de duhoare. Deveni surprinzător de tăcut când păşiră 
printre cadavrele descompuse, îmblănite. 

Mărimea mormanului era într-adevăr uimitoare. Chiar dacă 
jumătate dintre animalele moarte fuseseră mutate în 
containerele pentru deşeuri de afară, mai rămăseseră cu sutele 
înăuntru. Bursuci, câini, pisici, iepuri, pescăruşi, ciori, porumbei, 
câte-o căprioară. Dacă murise pe drumurile Aberdeenului, se afla 
aici. Descompunându-se încet. 

O gaură din morman era izolată. Acolo o găsiseră pe fetiţă. 

— Christoase, Laz, zise Miller, cu vocea înăbuşită de masca de 
gaze. E de-a dreptul îngrozitor! 

— Mie-mi zici. 

Găsiră echipa de căutare în adăpostul numărul trei. Purtau 
aceleaşi costume albastre de protecţie, cu mâinile în maldărul de 
cadavre putrezite. 

Unul câte unul, ridicau cadavrele, le puneau pe o masă pentru 

examinare şi apoi le făceau teanc în containere pentru 
debarasare. 

— De ce ăsta? întrebă Miller. Cum de nu-l golesc pe celălalt, 
unde era fata? 

— Philips ţinea adăposturile numerotate în ordine. 

Logan îi arătă prin uşa deschisă. 

— De la unu la cinci. Şase e ferma. Probabil că planul era să le 
umple pe toate. Unul câte unul. 

Doi poliţişti scoaseră din grămadă un cocker spaniei sau 
labrador plin de găuri şi-l duseră la masă. 

— Clădirea asta tocmai o umplea. Dacă el l-a luat pe Peter 
Lumley, aici ar trebui să fie. 

Logan vedea cum Miller se strâmbă în spatele ochelarilor de 
protecţie. 

— Dacă voi căutaţi alt copil, atunci cum de-l căutaţi aşa? De 
ce examinaţi toate chestiile, una câte una? De ce nu răscoliţi 
mizeria până-l găsiţi? g 

— Pentru că e posibil să nu-l căutăm pe tot. Incă mai lipseşte o 
bucăţică din David Reid. 

Miller privi teancul de mortăciuni şi pe poliţiştii şi poliţistele 
care umblau cu mâinile prin grămadă. 

— lisuse, îi căutaţi puţa? Aici? Să mă ia naiba, voi, 
nenorociţilor, meritaţi o medalie. Sau o examinare la cap. 

Un alt iepure fu pus pe masă, examinat succint şi aruncat apoi 
în mormanul pentru debarasare. 

— La naiba... 

Afară, zăpada acoperea încet containerele pentru deşeuri. Un 
strat gros se depusese deasupra, scurgându-se pe margini. 
Privind cum o lopată plină de rămăşiţe examinate e îndesată într- 
unul din containere, lui Logan îi veni o idee. 

Nu era prea uşor să alerge cu cizmele Wellington prin zăpada 
grea, dar Logan reuşi să ajungă acolo chiar când era aruncat 
înăuntru ultimul pescăruş. 

— Stai aşa, zise el, apucând lopata omului. 

Nici bărbat, nici femeie. Era greu de spus din cauza costumului 
de protecţie fără formă. 

— Unde ai pus ce era înăuntru? 

Omul îl privi de parcă era nebun, în vreme ce zăpada viscolea 
în jurul lor. 

— Ce? 

— Conţinutul. Cei de la primărie umpleau chestiile astea. 
Unde-aţi pus cadavrele care erau deja înăuntru? Le-aţi cercetat 

deja? 

Poliţista înţelese şi nemulţumirea i se citi pe faţă. 

— La naiba. 

Işi aruncă lopata în zăpadă. 

— La naiba, la naiba, la naiba! 

Trei respiraţii profunde şi apoi: 

— Imi pare rău, domnule. Am făcut asta toată ziua. Doar am 
aruncat înăuntru cadavrele. Nimeni nu s-a gândit să le verifice pe 
alea care erau deja acolo. 

Umerii i se lăsară în jos, iar Logan ştiu cum se simţea. 

— Haide. O să golim chestia asta în adăpostul numărul unu şi 
vom verifica ce e înăuntru între timp. Un grup continuă de unde 
aţi rămas, iar altul se uită în grămada asta. Distractiv, distractiv, 
distractiv. 

— O să le dau vestea cea bună celor din echipă. 

De ce nu? se gândi el. Deja mă urăsc. Pot foarte bine să le dau 
şi un motiv. 

Vestea fu primită pe cât de prost se aşteptase Logan. Singurul 
lucru care-i făcu să se simtă mai bine era faptul că el era gata 
să-i ajute. Cel puţin o vreme. 

Şi aşa îşi petrecu Logan după-amiaza. Miller, binecuvântate fie 
şosetele lui de bumbac, lăsă mândria la o parte şi luă o lopată. 
Cockerul spaniel sau labradorul se afla de data aceasta aproape 
de vârful grămezii. Intrase ultimul, ieşea primul. Dar încet îşi 
făcură loc prin conţinutul containerului cu deşeuri. 

Logan era convins că examinase acelaşi iepure borşit cam de 
treizeci de ori când începură ţipetele. 

Cineva ieşi în fugă din adăpostul numărul trei, cu mâna 
strânsă la piept. Alunecă pe zăpadă şi căzu pe spate. Ţipetele se 
opriră pentru o clipă, de parcă toată puterea îi dispăruse. 

Membrii echipei îşi abandonară carcasele şi o porniră spre cel 
căzut. Logan ajunse chiar când reîncepură tipetele. 

Sângele ţâşnea din mănuşa de cauciuc gros a poliţistului, 
printr-o gaură din palmă. Victima îşi smulse masca şi ochelarii de 
protecţie. Era agentul Steve. Ignorând apelurile la calm, continua 
să urle şi să tragă de mănuşa însângerată ca să şi-o dea jos. 
Avea o gaură zdrenţuită: chiar în bucata cărnoasă dintre degetul 
mare şi arătător. Sângele pulsa roşu şi se scurgea pe salopeta 
albastră şi în zăpadă. 

— Ce-ai făcut? 

Agentul Steve continua să zbiere, aşa că cineva îi arse una. 
Logan nu era sigur, dar avea impresia că fusese ticălosul de 

Simon Rennie. 

— Steve! zise Rennie, luându-şi avânt să-i mai ardă una. Ce s- 
a întâmplat? 

Ochii  poliţistului Steve erau sălbatici, aţintiţi asupra 
adăpostului şi a mâinii sale însângerate. 

— Un şobolan! 

Cineva îşi scoase cureaua de sub salopetă şi o prinse în jurul 
încheieturii lui Steve, strângând bine. 

— lisuse, Steve, zise ticălosul de Simon Rennie, uitându-se la 
rana din palma prietenului său. Trebuie Hă fi fost un ditamai 
şobolanul. 

— Era cât un rottweiler, nenorocitul! Ah, la naiba, ce doare! 

Umplură o pungă de plastic cu zăpadă şi băgară mâna lui 
Steve în ea, încercând să nu observe cum zăpada de dinăuntru 
se făcea din albă roz şi apoi roşie. Logan înfăşură totul într-o 
salopetă de rezervă şi-i spuse agentului Rennie să-l ducă la 
spital, cu lumini şi muzică pe tot drumul. 

Miller şi Logan stăteau unul lângă altul în vreme ce luminile 
licăreau pe capota maşinii de patrulă. Intoarse dezlânat din trei 
mişcări pe drumul alunecos înainte s-o pornească prin viscol, cu 
sirenele urlând. 

— Aşa, zise Logan pe când zăpada înghiţea luminile 
sclipitoare. Cum îţi place prima ta zi în poliţie? 

Logan rămase la fermă cât putu de mult, examinând carcasele 
de animale alături de restul echipei. In ciuda echipamentului de 
protecţie, tot se simţea murdar. Şi toţi stăteau ca pe jar după 
atacul şobolanilor. Nimeni nu voia să se alăture agentului Steve, 
la Urgenţe, în aşteptarea vaccinului contra tetanosului şi a 
injecţiilor în burtă. 

In final, trebui să pună punct: încă mai avea de lucru la sediul 
poliţiei. II lăsară pe Colin Miller, cu o faţă cenuşie, la poarta care 
dădea spre drumul către fermă. Era rupt de oboseală şi se ducea 
direct acasă, să bea o sticlă de vin. Apoi să intre la duş şi să se 
exfolieze până la sânge. 

Ceata de reporteri şi camere de televiziune de la fermă se 
micşorase. Mai rămăseseră doar cei mai încăpăţânaţi, aşezaţi în 
maşini cu motoarele pornite şi radiatoarele date la maximum. 
Săriră afară din siguranţa călduţă a maşinilor imediat ce se ivi 
maşina lui Logan. 

„Fără comentarii” fu tot ce primiră. 

Inspectorul Insch nu se afla în camera de anchetă când Logan 
se întoarse la sediul general. Nu era prea plăcut să primească o 
situaţie actualizată din partea echipei care se ocupa de 
telefoane. Chiar şi după discursul inspectorului, era clar că încă 
erau de părere că Logan era un rahat în costum. Nimeni nu 
spuse nimic pe faţă, dar rapoartele erau scurte şi la obiect. 

Echipa unu: din uşă-n uşă. „L-aţi văzut pe omul acesta?” - 
întrebarea generase obişnuitul flux de declaraţii contradictorii. 
Da, Hoitarul fusese văzut vorbind cu băieţii, nu, nu fusese, da, 
fusese. La gara Hazlehead se instituise chiar un blocaj pentru a-i 
întreba pe conducători dacă văzuseră ceva la ieşirea sau la 
intrarea în oraş. Era o şansă mică, dar merita încercată. 

Echipa doi: povestea vieţii lui Bernard Duncan Philips. Aceştia 
avuseseră cel mai mult succes. Pe biroul inspectorului se găsea 
un dosar mare de carton, care conţinea tot ce se ştia despre 
Hoitar. Logan se aşeză pe marginea biroului şi răsfoi colecţia de 
fotocopii, faxuri şi tipărituri. Se opri când ajunse la raportul 
despre moartea mamei lui Bernard. 

I se pusese diagnosticul de cancer intestinal cu cinci ani în 
urmă. Fusese bolnavă multă vreme, incapabilă să facă faţă. 

Bernard se întorsese acasă de la St. Andrews?$, abandonând 
studiile de doctorat, pentru a avea grijă de mama sa bolnavă. 
Medicul ei insistase să primească ajutor, dar ea refuzase. 
Bernard fusese alături de mămica lui şi-l alungase pe om de la 
ferma familiei cu o secure. Atunci observaseră că are probleme 
mentale. 

Apoi fratele ei, care o găsise zăcând cu faţa în jos pe podeaua 
bucătăriei, o obligase să se ducă la spital. Urmase o biopsie şi 
diagnosticul fusese: cancer. Incercaseră să-l trateze, dar acesta 
ajunsese la oase în februarie. lar în mai murise. Nu la spital, ci în 
propriu-i pat. 

Bernard împărţise casa cu ea vreme de două luni după ce 
murise. O asistentă socială se dusese să îl verifice pe Bernard. La 
intrarea în casă o izbise mirosul. 

Astfel, Bernard Duncan Philips avusese parte de o şedere de 
doi ani la Cornhill, singurul spital pentru cei cu „nevoi speciale” 
din Aberdeen. Reacţionase bine la medicamente, aşa că fusese 
plasat în grija comunităţii. Ceea ce, tradus liber, însemna că-l 
eliberaseră ca să facă loc vreunui alt amărât. Bernard se 
îngropase în munca sa: aduna animalele moarte de pe şosea 
pentru primăria Aberdeeen. 

Ceea ce explica multe. 

Logan nu avea nevoie de vreo informare din partea echipei 
trei: văzuse destul la faţa locului ca să ştie că nu ajungeau 
nicăieri prea repede. Nu ajutase la nimic faptul că trebuiseră să 
umble prin toate chestiile din containerele de gunoi, dar măcar 
ştiau că nu le scăpase nimic. In ritmul acela, ajungeau să treacă 
prin toate cele trei adăposturi de cadavre de animale abia luni, în 
cel mai bun caz. Cu condiţia ca orele suplimentare să fie 
aprobate de comandant. 

Minicamera de anchetă a lui Logan era goală până să ajungă 
el acolo. Veniseră rezultatele de laborator pentru voma pe care 
Isobel o găsise în tăietura cea adâncă din trupul fetiţei. ADN-ul 
nu se potrivea cu mostra luată de la Norman Chalmers. lar cei de 
la medicină legală nu mai descoperiseră nimic altceva. Singura 
chestie care îl lega de fată era bonul de la supermarket. 
Circumstanţial. Aşa că fuseseră nevoiţi să-i dea drumul lui 
Norman Chalmers. Măcar avusese bunul simţ să plece în linişte, 
în loc să atragă atenţia presei. Avocatul lui fusese inutil. 

Pe biroul lui Logan se găsea o notă bătută îngrijit la maşină, în 

care fuseseră rezumate observaţiile zilei. Le cercetă sceptic. Cele 
mai multe dintre ele păreau pur şi simplu invenţii. 

Lângă ea se afla lista cu fiecare persoană de sex feminin care 
suferea de TBC, mai mică de patru ani, din toată ţara. Nu era o 
listă mare, doar cinci nume, cu tot cu adrese. 

Logan îşi trase telefonul lângă el şi începu să formeze. 


Trecuse de şase când inspectorul Insch îşi băgă capul pe uşă 
şi-l întrebă pe Logan dacă are un minut la dispoziţie. Inspectorul 
avea o expresie ciudată pe chip şi Logan simţi că n-aveau să fie 
veşti bune. Acoperi cu o mână receptorul şi-i spuse inspectorului 
că durează doar un minut. 

La celălalt capăt al firului era un agent de poliţie din 
Birmingham, care, în clipa aceea, stătea cu ultima fată de pe 
lista lui Logan. Da, era încă în viaţă, dar Logan ştia că e afro- 
caraibiană? Deci, probabil, nu era fata albă moartă care zăcea în 
sertarul de la morgă. 

— lţi mulţumesc pentru timpul acordat, agent. 

Logan puse jos receptorul cu un oftat trist şi excluse ultimul 
nume. 

— N-avem noroc, zise el, în vreme ce Insch se instala pe 
marginea biroului şi scotocea zgomotos prin dosarele lui Logan. 
Toţi copiii din grupul corect de vârstă, trataţi de TBC, sunt bine- 
sănătoşi. 

— Ştii ce-nseamnă asta, zise Insch. 

Pusese mâna pe declaraţiile pe care Logan le alesese ca fiind 
cele mai apropiate de Norman Chalmers şi tomberonul lui cu 
rotile. 

— Dac-a avut TBC şi-a fost tratată, nu s-a întâmplat în ţara 
asta. E... 

— De altă naţionalitate decât britanică, termină Logan în locul 
lui, înainte să-şi îngroape capul în palme. 

Erau sute de locuri în lume unde se suferea în mod regulat de 
TBC: cea mai mare parte a fostei Uniuni Sovietice, Lituania, toate 
naţiunile africane, Extremul Orient, America... O mulţime dintre 
locurile cele mai rele nici măcar nu păstrau înregistrări. Căruţa 
cu fân tocmai se făcuse mult mai mare. 

— Vrei nişte veşti bune? întrebă Insch, cu o voce monotonă şi 
nefericită. 

— Dă-i drumul. 

— Am aflat identitatea fetei găsite la ferma Hoitarului. 

— Deja? 

Insch dădu aprobator din cap şi puse toate declaraţiile lui 
Logan la loc, în ordine greşită. 

— Ne-am uitat pe lista de persoane dispărute în ultimii doi ani 
şi am căutat o potrivire în fişele dentare. Lorna Henderson. Patru 
ani şi jumătate. Mama ei a dat-o dispărută. Mergeau cu maşina 
spre casă din Banchory, pe South Deeside. Se certaseră. O tot 
bătea la cap că vrea un ponei. Aşa că maică-sa i-a zis: „Dacă nu 
taci odată din gură cu poneiul ăla afurisit, n-ai decât să mergi 
acasă pe jos”. 

Logan aprobă din cap. Mamele tuturor făcuseră aşa ceva la un 
moment dat. Ba chiar mama lui Logan îi făcuse aşa ceva tatălui 
său o dată. 

— Doar că Lorna vrea foarte, foarte tare un ponei. 

Insch scoase o pungă mototolită de bomboane cu fructe. 
Numai că, în loc să-şi bage una în gură, doar stătea acolo şi se 
uita supărat la pungă. 

— Aşa că mama dă curs amenințării. Trage maşina pe dreapta 
şi-o pune pe puştoaică să se dea jos. Demarează. Nu merge 
departe, doar dincolo de următoarea curbă. La mai puţin deo 
jumătate de milă. Parchează maşina şi-o aşteaptă pe Lorna. Doar 
că Lorna nu mai apare niciodată. 

— Cum naiba a putut să dea jos din maşină o copilă de patru 
ani? 

Insch râse amar. 

— Aşa vorbeşte cineva care n-a avut copii. Imediat ce învaţă 
să vorbească mucoşii ăia mici, nu se mai opresc până nu dau 
năvală hormonii şi devin adolescenţi. Atunci nu mai scoţi de la ei 
nici un cuvânt. Dar un copil de patru ani poate să se smiorcăie 
toată ziua şi toată noaptea dacă vrea ceva cu-adevărat. Aşa că, 
în cele din urmă, mama se enervează şi cu asta basta. N-o mai 
vede niciodată pe fiică-sa. 

Şi în nici un caz n-avea s-o mai vadă nici acum. Când cadavrul 
avea să fie în cele din urmă eliberat pentru înmormântare, sicriul 
va fi închis. Nu vor lăsa pe nimeni să vadă ce e înăuntrul acelei 
cutii. 

— Ştie? Că am găsit-o? 

Insch se încruntă şi băgă la loc în buzunar punga de dulciuri 
neatinsă. 

— Nu încă. Acolo mă duc acum. Să-i zic că a lăsat-o pe fiică-sa 
să fie prinsă de un ticălos bolnav. Că a omorât-o în bătaie şi i-a 
băgat trupul într-un morman de carcase de animale. 

Bun venit în iad. 

— O iau pe agenta Watson cu mine, spuse Insch. Vrei să vii? 

Cuvintele îi erau glumeţe, dar vocea nu. Inspectorul părea 
deprimat. Nici nu era de mirare, dat fiind ce săptămână 
avuseseră. Insch crezuse că poate să-l mituiască pe Logan să se 
ducă dacă o scotea în faţă pe agenta Watson. Ca pe un morcov 
în uniformă. 

Logan s-ar fi dus şi fără mită. A-i spune unei mame că îi 
murise copilul nu era o chestie pe care s-o aştepte cu nerăbdare, 
dar Insch arăta ca şi cum ar fi avut nevoie de sprijin. 

— Doar dacă mergem să bem ceva după aia. 


Traseră lângă bordură Range Roverul inspectorului Insch, 
imensa maşină înălțându-se deasupra micuţelor Renault şi Fiat 
parcate pe stradă, pe ambele părţi, cu pălăriile lor albe de 
zăpadă imaculată. Nimeni nu spusese prea multe pe drum. Cu 
excepţia asistentei sociale, care scosese tot drumul sunete de 
genul „Cine-i o fetiţă frumoasă?” către cockerul spaniel mirositor, 
cu pete albe şi negre, de pe bancheta din spate a maşinii lui 
Insch. 

Zona era destul de drăguță: nişte copaci, un pic de iarbă. Se 
vedeau câmpurile dacă te urcai pe acoperiş. Casa era la capătul 
unei terase de tip „două sus, două jos”, tencuită toată cu alb, 
astfel încât cioburile mici de piatră şi cuarţ; sclipeau în lumina de 
pe stradă, imitând zăpada. 

Viscolul se transformase într-o ninsoare răzleaţă, care plutea 
lent prin noaptea aspră. Păşiră împreună prin zăpada până la 
glezne către uşa din faţă. Insch era primul. Apăsă butonul 
soneriei, iar Greensleeves?” răsună de undeva dinăuntru. După 
două minute, uşa fu deschisă de o femeie pleoştită şi 
nemulțumită, spre cincizeci de ani, îmbrăcată într-un halat roz de 
baie. Nu era machiată, iar urmele vagi de rimel i se scurseseră 
dinspre ochi către urechi. Părul îi era ud, atârnându-i pe faţă ca 
sfoara umedă. Expresia iritată îi dispăru când zări uniforma 
agentei Watson, aflată în spate. 

— Doamna Henderson? 

— O, Doamne. 

Işi înfăşură strâns halatul. Culoarea îi dispăru din obraji. 

— E vorba de Kevin, nu-i aşa? O, Doamne... e mort! 

— Kevin? 

Insch o privi uimit. 

— Kevin, soţul meu. 

Se trase înapoi în holul micuţ, fluturându-şi mâinile. 

— O, Doamne. 

— Doamnă Henderson: soţul dumneavoastră nu e mort. Noi... 

— O, slavă Domnului. Brusc uşurată, îi pofti prin hol într-o 
cameră de zi roz. Scuzaţi dezordinea. De obicei, duminica e ziua 
mea de curăţenie, dar am lucrat în tură dublă la spital. 

Se opri şi privi prin încăpere, mutând de pe canapea pe masa 
de călcat o uniformă de asistentă medicală pe care o 
dezbrăcase. Sticla de gin pe jumătate golită fu mutată rapid într- 
o parte. Deasupra căminului era un fals tablou în ulei, unul dintre 
cele pe care le scot fotografii. Un bărbat, o femeie şi o fetiţă cu 
păr deschis la culoare. Un soţ, o soţie şi un copil asasinat. 

— Bineînţeles, Kevin nu locuieşte aici acum... A luat o pauză. 

Se opri. 

— Asta după ce fiica noastră a dispărut, continuă ea. 

— Aha. De asta am venit, doamnă Henderson. 

li pofti spre o canapea maronie, plină de umflături, cu pielea 
acoperită de cuverturi roz cu galben. 

— Pentru că nu mai stă Kevin aici? E doar temporar. A 

Insch scoase din buzunar un plic de plastic transparent. In el 
erau două agrafe de păr roz. 

— Le recunoaşteţi, doamnă Henderson? 

Luă plicul, privi cu atenţie conţinutul, apoi se uită din nou la 
Insch şi păli a doua oară. 

— O, Doamne, astea erau agrafele preferate cu Barbie ale 
Lornei. Nu voia să iasă din casă fără ele! De unde le aveţi? 

— Am găsit-o pe Lorna, doamnă Henderson. 

— Aţi găsit-o? O, Doamne... 

— Imi pare rău, doamnă Henderson. E moartă. 

Păru copleşită, apoi zise: 

— Ceai. De asta avem nevoie. Ceai dulce şi fierbinte. 

Se întoarse cu spatele şi se grăbi spre bucătărie, cu halatul de 
baie fluturându-i. 

O găsiră suspinând pe chiuveta de la bucătărie. 

După zece minute, reveniseră în camera de zi - Insch şi Logan 
pe canapeaua plină de gâlme, agenta Watson şi doamna 
Henderson pe fotolii asortate, pline şi ele de gâlme, cu asistenta 
socială în picioare lângă ea, scoțând sunete de consolare, cu o 
mână pe umărul doamnei Henderson. Logan făcuse o oală mare 
de ceai, care stătea aburind pe măsuţa de cafea acoperită cu 
reviste Cosmopolitan. Toţi aveau câte o cană, dar nici unul nu 

sorbea din ea. 

— E numai vina mea. 

Doamna Henderson părea de două ori mai scundă. Halatul roz 
era drapat în jurul ei ca o pelerină. 

— Trebuia să-i fi luat afurisitul ăla de ponei... 

Inspectorul se aplecă uşor înainte. 

— Imi pare rău că vă cer aşa ceva, doamnă Henderson, dar 
trebuie să ne spuneţi despre noaptea în care a dispărut Lorna. 

— N-am crezut asta de fapt niciodată. Ştiţi, că nu se mai 
întoarce. Doar fugise de acasă. Într-o zi avea să intre pur şi 
simplu pe uşă şi totul ar fi fost bine din nou. 

Se uită în cana de ceai. i 

— Kevin n-a putut să suporte. A dat mereu vina pe mine. În 
fiecare zi. „E numai vina ta că a plecat!”, îmi zicea. Avea 
dreptate. Chiar era vina mea. El... el a cunoscut o femeie la 
supermarketul unde lucrează. 

Oftă. 

— Dar n-o iubeşte de fapt! Doar mă pedepseşte pe mine... 
Adică, ea n-are sâni. Cum să iubească un bărbat o femeie fără 
sâni? Face asta doar ca să mă pedepsească pe mine. O să se 
întoarcă. O să vedeţi. Intr-o zi, va veni înapoi chiar pe uşa aia şi 
totul va fi bine din nou. 

Redeveni tăcută, sugându-şi mai departe interiorul obrajilor. 

— İn legătură cu noaptea în care a dispărut Lorna, doamnă 
Henderson, aţi văzut pe cineva pe drum? Vreo maşină? 

Femeia îşi ridică privirea din cană, cu ochii sclipind absenţi. 

— Ce? Nu-mi amintesc... A fost demult şi eram aşa de 
supărată pe ea. De ce nu i-am luat poneiul ăla afurisit? 

— Dar dube sau camioane? 

— Nu. Nu-mi amintesc. Am mai trecut o dată prin toate astea! 

— Un bărbat cu un cărucior? 

Femeia îngheţă. 

— Ce încercaţi să-mi spuneţi? 

Inspectorul Insch îşi ţinu gura închisă. Doamna Henderson se 
holbă la el pentru o clipă, apoi sări în picioare. 

— Vreau s-o văd! 

Inspectorul Insch îşi aşeză cu atenţie cana pe covor. 

— Îmi pare rău, doamnă Henderson. Aşa ceva n-o să fie 
posibil. 

— La naiba, e fiica mea şi vreau s-o văd! 

— Lorna e moartă de multă vreme. E... Nu vreţi s-o vedeţi, 
doamnă Henderson. Vă rog să mă credeţi. Vreţi să vă amintiţi de 

ea cum era. 

In picioare în mijlocul camerei de zi, doamna Henderson se 
uita încruntată în jos, la inspectorul Insch şi la capul lui chel. 

— Când aţi găsit-o? Când aţi găsit-o pe Lorna? 

— leri. 

— O, Doamne... 

Se lovi cu palma peste gură. 

— El e, nu? Omul din ziare! A omorât-o şi-a îngropat-o în 
mizeria aia! j 

— Liniştiţi-vă, doamnă Henderson. Il avem în arest. Nu se duce 
nicăieri. 

— Ticălos murdar! 

Aruncă cu cana de ceai de perete. Aceasta se sparse, 
împroşcând cu bucăţi de porțelan, pătând tapetul cu ceai călduţ, 
lăptos. 

— Mi-a luat copila! 


Nici pe drumul de întoarcere nimeni nu zise nimic. Asistenta 
socială chemase un vecin care să aibă grijă de doamna 
Henderson, care izbucnise în lacrimi îndată femeia solidă şi 
îngrijorată ajunse. Le lăsaseră pe amândouă jelind pe canapea şi 
ieşiseră singuri. 

Şi pe drumuri era o linişte de mormânt pe când se îndreptau 
înapoi spre centrul oraşului: zăpada îi ţinea pe toţi în case, cu 
excepţia încăpăţânaţilor. 

Ora opt. O siluetă familiară trecu atunci când Insch întoarse 
maşina prin sensul giratoriu. Tatăl vitreg al lui Peter Lumley, 
înaintând prin zăpada care cădea, strigând numele fiului său. 
Logan privi întunecat spre silueta udă, până când aceasta 
rămase departe în urmă. Incă mai avea vizita aceea detestabilă 
din partea poliţiei la care să se gândească. Când aveau să-i 
spună, în cele din urmă, că fusese găsit cadavrul fiului său. 

Insch verifică la Control şi obţinu adresa domnului Henderson. 
Acesta împărțea un apartament cu femeia lui cea cu pieptul plat 
de la supermarket în partea mai puţin salubră a Rosemountului. 

Trecură din nou prin aceeaşi scenă dureroasă. Numai că de 
data asta nu avură parte de autoblamare. De data asta, totul fu 
direcționat către ticăloasa de fostă soţie. lubita lui stătea 
plângând pe canapea, iar el spumega de furie şi înjura. Nu-i 
stătea în fire să fie aşa, spunea ea. De obicei era un domn. 

După aceea înapoi la sediul poliţiei. 

— Christoase, ce zi distractivă. 

Insch avea o voce secătuită în vreme ce abia se târa înspre 
lifturi. Strivi butonul cu un deget gras. In mod surprinzător, uşile 
alunecară imediat în lateral. 

— Uite ce e, zise el când intră, lăsându-i pe Logan şi pe agenta 
Watson pe hol. Ce-ar fi să vă duceţi voi doi să vă schimbaţi şi să 
ne întâlnim aici la cinci? Am două formulare de completat şi după 
aia vă fac la amândoi cinste cu ceva de băut. 

Agenta Watson îl privi pe Logan şi după aceea din nou pe 
inspector. Părea că-şi caută o scuză bună ca să se afle în altă 
parte. Insă înainte s-o poată găsi, uşile liftului se închiseră, 
luându-l pe Insch de acolo. 

— Dacă preferi să nu vii, îi spuse el, te înţeleg. Pot să-i zic 
inspectorului că aveai deja alte planuri. 

— Ţii aşa de mult să scapi de mine? 

Logan ridică o sprânceană. 

— Nu. Deloc. Credeam că... De fapt, după toate rahaturile alea 
din ziare... ştii tu, zise el arătând spre sine, Domnul Rahat. 

Ea zâmbi. 

— Cu tot respectul, domnule: e drept că sunteţi un nemernic 
uneori. L-am cunoscut pe Miller, v-aduceţi aminte? Ştiu că e un 
labagiu. 

Redeveni serioasă. 

— Doar că nu ştiam dacă vreţi să vin şi eu. După ieşirea aia. 
Înjurăturile din maşină? 

Logan radia. 

— Nu! E OK. Pe bune. OK, partea cu înjurăturile n-a fost OK... 

li pieri zâmbetul din nou, iar Logan se grăbi, de teamă să n-o 
dea iar în bară... 

— Dar asta n-are nici o legătură cu nimic. Mi-ar plăcea să vii. 
Mai ales dacă face cinste inspectorul Insch. 

Se opri. 

— Nu că n-aş fi vrut să vii dacă plăteam eu... E... 

Inchise gura brusc, ca să nu mai debiteze alte prostii. 

Ea îl privi pentru o clipă. 

— Bine, zise în cele din urmă. Atunci mă duc să mă schimb. Ne 
întâlnim în faţă. 

Pe când dispărea, Logan era convins că râde de el. Rămase 
singur pe hol, roşind furios. 

La recepţie, Gary cel Mare se instala pentru alt schimb de 
noapte. Zâmbi şi-i făcu semn lui Logan să se apropie. 

— Salut, Lazăre, mă bucur să văd că ai parte de recunoaşterea 
pe care-o meriţi! 

Logan se încruntă, iar Gary scoase ediţia din Evening Express, 
ziarul înrudit cu Press and Journal. Acolo, pe prima pagină, era o 
fotografie cu siluete în costume albastre de cauciuc, căutând cu 
mâinile printr-un morman de carcase de animale neclare în 
imagine. A 4 

„CASA ORORILOR: POLIŢIŞTII  CURAJOŞI IN CAUTAREA 
DOVEZILOR!” 

— Lasă-mă să ghicesc, oftă Logan, Colin Miller din nou? 
Trebuie că s-a mişcat repede. 

Gary îşi lovi nasul într-o parte cu un deget. 

— Aţi nimerit din prima, domnule Erou Local al Poliţiei. 

— Gary, imediat ce te depăşesc în grad, te trimit acolo, arătă 
el spre zăpadă, să baţi iar străzile. 

Gary îi făcu semn cu ochiul. 

— Şi până atunci, trebuie să mă rabzi. Un biscuit? 

Îi întinse un pachet de Kit Kat şi, fără să vrea, Logan zâmbi. Şi 
luă unul. 

— Şi ce mai zice domnul Miller? 

Gary îşi umflă pieptul, desfăcu ziarul şi citi cu voce tare, pe cel 
mai bun ton shakespearian pe care îl avea: 

— Bla, bla, bla, gheaţă şi zăpadă, bla, bla. Rahaturi înflorite 
despre curajul cu care sapă poliţiştii printr-o „mină respingătoare 
a morţii”. Bla, bla, căutând „dovezile vitale care-i vor pune la 
adăpost pe copiii noştri de această bestie”. O, o să-ţi placă 
bucata asta. „Eroul Local al Poliţiei, «Lazăr» McRae nu s-a lăsat 
mai prejos, ajutând echipa să sorteze carcasele cu mâna.” Se 
pare că ai salvat şi viaţa agentului Steve Jacobs când l-a atacat 
un şobolan uriaş. Dumnezeu să vă binecuvânteze, domnule! 

Gary improviză un salut. 

— Agentul Rennie a făcut toată treaba. Eu n-am făcut decât să 
spun cuiva să-l ducă la spital! 

— A, dar fără conducerea ta fermă, nimănui nu i-ar fi trecut 
prin cap! 

Işi şterse o lacrimă imaginară de la ochi. 

— Sunteţi o sursă de inspiraţie pentru noi toţi, aşa să ştiţi. 

— Te urăsc. 

Dar Logan zâmbea când i-o spuse. 

li era mai uşor să se gândească la agenta Watson ca fiind 
Jackie dacă nu purta uniforma. Negrul auster fusese înlocuit de o 
pereche de blugi şi un tricou roşu, iar părul şaten, creţ îi cădea 
liber pe umeri. Injură şi şi-l prinse în timp ce se chinuia să 
îmbrace o jachetă groasă, matlasată. 

Măcar unul dintre ei avea să fie îmbrăcat de iarnă. Logan era 
încă în costumul de serviciu. El nu se schimba niciodată la secţie. 
Dat fiind că locuia la două minute de mers pe jos, nu avea sens. 

Watson li se alătură la recepţie, cerşi un Kit Kat de la Gary cel 
Mare şi-l consumă încântată. 

Logan aşteptă să-şi umple bine gura înainte s-o întrebe: 

— Cum a fost cu prizonierul tău de dimineaţă? 

Ea ronţăi şi mestecă şi, în cele din urmă, bolborosi cum că i se 
dăduseră patruzeci şi două de ore de muncă în folosul 
comunităţii la Direcţia Parcuri a primăriei, ca de obicei şi că 
fusese trecut pe lista delincvenţilor sexuali. 

— Ca de obicei? 

Watson strânse din umeri. 

— Se pare că mereu ajunge la Direcţia Parcuri, zise ea, 
împrăştiind firimituri de ciocolată. Plantează, smulge buruienile, 
repară chestii. Ştii tu. 

Înghiţi şi strânse iar din umeri. 

— judecătorului i-a fost milă de el, dat fiind că oferise dovezi 
pentru cazul lui Gerald Cleaver şi-aşa mai departe. A trecut iar 
prin toată povestea, doar că de data asta nu mai fusese acolo 
Sandy Şarpele, ca să facă totul să pară o fantezie ciudată şi 
sucită. Trebuie să recunosc că îmi cam pare rău pentru puşti. |ţi 
imaginez cum e să fii tratat aşa? Un tată abuziv, o mamă 
alcoolică şi când te duci la spital dai peste nenorocitul de Gerald 
Cleaver care se freacă de tine pe sub cearşafuri. 

Se lăsă tăcerea în timp ce se gândeau la infirmierul flasc cu o 
pasiune pentru băieţei. 

— Ştiţi, le zise Gary cel Mare, dacă nu era Hoitarul, eu pariam 
pe Cleaver pentru copiii omorâţi. 

— Cum? Era în arest când a dispărut Peter Lumley. 

Gary răbufni. 

— Poate a avut un complice. 

— Şi el era unul care pipăia, nu un ucigaş, se băgă-n vorbă şi 
Jackie. Lui îi plăceau vii. 

Logan se crispă. Nu era o imagine plăcută, dar avea dreptate. 

Numai că Gary cel Mare n-avea de gând s-o lase baltă aşa 
uşor. 

— Poate nu i se mai scoală? Poate de asta-i omoară! 

— Asta nu schimbă cu nimic faptul c-a fost închis în ultimele 
şase luni. Nu e el. 

— Nu zic că-i el. Zic doar că se putea. 

Gary se uită urât. 

— Şi când mă gândesc că v-am lăsat să-mi mâncaţi biscuiţii, 
mucoşilor! Pici nerecunoscători! 

O băutură se făcu două, două se făcură trei, trei se făcură un 
curry şi încă patru. Până să ajungă Logan să îşi ia la revedere de 
la inspectorul Insch şi agenta Watson, totul era din nou în ordine. 
Mă rog, cu inspectorul acolo, el şi Jackie nu puteau face nimic, 
dar Logan avea sentimentul că ar fi putut. Dacă nu era Insch. 

Nimic din astea nu conta la patru şi jumătate dimineaţa când 
se împletici din pat ca să îşi bea echivalentul în apă al propriei 
greutăţi corporale înainte de a adormi imediat la loc. 


Raportul  autopsiei Lornei Henderson se afla pe biroul 
inspectorului Insch când Logan ajunse la serviciu. La şapte fix, 
chiar dacă era o dimineaţă de sâmbătă. Inspectorul era deja 
acolo, aşezat la biroul său, arătând doar puţin mai rozaliu decât 
de obicei. 

Lorna Henderson murise în urma unei traume produse prin 
lovire. Coastele rupte îi striviseră plămânul stâng, contuzia de la 
tâmpla stângă îi zdrobise craniul, iar cea de la ceafă terminase 
treaba. Fractura de la picior era deschisă, chiar deasupra 
genunchiului. O fetiţă de patru ani, omorâtă în bătaie. Hoitarul 
chiar sărise calul. 

— Crezi că scoatem ceva de la el? întrebă Logan, întorcând cu 
faţa în jos fotografiile de la patologie ca să nu mai trebuiască să 
se uite la ele. 

Insch pufni. 

— Mă îndoiesc. Dar nu contează. Avem atât de multe dovezi 
criminalistice că n-are cum să scape din asta. Nici măcar Sandy 
Alunecosul nu-l scoate. Domnul Philips îşi va petrece tot restul 
vieţii la închisoarea Peterhead, laolaltă cu toţi ticăloşii bolnavi. 

Işi scoase din buzunar un pachet de fructe zaharisite şi le oferi 
celor din camera de anchetă. Odată rezolvată asta, se aşeză să 
rezolve şi cu restul. 

— Îl duci pe Miller iar la fermă azi? 

Numele reporterului suna ca şi cum Insch ar fi descris un miros 
neplăcut. 

— Nu, rânji Logan. Dintr-un motiv oarecare, nu ţine neapărat. 
Nu prea înţeleg de ce. 

Mica expediţie de vineri îi ajunsese cu vârf şi-ndesat 

reporterului. Ediţia din ziua aceea din Press and Journal avea 
numai cuvinte de laudă pentru poliţie. Era cam la fel cu povestea 
din Evening Express, doar mai amănunţită. Măcar inspectorul 
Insch nu mai era în centrul atenţiei. 

— Şi tu? îl întrebă el. Cum merge cu „plutitorul” tău? 

— Merge. 

— Inspectorul Steel mi-a zis că eşti cu ochii pe fraţii McLeod. 

Logan dădu aprobator din cap. 

— E genul lor de afacere. Directă. Brutală. 

Insch aproape zâmbi. N 

— Se iau după ăl bătrân băieții ăştia. li prinzi cu chestia asta? 

Logan încercă să nu ridice din umeri, dar ştia că nu e vorba de 
o concluzie pripită. 

— Fac tot ce pot. l-am pus pe cei de la Criminalistică să purice 
fiecare milimetru din hainele în care am găsit corpul. Poate scot 
ceva de-acolo. Dacă nu, poate scuipă ceva vreun parior de-al 
lor... 

Se opri, amintindu-şi cum Duncan Nicholson fugise spre 
agenţie prin ploaie. 

Insch îşi băgă în gură ceva verde şi gelatinos. 

— Nu prea cred. lţi imaginezi că poate fi cineva suficient de 
prost cât să-i toarne pe fraţii McLeod? L-ar face bucăţi. 

— Cum? 

Logan se gândi din nou la Nicholson: sacoşa aia de plastic. 

— A, da. Probabil. Simon McLeod a zis că toată treaba a fost 
un avertisment. Un mesaj. Că toţi din oraş ştiau ce înseamnă. 

— Toţi din oraş, da? 

Insch zdrobea ceea ce mesteca. 

— Şi-atunci cum de n-am auzit eu nimic? 

— Habar n-am. Sper ca Miller să poată face puţină lumină aici. 


La ora douăsprezece, Logan stătea în faţa unei farfurii mari de 
plăcintă cu carne şi sos de bere, cartofi şi fasole. Prince of Wales 
era un loc de modă veche: panouri de lemn şi bere adevărată, cu 
tavanul jos îngălbenit de generaţii întregi de fumători. Era 
aglomerat, plin de tipi obligaţi de neveste şi iubite să meargă 
sâmbăta dimineaţa la cumpărături. Asta era recompensa lor: o 
halbă de bere rece şi-un pachet de creveţi prăjiţi. 

Barul era compus din camere mici conectate prin coridoare 
scurte. Logan şi Miller stăteau într-una din faţă, lângă fereastră. 
Nu că ar fi avut parte de cine ştie ce privelişte, ci doar de 
cealaltă parte a aleii înalte, cu granitul cenuşiu ud şi posomorât 

din pricina ploii reci ca gheaţa. 

— Aşa, zise Miller, împungând un bob de mazăre. Aţi reuşit 
deja să-l faceţi pe ticălos să mărturisească? 

Logan mesteca o înghiţitură zdravănă de carne de vită şi aluat 
crocant, dorindu-şi să fi luat şi o halbă de bere cu care s-o ude şi 
care să îndepărteze ultimul rest de mahmureală. Dar a bea în 
timpul programului era sinonim cu a viola o oaie sub ochii 
comandantului, aşa că Logan se mulţumise cu un pahar de suc 
proaspăt de portocale şi limonadă. 

— Continuăm interogatoriile. 

Vorbele îi ieşiră înfundat. 

— Puneţi-i naibii pielea-n băț. Nenorocitul naibii. 

Miller nu era de serviciu, aşa că el putea să bea. 

Doar că el n-avea o halbă frumuşică de Dark Island?, ci un 
pahar mare de Semillon Chardonnay lângă somonul său în aluat. 

Logan îl privi pe reporter sorbind delicat din vin şi zâmbi. Ca să 
fie sincer, Miller era un ins straniu. Lui Logan începuse să-i placă. 
Chiar dacă trecuse la mustață de concedierea inspectorului 
Insch. Hainele şi vinul şi croasantele şi bijuteriile masive din aur 
erau un element în plus la pantomimă. 

Logan aşteptă ca reporterul să aibă gura plină cu somon ca 
să-l întrebe: 

— Şi cum e cu George Stephenson? 

— Mmm... 

Firimituri de aluat căzură pe cămaşa ivorie delicată a lui Miller. 

— Ce-i cu el? 

— Ai zis că mai ai informații. Chestii de care eu nu ştiu? 

Miller zâmbi, permiţând astfel unei cantităţi şi mai mari de 
aluat să se scuture. 

— Ce-ai zice de ultimul loc în care a fost văzut în viaţă? 

Logan încercă să ghicească: 

— Turf'n Track? 

Zâmbetul lui Miller deveni admirativ. 

— Mada: punct lovit. La Turf'n Track. 

Logan ştiu că acesta trebuia să fie. Acum mai trebuia doar să 
dovedească. 

— Unul din fraţii McLeod mi-a zis: „Toată lumea ştie că nu se 
face ce-a făcut Geordie”, că era un avertisment. Vrei să-mi 
explici? 

Miller îşi făcu de lucru cu paharul de vin, lăsând lumina să se 


28 Sortiment de bere brună, comercializat în Scoţia. 

proiecteze filtrată prin el pe tăblia mesei, făcând un mic reflector 
auriu să danseze pe suprafaţă. 

— Ştii că avea treabă cu pariorii locali, pentru un ditamai 
purcoiul de bani? 

— Mi-ai zis. Cât? 

— Două sute cincizeci de mii, şase sute patruzeci şi două de 
lire. 

Fu rândul lui Logan să fie impresionat. Erau o groază de bani. 

— Păi şi cum de l-au omorât? De ce nu l-au schilodit un pic? N- 
are cum să plătească dacă-i mort. Ca să nu mai zicem c-au 
omorât un băiat de-al lui Malk Cuţitul. Am auzit că Malkie nu 
suportă bine genul ăsta de chestii. 

— Mda, riscant. Dacă-l aranjezi pe unul din băieţii lui Malkie 
fără să-ţi dea voie el, ţi se întoarce ca o tonă de rahat. 

Lui Logan îi stătu inima: ultima chestie de care avea nevoie 
Aberdeenul era un şir de crime din categoria „ochi pentru ochi, 
dinte pentru dinte”. Un război al bandelor în Oraşul de Granit. 

Ce mai distracţie ar fi. 

— Păi şi-atunci de ce l-au ucis? 

Miller oftă şi-şi puse jos cuțitul. 

— L-au ucis pentru că toată lumea ştie că nu se face ce-a făcut 
el. 

— Ce naiba înseamnă asta? 

— Inseamnă că... 

Miller aruncă o privire prin încăperea mică. Un culoar ducea 
spre locul din care-şi luaseră mâncarea şi altul, din colţul opus, 
ferit vederii, ducea înapoi în bar. Toţi ceilalţi pălăvrăgeau, 
mâncau, beau, se bucurau că nu stau afară pe vremea aceea 
oribilă. Nimeni nu le dădea nici cea mai mică atenţie. 

— Ascultă, tu ştii pentru cine lucra Geordie. Nu-l calci pe coadă 
de două ori, da? Poate scapi prima dată, dar dac-o faci şi-a doua 
oară, nu mai ai zile bune, înţelegi ce-ţi spun? 

— Am mai vorbit despre asta! 

— Mda, aşa e. 

Miller părea din ce în ce mai stingherit. 

— Ştii cum de-am ajuns în Aberdeenul cel însorit? 

Arătă cu furculiţa spre vremea deprimantă de cealaltă parte a 
ferestrei. 

— Cum de-am renunţat la un post la The Sun ca să vin în 
văgăuna asta? 

Dar vorbi mai încet, ca să nu-l audă nimeni că spune despre 
Aberdeen că ar fi o văgăună. 

— Drogurile. Drogurile şi curvele. 

Logan ridică din sprâncene. 

Miller se încruntă. 

— Nu eu, ticălos mic. Scriam un articol despre cocaina care 
venea la Glasgow dinspre Edinburgh. Făceau trafic tocmai din 
Europa de Est, o aduceau în fetiţe. Ştii tu, şmecheria cu punga de 
plastic băgată-n pizdă. Dacă faci asta cât sunt pe stop, câinii 
antidrog n-o miros. Şi chiar dacă miros ceva, tuturor le e prea 
jenă să comenteze. 

Mai luă o înghiţitură de vin. 

— Şi-ai fi surprins să afli câtă cocaină poţi băga-n gaura unei 
fufe lituaniene. Grămezi întregi! 

— Şi ce-are asta cu Geordie? 

— Ajung şi la asta. In orice caz, eu îmi făceam numărul de 
Clark Kent”: sap prin mizerii, poveşti de-a dreptul mortale. Adică, 
ajung să fiu nominalizat la tot felul de premii în dreapta şi-n 
stânga şi peste tot. Jurnalistul de investigaţie al anului, contracte 
pentru cărţi, tot tacâmul. Numai că eu aflu cine conduce 
afacerea, nu? Aflu un nume. Tipul cel mare, care se ocupă de 
zborul fufelor, pline ochi cu droguri, în ţară. 

— Lasă-mă să ghicesc: Malcolm Melennan. 

— Doi indivizi dintr-ăştia mari m-au săltat de pe Sauchiehall 
Street. Şi chiar ziua-n amiaza mare! Mă bagă într-o maşină mare 
şi neagră. Mi se cere politicos să las baltă articolul, de parcă ar fi 
fost deşeuri radioactive. Dacă ţin în mod deosebit la degetele 
mele. Şi la picioare. 

— Şi-ai renunţat? 

— Normal că da! 

Miller îşi goli jumătate de pahar de vin dintr-o singură 
înghiţitură. 

— Nu-mi taie mie nici un ticălos degetele cu un cuţit de 
măcelărie. 

Se cutremură. 

— Malk Cuţitul a dat sfoară-n ţară şi-n secunda doi m-am trezit 
fără slujbă. Nici un ziar central nu pune mâna pe mine, nici cu 
acatiste. 

Oftă. 

— Aşa că, iată-mă. Nu mă înţelege greşit: nu e un loc chiar aşa 
rău în care să ajungi. Slujbă bună, o grămadă de centimetri pe 

29 Identitatea „cotidiană” a lui Superman, jurnalist la un ziar 
american. 

prima pagină, o maşină frumoasă, apartament, am cunoscut o 
femeie frumoasă... Banii nu-s cum m-am obişnuit eu, dar 
oricum... Şi-ncă trăiesc. 

Logan se lăsă pe spate şi-l examină pe cel din faţa lui: 
costumul de comandă, bijuteriile din aur, cravata de mătase 
chiar dacă era o zi de sâmbătă de doi bani în Aberdeen. 

— Deci de-aia n-am văzut nimic în ziare despre cadavrul lui 
Geordie, care-a apărut în port fără genunchi? Ţi-e frică să publici 
ceva despre caz, să nu cumva să afle Malk Cuţitul? 

— Dacă-i mai pun afacerile pe prima pagină, pot să-mi iau 
adio de la toate cele zece degeţele. 

Reporterul îşi flutură degetele de la mâini către Logan, cu 
inelele sclipindu-i în luminile de deasupra ale barului. 

— Nu, de data asta îmi ţin gura. 

— Şi-atunci de ce vorbeşti cu mine? 

Miller ridică din umeri. 

— Doar fiindcă-s jurnalist, nu înseamnă că-s vreun labagiu 
amoral şi parazit. Adică, nu-s ca avocaţii sau aşa ceva. Am 
conştiinţă socială. lţi dau ţie informaţii ca să poţi prinde 
criminalul. Stau cuminte ca să nu rămân fără degete. Când o 
veni vremea de mers la tribunal, eşti pe cont propriu: eu plec în 
Dordogne. Două săptămâni de vin franțuzesc şi bucătărie 
franţuzească. Nu zic eu nimic nimănui. 

— Ştii cine-a făcut-o, nu? 

Reporterul îşi termină vinul şi zâmbi strâmb. 

— Nu. Dar dacă aflu, o să fii primul care ştie. Nu că mai caut. 
Am ceva mai sigur de care să mă ocup. 

— Cum ar fi? 

Însă Miller doar îi zâmbi. 

— O să citeşti despre asta suficient de curând. Oricum, tre’ s- 
o-ntind. 

Se ridică şi se strecură în haina lui neagră. 

— Am o întâlnire c-un tip de la Telegraph. Caut ceva pentru un 
articol de patru pagini în suplimentul duminical de mâine. „In 
căutarea morţilor: prinderea ucigaşului de copii din Aberdeen.” 
Foarte stilat. 


Danestone fusese la început un teren pentru ferme, la fel ca 
majoritatea  periferiilor din Aberdeen, dar rezistase în faţa 
progresului mai mult decât celelalte. Dar când au căzut sub lama 
buldozerelor, s-a construit rapid şi înghesuit. Blocurile 
tradiţionale de granit cenuşiu nu se zăreau nicăieri: aici era 

tencuială ca de terci de ovăz, acoperişuri cu ţiglă ondulată, 
fundături şerpuitoare şi drumuri înfundate. La fel ca orice altă 
suburbie anonimă. 

Numai că, spre deosebire de centrul Aberdeenului, unde 
blocurile cu locuinţe de închiriat şi clădirile înalte de granit 
micşorau cu o oră timpul de lumină naturală, soarele strălucea 
din abundență, întregul ansamblu aflându-se pe un deal orientat 
spre sud, pe malurile râului Dee. Singurul neajuns era apropierea 
de fabrica avicolă, fabricile de hârtie şi staţia de epurare. Dar nu 
se putea să ai totul. Atâta vreme cât vântul nu sufla dinspre vest, 
erai în siguranţă. 

Vântul nu sufla dinspre vest în ziua aceea. Urla dinspre est, 
direct dinspre Marea Nordului, aducând cu el o ploaie orizontală 
îngheţată. 

Tremurând, Logan ridică la loc geamul maşinii. Parcase puţin 
mai jos lângă un duplex compact, cu grădina cea mică părând pe 
jumătate moartă în ploaia şfichiuitoare. Erau acolo de o oră el şi 
un agent chel cu jachetă groasă şi nu se zărea nici urmă de ţinta 
lor. 

— Păi şi unde e? întrebă agentul, cuibărindu-se mai bine în 
haina cu izolaţie termică. 

Tot ce făcuse încă de când plecaseră de la secţie fusese să 
comenteze despre afurisita de vreme. Despre faptul că lucrau 
într-o zi de sâmbătă. Despre faptul că ploua. Despre faptul că îi 
era frig. Despre faptul că îi era foame. Despre faptul că îl ustura 
vezica din cauza vremii. 

Logan încercă să nu ofteze. Dacă Nicholson nu apărea curând, 
avea să fie altă crimă în ziarele de a doua zi. „UN TICALOS DE 
POLIŢIST PLANGACIOS SUGRUMAT CU PROPRIILE-I ORGANE 
GENITALE IN MAŞINA PARCATA!”. Tocmai încerca să-şi dea 
seama dacă va primi titlul de Ofiţer al Imperiului Britanic?’ sau pe 
cel de cavaler pentru a-l fi ucis pe nimicul ăla plângăcios, când 
un Volvo verde familiar, lovit şi plin de rugină, trecu huruind pe 
lângă ei. Şoferul se urcă pe bordură grăbit să parcheze, înainte 
de a căuta pe bancheta din spate după ceva. 

— Incepe spectacolul. 

Logan deschise uşa şi se grăbi afară, în ploaia îngheţată. 
Mormăind, agentul îl urmă. 

Ajunseră la Volvo chiar când Nicholson cobora, ducând în 


30 Distincție britanică instituită de regele George al V-lea, acordată 
ofiţerilor. 

mână două pungi de plastic. Se albi la faţă când îl văzu pe 
Logan. 

— Bună ziua, domnule Nicholson. 

Logan schiţă un zâmbet forţat, chiar dacă apa rece îi şiroia pe 
gât în jos, udându-i gulerul de la cămaşă. 

— Vă supăraţi dacă ne uităm în pungi? 

— Pungi? 

Ploaia sclipea pe capul ras al lui Duncan Nicholson, scurgându- 
se de pe el la fel ca transpiraţia nervoasă. 

Işi ascunse pungile la spate. 

— Care pungi? 

Agentul cel nefericit păşi înainte şi mormăi ceva de sub gluga 
tivită cu blană a gecii sale groase. 

— lţi dau eu ţie care pungi! 

— A, astea! 

Pungile se iviră din nou. 

— Cumpărături. Am fost la Tesco, nu? Ceva pentru masa de 
prânz. Acum, dacă-mi permiteţi... 

Logan nu se mişcă. 

— Sunt pungi de cumpărături Asda, domnule Nicholson. Nu de 
la Tesco. 

Nicholson se uită de la Logan la polițistul cel morocănos. 

— Eu... Eu... ăăă... reciclez. Reciclez pungile de plastic. 
Trebuie să facem şi noi ce putem pentru mediu. 

Agentul mai făcu un pas. 

— Te fac eu pe tine pentru mediu... 

— Ajunge, agent, zise Logan. Sunt sigur că şi domnul 
Nicholson e la fel de nerăbdător ca şi noi să plece din ploaie. 
Mergem înăuntru, domnule Nicholson? Să ştiţi, e totul bine şi 
uscat la noi la secţie. Putem să vă ducem acolo. 

După două minute, stăteau într-o bucătărie mică şi verde, 
ascultând ceainicul care fierbea. Pe dinăuntru, era o casă destul 
de drăguță, asta dacă nu te deranja să te împiedici de cei de 
lângă tine. Pereţii erau acoperiţi cu tapet cu model, margini şi 
frize, covoare oliv scumpe, picturi mari în ulei, produse în masă. 
Nu se zărea nici o carte. 

— Ce casă drăguță aveţi, zise Logan, privindu-l pe Nicholson. 

Ras în cap, tatuaje şi o cantitate suficientă de metal în urechi 
cât să declanşeze toate detectoarele de metal de acolo şi până-n 
Dundee. 

— Aţi decorat-o singur, nu-i aşa? 

Nicholson murmură ceva despre soţia sa care ar fi ţinut morţiş 

la aspectul acela. Totul era asortat: ceainic, prăjitor de pâine, 
blender, suprafeţe şi cuptor. Toate verzi. Până şi linoleumul era 
verde. Parcă se aflau într-o mlaştină imensă. 

Cele două plase stăteau pe masă. 

— Ne uităm înăuntru, domnule Nicholson? 

Logan le deschise şi fu surprins să vadă un pachet de şuncă şi 
o conservă de fasole. Cealaltă era cu cartofi prăjiţi şi biscuiţi cu 
ciocolată. Incruntându-se, le puse pe masă. Ciocolată şi cartofi, 
fasole şi şuncă... Şi chiar la fund, două plicuri groase de carton. 
Expresia încruntată a lui Logan se transformă într-un zâmbet. 

— Ce-avem aici? 

— Nu le-am mai văzut în viaţa mea! 

Acum nu mai picura apă de ploaie de pe faţa lui Nicholson: de 
fapt, era doar transpiraţia nervoasă. 

Logan apucă o pereche de mănuşi din latex şi luă unul din 
plicuri. Duhnea a fum de ţigară. 

— Vrei să ne spui ceva înainte să desfac astea? 

— Eu doar le duc. Nu ştiu ce e-n ele... Nu-s ale mele! 

Logan vărsă conţinutul pe masă. Fotografii. Femei care 
atârnau rufele la uscat; femei care se pregăteau de culcare. Insă 
în general copii. La şcoală. jucându-se în grădină. Unul pe 
bancheta din spate a unei maşini, părând speriat. Indiferent ce 
se aştepta Logan să găsească, nu era asta. Fiecare dintre 
fotografii avea alt nume scris pe spate. Nici o adresă, ci doar un 
nume. 

— Ce naiba-s astea? 

— V-am zis: nu ştiu nimic despre ce e în ele! 

De teamă, vocea i se subţiase. 

— Eu doar le duc. 

Polițistul cel morocănos îl apucă de umeri pe Duncan 
Nicholson, împingându-l la loc pe scaun, unde se prăbuşi. 

— Rahat împuţit ce eşti! 

Apucă fotografia unui băieţel, aşezat la groapa de nisip cu un 
iepuraş de pluş. p 

— Aşa l-ai găsit? Aşa? li faci poze lui David Reid? Ai hotărât 
că-l vrei? Nenorocitul naibii! 

— Nu-i aşa! Nu-i deloc aşa! 

— Domnule Duncan Nicholson, vă arestez sub bănuiala de 
crimă. 

Logan se ridică în picioare, privind la fețele risipite ale copiilor, 
simțind cum i se face rău. 

— Citeşte-i drepturile, agent. 

Nu prea era loc în casa cea mică pentru patru tehnicieni de la 
Biroul de Investigaţii, operatorul video, fotograf, Logan, polițistul 
cel morocănos şi doi agenţi în uniformă, dar se înghesuiră 
oricum. Nimeni nu voia să stea afară în ploaia care cădea. 

Conţinutul celor două plicuri era acum sigilat şi etichetat. Al 
doilea plic nu era plin de poze; era plin de bani şi de bijuterii 
mici. 

Sus se găsea un dulap, pe peretele opus băii. Lung de trei 
picioare, lat de patru, suficient de mare cât să încapă un 
computer, o imprimantă color şi un scaun de bar. Şi un zăvor 
care se închidea doar pe dinăuntru. 

Pe perete se găseau rafturi de CD-uri, genul acela pe care le 
scrii acasă şi cutii întregi de materiale printate pe hârtie lucioasă 
de calitate, sub banca pe care stătea computerul. Femei şi copii: 
mai mult copii, în dormitor găsiră o cameră video de ultimă 
generaţie. 

De jos se auzi un zornăit şi dintr-odată amuţiră cu toţii. 

Scârț. Şi uşa din faţă se deschise. 

— Dunky? Poţi să-mi dai o... Cine naiba eşti tu? 

Logan îşi vâri capul în jos, pe scări, pentru a vedea o femeie 
gravidă, îmbrăcată într-o haină de piele neagră şi ducând un 
morman de pungi de cumpărături, care privea neîncrezătoare 
mulţimea de poliţişti care-i umplea casa. 

— Unde-i Duncan? Ce-aţi făcut cu soţul meu, ticăloşilor? 

Veştile veniră prin staţie la ora trei, chiar în timp ce Logan se 
întorcea la sediul poliţiei. Procesul lui Gerald Cleaver ajunsese în 
cele din urmă la momentul verdictului, după patru săptămâni în 
atenţia presei. 

— Nevinovat? Cum mama naibii au putut să-l găsească 
nevinovat? întrebă Logan, pe când agentul cel morocănos băga 
duba ruginită în parcare. 

Afurisitul de Sid Şuierătorul, veni răspunsul. 

Sandy Moir-Farquharson dăduse din nou lovitura. 

Se grăbiră să iasă din maşină şi să ajungă sus, în sala de 
şedinţe. Incăperea era plină de agenţi, cei mai mulţi dintre ei 
părând uzi până la piele. 

— Atenţie! 

Era însuşi şeful poliţiei, arătând ca scos din cutie în uniforma 
sa oficială călcată cu grijă. 

O să avem de-a face cu o mulţime de oameni furioşi. 

Era de la sine înţeles: mulţimea de protestatari fusese un 
element aproape constant în faţa tribunalului. Voiau să-l vadă pe 
Gerald Cleaver condamnat pe viaţă la închisoarea Peterhead. A-i 
da drumul era ca şi cum ar fi aprins fitilul şi şi-ar fi băgat 
artificiile-n pantaloni. 

Prezenţa poliţiei în faţa clădirii tribunalului fusese minimală, 
doar cât să ţină lucrurile sub control; dar situaţia era pe cale să 
se schimbe. Şeful poliţiei nu voia să rişte. 

Ochii lumii sunt aţintiţi asupra Aberdeenului, zise el, luând o 
poză impunătoare. Cu fiecare zi ce trece, mişcarea antipedofilă 
creşte. Şi pe drept cuvânt. Dar nu putem lăsa câţiva indivizi 
greşit orientaţi să facă din protejarea copiilor noştri o scuză 
pentru violenţă. Vreau să treacă în linişte chestia asta. Nu 
scoatem scuturi antirevoltă. E vorba de o politică de tip 
comunitar. S-a înţeles? 

Câţiva aprobară din cap. 

Veţi fi acolo şi veţi reprezenta ce are mai bun acest mândru 
oraş. O să vă asiguraţi că toată lumea ştie că, în Aberdeen, legea 
şi ordinea sunt luate la modul cel mai serios! 

Se opri un moment, aşteptând parcă un rând de aplauze, 
înainte să dea cuvântul doamnei inspector Steel, care le 

comunică tuturor misiunile. Părea stresată. Fusese responsabilă 
de cazul Gerald Cleaver. 

Logan nu era agent în uniformă, aşa că numele lui fusese omis 
de pe listă, alături de ceilalţi inspectori, dar o luă şi el după 
ultima echipă, oprindu-se la uşa din faţă ca să se uite la ploaia 
îngheţată şi la mulţimea furioasă din faţa clădirii tribunalului. 

Mulțimea era mai mare decât anticipase Logan. În jur de cinci 
sute de oameni care umpleau spaţiul din faţa tribunalului, 
revărsându-se pe scări, în parcarea rezervată celor cu „treburi 
oficiale. Echipele de televiziune păreau mici insule liniştite, în 
marea nefericită de fete şi de pancarte: 

„JOS CU CLEAVER CEL RAU!” 

„ TAIATI-I-O LUI CLEAVER!” 

„NENOROCIT PERVERS!” 

„VIAŢA PENTRU VIAŢA!” 

„MOARTE GUNOIULUI PEDOFILU!” 

Logan se strâmbă când o citi pe ultima. Doar nişte oameni 
proşti, cu o furie îndreptăţită şi cu o gloată de partea lor. Ultima 
dată când avuseseră parte de o asemenea frenezie, trei pediatri 
se aleseseră cu geamurile de la sala de operaţii sparte. Acum se 
părea că au ca ţintă fetişiştii. 

Deja se îngroşa gluma. 

Scandau şi strigau insulte în direcţia tribunalului: bărbaţi, 
femei, părinţi şi bunici, toţi strânşi la un loc, cerând sânge. Mai 
lipseau doar furcile şi torţele. 

Apoi mulţimea amuţi. 

Uşile mari de sticlă se deschiseră în lături şi Sandy Moir- 
Farquharson ieşi în ploaie. Gerald Cleaver nu era cu el: în nici un 
caz poliţia n-avea de gând să-l lase pe Cleaver pradă acelei 
mulţimi, indiferent cât de vinovat credeau că e. 

Sandy Şarpele zâmbi mulţimii de parcă ar fi fost formată din 
vechi prieteni. Era momentul lui de strălucire. Camere de 
televiziune din toată lumea se găseau acolo. In ziua aceea avea 
să strălucească pe scena mapamondului. 

O pădure de microfoane se strânse în jurul lui. 

Logan ieşi în ploaie, mânat de o curiozitate morbidă, până fu 
suficient de aproape încât să audă cuvintele avocatului. 

— Doamnelor şi domnilor, spuse Moir-Farquharson, scoțând 
din buzunarul jachetei sale nişte hârtii împăturite, clientul meu 
nu este disponibil pentru comentarii în momentul acesta, dar mi- 
a cerut să citesc următoarea declaraţie. 

işi drese glasul şi îşi scoase pieptul în afară. 

„Doresc să le mulţumesc tuturor pentru cuvintele de sprijin de 
pe durata acestei grele încercări. Mi-am păstrat mereu 
nevinovăția şi astăzi oamenii buni din Aberdeen m-au răzbunat.” 

Atunci liniştea fu ruptă de zgomote furioase. 

— O, Christoase, mormăi un agent care stătea lângă Ogan, n- 
au putut să-l facă să-şi ţină gura? 

— „Acum că”... 

Sandy Şarpele fu nevoit să ridice vocea ca să se facă auzit. 

„Acum că numele meu a fost reabilitat, am să...” 

Dar nu mai continuă. 

Un tânăr uriaş, zdrenţăros, ţâşni din mulţime, îşi cri drum 
printre reporteri şi-i arse una avocatului, drept în nas. Sandy 
Şarpele se clătină înapoi, se împiedică şi căzu. Mulțimea vui 
aprobator. 

Un cordon de uniforme negre se ivi din semn, înşfăcându-l pe 
tânărul jerpelit înainte să apuce să calce pe avocatul căzut. 
Culeseră de pe jos un Sandy Moir-Farquharson plin de sânge şi-l 
ajutară să revină în clădirea tribunalului, târându-l după el şi pe 
atacator. 

Nu se mai întâmplă nimic vreme de jumătate de oră. Nimic în 
afara ploii îngheţate. Cea mai mare parte a mulţimii renunţase, 
dispersându-se prin baruri şi pe la propriile case, până mai 
rămăsese doar o mână de protestatari, care văzură cum un 
microbuz neînmatriculat cu geamuri fumurii iese în drum şi se 
îndreaptă spre centrul oraşului. 

Gerald Cleaver era liber. 


Înapoi la sediul poliţiei, Logan se alăturase unui şir lung de 
poliţişti şi polițiste cărora le curgea nasul şi strănutau. In faţa 
rândului, personalul de la cantină punea în castroane polonice de 
supă scoțiană aburindă. De lângă tacâmuri, unde stătea, şeful 
poliţiei le strângea tuturor mâinile şi le spunea ce treabă bună 
făcuseră împiedicând problemele să apară. 

Logan acceptă supa şi strângerea de mână cu acelaşi 
entuziasm, apoi se înghesui la o masă de lângă fereastra aburită. 
Supa era fierbinte şi gustoasă şi cu mult mai folositoare decât 
strângerea de mână. Dar măcar supa era gratuită. 

Un inspector Insch încântat se trânti de cealaltă parte a mesei, 
între doi poliţişti uzi până la piele. Stătea şi se uita vesel la toţi şi 
la toate. 

— Drept în nas! zise el în cele din urmă. Bang! 

Drept în nas! 

Rânji şi-şi afundă lingura în supă. 

— Poc! 

Puse lingura la loc. 

— Aţi văzut? Puştiulică ăla alunecos stă acolo şi-şi varsă 
inepţiile şi cineva vine şi-l altoieşte. Bang! 

Trânti un pumn uriaş într-o palmă uriaşă, făcându-l pe 
polițistul care stătea lângă el să tresară şi să-şi rateze gura cu 
lingura, trimițând o cascadă de supă pe cravată. 

— Scuză-mă, fiule. 

Insch îi oferi un şerveţel poliţistului stropit. 

— Direct în nas! Se opri şi rânjetul i se lăţi şi mai tare. O să fie 
diseară la ştiri! O să înregistrez faza şi de fiecare dată când 
vreau să râd... 

Mimă cum îndreaptă telecomanda şi apasă cu degetul un 
buton imaginar. N 

— BANG! Drept în nas, zise şi oftă fericit. In zile ca asta îmi 
amintesc de ce am intrat în poliţie. 

Cum suportă doamna inspector Steel situaţia? întrebă Logan. 

— Hmm? Oh... Zâmbetul lui Insch păli. Păi, e bucuroasă pentru 
pumnul în nas, dar nervoasă rău că i-au dat drumul perversului 
ăluia slinos. 

Clătină din cap. 

A petrecut o groază de timp convingând victimele să depună” 
mărturie. Bieţii mucoşi au trebuit să stea acolo şi să le spună 
tuturor ce le-a făcut perversul ăla. Sid Şuierătorul îi umileşte. 
Cleaver scapă şi tot chinul e în zadar. 

Liniştea se aşternu la masă, toţi concentrându-se asupra 
supei. 

— Vrei să mergem să-l vedem? îl întrebă Insch pe Logan după 
ce acesta termină supa. 

— Pe cine, pe Cleaver? 

— Nu pe eroul orei! îşi ridică mâinile, în poza clasică de luptă 
cu pumnii. Pe cel care pluteşte ca un fluture şi ustură ca un 
pumn dat în nas. 

Logan zâmbi. 

— De ce nu? 

In faţa celulelor de detenţie se găsea o mică mulţime. Toţi 
veseli şi trăncănind. Mormăind, Insch îi trimise de acolo. Nu ştiau 
că era extrem de neprofesionist ceea ce făceau? Voiau ca lumea 
să creadă că e OK să comită” atacuri? Ruşinaţi, privitorii în 
uniforme se risipiră, lăsându-i doar pe Logan, pe Insch şi pe 
sergenţi Pază în faţa uşii vopsite în albastru. Sergentul mâzgălea 

un nume pe tabla de lângă uşă, iar Logan se încruntă. | se părea 
cunoscut, dar nu-şi dădea seama de unde. 

— Te superi dacă-i facem băiatului tău o vizită? întrebă Insch 
când sergentul de pază termină de mâzgălit. 

— Cum? Nu, domnule, mergeţi liniştiţi. Dumneavoastră vă 
ocupați de anchetă? 

Insch zâmbi radios din nou. 

— Sper din tot sufletul că da! 

Camera era mică, fără să fie plăcută: podea cu linoleum 
maroniu, pereţi ca frişca şi o banchetă tare de lemn de-a lungul 
peretelui. Singura lumină naturală venea dinspre micile panouri 
îngheţate de geam securizat fixat în partea de sus a peretelui 
exterior. Locul mirosea a subsuori. 

Ocupantul celulei era ghemuit pe banca de lemn, întins pe-o 
parte în poziţie fetală. Gemea încet. 

— Mulţumesc, sergent, zise Insch. Ne descurcăm noi de-aici. 

— OK. 

Sergentul de pază se retrase din celulă şi-i făcu lui Logan cu 
ochiul. 

— Să-mi ziceţi dacă Mohammed Ali ăsta vă face probleme. 

Uşa celulei se închise cu un pocnet sec şi Insch se instală pe 
bancă lângă silueta ghemuită. 

— Domnule Strichen? Sau mai bine-ţi zic Martin? 

Silueta se mişcă uşor. 

— Martin? Ştii de ce suntem aici? 

Vocea lui Insch era blândă şi prietenoasă, complet diferită de 
orice ton pe care Logan îl auzise folosindu-l cu alţi suspecți. 

Incet, Martin se ridică până când picioarele ajunseră să-i 
atârne peste marginea băncii, iar şosetele lăsară urme umede pe 
linoleum. li confiscaseră şireturile şi cureaua şi orice altceva 
periculos. Era uriaş - nu gras - ci mare peste tot, braţe, picioare, 
mâini, fălci... Logan se opri când ajunse la faţa cu urme de 
vărsat. Acum ştia de unde recunoscuse numele: Martin Strichen 
era labagiul din vestiar al agentei Watson, cel pe care-l dusese 
înapoi la închisoarea Craiginches. Cel care depusese mărturie în 
cazul lui Gerald Cleaver. 

Nu-i de mirare că-l pocnise în faţă pe Sandy Alunecosul. 

— l-au dat drumul. 

Vocea îi era puţin mai mult decât o şoaptă. 

— Ştiu, Martin. Ştiu. N-ar fi trebuit, dar au făcut-o. 

— l-au dat drumul din cauza lui. 

Insch clătină din cap. 

— Şi de asta l-ai lovit pe domnul Moir-Fargquharson? 

Un mormăit înăbuşit. 

— Martin, o să scriu o mică declaraţie şi după aceea am să te 
rog să o semnezi, da? 

— l-au dat drumul. 

Delicat, Insch îl purtă pe Martin Strichen prin evenimentele 
după-amiezii, savurând în mod deosebit momentul impactului, 
convingându-l pe Logan să scrie totul în chinuitul limbaj 
polițienesc. Era vorba despre o recunoaştere a vinovâăţiei, dar 
Insch se chinuise mult să facă totul să pară că fusese numai vina 
lui Sandy Şarpele. Oricum aşa şi era. Martin semnă şi Insch îl 
eliberă din detenţie. 

— Ai unde să te duci? îl întrebă Logan pe când mergeau către 
uşă, prin holul de la intrare. 

— Stau cu mama. Tribunalul a zis că aşa trebuie, câtă vreme 
îmi fac munca în folosul comunităţii. 

Umerii i se aplecară şi mai mult. 

Insch îl bătu uşor pe spate. 

— Incă plouă: pot să pun o maşină de patrulă să te ducă, vrei? 

Martin Strichen se cutremură. 

— A zis că mă omoară dacă mai vede vreo maşină de poliţie în 
faţa casei. 

— OK. Dacă eşti sigur. Insch întinse mâna, iar Martin i-o 
strânse, cu palma lui uriaşă acoperind-o pe cea a inspectorului. 
Şi, Martin, privi el în ochii îngrijoraţi, de culoarea alunei ai 
băiatului, mulţumesc. 

Logan şi Insch rămaseră la fereastră, privind cum Martin 
Strichen dispare în după-amiaza ploioasă. Era doar patru şi afară 
se făcuse deja întuneric. 

— Când era la bara martorilor, zise Logan, ajurat că-l omoară 
pe Moir-Farquharson. 

— Serios? Insch părea gânditor. 

— Crezi că va încerca ceva? 

Un zâmbet se ivi pe faţa inspectorului. 

— Să sperăm. 


Nu se zâmbea în camera de interogatoriu numărul trei. Era 
plină până la refuz cu inspectorul Insch, sergentul McRae, o 
agentă plouată şi Duncan Nicholson. Casetele din unitatea de 
înregistrare se învârteau fără rost, becul roşu al camerei de 
filmat clipea în colţul încăperii. 

Insch se aplecă înainte şi afişă genul de zâmbet pe care 

crocodilii îl păstrează pentru antilopele africane. 

— Sigur nu vrei să mărturiseşti, domnule Nicholson? întrebă. 
Ne-ai scuti pe toţi de multă bătaie de cap. Scuipi tot şi ne zici ce- 
ai făcut cu corpul lui Peter Lumley. 

Dar Nicholson îşi trecu doar mâna peste capul ras, auzindu-se 
un fel de fâsâit când îşi şterse sudoarea. Arăta îngrozitor - 
tremura, transpira, îşi strângea corpul cu braţele, privind pe rând 
de la Logan la Insch şi la uşă. 

Insch scoase un plic transparent de plastic şi extrase din el 
fotografia unui băieţel pe tricicletă. Copilul se afla în ceea ce 
părea a fi o grădină din spatele casei, cu un băț care sprijinea 
sfoara pe care se uscau rufele, încadrat în fundal între un prosop 
şi o pereche de blugi. Insch ţinea fotografia cu spatele la el, 
astfel încât să poată citi numele scris cu pixul pe dos. 

— la zi-mi, domnule Nicholson, cine e Luke Geddes? 

Nicholson îşi trecu limba peste buze şi privi nervos în jur, dar 
nu spre uşă, ci spre agenta plouată, spre copilul de pe tricicletă. 

— E una dintre micuţele tale victime, domnule Nicholson? 
Următorul pe lista de răpit, ucis şi regulat? Nu? Dar ăsta - Insch 
scoase altă poză din plic, un băieţel blond în uniformă de şcoală, 
plimbându-se singur pe o stradă. |ţi trezeşte amintiri? lţi trezeşte 
altceva? Ţi-o-ntăreşte, nu? 

Mai trase afară o poză. 

— Dar ăsta? Un băieţel aşezat pe bancheta din spate a unei 
maşini, cu un aer speriat. Asta-i maşina ta? Mie mi se pare că-i 
un Volvo. 

— N-am făcut nimic! 

— Pe naiba n-ai făcut. Eşti un gunoi mincinos şi-ţi trimit curul 
la-nchisoare până crăpi. 

Nicholson înghiţi în sec. 

— Mai avem nişte poze, zise Logan. Vrei să le vezi, domnule 
Nicholson? Întoarse un plic de carton şi scoase fotografiile post- 
mortem ale lui David Reid. 

— O, Doamne... Nicholson deveni cenuşiu. 

— ÎI mai ţii minte pe micuțul David Reid, nu-i aşa, domnule 
Nicholson? Cel de trei ani, răpit, strangulat şi violat? 

— Nu! 

— În mod sigur îl mai ţii minte. Te-ai întors să iei nişte bucăţi 
din el, nu-i aşa? Cu o foarfecă de grădină? 

— Nu! Doamne, nu! N-am făcut-o eu! Nu l-am atins! Se prinse 
de masă de parcă era gata să cadă de pe podea şi să se 
prăvălească pe tavan. N-am făcut nimic! 

— Nu te cred, Duncan. Insch zâmbi din nou ca un crocodil. Eşti 
un rahat murdar şi-am să te-nchid. Şi când ajungi la închisoarea 
Peterhead, o să afli ce se-ntâmplă cu ăia ca tine. Aia care se 
freacă de copii. 

— N-am făcut nimic! Lacrimile porniră în jos pe faţa lui 
Nicholson. Jur că n-am făcut nimic! 


După o jumătate de oră, inspectorul Insch suspendă interviul, 
folosind pretextul unei „pauze pentru confort”, îl lăsară pe 
Duncan Nicholson în camera de interviu cu agenta plouată şi o 
porniră înapoi spre camera principală de anchetă. Nicholson era 
o epavă, suspinând, jelind, tremurând. Insch băgase groaza-n om 
şi acum voia să-l fiarbă-n suc propriu. 

Logan şi Insch petrecură un timp bând cafea, mâncând 
figurine tremurătoare de jeleu şi vorbind despre fetiţa moartă pe 
care-o dezgropaseră în grămada Hoitarului. Echipele fuseseră din 
nou acolo toată ziua, avansând prin mormanele de mortăciuni, 
negăsind nimic. 

Logan îşi deschise din nou dosarul, scoase o fotografie de la 
şcoală a lui David Reid - un băieţel cu aer vesel, cu dinţii puţin 
strâmbi şi o chică de păr pe care pieptănatul, oricât de 
îndelungat, n-o putea îmblânzi. Nu semăna deloc cu faţa umflată, 
întunecată şi în stare de putrefacție din fotografiile lui post- 
mortem. 

— Tot mai crezi că el a făcut-o? 

— Hoitarul? Insch strânse din umeri şi mestecă. Nu prea mai 
pare probabil, aşa-i? Nu cu băiatul vesel de colo, cu colecţia lui 
de poze cu copilaşi. Cine ştie, poate au ei un soi de afacere de-a 
lor, pedofilii. Se încruntă. Ar fi grozav, nu? O grămadă de ticăloşi 
din ăştia bolnavi afară. 

— Numai că nici unul dintre copiii din pozele lui Nicholson nu e 
dezbrăcat. Nimic jegos. 

Insch ridică o sprânceană. 

— Ce, crezi că-s doar artistice? 

— Nu. Ştii la ce mă refer. Nu e pornografie cu copii, nu? E 
sinistru şi terifiant, dar nu-i pornografie. 

— Poate lui Nicholson nu-i place să se uite aşa la ei. Poate că 
ăsta e doar procesul lui de selecţie. Urmăreşte nişte copii, le face 
poze, alege un câştigător norocos pentru loteria pedofililor. Işi 
făcu un pistol din degete şi alese un copil imaginar. Are parte de 
pornografie cu copii de primă mână, în carne şi oase. Reală şi 
imediată. 

Logan nu era convins, dar îşi ţinu gura închisă. 

În cele din urmă, un poliţist îşi băgă capul pe uşă şi le spuse că 
un domn Moir-Farquharson doreşte să îi vadă. Şi avea de gând să 
fie un ghimpe în coasta tuturor până reuşea. Insch îşi strânse 
buzele, se gândi, apoi, în cele din urmă, îi ceru agentului să-l 
conducă pe Sandy Şarpele într-o cameră de detenţie. 

— Ce crezi că vrea Sandy Şuierătorul? întrebă Logan după 
plecarea poliţistului. 

Insch rânji. 

— Un protest, un geamăt... Cui îi pasă? Avem ocazia să facem 
haz de rahatul ăsta mic câtă vreme suferă, îşi frecă mâinile una 
de alta. Câteodată, Logan, băiete, Dumnezeu ne surâde. 


Sandy Moir-Farquharson îi aştepta într-o cameră de detenţie 
de la parter. Nu părea foarte fericit. Un plasture alb şi subţire îi 
traversa nasul, acum tumefiat, iar sub ochi avea cercuri negre. 
Dacă aveau noroc, pungile acelea aveau să se transforme într-o 
frumuseţe de ochi vineţi. 

Servieta îi era aşezată în mijlocul mesei, în faţa lui, iar el bătea 
impacientat darabana cu degetele pe suprafaţa de piele, 
uitându-se încruntat la Insch şi la Logan când aceştia intrară. 

— Domnul „Far-Quar-Son”, spuse inspectorul. Ce mă bucur să 
vă văd din nou pe picioare. 

Sandy Şarpele se uită chiorâş la el. 

— l-aţi dat drumul, zise el pe un ton jos, ameninţător. 

— Exact. A dat o declaraţie şi a fost eliberat, urmând să revină 
aici luni la patru. 

— Mi-a spart nasul! Vorbele fură punctate cu un pumn, trântit 
drept în masă, făcând servieta să sară. 

— A, nu e chiar aşa rău, domnule Far-Quar-Son. De fapt, vă dă 
un aer dur, masculin. Nu-i aşa, sergent? 

Logan rămase indiferent şi spuse că da. 

Sandy se încruntă, dar nu-şi putea da seama dacă fac sau nu 
mişto de el. 

— Serios? zise în cele din urmă. 

— Da, zise Insch cu o faţă glumeaţă. Cineva ar fi trebuit să vă 
spargă nasul de multă vreme. 

Incruntarea avocatului se transformă într-o grimasă. 

— Ştii că îmi trimite cineva ameninţări cu moartea? Că a 
aruncat cineva o găleată cu sânge pe mine? 

— Da. 

— Şi că Martin Strichen ăsta are dosar pentru violenţă? 

— Haideţi, domnule Far-Quar-Son. Domnul Strichen se afla în 
arestul poliţiei când aţi fost atacat cu găleata aia de sânge. Am 
analizat amenințările cu moartea. Sunt de la cel puţin patru 
oameni şi nici una dintre ele nu e marcată cu „închisoarea 
Craiginches”. Deci probabil că nu e vorba de domnul Strichen. 
Zâmbi. Dar, dacă vreţi, vă putem lua în custodie protectivă. Am 
câteva celule superbe jos. Nişte perne, nişte flori, o să fie exact 
ca acasă! 

O încruntătură tăcută fu singurul răspuns pe care îl primi. 

Insch surâse. 

— Bine, ne iertaţi, domnule Far-Quar-Son, avem o treabă 
adevărată de poliţişti de care trebuie să ne ocupăm. 

Se ridică şi-i făcu şi lui Logan semn să facă la fel. 

— Dar dacă pune cineva în aplicare vreuna din amenințările cu 
moartea, aveţi grijă să mă sunaţi. Sergentul McRae vă va 
conduce afară. Zâmbetul i se lăţi. Ai grijă să nu fure argintăria, 
Logan, ştii cum sunt avocaţii ăştia. 

Logan îl conduse pe avocat până la uşa din faţă. 

— Ştii, zise Sandy, privind chiorâş ploaia care cădea din cerul 
de culoarea cenuşii şi eu am copii. Dacă e să îl crezi pe grăsanul 
ăsta ticălos, ai zice că trăiesc numai ca să dau drumul la loc pe 
străzi perverşilor. 

Logan ridică o sprânceană. 

— L-ai făcut scăpat pe Gerald Cleaver. 

Avocatul se încheie la haină. 

— Nu, n-am făcut aşa ceva. 

— Ba da! Ai făcut bucăţi afurisitul de caz. 

Moir-Farquharson se întoarse şi-l privi pe Logan în ochi. 

— Dacă era un caz solid, nu puteam să-l demontez. Nu eu l-am 
lăsat pe Cleaver să scape: voi l-aţi lăsat. 

— Dar... 

— Acum, dacă-mi permiteţi, ofiţer, am alte chestiuni de care 
trebuie să mă ocup. 


În camera de interogatoriu, Duncan Nicholson se scutura de 
parcă-i vârâse cineva în dos un cablu electric. Cămaşa îi era 
leoarcă de sudoare, iar ochii îi alergau încontinuu prin cameră, 
neoprindu-se niciodată asupra unui obiect mai mult de un 
moment. 

Logan se aşeză la loc pe scaunul de lângă aparatul de 
înregistrare şi se pregăti să îi dea drumul. 

— Eu... eu vreau custodie protectivă! zise Nicholson, înainte 

ca Logan să reuşească să apese butoanele de înregistrare. 

— Craiginches e suficient de sigur pentru tine? întrebă Logan. 
Numai până te duci la Peterhead, desigur. 

— Nu! Ca-n filme: custodie protectivă! Undeva în siguranţă. 

Işi frecă faţa udă de sudoare. 

— Mă omoară dacă află c-am vorbit! Buza de sus îi tremura şi, 
pentru o clipă, Logan crezu că va izbucni iar în lacrimi. 

Insch îşi scoase pachetul de jeleuri şi-şi vâri două în gură. 

— Nu-ţi promit nimic, zise el cu gura plină de dinozauri de 
portocale şi căpşune. Porneşte banda, sergent. 

Nicholson îşi lăsă capul în jos, privindu-şi fix mâinile, care 
continuau să tremure pe tăblia mesei, în faţa lui. 

— Am... am lucrat pentru unii pariori, cămătari, ştiţi. Vocea îi 
era gâtuită şi fu nevoit să respire adânc înainte de a continua. 
Ceva de genul cercetător-recuperator, ştiţi: îi urmăresc pe cei 
care nu plătesc. Le fac poze lor şi familiilor lor. Eu... eu le 
tipăresc acasă şi dau pozele celor cărora le datorează bani. Se 
lăsă şi mai mult în scaun. Agenţii de pariuri folosesc pozele ca 
să-i amenințe. li fac să plătească. 

Insch strânse din buze. 

— Probabil că mama şi tatăl tău sunt mândri! 

O lacrimă i se scurse pe obraz şi Nicholson o şterse cu dosul 
mânecii. 

— Nu este ilegal să le faci oamenilor poze! Doar atât am făcut. 
Nimic altceva. N-am atins nici un copil! 

Inspectorul Insch fornăi. 

— Ce aiureli! 

Se aplecă înainte în scaunul lui, plantându-şi pe masă pumnii 
uriaşi. 

— Vreau să ştiu ce căutai într-un şanţ de la Podul Donului cu 
trupul mutilat al unui băiat de trei ani. Vreau să ştiu de ce aveai 
un plic plin de bani şi de bijuterii. Se ridică. Eşti un rahat murdar, 
Nicholson. Meriţi să te duci la fund pentru tot restul vieţii tale 
mizerabile. Poţi să stai aici şi să minţi cât vrei. O să vorbesc cu 
procurorul. li dau tot ce trebuie ca să-ţi poată pune pielea-n băț. 
Interogatoriu încheiat la... 

— Am alunecat! Lui Nicholson îi şiroiau lacrimile, iar panica i 
se citea clar în ochi. Vă rog! Am alunecat! 

Logan oftă. 

— Ne-ai zis deja chestia asta. Ce căutai acolo? 

— Eu... eu eram la treabă. 

Nicholson privi în ochii lui Logan, iar Logan ştiu că îl 

înduplecaseră. 

— Continuă. 

— Eram la treabă. O bătrânică. Văduvă. Avea ceva bani în 
casă. Nişte argint. Ceva bijuterii. 

— Şi-aşa c-ai jefuit-o? 

Nicholson scutură din cap, iar lacrimile îi cădeau ca 
diamantele, explodând pe tăblia murdară de plastic a mesei. 

— N-am ajuns până acolo. Nu eram pe fază. Eram prea dus ca 
să mă ocup de-o casă. Am ţinut toate chestiile alea pe care le-am 
luat sub un copac pe malul râului. Ştiţi. Le ţineam departe, în caz 
că vine cineva de la voi să caute prin casă. 

Se cutremură, începând să se bâlbâie. 

— Mi-era frică. Voiam să le număr înainte să mă ocup de casa 
babei. Ploua cu găleata. Am alunecat şi-am căzut până jos pe 
mal. Cât să fie, douăzeci de metri? Pe întuneric, prin ploaia aia 
afurisită. Mi-am rupt geaca, blugii, aproape că mi-am spart capul 
de-o nenorocită de piatră mare. Am ajuns într-un şanţ. Am 
încercat să mă trag afară c-o bucată mare de placaj, doar că se 
clătina. S-a mişcat şi dedesubt era o umflătură în apă. incepu să 
se smiorcăie. La-nceput m-am gândit că e un câine, ştiţi, un bull 
terier, ceva... Fiindcă... fiindcă era negru cu totul. Aşa că mă 
pregăteam să ies naibii de acolo când văd ceva lucios, care 
sclipeşte-n ploaie. Ştiţi, ca un lanţ de-argint, ceva... Se 
cutremură. Mă gândesc că e de-al meu. Sunt în aşa hal că mă 
gândesc că-i din ce ascunsesem eu. Aşa că mă duc să-l iau şi 
chestia se rostogoleşte. Şi e-un copil mort. Şi ţip şi ţip şi ţip... 

Logan se aplecă înainte. 

— Şi după-aia ce s-a-ntâmplat? 

— Am ieşit naibii de-acolo cât de repede am putut. Direct 
acasă. La duş, am încercat să dau jos de pe mine apa aia 
moartă. Am sunat la poliţie. 

Şi-atunci am intervenit eu, se gândi Logan. 

— Şi cu chestia cum a rămas? îl întrebă. 

— Cum? 

— Chestia lucioasă pe care-ai găsit-o pe cadavru. Ce era? 
Unde e? 

— Folie de aluminiu. Era doar o bucăţică de folie. De aluminiu. 

Insch se uită încruntat la el. 

— Vreau numele tuturor amărâţilor pe care i-ai jefuit. Vreau 
prada. Pe toată! Se uită la teancul de fotografii în plicul lor de 
plastic transparent. Şi vreau şi numele agenţilor de pariuri pentru 
care faci poze. lar dacă cineva din pozele astea a avut de suferit 

şi nu-mi pasă dacă doar a căzut de pe bicicletă, te acuz de 
complicitate la jaf. Ai priceput? 

Nicholson îşi îngropă capul în mâini. 

— Bine, zise Insch, cu un zâmbet generos, mulţumim că ne-ai 
ajutat cu interogatoriul, domnule Nicholson. Logan, fii băiat bun 
şi du-l pe oaspetele nostru în celulă. Ceva cu faţa spre sud, cu 
privelişte şi balcon. 

Nicholson plânse tot drumul. 

Raportul legist preliminar sosi imediat după ora şase. Nu era 
favorabil. Nimic nu-l lega pe Duncan Nicholson de David Reid, cu 
excepția faptului că fusese cel care-i găsise trupul. Şi avea un 
alibi de neclintit pentru intervalul în care dispăruse Peter Lumley. 
Insch desfăcuse două dintre calculatoarele în care pretindea 
Nicholson că-şi dosise prada. Se întorseseră cu portbagajul 
maşinii de patrulă burduşit de bunuri furate. Părea că Nicholson 
spune adevărul. 

Asta însemna că miza revenise pe Hoitar. Şi totuşi, Logan nu 
era prea mulţumit. Nu prea şi-l închipuia pe omul acela ca pe un 
ucigaş pedofil, chiar dacă ţinuse o fată moartă într-una din 
magazii. 

In cele din urmă, inspectorul Insch ordonă încetarea 
cercetărilor. 

— E vremea să plecăm acasă, spuse. l-am adus pe toţi, o să 
fie tot aici şi luni dimineaţă. 

— Luni? 

Insch dădu aprobator din cap. 

— Da, luni. Logan, îţi dau voie să-ţi iei liber duminică. Ţine 
sabatul. Mergi şi tu la meci, bea nişte bere, mănâncă nişte 
chipsuri, distrează-te şi tu. Se opri şi-i zâmbi şmechereşte. Poate 
scoţi la cină o agentă drăguță? 

Logan roşi, ţinându-şi fleanca. 

— Ce vrei tu. N-am chef să te văd pe-aici până luni de 
dimineaţă. 

Ploaia se oprise până să plece Logan de la sediu. Ofiţerul de 
serviciu îl încolţise cu alte trei mesaje din partea tatălui vitreg al 
lui Peter Lumley, care încă era convins că ar putea să-i găsească 
fiul. Logan încercă să-l mintă, dar nu reuşi. Aşa că-i promise să-l 
sune imediat ce avea vreo veste. N-avea ce altceva să mai facă. 

Afară era un frig cumplit, iar o pojghiţă subţire sclipea pe 
asfalt. Când Logan păşi pe Union Street, răsuflarea îi plutea în jur 
ca un nor. Erau la Marea Baltică. 

Străzile erau neobişnuit de liniştite pentru o seară de sâmbătă. 
Logan nu prea avea chef să se-ntoarcă în apartamentul gol. Nu 
chiar atunci. Aşa că se duse la Archibald Simpson. 

Barul era plin de grupuri zgomotoase de tineri grupaţi în jurul 


248 


carafelor cu cocteiluri, ferindu-se de frig, îmbătându-se cât se 
poate de tare şi cât se poate de repede. Nu peste mult timp avea 
să se lase cu vomitat, ceva bătaie şi, pentru unii, cu un drum la 
celule. Eventual, la Urgenţe. 

— Of, să fiu iar tânăr şi prost, mormăi el, răzbind prin mulţime 
spre barul lung de lemn. 

Frânturile de conversaţie pe care le auzise până acolo erau 
destul de previzibile. Cineva se lăuda puţin cât de beat fusese în 
seara de dinainte şi cât de beat avea să fie în seara aceea. 
Numai că, sub toate astea, ideea era alta. Subiectele ce ţineau 
de alcool şi abilităţile sexuale erau umbrite de povestea modului 
cum scăpase basma curată Gerald Cleaver. 

Logan stătea la bar, aşteptând să-l servească vreunul dintre 
australienii cei spălăciţi şi-l asculta pe un tip gras cu un tricou 
galben strălucitor, care se lega de un bătrânel slăbănog cu 
barbă, în tricou şi vestă. Cleaver era un gunoi. Cum de putuse 
poliţia s-o dea în halul ăsta în bară şi să-l lase pe psihopat să 
scape? Era clar că el era vinovatul, cu toţi copiii ăştia morţi care 
tot apăreau. Şi ei lăsau un pedofil bine-cunoscut liber pe străzi! 

Cel Mic şi Cel Mare nu erau singurii care pălăvrăgeau despre 
„prostia poliţiei!”. Logan mai auzise cel puţin şase indivizi 
vorbind despre acelaşi subiect. Oare nu ştiau că aici veneau să 
bea cei mai mulţi dintre poliţiştii din Aberdeen care nu erau de 
serviciu? 

O mare parte din schimbul de zi trebuia să fie acolo, la una 
mică după muncă. Deplângând eliberarea lui Cleaver. Petrecând 
o parte din orele suplimentare de care nu scăpa nimeni. 

Când, într-un final, fu servit, Logan îşi luă sticla de Stella şi o 
porni prin celelalte părţi ale barului uriaş, căutând pe cineva pe 
care să-l cunoască suficient de bine cât să poată sta de vorbă. Le 
zâmbea şi le făcea cu mâna unor grupuri de agenţi de poliţie, 
abia recunoscându-i fără uniforme. În colţul îndepărtat observă o 
figură cunoscută, învăluită în fum de ţigară, înconjurată de 
agenţi cu aere deprimate. Silueta îşi dădu capul pe spate şi mai 
scoase din plămâni un jet de fum, îndreptat spre norul de 
deasupră-i. Apoi ochii i se aţintiră asupra lui Logan şi-i zâmbi 
strâmb. 

Logan mormăi; îl observase. Acum era nevoit să se ducă 
acolo. 

Un agent se dădu la o parte, făcând loc la masa lor cea mică 
pentru Logan şi halba lui. Deasupra capetelor lor, un televizor 
mergea în linişte ca pentru sine însuşi, difuzând reclame locale la 

garaje, magazine unde se găseau chipsuri şi ferestre, care 
umpleau spaţiile dintre programe. 

— Lazăre, spuse doamna inspector Steel, iar cuvintele ieşeau 
învăluite într-o aură de fum de ţigară. Ce mai faci, Lazăre? Ai 
ajuns deja inspector-şef? 

N-ar fi trebuit să se aşeze acolo. Ar fi trebuit să-şi ia o pizza şi 
să se fi dus acasă. Cu o nepăsare prefăcută, spuse: 

— Încă nu. Poate luni. 

— Luni? 

Doamna inspector râse înfundat, legănându-se înainte şi- 
napoi, în timp ce scrumul din ţigară i se scutura în faţa ofițerului 
care se dăduse la o parte. 

— Poate luni. De nepreţuit. 

Aruncă o privire mesei acoperite cu sticle şi se-ncruntă. 

— Băutură! spuse, scoțând un vechi portofel de piele dintr-un 
buzunar interior şi înmânându-l poliţistului plin de scrum. Agent, 
vreau să mai iei un rând. Lumea moare de sete pe-aici! 

— Da, doamnă! 

— Whisky pentru toată lumea! Plesni blatul mesei. Şi să fie 
duble! 

Polițistul se îndreptă către bar, luând cu sine portofelul 
inspectorului. 

Steel se aplecă mai aproape de Logan, coborându-şi vocea la 
o şoaptă conspirativă. 

— Fie vorba-ntre noi, am impresia că e un pic beat. Se lăsă pe 
spate şi-l pironi cu privirea. Ştii, acum că Inschy s-a fript cu 
chestia aia cu pantomima şi Hoitarul şi Cleaver care a fost 
eliberat, e clar că apare cel puţin un post de inspector! 

Logan nu avea ce să-i răspundă la asta, dar femeii îi căzu faţa. 

— Imi pare rău, Lazăre. Aruncă ţigara şi-o strivi de podeaua de 
lemn. A fost o zi de rahat. 

— Nu-i vina ta că i-au dat drumul lui Cleaver. Dacă e să dăm 
pe cineva vina, e clar că e vorba de nenorocitul ăla de Sid 
Şuierătorul. 

— Beau pentru asta! spuse ea şi chiar bău, dând pe gât dintr- 
odată un whisky mare. 

Un poliţist cu o faţă cunoscută, aflat de cealaltă parte a mesei, 
se holba la televizorul de deasupra capetelor lor. O apucă de braţ 
pe doamna inspector. 

— Incepe! 

Logan şi inspector Steel se răsuciră pe scaune când titlurile de 
deschidere ale ştirilor locale se perindară pe ecran, iar nivelul de 

zgomot din bar scăzu brusc, dat fiind că fiecare agent de poliţie 
se întorsese să se uite la cel mai apropiat televizor. 

O persoană cu mult mai puţin atractivă decât ar fi putut să fie 
vorbea cu seriozitate în faţa camerei. Sonorul nu era suficient de 
cât să se poată auzi ce spune, dar o fotografie a lui Gerald 
Cleaver apăruse deasupra umărului ei stâng. Apoi imaginea se 
schimbă într-un cadru exterior cu tribunalul din Aberdeen. 
Mulțimea îşi agita pancartele în aer şi, dintr-odată, o femeie cam 
de patruzeci de ani umplu ecranul, ţinând strâns bannerul ei cu 
„MOARTE GUNOIULUI PEDOFIL”, plină de mândrie. Işi mişcă 
furioasă gingiile cincisprezece secunde, nici unul dintre cuvinte 
nefiind auzit însă în barul aglomerat, înainte de a fi înlocuită de 
un alt cadru cu tribunalul înconjurat de mulţime. Uşile cele mari 
de sticlă se deschideau. 

— Hai că-ncepem! spuse doamna inspector Steel plină de o 
satisfacţie maliţioasă. 

Sandy Moir-Farquharson apăru în faţa uşii şi începu să citească 
declaraţia clientului său. Camera se fixă asupra lui, chiar la timp 
pentru a vedea cum o siluetă iese din mulţime şi-l pocneşte cu 
pumnul drept în faţă pe Sandy Şarpele. 

Cei din bar izbucniră în urale furtunoase. 

Faţa preocupată şi serioasă a prezentatoarei de ştiri reapăru, 
spuse ceva, apoi lovitura fu arătată din nou. 

Alte urale furtunoase. 

Apoi dădură ceva despre traficul între Dyce şi Newmacher şi 
toţi reveniră bucuroşi la băuturile lor. 

Doamna inspector Steel avea pe faţă un zâmbet şi, cu ochii 
înceţoşaţi, dădu pe gât încă un whisky. 

— N-a fost ăsta cel mai frumos lucru pe care l-ai văzut 
vreodată? 

Logan fu de acord că fusese o fază tare. 

— Ştii, spuse Steel, aprinzându-şi încă o ţigară, mi-ar plăcea să 
strâng mâna puştiului ăluia. La naiba, ba chiar m-ar tenta să nu 
fiu pe invers o noapte. Ce vedetă! 

Logan încercă să nu-şi imagineze cum ar fi arătat doamna 
inspector Steel şi Martin Stricken la o partidă, dar nu reuşi. Ca 
să-şi alunge din minte imaginea, privi din nou la televizor. Se 
întindea acum pe tot ecranul poza lui Peter Lumley, dispărut încă 
de joia trecută. Păr roşcat, pistrui şi un zâmbet. Trecură apoi la 
un exterior al fermei Hoitarului. Apoi la o conferinţă de presă, cu 
şeful poliţiei serios şi dedicat. 

Buna dispoziţie îl părăsea uşor pe Logan pe măsură ce 

imaginile îi defilau prin faţă. Peter zăcea mort pe undeva şi 
Logan avea sentimentul neplăcut că tot nu-l prinseseră pe cel 
răspunzător pentru asta. Indiferent ce anume credea inspectorul 
Insch. 

Apoi urmară reclamele. Un garaj din Bielside, un magazin de 
rochii din Rosemount şi o chestie guvernamentală privind 
siguranţa pe drumuri. Logan privea în linişte cum maşina 
scrâşnea oprindu-se, dar nu înainte de a lovi un băiat care 
traversa strada. Puştiul era mic, radiatorul şi bara de protecţie îl 
izbeau într-o parte, îi îndoiau picioarele şi-l proiectau pe capotă, 
crăpându-i capul la contactul cu metalul, înainte să-l arunce pe 
asfalt. Era filmat cu  încetinitorul, fiecare lovitură fiind 
coregrafiată şi oribil de clară. Explicaţia „CURMA VITEZA, NU 
VIAŢA UNUI COPIL” străbătea ecranul. 

Logan privea pierdut ecranul, cu o expresie de suferinţă din ce 
în ce mai accentuată pe chip. 

— Nenorocitul. 

Greşiseră toată chestia. 


Abia pe la opt se strânseseră cu toţii la morgă. Inspectorul 
Insch, Logan şi doctorul Isobel MacAlistar, care părea şi mai 
nefericită decât inspectorul să fie târâtă înapoi la muncă, 
purtând o rochie lungă şi neagră, decupată adânc în faţă. Nu că i 
s-ar fi permis lui Logan să privească gratis în decolteul ei. Isobel 
îşi trăsese un hanorac portocaliu peste rochia de seară, cu 
mâinile adânc vârâte în buzunare, încercând să-şi ţină de cald în 
morga rece şi antiseptică. 

Fusese la operă. 

— Sper să fie important, îi spuse, aruncându-i lui Logan o 
privire care exprima clar că nimic nu putea fi mai important 
decât o seară petrecută cu iubiţelul ei la noua montare a piesei 
La Bohème de către Opera Naţională a Scoției. 

Insch purta blugi şi o bluză albastră uzată. Era prima dată 
când Logan îl vedea fără costumul de serviciu, nepunând la 
socoteală costumul de răufăcător din piesă. Il privi duşmănos pe 
Logan când acesta îşi ceru scuze că i-a târât acolo la o asemenea 
oră sâmbătă seara. Din nou. 

— OK, spuse Logan, alegând sertarul frigorific în care se aflau 
rămăşiţele fetiţei pe care o găsiseră la Hoitar. 

II deschise scrâşnind din dinţi şi se dădu înapoi când mirosul 
fetid se izbi de aerul antiseptic al încăperii. 

— Aşa, spuse el, strâmbându-se, încercând din greu să respire 

doar pe gură. Ştim că fata a murit datorită unei traume produse 
prin lovire... 

— Normal că aşa a murit! se răsti Isobel. Ţi-am notat chestia 
asta în raportul de autopsie. Fracturile din partea frontală şi 
dorsală a craniului trebuie să fi provocat leziuni cerebrale ample 
şi apoi moartea. 

— Ştiu, spuse Logan, scoțând radiografiile din dosarul cazului 
şi ridicându-le la lumină. Vezi asta? spuse arătând către coaste. 

— Coaste rupte, îl privi nervoasă Isobel. M-ai scos de la teatru 
ca să-mi arăţi chestiile pe care ţi le-am zis şi eu de la bun 
început, sergent? Ultimul cuvânt fusese plin de venin. 

Logan oftă. 

— Uite, cu toţii am crezut că rănile au fost provocate de 
loviturile Hoitarului... 

— Leziunile corespund bătăii. Am zis asta în raportul de 
autopsie! Cât timp trebuie să petrecem cu chestia asta? Ai zis că 
ai dovezi noi! 

Logan respiră adânc şi puse radiografiile cap la cap astfel încât 
să formeze scheletul complet al unui copil. Fracturi de şold, 
picior, coaste, craniu fracturat. 

Imaginea avea mai puţin de 1,20 metri înălţime, 
îngenunchind, Logan ţinu imaginea scheletului astfel ca 
picioarele să atingă podeaua. 

— Priviţi coastele, spuse el, priviţi ce departe sunt de pământ. 

Inspectorul Insch şi Isobel priviră. Nici unul nu părea 
impresionat. 

— Şi? 

— Dar dacă leziunile nu au apărut ca urmare a bătăii? 

— Hai, termină odată! spuse Isobel. E jalnic. A fost omorâtă în 
bătaie! 

— Uite ce departe sunt coastele rupte de pământ, spuse din 
nou Logan. 

Nimic. 

— Maşina, zise Logan, mişcând radiografiile ca pe o marionetă 
macabră de umbre. Primul punct de impact e şoldul. Răsuci 
imaginea de la brâu, ridicând-o pe măsură ce răsucea jumătatea 
de sus în sensul acelor de ceasornic. Coastele au lovit marginea 
de sus a radiatorului. Mişcă din nou radiografia fetei, aplecându-i 
capul mult spre dreapta. Partea stângă a craniului se izbeşte de 
capotă. Maşina frânează. 

Trase de radiografie drept în sus şi o roti înapoi către podeaua 
morgii. 

— Se loveşte de caldarâm, piciorul drept se rupe. Partea din 
spate a capului se afundă când se izbeşte de asfalt. 

Intinse radiografiile la picioarele sale, pe podea. 

Publicul său continuă să privească în tăcere timp de un minut 
întreg, înainte ca Insch să spună: 

— Şi atunci cum de ajunge în casa ororilor a Hoitarului? 

— Bernard Duncan Philips, cunoscut drept Hoitarul, vine cu 
lopata şi căruciorul şi face cum face întotdeauna. 

Insch îl privi de parcă ar fi luat cadavrul putrezind al copilei din 
sertarul frigorific şi s-ar fi apucat să se joace cu el prin cameră. 

— E o fetiţă moartă! Nu un afurisit de iepure! 

— E acelaşi lucru pentru el, privi Logan în jos către conţinutul 
sertarului, cu o greutate uriaşă apăsându-i coastele. E doar ceva 
mort pe care l-a adunat de pe şosea. Era în locul cu numărul doi. 
Umpluse deja o incintă. _ 

Insch deschise gura. Il privi pe Logan. O privi pe Isobel. Apoi 
privi iar radiografiile aşezate pe podea. 

— Ticălosul, spuse în cele din urmă. 

Isobel stătea tăcută, cu mâinile vârâte adânc în buzunarele 
hanoracului ei portocaliu, cu o expresie nefericită pe faţă. 

— Ei? întrebă Logan. 

Isobel îşi îndreptă spatele şi, cu o voce îngheţată, fu de acord 
că leziunile corespundeau scenariului descris. Că era imposibil de 
spus în ce ordine surveniseră leziunile, din cauza stării avansate 
de descompunere. Că păruseră a fi cauzate de o bătaie cruntă. 
Că pusese cel mai bun diagnostic pe care putuse să îl pună, pe 
baza stării în care se afla corpul. Că nu se putea cere de la ea să 
fie clarvăzătoare. 

— Ticălosul, spuse din nou Insch. 

— N-a ucis-o el, zise Logan închizând uşa congelatorului, iar 
zgomotul sec îşi găsi ecoul printre şirurile albe şi reci. Am revenit 
la punctul de plecare. 


Bernard Duncan Philips, cu „adultul corespunzător”, apăru 
după o oră şi jumătate de telefoane frenetice, arătând ca vai de 
el. Adultul era tot fostul profesor Lloyd Turner, mirosind puternic 
a mentă, de parcă băuse de unul singur şi nu voia să ştie nimeni. 
Se agita cu hârtiile lui în timp ce Logan revizuia detaliile standard 
pentru bandă. 

— Vrem, spuse inspectorul Insch, îmbrăcat acum în costumul 
lui de rezervă, să ne vorbeşti despre fata moartă, Bernard. 

Ochii Hoitarului scrutară încăperea, iar fostul profesor oftă 

adânc. 

— Am mai vorbit despre asta deja, inspectore. Vocea îi era 
obosită. Bernard nu se simte bine. Are nevoie de ajutor, nu să fie 
închis. 

Expresia lui Insch se înăspri. 

— Bernard, spuse Insch după o chibzuială atentă, tu ai găsit-o, 
nu-i aşa? 

Sprâncenele lui Lloyd Turner ţâşniră în sus. 

— Ai găsit-o? îl întrebă, privind către silueta zdrenţăroasă şi 
împuţită aşezată lângă el, cu o uimire abia ascunsă. Ai găsit-o tu, 
Bernard? 

Hoitarul se foi pe locul său şi îşi privi mâinile. Cocoloaşe mici, 
roşietice îi acopereau degetele ca paraziţii. Pielea era cojită în 
jurul unghiilor, acolo unde îşi rosese şi îşi molfăise cu resemnare 
mâinile. Nici măcar nu-şi ridică privirea, iar vocea îi era subţire şi 
frântă. 

— Pe drum. Am găsit-o pe drum. Trei arici, două ciori, un 
pescăruş, o pisică tărcată, două pisici cu blana lungă, alb cu 
negru, o fată, nouă iepuri, o căprioară... Ochii i se înceţoşară, iar 
vocea îi deveni dură. Dragele mele mortăciuni... O lacrimă 
scânteietoare i se scurse din ochi, trecu printre genele lungi ca 
să alunece pe pielea veştedă a obrazului în barbă. 

Insch îşi încrucişă braţele şi se rezemă de scaun. 

— Deci ai dus fetiţa în „colecţia” ta... 

— Mereu le duc acasă. Mereu. Pufni. Nu poţi să le arunci pur şi 
simplu, ca pe gunoi. Nu şi lucrurile moarte. Nu lucrurile care erau 
cândva vii. 

Şi astfel, Logan fu forţat să îşi amintească de un picior care 
ieşea dintr-un sac în mijlocul gropii de gunoi a primăriei. 

— Ai mai văzut şi altceva? îl întrebă. Când ai luat-o. Ai mai 
văzut şi altceva: o maşină, un camion sau ceva de genul ăsta? 

Hoitarul scutură din cap. 

— Nimic. Doar fata moartă, zăcând pe marginea drumului. 
Stricată cu totul şi plină de sânge şi caldă încă. 

Firele de păr se ridicară pe ceafa lui Logan. 

— Era vie? Mai era vie când ai găsit-o, Bernard? 

Figura cu urme de lacrimi se aplecă deasupra mesei, 
odihnindu-şi capul în mâini, pe suprafaţa crăpată de melamină. 

— Uneori, lucrurile sunt lovite şi nu mor pe loc. Uneori 
aşteaptă să vin să le veghez. 

— O, Christoase. 

II duseră pe Hoitar înapoi în celula sa şi reveniră în camera de 

interogatoriu: Logan, Insch şi adultul care avea grijă de Hoitar. 

— Ştii că va trebui să-i dai drumul, nu-i aşa? spuse domnul 
Turner. 

Logan ridică o sprânceană, dar Insch spuse: 

— li dau pe naiba. 

Fostul profesor oftă şi se instală într-unul dintre scaunele 
inconfortabile de plastic. 

— In cel mai bun caz, poţi spune împotriva lui că nu a raportat 
un accident şi dispunerea ilegală de cadavru. Işi frecă faţa. Ştim 
cu toţii că Serviciul Regal de Procuratură nu va face din asta un 
proces penal. Cu un raport psihiatric bun, se alege praful de 
toată povestea. N-a făcut nimic rău. Nu după cunoştinţa lui, în 
orice caz. Fata a fost doar o altă mortăciune găsită pe marginea 
drumului. Işi făcea meseria. 

Logan încercă să nu dea din cap în semn de aprobare. Insch 
nu ar fi apreciat aşa ceva. 

Inspectorul strânse din dinţi şi îl privi fix pe domnul Turner, 
care ridică din umeri. 

— Imi pare rău, dar nu e vinovat. Dacă nu-i dai drumul, mă 
duc la presă. Sunt încă destule camere afară ca să ajungă peste 
tot la ştirile de dimineaţă. 

— Nu putem să-i dăm drumul, spuse Insch. Cineva o să-i 
smulgă capul dacă facem aşa. 

— Deci, recunoşti că n-a făcut nimic rău? Turner spuse asta cu 
un uşor aer de superioritate în glas, de parcă erau iar în clasă, iar 
inspectorul Insch tocmai fusese prins în spatele adăpostului 
pentru biciclete. 

Inspectorul se încruntă. 

— Ascultă, drăguță, eu pun întrebările aici, nu tu, da? îşi 
scotoci buzunarele după ceva dulce, apoi scoase mâinile goale. 
Dat fiind că e liber Cleaver, cei mari, cei buni şi cei proşti din 
comunitate sunt cu ochii în patru după cei chiar şi puţin dubioşi. 
Băiatul ăsta al tău avea o fată moartă în baracă. O să fie în capul 
listei. 

— În cazul acesta, va trebui să îi oferi protecţie. O să vorbim 
cu presa: îi facem să înţeleagă că Bernard e nevinovat. Că aţi 
decis să renunţaţi la toate acuzaţiile. 

Logan interveni. g 

— N-am făcut aşa ceva. Incă e vinovat de tăinuirea cadavrului. 

— Sergent, spuse domnul Turner cu o răbdare 
condescendentă, trebuie să înţelegi cum stă treaba. Dacă încerci 
să duci aşa ceva la tribunal, o să pierzi. Procurorul n-o să mai 

înghită vreo porcărie. Are de tras ponoasele de pe urma rateului 
cu Cleaver. Domnul Philips va fi eliberat. Intrebarea este: cât din 
banii contribuabililor vrei să iroseşti ca să se ajungă la aşa ceva? 


Logan şi inspectorul Insch stăteau în camera de anchetă 
goală, privind în jos către agitația crescândă din parcare. Domnul 
Turner se ţinuse de cuvânt. Stătea în faţa camerelor de luat 
vederi, savurându-şi momentul în lumina reflectoarelor. Spunând 
lumii că Bernard Duncan Philips fusese absolvit de toate 
acuzaţiile, că sistemul funcţiona. 

Fostul profesor avusese dreptate; procurorul nu voise să se 
atingă de caz în ruptul capului. Şi nici comandantul nu fusese 
prea încântat. Prin urmare, Hoitarul plecase către un adăpost, 
undeva în Summerhill. 

— Ce părere aveţi? întrebă Logan, privind cum o altă echipă 
de filmare se alătură mulţimii. Era aproape ora unsprezece, dar 
continuau să vină. 

Insch se zgâia la presa adunată. 

— Sunt în rahat, asta e părerea mea. Mai întâi, porcăria aia de 
pantomimă, apoi Cleaver scapă ca prin urechile acului cu 
doisprezece ani de abuzare sistematică a copiilor şi acum 
Hoitarul e liber pe străzi din nou. Cât l-am ţinut închis? Patruzeci 
şi opt de ore? Poate şaizeci, cel mult. O să mă mănânce de viu... 

— Ce-ar fi să ne ducem şi noi la presă? Aş putea să vorbesc 
ceva cu Miller. Să văd dacă reuşesc să le arăt şi varianta 
noastră... 

Insch râse amar. 

— „Jurnalist dintr-un oraş mic salvează cariera unui inspector 
de poliţie ca să nu ajungă la gunoi”? Clătină din cap. Nu prea 
merge, nu? 

— Merită să-ncercăm, totuşi. 

In final, Insch fu de acord că n-avea nimic de pierdut. 

— In definitiv, spuse Logan, tocmai am împiedicat o greşeală 
gravă a justiţiei. In mod sigur, e şi asta bună la ceva, nu? 

— Păi, da, ar trebui. Umerii inspectorului căzură. Dar dacă n-a 
fost Hoitarul şi n-a fost nici Nicholson, atunci tot mai avem un 
ucigaş în libertate, care prinde copii. Şi n-avem nici un nenorocit 
de indiciu cine e. 

Până să se dea Logan jos din pat şi să intre la duş, duminica 
zgâria deja la ferestrele apartamentului său cu degete hibernale. 
Zăpada cădea în fulgi mici şi îngheţaţi, aruncaţi de colo-colo de 
vântul puternic. Era frig, întuneric şi nu mai era ziua de odihnă 
ce-i fusese promisă. 

Luptându-se să intre într-un costum gri, cu o expresie 
asortată, Logan se învârtea prin casa lui caldă, încercând să 
amâne momentul în care va trebui să iasă pe nenorocita aia de 
vreme. Apoi sună telefonul: inimitabilul Colin Miller, căutând 
exclusivitatea. 

Logan boscorodi tot drumul pe scările comune ce duceau la 
uşa din faţă a clădirii. O jumătate de tonă de gheaţă zburătoare 
încercă să pătrundă înăuntru când se luptă să răzbească afară, în 
dimineaţa îngheţată. Zăpada îl izbi asemenea unor lame reci, 
care se năpustiră asupra feţei şi mâinilor lui, şfichiuindu-i obrajii 
şi urechile. 

Ziua era la fel de întunecată ca sufletul unui avocat. 

Maşina lui Miller îl aştepta la cotitură, cu luminile din interior 
aprinse, cu ceva clasic răzbind prin geamuri, în timp ce 
reporterul se cocoşase peste un ziar cu format mare. Logan 
trânti uşa apartamentului, fără să-i pese dacă trezea vecinii. De 
ce naiba să fie doar el treaz într-o dimineaţă de doi bani ca aia? 

Alunecă în jurul maşinii spre locul din dreapta, aducând cu el 
un vârtej de fulgi dezordonaţi şi albi. 

— Ai grijă la piele! Miller fu nevoit să strige ca să acopere aria 
de operă care se revărsa din casetofonul maşinii. Micşoră uşor 
volumul în timp ce pojghiţa subţire de gheaţă se topea pe 
paltonul greu al lui Logan. 

— Ce, azi n-ai plăcinţele?!? îl întrebă Logan, ştergându-şi 
gheaţa din păr înainte să se transforme într-un pârâiaş rece pe 
ceafă. 

— Ai impresia c-o să te las să-mi umpli de firimituri unsuroase 
maşina mea nouă şi frumoasă? Dacă merge bine interviul ăsta, 
fac cinste cu un Egg Memuffin?, OK? 


31 În orig. Rowies - specialitate englezească de produse de patiserie. 
32 Sendviş comercializat în Marea Britanie de McDonald's, compus 
dintr-o brioşă englezească unsă cu unt, peste care se pune un ou prăjit, 

Logan îi spuse că mai degrabă mănâncă un rahat prăjit în ulei. 

— Şi cum de-ţi permiţi o maşină ca asta? Credeam că voi, 
reporterii, trăiţi cu toţii strâmtorat. 

— Păi, mă rog, zise Miller şi porni din curbă. l-am făcut unui 
babalâc un favor la un moment dat. N-am publicat un reportaj... 
Logan ridică o sprânceană, dar Miller nu-i spuse mai multe. 

Traficul nu era prea aglomerat duminica dimineaţa, dar 
vremea îl încetinea şi pe acela cumplit de mult. Miller îşi postă 
maşina în spatele unui camion care fusese cândva alb, acoperit 
în partea de sus cu un strat de zăpadă îngheţată, iar în rest cu 
trei degete de jeg. Un şmecheraş mâăzgălise_ obişnuitele „AŞ 
VREA SĂ FIE ŞI NEVASTĂ-MEA AŞA DE MURDARĂ” şi „SPALĂ-MĂ” 
pe tabla murdară. Literele străluceau în lumina farurilor lui Miller, 
în timp ce-şi croiau încet drum prin oraş către Summerhill. 

Adăpostul nu părea cu nimic deosebit de celelalte case de pe 
stradă: doar o altă cutie de beton, cu o grădină micuță în faţă, 
îngropată sub o pătură albă. O salcie plângătoare stătea 
deznădăjduită în mijloc, îndoită sub povara zăpezii şi a gheții. 

— Aşa, spuse Miller, parcând în spatele unui Renault lovit. Hai 
să ne facem rost de o exclusivitate. 

Atitudinea reporterului faţă de Hoitar se schimbase dramatic 
de când Logan îi spusese despre accidentul de pe şosea. Bernard 
Duncan Philips nu mai avea să fie strâns de ouşoare până-i 
pocneau. Acum era o victimă a sistemului de reciclare a 
societăţii în care bolnavii mintal puteau fi aruncaţi înapoi în 
comunitate, ca să se descurce singuri. 

Bernard Duncan Philips fu ridicat din pat de o polițistă masivă, 
cu haine simple şi dus la parter ca să-şi facă numărul pentru 
reporter. Tehnica de intervievare a lui Miller era bună, îl făcea pe 
Hoitar să se simtă relaxat şi important, în timp ce un reportofon 
digital lucios se rotea în linişte în mijlocul măsuţei de cafea care 
avusese şi zile mai bune. Trecură în revistă cariera sa academică 
sclipitoare, distrusă de sănătatea şubredă a mamei sale, apoi 
trecură delicat peste afecțiunea mentală şi peste moartea 
doamnei Hoitar Senior, Dumnezeu s-o odihnească. Nu era nimic 
acolo pe care Logan să nu-l aibă la dosar, aşa că-şi petrecu 
timpul bând un ceai deosebit de tare, turnat dintr-un ceainic 
maroniu crăpat. Şi numărând florile de pe tapet. Şi fundele de 
mătase albastră. Dintre dungile roz. 

Doar când Miller ajunse la subiectul Lorna Henderson, fata 


o felie de brânză şi, eventual, una de bacon. 

moartă din adăpostul numărul doi, Logan deveni din nou atent. 

Numai că, oricât ar fi fost de eficient, Miller nu scoase mai 
multe decât reuşise inspectorul Insch. Subiectul în sine îl făcea 
pe Hoitar să fie nervos. Agitat. 

Nu era bine. Erau lucrurile /u;i moarte. | le luau. 

— Hai, Bernard, spuse poliţista în haine simple, mânuind iar 
ceainicul. Nu e cazul să te agiţi, nu? 

— Lucrurile mele. Imi fură lucrurile mele! 

Sări în picioare, aruncând cu zgomot pe podea o farfurie cu 
ciocolăţele digestive. O pereche de ochi sălbatici îl ţintuiră pe 
Logan. 

— Eşti poliţist! îmi fură lucrurile! 

Logan îşi înfrânse un oftat. 

— Trebuie să ţi le ia, Bernard. Mai ţii minte că am venit pe-aici 
cu domnul de la consiliu? Oamenii se pot îmbolnăvi de la ele. Ca 
şi mama ta. Mai ţii minte? N 

Hoitarul îl privi ţintă. Dinţii i se încleştară. Işi apăsa pumnii cu 
putere pe frunte. 

— Vreau să merg acasă! Sunt lucrurile mele! 

Poliţista cea masivă lăsă jos ceainicul şi încercă să-l calmeze, 
de parcă omul acela murdar şi agitat era un copilaş cu un 
genunchi julit. 

— Sssst, ssssst, spuse ea, atingând braţul Hoitarului cu o 
mână dolofană plină de inele. E-n regulă. Totul o să fie bine. O să 
fii în siguranţă aici cu noi. N-o să lăsăm să ţi se-ntâmple nimic. 

Încet, nesigur, Bernard Duncan Philips se aşeză la loc pe 
marginea scaunului, iar piciorul stâng zdrobi o bomboană 
digestivă pe covor. 

Numai că de acolo interviul o luă la vale. Oricât ar fi fost de 
iscusite, întrebările lui Miller reuşiră să-l supere pe Hoitar. Şi nu 
făcea decât să reia la nesfârşit acelaşi lucru: voia să meargă 
acasă; îi furau lucrurile. 


Plaja Aberdeen era dezolantă şi îngheţată. Marea Nordului 
vuia, întunecată, printre rafalele de zăpadă. Mugetul valurilor de 
culoarea granitului zdrobindu-se de faleza de beton răzbătea în 
furtuna şuierătoare, aruncând şuvoaie la şase metri în aer, unde 
vântul le izbea de fațadele magazinelor. 

Cele mai multe dintre ele nu se obosiseră să deschidă în 
dimineaţa aceea. Se părea că magazinele pentru turişti, sălile de 
jocuri şi saloanele cu îngheţată nu vor avea parte de prea mulţi 
vizitatori. Dar Miller şi Logan erau postați la o masă de lângă 

fereastră din Inversnecky Cafe, hăpăind sendvişuri cu şuncă 
afumată şi bând o cafea tare. 

— Asta a fost o pierdere nenorocită de vreme, spuse Miller, 
alegând din chiflă o fâşie de şuncă. Tu ar trebui să-mi faci cinste 
cu micul dejun după aşa ceva. Nu invers. 

— Trebuie să te fi ales cu ceva! 

Miller ridică din umeri şi încolăci grăsimea în scrumiera 
nefolosită. 

— Ehe, e clar că are pitici la mansardă. Mi-am dat seama clar 
de asta. Pentru tine, în schimb, nu-i o noutate, nu? 

— Nu vreau prea multe, spuse Logan. Doar ceva care să 
anunţe pe toată lumea că n-a omorât-o el pe fetiţă. N-a făcut-o 
el, aşa că a trebuit să-i dăm drumul. 

Reporterul luă o îmbucătură mare şi mestecă gânditor. 

— E clar că şefii tăi dau din colţ în colţ dacă au ajuns să te 
pună pe tine să vii şi să ceri o bucată de umplutură. 

Logan deschise şi închise gura. 

Miller îi făcu un semn cu ochiul. 

— E-n regulă, Laz, mă descurc cu chestia asta. Să-i dau 
atingerea magică, de Midas, a lui Colin Miller. Trântim o copie a 
radiografiilor pe prima pagină. li punem pe cei de la 
departamentul de grafică să ne tragă ceva imagini de genul 
„copilaş lovit în plin de Volvo”. Bob e unchiu-tău. Numai că n-o să 
iasă până luni. Te-ai uitat la televizor de dimineaţă? Au o zi de 
teren. Dama ta de la Pantomimă n-o să mai aibă serviciu până 
atunci. l-a dat drumul Hoitarului. De două ori. 

— Nu el l-a omorât pe puştiul ăla. 

— Nu asta-i problema. Publicul vede toate chestiile astea 
nasoale care se-ntâmplă: băieţi morţi prin şanţuri, fătuci moarte 
prin saci de gunoi, copii răpiți în dreapta, în stânga şi la mijloc. 
Cleaver scapă, deşi toţi ştim că el e de vină. Şi acum scapă şi 
Hoitarul. Rupse încă o bucată din plăcintă. In ceea ce-i priveşte, 
el e vinovatul. 

— Dar n-a făcut-o el! 

— Nimeni nu mai dă doi bani pe ce-i adevărat. Ştii chestia 
asta, Laz. 

Posomorât, Logan fu nevoit să-i dea dreptate. Mâncară în 
linişte. 

— Şi cum mai e cu povestea cealaltă a ta? întrebă în cele din 
urmă. 

— Care din ele? 

— Când mi-ai spus că o laşi baltă cu Geordie-fără-genunchi, ai 


261 


zis că ai un peşte mai sigur de prins. 

Reporterul luă o înghiţitură de cafea. 

— A, da. Aia. 

Miller făcu o pauză, privind afară pe fereastră zăpada şi 
valurile şi marea agitată. 

— Nu chiar aşa bine. 

Rămase din nou tăcut. 

Logan lăsă pauza să continue suficient cât să fie sigur că 
detaliile nu ies la iveală de bunăvoie. 

— Ei? Ce era? 

— Hmmm? Miller îşi mută atenţia asupra cafelei. A, da. Umblă 
vorba că un babalâc caută pe piaţă ceva deosebit. Ceva ce nu 
vând prea mulţi. 

— Droguri? 

Reporterul clătină din cap. 

— Nuu. Vieţuitoare. 

Ei bine, asta suna al naibii de ciudat. 

— Ce? Porci şi găini şi vaci şi din astea? 

— Nu genul ăsta de vieţuitoare. 

Logan se lăsă pe spate şi-l examină pe reporterul cel taciturn. 
Faţa lui, de obicei ca o carte deschisă, era întunecată şi brăzdată 
de cute adânci. 

— Şi ce fel de vieţuitoare caută cumpărătorul? Miller ridică din 
umeri. _ 

— Greu de zis. Nimeni nu spune nimic. In orice caz, nimic care 
să aibă sens. Poate o femeie, un bărbat, un băiat, o fată... 

— Nu poţi să cumperi oameni pur şi simplu! Privirea pe care 
Miller i-o aruncă lui Logan era un amestec de milă şi mulţumire. 

— Ai trăit pe Lună? Normal că poţi să cumperi oameni! la fă o 
plimbare pe străzile din Edinburgh şi poţi să cumperi orice-ţi 
place. Arme, droguri. Şi femei. Se aplecă înainte şi-şi cobori 
vocea până ajunse o şoaptă. Nu ţi-am zis că Malk Cuţitul importă 
pipiţe din Lituania? Ce crezi că face cu ele? 

— Credeam că le dă de lucru... 

Miller râse zeflemitor. 

— O, da. Angajează şi vinde. Ai reducere la cele folosite. 

Privirea uluită a lui Logan îl făcu să ofteze. 

— Uite cum stă treaba: de cele mai multe ori, peştii sunt cei 
care se ocupă de cumpărături. Una din fufe ia o supradoză şi 
gata, ai plecat la Malkie's Cash and Carry. ți iei alta-n loc. O târfă 
lituaniană aproape nouă, la preţuri de bază negociabile. 

— lisuse! 

— Cele mai multe dintre bietele târfe nici măcar nu vorbesc 
engleză. Sunt cumpărate, învăţate cu prafuri, angajate, uzate şi 
aruncate la loc pe stradă când ajung prea jalnice să mai facă un 
număr ca lumea. 

Rămaseră tăcuţi, ascultând doar murmurul plicticos al 
aparatului de cappuccino şi zgomotele slabe ale furtunii de afară, 
filtrate prin geamurile duble. 


Logan nu avea de gând să se întoarcă la birou. Asta îşi 
spusese când Miller îl lăsase cu maşina la Castlegate. Avea de 
gând să piardă vremea pe lângă Oddbins, să-şi ia vreo două 
sticle de vin, nişte bere, iar apoi să se aşeze în faţa focului în 
apartament. Carte, vin şi ceremonia ceaiului. 

Numai că se trezi tot în holul deprimant al sediului poliţiei, cu 
haina de pe care picura zăpadă topită pe linoleum. 

Ca de obicei, era un teanc de mesaje de la tatăl vitreg al lui 
Peter Lumley. Logan făcea tot ce-i stătea în putere să nu se 
gândească la el. Era duminică: nici măcar nu trebuia să fie acolo. 
Şi nu putea să mai facă faţă altui telefon dintr-acelea disperate. 
Aşa că, în loc de asta, se aşeză la biroul său, privind fotografia lui 
Geordie Stephenson. Încercând să citească ceva în ochii aceia 
morţi. 

Povestea lui Miller cu femei de vânzare îl pusese pe gânduri. 
Cineva din Aberdeen voia să cumpere o femeie şi iată-l pe 
Geordie, reprezentându-l pe unul dintre cei mai mari importatori 
de carne vie din ţară, gata de treabă. Poate nu era chiar acelaşi 
gen de treabă - proprietate, nu prostituție - dar era acelaşi 
lucru... 

— Chiar ai dat-o-n bară, Geordie, nu-i aşa? spuse el fotografiei 
de la morgă. Ai bătut drumul de la Edinburgh să faci o trebuşoară 
şi-ai sfârşit cu faţa-n jos în port, cu genunchii tăiaţi. N-ai reuşit 
nici măcar să mituieşti pe cineva de la departamentul de 
urbanism. Mă întreb dacă i-ai spus şefului tău că era o persoană 
interesată să-i cumpere o femeie. Cu bani gheaţă. Fără întrebări. 

Raportul post-mortem al lui Geordie încă se afla pe biroul lui 
Logan, necitit. Cu toate care se petrecuseră în săptămâna aceea, 
efectiv nu avusese timp. Apucă dosarul de carton de pe masă şi 
începu să-l frunzărească, dar telefonul reveni la viaţă. 

— Logan. 

— Sergent? Era inspectorul Insch. Unde eşti? 

— La sediu. 

— Logan, tu n-ai o casă a ta să te duci? Nu ţi-am zis să scoţi în 

oraş o agentă drăguță şi s-o faci să se simtă bine? 

Logan zâmbi. g 

— Ba da, domnule. Imi pare rău, domnule. 

— Păi, e cam târziu pentru aşa ceva acum. 

— Domnule? 

— Mişcă-ţi fundul la Seaton Park. Tocmai am fost sunat: l-au 
găsit pe Peter Lumley. 

Inima lui Logan se opri în loc. 

— Inţeleg. 

— Eu ajung cam în... La naiba, e viscol afară. Să zicem treizeci 
de minute, ca să fim siguri. Poate patruzeci. Incearcă să nu ieşi în 
evidență, sergent. Fără lumini albastre, fără sirene şi fără 
agitație. OK? 

— Da, domnule. 


Seaton Park era un loc plăcut pe timpul verii - porţiuni mari de 
iarbă verde, copaci maturi verzi, un foişor pentru formaţii. 
Oamenii mergeau la picnic pe iarbă, improvizau un joc de fotbal, 
făceau dragoste printre tufişuri. Erau jefuiţi după lăsarea 
întunericului. Era la nici o aruncătură de băț de căminele 
studenţeşti ale Universităţii Aberdeen, aşa că beneficia de un 
flux constant de nou-veniţi naivi, cu bani în buzunare. 

În ziua aceea semăna cu o scenă din Doctor Jivago. Cerul nu 
se luminase odată cu venirea zilei şi era în continuare apăsător, 
aruncând zăpadă peste tot. 

Logan tropăi dintr-o parte în cealaltă a parcului, lăsând urme 
pentru un agent de poliţie îmbrăcat ca un eschimos, care venea 
în spate. Afurisitul se folosea de Logan ca de un paravan contra 
vântului în timp ce îşi croiau drum prin zăpadă. Ţinta lor era o 
clădire joasă de beton, din mijlocul parcului, având pereţii de pe 
o parte acoperiţi cu o crustă albă. Toaletele publice erau închise 
pe timpul iernii. Cine avea vreo nevoie urgentă, era nevoit să 
facă cercuri din pipi în spatele vreunui tufiş. O luară pe lângă 
clădire, bucuroşi să scape de vântul muşcător, pe acolo pe unde 
era intrarea doamnelor, ascunsă în spatele unui mic paravan. 

Uşa era întredeschisă, cu lemnul făcut aşchii şi rupt acolo 
unde ar fi trebuit să fie un zăvor care s-o ţină închisă. In loc de 
asta, zăvorul cel mare atârna inutil în balamaua sa de metal. 
Logan împinse uşa şi păşi în toaleta femeilor. 

Părea chiar mai frig decât afară. Doi agenţi în uniforme 
supravegheau cei trei copii înfofoliţi, cu vârste între şase şi zece 
ani, ale căror respiraţii umpleau aerul de aburi. Copiii păreau 

entuziasmați şi plictisiţi în acelaşi timp. 

Unul dintre agenţii în uniformă îşi ridică privirea de la 
îndatoririle sale. 

— Cabina numărul trei. 

Logan dădu din cap şi se duse să arunce o privire. 

Peter Lumley nu mai trăia. Logan ştiu imediat ce deschise uşa 
vopsită în negru a cabinei. Copilul zăcea pe podea, încolăcit în 
jurul toaletei, de parcă o îmbrăţişa tandru. Părul său roşu aprins 
părea şters şi palid în lumina rece, cu pistruii aproape imposibil 
de văzut pe pielea lucioasă, alb-albăstruie. Tricoul băieţelului era 
ridicat, acoperindu-i faţa şi braţele, lăsând expusă pielea cea 
palidă a spatelui şi stomacului. Nu mai purta nimic altceva. 

— Bietul de tine, mititelule... 

Logan se încruntă, privind la trupul gol al copilului, incapabil 
să se apropie mai mult pentru a nu contamina scena crimei. 
Peter Lumley nu era ca băieţelul pe care îl găsiseră în şanţ. Peter 
Lumley era încă intact din punct de vedere anatomic. 


Toaletele deveniseră un pic cam aglomerate. Insch apăruse 
roşu la faţă şi înjurând imediat după ce doctorul de gardă şi cei 
de la Biroul de Investigaţii ajunseseră. Băieţii de la Bl veniseră, 
conform instrucţiunilor, îmbrăcaţi cu hainele lor proprii, lăsând 
duba albă cu tot echipamentul în parcarea de lângă catedrala 
Saint Macha, unde nu ar fi atras atenţia asupra ei. 

In timp ce Insch tropăia ca să-şi dea jos zăpada de pe ghete, 
echipa de la Bl şi toţi ceilalţi se străduiau să intre în salopetele 
lor albe, tremurând în aerul îngheţat şi blestemând frigul. 

— Deci care-i scorul? întrebă Insch, când medicul de serviciu 
dădu la o parte acoperământul de hârtie şi încercă să-şi spele 
mâinile într-una din chiuvete. 

— Bietul băiat e mort. Nu ştiu de câtă vreme. A îngheţat 
bocnă. O vreme ca asta îşi face de cap bine de tot cu rigor 
mortis. 

— Cauza decesului? 

Doctorul îşi şterse mâinile de interiorul jachetei sale pluşate. 

— Va trebui să primiţi o confirmare de la Crăiasa Zăpezii, dar 
mie mi se pare că e vorba de strangulare prin legare. 

— La fel ca data trecută, oftă Insch şi îşi cobori vocea astfel 
încât copiii care nu erau morţi să nu-l poată auzi. Vreun semn de 
agresiune sexuală? 

Doctorul aprobă şi Insch oftă din nou. 

— Exact. Doctorul se înfofoli în haina sa cu multe straturi 

izolatoare. Dacă nu mai aveţi nevoie de mine, mă duc s-o ard 
într-un loc mai călduros. Cum ar fi Siberia. 

Odată decesul declarat, echipa Bl se apucă să adune tot ce-i 
pica în mâinile vârâte în mănuşi. Ridicau fibre, pudrau ca să ia 
amprente. Fotograful făcea poze, operatorul video filma orice şi 
pe oricine. Singurul lucru pe care nu-l făcură fu să mute 
cadavrul. Nici unul dintre ei nu voia să trezească mânia 
medicului patolog. Isobel se alesese cu o ditamai reputaţia de 
când se întorsese Logan în poliţie. 

— Azi se face o săptămână, nu? întrebă Insch pe când stăteau 
rezemaţi de perete şi se uitau la cei de la Biroul de Investigaţii. 

Logan admise că aşa era. Insch scoase la iveală o pungă de 
bebeluşi din jeleu din buzunarul hainei sale şi le oferi în jur. 

— Ce săptămână al naibii de minunată am avut, spuse el, 
mestecând. Te gândeşti să-ţi iei liber cât de curând? Să laşi 
statisticile criminale să revină la normal? 

— Ha, ha, ha. Logan îşi băgă mâinile în buzunare şi încercă să 
nu se gândească la cum va reacţiona tatăl lui Peter Lumley când 
aveau să-i spună ce-au găsit. 

Insch clătină din cap către cei trei copii, care se făceau vineţi 
la faţă în toaleta îngheţată. 

— Ce facem cu ei? 

Logan strânse din umeri. 

— Zic că au ieşit să facă oameni de zăpadă. Unul dintre ei 
trebuia să se uşureze, aşa că au venit aici şi-atunci au găsit 
cadavrul. li privi: două fete, de opt şi zece ani şi un băiat, cel mai 
mic, de şase ani. Fraţi. Toţi aveau acelaşi nas în vânt şi ochi 
mari, căprui. 

— Bieţii copii, spuse Insch. 

— Bieţii copii pe naiba, spuse Logan. Cum crezi că au intrat? A 
fost nevoie de o şurubelniţă de opt centimetri ca să forţeze uşa, 
să dea cu totul la o parte zăvorul. O patrulă în trecere i-a prins 
făcând asta. li arătă pe cei doi agenţi îngheţaţi. Micuţii ar fi luat-o 
la fugă dacă n-ar fi apărut tipii ăştia şi i-ar fi prins. 

Logan îşi mută atenţia de la copii la cei doi agenţi în uniformă. 

— O patrulă în trecere? în mijlocul parcului Seaton? Pe vremea 
asta? Se încruntă. Nu ţi se pare cam deplasat? 

Logan ridică din nou din umeri. 

— Asta e povestea lor şi rămân la ea. 

— Hmmm... 

Agenţii se foiră încurcaţi sub privirea lui Insch. 

— Crezi c-a văzut cineva când a fost aruncat cadavrul? 

— Nu, nu cred. 

— Deoarece corpul nu a fost aruncat: a fost depozitat. Copiii 
au trebuit să pătrundă prin efracţie. Uşa avea lacăt. Asta 
înseamnă că ucigaşul a pus lacătul. Credea că trupul este încuiat 
în siguranţă. Aşteptându-l să se întoarcă atunci când va simţi 
nevoia. Nu şi-a luat încă trofeul. 

Un rânjet apăru pe faţa inspectorului. 

— Asta înseamnă că se va întoarce. Inseamnă că avem şanse 
să-l prindem pe ticălos. 

Şi în acel moment, doctorul Isobel MacAlistar ajunse, 
pătrunzând în toaletă, într-o haină groasă de lână, într-un nor de 
zăpadă şi o dispoziţie groaznică. Rămase în prag, privind scena, 
faţa ei devenind şi mai încruntată când privirea ei se opri asupra 
lui Logan. Parcă era blestemată: nu numai că Logan îi stricase 
seara la teatru, dar şi demonstrase că ea greşise în ceea ce-l 
privea pe copilul omorât în bătaie. lar Isobel nu se înşela 
NICIODATĂ. 

— Inspectore, spuse ea ignorându-l pe bărbatul cu care se 
culcase odinioară, putem să ne grăbim? 

Insch îi arătă cu mâna cabina nr. 3 şi Isobel se strecură 
înăuntru pentru a examina cadavrul, cizmele ei Wellington 
tropăind în timp ce mergea. 

— Mi se pare mie, şopti Insch, sau este şi mai frig? 

li anunţară pe părinţii lui Peter Lumley în aceeaşi seară. 
Domnul şi doamna Lumley nu rostiră un cuvânt. Cum îl văzură pe 
Logan şi pe inspector, ştiură despre ce este vorba. Stăteau doar 
unul lângă altul, pe canapea, în tăcere, ţinându-se de mână în 
timp ce inspectorul Insch rostea cuvintele fatale. 

Fără să spună un cuvânt, domnul Lumley se ridică, îşi luă 
haina din cuier şi ieşi afară. Soţia sa îl privi cum pleacă, 
aşteptând ca uşa să se închidă după el, înainte de a izbucni în 
sfârşit în lacrimi. Asistenta socială se grăbi să-i ofere un umăr pe 
care să plângă. 

Logan şi Insch plecară şi ei. 

Planul era unul simplu. Toţi cei care veneau sau plecau de la 
locul crimei aveau să treacă discret. Numărul de persoane care 
vizita toaleta va fi unul minim, iar zăvorul va fi repus la uşă. 
Cadavrul va fi scos în secret şi doi agenţi de poliţie lăsaţi acolo 
să supravegheze zona. Asta se va face de la adăpostul cald şi 
sigur al unei maşini parcate undeva unde să nu încurce, din care 
să se vadă bine toaleta femeilor. Zăpada care cădea neîncetat 
acoperise urmele de paşi din mocirla din jurul toaletelor, 
acoperind totul cu o pătură albă. Cei trei puşti care găsiseră 
cadavrul n-aveau să fie acuzaţi de intrare prin efracţie, atâta 
vreme cât îşi ţineau gura. Nimeni nu trebuia să afle că fusese 
găsit cadavrul lui Peter Lumley. Ucigaşul avea să revină cu 
foarfeca lui, să-şi ia suvenirul, iar poliţiştii urmau să-l aresteze. 
Ce putea să nu meargă cum trebuie? 

Ştirea bombă a lui Miller despre viaţa şi păţaniile lui Bernard 
Duncan Philips, cunoscut drept Hoitarul, fu trimisă la pagina 
patru, alături de un material despre tractoarele noi şi o vânzare 
de obiecte în scop caritabil. Articolul era bun, indiferent cât de 
adânc fusese îngropat în paginile ziarului. Miller îl transformase 
pe Hoitar într-un personaj demn de milă, cu problemele sale 
mentale cauzate de moartea tragică a mamei. Un om inteligent, 
abandonat de societate, care încerca să găsească, pe cât putea, 
logica lumii confuze din jurul său. Incercase din răsputeri să lase 
impresia că poliţia din Grampian ştia ce face când îi dăduse 
drumul. 

Şi dacă acesta ar fi fost singurul articol scris de Miller pentru P 
& J în dimineaţa aceea, toată lumea de la cartierul general al 
poliţiei ar fi fost mult mai fericită. 

Cel de-al doilea articol al lui Miller se întindea pe prima pagină, 
sub titlul mare: „UCIGAŞUL DE COPII LOVEŞTE DIN NOU. 
CADAVRUL UNUI BAIAT GASIT LA TOALETA”. 


— Cum naiba de-a aflat? Insch lovi cu pumnul în masă, astfel 
că toate cănile, ziarele şi toţi cei din sala de şedinţe tresăriră. 

Planul de a prinde ucigaşul când se întorcea să-şi ia trofeul era 
compromis şi imposibil de reparat. Toate detaliile sângeroase se 
găseau pe prima pagină a ziarului Press and Journal, descrise cu 

revoltă şi indignare. 

— Asta era cea mai bună şansă pe care-o aveam să-l prindem 
pe ticălosul ăsta înainte să ucidă iar! Insch înşfăcă exemplarul 
lui, tremurând de furie când împinse către ei prima pagină 
desfăcută. Puteam să-l prindem! Alt copil o să moară pentru că 
un ticălos n-a putut să-şi ţină naibii gura! 

Aruncă furios ziarul. Acesta se răsuci în aer şi paginile 
fluturară când lovi peretele opus. In spatele lui, inspectorul 
Napier stătea în picioare îmbrăcat în uniforma regulamentară 
completă, arătând ca Moartea cu Coasa cu păr roşcat. Nu scoase 
un cuvânt, îi privi doar pe toţi pe sub sprâncenele stufoase, în 
timp ce inspectorul Insch fierbea. 

— Să vă spun ce-am să fac, zise Insch, scotocindu-se în 
buzunar. Scoase un portofel gros, de piele maro şi trase afară o 
mână de bani. Primul care vine la mine cu un nume îi ia. Trânti 
banii pe masă. 

Urmă un moment de tăcere. 

Logan îşi scoase propriul portofel şi-şi adăugă banii la teancul 
inspectorului. 

Şi cu asta se porni avalanşa: cei în uniforme, agenţii, sergenţii, 
îşi goliră cu toţii buzunarele şi-şi puseră banii la bătaie. Până în 
final, o sumă frumuşică se adunase pe birou. Nu era uriaşă, 
precum recompensele, dar era din inimă. 

— Foarte drăguţ, spuse Insch cu un zâmbet sarcastic, dar tot 
nu ştim cine a ciripit. 

Se strecurară la locurile lor în timp ce inspectorul îi privea cu 
un soi de expresie mândră pe faţă. Expresia lui Napier era mai 
puţin definită: îi cerceta cu privirea pe cei din încăpere, căutând 
un semn care să-i trădeze, concentrându-se asupra lui Logan 
mult prea des pentru ca acesta să se simtă bine. 

— Aşa, spuse Insch. Fie e aici un ticălos care are impresia că 
dacă pune bani scapă basma curată, fie informatorul lui Miller 
lucrează pentru altcineva. Sper că ultima variantă e cea bună. 
Zâmbetul de pe faţă îi dispăru. Pentru că, dacă e cineva din 
echipă, eu personal îl răstignesc. Se trânti pe marginea biroului. 
Sergent McRae, împarte sarcinile. 

Logan citi lista de nume, trimițând echipe de căutare să 
cerceteze atent parcul acoperit de zăpadă. Alte echipe urmau să 
meargă din uşă-n uşă, întrebând dacă văzuse cineva cum fusese 
ascuns cadavrul. Toţi ceilalţi aveau să urmărească telefoanele 
date de cetăţenii preocupaţi. Cele mai multe fuseseră primite 
imediat ce se aflase că Hoitarul fusese eliberat. Ciudat cât de 

mulţi oameni îşi aminteau să-i fi văzut căruciorul în locul unde 
dispăruseră copilaşii. 

In cele din urmă, şedinţa de dimineaţă se încheie şi se 
împrăştiară cu toţii, privind cu jind la teancul de bani de pe birou 
în drum spre ieşire, cu feţele la fel de întunecate ca vremea de 
afară, până rămaseră doar Napier, Logan şi inspectorul Insch. 

Inspectorul mătură banii de pe masă şi-i puse într-un plic maro 
mare. Scrise „BANI INSANGERAŢI” pe faţa acestuia, cu litere mari 
şi negre. 

— Ai vreo idee? 

Logan ridică din umeri. 

— Cineva de la echipa Biroului de Investigaţii? Ei au acces la 
toate cadavrele. 

Napier ridică o sprânceană, cu răceală. 

— Doar pentru că echipa ta a pus bani în grămadă, asta nu 
înseamnă că nu e vinovată. Poate fi oricine de aici. Spuse ultima 
propoziţie privindu-l direct pe Logan. Oricine. 

Insch se gândi, cu o figură întunecată şi distantă. 

— L-am fi putut prinde, spuse în cele din urmă, sigilând plicul. 
Am fi pândit locul şi s-ar fi întors. 

Napier continuă să-l fixeze pe Logan. 

— In orice caz, oftă Insch, strecurând plicul maro plin cu bani 
într-un buzunar interior. Mă scuzaţi, domnule inspector, autopsia 
e la nouă. Doar nu vrem să întârziem. Fosta prietenă a lui Logan 
ne-ar scoate maţele şi şi-ar face din ele jartiere. 

La subsol, Logan şi Insch nu o găsiră pe Isobel MacaAlistar 
singură. lubiţelul ei cu părul lins pierdea vremea pe-acolo, în 
stilul lui obişnuit, efeminat şi stupid. Trei studenţi la Medicină 
stăteau în picioare cu carnetele de notițe pregătite. Toţi 
interesaţi şi nerăbdători să afle cum se procedează la tranşarea 
unui băiat de patru ani, victimă a unui omor. Isobel nici măcar 
nu-l privi pe Logan când îi adresă un salut scurt inspectorului. 

Corpul gol al lui Peter Lumley fusese aşezat în mijlocul mesei 
de lucru, palid, lucios şi foarte, foarte mort. Studenţii luau notițe, 
iubiţelul zâmbea afectat, iar Isobel tăia şi examina şi extrăgea şi 
cântărea. Era exact aceeaşi poveste ca şi în cazul lui David Reid, 
doar că lipseau starea avansată de descompunere şi mutilarea 
genitală. Strangulat cu un fel de cordon, probabil acoperit cu 
plastic. Un obiect inflexibil fusese inserat în corp după deces. 

Alt copil mort pe masa de examinare. 


Micuța cameră de anchetă a lui Logan era goală când acesta 

reveni de la autopsie, cu o stare de greață. Figura moartă a lui 
Geordie Stephenson privea în gol de pe perete. Două cazuri. 
Ambele nerezolvate. 

Un plic mare, de la Criminalistică, se afla în tava lui de 
corespondenţă, adresat „SERGENTULUI LAZAR MCRAE”. 

— Adunătură de ticăloşi. 

Se cufundă într-un scaun şi rupse plicul. Conţinea un raport 
legist, din care fuseseră scoase toate cuvintele uşor de înţeles şi 
înlocuite cu o jumătate de tonă de elemente indescifrabile de 
jargon. Celălalt lucru era o dantură prinsă în răşină. Logan 
scoase dinţii din suport şi se încruntă. Cineva probabil o dăduse 
în bară. Trebuia să fie un mulaj după urmele de dinţi de pe trupul 
lui Geordie. Trebuiau să se potrivească cu cei ai lui Colin McLeod. 
Singura şansă să se întâmple asta era dacă el ar fi vreun 
nenorocit de vârcolac. Unul cu nişte dinţi lipsă... 

Cu un sentiment de ură crescândă, Logan apucă raportul 
autopsiei încă necitit al lui Geordie. Fragmentul despre urmele de 
muşcături era destul de precis. 

Închise ochii şi înjură. 

Cinci minute mai târziu, zbura pe uşă, trăgând-o după sine pe 
agenta Watson, uluită. 


Turf'n Track arăta la fel de murdar şi neprimitor ca şi data 
trecută. Zăpada care cădea nu-i dădea un aer vesel şi festiv; în 
schimb, dreptunghiul de beton cu magazine arăta mai sinistru ca 
oricând. Agenta Watson strecură maşina lor de patrulă în 
parcarea din faţă, unde rămaseră privind afară, la vântul care 
şuiera şi la zăpada care zbura, aşteptând o confirmare că maşina 
de patrulă - Quebec Trei Unu - era în spate. Nu era ritmul lor 
normal, dar erau liberi. 

Cineva ciocăni la geamul de pe partea pasagerului, iar Logan 
tresări. 

Afară, în zăpadă, stătea un bărbat cu o privire neliniştită, care 
purta o apărătoare pentru braţe bine căptuşită. Când Logan 
cobori geamul dinspre el spuse: 

— Deci... alsacianul acesta e mare, nu? Se vedea pe faţa lui că 
speră să primească un răspuns negativ. 

Logan tinu ridicat mulajul de dantură ca să-l poată vedea 
îngrijitorul de la Departamentul Canin. Nu-l făcea deloc mai 
fericit pe om. 

— Înţeleg... Mare. Cu mulţi dinţi, oftă îngrijitorul. Mare. 

Logan se gândi la botniţa gri. 

— Dacă vă consolează cu ceva, e destul de bătrân. 

— Aha... spuse îngrijitorul, arătând chiar mai deprimat. Mare, 
cu mulţi dinţi şi cu experienţă. 

Avea cu el un băț mare de metal, cu o buclă puternică de 
plastic atârnând la capăt şi-şi lovea capul uşor, trimițând stropi 
de apă prin fereastra deschisă din dreptul pasagerului. 

Staţia pârâi, revenind la viaţă. Quebec Trei Unu era pe poziţii. 
Era timpul să se mişte. 

Logan se chinui să treacă prin parcarea alunecoasă. Agenta 
Watson fu prima care duse la capăt călătoria de la maşină la 
Turf'n Track, lipindu-se lângă uşă, cu bastonul la-ndemână, exact 
ca-n filme. Cu mâinile vârâte adânc în buzunare, cu umerii 
încovoiaţi, cu urechile ca para focului din cauza vântului 
îngheţat, Logan o urmă, cu doi îngrijitori de câini mormăind şi 
alunecând pe lângă el. 

Când ajunseră la uşă, ambii îngrijitori o imitară pe Watson, 
lipindu-se de perete şi strângând în mână beţele lungi de metal. 

Logan îi privi pe cei trei şi scutură din cap. 

— Nu suntem Starsky şi Hutch?, oameni buni, le spuse el, 
deschizând calm uşa, lăsând astfel un val asurzitor de zgomot să 
iasă. 

Mirosul de câine ud şi ţigări rulate în palmă îl învălui când 
Logan păşi peste prag. Fu nevoie doar de o clipă pentru ca ochii 
să i se obişnuiască cu întunericul. Două televizoare mergeau, 
câte unul în fiecare colţ al încăperii, deasupra barului lung de 
lemn. Ambele arătau aceeaşi cursă cu câini, imaginea sărea, iar 
sonorul era dat mult prea tare. 

Patru bărbaţi stăteau pe marginea scaunelor lor de plastic 
crăpate, toţi cu ochii holbaţi la ecran şi ţipând. 

— Hai, leneş nenorocit! Fugi! 

Doug Disperatul nu se zărea nici unde. Dar alsacianul lui zăcea 
pe podea, lângă focul cu trei arzătoare, cu limba atârnându-i într- 
o parte afară din gură, cu blana umedă din cauza căldurii. 

O pală de vânt năvăli pe lângă Logan în camera întunecată şi 
plină de fum, aducând cu sine un vârtej de zăpadă; afişele de pe 
pereţi fluturară. Fără să privească înjur, un bărbat masiv, 
îmbrăcat ca un vagabond în ziua lui liberă, strigă: 

— Închide naibii uşa! 

Vântul răvăşi blana câinelui adormit, iar labele îi tresăriră de 


33 Eroi ai unui serial foarte popular în anii '70, despre doi detectivi cu 
aceste nume. 

parcă fugărea ceva. Ceva gustos. Un iepure sau un poliţist. 

Watson şi cei doi îngrijitori de câini se strecurară după Logan, 
închizând uşa în urma lor. Priviră alsacianul adormit ca pe un 
proiectil neexplodat. Lingându-şi nerăbdător buzele, unul dintre 
îngrijitori cobori bucla de la capătul băţului către masa gri 
aburindă şi se apropie încetişor. Dacă reuşeau să-l prindă cât era 
încă adormit, poate nu va fi nimeni muşcat. Dat fiind că toţi de 
acolo erau atenţi la cursă, se furişă din ce în ce mai aproape, 
până când bucla ajunse să atârne la câţiva centimetri de botniţa 
gri a câinelui. La televizor, un ogar cenușiu cu o basma galbenă 
la gât ataca spre linia de sosire, chiar la un pas de unul cu batic 
albastru. Cei doi pariori săriră în picioare şi aplaudară. Ceilalţi doi 
înjurară. 

Urechile câinelui adormit se ciuliră din cauza zgomotului 
neaşteptat şi-şi ridică brusc capul său bătrân, ca de lup. Preţ de o 
clipă, câinele privi îngrijitorul, cu băţul şi bucla bălăngănindu-se. 
Îngrijitorul făcu: Aaaa! Şi se năpusti. Dar nu fu suficient de rapid. 
Câinele cel bătrân sări în picioare şi dădu glas unei salve de 
lătrături, în timp ce băţul se clătină spre cele trei arzătoare, 
spărgând unul. 

Fiecare faţă din încăpere se întoarse către câine. Şi apoi la cei 
patru poliţişti. 

— Ce mama naibii? 

Acum toţi pariorii erau în picioare. Pumni încleştaţi şi tatuaje. 
Dinţi  dezgoliţi, mârâieli, exact ca la alsacianul lui Doug 
Disperatul. 

Se auzi o buşitură în celălalt capăt al barului şi uşa din spate 
fu dată în lături. Simon McLeod stătea în uşă, cu enervarea de pe 
faţă schimbându-i-se treptat în mânie. 

— Nu vrem probleme. Logan fu nevoit să strige ca să se facă 
auzit peste câinele care lătra. Vrem doar să vorbim cu Dougie 
MacDuff. 

Simon întinse o mână şi stinse luminile. Camera fu aruncată în 
întuneric, iar sclipirea fantomatică gri-verzuie a ecranelor 
contura doar forme neclare. 

Primul care urlă de durere fu îngrijitorul de câini. O bufnitură, 
un mârâit, sunetul făcut de cineva care se izbeşte de podea. Un 
pumn şuieră pe lângă capul lui Logan şi acesta se feri, 
răspunzând cu propriu-i pumn. Preţ de o clipă, avu o senzaţie de 
piele şi oase rupte sub încheieturile degetelor sale, auzi un țipăt 
înăbuşit, apoi simţi ceva ud pe obraz şi o altă lovitură. Spera din 
tot sufletul să n-o fi culcat la pământ pe agenta Watson. Câinele 

continua să latre din toate puterile, printre mârâieli şi muşcături. 
Ecranele televizoarelor reveniră la viaţă când fu anunţată 
următoarea cursă şi mai mulţi ogari fură băgaţi în cuşti. Un băț 
se lovi de spinarea lui Logan, iar acesta căzu cât era de lung pe 
podea. Un picior veni în jos cu forţă lângă capul lui şi apoi 
dispăru din nou. 

O lumină albă se revărsă asupra scenei, iar Logan îşi răsuci 
capul ca să vadă o siluetă cocoşată pe fundalul furtunii de 
zăpadă de afară. Silueta dădu drumul pungii de plastic pe care o 
ducea. Patru cutii de Export şi o sticlă de Grouse se loviră de 
linoleumul jegos. 

In clipa aceea, camera fu inundată de strălucirea delicată a 
luminii unei zile de iarnă. Unul dintre îngrijitori era pe podea, cu 
apărătoarea de piele pentru braţ sfâşiată cu sălbăticie de 
alsacianul care mârâia. Agentei Watson îi curgea sângele şuvoi 
pe nas şi îl ţinea de cap pe un ins masiv cu tatuaje. Celălalt 
îngrijitor era lovit în burtă, fiind țintuit la pământ de alt parior. lar 
Logan zăcea, cu mâinile şi picioarele întinse pe jumătate, peste 
un tip în salopetă, cu o gaură însângerată în locul în care 
avusese dinţii din faţă. 

Silueta de la uşă se întoarse şi fugi. 

Doug Disperatul! 

Injurând, Logan se adună de pe podea şi se clătină către uşa 
care se închidea. O mână îi cuprinse glezna şi se aplecă din nou 
înainte, lovind puternic podeaua, simțind nemulţumirea 
cicatricilor de pe burtă. Strânsoarea din jurul gleznei deveni mai 
puternică şi altă mână îi cuprinse piciorul. 

Icnind de durere, Logan apucă sticla de whisky căzută, o 
strânse ca pe o bâtă şi lovi. Pocni capul atacatorului său cu o 
bufnitură surdă, iar mâinile care-l ţineau se făcură moi. 

Logan păşi cu spatele, se chinui să se ridice din nou în picioare 
şi ieşi pe uşă clătinându-se. Durerea din stomac era ca focul. 
Cineva îl injectase cu petrol şi-i dăduse foc. Şuierând printre 
dinţii încleştaţi, îşi scoase mobilul şi le spuse celor din Quebec 
Trei Unu să-şi mişte fundurile în clipa aia în localul de pariuri! Se 
lăsă greu pe gărduleţul care despărţea magazinele de parcare. 
Era posibil ca Doug Disperatul s-o fi luat la fugă, dar nu prea mai 
era în floarea vârstei. Nu putea să fi ajuns departe. 

In stânga, doar drumul pustiu şi maşini parcate, apărând şi 
dispărând din vedere prin zăpadă. In dreapta, nişte blocuri 
cenuşii din cărămidă şi beton, de închiriat. Şi mai multe maşini 
parcate. Cineva dispărând într-una dintre clădirile pustii şi 

întunecate. 

Logan se dezlipi de pe gardul despărțitor şi se clătină în urma 
siluetei care dispărea. In spatele său, Quebec Trei Unu vuia în 
parcarea îngheţată, cu luminile şi sirenele la capacitate maximă. 

Vântul îi înfigea ace de gheaţă în faţă pe când Logan se forţa 
să continue. Asfaltul de sub picioarele sale era înşelător, 
amenințând să îl trimită de-a valma pe jos de fiecare dată când 
tălpile îi alunecau. Descoperi cu greu calea spre clădirea în care 
dispăruse Doug, sărind peste cele câteva trepte şi izbindu-se de 
uşa de la intrare. In hol era linişte şi frig, iar răsuflarea lui 
înceţoşa aerul. Pete întunecate în jurul intrărilor de beton, 
trimițând umbre ca de copaci de la înălţimea şoldului şi până la 
pământ, marcau locul unde cineva urinase repetat pe uşa 
vecinului. Mirosul dăinuia acid şi rânced în holul îngheţat. 

Logan se opri, respirând greu, cu ochii fixaţi asupra urmei de 
urină. Doug s-ar fi putut adăposti în oricare dintre apartamentele 
acelea. Sau putea doar să se ascundă undeva unde să nu fie 
văzut, în spatele scărilor. Se apropie ca să se uite, dar Doug 
Disperatul nu se afla acolo. Uşa din spate era întredeschisă. 

— La naiba. Logan trase adânc aer în piept şi fugi prin spate 
înapoi în zăpadă. 

Clădirile erau aranjate astfel încât între fiecare rând de clădiri 
de trei sau patru etaje să fie un spaţiu verde comun. Nu că ar fi 
fost deosebit de verde, totuşi, chiar şi în zilele ei cele mai bune. 
Urme proaspete, dispărând încet sub zăpada care cădea, 
îndreptându-se către clădirea de pe partea opusă. 

Logan călcă pe ele în fugă, ajungând în clădirea de vizavi. O 
altă stradă şi alt şir de clădiri cu locuinţe ieftine. O uşă se trânti 
chiar în faţa sa, iar Logan se strecură mai departe, peste stradă, 
în hol şi din nou afară pe partea cealaltă. Numai că, de data 
aceasta, nu mai urma un şir de clădiri cenuşii dezolante: de data 
aceasta, era doar un gard de sârmă, înalt de şase picioare, care 
separa spaţiul verde de o fâşie lată de teren viran. O proprietate 
industrială se distingea prin gard şi în spatele ei două clădiri 
înalte: Tillydrone. 

Doug MacDuff Disperatul se străduia să se caţere peste 
marginea de sus a gardului înalt. 

— Stai pe loc! Logan o luase la pas prin zăpadă, alunecând şi 
oprindu-se la capătul spaţiului verde chiar la timp ca să-l vadă pe 
Doug cum dispare din nou. Ce naiba, eşti afurisitul de Houdini? 

Căţărându-se pe gard, Logan realiză brusc cum reuşise Doug 
Disperatul să dispară aşa repede. Gardul marca linia 

despărţitoare dintre Sandilands Estate şi calea ferată dinspre 
nord, din afara oraşului. Ascunsă de terenul viran şi de tufe, era 
o râpă adâncă şi lată, făcută de mâna omului, cu şine de cale 
ferată pe fundul ei. Doug alunecase în jos pe o parte a marginii 
abrupte. j 

Bătrânul nu mai alerga foarte repede. Incetinise până la o 
mişcare dezechilibrată, strângându-şi la piept unul din brațe pe 
când îşi croia drum către şinele de cale ferată. 

Logan se săltă peste marginea de sus a gardului şi se lovi cu 
putere de pământ. Imediat ce-şi scoase picioarele de sub el, 
gravitația se ocupă de restul. Se rostogoli pe pantă ca un 
bolovan, printre frunze şi ferigi, lovindu-se de pietrişul de pe 
fundul râpei. Se lovi şi scoase un urlet de durere. Sângele ţâşnea 
dintr-o tăietură de pe dosul mâinii sale. Capul îi vâjâia. Dar cea 
mai rea era durerea care-i exploda în burtă. Trecuse un an şi 
Angus Robertson, Monstrul din Mastrick, tot îi făcea rău. 

Malurile înalte ale căii ferate adăposteau de vânt fundul râpei. 
Aici, zăpada cădea lin din cer, coborând ca o pătură în aerul 
liniştit. 

Logan zăcu pe o parte, gemând, lăsând zăpada să se aşeze 
deasupra sa. Nici măcar nu putea să se mişte. Dar avea o vedere 
perfectă asupra lui Doug Disperatul, pe când bătrânul riscă şi 
aruncă o privire peste umăr, văzându-l pe polițistul care-l 
urmărise cum zăcea sângerând pe şinele de cale ferată. Se opri 
şi se întoarse pentru a-l privi pe Logan, iar respiraţia lui umplea 
aerul de aburi mari, veniţi din adâncul plămânilor. 

Apoi o porni din nou în sus către şine spre Logan. Căută adânc 
într-unul din buzunarele sale şi ceva lucios îi sclipi în mână. Ceva 
ascuţit. 

O sudoare rece ca gheaţa străbătu corpul lui Logan. 

— Vai, Doamne... 

încercă să se rostogolească într-o parte, să se ridice în 
picioare înainte ca Doug Disperatul să ajungă la el. Dar durerea 
din stomac era prea puternică, deşi moartea venea încet pe şine 
înspre el. 

— Nu trebuia să te iei după mine. Vorbele lui Doug ieşeau 
învăluite în aburi. Puteai foar' bine să-ţi vezi de treburile tale 
afurisite. Acum va treb'i să-ţi dau o lecţie, domnule Porc. Ridică 
obiectul lucios: era un cuţit Stanley, cu lama scoasă la maximum. 

— O, Doamne, nu... Se-ntâmpla din nou. 

— Mie, unul, chiar îmi place şunca. Faţa lui Doug era roşie ca 
focul, plină de riduri şi marcată de vene sparte. Ochiul său mort 

era lăptos, de culoarea zăpezii, iar zâmbetul strâmb şi galben de 
tutun. Chestia cu şunca e că tre' s-o tai frumos şi subţire. 

— Nu... Logan încercă disperat să se rostogolească din nou. 

— Vai, păi n-ai de gând să plângi acum, domnule Porc, nu? O 
să faci ca un ţânc? La naiba, n-o să dau vina pe tine. O să doară 
ca dracu’. 

— Nu... te rog! Nu trebuie să faci asta... 

— Nu? râse Doug, iar sunetele se transformară într-o tuse 
groasă, răsunătoare şi un şuvoi de flegmă roşie şi neagră. Ce, 
întrebă el, când îşi recăpătă în cele din urmă respiraţia, ce-am de 
pierdut? Am cancer, domnule Porc. Un om mic şi de treabă de la 
spital mi-a zis că mai am unu, poate doi ani de trăit, cel mult. Și- 
o să fie ani de rahat. Şi voi, ticăloşilor, după mine, nu? 

Logan rânji şi se împinse în pământ până la genunchi înainte 
ca Doug să pună un picior pe mijlocul spatelui său şi să apese. 
Pieptul lui Logan trosni: 

— Aaaaaaa... 

— Vezi, ticăloşii de voi iar o să mă-nchideţi. Nu mai ies io viu. 
Nu dacă-mi mănâncă plămânii şi oasele canceru'. Deci ce-mi pot 
face mie dacă te fac felii? Mor înainte să mi se termine 
pedeapsa, oricum. Ce mai contează un mort, nu? 

Logan gemu şi se rostogoli pe spate, simțind cum zăpada îi 
cade rece pe faţă. Ţine-/ de vorbă. Ţine-l de vorbă şi poate vine 
cineva. Cineva în uniformă. Agenta Watson. Oricine. Te rog, 
Doamne, fă să vină cineva! 

— De asta... De asta l-ai omorât pe Geordie Stephenson? 

Doug râse. 

— Ce-i asta? Crezi c-o să ne apucăm să stăm de poveşti niţel 
şi-o să recunosc eu tot? Ţine-l de vorbă pe boşorog până varsă 
tot ce-are pe suflet? Scutură din cap. Te uiţi prea mult la 
televizor, domnule Porc. De vărsat, o să vărs doar maţele tale. 
Agită în aer cuțitul Stanley şi rânji. 

Logan îl izbi într-un genunchi. Tare. Se auzi o pocnitură sonoră 
şi Doug se prăbuşi, scăpând cuțitul din mână, chircindu-se 
asupra genunchiului făcut praf. 

— Nenorocitule! 

Şuierând printre dinţi, Logan se rostogoli pe o parte şi izbi din 
nou cu piciorul, nimerindu-l pe bătrân în cap şi făcându-i o rană 
de vreo 10 cm. 

Doug se strâmbă, acoperindu-şi cu mâinile scalpul sângerând, 
în timp ce Logan tinti o altă lovitură spre capul omului. Două 
dintre degetele lui trosniră sub gheata lui Logan. 


277 


— Nenorocitul naibii! 

Poate că era bătrân şi ros de cancer, dar Doug MacDuff îşi 
câştigase reputaţia de tip rezistent în cele mai dure închisori pe 
care le avea Scoţia. O câştigase cu mult chin. Mârâind, se 
împletici cu spatele, ieşind din raza lui de acţiune. Apoi atacă, 
încleştându-şi mâinile pătate cu nicotină în jurul gâtului lui Logan 
şi strânse, faţa i se încreţi şi căpătă o expresie animalică, fiindcă 
strangula un sergent. 

Logan apucă mâinile ce-i încercuiseră gâtul, încercând să le 
îndepărteze, dar strânsoarea bărbatului era de fier. Deja lucrurile 
începuseră să capete o nuanţă roşiatică, iar urechile îi ţiuiau din 
pricina presiunii din capul său. Dădu drumul uneia dintre mâini, o 
strânse pumn şi pocni cu putere lateralul feţei lui Doug. Bătrânul 
se schimonosi, dar nu-i dădu drumul. Contorsionându-şi faţa, 
Logan repetă mişcarea, cu sângele din rănile lui Doug picurând 
peste tot pe el, colorând zăpada în roz. Luptând pentru propria-i 
viaţă, izbi cu pumnul capul lui Doug, fracturându-i maxilarul, 
închizându-i ochiul lăptos, cel mort. Lovea cu pumnii cât putea, 
pe măsură ce lumea începea să se întunece. lar şi iar şi iar... 
până când, în cele din urmă, mâinile din jurul gâtului lui Logan se 
înmuiară şi bătrânul începu să şovăie, rostogolindu-se pe o parte 
ca să zacă sângerând în zăpada care cădea. 

Se grăbiră cu Doug MacDuff prin holul de la Urgenţe într-o sală 
de tratament. Arăta groaznic. Faţa lui plină de linii şi încreţituri 
era acoperită cu o reţea crescândă de contuzii roşu-închis, 
Respirația îi era superficială şi gâfâită. Nu-şi recăpătase 
cunoştinţa în ambulanţă în drum spre Infirmeria Regală 
Aberdeen şi doar zăcea acolo, cu sângele scurgându-i-se pe faţa 
zdrobită. 

Cei din ambulanţă nu-i adresaseră nici un cuvânt lui Logan pe 
drum până acolo. Nu după ce aflaseră că el era cel care-l bătuse 
măr pe pensionarul în etate. 

Tăcut şi tremurând din tot corpul, Logan privea cum o 
asistentă îl conectează pe Doug Disperatul la un set de aparate 
care-i monitorizau inima. 

Femeia îşi ridică privirea şi-l văzu pe Logan stând la capătul 
tărgii. 

— Va trebui să pleci, îi spuse, desfăcând nasturii de la cămaşa 
bătrânului. A fost bătut destul de rău. 

— Ştiu. Logan omise că el fusese autorul. Vocea îi era aspră, 
dureroasă. 

— Sunteţi rudă cu el? Figura ei era preocupată, în timp ce 
desfăcea cu atenţie cămaşa lui Doug. 

— Nu. Ofiţer de poliţie. Sergent McRae. 

Femeia se opri, iar expresia i se înăspri. 

— Sper să-l prindeţi pe ticălosul care a făcut asta şi să-l 
închideţi pentru multă vreme. Auzi la el, să bată un bătrân! 

Apoi sosi doctorul: un bărbat scund, chel, cu un clipboard şi o 
expresie îngrijorată. Nu-i păsa că Logan e ofiţer. Toţi trebuiau să 
plece, astfel ca pacientul să poată fi diagnosticat şi tratat. 

— Numele lui e Douglas MacDuff, spuse Logan, încercând să-şi 
păstreze tonul grav al vocii. Este principalul suspect în 
anchetarea unei crime. Trebuie considerat deosebit de periculos. 

Asistenta se retrase de lângă targă, ştergându-şi mâna de 
halatul ei albastru, iar latexul mănuşilor ei chirurgicale scoase un 
sunet sec, ca un scârţâit, printre piuiturile şi semnalele regulate. 

Logan îşi frecă delicat gâtul. 

— Am să postez un agent lângă el, spuse, înghițind dureros. 

Asistenta îi zâmbi nesigur, dar doctorul deja împungea şi palpa 

trupul zdrobit al lui Dougie. Inspirând adânc, îşi îndreptă umerii şi 
se apucă de lucru. 

Logan aranjă să stea cineva lângă patul lui Doug Disperatul şi-i 
lăsă în pace. Pe hol, aproape se prăbuşi peste o asistentă care 
împingea un cărucior acoperit cu flacoane de medicamente. Se 
întoarse să-i ceară scuze şi se trezi privind o figură cunoscută. 
Numai că, de data aceasta, mama Lornei Henderson afişa un 
imens ochi vânăt. Incercase să-l acopere cu o tonă de farduri, 
dar vânătaia tot se vedea. 

— Sunteţi bine? o întrebă el. 

O mână agitată flutură în dreptul ochiului umflat şi femeia se 
forţă să zâmbească. 

— Sunt bine, spuse, cu vocea uşor iritată. N-am fost nicicând 
mai bine. Dumneavoastră ce mai faceţi? 

— V-a lovit cineva, doamnă Henderson? 

Işi netezi bluza uniformei de asistentă şi răspunse că nu. Se 
lovise de o uşă. Fusese un accident. Asta era tot. 

Logan o trată cu una dintre tăcerile patentate de inspectorul 
Insch. 

Încet, zâmbetul fals dispăru de pe chipul femeii, care deveni 
din nou palid. 

— A trecut pe la mine Kevin. Băuse. Fixa insigna cu numele pe 
care o avea prinsă-n piept, fără să-l privească pe Logan în ochi. 

— Credeam c-o să se-ntoarcă la mine. Ştiţi, s-o lase pe fufa aia 
cu pieptul plat. Dar el a zis că e numai vina mea că Lorna a 
murit. Că n-ar fi trebuit niciodată s-opun să se dea jos din 
maşină. Că eu am omorât-o... 

Işi ridică privirea, iar lacrimile îi făceau ochii să sclipească în 
lumina fluorescentă. 

— Am încercat să-l fac să-nţeleagă că putem trece peste asta 
împreună. Să fim acolo unul pentru celălalt. Că încă-l iubesc. Că 
ştiu că încă mă iubeşte. 

O singură lacrimă mare trecu peste marginea pleoapei şi în jos 
pe obraz. O şterse cu dosul palmei. 

— S-a supărat şi a ţipat şi mai tare... Apoi a zis că o meritam. 
Că era numai vina mea! Nu se mai întoarce niciodată... Cu 
lacrimile şiroindu-i pe faţă, îşi abandonă căruciorul şi fugi. 

Logan o privi cum dispare printre nişte uşi duble şi oftă. 

Agenta Watson stătea în sala de aşteptare, cu capul dat pe 
spate şi un ghemotoc de hârtie igienică pus pe faţă. Era roşie ca 
focul. 

— Ce-ţi face nasul? întrebă Logan, aruncându-se pe scaunul 

de plastic liber de lângă ea. Încerca să nu mai tremure. 

— Umflat, spuse ea, privindu-l cu coada ochiului, fără să-şi 
mişte capul. Măcah nu ched că e hupt. Ce face phizoniehul? 

Logan ridică din umeri şi regretă imediat. 

— Ce fac ceilalţi? întrebă el, iar vocea îi sună ca un geamăt 
dureros. 

Agenta Watson îi arătă în jos pe coridor, către sălile de 
tratament. 

— Unuia dinthe înghijitohii de câini i se vehifăcă coastele. 
Ceilalţi sunt bine. Zâmbi şi-i făcu cu ochiul. Aaa, unul din pahiohi 
s-a ales cu dinţii din faţă scoşi. Se uită din nou la el, privind cum 
Logan îşi freacă gâtul cu mâna pentru a nu ştiu câta oară de 
când se aşezase. 

— Tu eşti OK? 

Logan îşi trase în jos gulerul cămăşii, expunându-şi gâtul în 
toată splendoarea lui. 

Watson făcu o grimasă de durere din nou, de data aceasta 
pentru el. Urmele degetelor lui Doug Disperatul se vedeau pe 
pielea palidă, roşii şi purpurii. Două vânătăi mari erau de o parte 
şi de alta a traheei, unde degetele mari ale bătrânului 
încercaseră să stoarcă viaţa din el. 

— lisuse, ce s-a-ntâmplat? 

— Păi, am căzut şi nu m-am putut ridica. Logan se apucă din 
nou să-şi frece gâtul. Domnul MacDuff a vrut să încheie treaba. 

Lama cuţitului sclipind în lumină. Se cutremură din nou. 

— Bătrân ticălos! 

Logan aproape că zâmbi; era plăcut să fie cineva şi de partea 
lui, de data aceasta. 


Inspectorul Insch nu fu la fel de înţelegător. Când reveniră la 
sediul poliţiei, Logan cu alt buzunar plin de calmante şi agenta 
Watson cu confirmarea că nasul nu-i era spart, mesajul le fu 
livrat de sergentul de serviciu: Logan trebuia să se prezinte în 
biroul inspectorului. In clipa aceea. 

Inspectorul stătea cu spatele la uşă, cu mâinile împreunate la 
spate, cu craniul chel sclipind în lumina ce cădea de deasupra 
atunci când Logan intră. Insch privea afară pe fereastră la 
zăpada care cădea necontenit. 

— Ce mama naibii ai impresia că faci? îl întrebă. 

Logan îşi frecă din nou gâtul şi-i spuse că încerca să-l aresteze 
pe ucigaşul lui George Stephenson. Insch oftă. 

— Sergent, tocmai ai bătut până la inconştienţă un bătrân. Cei 

de la spital zic că starea lui e gravă. Dacă moare? Îţi dai seama 
cum o să apară în ziarele de mâine? „Poliţist ucide în bătaie un 
pensionar!” Ce naiba era-n capul tău? A 

Logan îşi drese vocea şi-şi dori să nu fi făcut aşa ceva. ll 
durea. 

— ... Mă apăram. 

Insch se învârtea prin cameră, cu faţa roşie ca sfecla. 

— Un nivel rezonabil de forţă nu include să rupi în bătaie un... 
Se opri când văzu gâtul învineţit de jur împrejur al lui Logan. Ce 
s-a-ntâmplat? Watson a avut un acces frenetic de manifestări de 
iubire? 

— Domnul MacDuff a încercat să mă stranguleze, domnule. 

— De-asta l-ai lovit? 

Logan dădu din cap în semn de aprobare, strâmbându-se de 
durere. 

— Era singurul mod de a-l face să se oprească. Scoase din 
buzunar un plic de plastic transparent şi-l trânti pe biroul lui 
Insch cu o mână tremurândă. lnăuntru era un cuţit Stanley. Avea 
de gând să mă spintece cu ăsta. 

Insch luă cuțitul, răsucindu-l, examinându-l prin plastic. 

— Mă bucur să văd că metodele vechi nu mor, spuse el în cele 
din urmă, înainte să-l privească pe Logan drept în ochi. Probabil 
că o să fii suspendat pe durata anchetei. Dacă Doug Disperatul 
se hotărăşte să depună o plângere... Ridică din umeri. Ştii cum e 
acum pe-aici. Nu ne mai trebuie publicitate negativă. 

— Avea de gând să mă omoare... 

— Ai bătut un cetăţean în etate până la inconştienţă, Logan. 
Nu contează de ce. Vor vedea doar asta. Brutalitate poliţienească 
de cel mai rău soi. 

Logan nu-şi putea crede urechilor. 

— Şi deci mă scoateţi azi din joc? 

— Sergent, eu nu fac nimic. Standardele Profesionale nu-mi 
permit. Mă depăşeşte situaţia asta. 


Camera de anchetă era goală, cu excepţia lui Logan şi a 
hârtiilor sale. Stătea în semiîntuneric, cu o cană de cafea rece pe 
masă lângă un pachet de Maltesers pe jumătate mâncat. Incerca 
să nu tremure. 

Cuţitul. 

Logan îşi trecu o mână peste faţă. Nu se mai gândise la 
noaptea aceea. intins pe acoperişul blocului-turn, pe jumătate 
inconştient, când Angus Robertson îl înjunghiase iar şi iar şi iar... 

Doug Disperatul adusese totul înapoi cu violenţă... 

Logan completase toate formularele, explicând de ce băgase 
în spital un pensionar. Petrecuse o oră veselă şi încă jumătate 
alături de inspectorul Napier, care se uitase urât la el, punându-i 
întrebări şi care-l lăsase lămurit în privinţa a ceea ce avea să 
urmeze. Acum nu mai avea nimic de făcut decât să stea şi să 
aştepte să i se spună că fusese suspendat. Se întorsese la muncă 
abia de o săptămână şi deja cariera lui era în groapă. Şi nici 
măcar nu era vina lui! 

Oftând, privi faţa moartă a lui Geordie Stephenson. Mai rău 
era că Doug Disperatul era mult mai greu de condamnat acum. 
Juriul avea să vadă un biet bătrân bătut de poliţie, scos la- 
naintare pentru uciderea unui criminal din Edinburgh. Cum să 
ucidă bătrânul acela pe cineva? Era aşa fragil! Procurorul n-avea 
să-l atingă nici c-o floare! 

Logan îşi lăsă capul să cadă până ajunse pe vraful de hârtii. 

— La naiba. Se lovi cu fruntea de masă, spunând întruna: La 
naiba, la naiba, la naiba... 

Fu întrerupt de soneria puternică a telefonului mobil. Oftând, 
scoase drăcia şi şi-o duse la ureche. 

— Logan, spuse el, lipsit de entuziasm. 

— Sergent McRae? Sunt Alice Kelly, ne-am cunoscut ieri. La 
adăpost. Aveam grijă de domnul Philips. 

Logan vizualiză brusc imaginea unei polițiste expirate, cu 
haine banale şi cu prea multe inele. 

— Bună... 

Se opri şi se ridică-n picioare. 

— Cum adică „aveai grijă de el”? Unde e? 

— Ah, da. Vedeţi, exact asta-i chestia. Urmă o pauză 
apăsătoare. Agentul Harris a ieşit la magazin să ia o sticlă de 
lapte şi nişte cartofi prăjiţi cât eram eu la duş... 

— Să nu-mi zici că l-ai pierdut! 

— Păi, nu l-am pierdut, mai exact. Sunt sigură că a ieşit să se 
plimbe. O să vină înapoi cum se-ntunecă... 

Logan se uită la ceas. Era trei şi jumătate. Era deja întuneric. 

— L-aţi căutat? 

— Agentul Harris e afară chiar acum. Eu stau aici, în caz că 
revine. 

Logan se lovi iar cu capul de masă. 

— Alo? Alo? S-a-ntâmplat ceva? 

— Nu se mai întoarce. Cuvintele ieşiseră printre dinţii 
încleştaţi. Le-ai zis celor de la Control că a dispărut? 

O altă pauză apăsătoare. _ 

— Oh, ce naiba, zise Logan. li anunţ eu. 

— Ce vreţi să fac eu? 

Logan era un domn şi nu-i spuse. 

Zece minute mai târziu, fiecare maşină de patrulă din 
Aberdeen ştia că trebuie să fie cu ochii după Hoitar, care colinda 
pe străzi. Nu că i-ar fi trebuit lui Logan puteri de medium ca să 
ştie unde avea să se ducă. Se va îndrepta spre fermă şi clădirile 
acelea pline de chestii moarte. 

Era destul de mers până la Cults din Summerhill, mai ales prin 
zăpadă, dar Hoitarul era obişnuit cu plimbările lungi. 
Impingându-şi alături de el propria morgă portabilă, pe şoselele 
şi pe drumurile din oraş. Adunând animale moarte de pe drum. 

Numai că Bernard Duncan Philips nu ajunse prea departe. 

Fu găsit după trei ore şi jumătate, zăcând într-o baltă de sânge 
care îngheţa încet, în Hazlehead Wooas. 


Pădurile erau albe şi negre, ca-n poveşti, copaci bătrâni 
contorsionaţi, plini de chiciură, acoperiţi de zăpadă. O singură 
urmă şerpuia prin parc, iar Logan îşi târa după ea maşina de 
serviciu, păstrând viteza redusă ca să nu alunece drăcia de pe 
drum în vreun copac. 

La o milă şi jumătate în pădure se găsea o parcare 
neasfaltată, ascunsă sub zăpadă. Un fag singuratic se înălța în 
mijloc, decorat de iarnă şi înconjurat de poliţişti care se-nvârteau 
pe-acolo fără un scop evident, scoțând aburi în aerul cumplit de 
rece. Ingheţaseră până-n măduva oaselor. 

Logan trase chiar lângă duba jegoasă a celor de la Investigaţii, 
opri motorul şi cobori în zăpada alunecoasă, troienită bine. Aerul 
rece fu ca o palmă încasată peste faţă. Tremură pe drumul către 
cortul care acoperea locul crimei, sperând din tot sufletul că 
înăuntru va fi mai cald. Nu era. Era sânge împrăştiat în mijlocul 
cortului, unde o băltoacă mare, roşu întunecat se îngroşa 
datorită cristalelor de gheaţă, făcând suprafaţa să lucească. Erau 
urme de paşi peste tot şi o adâncitură făcută de oameni în jurul 
băii de sânge. Hoitarul zăcuse pe o parte. Sângerase, aproape 
toată viaţa scurgându-se din el în zăpadă. 

Logan îl apucă pe fotograf. Era Billy, fanul AFC** cu început de 
chelie, care făcuse fotografiile la morgă, încă purta aceeaşi 
căciulă cu ciucure roşu şi alb. 

— Unde e cadavrul? 

— La Urgenţe. 

— Ce? 

— Nu-i mort. Fotograful privi în jos la pata roşu-aprins şi apoi 
la Logan. Nu încă, în orice caz. 

Astfel ajunsese Logan la Infirmeria Regală Aberdeen pentru a 
doua oară în ziua aceea. Bernard Duncan Philips fusese internat 
cu fractură de craniu, coaste rupte, braţe rupte, un picior rupt, 
degete fracturate şi leziuni interne care se datorau faptului că o 
persoană călcase repetat pe stomacul său. Fusese dus direct în 
sala de operaţii, dar treaba fusese făcută până la capăt de data 
aceasta. Nu era de aşteptat ca Hoitarul să supravieţuiască. 

Logan aşteptă la spital, pentru că, de fapt, chiar nu mai avea 
unde să se ducă. N-avea de gând să se întoarcă la sediul general 
al poliţiei şi să aştepte ca suspendarea lui să devină oficială. 
Măcar, dacă era afară şi cu telefonul închis, se putea preface că 
n-avea să se întâmple aşa ceva. 

Patru ore mai târziu, o asistentă cu o privire serioasă se ivi şi-l 
conduse pe Logan prin labirintul de coridoare la terapie 
intensivă. Doctorul care se ocupase de Doug Disperatul stătea 
lângă patul Hoitarului, citind o fişă. 

— Cum se simte? 

Doctorul îşi ridică privirea de pe clipboard. 

— Tot tu? 

Logan privi faţa strivită, bandajată. 

— E aşa grav cum pare? 

— Păi... zise doctorul şi oftă. A suferit nişte leziuni cerebrale. 
Nu vom putea şti deocamdată cât de mari sunt. Deocamdată e 
stabil. 

Rămaseră privind respiraţia superficială a Hoitarului. 

— Are vreo şansă? 

Doctorul ridică din umeri. 

— Cred c-am oprit la timp hemoragia internă. Totuşi, pot să-ţi 
spun un lucru cu siguranţă: n-o să mai aibă copii. Ambele 
testicule sunt zdrobite. Dar va supravieţui. 

Logan făcu o grimasă nemulțumită. 

— Dar tipul cu care am venit mai devreme? 

— Domnul MacDuff? Nu prea bine. Clătină din cap. Nu-i bine 
deloc. 

— Se va face bine? 

— Mă tem că nu pot discuta despre asta. Dreptul la 
confidenţialitate al pacientului. Va trebui să-l întrebaţi pe domnul 

MacDuff. 

— Bine, aşa am să fac. 

Doctorul clătină din nou din cap. 

— Nu în seara asta. E un om bătrân şi-a trecut prin multe azi. 
E aproape miezul nopţii. Lăsaţi-l să doarmă. Işi ridică ochii trişti 
către Logan. Credeţi-mă pe cuvânt: nu pleacă nicăieri. 


Afară, ninsoarea încetase şi cerul se însenina: o întindere 
neagră precum cerneala, stelele înceţoşate de luminile oraşului. 
Logan ieşi de la Urgenţe în noaptea geroasă. 

O ambulanţă opri la intrare, cu luminile aprinse. 

Intorcându-şi spatele către imagine, Logan se urcă în maşina 
de serviciu, iar respiraţia-i aburi instantaneu parbrizul, scoase 
mobilul şi-l deschise. Putea foarte bine să facă faţă distracţiei, 
acum că tot era mult prea târziu să-l mai sune cineva. 

Avea cinci mesaje. Patru dintre ele erau de la Colin Miller, 
disperat să afle ce se-ntâmplase cu Hoitarul. Dar unul era de la 
agenta Jackie Watson, care-l întreba dacă, în caz că nu are ceva 
mai bun de făcut, ar vrea şi dacă nu voia era OK, să meargă 
eventual la un film sau poate nu la un film, poate doar să bea 
ceva, fiindcă fusese o zi grea... Şi dacă, în fine, avea chef, poate 
eventual să-i dea un telefon? Mesajul fusese lăsat la opt. Cam pe 
când Logan stătea şi aştepta să iasă din operaţie Hoitarul. 

Tastă repede numărul ei în telefon. Era târziu: trecuse de 
miezul nopţii, dar poate nu era prea târziu... 

Sună şi sună şi tot sună. In cele din urmă, o voce micuță, 
metalică, îi spuse că numărul apelat nu e disponibil şi îl ruga să 
încerce mai târziu. 

Pentru a doua oară în ziua aceea, înşiră o listă de obscenităţi, 
lovindu-se cu capul de volan. Volanul scotea sunete scurte, în 
timp ce îşi izbea fruntea de el. 

Nu fusese o zi bună. 

Când parbrizul se curăţă în cele din urmă, Logan porni 
motorul, ieşind din parcarea spitalului într-o dispoziţie agresivă. 
Cu dinţii strânşi, bruscă frânele pe când maşina se îndrepta spre 
intersecţie, simțind o plăcere răutăcioasă când partea din spate 
a maşinii decise că vrea s-o depăşească pe cea din faţă. Apăsă 
pedala de acceleraţie până în podea şi viră brusc, trimițând la loc 
spatele maşinii când luă colţul, îndreptându-se apoi spre drumul 
principal. Un camion era oprit la semaforul din faţă şi Logan simţi 
dorinţa subită de a-şi pune piciorul jos şi de a patina direct în 
spatele lui. 

Numai că nu făcu aşa. În schimb, se înjură singur în gând şi 
încetini maşina la minimum. 

Sunetul mobilului vibrând din buzunarul jachetei îl făcu să 
tresară. Era agenta Watson, care-l suna înapoi! Rânjind, reuşi să 
scoată telefonul şi să şi-l pună la ureche: 

— Alo? spuse, părând cât de epuizat putea. 

— Laz? Tu eşti? Era Colin Miller. Laz, încerc să dau de tine de 
ore bune, omule! 

Logan stătea cu telefonul la ureche, privind cum lumina 
semaforului trece de la roşu la culoarea chihlimbarului. 

— Ştiu. Am primit mesajele tale. 

— L-au bătut măr pe Hoitar. Ai aflat? Ce s-a-ntâmplat? Zi tot! 

Logan spuse nu. 

— Ce? Hai, Laz, credeam că noi doi suntem amici, nu? 

Logan se strâmbă la noaptea rece şi goală de afară. 

— După ce-ai făcut? Nici vorbă să fii vreun amic al meu! 

Urmă o tăcere siderată. 

— După ce-am făcut? Despre ce vorbeşti? Nu mi-am mai băgat 
coada în treburile tale cu femei de sute de ani! Ti-am făcut 
nenorocitul de articol de umplutură! Ce naiba vrei mai mult de- 
atât? 

Semaforul se făcu verde în cele din urmă şi camionul demară, 
lăsându-l pe Logan şi maşina lui de serviciu în urmă. 

— Le-ai zis tuturor că am găsit cadavrul lui Peter Lumley. 

— ȘI ce-i cu asta? L-aţi găsit, ce... 

— Urma să se-ntoarcă. Ucigaşul. Urma să se-ntoarcă şi noi îl 
prindeam! 

— Ce? 

— Ascunsese cadavrul. Avea să se-ntoarcă la el. Dar fiindcă tu 
ai trântit povestea pe toată afurisita aia de pagină întâi, ştie. Nu 
se mai întoarce. E tot liber şi tu ai distrus cea mai bună şansă pe 
care o aveam să-l prindem pe nenorocit. Primul copil care 
dispare e din vina ta, ai priceput? Puteam să-l prindem! 

Altă tăcere. Când Miller vorbi în cele din urmă, vocea îi era 
înecată, abia se auzea. 

— Iisuse, Laz, nu ştiam, dac-aş fi ştiut, nu publicam nici un 
cuvânt! îmi pare rău. 

Şi chiar suna ca şi cum îi părea rău de-adevăratelea. Logan 
respiră adânc şi băgă maşina în viteză. 

— Trebuie să-mi spui cine e sursa ta... 

— Ştii că nu pot face aşa ceva, Laz. Nu pot. 

Oftând, Logan plecă de la semafor, îndreptându-se înapoi 

înspre oraş. 

— Ascultă, Laz, am cam terminat aici, vrei să ne vedem să 
bem ceva? Mai sunt locuri deschise jos, la docuri... Fac eu cinste? 

Logan spuse că nu prea crede şi închise. ` 

Traficul a fost lejer tot drumul până-n oraş. Işi abandonă 
maşina în faţa blocului şi se târî în sus pe scări. Apartamentul era 
rece, aşa că porni încălzirea şi stătu pe întuneric, privind la 
luminile ce licăreau afară, pe fereastră, plângându-şi de milă. 
Incercând să nu se gândească la cuţit. 

Beculeţul roşu al robotului său clipea, dar erau doar alte 
mesaje de la Miller. Nimic de la agenta Watson, care să-i spună 
că-l aştepta cu o sticlă de şampanie, într-un neglijeu. Şi poate cu 
nişte pâine prăjită! 

Stomacul lui Logan ghiorăi. Era aproape unu noaptea şi el nu 
mai mâncase de la micul dejun decât un pumn de Maltesers şi 
nişte calmante. 

În bucătărie avea un pachet de biscuiţi şi o sticlă de vin roşu, 
iar Logan le deschise pe ambele. Işi turnă un pahar mare de 
Shiraz şi-şi îndesă în gură un biscuit Hob Nob, apoi reveni în 
sufragerie să se vaite şi să zacă. 

— A nu se lua în combinaţie cu alcoolul, spuse el, toastând 
pentru reflexia sa din fereastră. 

Aproape ajunsese la jumătatea celui de-al doilea pahar când 
sună soneria. Injurând, se ridică de pe scaun şi se duse la 
fereastră, zărind o maşină cunoscută oprită peste drum. 

Colin Miller. 

Reporterul stătea la uşă cu o expresie contrariată şi două 
sacoşe mari. 

— Ce vrei? întrebă Logan. 

— Păi, uite, ştiu că eşti nervos, OK? Dar n-am făcut-o 
intenţionat. Dacă ştiam, îmi ţineam gura. Imi pare tare, tare 
rău... Cu un zâmbet conciliant, împinse în faţă cele două sacoşe. 
O ofertă de pace? 

Se aşezară în bucătărie, iar la sticla de Shiraz a lui Logan se 
adăugă sticla de Chardonnay răcit a lui Miller şi o armată de vase 
de plastic, fiecare dintre ele emanând mirosul incitant, aromat, al 
mâncării thailandeze luate la pachet. 

— ÎI ştiu pe patron, spuse Miller, punând cu lingura creveţi în 
sos de curry verde pe o farfurie. l-am făcut nişte servicii pe 
vremea când locuia la Glasgow. Şi ţine deschis până al naibii de 
târziu... 

Logan trebui să fie de acord că mâncarea era bună. Mult mai 

bună decât biscuiţi cu ciocolată şi vinul roşu. 

— Şi-ai bătut atâta drum prin zăpadă, doar să-mi aduci mie de 
mâncare? 

— Păi, ce ciudat că pomeneşti de asta. Miller răsturnă tăiţei 
prăjiţi la el în farfurie. Vezi tu, am un soi de dilemă morală, ceva- 
n genul acesta. 

Logan îngheţă, cu furculiţa la jumătatea drumului spre gură, 
cu o fâşie lucitoare de carne de pui aşteptând să-i acorde 
atenţie. 

— Ştiam eu! 

— Uşurel, tigrule, îi zâmbi Miller. Dilema morală e următoarea: 
am o poveste cu un ucigaş, doar că înseamnă să stric cariera 
cuiva. 

Logan ridică o sprânceană. 

— Ţinând cont de ce i-ai făcut inspectorului Insch, mă mir că 
te-ai mai oprit să te gândeşti. 

— Da, corect. Problema e că-mi cam place de tipul ăsta pe 
care o să-l nenorocesc... 

Logan îşi îndesă în gură pui picant, mormăind. 

— Deci, care-i povestea? întrebă în timp ce mesteca. 

„Erou al Poliţiei locale omoară-n bătaie un pensionar.” 

Logan încercă să nu se uite în ochii nimănui când ajunse la 
serviciu marţi dimineaţa. Nimeni nu-i spuse un cuvânt, dar le 
simţea ochii aţintiţi asupra lui, simţea bârfa cum îl urmăreşte 
prin clădire şi până la şedinţa de dimineaţă a inspectorului Insch. 
Dormise prost, visase numai blocuri-turn, ceruri în flăcări şi cuțite 
sclipind. Faţa lui Angus Robertson, deformată şi rânjind, în timp 
ce îi cioplea lui Logan stomacul. 

Inspectorul era la locul său obişnuit, aşezat cu o fesă pe 
marginea biroului, cu lumina crudă lucind pe creştetul capului 
său chel. Nu-l privi pe Logan, păstrându-şi atenţia concentrată 
asupra unei porţii duble de şerbet. Mânca încet, atent să nu se 
umple de pudră roşie şi portocalie pe toată partea din faţă a 
costumului său negru. 

Cu faţa înroşindu-i-se încet, Logan îşi luă locul obişnuit în 
partea din faţă a încăperii. 

Inspectorul Insch nu făcu nici o referire la articolul din ediţia 
de dimineaţă a P & J. Acela care se întindea pe toată pagina întâi, 
cu un editorial deosebit de lung la pagina douăsprezece. În 
schimb, le spuse tuturor despre atacul asupra Hoitarului. Şi 
despre cum echipele de căutare nu se întorseseră cu nimic în 
afară de răceli zdravene. Apoi înmână sarcinile zilei şi anunţă 
sfârşitul întrunirii. 

Logan fu primul în picioare, gata să pornească, dar Insch nu 
avea să-l lase să scape aşa uşor. 

— Sergent, spuse el pe un ton mieros, eşti bun să-mi acorzi o 
clipă? 

Aşa că Logan trebui să rămână acolo ca un idiot, cât timp 
treceau toţi ceilalţi, evitând să se uite la el. Nici măcar agenta 
Watson nu vru să-l privească în ochi. Probabil că era mai bine 
aşa: deja se simţea suficient de prost. 

Când plecă ultimul agent, iar uşa sălii de şedinţe se închise, 
Insch scoase un exemplar al ziarului de dimineaţă şi-l trânti pe 
masă. 

— Lazăr a-nviat din morţi, nu-i aşa? întrebă inspectorul. Ei 
bine, sergent, eu nu sunt un om chiar aşa credincios, dar mi se 
pare că şi cariera ta a făcut exact la fel. Impunse titlul: 
„UCIGAŞUL ARESTAT: EROUL POLIŢIEI LOCALE SE LUPTA PENTRU 

VIAŢA SA!”. lar dedesubt, o fotografie a lui Doug Disperatul, când 
fusese arestat pentru că schilodise un tip cu o şurubelniţă 
electrică. Cu ochiul său alb lăptos, expresia răutăcioasă şi 
tatuajele grosolane, nu părea a fi bunicul nimănui. 

Miller apelase la toţi cei care-i erau datori de la ziar ca să 
aranjeze noua primă pagină. Nu că n-ar fi fost o imagine mai 
bună decât „STRANGEREA DE FONDURI DE LA TILLYDRONE 
PORNEŞTE CU DREPTUL!”. 

— Inspectorul Napier îşi muşcă pumnii. Un zâmbet se ivi pe 
faţa lui Insch. Aşa, fiindcă nu mai eşti pe cale de a fi dat afară, 
doamna inspector Steel zice că poţi să-ţi mişti fundul la spital să 
iei o declaraţie de la Doug Disperatul. 

— Eu? Nu vrea ea să se ducă? 

In general, sergenţii nu prea se duceau să interogheze 
suspecţii de crimă fără un inspector care să-i ţină de mânuţă. 

— Nu, nu se duce. Ceva legat de făcut treaba pentru care altul 
e plătit. Acum dă-i drumul. 


Logan ceru unul dintre multele Vauxhalluri ruginite şi pe 
agenta Watson. Aceasta nu-i adresă nici un cuvânt până nu 
scoase maşina din parcare. Aşteptă până ajunseră departe de 
sediul poliţiei înainte să izbucnească în râs. 

— Nu-i de râs. 

Hohotul se transformă într-un rânjet. 

— Imi cer scuze, domnule. 

Tăcere. 

Watson îi duse prin Rosemount. Vremea era bună în 
continuare, iar cerul albastru plutea deasupra granitului cenuşiu. 

— Domnule, spuse ea; se opri şi-şi drese vocea, apoi începu 
din nou. Domnule, în legătură cu mesajul pe care vi l-am lăsat 
aseară pe robot. 

Pulsul lui Logan se acceleră. 

— Păi, zise Watson, intrând la una din cozile formate în trafic 
în spatele unui autobuz. Abia mai târziu m-am gândit. Ştiţi, că se 
putea să mă fi înşelat, adică, fiindcă nu m-aţi sunat, m-am gândit 
că se poate să vă fi jignit. Sau ceva de genul. Spuse totul dintr-o 
suflare. 

Lui Logan îi îngheţă zâmbetul pe faţă. Dădea înapoi. Se 
prefăcea că nu fusese decât o mare neînțelegere. 

— Eram la spital. Nu dau voie cu telefoane mobile. Am primit 
mesajul tău abia după miezul nopţii. Am încercat să te sun, dar 
mobilul tău era închis... 


291 


— Oh, spuse ea. 

— Mda, făcu Logan. 

Şi nu mai spuse nici unul nimic o vreme. 

Soarele bătea prin parbriz, încălzind interiorul maşinii, care se 
transforma într-un cuptor cu microunde pe patru roţi. La 
următoarea intersecţie, autobuzul făcu stânga, iar Watson o luă 
la dreapta. Casele erau toate decorate pentru Crăciun: brazi la 
ferestre, aranjamente florale şi pitici ornamentali. Una avea chiar 
un ren de plastic cu nas electric, clipind roşu. Foarte inspirat. 

Logan şedea, privind casele acoperite de zăpadă pe lângă care 
treceau; se uita lung la decoraţiuni, gândindu-se la propriul 
apartament gol. Nu apăruse nici măcar o felicitare. Poate ar 
trebui să-şi ia brad? Anul trecut nu-i trebuise. Işi petrecuse 
Crăciunul în casa cea uriaşă a lui Isobel, cu cei doi brazi 
adevăraţi, ambii împodobiţi cu cele mai moderne decoraţiuni. 
Fără familie, doar ei doi. Gâscă friptă luată de la Marks and 
Spencer. Isobel nu era adepta curăţatului şi tăiatului. Făcuseră 
dragoste toată dimineaţa. 

lar anul acesta probabil că va trebui să se ducă la ai lui de 
Crăciun. Care vor avea toată familia în preajmă. Certuri, 
supărare, băut, zâmbete forţate, nenorocitul de Monopoly... 

O siluetă îi întrerupse şirul gândurilor. Era un bărbat, cu capul 
plecat, mergând hotărât prin zăpadă. Jim Lumley: tatăl vitreg al 
lui Peter. 

— Trage un pic pe dreapta, bine? spuse Logan, iar Watson se 
opri pe margine. 

Păşi afară în aerul de decembrie şi porni călcând zăpada după 
silueta care mergea. 

— Domnule Lumley? Logan întinse mâna şi-l lovi uşor pe umăr 
pe bărbat. 

Lumley se întoarse, cu ochii la fel de roşii ca nasul, în barbă 
avea coji de de seminţe, iar părul îi era vâlvoi. Preţ de o clipă 
doar, îl privi pe Logan şi apoi ceva se rupse înăuntrul său. 

— E mort, spuse. E mort şi e vina mea. 

— Domnule Lumley, nu e vina dumneavoastră. Sunteţi bine? 
Era o întrebare stupidă, dar Logan nu putu să se abţină să nu 
întrebe. Normal că omul nu se simţea bine: copilul îi fusese furat, 
ucis şi violat de un pedofil. Murea pe dinăuntru. 

— Putem să vă ducem acasă? 

Ceva care fusese cândva un zâmbet îşi făcu loc pe faţa nerasă 
a bărbatului. 

— Imi place să merg pe jos. Ridică o mână şi arătă în jur, spre 

trotuarele înzăpezite şi drumurile pline de zloată. Să-l caut pe 
Peter. Lacrimile îi umplură ochii, curgând peste obrajii roşii. L-aţi 
lăsat să plece! 

— Pe cine am... Dură un moment ca Logan să-şi dea seama că 
vorbea de Hoitar. Domnule Lumley, el... 

— Trebuie să plec. Lumley se întoarse şi o luă la fugă, 
alunecând pe zăpada îngheţată. 

Oftând, Logan îl privi cum pleacă, înainte să se urce înapoi în 
maşină. 

— Un prieten al tău? întrebă Watson, revenind în trafic. 

— Băiatul pe care l-am găsit la toalete. Era tatăl lui. 

— lisuse, bietul micuţ. 

Logan nu-i răspunse. 

Lăsară maşina pe un loc marcat cu „DOAR PENTRU 
PERSONALUL SPITALULUI” şi merseră spre zona recepţiei 
principale. Holul era larg, spaţios şi deschis, cu emblema 
spitalului pe pardoseală. O tejghea de recepţie din lemn, curbată 
şi largă, acoperea unul dintre colţuri. Logan întrebă politicos 
unde îl putea găsi pe domnul Douglas MacDuff şi, două minute 
mai târziu, păşeau pe un coridor lung, cu linoleum. 

Doug Disperatul era într-un salon privat, păzit de un agent de 
poliţie tânăr, care citea o carte. Sărind ca ars, îndesă volumul lui 
lan Rankin sub scaun. 

— E-n regulă, agent, zise Logan. Nu spun nimănui. Adu-ne trei 
cafele şi te poţi întoarce apoi la poveştile tale eroice. 

Uşurat, agentul o şterse de acolo. 

Era foarte cald în camera lui Doug Disperatul, cu soarele 
strecurându-se pe fereastră, unde firele de praf se ridicau leneş 
în lumina de dimineaţă de decembrie. Un televizor, aflat undeva 
sus, pe peretele opus patului, licărea fără sunet. Ocupantul 
camerei era sprijinit în pat, arătând îngrozitor. Vânătăile îi 
acopereau partea dreaptă a feţei, iar ochiul său alb-lăptos era 
aproape închis din cauza umflăturii; însă Doug Disperatul arăta 
tot rahitic. Era greu de crezut că acesta fusese bărbatul care 
aproape că-l ucisese cu mâinile goale cu o zi înainte. 

— 'Neaţa, Dougie, spuse Logan, luând dintr-un colţ scaunul 
pentru vizitatori şi trântindu-se pe el la marginea patului. 

Pacientul nici măcar nu părea conştient de prezenţa lui. Doar 
zăcea acolo, privind ecranul silențios, incandescent. Logan privi 
peste capul lui şi apoi la agenta Watson. Ea luă telecomanda de 
pe noptieră şi închise televizorul. 

Un oftat uşor, tremurător, îi scăpă bătrânului din pat. 

— Mă uitam la aia. Cuvintele-i ieşiseră dezlânate şi silabisite 
şi, pentru prima dată, Logan observă proteza care plutea într-un 
pahar la marginea patului. 

— Puah, pune-ţi dinţii, Doug, ce naiba! Arăţi ca o ţestoasă. 

— Du-te dracului, zise Doug, dar fără convingere. 

Logan zâmbi. 

— Păi, dacă tot am terminat cu amabilităţile, ce-ar fi să trecem 
la treabă? L-ai ucis pe George „Geordie” Stephenson. 

— Pe naiba. 

— Hai, Doug. Avem toate dovezile criminalistice care ne 
trebuie. Muşcătura câinelui tău se potriveşte cu urmele de pe 
picioarele lui. Rotulele i-au fost retezate cu o macetă! Asta e clar 
opera lui Doug MacDuff. Ce s-a-ntâmplat? Băieţii McLeod l-au 
ţinut cât ai hăcuit tu? 

Doug pufni. 

— Hai, Dougie, doar nu-mi zici că ai ţinut tu singur aşa un 
haidamac? De ce i-ai dat jos genunchii? Ai, cât, nouăzeci de ani? 

Logan se aşeză confortabil, punându-şi un picior pe capul 
patului. 

— Hai să-ţi spun eu cum cred că a fost, bine? Intervii dacă 
greşesc ceva. 

Stând tăcută în colţ, agenta Watson lua notițe. 

— Geordie Stephenson vine din Edinburgh tot plin de el, 
căutând să facă o mică afacere. Cât e sus se dă un pic în 
stambă. Aşa face jocurile pariorilor şi pierde serios. Numai că nu- 
şi poate acoperi datoriile. Şi nu prea le convin chestiile astea la 
Turf'n Track. Logan făcu o pauză. Cât ţi-au strecurat să te ocupi 
de el, Doug? Mai mult decât pensia pe o săptămână? Pe două 
săptămâni? Pe-o lună? Sper să fi fost mult, Dougie, fiindcă 
Geordie Stephenson lucra pentru Malk Cuţitul. Şi când o să afle 
că i-ai scos un om din joc, o să te jupoaie de viu. 

Un zâmbet înflori în jurul gurii ştirbe a lui Doug. 

— Eşti aşa plin de rahat. 

— Crezi? La naiba, Dougie, am văzut câte ceva lăsat în urmă 
de băieţii lui Malkie după ce-au terminat cu vreun amărât. Braţe, 
picioare, puţe... N-ai nici o şansă. Logan îi făcu prietenos cu 
ochiul. Hai să-ţi zic cum facem: tu ne povesteşti de Simon şi 
Colin McLeod şi metodele lor de colectare a datoriilor, iar eu mă 
asigur că eşti închis undeva unde Malkie nu poate ajunge la tine. 

La partea asta, Doug începu realmente să râdă. 

Logan se încruntă. 

— Ce-i? 

— N-ai... Cuvântul fu întrerupt de un acces de tuse, un şuier 
uscat ce-l scutură pe bătrân. N-ai... Un alt acces de tuse, de data 
asta mai puternic, care-şi croia încet drum prin piept. N-ai nici... 
Din nou. Nici o pistă... 

De data aceasta, tot patul începu să se scuture când Doug se 
clătină înainte şi-napoi, cu o mână subţire şi tremurândă la gură. 
In cele din urmă, se trânti la loc pe perne, ştergându-şi palma de 
pijama. Lăsă o pată roşu-închis. 

— Nu-i aşa, domnule Porc? 

— Vrei să chem un doctor? îl întrebă Logan. 

Bătrânul râse cu amărăciune, iar râsul i se dizolvă în alt acces 
de tuse. 

— N-are rost, şuieră el, respirând întretăiat. Am văzut un 
mucos din ăla de dimineaţă. Ti-am zis, domnule Porc: io am 
cancer. Numai că nu mai e un an sau doi. Doctorul zice acum că 
mai e o lună. Işi lovi pieptul cu o mână pătată cu sânge. O 
tumoare mare. 

Fire de praf pluteau în tăcerea care urmă, sclipind auriu în 
lumina ameţitoare a soarelui. 

— Acum cară-te şi lasă-mă să mor în pace. 


Bernard Duncan Philips nu avea un salon privat. Trebuia să 
împartă unul dublu, de la terapie intensivă. Patul lui îngust era 
înconjurat de aparate, monitoare, ventilatoare; tot ce vrei era 
conectat la trupul zdrobit al Hoitarului. Logan şi Watson stăteau 
la intrare, sorbind din cafeaua călâie, cu aromă de plastic, pe 
care agentul le-o adusese în cele din urmă. 

Doug Disperatul arătase rău, dar Hoitarul arăta şi mai rău. 
Bandaje albe separate de vânătăi. li puseseră ambele braţe şi un 
picior în ghips de când îl văzuse Logan ultima dată. De parcă era 
într-un film din seria Carry On”. 

Masca de oxigen dispăruse, fiind înlocuită de un tub cu un 
dispozitiv pentru nas la mijloc, iar firul de plastic transparent îi 
trecea peste urechi şi fusese lipit de obraji ca să nu cadă. 

— Pot să vă ajut cu ceva? 

Era o femeie scundă, îmbrăcată în uniformă de asistentă: 
pantaloni largi albaştri, de culoarea cerului şi o bluză cu mânecă 
scurtă, cu un ceas prins cu susul în jos deasupra sânului stâng. 

— Cum îi e? 


35 O serie de comedioare britanice, realizate începând cu 1952, 
axate pe parodierea unor filme celebre. 

Sora medicală îl examină pe Logan cu un ochi experimentat. 

— Sunteţi rudă? 

— Nu. De la poliţie. 

— Nu zău. 

— Cum îi e? 

Luă fişa de la capătul patului, cercetând-o. 

— Păi, e mai bine decât credeam noi. Operația a decurs bine. 
De fapt şi-a venit în fire cam o oră de dimineaţă. li zâmbi. Asta a 
fost o mică surpriză. Eu pariasem că intră în comă. Şi totuşi, 
omul mai şi pierde. 

Fu ultima dată când Logan îl văzu pe Hoitar în viaţă. 


Doamna inspector Steel nu fu surprinsă să afle că nu reuşise 
să scoată nimic de la Doug Disperatul. In schimb, se lăsă pe 
spate în scaunul ei, cu picioarele pe birou şi suflă spre tavan 
inele de fum. 

— Dacă nu vă supăraţi că vă-ntreb, doamnă, spuse Logan, 
frământându-se pe scaunul din faţa ei, cum de n-aţi mers 
personal să-l interogaţi? 

Femeia îi zâmbi languros printr-un văl de fum. 

— Dougie şi cu mine ne ştim de mult. Când eram la început, în 
uniformă şi el în putere... Zâmbetul îi deveni sarcastic. Hai să 
zicem că am avut un mic scandal. 

— Ce ne facem cu el? 

Oftă, trimițând fumul de ţigară să plutească peste birou ca o 
ceaţă densă. 

— Ne ducem la procuror şi-i dăm dovezile criminalistice. El 
citeşte şi zice că-i destul să meargă la tribunal şi noi zicem ce 
bine. Şi după aia avocatul lui Dougie zice clientul meu o să se 
ducă peste o lună. Şi procurorul zice bine, în cazul ăsta o lăsăm 
baltă. La ce să mai irosim banii? Işi roase cu dinţii o unghie 
ciobită. O să moară înainte s-ajungă povestea la tribunal. li 
lăsăm pe Doug cel adormit să moară, mi-nchipui. Se opri, ca şi 
cum şi-ar fi dat brusc seama de ceva. Doctorul lui ţi-a confirmat, 
nu? Chiar e pe moarte, nu? Nu face mişto? 

— Am verificat. Chiar e pe moarte. 

Aprobă din cap, cu vârful ţigării aprinse mişcându-i-se în sus 
şi-n jos în semiîntuneric. 

— Bietul Doug. 

Dintr-un motiv oarecare, lui Logan i se părea greu să-i pară 
prea rău pentru individ, dar îşi ţinu gura închisă. 

In camera de interogatoriu, Logan dădu jos fotografia lui 

Geordie Stephenson. Atât pe cea de la poliţia din Lothian şi 
Borders, cât şi pe cea de la morgă. Acum că Doug Disperatul era 
pe moarte, nimeni nu avea să mai fie găsit vinovat de uciderea 
lui Geordie. Dar bărbatul n-avea soţie, n-avea copii, n-avea fraţi 
sau surori. Nimeni nu pretindea cadavrul. Nimeni n-avea să-i 
ducă dorul susţinătorului lui Malk Cuţitul. Nimeni în afară de Malk 
Cuţitul. Şi ce-avea de gând să-i facă lui Dougie? Oricum, bătrânul 
avea să fie mort peste o lună. Şi avea să fie o moarte dureroasă: 
aşa spusese doctorul. Tot ce putea face Malkie era să-i curme 
suferinţa, iar Doug ştia chestia asta. Poate de asta râsese când 
Logan îi vorbise de plată. În orice caz, nu conta. 

Indesă tot ce ţinea de moartea lui Geordie Stephenson în 
dosar, inclusiv raportul său despre întâmplările din ziua 
precedentă. Avea să fie ceva hârţogărie de rezolvat ca să 
clarifice lucrurile, dar, în afară de asta, cazul era la fel de mort ca 
Geordie. 

Acestea fiind puse la punct, în micuța cameră de anchetă a lui 
Logan mai rămase doar fata necunoscută. Faţa ei moartă îl 
privea cu ochi goi. 

Unul gata, încă unul de rezolvat. 

Logan se aşeză şi trecu încă o dată prin declaraţii: toţi cei care 
locuiau aproape de tomberoanele comune. Unul dintre ei o 
ucisese pe fată, o dezbrăcase, încercase s-o tranşeze, îi învelise 
trupul în bandă maronie de împachetat şi-o îndesase în 
tomberon. Şi dacă nu era de vină Norman Chalmers, atunci cine? 

Apusul picta cerul de deasupra Rosemountului în nuanţe 
portocalii şi violet şi în flăcări roşcate. De la nivelul străzii, 
înghesuit din toate părţile de şiruri lungi de blocuri cenușii cu trei 
etaje cu locuinţe de închiriat, cerul se vedea doar ca o panglică 
incandescentă. Ici şi colo, lumini stradale de un galben sulfuros 
clipeau în aerul îngheţat de decembrie, împrumutând clădirilor o 
paloare sumbră. Nici măcar nu era ora cinci. 

In ciuda aşteptărilor, agenta Watson reuşise să găsească 
pentru ei un loc de parcare în faţa clădirii în care locuia Norman 
Chalmers. Tomberonul comun se afla exact în faţa uşii. Era un 
recipient negru, mare, până la înălţimea pieptului, legat cu un 
lanţ de un stâlp. Probabil că acolo fusese aruncată fata. De acolo 
o luaseră gunoierii, ducându-i trupul la groapa de gunoi laolaltă 
cu celelalte deşeuri. 

Criminaliştii scotociseră tot tomberonul şi nu descoperiseră 
nimic, în afara faptului că o persoană din clădire era adepta 
pornografiei cu obiecte din piele drept fetişuri. 

— Câte clădiri facem? întrebă Watson, balansând pe volan un 
teanc de declaraţii. 

— Incepem treaba de la mijloc şi apoi continuăm. Câte trei 
clădiri de fiecare parte: adică şapte clădiri cu totul. Şase 
apartamente în fiecare... 

— Patruzeci şi două de apartamente? Doamne, o să ne ia o 
veşnicie! 

— Şi mai sunt şi cele de pe partea opusă a străzii. 

Watson privi în sus către clădirea de lângă ea, apoi din nou 
spre Logan. 

— Nu putem să punem nişte băieţi în uniforme să se ocupe de 
asta? 

Logan îi zâmbi. 

— Tu eşti una dintre uniforme, ţi-aduci aminte? 

— Da, dar eu am ceva de făcut: te duc pe tine cu maşina şi 
aşa mai departe. O să dureze enorm chestia asta! 

— Cu cât stăm mai mult aici, cu atât o să dureze mai mult. 

Începură cu blocul în care locuia Chalmers. 

La parter în stânga: o bătrânică ce îşi mişca tot timpul ochii, cu 
păr gălbui ca urina şi o respiraţie ce duhnea a vin de Xeres. 

Deschisese uşa doar când Logan îşi scosese legitimaţia şi o 
băgase prin deschizătura pentru corespondenţă, iar ea sunase la 
secţia de poliţie să se asigure că nu era unul dintre pedofilii aceia 
despre care auzise. Logan nu se mai obosi să-i atragă atenţia că 
avea cam nouăzeci de ani în plus, care o fereau de oamenii de 
genul acela. 

La parter în dreapta: patru studenţi, dintre care doi încă 
dormeau. Nimeni nu văzuse şi nu auzise nimic. Erau prea ocupați 
cu învățatul. 

— Pe naiba, le spuse Watson. 

— Fascisto, îi răspunse studentul. 

La etajul unu în stânga: o celibatară timidă, cu ochelari mari şi 
dinţi şi mai mari. Nu, nu văzuse pe nimeni şi nu auzise nimic, dar 
nu-i aşa că toate povestea era de-a dreptul îngrozitoare? 

Etajul unu în dreapta: nu răspunsese nimeni. 

Ultimul etaj stânga: mamă necăsătorită şi copil de trei ani. Un 
alt caz care nu vede, nu aude şi nu vorbeşte de rău. Logan îşi 
zise că puteai comite un regicid în baie la ea cât timp se spăla şi 
tot ar jura că n-a auzit nimic. 

Ultimul etaj în dreapta: Norman Chalmers. Povestea lui nu se 
schimbase. N-aveau nici un drept să-l hărţuiască în halul ăla. 
Avea să-şi sune avocatul. 

Şi iar înapoi pe stradă. 

— Ei bine, spuse Logan, îndesându-şi mâinile în buzunare ca 
să scape de frig. Am făcut şase, mai avem şaptezeci şi opt. 

Watson mormăi. 

— Lasă. Logan îi zâmbi. Dacă eşti foarte, foarte cuminte, îţi fac 
cinste cu o halbă când terminăm. 

Asta păru s-o-nveselească un pic şi Logan era pe punctul de a 
plusa cu o invitaţie la cină, când îşi văzu reflexia în geamul de la 
maşină. Era prea întuneric să poată desluşi prea multe detalii la 
clădirea din spatele lui, dar ferestrele străluceau ca ochii de 
pisică în oglinda întunecată a sticlei. Toate. 

Se întoarse şi privi înspre clădire. Fiecare fereastră era 
luminată. Chiar şi apartamentul de la etajul întâi pe dreapta, 
despre care se presupunea că era gol. O faţă apăru la fereastră, 
privind în jos la stradă. Preţ de o clipă, privirile li se-ntâlniră şi 
faţa dispăru, cu o expresie terifiantă. O faţă foarte cunoscută. 

— Măi, măi, măi... Logan o bătu uşurel pe umăr pe agenta 
Watson. Se pare că avem de-a face cu un rebel. 

Din nou înăuntru, Watson bubuia la uşa apartamentului cu 
probleme. 

— Hai, ştim că eşti acolo. Te-am văzut! 

Logan se rezemă de balustradă şi o privi cum bate la uşa 
vopsită în negru. Adusese cu el teancul de declaraţii şi le răsfoia, 
căutând-o pe cea care se potrivea cu adresa. Etajul unu în 
dreapta, numărul şaptesprezece... Un oarecare domn Cameron 
Anderson. Care venea din Edinburgh şi făcea roboţi industriali. 

Agenta Watson îşi strivi din nou degetul de butonul soneriei, 
continuând să lovească uşa cu cealaltă mână. 

— Dacă nu deschizi, să fiu a naibii de n-o dărâm! 

In ciuda zgomotului din hol, nici măcar o singură faţă nu 
trăgea cu ochiul din celelalte apartamente să vadă ce se- 
ntâmplă. Cam aşa stătea treaba cu sentimentul de solidaritate. 

Trecură încă două minute şi uşa continuă să rămână închisă. 
Logan începuse să aibă o presimţire rea. 

— Sparge-o. 

— Cum? Watson se întoarse şi-i şopti agitată. N-avem mandat! 
Nu putem să spargem uşa aşa, pur şi simplu. Eu nu făceam 
decât să joc puţin tare... 

— Sparge-o. Acum. 

Agenta Watson făcu un pas înapoi şi izbi cu piciorul în uşă, 
chiar sub broască. Cu o bufnitură, uşa zbură în lături şi, în holul 
apartamentului fotografiile se clătinară în ramele lor. Se grăbiră 
să intre, Watson în camera de zi, Logan în dormitor. Nimeni. 

La fel ca şi apartamentul de deasupra al lui Chalmers, 
bucătăria nu avea uşă, dar, oricum, era goală. Mai rămăsese 
doar baia şi aceasta era încuiată. 

Logan încercă uşa, izbind-o cu latul palmei. 

— Domnule Anderson? 

Dinăuntru se auzi un vaiet şi apa curgând. 

— La naiba. Incercă pentru ultima dată la uşă, înainte să-i 
ceară lui Watson să repete figura. 

Aproape că o scoase din ţâţâni. j 

Nori de aburi năvăliră în holul micuţ. Inăuntru, baia mică era 
căptuşită cu lemn, ca o saună, acoperită parţial cu o vopsea 
urâtă de culoarea fructului de avocado, încăperea era exact 
suficient de mare cât să încapă cada pe peretele îndepărtat, 
opus toaletei, cu un duş înălţat deasupra, cu perdeaua trasă. 

Logan trase perdeaua şi descoperi un bărbat complet 
îmbrăcat, în genunchi în apa care creştea, tăindu-şi încheieturile 
cu o lamă tocită de unică folosinţă. 

II duseră pe domnul Anderson direct la Urgenţe, fără să mai 
aştepte ambulanţa. Spitalul era la mai puţin de cinci minute 

distanţă. Îi înveliră încheieturile în straturi de prosoape pufoase, 
înainte să le bage în pungi de plastic luate din bucătărie, ca să 
nu sângereze peste tot prin maşină. 

Cameron Anderson nu făcuse o treabă prea bună când 
încercase să se sinucidă. Tăieturile nu erau suficient de adânci 
cât să deschidă complet venele, iar el trecuse peste, în loc să 
taie în lungul lor. Câteva copci şi o noapte sub observaţie era tot 
ce avea nevoie. Logan zâmbi când îi fură date veştile şi-i promise 
asistentei că domnul Anderson va beneficia de toată 
supravegherea necesară într-o celulă de la sediul poliţiei. Ea îl 
privi ca pe un gunoi care trebuia curăţat de pe pantoful ei. 

— Ce naiba ai? îl întrebă. Bietul om tocmai a încercat să se 
sinucidă. 

— E suspect într-o anchetă de crimă, doar atât reuşi Logan să-i 
spună înainte ca ea să se strâmbe recunoscându-l. 

— Te ştiu! Ai fost aici şi ieri! Eşti cel care l-a bătut măr pe 
bătrân! 

— N-am timp de asta. Unde e? 

Işi încrucişă braţele şi îl privi din nou cât putea de urât. 

— Dacă nu pleci, chem paza. 

— Bravo. Atunci o să vedem ce te faci cu o acuzaţie de 
obstrucţionare. Da? 

Logan trecu grăbit pe lângă ea, îndreptându-se către un şir de 
cabine cu perdelele date la o parte. O identifică pe aceea în care 
se afla Anderson după smiorcăiala cu accent de Edinburgh. 

Bărbatul stătea pe marginea patului de examinare, legănându- 
se înainte şi înapoi, plângând încet şi bolborosind ceva. Logan îşi 
croi drum printre perdele şi se aşeză pe un scaun negru de 
plastic în faţa patului. Watson îl urmă înăuntru, ocupând o poziţie 
în colţ, având pregătit carneţelul de notițe. 

— Bună ziua din nou, domnule Anderson, spuse Logan cu cea 
mai prietenoasă voce de care era în stare. Sau pot să-ţi spun 
Cameron? 

Bărbatul nu-şi ridică privirea. O pată mică roşie trecuse prin 
bandajul de la încheietura stângă. Nu putea să-şi ia ochii de la 
ea. 

— Cameron, mă tot gândeam la ceva, spuse Logan. Vezi tu, 
era un tip care-a venit din Edinburgh şi care a sfârşit în port. l-am 
pus poza în toate ziarele şi am lipit afişe prin toate magazinele, 
dar n-a venit nimeni cu nimic. Se pare că nu le-a plăcut cum i se 
retezaseră rotulele cu o macetă. 

La partea cu „retezaseră”, domnul Anderson tresări. „Macetă” 

provocă un geamăt neliniştit. 

— Ceea ce mă nedumereşte pe mine, Cameron, e că tu nu ne- 
ai sunat niciodată. Adică, trebuie să fi văzut poza. A fost la ştiri 
şi-aşa mai departe. Logan scoase din buzunar un dreptunghi de 
hârtie, desfăcându-l şi arătându-i o fotografie a lui Geordie 
Stephenson de pe vremea când era viu. O avea cu el cam de 
când făcuseră turul printre pariorii jepcari din Aberdeen. O ţinu în 
faţa omului care se smiorcăia. Il recunoşti, nu-i aşa? 

Ochii lui Anderson se aţintiră pe fotografie, apoi reveniră la 
pata de pe bandajul său. Acea privire fugară îl făcu pe Logan să- 
şi dea seama că avusese dreptate. Cameron Anderson şi Geordie 
Stephenson. Nu aveau acelaşi nume de familie, dar aveau 
aceleaşi trăsături masive, acelaşi păr umflat. Singura chestie 
care lipsea era mustaţa de star porno. 

Anderson zise ceva, dar fu prea încet şi înăbuşit ca să se poată 
auzi. 

Logan puse fotografia pe podea, aşezând-o astfel încât ochii 
morţi ai lui Geordie să-l privească pe bărbatul de pe pat. 

— De ce-ai încercat să te sinucizi, Cameron? 

— Am crezut că tu eşti el. Cuvintele fuseseră mai mult 
murmurate decât rostite, dar măcar de data aceasta se auziră. 

— Care el? 

Anderson se cutremură. 

— El. Bătrânul. 

— Descrie-l. 

— Bătrân. Cărunt. Mimă un gât tăiat. Tatuaje. Un ochi alb. Ca 
un ou fiert. 

Logan se lăsă pe spate. 

— De ce el, Cameron? Ce vrea de la tine? 

— Geordie era fratele meu. Bătrânul... el... îşi duse o mână la 
gură. Incepu să roadă metodic unghia de la fiecare deget până în 
carne. A venit la apartament. l-a zis lui Geordie că are un mesaj 
pentru el. De la domnul Melennan. 

— Domnul Melennan? Malk Cuţitul? Logan se aplecă înainte 
din scaunul său. Care era mesajul? 

— L-am lăsat să intre şi l-a lovit pe Geordie cu ceva. Şi-apoi a 
început să dea în el cât era căzut la pământ. 

O pereche de ochi tiviţi cu roşu se aţintiră asupra lui Logan. 
Lacrimile se rostogoliră pe obrajii bolnăvicioşi. 

— Am încercat să-l opresc, dar m-a lovit... 

Asta explica vânătaia pe care o observase în ziua în care-i 
lăsase în clădire. 

— Care era mesajul, Cameron? Mesajul misterios despre care 
Simon McLeod spunea că-l ştiu toţi din Aberdeen. Toţi în afară de 
poliţie. 

— M-a scuipat... îi scăpă un geamăt, urmat de o dâră argintie 
care i se scurse din nas. L-a târât pe Geordie afară din 
apartament. A zis că se-ntoarce după mine! Am crezut că tu eşti 
el! 

Logan îl examină pe bărbatul care stătea în faţa sa, 
legănându-se înainte şi înapoi pe marginea patului, cu ochii şi 
nasul curgându-i fără oprire. Minţea. Se uitase pe fereastra din 
faţă şi-i văzuse pe Logan şi pe agenta Watson în stradă. Ştia că 
nu e Doug Disperatul, venit să-l termine. 

— Care era mesajul? 

Cameron flutură o mână, pata roşie de pe bandaj lăţindu-i-se 
şi mai mult. 

— Nu ştiu. A zis că se-ntoarce! 

— Şi cum e cu fetiţa? 

Anderson reacţionă de parcă Logan l-ar fi pălmuit peste faţă. 
Dură cu totul zece secunde să-şi revină îndeajuns cât să spună: 

— Fetiţa? 

— Fetiţa, Cameron. Cea care a sfârşit moartă, într-un sac de 
gunoi de-al vecinului tău de deasupra. O mai ţii minte? Un băiat 
bun de la poliţie a venit să-ţi ia o declaraţie. 

Anderson îşi muşcă buza şi evită să se uite în ochii lui Logan. 

Nu mai reuşiră să scoată nimic de la el. In schimb, stătură cu 
toţii fără să mai spună ceva până când doi agenţi în uniformă 
veniră să-l ia de acolo. 


Polițistul care păzea camera lui Doug MacDuff ajunsese la 
jumătatea romanului când Logan şi agenta Watson se iviră la 
uşă. Avusese parte de o zi plictisitoare, cu excepţia faptului că 
flirtase cu două asistente medicale. Logan îl trimise iar după 
cafele. 

Camera lui Doug era cufundată în semiîntuneric, iar ecranul 
licăritor al televizorului îşi arunca strălucirea gri cu verde, făcând 
umbrele să se contorsioneze. Parcă erau iar la Turf'n Track. 
Numai că, de data asta, nimeni nu mai încerca să-l bată până-l 
lasă lat. Singurul sunet venea de la aerul condiţionat, maşinăria 
zumzăitoare şi de la bărbatul palid, care şuiera întins în patul de 
spital, privind la televizorul fără sonor. 

— Bună seara, Dougie, spuse Logan pe un ton vesel. Ţi-am 
adus struguri. Lăsă o pungă de hârtie să cadă pe pat, la 

picioarele bătrânului. 

Doug pufni şi continuă să se uite la televizor. 

— Tocmai am avut o discuţie foarte interesantă cu cineva, 
Dougie. Despre tine. Logan se aplecă înainte şi se servi cu un 
strugure din pungă. In lumina de la ecranul televizorului, arătau 
ca nişte mici hemoroizi cangrenaţi. Te-a dat în gât că eşti 
atacatorul şi răpitorul răposatului Geordie Stephenson. Te-a şi 
văzut făcând asta! Ce zici, Dougie? Mai întâi facem rost de 
dovezile criminalistice, iar acum şi de un martor. 

Nici o reacţie. 

Logan se servi cu încă un strugure. 

— Martorul zice că ai ucis-o şi pe fetiţa aia. Era o minciună, dar 
nu poţi şti niciodată. Cea pe care-am găsit-o în punga de gunoi. 

Asta îi distrase atenţia lui Doug de la televizor. Stătea, 
rezemat pe o jumătate de duzină de perne, uitându-se la Logan 
cu ochiul lui bun. Apoi din nou la televizor. 

— Ticălos mic. 

Liniştea se întinse în penumbră. Luminat de strălucirea 
fantomatică a televizorului, Doug Disperatul arăta ca un schelet, 
cu obrajii săi supţi şi cearcănele negre din jurul ochilor. Dantura 
încă îi plutea într-un pahar. 

— De ce-ai ucis-o, Dougie? 

— Ştii... spuse bătrânul. Vocea îi era joasă şi gravă, ca o 
şoaptă ce răzbătea prin sticlă spartă. Eram un afurisit de 
armăsar când eram tânăr. Da şi nu cu mult mai tânăr, să vezi. 
Femeile se călcau în picioare să aibă parte de puţină tăvăleală în 
stilul lui Doug. Femeile, să vezi. Femeile. Nu ca târfele astea. 

Logan îl privi pe Doug în timp ce tuşea: un hărâit, urmat de un 
glob de flegmă întunecată scuipat într-o ploscă. 

— Am auzit că Geordie stătea cu frate-su vitreg ăla poponar în 
Rosemount. Aşa că m-am dus p-acolo. Să le fac o vizită. Geordie 
a încercat să se dea mare de la-nceput, ştii? El e şmecher. lo-s o 
labă tristă. „Du-te acasă, tataie, altfel îţi rup mufarina...” 

Un zâmbet ştirb se transformă într-un hohot care deveni un alt 
acces de tuse. Doug se lăsase pe spate pe teancul de perne tari 
de spital, respirând greu. 

— Aşa că l-am bătut de l-a luat naiba. Chiar acolo în cameră. 
Apoi apare bastardu' de frate-su ăla delicat din dormitor, jelind, 
învelit tot în halatu' lui roz. Şi io n-aveam nici o părere. Ştii, mă 
gândesc că se duce să facă vreo baie cu spumă sau ceva d- 
astea. Doar că aud ceva, ca un copil care boceşte. Scutură din 
cap amintindu-şi. Ticălosu' stă acolo şi ţipă la mine: „Nu poţi să 

intri aici! Nu poţi face aşa ceva!”. De parcă pe mine mă- 
nteresează. Şi-acu' mai aud bocetu'. Aşa că mă duc să văd ce e, 
doar că băiatu' delicat nu se dă din drum. „N-ai nici un drept...” 
îşi lovi palma cu pumnul strâns. Bang. In dormitor e fetiţa asta. 
N-are nimica pe ea în afară de-o afurisită de pălărie cu Mickey 
Mouse. Ştii, d-aia cu urechi? Privi spre Logan, aşteptând 
confirmarea, dar Logan era prea şocat să răspundă. Aşa că mă 
uit la fătuca aia goală şi ticălosu' e-acolo, abia dacă e-mbrăcat. 
Făcu o grimasă. M-am întors în sufragerie şi l-am rupt şi pe el în 
bătaie. Ticălos bolnav. 

Logan îşi reveni în cele din urmă cât să zică: 

— Ce s-a-ntâmplat cu fata? A 

Doug Disperatul îşi privi palmele. li zăceau curbate în poală ca 
nişte gheare zbârcite. Artrita începuse deja să îi transforme 
încheieturile în bulgări umflaţi de durere. 

— A, da, fata... îşi drese vocea. Ea... a intrat chiar când i-o 
trăgeam bine de tot ticălosului la mufă. Era străină. Ştii tu, 
nemţoaică sau vreo afurisită de norvegiancă. Ceva de genu’ 
ăsta. Şi se uita la mine cu ochii ei căprui şi mari, plângea şi zicea 
chestii murdare. „Ţi-o sug. Fute-mă în cur...” lar şi iar. 

Bătrânul începu să gâfâie şi avu un acces de tuse care 
cutremură patul. Când încetă în cele din urmă, era alb ca laptele. 

— Se... se ţinea de piciorul meu, plângând, cu mucii peste tot, 
zicându-mi că vrea să o fut în cur. Am... am împins-o de lângă 
mine... Vocea îi era stinsă. A căzut pe şemineu. Bang. S-a lovit 
de cărămidă. 

Stătură din nou fără să scoată vreun sunet. Doug era pierdut 
în gânduri, Logan şi Watson încercau să înţeleagă ceea ce tocmai 
auziseră. Doug fu cel care vorbi primul. 

— Aşa că l-am ridicat pe Geordie, l-am dus într-un loc drăguţ şi 
liniştit şi l-am terminat. Ar fi trebuit să-l auziţi cum urlă când i-am 
zdrobit genunchii. Nenorocitu’. 

Logan îşi drese glasul. 

— Cum de l-ai lăsat pe frate-su să trăiască? 

Doug îl privi cu o tristeţe întipărită adânc în ridurile de pe faţă. 

— Aveam ceva de făcut. Un mesaj de livrat. Aveam de gând să 
mă-ntorc în ziua următoare. Să-i arăt ce păţeau ticăloşii bolnavi 
ca el. Ştii, cu un cuţit Stanley? Doar că atunci când m-am întors, 
porcii ăştia colcăiau peste tot. Şi în ziua următoare şi în aia de 
după... 

Logan aprobă din cap. Prima serie de poliţişti fusese echipa 
lui, care îl arestase pe Norman Chalmers. Ceilalţi o luaseră din 

uşă-n uşă, încercând să găsească martori. În tot acest timp, 
Doug Disperatul se ascunsese în umbră, privindu-i. 

— Am stat ca prostu' prin zăpadă şi ploaie, de-am făcut şi 
pneumonie pe lângă cancer. Doug rămase iar tăcut, cu o privire 
pierdută în ochiul său cel bun, iar cel lăptos sclipind în lumina 
televizorului. 

Logan se ridică în picioare. 

— Inainte să plecăm, ar mai fi un lucru care mă deranjează: 
care era mesajul? 

— Mesaju'? Un zâmbet se întinse pe faţa ştirbă a lui Doug 
Disperatul. Nu furi de la ăla care-ţi dă de lucru. 

Camera de interogatoriu era sufocantă, radiatorul din colţ 
scuipa căldură, iar fereastra opacă refuza categoric să lase 
înăuntru aer proaspăt. Un miros de picioare împuţite şi de 
subsuori ude umplea încăperea, în timp ce Cameron Anderson 
stătea de cealaltă parte a mesei şi minţea. 

Logan şi Insch stăteau vizavi de el, ascultând cu feţe 
inexpresive cum Cameron Anderson dădea încă o dată vina 
pentru tot pe Doug Disperatul MacDuff. Fata moartă n-avea nici o 
legătură cu el. 

— Deci, spuse Insch, cu braţele puternice încrucişate peste 
pieptul ca o bute. Şi zici că bătrânul a adus fata cu el. 

Cameron schiţă un zâmbet recunoscător. 

— Aşa e. 

— Doug Disperatul MacDuff, un om care a ucis zeci de oameni, 
un om care-şi câştigă traiul făcând rău oamenilor, a luat cu el o 
fetiţă de patru ani când a venit să-l ia pe fratele tău şi să-i 
hăcuiască rotulele. Da' ce, era ziua în care-şi lua cu el la lucru 
nepoţica? 

Cameron îşi linse buzele crăpate şi spuse: 

— Pot doar să vă spun ce s-a-ntâmplat, pentru a douăzecea 
oară. 

Se descurca neaşteptat de bine. Ca şi cum nu era primul 
interogatoriu la poliţie pentru el. Ca şi cum gândise totul 
dinainte. Numai că nu exista nici o înregistrare cum că mai 
fusese arestat vreodată. 

— Ce ciudat, spuse Insch, scoțând un pachet de bebeluşi de 
jeleu. Îi oferi unul lui Logan, luă unul el însuşi şi îndesă pachetul 
la loc în buzunar. Vezi tu, Doug zice că n-aveai nimic pe sub 
halat. Zice că i-o trăgeai. 

— Douglas MacDuff minte. 

— Păi, dacă el minte, cum a murit fata? 

— A-mpins-o şi a căzut şi s-a lovit de cămin. 

Era singura părticică din povestea lui Cameron care se 
potrivea cu ceea ce Doug Disperatul îi spusese lui Logan. 

— Şi cum a ajuns în punga de gunoi a vecinului vostru? 

— Bătrânul a-nvelit-o-n bandă de-mpachetat şi i-a ascuns 
corpul în pungă. 

— Zice că tu ai făcut chestia asta. 

— Minte. 

— Serios... 

Insch se lăsă pe spate şi-şi supse dinţii, lăsând tăcerea să se 
prelungească. Incercase deja de câteva ori, dar Cameron nu era 
atât de prost pe cât părea. Işi ţinea gura-nchisă. 

Insch se aplecă peste masă, privind în jos către Cameron 
Anderson. 

— Şi chiar te-aştepţi să credem că Doug Disperatul a scăpat 
de corpul fetei? Un tip care e chiar bucuros să-i hăcuiască lui 
frate-tu rotulele cu maceta nu e-n stare să dezmembreze corpul 
unei fetiţe? 

Cameron se cutremură, dar nu spuse nimic. 

— Vezi tu, ştim că ai încercat să tai cadavrul, dar n-ai putut, 
nu-i aşa? Ţi s-a făcut rău. Aşa că ai vomitat. Doar că ai dat un pic 
în tăietură. Insch zâmbi ca un rechin. Ştiai că putem obţine ADN 
din vomă, domnule Anderson? Deja am făcut analizele. Acum nu 
mai trebuie decât să-l potrivim cu al tău şi te-ai dus naibii. 

Brusc, expresia lui Cameron se schimbă. 

— Eu... eu... Ochii i se rotiră prin încăpere, căutând o ieşire, 
căutând o sursă de inspiraţie. Apoi calmul îi reveni. Eu... eu n-am 
fost cu totul sincer mai devreme, spuse, controlându-se din nou. 

— Ce descoperire. 

Cameron alese să ignore sarcasmul. 

— Incercam să protejez reputaţia fratelui meu. 

Insch zâmbi. 

— Reputația lui? Care, aia de ticălos mic şi violent? 

Cameron continuă nepăsător. 

— Geordie a apărut la mine la uşă acum câteva nopţi. Zicea că 
a venit în oraş cu afaceri şi-are nevoie de un loc unde să stea. 
Avea cu el o fetiţă, zicea că e fata iubitei lui. Avea grijă de copilă 
cât ea era în vacanţă la Ibiza. Nu ştiam că se petrece ceva, dar în 
seara în care Geordie a fost omorât, am ajuns acasă şi l-am găsit 
cu fata în pat, amândoi dezbrăcaţi. Ne-am certat, i-am spus să 
plece din casa mea. l-am zis că sun la poliţie. Cameron îşi privi 
mâinile, de parcă vedea povestea scrisă pe ele. Dar atunci a 
venit la uşă bătrânul. Zicea că are un mesaj pentru Geordie. L- 
am lăsat să intre şi m-am dus să văd dacă fata e bine. Că 
Geordie nu-i făcuse vreun rău... Apoi, o bubuitură puternică din 
sufragerie şi fug şi dau cu ochii de Geordie chircit pe podea. lar 
bătrânul îl loveşte şi-l pocneşte şi se poartă ca un animal! Apoi... 
apoi fetiţa vine din dormitor şi-l apucă pe bătrân. El... Vocea lui 

Cameron se sugrumă. El a-mpins-o la o parte şi ea a căzut pe 
cămin. M-am dus s-o ajut, s-o ridic, dar era deja moartă. Bătrânul 
s-a luat de mine. Tremura. Avea un cuţit. Voia s-o tranşez eu. 
Zicea că dacă n-o fac, mă tranşează el pe mine... N-am putut. 
Am încercat, dar n-am putut. 

Cameron îşi lăsă capul în jos înainte să le spună din nou cum îl 
bătuse Dougie. Íl obligase să înfăşoare trupul fetiţei în bandă şi s- 
o ascundă într-un sac de gunoi. Numai că nu era nici unul în 
apartament. Dar ziua următoare era zi de gunoi şi era o pungă 
aproape goală la etajul de deasupra, în faţa apartamentului lui 
Norman Chalmers. Anderson o luase, pusese cadavrul înăuntru şi 
o dusese la tomberonul comun din faţa clădirii. Era noapte, 
foarte târziu, întuneric şi nu era nimeni în zonă. Apoi bătrânul îi 
spusese că acum era complice şi că, dacă spunea cuiva ce se- 
ntâmplase, poliţia avea să-l bage la zdup. 

— Fascinant, spuse Insch în batjocură. 

— Apoi a ameninţat că mă ucide dacă mai spun cuiva ce s-a- 
ntâmplat. Şi asta a fost ultima dată când l-am văzut pe el, pe 
fratele meu şi pe fetiţă. 

Când Cameron termină, rămaseră tăcuţi, doar derularea 
delicată a benzii reportofonului tulburând liniştea. 

— Dacă eşti fratele lui Geordie, spuse Logan, cum de aveţi 
nume de familie diferite? 

Cameron se foi încurcat pe scaun. 

— Mame diferite. El era din prima căsătorie a tatălui meu. Au 
divorţat, aşa că Geordie a luat numele ei de fată, Stephenson. 
Tata s-a recăsătorit şi eu m-am născut după şase ani. 

Se aşternu tăcerea. Logan fu cel care o rupse. 

— Şi dacă ţi-aş spune că am găsit lichid seminal în gura fetei? 

Cameron păli. 

— Pe cât vrei să punem pariu că se potriveşte cu mostra de 
ADN pe care am luat-o de la tine? Cum dai vina pe Doug 
Disperatul pentru asta? 

Cameron părea la fel de uluit ca şi inspectorul Insch. Stătea de 
cealaltă parte a mesei, cu gura mişcându-i-se ca a unui peşte 
muribund. Tăcere. 

— Sergent, spuse Insch în cele din urmă, putem discuta ceva 
afară, te rog? 

Suspendară interogatoriul şi Logan i se alătură lui Insch pe 
coridor, lăsându-l pe Cameron sub ochii vigilenţi ai poliţistului 
tăcut. 

Faţa lui Insch era posomorâtă, doar colţurile gurii se ridicaseră 

într-un rânjet rău prevestitor. 

— De ce nu mi-a zis nimeni că am găsit spermă în gura fetei? 
întrebă el, cu o voce periculos de neutră. 

— Pentru că n-am găsit, îi zâmbi Logan. Dar el nu ştie. 

— Eşti un ticălos trişor, sergent McRae, spuse Insch, iar 
încruntarea se transformă într-un zâmbet patern plin de mândrie. 
Ai văzut ce faţă a făcut când i-ai zis? Arăta de parcă făcuse-n 
pantaloni. 

Logan se pregătea să dezvolte tema când o agentă cu o 
expresie îngrijorată alergă pe coridor şi le spuse despre Hoitar. 
Un doctor de la spital sunase la 999. Cineva îi curmase suferinţa 
lui Bernard Duncan Philips. 

Insch înjură şi-şi trecu o mână masivă peste faţă. 

— Ar trebui să fie în custodie protectivă! Şi el tot reuşeşte să 
fie bătut măr, spitalizat şi ucis. Inspectorul se lăsă în jos lângă 
perete. Lasă-ne cinci minute, îi spuse el poliţistei înainte să 
revină în camera de interogatoriu. 

Capul lui Cameron Anderson se ridică subit imediat ce intrară, 
iar ochii îi erau preocupaţi şi întunecaţi. Insch îl privi de sus ca şi 
cum ar fi fost un soi de pată de murdărie. 

— Acest interviu a luat oficial sfârşit până mâine-dimineaţă la 
nouă, spuse el. Agentul aici de faţă te va însoţi la celulele de 
detenţie. Insch se lăsă greu pe masă, cu pumnii graşi odihnindu- 
se pe încheieturile degetelor, cu faţa atât de aproape de cea a lui 
Cameron Anderson că putea simţi groaza din respiraţia 
bărbatului mai tânăr. Şi-ai face bine să te obişnuieşti cu dormitul 
în celulă, îi spuse el siluetei tremurânde, cu ochi mari. Fiindcă 
acolo ai să-ţi petreci următorii douăzeci de ani! 


Luară Range Roverul mizer al inspectorului Insch, cu ferestrele 
mânjite şi pătate acolo unde cockerul său spaniol îşi frecase 
nasul de geam. Insch îi conduse pe străzile cu urme de zăpadă 
din Rosemount. 

Privind mohorât pe fereastră, Logan se uita la casele de granit 
pe lângă care treceau, cu mintea pe jumătate la Hoitar, pe 
jumătate la conversaţia rigidă pe care o purtase cu agenta Jackie 
Watson când străbătuseră acelaşi drum. 

Când Insch trase maşina după colţ, îndreptându-se către 
spital, ceva îi veni în minte lui Logan. Se uita lung la toate casele 
de la stradă. Un ren de plastic luminat în întregime, cu tot cu 
nasul strălucitor, îi aduse aminte de ceva. Acolo-l văzuseră pe 
tatăl lui Peter Lumley. Încă rătăcind pe străzi, căutându-şi copilul 

dispărut. Chiar dacă ştia că fiul lui vitreg e mort... 

— Ai o faţă ca un cur de porc, îi spuse Insch, spunându-i să 
cotească pe Westburn. Ce s-a-ntâmplat? 

Logan ridică din umeri, continuând să vadă figura disperată, 
călcând prin zăpadă cu capul plecat, cu crăcii salopetei uzi din 
cauza zăpezii. 

— Nu sunt sigur... poate că nimic. 

In spital era prea cald, caloriferele încercând să alunge frigul 
iernii, astfel că locul era plin de un aer subtropical, antiseptic. 
Camera pe care Bernard Duncan Philips, cunoscut drept Hoitarul, 
o împărţise cu cineva nu se deosebea cu nimic de celelalte, doar 
că era mai aglomerată - personalul de la Biroul de Investigaţii, 
un fotograf, inspectorul Insch şi Logan, toţi îmbrăcaţi în salopete 
albe identice, de parcă erau vreo trupă de dans conceptual. 

Celălalt pat din cameră era gol; o asistentă înlăcrimată, 
trecută bine de patruzeci de ani, îi spuse lui Logan că bărbatul 
care stătuse în cameră cu Hoitarul murise în după-amiaza aceea 
de ciroză. 

Între bocetul rostit pe un ton înalt şi bliţul fotografului, Logan 
zări corpul zdrobit al Hoitarului. Era întins pe pat, cu un braţ în 
ghips atârnând deasupra linoleumului, cu picături de sânge 
scurgându-se încet pe vârfurile degetelor sale palide. Bandajele 
de pe capul său erau de un roşu-aprins în jurul ochilor şi al gurii, 
iar cele de pe piept atât de pline de sânge că erau aproape 
negre. 

— Ce naiba s-a-ntâmplat cu agentul care-l păzea? Insch era 
într-o dispoziţie războinică. 

Un agent de poliţie cu înfăţişare de oaie îşi ridică mâna şi-i 
spuse că fuseseră nişte probleme la Urgenţe. Doi beţivi şi o 
gorilă, schimbând lovituri. Fusese chemat de asistente să le ajute 
să-i despartă. 

Insch se strâmbă şi numără până la zece. 

— Bănuiesc că a fost declarat decesul? întrebă când ajunse la 
final. 

O polițistă îi spuse că nu fusese, căpătând o salvă de înjurături 
de la inspector. 

— E un spital! Locul ăsta colcăie de doctori nenorociţi! la du-te 
şi adu un leneş din ăla nenorocit încoace să declare oficial 
decesul! 

In timp ce aşteptau, Insch şi Logan examinară cadavrul, însă 
fără să-l atingă. 

— Înjunghiat, spuse Insch, privind cu atenţie la urmele mici, 

dreptunghiulare, de pe bandaje. Ţie ţi se pare că ăsta e cuţit? 

— Ceva cu vârf ascuţit. Se poate să fi fost o şurubelniţă? Un 
toc cui? O foarfecă? 

Insch se lăsă pe vine, căutând sub pat vreun cuţit aruncat. Tot 
ce găsi fu şi mai mult sânge. 

In timp ce inspectorul căuta arma crimei, Logan se mişca cu 
băgare de seamă în jurul cadavrului. Plăgile erau identice, nu 
mai lungi de cincisprezece milimetri, nici mai late de doi 
milimetri, toate pornind din partea stângă a trupului. Ucigaşul 
fusese cuprins de frenezie, de aceea rănile erau multiple, făcute 
cu furie. Inchise ochii şi-şi imagină scena: Hoitarul inconştient, 
ucigaşul stând în partea stângă a patului, cea mai depărtată de 
uşă. Injunghiindu-l rapid, iar şi iar. 

Logan deschise ochii şi păşi înapoi, simțind o uşoară greață. 
Era sânge peste tot. Nu doar pe corp şi pe pat, ci şi pe perete. Işi 
lăsă capul pe spate şi văzu pete mici şi roşii împrăştiate şi pe 
plăcile albe ale tavanului. Oricine o făcuse, trebuie că arăta ca 
ieşit dintr-un film de groază la sfârşit. Nu genul de om pe care 
să-l uiţi uşor. 

Nu era vorba de violenţă gratuită. Şi nici nu era violenţa 
vreunei bande. Era vorba de răzbunare. 

— Ce-nseamnă asta? De ce-am fost târâtă aici? 

Vocea era iritată, întocmai ca posesoarea, o doctoriţă bine 
făcută în halat alb, la care se adăuga stetoscopul din jurul 
gâtului. 

Logan îşi ridică mâinile a neputinţă şi se retrase de lângă pat. 

— Trebuie să pronunţaţi decesul înainte să putem muta 
cadavrul. 

Ea se uită urât. 

— Normal că e mort. Vezi chestia asta? Arătă către insigna cu 
numele ei. Scrie „doctor”. Asta-nseamnă că recunosc un cadavru 
când îl văd. 

Inspectorul Insch stătea de cealaltă parte a patului şi scoase 
legitimaţia. 

— Vezi asta? spuse el, vârându-i-o sub nas. Scrie „Inspector”. 
Asta-nseamnă că mă aştept să te porţi ca un adult şi să nu-ți 
verşi nervii, indiferent din ce cauză, pe ofiţerii mei. OK? 

ÎI privi încruntată, dar nu spuse nimic. Încet, faţa i se îmblânzi. 

— Îmi cer scuze, spuse ea în cele din urmă. A fost o zi lungă şi 
de rahat. 

Insch o aprobă din cap. 

— Dacă te consolează cu ceva, ştiu cum te simţi. Se dădu 

înapoi şi arătă spre corpul ca o perniţă de ace al Hoitarului. Te 
hazardezi să aproximezi o oră a decesului? 

— E uşor: undeva între nouă fără un sfert şi zece şi un sfert. 

Insch era impresionat. 

— Nu se-ntâmplă prea des să avem o aproximare a orei 
decesului de o jumătate de oră. 

Doctoriţa chiar îi zâmbi. 

— Atunci a fost ultimul schimb de tură. Paturile sunt verificate 
în mod regulat. Nu era mort la nouă fără un sfert. La zece şi-un 
sfert, era. 

Inspectorul Insch îi mulţumi, iar ea se pregătea să-i mai spună 
ceva, când pagerul de la şold emise o serie de piuituri. Il apucă, 
citi mesajul, înjură, îşi ceru scuze şi fugi din cameră. 

Logan privi în jos la rămăşiţele însângerate ale lui Bernard 
Duncan Philips şi încercă să-şi imagineze cine îl adusese în 
asemenea hal şi dintr-odată îl străfulgeră un gând. 

— Lumley, spuse. 

— Ce? Insch se uita la el de parcă-i mai crescuse un cap. 

— Tatăl vitreg al lui Peter Lumley. Vi-l amintiţi? Se învârte prin 
zona asta din oraş tot timpul. Ultima oară când l-am văzut venea 
dinspre spital. Il învinuia pe Hoitar de moartea fiului său. 

— Şi? 

Logan privi spre corpul îmbibat de sânge care zăcea în pat. 

— Se pare că şi-a luat revanşa. 

În Hazlehead era întunecat şi rece când sosi miezul nopţii. 
Stratul de zăpadă era mai gros decât fusese în mijlocul oraşului, 
iar copacii ieşeau în evidenţă ca petele de cerneală de la testul 
Rorschach. Luminile de pe stradă formau bălți gălbui, iar 
girofarul albastru intermitent al maşinii de patrulă făcea umbrele 
întunecate să danseze. Cea mai mare parte a blocului-turn era 
cufundată în întuneric, dar ici şi colo, din spatele vreunei 
draperii, se vedea câte un vecin care trăgea cu ochiul, încercând 
să afle ce voia poliţia. 

Poliţia îl voia pe Jim Lumley. 

Apartamentul familiei Lumley nu semăna deloc cu ceea ce 
văzuse Logan ultima dată când fusese acolo. Era o cocină. Cutii 
goale zăceau în maldăre pe covor, alături de doze goale de bere 
ieftină Special. Toate fotografiile fuseseră date jos din restul 
apartamentului şi puse la loc în sufragerie: o expoziţie cu viaţa 
lui Peter Lumley. 

Jim Lumley nu opusese nici un fel de rezistenţă când Insch 
sunase la sonerie şi năvălise înăuntru, trăgându-i după el pe 
Logan şi pe doi poliţişti în uniforme. Rămăsese pe loc în salopeta 
lui cea murdară, nebărbierit, cu părul ca al unui hârciog 
electrocutat. 

— Dacă o căutaţi pe Sheila, nu-i aici, le spuse el şi se prăbuşi 
pe canapea. A plecat de două zile. Stă la maică-sa... Scoase o 
cutie de Special şi-o desfăcu. 

— N-am venit s-o vedem pe Sheila, domnule Lumley, spuse 
Insch. Am venit pentru dumneavoastră. 

Bărbatul în zdrenţe clătină din cap şi mai luă o înghiţitură. 

— Hoitarul. Nu se mai obosise să şteargă berea care i se 
scurgea pe bărbia jegoasă. 

— Da, Hoitarul. Logan se făcu comod la capătul celălalt al 
canapelei. E mort. 

Jim Lumley clătină uşor din cap şi apoi privi fix doza sa de 
bere. 

— Vreţi să ne povestiţi ceva despre asta, domnule Lumley? 

Lumley îşi dădu capul pe spate şi goli cutia, cu berea 
scurgându-i-se pe ambele părţi ale gurii, în jos pe salopeta 
murdară. 

— Nu prea-i nimic de zis... spuse el, ridicând din umeri. Mă 
plimbam, căutându-l pe Peter şi el era acolo. Exact ca-n poza din 
ziar. Chiar acolo. Mai scoase o cutie de Special, dar Insch i-o luă 
înainte să o poată desface. 

Inspectorul le spuse celor doi agenţi în uniforme să caute 
arma crimei acolo. 

Lumley luă o pernă de pe canapea şi o strânse la piept ca pe o 
sticlă de apă fierbinte. 

— Aşa că l-am urmărit în pădure. 

— In pădure? Logan nu prea se aşteptase la aşa ceva, dar 
Insch îi aruncă o privire nemulțumită înainte să apuce să mai 
spună ceva. 

— Mergea pe-acolo de parcă nimic nu s-ar fi întâmplat. De 
parcă Peter nu ar fi fost mort! 

Faţa lui Lumley se înroşi, roşeaţa urcându-i dinspre gâtul 
murdar al salopetei. 

— L-am apucat de mână. Eu... Eu voiam doar să vorbesc cu el. 
Să-i spun ce cred despre el... îşi muşcă buza şi privi în jos la 
cusătura care ţinea perna la un loc. A început să zbiere şi l-am 
pocnit. Doar ca să tacă din gură. Să termine. Doar că n-am putut. 
Să mă opresc. Am continuat să dau şi iar să dau şi iar să dau... 

lisuse, se gândi Logan şi noi care credeam că a fost atacat de 
o mulţime. Şi era un singur om! 

— Şi apoi... Apoi a început iar să ningă. Era frig. Mi-am spălat 
mâinile şi faţa de sânge cu pumni întregi de zăpadă şi dup-aia m- 
am dus acasă. Se cutremură. l-am zis Sheilei ce se-ntâmplase, 
iar ea şi-a făcut bagajele şi-a plecat. 

O lacrimă i se scurse pe obraz, lăsând în urma ei o dâră de 
piele curată. Îşi trase nasul şi încercă să mai ia o gură din cutia 
goală de bere. 

— Sunt un monstru... exact ca el... Privi înăuntrul dozei goale 
şi văzu acolo doar întunericul. Deci e mort, aşa-i? Lumley zdrobi 
cutia cu pumnul. 

Insch şi Logan făcură aceeaşi grimasă încruntată. 

— Normal că-i mort, zise Insch. Cineva l-a făcut ciur. 

Un zâmbet amar contorsionă faţa cu urme de lacrimi a lui 
Lumley. 

— Al naibii mod de a scăpa de el. 


Afară, fulgii micuţi de un alb delicat cădeau uşor din cerul 
portocaliu întunecat. Norii cenuşii erau luminaţi de becurile de pe 
străzile oraşului. Logan şi Insch priviră cum Jim Lumley e băgat 

pe bancheta din spate a unei maşini de patrulă şi dus de acolo. 

— Bine, zise inspectorul şi aburi mari şi albi îi ieşeau pe gură 
în aerul rece. Omul greşit, motivul corect. Jumi-juma. Intinse 
către Logan capătul desfăcut al unei pungi cu jeleuri în formă de 
sticluţe de cola. Nu? Asta e. 

Insch se servi cu o mână plină, aruncându-le în gură una câte 
una, în timp ce se întorceau la Range Roverul lui stropit cu noroi. 

— Crezi că-l aranjează? întrebă Logan când Insch porni şi dădu 
drumul la radiatoare la putere maximă. 

— Păi, probabil că da. Păcat că nu l-a-njunghiat, totuşi. Ar fi 
fost frumos şi curat. 

— Inapoi la spital? întrebă Logan. 

— La spital? Insch se uită la ceasul de pe bord. E aproape unu 
noaptea! O să mă spânzure! 

Nevasta inspectorului nu era prea îngăduitoare atunci când 
venea vorba de ore târzii în noapte. 

— Am pus nişte agenţi să ia declaraţii. Ne uităm pe ele 
dimineaţă. Oricum, jumătate din locul ăla doarme. 

Insch îl lăsă la apartamentul lui, iar Logan privi cum maşina se 
îndepărtează în jos pe stradă şi dispare înainte ca el să fi intrat. 
Beculeţul roşu al robotului telefonic clipea. Preţ de o clipă, Logan 
se gândi că trebuie să fie agenta Jackie Watson, dar când apăsă 
pe butonul Play, vocea lui Miller ieşi din difuzor. Auzise că 
Hoitarul fusese înjunghiat şi voia o relatare exclusivă. 

Incruntându-se, Logan apăsă pe DELETE şi se băgă în pat. 


Ziua de miercuri începu aşa cum avea să continue. Proaspăt 
ieşit de la duş, Logan nu apucă să răspundă înainte să se 
declanşeze robotul. Un alt telefon de la Miller, care voia ca Logan 
să-i spună ce ştie. Logan nu se deranjă să ridice receptorul, ci-l 
lăsă pe reporter să sporovăiască pentru sine, în timp ce el merse 
la bucătărie să-şi facă nişte ceai şi pâine prăjită. 

La ieşirea din apartament, se opri exact cât să şteargă mesajul 
lui Miller fără să-l fi ascultat. Se îndoia că va fi ultimul telefon pe 
care-l primeşte de la reporter în ziua aceea. 

Şedinţa de dimineaţă era o chestie obligatorie, unde 
inspectorul Insch, căscând din plin, îi punea pe toţi la curent cu 
evenimentele nopţii trecute, atât cele de la spital, cât şi din 
camera de interogatoriu numărul trei. Tema zilei avea să fie 
mersul din uşă-n uşă. Din nou. 

Logan rămase în urmă la finele şedinţei, împărțind un zâmbet 
cu agenta Watson când aceasta ieşi să se apuce de interogat 

doctori, asistente şi pacienţi. Încă îi era dator cu o halbă. 

Insch se postase în locul său obişnuit, pe marginea biroului, 
scotocindu-şi buzunarele după ceva dulce. 

— Sunt sigur că aveam nişte dropsuri cu fructe... mormăi el, 
când Logan se apropie şi-l întrebă ce planuri avea în dimineaţa 
aceea. Negăsind nimic din categoria dulciuri, îl rugă pe Logan să- 
| interogheze pe Cameron Anderson în propria-i cameră de 
anchetă. 

— Ştii procedura, îi spuse. Incepi cu polițistul musculos, care 
stă-n colţ şi se uită urât. Cu asta-şi dă drumul în pantaloni. 

Până să se facă ora nouă, Cameron Anderson era deja de 
aproape o oră într-o cameră de anchetă încinsă ca un cuptor cu 
un poliţist cu o înfăţişare neprietenoasă şi, aşa cum intuise Insch, 
fierbea în suc propriu. 

— Domnule Anderson, spuse Insch fără nici o urmă de căldură 
în glas când se aşezară în cele din urmă pentru interogatoriu. Ce 
drăguţ din partea dumneavoastră să ne faceţi loc în programul 
dumneavoastră cel foarte, foarte plin! 

Cameron arăta îngrozit şi epuizat, de parcă plânsese toată 
noaptea. 

— Inţeleg, zise Insch, servindu-se cu şerbet de fructe, c-aţi 
scos o altă interpretare, de-a dreptul miraculoasă, pentru 
evenimentele serii? Poate că extratereştrii sunt de vină? 

Mâinile lui Cameron tremurau pe masă. Vocea îi era slabă şi 
înceată, tremurându-i asemenea mâinilor. 

— Geordie şi cu mine nu ne-am văzut niciodată până am 
împlinit eu zece ani. Mama lui a murit de cancer la sân, aşa că a 
venit să stea cu noi. Era mai mare ca mine. 

Vocea lui Cameron era atât de stinsă încât Logan fu nevoit să-i 
ceară să vorbească mai tare, pentru înregistrare. 

— Mi-a făcut unele lucruri. El... 

O singură lacrimă i se scurse pe obraz. Cameron îşi muşcă 
buza şi le spuse despre fratele lui. 

Geordie venise din Edinburgh cu trei săptămâni înainte. Se 
ocupa de nişte afaceri pentru şeful lui. Ceva care avea legătură 
cu avizul de urbanism. Cheltuia banii ca şi cum urmau să iasă din 
circulaţie. In mare pe jocuri de noroc. Numai că nu câştiga. Apoi, 
chestia cu urbanistul n-a ieşit. Oricum, cheltuise toţi banii de 
mită până atunci. Trecu la ameninţări. Apoi trebuise să plece 
rapid din oraş. 

— L-a împins pe cel care se ocupa de urbanism sub un 
autobuz, spuse Insch. E la Infirmeria Regală Aberdeen, cu 

fractură de craniu şi de pelvis. O să moară. 

Cameron nu-şi ridică privirea, continuându-şi povestea. 

— După o săptămână, Geordie s-a întors. Zicea că şeful lui 
vrea să ştie ce se-ntâmplase cu toţi banii. Nu-i avea şi nişte tipi 
trimişi de agenţii de pariuri veneau prin apartamentul meu. L-au 
luat pe Geordie. Când s-a-ntors a doua zi, făcea pipi cu sânge. 

Se cutremură, cu ochii sclipindu-i. 

— Dar Geordie avea un plan. Zicea că e cineva care caută 
ceva special. Ceva pe care putea el pune mâna. 

Logan se aplecă înainte în scaun. Asta zisese şi Miller. Că era 
cineva care căuta „vieţuitoare”. 

— lar nu l-am mai văzut vreo două zile. Avea cu el o valiză 
mare şi-n ea era fetiţa. Era sedată. A zis că ea era rezolvarea 
tuturor problemelor noastre. Avea de gând s-o vândă omului 
ăluia şi urma să primească destul cât să-i plătească pe agenţii de 
pariuri şi să-i dea înapoi şefului lui banii de mită. Nimeni n-avea 
să-i ducă ei dorul. 

— Cum o chema? întrebă Logan cu o voce rece, în căldura 
apăsătoare a încăperii. 

Cameron scutură din umeri, cu lacrimile începând să-i curgă, 
formând un şuvoi strălucitor la rădăcina nasului. 

— Nu... nu ştiu. Era străină. De undeva din Rusia, cred. Mama 
ei era o târfă din Edinburgh, adusă special. Doar că murise de 
supradoză. Aşa că puştoaica era, cum ar veni, singură pe lume... 
îşi trase nasul. Geordie o luase înainte să vină altcineva după ea. 

— Deci tu şi frate-tău aveaţi de gând să vindeţi o fată de patru 
ani unui ticălos bolnav? Amenințarea din vocea lui Insch nu era 
prea bine camuflată. Obrajii cei dolofani se coloraseră, iar ochii îi 
sclipeau ca diamantele negre. 

— Eu n-am avut nici un amestec. Ela fost de vină! Mereu era 
el... 

Insch se încruntă, dar nu mai spuse nimic. 

— Nu vorbea engleză, aşa că a-nvăţat-o el să zică nişte 
chestii. Ştiţi voi, îşi îngropă el capul în mâinile care-i tremurau, 
mizerii. Nu ştia ce-nseamnă. 

— Aşa că ai abuzat-o. Ai învăţat-o să zică „fute-mă-n cur” și- 
apoi ai pus-o s-o şi facă. 

— Nu! Nu! N-am putut... Un val de roşeaţă îi cuprinse faţa. 
Geordie a zis că trebuie să fie, ştiţi voi, încă virgină. 

Faţa lui Logan se strâmbă de scârbă. 

— Aşa că ai pus-o să ţi-o sugă? 

— A fost ideea lui Geordie! El m-a pus s-o fac! Lacrimile şiroiră 


318 


pe faţa lui Cameron. Doar o dată. Am făcut-o doar o dată. Când a 
venit moşul. Îl bătea pe Geordie şi eu am încercat să-l opresc. 
Apoi a intrat fata şi s-a apucat să zică lucrurile alea pe care le- 
nvăţase de la Geordie. Şi-l apucă pe bătrân şi el o-mpinge şi ea 
cade şi se loveşte la cap şi moare. Privi implorator în ochii reci ai 
lui Insch. Mi-a zis că-l omoară pe Geordie şi că după aia se- 
ntoarce după mine. 

Cameron îşi frecă ochii cu dosul mâinii, ştergându-şi lacrimile. 
Dar altele se iviră în locul lor. 

— Trebuia să scap de ea! Zăcea lângă şemineu şi era 
dezbrăcată şi moartă. Am încercat s-o fac bucăţi, dar n-am putut. 
Era... era... Se scutură şi se şterse din nou la ochi. Aşa că am 
înfăşurat-o în bandă. l-am... turnat înălbitor în gură... ştiţi... ca să 
fie iar curată... 

— După aia a trebuit să găseşti o pungă de gunoi în care s-o 
bagi. 

Cameron dădu din cap în semn de aprobare şi o picătură 
scânteietoare îi căzu din nas direct pe declaraţia încleştată în 
mâinile sale, de care uitase. 

— Şi după aia ai aruncat-o odată cu gunoiul. 

— Da... îmi pare rău, îmi pare aşa de rău... 


După declaraţie, după ce Cameron Anderson recunoscuse că a 
abuzat o fetiţă de patru ani, îl trimiseră înapoi în celulă şi 
aranjară să apară în faţa Curţii a doua zi. Nu fu nici o sărbătoare. 
După mărturisirea lui Cameron, nimeni nu mai avea chef de aşa 
ceva. 

Inapoi în camera de anchetă, Logan oftă şi desprinse de pe 
perete fotografia fetiţei, simțindu-se gol pe dinăuntru. A-I prinde 
pe cel care o abuzase şi scăpase de cadavrul ei reprezenta doar 
o treabă domestică, iar el rămăsese, prin asociere, cu o senzaţie 
de murdărie. Ruşinat să facă parte din regnul uman. 

Insch se instală pe marginea mesei şi-l ajută pe Logan să pună 
declaraţiile în ordine. 

— Mă-ntreb dacă o să aflăm vreodată cine era. 

Logan îşi frecă faţa cu mâinile, simțind cu degetele firele aspre 
de păr. 

— Mă-ndoiesc, spuse el. 

— In orice caz, zise Insch, aruncând declaraţiile în dosarul 
cazului şi căscând larg, mai avem destule chestii pe cap pentru 
care să ne facem griji. 

Hoitarul. 

De data aceasta se duseră la spital cu una dintre maşinile de 
serviciu, cu agenta Watson la volan. 

Infirmeria Regală Aberdeen era mult mai aglomerată decât 
fusese în seara de dinainte. Ajunseră chiar la timp să vadă cum 
se servea masa de prânz: ceva fiert cu cartofi fierţi şi cu varză 
fiartă. 

— Să-mi aduci aminte să mă-nscriu la privat, spuse Insch când 
trecură pe lângă o infirmieră care împingea un cărucior ce 
duhnea a varză. 

li adunară pe toţi agenţii de poliţie care luaseră declaraţii de la 
pacienţi şi de la personalul medical într-o cameră goală ca să afle 
ultimele noutăţi. Nu erau prea multe care să merite ascultate, 
dar le revizuiră oricum pe toate, mulţumindu-le agenţilor pentru 
efortul lor. Nimeni nu văzuse şi nu auzise nimic. Se uitaseră chiar 
şi pe casetele înregistrate de la pază: nici o faţă plină de sânge 
nu fugise în noapte. 

Inspectorul le livră ceva de genul unui discurs de stimulare şi-i 
trimise pe toţi înapoi la muncă. Mai rămăseseră doar Logan şi 
Watson. 

— Mai bine v-aţi duce să vă faceţi şi voi utili, le spuse Insch, 
începându-şi vânătoarea  bine-cunoscută prin buzunarele 
costumului. Am plecat să vorbesc cu doctorul cu care ne-am 
întâlnit aseară. 

Se îndepărtă căutând în continuare dulciurile cele greu de 
găsit. 

— Deci, zise Watson, încercând să pară activă. De unde vrei 
să-ncepem? 

Logan se gândi la picioarele ei, care ieşeau de sub tricoul lui în 
bucătărie. 

— Păi... zise, hotărând că nu era nici locul, nici momentul 
potrivit pentru aşa ceva. Ce-ar fi să ne ducem să ne uităm la 
casetele alea de la pază? Să vedem dacă e ceva care-a scăpat. 

— Tu eşti şeful, îi răspunse ea, aruncându-i un mic zâmbet 
viclean. 

Logan încerca să se concentreze asupra muncii în timp ce 
mergeau către spital, îndreptându-se spre postul agentului de 
pază. Numai că nu prea reuşea. 

— Ştii, îşi adună în cele din urmă curajul pentru a-i spune când 
ajunseră la lift, încă îţi sunt dator cu halba de aseară. 

Watson clătină aprobator din cap. 

— N-am uitat, domnule. 

— Bine. Apăsă butonul liftului, încercând să pară degajat, 

rezemându-se de balustrada dinăuntrul ascensorului. Ce zici de 
diseară? 

— Diseară? 

Logan simţi cum roşeaţa începe să i se urce în obraji. 

— Dacă eşti ocupată, e-n regulă. O lăsăm pe altă seară... 

Idiotule. 

Liftul se zgudui oprindu-se, iar agenta Watson îi zâmbi. 

— Diseară e bine. 

Logan era prea fericit ca să mai spună ceva până să ajungă la 
camera de pază. Aceasta era compactă: un birou negru lung, cu 
un perete de ecrane mici de televizor deasupra lui. Un ansamblu 
de camere video era în funcţiune, înregistrând tot ceea ce se 
petrecea. lar în mijlocul a toate acestea, stătea un tinerel cu păr 
blond decolorat şi cu pistrui, îmbrăcat în uniforma standard de 
agent de pază, maro cu ornamente galbene şi o şapcă ţuguiată. 
Arăta ca un răhăţel cu pălărie. 

Le spuse că nu erau camere de supraveghere amplasate în 
camera unde se petrecuse crima, dar că erau pe toate 
coridoarele principale, la Urgenţe şi la toate ieşirile. Aveau şi 
unele dintre saloane, dar erau „probleme” cu filmarea bolnavilor 
care primeau îngrijiri medicale. Dreptul la intimitate şi altele. 

Era un teanc de casete din seara precedentă. Echipa de 
cercetare le văzuse deja, dar dacă Logan voia să se mai uite o 
dată, era în regulă din partea lui. 

Chiar atunci mobilul lui Logan începu să sune, iar soneria 
părea asurzitoare în camera cea mică. 

— Ştiţi, spuse pe un ton serios gardianul, telefoanele mobile 
trebuie închise. 

Logan îşi ceru scuze, spunând că va dura doar o clipă. 

Era tot Miller. 

— Laz! Începusem să cred că te-ai dus la fundul pământului, 
omule. 

— Sunt cam ocupat acum, îi zise Logan, întorcându-şi capul 
spre tânărul cu uniforma lui maronie. 

— Depinde cum priveşti tu situaţia. Eşti cumva pe lângă un 
teveu? 

— Un ce? 5 

— Un televizor. Ala cu imagini care se mişcă... 

— Ştiu ce e un televizor. 

— Păi, bine, dacă eşti pe lângă vreunul, dă-i drumul. 
Grampian. 

— Prinzi vreun canal pe unul dintr-astea? îl întrebă Logan pe 

răhăţelul de la pază. 

Pistruiatul spuse că nu, dar că Logan putea încerca să 
găsească unul prin camerele de pe hol. 

Trei minute mai târziu, stăteau în faţa unui ecran licăritor, pe 
care se derula o telenovelă americană. In spatele lor, în pat, 
sforăia o femeie cu păr roşcat, cu proteza plutindu-i într-un 
pahar. 

— Vai, Adelaide, spuse un blond bronzat natural cu dinţi 
perfecţi şi abdomen ca scândura, vrei să spui că e-al meu 
copilul? 

Muzică dramatică, un prim-plan cu o brunetă cu sâni 
pneumatici; se trecu la reclame. Lifturi. Cartofi prăjiţi. Detergent. 
Şi apoi figura lui Gerald Cleaver umplu ecranul. Stătea într-un 
scaun cu un spătar înalt, îmbrăcat în cardigan, făcând pe 
înțeleptul. 

— Au încercat să mă facă să par un monstru! spuse el, iar 
camera trecu pe un instantaneu în care el plimba un labrador 
vesel. M-au acuzat de crime pe care nu le-am comis! Un alt salt 
al camerei, de data aceasta cu Cleaver aşezat pe un dig de 
piatră, cu un aer cinstit şi îndurerat. Citiţi despre anul meu de iad 
doar în numărul din această săptămână al News of the World. 

— O, Doamne, spuse Logan când logoul ziarului acoperi 
ecranul. Exact ce ne lipsea. 

Logan şi Watson mormăiră tot drumul înapoi până la biroul de 
pază. Criticară ziarul şi decizia acestuia de a-i da lui Gerald 
Cleaver bani pentru povestea sa. Tânărul pistruiat în uniforma lui 
maronie era pregătit să pornească la acţiune, trăgându-şi mai 
bine pe cap şapca ţuguiată. 

— Probleme? întrebă agenta Watson. 

— Cineva fură batoane de Mars de la magazinul de cadouri. 

II priviră cum dispare după colţ, cu picioarele şi coatele 
zburându-i în toate părţile în graba lui de a ajunge la locul 
delictului. Watson zâmbi sarcastic. 

— Cum trăieşte cealaltă jumătate... 

Un al doilea agent de pază - un om masiv, cam la cincizeci de 
ani, cu părul dat pe spate şi sprâncene de terier, stătea acum la 
pupitrul de comandă. Sorbea dintr-o sticlă de Lucozade, cu capul 
îngropat într-un exemplar al ziarului de dimineaţă. „SUSPECTUL 
ÎN CAZUL UCIDERII COPILAŞILOR INJUNGHIAT MORTAL!” stătea 
scris pe prima pagină. Când Logan îl atenţionă că erau acolo, se 
încruntă şi flutură cu mâna spre un teanc de casete video cu 
etichete. 

Aşezându-se la un pupitru unde puteau viziona casetele, 
Logan şi Watson începură să sorteze înregistrările. Echipa de 
căutare care fusese acolo înaintea lor le uşurase mult treaba, 
derulând casetele înainte până la partea unde fusese ucis 
Hoitarul. Încet, Logan şi Watson trecură prin toate, cu paznicul 
sorbind mai departe din Lucozade şi sugându-şi dinţii în fundal. 

Siluete se mişcau repede pe ecran, iar camera înregistrase 
imagini doar la fiecare trei sau patru secunde, astfel că totul 
semăna cu animația experimentală canadiană. Feţele erau destul 
de înceţoşate, dar era totuşi posibil să distingă persoanele, când 
acestea se apropiau de cameră. După o jumătate de oră, Logan 
recunoscuse câteva dintre sutele de feţe care se perindaseră 
prin diferitele zone din spital: pe doctorul care-l tratase pe Doug 
Disperatul, pe asistenta care-l credea un monstru fiindcă bătuse 
măr un bătrân, pe agentul de poliţie care ar fi trebuit să îl 
păzească pe ucigaşul pacient la geriatrie, pe doctorul care 
declarase decesul Hoitarului în noaptea trecută şi pe chirurgul 
care-şi petrecuse mai multe ore cosându-l la loc pe Logan şi pe 

asistenta Henderson, cu ochiul ei cel vânăt vizibil în înregistrarea 
în care se mişca de colo-colo, îmbrăcată în haine de stradă - 
tricou de rugby, adidaşi, blugi şi un săculeţ aruncat peste umăr. 

— La câte casete mai trebuie să ne uităm? întrebă Logan, în 
timp ce Watson căscă şi se-ntinse. 

— Imi cer scuze, domnule, spuse ea, revenindu-şi. Mai avem 
două casete de la ieşire şi-am terminat setul. 

Logan o introduse pe următoarea în aparat. O intrare laterală 
a spitalului. Feţe treceau prin faţa camerei vorbind şi râzând, sau 
oameni cu capetele plecate, păşind afară, în vântul muşcător. 
Nimic dubios. Ultima era din zona recepţiei principale de la 
Urgenţe. Caseta de aici era înregistrată la viteză normală, gata 
să surprindă izbucnirile comportamentale antisociale care urmau 
unei nopţi de beţie serioasă, devenite mult prea obişnuite. Logan 
recunoscu mai multe figuri aici: pe mulţi dintre ei îi arestase. 
Pentru că făceau pipi pe holuri, furturi mărunte, vandalism. Un 
tip fusese aranjat pentru că „se tratase” cu o sticlă de vin în 
grădinile Union Terrace”. Numai că, din nou, nu era nimic ieşit 
din comun aici. Asta dacă nu punem la socoteală agitația subită 
din momentul în care doi beţivani clătinându-se pe picioare 
săriră la un bodyguard cu braţul prins într-o praştie improvizată. 
Ţipete, scaune răsturnate şi mai mult sânge. Asistente care 
încercau să-i gonească. Şi apoi, în cele din urmă, un agent de 
poliţie intră în încăperea aglomerată şi puse capăt agitaţiei, cu 
trei doze de spray paralizant împrăştiate cu generozitate. După 
aceea urmă, în mare, un episod cu zvârcoliri pe jos, ţipete. Dar 
nici urmă de ucigaşul Hoitarului. 

Logan se lăsă la loc pe scaun şi îşi frecă ochii. Ora 
inscripționată pe casetă era zece şi douăzeci. Polițistul cu tubul 
de spray paralizant rămăsese ca să se asigure că toată lumea 
era în viaţă. La zece şi douăzeci şi cinci, polițistul erou acceptă o 
cană de ceai înainte să se-ntoarcă la postul lui din faţa uşii 
Hoitarului. Zece treizeci... Logan se plictisea. N-aveau să 
găsească nimic pe casete. 

Şi atunci reveni în cadru sora Henderson, cu ochiul vânăt mult 
mai vizibil. Logan se-ncruntă şi opri banda. 

— Ce-i? Watson se chiori la imagine. 

— Nu observi ceva neobişnuit? 

Agenta Watson admise că nu observa nimic, aşa că Logan 


35 Parc celebru din Aberdeen, dispus sub forma unui amfiteatru 
natural, folosit adesea pentru spectacole şi concerte. 

ciocăni ecranul chiar deasupra asistentei Henderson, care încă 
mai avea în spate sacul cu lucruri personale. 

— E-n uniformă. 

— Şi? 

— Pe caseta cealaltă avea hainele de stradă. 

Watson ridică din umeri. 

— S-a schimbat. 

— Incă mai are sacul. Dacă s-a schimbat, de ce nu şi-a lăsat 
sacul la dulap? 

— Poate n-au dulapuri? 

Logan îl întrebă pe paznicul cel bătrân dacă vestiarul 
asistentelor avea dulapuri. 

— Mda, zise el. Dar dacă ai impresia că-ţi arăt vreo casetă cu 
asistentele care se schimbă, mai bine te mai gândeşti o dată! 

— Asta e o anchetă de crimă! 

— Nu mă interesează. Nu vezi nici o casetă cu asistente 
dezbrăcate. 

Logan se zbârii. 

— Uite ce e, drăguță... 

— N-avem camere acolo. Rânji, dezvelind un set perfect de 
dinţi. Noi am încercat, da' şefii n-au vrut s-audă. N-aveau 
încredere că ne vedem de treabă. Ce păcat. Puteam face avere 
cu casetele alea... 

Centrul administrativ al spitalului era mai plăcut decât partea 
ocupată de pacienţi. Aici, mirosul antiseptic al linoleumului 
scârţâitor era înlocuit de covoare şi aer proaspăt. Logan găsi o 
tânără amabilă cu păr blond decolorat şi un accent irlandez, pe 
care-o convinse să-l lase să se uite pe dosarele medicale din 
seara precedentă. 

— Poftim, îi spuse ea, indicând un ecran plin de numere şi 
date pe calculatorul ei. Asistenta Michelle Henderson. A lucrat în 
tură dublă aseară. A terminat cam pe la nouă şi jumătate. 

— Nouă şi jumătate? Mersi, mersi mult. M-ai ajutat foarte mult. 

li zâmbi şi ea, bucuroasă că l-a putut ajuta. Dacă mai putea 
face şi altceva pentru el, putea s-o sune. Oricând. Ba chiar îi 
dădu şi o carte de vizită. Norocul lui Logan fu că nu văzuse 
privirea agentei Watson când o acceptase. 

— Ei? întrebă ea, când coborau cu liftul spre parter. 

— Henderson termină la nouă treizeci. La nouă cincizeci e pe 
bandă, schimbată şi gata să plece acasă. La zece şi jumătate e 
iar în uniformă, părăsind clădirea. 

Watson deschise gura, dar Logan continuă, pe un ton 

triumfător. 

— Noi căutam pe cineva plin de sânge. Doamna Henderson 
doar s-a schimbat şi-a ieşit de-acolo ca şi cum nu s-ar fi-ntâmplat 
nimic. 

Luară doi poliţişti din echipa de căutare şi telefonară la bază. 
Inspectorul Insch nu era în cea mai bună dispoziţie când i se făcu 
legătura: vocea îi suna de parcă îi făcuse cineva masaj cu ţepuşe 
încinse. 

— Unde naiba aţi umblat? întrebă el, înainte ca Logan să 
apuce să rostească vreun cuvânt. /ncerc să te sun de-o oră- 
ncoace! 

— Tot la spital, domnule. Toate telefoanele mobile trebuie 
închise. 

Numai că el şi-l închisese mai mult ca să nu-l mai sune Colin 
Miller. 

— Lasă asta! A mai dispărut un puşti! 

Logan simţi cum inima îi stă în loc. 

— Oh, nu... 

— Ba da. Vreau să vă mişcați fundurile-ncoace, la Duthie Park, 
la Grădinile de larnă. Chem toate echipele de căutare. Afurisita 
asta de vreme se-nrăutățeşte, iar zăpada va face să dispară 
orice urmă. Acum asta e prioritatea noastră numărul unu! 

— Domnule, tocmai sunt pe cale s-o arestez pe asistenta 
Michelle Henderson... 

— Pe cine? 

— Pe mama Lornei Henderson. Copila pe care-am găsit-o în 
adăpostul Hoitarului. A fost la spital aseară, îl acuză pe Hoitar de 
moartea fiicei ei şi de destrămarea căsniciei sale. Motiv şi ocazie. 
Procurorul e de acord: arest preventiv şi mandat de căutare. 

La capătul celălalt al firului urmă un moment de tăcere, apoi o 
discuţie înăbușită, câtă vreme Insch freca la cap pe altcineva. 
Apoi inspectorul reveni. 

— Bine, spuse el, iar vocea îi suna de parcă tocmai se 
pregătea să ia pe cineva la bătaie. Să/taţi-o, băgați-o într-o celulă 
şi mişcați-vă fundurile-ncoace. Hoitarul nu mai adună mortăciuni. 
Copilul acesta se poate să mai fie-n viață. 

Stăteau în zăpadă, pe treapta de sus, cât Logan sună din nou 
la sonerie. Greensleeves porni pentru a patra oară. 

Watson îl întrebă pe Logan dacă vrea să dărâme uşa, iar 
respiraţia risipea aburi în aerul rece şi avea nasul şi obrajii roşii 
ca focul. In spatele lor, cei doi poliţişti pe care-i luaseră din 
echipa de căutare de la spital îşi exprimară acordul. Orice, numai 

să plece din frigul acela cumplit. 

Tocmai se pregătea să îi facă semn din cap că e de acord, 
când uşa se deschise puţin şi se ivi figura asistentei Michelle 
Henderson. Părul ei arăta de parcă-şi făcuse culcuş în el un 
cimpanzeu. 

— Pot să vă ajut cu ceva? întrebă ea, cu lanţul încă pus la uşă. 
Respirația îi duhnea a gin. 

— Deschideţi, doamnă Henderson. Logan îi arătă mandatul. Vă 
amintiţi de noi. Trebuie să discutăm cu dumneavoastră despre ce 
s-a-ntâmplat aseară. 

Femeia îşi muşcă buza şi-i privi pe toţi patru, care semănau cu 
nişte ciori ce se hrănesc cu hoituri, în ninsoare. 

— Nu, le spuse. Nu pot. Trebuie să mă pregătesc pentru 
serviciu. 

Incercă să închidă uşa, dar agenta Watson îşi strecurase deja 
gheata în crăpătura mică. 

— Deschideţi sau o sparg. 

Doamna Henderson o privi alarmată. 

— Nu poţi face aşa ceva, îi spuse, strângându-şi mai aproape 
gulerul halatului. 

Logan clătină din cap şi scoase dintr-un buzunar interior o 
foaie subţire de hârtie. 

— Ba putem. Dar nu trebuie neapărat. Deschideţi. 

li lăsă înăuntru. 

Era ca şi cum ar fi păşit într-un cuptor. Micuţul apartament al 
lui Michelle Henderson era mult mai curat decât fusese la ultima 
lor vizită. Totul era şters de praf, covorul aspirat, iar numerele 
din Cosmopolitan de pe măsuţa de cafea fuseseră aranjate într- 
un teanc ordonat. Ea se cufundă într-unul dintre fotoliile maronii 
pline de gâlme, ridicându-şi genunchii la bărbie, ca un copil mic, 
astfel că halatul i se deschise, iar când Logan se aşeză pe 
canapea avu grijă să nu facă uz de priveliştea pe care o avea. 

— Ştii de ce-am venit, Michelle, nu-i aşa? spuse el. 

Nu voia să-l privească în ochi. 

Logan lăsă tăcerea să se prelungească. 

— Eu... eu trebuie să mă pregătesc de serviciu, dar nu făcu 
nici un gest cum că ar fi vrut să se ridice, ci doar îşi îmbrăţişă 
mai strâns genunchii. 

Ce-aţi făcut cu arma, doamnă Henderson? 

— Dacă întârzii, Margaret nu poate pleca. Are un copil mic de 
luat de la creşă. Nu pot să-ntărzii... 

Logan făcu un semn din cap şi cei doi poliţişti ieşiră din 

sufragerie ca să arunce o privire prin casă. 

— V-aţi mânjit hainele peste tot cu sânge, nu-i aşa? 

Tresări, dar nu spuse nimic. 

— Aţi plănuit-o? întrebă Logan. Aţi vrut să plătească pentru ce 
i-a făcut fiicei dumneavoastră? 

Şi mai multă linişte. 

— Avem înregistrarea pe casetă, doamnă Henderson. 

Se uita concentrată la o pată de pe covor care scăpase cumva 
aspiratorului. 

— Domnule? 

Logan îşi ridică privirea către unul dintre agenţi, care stătea în 
hol, cu un morman de haine albite. Era o pereche de blugi, un 
tricou, unul de rugby, două şosete şi o pereche de adidaşi, 
decolorate toate până aproape de alb. 

— Am găsit astea atârnând lângă un radiator în bucătărie. 
Sunt toate umede. 

— Doamnă Henderson? 

Nici un răspuns. 

Logan oftă. 

— Michelle Henderson, te arestez pentru uciderea numitului 
Bernard Duncan Philips. 


Duthie Park era un spaţiu verde bine îngrijit pe malurile râului 
Dee, cu iaz de rațe, balustradă şi un fals Ac al Cleopatrei. Era un 
loc preferat de familii pentru spaţiile sale deschise şi rândurile de 
copaci bătrâni, care ofereau suficiente locuri de joacă pentru 
copii. Chiar şi sub zăpada de treizeci de centimetri, semnele de 
viaţă  persistau. Oameni de zăpadă în diferite etape de 
construcţie punctau câmpia albă: paznici tăcuţi, stăpâni a tot 
ceea ce supravegheau. 

Jamie McCreath - care urma să împlinească patru ani în două 
săptămâni, în ziua de dinaintea Ajunului Crăciunului - dispăruse. 
Fusese la plimbare în parc cu mama lui, o femeie agitată, cam de 
douăzeci şi cinci de ani, cu păr lung roşcat, de culoarea frunzelor 
de toamnă, care-i ieşea de sub o căciuliţă croşetată, cu un 
ciucure auriu ridicol în vârf. Plângea pe o bancă din Grădinile de 
larnă, în timp ce o femeie care părea foarte îngrijorată, cu un 
copil mic în cărucior, făcea tot ce putea ca s-o liniştească. 

Grădinile de larnă - o amplă structură victoriană din oţel 
vopsit în alb, susţinând tone de sticlă, protejând cactuşii şi 
palmierii de zăpada şi de gerul de afară - erau pline de agenţi în 
uniforme. 

Logan îl găsi pe inspectorul Insch aşezat pe o punte arcuită de 
lemn, care traversa un bazin albastru, plin de peşti aurii şi 
arămii. 

— Domnule? 

Inspectorul aruncă o privire peste umăr, cu o urmă de 
încruntare umbrindu-i trăsăturile rotunde, dându-i un aer tâmp. 

— Da’ nu te-ai grăbit deloc. 

Logan încercă să nu dea curs provocării. 

— Doamna Henderson nu vorbeşte. Dar am găsit toate hainele 
pe care le purta puse la uscat pe radiator. Fiecare dintre ele 
albită până la Dumnezeu. 

— Biroul de Investigaţii? întrebă Insch. 

— l-am pus să verifice maşina de spălat şi bucătăria. Probabil 
că hainele alea erau pline până la refuz de sânge. Vom vedea. 

Inspectorul clătină din cap, pierdut în gândurile sale. 

— Măcar e ceva, spuse el în cele din urmă. Am primit un 
telefon de la comandant. Acesta e ultimul copil care dispare. 
Patru dintre cei mai buni de la Lothian şi Borders sunt pe drum 
chiar în clipa asta. 

Logan mormăi. Exact asta le mai lipsea. 

— Ce s-a întâmplat? 

Inspectorul ridică din umeri. 

— Prea multă publicitate, prea puţine progrese. 

— Nu, aici... Logan indică jungla cea verde care se întindea 
sub sticlă în jurul lor. Ce s-a-ntâmplat cu puştiul? 

— A, da. Se îndreptă şi arătă către intrarea ascunsă după o 
porţiune de junglă tropicală. Mama şi copilul intră în Grădinile de 
larnă la unsprezece cincizeci şi cinci. Lui Jamie McCreath îi plac 
peştişorii, dar păsările îl sperie. Da, la fel şi afurisitul ăla de 
cactus vorbitor de acolo. Aşa că vin aici, iar el se aşază pe 
marginea podului şi se uită la peştişori cum înoată. Doamna 
McCreath vede o prietenă şi o salută. Se plimbă o vreme, cam 
cincisprezece minute, crede ea, după care îşi dă seama că Jamie 
nu e nicăieri. Incepe să-l caute. 

intinse o mână mare arătând spre potecile care traversau şi 
mărgineau iazul. 

— Nici un semn. A văzut ziarele şi ce s-a dat la televizor, aşa 
că a intrat în panică. Ţipă de-ţi sparge urechile. Prietena ei sună 
la 999 de pe mobil şi iată-ne aici. Işi lăsă mâna să cadă într-o 
parte. 

— Avem patru echipe de căutare pe-aici, care scotocesc sub 
fiecare tufiş, pod, în fiecare debara. Unde vrei tu. Alte două 

echipe sunt acolo, în... Insch arătă cu capul spre sticla aburită, 
indicând parcul de afară. O să trimitem mai multe echipe în parc 
imediat ce ajung. 

Logan încuviinţă din cap. 

— Ce crezi? 

Insch se aplecă încet înainte, cu coatele pe marginile podului 
de lemn, cu faţa posomorâtă, privind la peştii care înotau 
languros dedesubt. 

— Mi-ar plăcea să cred că a plecat de nebun, de plictisit ce 
era. Că e afară şi face un om de zăpadă. Cred că l-a prins. Oftă. 
Şi cred că o să-l omoare. 

Insch ordonă să fie adusă în Duthie Park camera mobilă de 
anchetă. Era puţin mai mult decât o caravană glorioasă, o cutie 
albă dreptunghiulară, murdară, pe exteriorul căreia era scris 
„POLIŢIA GRAMPIAN” şi cu o cameră de interogatoriu mică în 
interior. Restul spaţiului era ocupat de două birouri, un cuptor cu 
microunde şi un ceainic. Acesta din urmă era în funcţiune în 
permanenţă, umplând camera claustrofobică de nori denşi de 
abur alb. 

Echipele de căutare nu prea aveau succes, zăpada înghiţea 
înfometată dovezile care existau, iar vântul mătura parcul, 
umplând fiecare scobitură, uniformizând totul. 

Logan stătea la biroul cel mai apropiat de uşă, primind câte un 
val de aer rece în rinichi de fiecare dată când chestia se 
deschidea şi un alt trup îngheţat se împleticea înăuntru, tropăind 
ca să-şi curețe picioarele de zăpadă pe covor şi privind cu poftă 
spre ceainic. Tasta în continuare la un laptop, o listă a maniacilor 
sexual din oraş derulându-i-se în faţa ochilor. Dacă aveau noroc, 
găseau pe cineva care să locuiască suficient de aproape de parc 
cât să facă din acesta un teren activ pentru vânătoare. Era un 
mare „dacă”: celelalte două cadavre fuseseră găsite la marginea 
oraşului. Unul pe malurile Donului, celălalt în Seaton Park. 
Ambele la o aruncătură de băț de râul care tăia treimea nordică 
a oraşului. 

— Poate e vorba de alt om? spuse el cu voce tare, făcându-l 
pe Insch să-şi ridice privirea din teancul lui de rapoarte. 

— Nici să nu te gândeşti! E de-ajuns un nenorocit de psihopat 
care fură copii! 

Logan tremură când uşa se dădu în lături şi o polițistă cu nasul 
roşu intră clătinându-se. Pe când se ruga pentru o ceaşcă de 
Bovril, Logan reveni la lista lui de perverşi, violatori şi pedofili. 
Erau doi înregistraţi în Ferryhill, zona care se învecina direct cu 
Duthie Park, dar ambii fuseseră arestaţi pentru violarea unor 
femei în vârstă de douăzeci şi cinci de ani. Nu era prea probabil 
să răpească, să ucidă şi să abuzeze băieţi de patru ani, dar 
Logan trimise două maşini de patrulă pentru orice eventualitate. 
Doar ca să fie sigur. 

Din ce în ce mai multe rapoarte negative veneau din partea 


331 


echipelor de căutare. Insch abandonase orice speranţă de a-l 
găsi pe Jamie McCreath în Grădinile de larnă şi chiar trimisese o 
echipă să cerceteze în amănunt şi parcul. 

Ochii lui Logan întâlniră un nume cunoscut şi se opriră. 
Douglas MacDuff: Doug Disperatul. Nu era un maniac sexual 
înregistrat, dar fusese pe lista suspecţilor pentru o serie de 
violuri cu douăzeci de ani în urmă. Celelalte nume erau 
recognoscibile doar, pentru că Logan făcuse acelaşi exerciţiu 
săptămâna trecută, căutând suspecți care-ar fi putut să-i 
răpească pe David Reid sau pe Peter Lumley. 

O durere de cap începuse să-l supere. Cu asta se alegea 
pentru că stătea mereu în curent, cocoşat peste afurisitul lui de 
laptop. Fără să ajungă la vreun rezultat. Era greu de crezut că 
era abia miercuri. Revenise la serviciu deja de unsprezece zile. 
Unsprezece zile fără vreo pauză. Se alesese praful de directiva 
privind orele de muncă. Incruntându-se, îşi frecă rădăcina 
nasului, încercând să oprească durerea din ce în ce mai 
puternică. 

Când deschise din nou ochii, privea la alt nume cunoscut: 
Martin Strichen, Howesbank Avenue, numărul 25. Omul care 
putea secera nenorociţi de avocaţi alunecoşi dintr-o singură 
lovitură. lar Sandy Alunecosul avusese tupeu să afirme că era 
vina poliţiei că fusese eliberat Cleaver... Un mic zâmbet se ivi pe 
faţa lui Logan când îşi imagină momentul impactului. Bang. Fix în 
nas. 

Insch îşi ridică privirea de pe raportul poliţistei care tremura. 

— Ce naiba-i aşa amuzant? îl întrebă el pe Logan, cu o 
expresie care spunea clar că nu era nimic de râs. 

— Îmi cer scuze, domnule. Îmi aminteam doar de faza cu nasul 
rupt a lui Sandy Alunecosul. 

Privirea enervată dispăru de pe faţa lui Insch. Poate că era 
totuşi ceva pentru care merita să zâmbească. 

— Bang! spuse el, lovind cu pumnul dolofan în cealaltă palmă. 
Acum o am pe casetă. O să pun pe cineva să mi-o înregistreze pe 
un disc, s-o folosesc pe post de screensaver pentru calculator. 
Bang... 

Logan rânji, revenind la laptopul său. Mai erau destule nume 
pe listă pe care să le cerceteze. Zece minute mai târziu, stătea în 
faţa unei hărţi mari şi laminate a Aberdeenului, pusă pe peretele 
opus al camerei mobile de anchetă. O marcaseră cu pix roşu şi 
albastru exact ca pe harta de la cartierul general al poliţiei: cu 
roşu locurile de unde fuseseră răpiți copiii, cu albastru pe cele în 

care fuseseră găsiţi. Numai că acum era încercuit şi Duthie Park. 

— Ei? întrebă Insch în cele din urmă, după ce Logan stătuse 
acolo fără să se mişte timp de cinci minute. 

— Hmmm? A, mă gândeam la legătura cu parcurile. L-am găsit 
pe Peter Lumley în Seaton Park, Jamie McCreath a fost răpit din 
Duthie Park... Logan luă un marker albastru şi se bătu cu el peste 
dinţi. 

— Şi... Tonul vocii lui Insch era nerăbdător. 

— David Reid nu se-ncadrează. 

Cu un mormăit ameninţător, Insch îl întrebă pe Logan despre 
ce naiba vorbeşte. 

— Păi, împunse Logan harta cu pixul, David Reid a fost luat din 
zona de agrement de la plajă şi aruncat în râu, la Podul Donului. 
Nici un parc. 

— Am mai vorbit despre asta! se burzului Insch. 

— Da, dar atunci aveam doar două dispariţii. Poate nu erau 
destule cât să vedem un tipar. 

Uşa se deschise în lături, făcând loc unui vânt urlător şi 
agentei Watson. Se chinui să o închidă şi-şi scutură picioarele, 
producând o furtună miniaturală de zăpadă pe linoleum. 

— Doamne, ce frig e! spuse ea, cu nasul ca o cireaşă, obrajii 
ca merele şi cu buzele ca două fâşii subţiri de ficat vineţiu. 

Insch îşi luă privirea de la Logan pentru a se uita la Watson şi 
din nou la sergent. Ignorând privirea inspectorului, agenta 
cuprinse cu mâinile înmănuşate ceainicul, furând de la acesta cât 
de multă căldură putu. 

— Trebuie să fie ceva, spuse Logan, privind cu atenţie harta, 
lovindu-şi din nou dinţii de sus cu markerul albastru, ceva ce nu 
vedem noi. Un motiv pentru care copilul acesta e diferit. Se opri. 
Sau poate nu e deloc diferit... toate locurile astea au ceva în 
comun... 

Speranţa licări în ochii lui Insch. 

— Ce? 

Logan strânse din umeri. 

— N-am idee. Ştiu că e ceva, dar nu-mi dau seama. 

Inspectorul Insch îşi pierdu în cele din urmă răbdarea. Izbi cu 
pumnul în masă, făcând să danseze teancurile de hârtie şi vru să 
ştie ce mama naibii credea Logan că face? Un copil lipsea şi el nu 
putea decât să se joace jocuri tâmpite? Faţa îi sclipea roşie ca 
sfecla, cu stropi de salivă sărind în luminile fluorescente ale 
camerei de anchetă, atacând prima ţintă care i se oferise de la 
dispariţia lui McCreath. 

— Ăăăă... spuse Watson când Insch făcu o pauză ca să respire. 

Inspectorul îi aruncă o privire atât de plină de ură că aceasta 
făcu realmente un pas înapoi, ţinând la piept ceainicul fierbinte 
ca pe un scut. 

— Ce? mugi el. 

— Sunt toate întreţinute de consiliul local? spuse ea cât putu 
de repede. 

Logan se întoarse din nou către hartă. Avea dreptate. Absolut 
fiecare loc pe care îl marcase era administrat de Direcţia Parcuri 
a Consiliului. Casa familiei Lumley avea o bucată de pământ 
chiar alături, la fel şi partea de plajă de unde dispăruse David 
Reid, care era domeniu public. La fel şi malul râului unde fusese 
găsit. 

Ceva se declanşă în mintea lui Logan. 

— Martin Strichen, spuse el, arătând către ecranul laptopului. 
E pe lista maniacilor sexual. Mereu are de făcut muncă în folosul 
comunităţii la Direcţia Parcuri, împunse harta, mâzgălind cercul 
albastru pe care îl făcuse în jurul lui Seaton Park. De-acolo ştia că 
toaletele alea nu mai aveau să fie folosite până la primăvară. 

Watson clătină din cap. 

— Imi pare rău, domnule, dar Strichen a fost săltat fiindcă se 
masturba într-un vestiar de femei, nu pentru că avea treabă cu 
băieţeii. 

Insch fu de acord, dar Logan n-avea de gând să se lase aşa 
uşor. 

— E o piscină, nu-i aşa? Păi, ce duc mamele cu ele la piscină? 
Copii! Copiii sunt prea mici ca să fie lăsaţi singuri în vestiarul 
bărbaţilor, aşa că mamele sunt nevoite să îi ia cu ele! Fetiţe 
dezbrăcate şi... 

— Băieţei dezbrăcaţi, termină Insch în locul lui. Ticălosul. 
Trimite o maşină de patrulă. Il vreau pe Strichen şi-l vreau acum! 


Merseseră cu sirenele şi girofarurile pornite tot drumul de la 
Duthie Park la Middlefield, oprindu-le doar când ar fi putut fi 
auzite din casa lui Martin Strichen. Nu voiau să-l sperie şi să-l 
pună pe fugă. 

Howesbank Avenue numărul 25 era o casă cu terasă, pe un 
bulevard larg din colţul de nord al Middlefieldului. Nu mai era 
nimic în spatele unui şir de clădiri vopsite în alb, în afară de 
marginea unui teren viran mizer, dincolo de care urmau carierele 
de granit dezafectate. Apoi urma o pantă abruptă spre 
Bucksburn, cu fabricile sale de hârtie şi crescătoria de pui. 


334 


Vântul şuiera în spatele caselor, ridicând de pe jos o perdea de 
zăpadă îngheţată, amestecând-o cu fulgii proaspeţi, îngheţaţi, 
care veneau de sus. Se agăţau pe pereţii caselor ca şi cum 
cineva le învelise în vată sclipitoare. Pomii de Crăciun străluceau 
şi luminau ferestrele întunecate; Moşi Crăciuni veseli agăţaţi la 
geam. Şi, pe ici, pe colo, unii încercaseră să refacă ferestrele de 
modă veche, folosind bandă izolatoare neagră şi spray cu zăpadă 
artificială. 

Watson trase maşina după un colţ, departe de casă, unde să 
nu poată fi văzută. 

Insch, Watson, Logan şi un agent în uniformă pe care Logan îl 
ştia doar sub numele de Simon Rennie Ticălosul coborâră în 
zăpadă. Pentru procuror, fuseseră suficiente trei minute ca să 
aprobe un mandat de arestare pentru Martin Strichen. 

— Aşa, zise Insch, uitându-se la casă. Era singura de pe stradă 
care nu avea un pom de Crăciun sclipind vesel la fereastra din 
faţă. Watson şi Rennie, voi mergeţi prin spate. Nu intră nimeni, 
nu iese nimeni. Daţi un semn când aţi ajuns acolo. işi ridică 
telefonul mobil. Noi o luăm prin faţă. 

Contingentul în uniformă o porni prin vântul muşcător care 
aducea cu sine zăpada, dispărând în spatele şirului de terase. 

Insch îşi privi sergentul cu o expresie încurajatoare. 

— O să fii-n stare de asta? îl întrebă el pe Logan. 

— Domnule? 

— Dacă se-ngroaşă gluma: eşti în stare? N-am chef să cazi lat. 

Logan clătină din cap, simțind cum vârfurile urechilor îi iau foc 
în vântul aspru. 

— Nu vă faceţi griji pentru mine, domnule, îi zise, iar aburii 
răsuflării îi fură purtaţi de vânt. Mă ascund după dumneavoastră. 
— Mada, spuse Insch zâmbind. Dar ai grijă să nu cad pe tine. 

Telefonul din buzunarul inspectorului bâzâi discret. Watson şi 
Rennie erau pe poziţii. 

Numărul 25 avea o uşă care nu mai văzuse un strat de vopsea 
de ani buni. Cojeala albastră lăsa la vedere lemnul cenuşiu 
umflat de dedesubt, sclipind îngheţat. Două geamuri cu model 
erau montate în ea, dând la iveală un hol întunecat. 

Insch încercă soneria. După treizeci de secunde, sună din nou. 
Apoi a treia oară. 

— Gata! Gata! Ai, naibii, răbdare! Vocea venea de undeva din 
adâncul casei mici, urmată de o lumină care se răspândi peste 
tot. 

O umbră trecu prin hol, aducând cu sine înjurături mormăite, 

care însă se auziră destul de bine. 

— Cine e? Era o femeie, iar vocea ei înăsprită de ani buni de 
băutură şi ţigări era la fel de primitoare ca un rottweiler turbat. 

— Poliţia. 

Urmă o pauză. 

— Ce-a mai făcut ticălosul ăla mic de data asta? Dar uşa 
rămase închisă. 

— Deschideţi uşa, vă rog. 

— Ticălosul ăla mic nu-i aici. 

Culoarea începu să urce pe gâtul inspectorului Insch. 

— Deschide naibii uşa în clipa asta! 

Clic, clac, zdrang. Uşa se crăpă. Faţa care îi privea din prag 
era dură şi plină de riduri, cu o ţigară atârnând dintr-un colţ al 
gurii răsucite şi subţiri. 

— V-am zis: nu-i aici. Veniţi mai încolo. 

Insch nu putu să înghită şi aşa ceva. Indreptându-se de spate, 
îşi puse pe uşă toată greutatea sa considerabilă şi-mpinse. 
Femeia de cealaltă parte se clătină, dându-se înapoi, iar el păşi 
peste prag în holul mic. 

— Nu puteţi intra aici fără mandat! Am drepturi! 

Insch scutură din cap şi trecu pe lângă ea, printr-o bucătărie 
mică şi deschise uşa din spate. Watson şi Rennie se-nghesuiră 
înăuntru din frigul de afară, iar zăpada intră şfichiuind pe lângă 
ei în camera prăfuită. 

— Numele? ceru Insch, aţintind un deget gras spre femeia 
scandalizată. Era îmbrăcată ca pentru următoarea eră glaciară: 
pulover gros de lână, fustă groasă de lână, şosete groase de 
lână, papuci mari, pluşaţi şi, peste toate astea, un cardigan 
mărime XXL maro jegos. Părul îi arăta de parcă fusese coafat 
prin anii '50, nemaifiind atins de atunci. Lucea în bucle cu aspect 
unsuros, lipit bine de cap cu agrafe şi o plasă de păr maronie. 

Îşi încrucişă braţele, ridicându-şi sânii care-i atârnau. 

— Să-mi ziceţi dac-aveţi mandat. 

— Toată lumea se uită prea mult la televizorul ăla nenorocit, 
mormăi Insch, scoțând mandatul şi aruncându-i-l în faţă. Unde e? 

— Nu ştiu. O porni înapoi spre sufrageria prăfuită. Nu-s 
paznicul lui! 

Inspectorul făcu un pas înainte, cu faţa roşie şi venele umflate 
pe faţă şi pe gât. Bătrâna tresări. 

Vocea lui Logan rupse tăcerea. 

— Când l-aţi văzut ultima dată? 

Ea clătină din cap. 

— De dimineaţă. S-a dus să-şi facă nenorocita aia de muncă-n 
folosul comunităţii. Ticălosul ăla mic face mereu muncă-n folosul 
comunităţii. Pervers mic şi murdar. Nu e-n stare să-şi ia şi el o 
slujbă, nu? E prea ocupat să şi-o frece prin vestiare. 

— Bine, zise Logan, unde trebuia să muncească azi? 

— Eu de unde naiba să ştiu? Ticălosul ăla mic îi sună de 
dimineaţă şi ei îi zic unde să se ducă. 

— Unde sună? 

— La consiliu! Aproape îl scuipă. Unde-altundeva? Numărul e 
pe masa de telefon. 

Era o vechitură de masă, nu cu mult mai mare decât un timbru 
poştal, cu un telefon jegos fără fir pe ea şi un carneţel micuţ pe 
care scria „MESAJE”. O scrisoare era prinsă de lemnul imitând 
mahonul, sub telefon. Avea pe ea sigla Consiliului Orăşenesc 
Aberdeen: trei turnuri, înconjurate de ceva care semăna cu 
sârma ghimpată, pe un scut purtat de doi leoparzi furioşi. Foarte 
regal. Era anunţul pentru muncă în folosul comunităţii al lui 
Martin Strichen, de la Direcţia Parcuri. Scoţându-şi telefonul 
mobil, Logan tastă numărul şi vorbi cu bărbatul responsabil cu 
activitatea lui Strichen. 

— Vrei să ghiceşti? spuse el când termină de vorbit. 

— Duthie Park? 

— Bingo! 


Cerură amănunte despre maşina lui Martin mamei acestuia, în 
timp ce agenții Rennie şi Watson cercetară casa. Watson reveni 
cu o mină încruntată, ținând un plic de plastic transparent pentru 
dovezi, în care se găsea o foarfecă. 

Odată ce doamna Strichen auzi ce făcuse băiatul ei, fu mai 
mult decât fericită să ajute poliţia să-l închidă pe viaţă. O merită, 
le spusese ea. Niciodată nu fusese bun de nimic. Işi dorea să-l fi 
strâns de gât când se născuse sau mai bine să-l fi înjunghiat cu 
un umeraş pe vremea când încă-l purta în pântece. Dumnezeu 
era martor că băuse destul gin şi whisky cât să-l omoare pe 
ticălosul cel mic atunci când fusese însărcinată. 

— Da, zise Insch când aceasta plecase-n sus pe scări la 
toaletă. E foarte improbabil să se mai întoarcă aici, în braţele 
iubitoare ale minunatei sale mame, după ce dăm numele şi 
semnalmentele lui presei. Dar nu se ştie niciodată. Watson, 
Rennie, vreau să staţi aici cu Vrăjitoarea cea Rea din Middlefield. 
Staţi departe de ferestre. Nu vreau să ştie nimeni că sunteţi aici. 
In caz că se-ntoarce acasă fiu-său: cereţi întăriri. II imobilizaţi 

doar dacă nu riscaţi. 

Watson îl privi neîncrezătoare. 

— Haideţi, domnule. Nu se-ntoarce! Nu mă lăsaţi aici. Ajunge 
dacă stă agentul Rennie să supravegheze locul! 

Rennie îşi dădu ochii peste cap şi pufni. 

— Mersi mult! 

Se uită urât în direcţia lui. 

— Ştii la ce mă refer. Domnule, eu pot să v-ajut, pot să... 

Insch i-o tăie. 

— Ascultă, agent, zise el. Eşti unul dintre cei mai valoroşi 
oameni din echipa mea. Am cel mai mare respect pentru 
abilităţile tale profesionale. Dar n-am timp să-ţi perii afurisitul de 
ego. Rămâi cu cotoroanţa. Dacă se-ntoarce aici Strichen, vreau 
pe cineva care poate să facă ordine. 

Agentul Rennie păru din nou jignit, dar îşi ţinu înţelept gura. 

Inspectorul îşi încheie la loc haina. 

— Bine, Logan, tu vii cu mine. Şi plecară. 

Agenta Watson privi uşa închizându-se în urma lor cu o 
grimasă nemulțumită. 

Afurisitul de Simon Rennie veni lângă ea. 

— Vai, Jackie, zise cu un accent american plângăreţ. Eşti aşa 
mare şi specială. Mă aperi tu dacă se-ntoarce nenea ăla rău? 

Ba chiar flutură şi din gene. 

— Câteodată eşti aşa un idiot. 

Jackie se grăbi în bucătărie să facă un ceai. 

Agentul Rennie rânji pentru sine în hol, apoi porni după ea, 
strigând: 

— Nu mă lăsa! Nu mă lăsa! 


În maşina de patrulă, Logan porni radiatorul şi aşteptă ca 
parbrizul să devină din nou transparent. 

— Sunteţi sigur că-i bine? îl întrebă el pe inspector, care găsise 
un pachet deschis de bomboane cu aromă de vin în buzunarul 
hainei şi era acum ocupat să culeagă scamele şi mizeria din 
buzunar de pe ele. 

— Hmmm? Insch băgă una roşie în gură şi-i oferi lui Logan 
pachetul. Următoarea era verde-închis şi fără scame. 

— Adică, spuse Logan, luând bomboana din ambalaj şi 
aruncând-o în gură. Dacă se-ntoarce? 

Insch ridică din umeri. 

— Nu degeaba i se zice Rupe-Coaie. Am pus o grămadă de 
agenţi afară şi o să-l sperie. Trebuie să fie o chestie discretă. Am 


338 


să pun mai jos pe stradă vreo două maşini nemarcate. Dacă 
vine, îl văd ei. Dar eu cred că se duce la vreo ascunzătoare de-a 
lui pe la Consiliu. Şi chiar dacă e aşa prost încât să se-ntoarcă 
acasă, mă-ndoiesc că o să-i facă probleme lui Watson. Strichen 
n-are nici o menţiune referitoare la violenţă, la violenţă reală. 

— L-a pocnit pe Sandy Şarpele! 

Insch clătină aprobator din cap şi zâmbi fericit. 

— Mda, măcar a făcut şi el ceva bun în viaţă. In orice caz, am 
destule pe cap pentru care să-mi fac griji. Spre Peştera 
Liliacului*! 

Cu o mână grăsuţă, indică direcţia sediului general al poliţiei. 

Logan scoase maşina de patrulă în viscol, părăsind casa de la 
numărul 25 de pe Howesbank Avenue şi pe agenta Watson din 
ea. 


37 Referire la adăpostul secret al supereroului Batman, Bat Cave, 
unde acesta se retrăgea pentru a se pregăti în vederea altor misiuni. 

Toate maşinile de patrulă din oraş erau afară, căutându-l pe 
Martin Strichen, toate înarmate cu detalii despre Fordul lui Fiesta 
jegos. Cei de la Criminalistică găsiseră sânge pe foarfecele de 
grădină, adunat la punctul de îmbinare a lamelor; era aceeaşi 
grupă ca a lui David Reid. Dacă Strichen era cumva pe-acolo, era 
al naibii de clar c-aveau să-l găsească. 

Patru ore şi patruzeci şi cinci de minute, iar numărătoarea 
continua. 

Înapoi la sediul poliţiei, inspectorul Insch şi sergentul McRae 
pierdeau vremea. Băieţii mari de la Edinburgh sosiseră. Doi 
sergenţi, ambii îmbrăcaţi în costume albastru-închis elegante, cu 
cămăşi şi cravate asortate, un inspector cu o faţă ca un fund de 
scrumieră şi un psiholog, care avea pretenţia ca toată lumea săi 
se adreseze cu „Doctor” Bushel. 

Inspectorul avea la activ două cazuri de crime în serie, de 
ambele dăţi reuşind să pună mâna pe făptaş. Primul criminal, 
după ce strangulase şase studenţi, fusese găsit pe Carlton Hill, la 
capătul dinspre est al Princes Street. Al doilea, după un asediu 
prelungit în oraşul vechi. Nici un supravieţuitor. Trei persoane din 
public şi un ofiţer de poliţie îşi pierduseră viaţa atunci. Nu era, 
după Logan, un dosar excelent. 

Noul inspector asculta impasibil în timp ce Insch trecea în 
revistă cazul pentru întăririle care veniseră în vizită până la 
momentul actual. Pe parcurs, inspectorul pusese nişte întrebări 
destul de pătrunzătoare. Nu era idiot: asta era suficient de clar. 
Şi era impresionat că Insch şi Logan reuşiseră să identifice 
ucigaşul după doar două cadavre. 

Doctorul Bushel era insuportabil de infatuat. Martin Strichen se 
potrivea perfect cu profilul pe care el îl oferise - acela în care 
spunea că ucigaşul de copii trebuie să aibă „probleme de 
sănătate mentală”. Nu părea să se fi prins că nu fusese de nici 
un folos pentru identificarea lui Strichen. 

— Şi-aici am ajuns până acum, spuse Insch în final, indicând 
spre interiorul camerei de anchetă. 

Inspectorul clătină aprobator din cap. 

— Mie mi se pare că nu prea ai nevoie de ajutor din partea 
noastră, spuse el, iar cuvintele sunară stins şi grav, uşor 

punctate de un accent de Southern Fife. Ştii cine e omul, ai trimis 
echipele de căutare. Acum mai trebuie doar să aştepţi. O să 
apară el, mai devreme sau mai târziu. 

Mai devreme sau mai târziu nu era suficient de bine pentru 
Insch. Mai devreme sau mai târziu însemna ca Jamie McCreath să 
îngroaşe rândurile morţilor. 

Doctorul se ridică şi cercetă fotografiile făcute la locul 
delictului, cele prinse de perete, scoțând câte un „hmmm” şi 
„înţeleg” criptice. 

— Doctore? spuse inspectorul. Ai idee unde o să apară? 

Psihologul se întoarse, iar lumina se reflectă artistic în 
ochelarii săi rotunzi. Afişă un zâmbet care să se asorteze. 

— Omul vostru n-are să se grăbească în chestiunea asta, zise 
el. Vrea să o facă pe-ndelete. In definitiv, e vorba de ceva plănuit 
de multă vreme. 

Logan schimbă o privire cu Insch, dându-şi ochii peste cap. 

— Aăă, zise el, tatonând. Nu crezi că e mai degrabă vorba de o 
reacţie din reflex? 

Doctorul Bushel îl privi pe Logan ca pe un copil care greşise, 
dar unul faţă de care era dispus să fie iertător. 

— Adică? 

— A fost abuzat de Gerald Cleaver când avea unsprezece ani. 
Cleaver a fost declarat nevinovat sâmbătă. Duminică l-am găsit 
pe copilul Lumley înainte ca Strichen să se poată întoarce să-l 
mutileze. Azi sunt reclame peste tot la televizor: Cleaver şi-a 
vândut povestea ziarelor. Strichen nu poate face faţă la toate 
astea. L-au împins dincolo de limite. 

Doctorul îi zâmbi cu indulgență. 

— O teorie interesantă, zise el. Un amator încurcă adesea 
semnele. Vezi tu, aici sunt nişte tipare pe care doar un ochi 
format le poate observa. Strichen este un delincvent extrem de 
bine organizat. Are mare grijă să se asigure că rămăşiţele 
victimelor sale nu sunt găsite. Are o lume fantastică extrem de 
ritualizată, iar aceste ritualuri presupun ca el să se conformeze 
propriului set de reguli interioare. Dacă nu face aşa, ajunge un 
simplu monstru care jertfeşte copii mici. Vezi tu, lui îi e ruşine de 
ceea ce face - doctorul Bushel indică o fotografie post-mortem a 
vintrelor lui David Reid. Se preface că nu e vorba de un copil de 
sex masculin, secţionându-i organele genitale. Îşi spune că 
delictul e mai puţin atroce, pentru că nu violează în fapt băieţei. 
Îşi scoase ochelarii şi-i lustrui cu capătul cravatei. Nu, Martin 
Strichen trebuie să-şi poată justifica acţiunile, chiar dacă şi 

numai faţă de sine. Îşi are ritualurile lui. Va voi să se folosească 
de tot timpul pe care îl are la dispoziţie. 

Logan nu mai scoase nici un cuvânt până când Insch le arătă 
musafirilor cantina şi până când fură din nou singuri în camera 
de anchetă. 

— Ce sac de căcat! 

Insch încuviinţă din cap şi scotoci prin buzunare pentru a mia 
oară în după-amiaza aceea. 

— Mda. Dar săculeţul ăla de căcat a ajutat la prinderea a patru 
delincvenţi recidivişti, dintre care trei criminali. Are aceleaşi 
abilităţi de a se purta cu oamenii ca difteria, dar are experienţă. 

Logan oftă. 

— Şi-acum ce facem? 

Insch renunţă la vânătoarea de dulciuri, vârându-şi dezolat 
mâinile în buzunarele pantalonilor de la costum. 

— Acum, zise el. Acum stăm şi sperăm s-avem noroc. 


Vara, ferestrele din spate dădeau spre tufele de iarbă aspră, 
poleite de soarele auriu, cu o privelişte care se întindea până 
departe la orizont. Aşezarea cenuşie a Bucksburnului era 
ascunsă de dealul abrupt de la cariere. Intr-o zi bună, când 
fabricile de hârtie nu emanau nori cumulus de aburi cu miros 
dubios, coastele dealurilor, terenurile agricole şi pădurile de pe 
celălalt mal al râului Don sclipeau ca smaraldele. Un adăpost 
bucolic, izolat de zumzăitul traficului de pe drumul cu două benzi 
de mai jos. 

Dar nimic din toate astea nu se putea vedea. Furtuna de 
zăpadă se transformase în viscol şi, în dreptul ferestrei celei mari 
a dormitorului, agenta Watson nu putea distinge prea multe 
dincolo de gardul din spate al grădinii. Oftând, întoarse spatele 
după-amiezii şuierătoare şi cenuşii, revenind la parter. 

Mama lui Martin Strichen stătea cocoşată într-un fotoliu tapiţat 
vesel cu trandafiri şi maci. Avea o ţigară atârnată în colţul gurii şi 
un cimitir întreg de obiecte din aceeaşi gamă în scrumiera de 
lângă ea. Televizorul era pornit pe o telenovelă. Watson detesta 
telenovelele. Dar ticălosul de Simon Rennie le iubea. Stătea pe 
canapeaua înflorată şi se uita fix la ecran, dând pe gât una după 
alta ceştile de ceai. 

Resturile unui pachet de prăjituri Jaffa se aflau pe măsuţa de 
cafea şi Watson le apucă pe ultimele două în drum spre 
încălzitorul electric cu două arzătoare, în faţa căruia voia să se 
posteze ca să se-ncălzească, chiar dacă pentru asta ar fi trebuit 

să-şi dea foc pantalonilor. Toată casa era congelată. Ca o 
concesie făcută special vizitatorilor ei, doamna Strichen 
aprinsese focul, dar nu fără să se plângă. Curentul electric nu era 
pe gratis, să ştie. Şi cum să se descurce ea, dacă ticălosul ăla 
mic nu aducea nici un ban? Mai jos pe stradă era doamna 
Duncan, fiu-său era traficant de droguri. Aducea acasă o groază 
de bani şi plecau în vacanțe în străinătate de două ori pe an! E 
drept, făcea trei ani la Craiginches pentru posesie, dar el măcar 
îşi dădea naibii silinţa! 

Când aburul care i se ridica din spatele pantalonilor deveni 
prea fierbinte să-l îndure, Watson se-ndreptă către bucătărie ca 
să pună pe foc ceainicul, din nou. Nenumăratele căni de ceai 
erau singurul mod prin care se puteau încălzi în casa aia ca un 
frigider nenorocit. 

Bucătăria nu era prea mare, doar un pătrat de linoleum cu o 
masă mică în mijloc şi suprafeţe de lucru în jurul pereţilor, toate 
galbene ca nicotină. Watson trânti trei căni pe blatul de lucru, 
nepăsându-i, în fapt, dacă le ciobeşte. Trei pliculeţe de ceai. 
Zahăr. Apă clocotită. Dar lapte suficient doar pentru două. 

— La naiba. În nici un caz n-avea de gând să rămână acolo, în 
frig, fără măcar o cană de ceai care să o susţină. Agentul de 
poliţie Rennie va trebui să îl bea pe al lui simplu. 

Le duse dincolo şi puse două căni pe masa de cafea. Doamna 
Strichen o apucase pe-a sa fără măcar o vorbă de mulţumire. 
Agentul Rennie apucase să zică „Ooo, mişto...” înainte să-şi dea 
seama că nu avea lapte în al lui. li aruncă lui Watson cea mai 
bună privire a lui de căţeluş pierdut de stăpân. 

— Nu te obosi, îi zise ea. Nu mai e lapte. 

Întoarse o privire dezamăgită către lichidul întunecat din cană. 

— Sigur? 

— Nici măcar o picătură. 

Doamna Strichen îi privi chiorâş, şuierând un fuior de fum 
printre dinţi. 

— Vă rog, încerc să mă uit la asta! 

Pe ecran, un bărbat cu un cap mare şi barbă asimetrică se uita 
la televizor şi bea ceai. Agentul Rennie privi din nou spre ceaiul 
său. 

— Aş putea să mă duc să mai iau nişte lapte, se oferi el. Poate 
şi nişte biscuiţi? Acum că Watson mâncase toate prăjiturile Jaffa. 

— Insch a zis să aşteptăm aici, spuse ea oftând. 

— Da, da, ştim cu toţii că Insch nu se mai întoarce aici. Cât îmi 
ia? Cinci, zece minute? Era un chioşc mic după colţ... 


343 


De data aceasta, doamna Strichen chiar îşi scoase ţigara din 
gură. 

— Nu vreţi să tăceţi odată? 

leşiră pe hol. 

— Uite, durează un minut. Şi nu-i ca şi cum n-ai putea să-l baţi 
de-i sună apa-n cap dacă se-ntoarce! Şi mai sunt şi două maşini 
acolo, care supraveghează drumurile. 

— Ştiu, ştiu. Privi în spate prin uşă, la televizorul care pâlpâia 
şi la nesuferita mamă a lui Strichen. Doar că nu-mi place să 
încalc ordinele inspectorului. 

— Nu te spun dacă nici tu nu mă spui. Agentul Rennie apucă 
una din gecile groase care atârnau în hol. Mirosea un pic a cartofi 
prăjiţi râncezi, dar avea să ţină frigul la distanţă. Vrei să mă pupi, 
să-mi poarte noroc? o linguşi el. 

— Nici măcar dac-ai fi ultimul bărbat de pe pământ, îl împinse 
către uşă. Şi ia şi nişte chipsuri. Cu sare şi oţet. 

— Da, doamnă. Execută un salut şleampăt. 

Jackie privi uşa de la intrare trântindu-se înainte să revină în 
sufragerie ca să se aşeze să-şi bea ceaiul. 


Era greu de închipuit cât de multe clădiri erau întreţinute sau 
aflate în posesia Direcţiei Parcuri din cadrul Consiliului Orăşenesc 
Aberdeen. Lista le fusese trimisă prin fax de un ins cu voce 
morocănoasă, deloc bucuros să fie chemat înapoi la birou la 
şapte fără un sfert. Fiecare dintre clădiri trebuia vizitată şi 
cercetată. Doctorul Bushel era ferm în convingerea lui că 
Strichen a dus copilul într-una dintre ele. 

Logan nici nu se obosi să-i spună cât de al naibii de evident 
era. 

Şansele de a alege de pe listă clădirea corectă pentru căutare 
erau reduse. Nu aveau să-l găsească la timp. Micuţul Jamie 
McCreath nu avea să supravieţuiască până să apuce a patra 
aniversare a zilei sale de naştere. 

Incercând să grăbească lucrurile, Logan îi ceru bărbatului 
morocănos de la Direcţia Parcuri să verifice dosarele pe care le 
aveau, în căutarea fiecărui loc în care Martin Strichen făcuse 
muncă în folosul comunităţii. Martin Strichen avusese, cu pauze, 
necazuri încă de la vârsta de unsprezece ani. De când îşi pusese 
Gerald Cleaver mâinile jegoase pe el. Strichen îşi ispăşise 
pedeapsa adunând frunze, tunzând  tufişurile, smulgând 
buruienile şi desfundând toaletele din cea mai mare parte a 
domeniului de parcuri al oraşului. 

Acţionând în ordine invers cronologică, Logan stabili premisele 
de căutare, începând cu locurile în care Strichen muncise recent. 
După aceea, merseseră înapoi prin listă. Cu puţin noroc, aveau 
să-l găsească pe puşti înainte să fie violat. Numai că un 
sentiment neplăcut îi spunea lui Logan că nu va fi cazul. Aveau 
să-l ridice pe Strichen peste vreo două zile, dintr-un loc de genul 
Stonehaven, sau Dunsee. În nici un caz n-avea să mai rămână 
prin Aberdeen. Nu având faţa pe prima pagină a tuturor ziarelor, 
la televizor şi cu numele şi cu descrierea sa la radio. Aveau să-l 
salte şi, în cele din urmă, avea să-i ducă la trupul copilului ucis. 

— Cum merge treaba? 

Logan îşi ridică privirea pentru a-l vedea pe Insch la uşa micii 
sale camere de anchetă. In camera principală erau prea mulţi 
psihologi pentru gusturile lui Logan, iar pacea şi liniştea îl 
ajutaseră să organizeze echipele de căutare. 

— Căutarea începe imediat. 

Insch clătină din cap şi îi dădu lui Logan o cană ciobită, plină 
cu cafea tare. 

— Nu prea pari încrezător, îi spuse, instalându-se pe marginea 
biroului lui Logan şi examinând lista de posibile locuri de 
întâlnire. 

Logan admise că nu era. 

— Nu mai e nimic de făcut: echipele de căutare şi-au primit 
ordinele, toţi ştiu de ce clădiri să se ocupe în continuare. Asta e. 
Acum, fie-l găsesc, fie nu. 

— Vrei să te duci acolo? 

— Dumneavoastră nu? 

Inspectorul îi zâmbi trist. 

— Ba da. Dar fac pe dădaca pentru băieţii cei mari... Unul din 
privilegiile rangului. Insch se smulse de pe marginea biroului şi-l 
bătu pe Logan prieteneşte pe umăr. Dar tu eşti doar un sergent, 
mai jos în ierarhie, îi făcu cu ochiul. Mişcă-ţi fundul. 

Logan scoase din parcare un Vauxhall vechi şi ruginit. Era 
întuneric, se făcuse aproape şapte. Traficul de miercuri seara era 
lejer, cei mai mulţi ducându-se de la muncă direct acasă. Vremea 
îngrozitoare îi ţinuse acolo. Doar cei mai nechibzuiţi umblau de 
colo-colo, din bar în bar, sub luminile de Crăciun. 

Pe măsură ce traficul se rărea, zăpada punea stăpânire pe 
drumuri. Asfaltul negru sclipitor, din centrul oraşului, lăsa loc 
cenuşiului şi, în cele din urmă, albului, în vreme ce Logan îşi 
croia drum dinspre cartierul general al poliţiei. Nu avea o 
destinaţie precisă în minte: conducea de dragul de a face ceva. 

Încă o pereche de ochi în căutarea maşinii lui Martin Strichen. 

O luă în sus pe Rousemount şi făcu un tur pe lângă Victoria 
Park şi străzile înconjurătoare, fără să fi coborât măcar o dată din 
maşină. Cu zăpada care venea cu o sută cincizeci de kilometri la 
oră şi temperatura sub zero grade, nu era nici o şansă ca Martin 
Strichen să parcheze la câţiva kilometri distanţă de locul spre 
care se îndrepta. Nu şi după ce răpise un copil pe care-l avea 
acum cu el. 

Nu se zărea nicăieri în zona Victoria Park vreo urmă a Fordului 
Fiesta celui jegos al lui Martin, astfel că Logan încercă la 
Westburn Park, peste drum. Era mult mai mare, traversat în 
zigzag de urme de paşi ale unei singure persoane. Logan îşi 
conducea încet maşina prin viscol, căutând orice cotlon şi 
crăpătură în care Strichen şi-ar fi putut ascunde maşina. 

Nimic. 

Avea să fie o noapte lungă. 


Agenta Watson privea afară pe geamul bucătăriei, uitându-se 
la zăpada care şfichiuia înainte şi-napoi prin vântul furios. 
Agentul Rennie plecase de cincisprezece minute şi în acest timp 
resemnarea plictisită i se schimbase într-o aşteptare nervoasă. 
Nu-şi făcea griji că Martin Strichen ar fi putut să se-ntoarcă - în 
definitiv, aşa cum zisese Simon Rennie Ticălosul, putea lesne să-l 
rupă-n bătaie. Lăsând modestia la o parte, putea să rupă în 
bătaie cam pe oricine. Porecla şi-o câştigase cu greu. Nu, ceea ce 
o îngrijora pe ea era... Sincer: nu era sigură ce anume o îngrijora. 

Oare statul într-un loc cu şanse minime să se întâmple ceva 
făcea parte din mersul anchetei? Ar fi trebuit să fie afară. Să facă 
ceva. Nu să stea blocată acolo, uitându-se la telenovele şi bând 
ceai. Oftând, stinse lumina de la bucătărie şi privi zăpada. 

Sunetul, când se auzi, o făcu să tresară. Un pocnet la uşa de la 
intrare. 

Toate firele de păr de pe spate i se ridicară. Se întorsese! 
Mucosul se-ntorsese acasă ca şi cum nimic nu s-ar fi-ntâmplat! 
Un zâmbet sadic i se întipări pe faţă pe când se furişa afară din 
bucătărie, în holul întunecat. 

Clanţa se lăsă în jos, iar ea se încordă. Se deschise larg şi ea 
apucă silueta, dezechilibrând-o şi aruncând-o jos, pe plasticul 
pus să protejeze covorul. Sărind peste el, îşi strânse mâna 
dreaptă pumn. 

Persoana urlă şi-şi acoperi faţa cu mâinile. 

— Aaaaaaaaaaaaa! 

Era Simon Rennie Ticălosul. 

— Oh, spuse ea, dându-i drumul. Scuze pentru asta. 

— lisuse, Jackie! O privi printre degete. Dacă voiai să sari pe 
mine, era destul să-mi zici! 

— Am crezut că eşti altcineva. Cobori de pe Rennie şi-l ajută 
să se ridice. Eşti OK? 

— S-ar putea să trebuiască să ne uităm dacă e pe sus vreo 
pereche de chiloţi curaţi, dar în afară de asta sunt bine. 

Ea îşi ceru din nou scuze şi-l ajută să ducă la bucătărie 
cumpărăturile. 

— Am luat şi nişte Pot Noodles”, spuse el, golind punga pe 
blatul de lucru. Vrei cu pui şi ciuperci, vită şi roşii, sau curry 
picant? 

Watson o luă pe cea cu pui, iar Rennie pe cea de curry: acra 
doamnă Strichen trebuia să ia ce rămăsese. In timp ce tăiţeii se 
înmuiau în apa fierbinte din ceainic, agentul Rennie îi povesti 
despre excursia sa la magazine. Una dintre maşinile lui Insch era 
parcată la intrarea pe strada de vizavi de magazine, iar el 
vorbise preţ de câteva minute cu ocupanţii acesteia. Erau din 
Bucksburn, aflat mai jos şi nu aveau o impresie prea bună despre 
misiunea lor. Era o pierdere totală de vreme! Strichen n-avea să 
se-ntoarcă. Dar dacă făcea cumva aşa ceva, aveau să-l bată 
până-i suna apa-n cap fiindcă-i făcuse să stea în ger. 

— Ţi-au zis cum merge căutarea? îl întrebă, amestecând 
absent în tăiţeii rehidrataţi. 

— Nimic. O mulţime de clădiri şi n-au habar în care o să fie. 

Watson oftă, privind din nou pe fereastra din spate, la zăpadă. 

— O să fie o noapte lungă. 

— N-are a face, rânji Rennie, are Eastenders” înregistrat. 

Watson mormăi. De parcă ziua aia putea fi şi mai rea! 


În Westburn Park nu era nici urmă de Fordul Fiesta lui Martin 
Strichen. Nu pentru prima dată, Logan se întrebă dacă nu cumva 
Strichen o luase pe drumul principal care ieşea din Aberdeen. 
Trebuia să ştie că îl căutau. De când plecase de la secţie, Logan 
auzise pe puţin o duzină de apeluri pentru informare la postul 


33 Marcă de supă cu tăiţei cu diferite arome, foarte apreciată în 


Marea Britanie. Ingredientele se găsesc deja într-un pahar de plastic, în 
care se toarnă apă fierbinte pentru preparare. 

33 Serial de televiziune de tip soap opera, deosebit de popular, 
produs începând cu anii '80 de BBC, încă difuzat. 

local de radio. Să fi fost el Martin Strichen, deja s-ar fi aflat la 
jumătatea distanţei spre Dundee. Treptat, ieşi cu maşina şi mai 
departe. 

Din când în când, câte o maşină de patrulă trecea în direcţia 
opusă, târându-se pe străzi, exact cum făcea şi el. Poate merita 
să încerce şi la Hazlehead? Sau la Mastrick? În definitiv, ştia că 
nu prea contează unde se duce. In mod sigur, micuțul Jamie 
McCreath era deja mort. Oftând, întoarse maşina către North’ 
Anderson Drive. 

Telefonul mobil sună şi Logan trase pe marginea drumului, 
lovind maşina de un val de zăpadă îngheţată care ascundea 
şanţul de evacuare. 

— Logan. 

— Laz, omule! Cum merge? 

Afurisitul de Colin Miller. 

— Ce pot face pentru tine, Colin? spuse el cu un oftat obosit. 

— Am ascultat ştirile, am citit comunicatele de presă. Care-i 
treaba? 

Un autobuz trecu în viteză, aruncând un val înalt de un metru 
de apăraie în lateralul maşinii. Logan se uită la faruri, ochi 
identici cu lumini roşii dispărând la sensul giratoriu. 

— Ştii foarte bine care-i treaba! Ai publicat nenorocitul tău de 
articol şi asta ne-a costat cea mai bună şansă pe care-o aveam 
să-l prindem pe ticălosul ăsta. 

Logan ştia că nu e corect, că Miller nu voise să iasă aşa, dar în 
clipa aia nu-i păsa. Era obosit, frustrat şi voia pe cineva la care 
să strige. 

— A răpit alt puşti pentru că a trebuit ca tu să spui lumii 
întregi că am găsit un biet ţânc mort... Rămase tăcut şi, în cele 
din urmă, îşi dădu seama de ceva care fusese fix sub nasul lui tot 
timpul. La naiba! Izbi volanul cu pumnul. La naiba, la naiba, la 
naiba, la naiba! 

— lisuse, omule, calmează-te. Ce s-a-ntâmplat? 

Logan rânji şi izbi din nou volanul. 

— Faci vreo criză, ceva de genul ăsta? 

— Tu mereu ştii când moare cineva, nu? Tu ştii naibii de 
fiecare dată când găsim un cadavru. Logan se uită urât pe 
fereastra maşinii când trecu un alt autobuz, împroşcând maşina 
cu claxonul său. 

— Laz? 

— Isobel. 

Tăcere la celălalt capăt al telefonului. 


348 


— Ea e cârtiţa ta, nu? Scotoceşte, îţi aduce ţie bucățele. Te- 
ajută să vinzi afurisitele de ziare! Acum urla. Cât o plăteşti? Cât 
valorează viaţa lui Jamie McCreath? 

— Nu-i chiar aşa! E... eu... Urmă o pauză. Apoi vocea lui Miller 
reveni, sunând foarte stins. Câteodată vine acasă şi-mi 
povesteşte despre ziua pe care-a avut-o. 

Logan privi telefonul de parcă tocmai i se băşise în faţă. 

— Ce? 

Un oftat. i 

— Noi... Are o muncă grea şi de rahat. li trebuie cineva cu care 
să împartă chestiile. Nu ştiam că se va ajunge la asta... Jur! Noi... 

Logan închise telefonul fără a mai adăuga vreun cuvânt. Ar fi 
trebuit să-şi dea seama de la o poştă. Opera, maşina de fite, 
hainele, mâncarea sofisticată, gura mută. Era Miller. El era 
„iubiţelul” lui Isobel. Stând de unul singur, în maşină, în zăpadă, 
în întuneric, Logan închise ochii şi înjură. 


Dacă agenta Watson va trebui să mai îndure vreo nenorocită 
de telenovelă, va începe să urle. Acum doamna Strichen pusese 
episoadele înregistrate. Oameni nefericiţi cu vieţi nefericite, 
prostindu-se într-o paradă nefericită şi fără sens a nefericirii. 
Doamne, cât se plictisise. Şi nu era nici o carte în casă. Deci tot 
ce aveau era doar un televizor şi un şir nesfârşit de telenovele 
afurisite. 

O porni înapoi spre bucătărie şi-ndesă în coşul de gunoi cutia 
ei de tăiţei goală, fără să se mai deranjeze să aprindă lumina. Ce 
pierdere de vreme era totul! 

— Jackie? Pune şi tu ceainicul la fiert, dacă tot eşti acolo. 

Watson oftă. 

— Şi de ce ziceai c-a murit ultimul tău sclav? 

— Lapte şi două de zahăr, da? 

Bombănind, umplu la loc ceainicul şi-l puse la fiert. 

— Eu am făcut ultima dată, spuse ea înapoi în sufragerie. E 
rândul tău să faci ceai. 

Agentul Rennie o privi uluit. 

— Dar o să pierd începutul de la Emmerdale! 

— E pe casetă! Cum să pierzi începutul de la Emmerdale dacă 
e pe casetă? Pune pe pauză porcăria aia! 

Aşezată în fotoliul ei, doamna Strichen depuse în teanc încă o 
ţigară moartă. 

— Voi vă opriţi vreodată din certat? spuse ea, scoţându-şi 
bricheta şi ţigările. Parcă sunteţi nişte afurisiţi de copii. 

Watson râniji. 

— Vrei ceai? Fă tu ceai. 

Se-ntoarse să se ducă sus. 

— Unde te duci? 

— Mă duc să fac pipi. E-n regulă din partea ta? 

Agentul Rennie îşi ridică mâinile ca pentru autoapărare. 

— OK, OK. Fac eu ceaiul. Doamne, dacă e aşa mare brânză... 
Se ridică de pe canapea şi adună cănile goale. 

Cu un mic zâmbet de satisfacţie, agenta Watson se duse sus. 

Nu auzi uşa din spate deschizându-se. 

Toaleta avea apă care se trage „în felul ăla”. Indiferent cât de 
tare sau de des apăsa pe buton, chestiile pur şi simplu nu 
dispăreau. Agenta Watson stătea pe marginea căzii şi apăsă din 
nou pe buton înainte să arunce o privire sub capac. Măcar se 
dusese hârtia igienică. Tot ce rămăsese era suficient de diluat 
cât să nu se observe. 

La fel ca şi restul casei, baia era un congelator. Stăpânindu-şi 
un tremur, se spălă pe mâini, aruncă o privire prosopului cenuşiu 
care atârna pe uşă şi-şi şterse mâinile pe pantaloni. 

Cineva stătea fix în dreptul uşii de la baie când o deschise. 
Tresări cu respiraţia tăiată. Strichen se întorsese! 

Ea mârâi scurt şi îi dădu un pumn în faţă fără să se gândească, 
deviindu-şi lovitura doar în ultimul moment, când creierul ajunse 
din urmă ceea ce vedea. Nu era Martin Strichen. Era mama lui, 
cu ochii măriţi din cauza şocului. Stătură aşa, privindu-se una pe 
cealaltă, cu sângele bubuindu-le în urechi. 

— Să nu mai faci asta! spuse Watson, lăsându-şi din nou într-o 
parte pumnul. 

— Dă-te la o parte, îi zise mama lui Martin, cu un uşor tremur 
în voce, privind-o pe Watson ca pe una abia scăpată de la 
nebuni, vezica asta mă omoară. Trecu în viteză, strângând pe ea 
cardiganul cu o mână şi un exemplar din Evening Express cu 
cealaltă. Nu se grăbeşte deloc prietenul tău cu ceaiul ăla. Trânti 
uşa, lăsând-o pe Watson de una singură, în capătul de sus al 
scărilor, pe întuneric. 

— Ce femeie amabilă, mormăi ea. Nici nu mă mir că fiu-său e- 
un monstru. 

Cobori gândindu-se la halba cu care îi rămăsese dator 
sergentul McRae. Mult mai bună decât încă o cană de ceai. 
Bombănind mai departe pentru sine, se prăbuşi pe canapea. 
Titlurile genericului de la Emmeraale licăreau pe ecranul 
televizorului, oprite fiind în mijlocul zborului peste nişte câmpuri. 
Ce drăguţ din partea lor să nu-nceapă înainte să termine ea de 
făcut pipi. 

— Hai, Rennie! îl chemă ea din sufragerie. Ce naiba durează 
atât? Pliculeţ de ceai, apă, lapte. Nu-i greu. Se aşeză la loc pe 
canapea şi se uită chiorâş spre televizor. O, ce naiba! Se ridică 

anevoie şi dădu buzna în bucătărie. Nu eşti în stare să faci un 
nenorocit... 

Un corp zăcea întins pe linoleumul din bucătărie. Era agentul 
Rennie. 

— La dracu'! Apucă staţia radio de pe umăr. lar lumea explodă 
în jerbe de artificii galbene şi negre. 


Nu se putea să fi fost inconştientă de prea multă vreme, îşi 
dădea seama după ceasul de la aragaz. Doar cinci minute. 
Mormăind, încercă să se ridice, dar ceva nu era-n regulă cu 
mâinile şi picioarele ei. Bucătăria se învârtea în jurul ei în timp ce 
aluneca la loc pe podea. 

Dacă închidea ochii, era şi mai rău. Avea în gură un gust 
metalic, ca de cupru, dar nu putea să scuipe. Cineva făcuse un 
nod dintr-o cârpă şi i-o-ndesase în gură. Şi acelaşi cineva îi 
legase mâinile la spate şi-i prinsese la un loc gleznele. 

Se rostogoli pe spate, iar camera începu din nou să se învârtă. 
Aşteptă o clipă ca lucrurile să se stabilizeze, înainte să continue 
astfel încât să fie cu spatele la sufragerie şi cu faţa la uşa din 
spate. 

Agentul Rennie zăcea cât era de lung, pe burtă, cu trăsăturile 
şterse şi palide. Era şi el legat la fel ca ea, cu un firicel de sânge 
care-i făcea părul întunecat lucios şi purpuriu în lumina 
bucătăriei. 

De sus se auzea sunetul repetat al apei de la baie trase. 

Se răsuci din nou. De data aceasta, dură mai puţin ca lumea 
să se oprească din învârtit la vârful capului ei. 

Fâşsş, fâşsş, fâşsş. 

Lângă coşul de gunoi zăcea o geantă. Una mare. Bucăţi de 
zăpadă atârnau pe la cusături. 

Agenta Jackie Watson încercă să apese butonul de transmisie 
al staţiei de radio cu bărbia. Staţia era încă prinsă de umărul ei, 
numai că, oricât ar fi încercat, nu reuşi să-l atingă. 

Apoi o pereche de picioare veniră în bucătărie. Erau învelite în 
ciorapi groşi şi o fustă groasă de lână, încadrate din spate de 
holul întunecat. Watson îşi ridică privirea spre faţa doamnei 
Strichen. Ochii femeii erau rotunzi şi albi, iar cercul fără vlagă 
format de gura ei se mişca fără să scoată un cuvânt în timp ce 
privea fix trupurile legate fedeleş pe podeaua bucătăriei sale. Se 
întoarse, punându-şi mâinile-n şold. 

— Martin! Martin! Vocea îi suna ca a unui rinocer ucigaş. Ce 
naiba crezi că faci, ticălos mic şi murdar ce eşti? 

O umbră se lăsă asupra ei. 

Intinsă pe podea, Watson putea doar să distingă în lateral un 
bărbat cu oasele mari, cu mâinile uriaşe agitându-i-se. Ca o 
pasăre prinsă în plasă. 

— Mamă... 

— Nu mă lua pe mine cu mamă, ticălos mic ce eşti! Ce naiba-i 
asta? Arătă spre cei doi legaţi fedeleş. 

— Eu nu... 

— lar ai avut treabă cu băiețeii. Nu-i aşa? 

Il împunse în piept cu un deget osos. 

— Mi-ai adus poliția-n casă! Mi se face rău din cauza ta! Dacă 
mai trăia taică-tu, te bătea de-ți suna apa-n cap, mucos mic şi 
pervers ce eşti! 

— Mamă, eu... 

Dintotdeauna ai fost doar o lichea! Un vierme oploşit la sân! 

El făcu un pas înapoi. 

— Mamă, nu... 

— Nu te-am vrut niciodată! Ai fost o greşeală! M-auzi? Ai fost o 
neplăcută, ticăloasă, a dracului de greşeală-ngrozitoare! 

Watson putu să vadă picioarele mişcându-se când Martin îi 
întoarse spatele mamei sale. Fugind de-acolo, îndreptându-se 
către sufragerie. Dar doamna Strichen îşi voia drepturile. Se 
năpusti în urma lui, ridicând vocea, care suna ca un ferăstrău 
electric ruginit. 

— Să nu-mi întorci mie spatele, ticălos mic ce eşti! Doi ani! M- 
auzi? Taică-tu era înăuntru de doi ani când te-am făcut! Ai stricat 
tot! N-ai fost bun de nimic! 

— Nu... Cuvântul nu fusese rostit, dar Watson simţea 
ameninţarea din el. 

Doamna Strichen însă nu se opri. _ 

— Mi se face rău din cauza ta! şuieră ea. Iți faci de lucru cu 
băieţei! Ticălos mic şi murdar ce eşti. Să fi trăit taică-tu... 

— Ce? Ce? Dacă trăia taică-miu ce? Vocea lui Martin suna ca 
tunetul, tremurând de furie. 

— Te-ar termina în bătaie! Asta! 

Ceva se făcu ţăndări în sufragerie. O vază sau un borcan. 

Profitând de zgomot, Watson îşi strânse picioarele sub ea şi- 
mpinse, târându-se pe podea ca o omidă. Se îndrepta spre hol şi 
spre telefon. 

— E numai vina lui! 

— Nu da vina pe taică-tu pentru ce eşti, ticălos murdar! 

Covorul din hol o zgâria pe obraz în timp ce Watson ieşi târâş 

din bucătărie pe hol. În sufragerie, un alt obiect fu izbit de 
perete. 

— El mi-a făcut asta! El! Vocea lui Martin era plină de lacrimi, 
dar acestea nu reuşeau să acopere furia de dedesubt. M-a băgat 
în spital! M-a dat lui... lui Cleaver, ăla! In fiecare seară! In fiecare 
seară nenorocită! 

— Nu vorbi aşa despre taică-tu! 

— In fiecare seară! Gerald Cleaver m-a folosit în fiecare seară 
nenorocită! Aveam unşpe ani! 

Watson ajunse la masa de telefon, unde covorul făcea loc 
foliei de plastic. 

— Ticălos mizerabil şi smiorcăit ce eşti! 

Răsună o palmă, carne lipită de carne, apoi urmă o clipă de 
tăcere. 

Agenta Watson riscă o privire rapidă în sufragerie, dar nu reuşi 
să vadă decât umbre pe tapet. Martin Strichen era ghemuit cu o 
mână pe obraz, iar mama i se înălța deasupra. 

Watson se târî înainte, ajungând la nivelul mesei cu telefonul. 
Acum vedea direct în camera de zi şi în sufrageria mică de 
dincolo de ea. Un morman de haine stătea aproape de o masă de 
călcat. Şi chiar în faţă, doamna Strichen îndreptase o altă palmă 
usturătoare spre fiul ei. 

— Ticălos mic şi murdar ce eşti! Punctă fiecare cuvânt cu o 
palmă peste capul lui Martin. 

Watson împinse cu umărul măsuţa de telefon, zgomotul fiind 
mascat de urlete şi ţipete. Telefonul se legănă în locaşul său o 
dată, de două ori, apoi se roti tăcut spre podea. Nimeni nu-l auzi 
izbindu-se de folia de plastic. 

— Ar fi trebuit să te strâng de gât la naştere! 

Watson îşi potrivi telefonul în mâini, întorcându-şi capul peste 
umăr ca să vadă butoanele şi tastă 999 cu degetul mare. Aruncă 
o privire furibundă spre camera de zi. Nimeni nu se uita în 
direcţia ei. Nu auzea dacă sună telefonul din cauza zgomotului 
făcut de doamna Strichen care-şi ataca fiul, dar se aplecă 
oricum, lipind telefonul de podea lângă urechea ei, cu gura 
acoperită de căluş în dreptul receptorului. 

— Serviciile de Urgenţă. Care serviciu vă este necesar? 

Făcu tot ce-i stătea în puteri să răspundă, dar tot ce ieşi era un 
şir de mormăieli înfundate. 

— Imi cer scuze, puteți repeta? 

Transpirând, Jackie Watson făcu o altă încercare. 

— Acesta e un număr pentru urgente. Amabilitatea dispăruse 

din vocea de la celălalt capăt al firului. Telefoanele false de 
alarmare constituie un delict. 

Jackie nu putea decât să bălmăjească din nou. 

— Gata. Am să raportez chestia asta! 

Nu! Nu! Trebuia să localizeze numărul şi să trimită ajutor! 

Linia se închise. 

Furioasă, lăsă la o parte telefonul şi se târî încă o dată înainte, 
apucând dispozitivul de mână ca să formeze din nou 999. 

Lovitura, când veni, fu delicată şi udă. 

Işi luă ochii de pe telefon şi privi în camera de zi. Doamna 
Strichen se clătina înspre canapea, cu faţa la fel de albă ca 
zăpada de afară. In spatele ei stătea Martin, cu fierul de călcat în 
mână, cu o expresie ciudat de calmă şi senină. Mama lui se 
poticni, apucându-se de pernele umflate ca să se sprijine, iar 
Martin păşi în spatele ei şi duse în jos fierul într-un arc nimicitor. 
Se lovi de partea din spate a craniului ei, iar femeia căzu ca un 
sac plin de cartofi. 

Watson simţi cum i se umflă gâtul. Tremurând, îşi strivi din 
nou degetul mare de tastele telefonului. 

Mâna tremurătoare a doamnei Strichen căzu în spatele 
canapelei. Fiul ei ţinea fierul de călcat la înălţimea pieptului, iar 
cu cealaltă mână întindea cablul electric. Un soi de zâmbet 
răsuci colţurile gurii sale când se aplecă şi înfăşură cablul electric 
în jurul gâtului mamei sale. Piciorul ei lovi covorul în timp ce el 
sugruma viaţa din ea. 

Cu dinţii rânjiţi, agenta Watson apucă telefonul şi se târî înapoi 
spre bucătărie. Plângea acum în hohote, iar neputinţa şi mila de 
sine se amestecau cu groaza de a vedea cum o altă fiinţă umană 
este ucisă. Şi cu faptul că ştia că urmează ea. 

Respirând adânc, tremurat, închise ochii şi încercă să-şi 
amintească numărul de mobil al sergentului McRae. In spatele ei, 
prin uşa deschisă a bucătăriei, putea auzi cum piciorul doamnei 
Strichen loveşte din ce în ce mai slab podeaua. Degetele lui 
Jackie urmăriră pe tastatură numărul de telefon al lui Logan. 
Haide, haide! Răspunde! 

Clic. 

— Logan. 

Ţipă, dar cârpa îndesată în gura ei acoperi totul, astfel că ieşi 
doar un geamăt slab. 

— Alo? Cine e? 

Nu! Nu din nou! Trebuia s-o audă! 

— Miller? Tu eşti? 

Ţipă din nou, de data asta obscenităţi, blestemându-l pentru 
că era atât de prost. 

Umbra lui Martin Strichen se întinse în bucătărie, încă mai 
avea fierul de călcat într-o mână, iar picături roşii acopereau 
suprafaţa de metal lustruit. De cheaguri atârnau fire de păr cret, 
unsuros. 

Ochii i se aţintiră la faţa lui Martin. Pistrui stacojii îi acopereau 
partea dreaptă a feţei, însemnată de vărsat. O privi trist, apoi luă 
telefonul, îl ţinu o clipă la ureche, ascultându-l pe Logan care 
cerea să afle cine-l suna pe mobil. Apoi, calm, apăsă butonul 
roşu şi încheie convorbirea. 

O foarfecă ieşi la iveală din sertarul de sus, de sub ceainic, iar 
lama sclipea în lumina rece de deasupra. Zâmbi în jos, către 
Jackie. 

Harşt, harşt, harşt. 

E timpul să o facem cum trebuie. 


Logan privi telefonul din mâna sa şi înjură. De parcă n-avea 
destule pe cap, mai trebuia să-şi facă griji şi pentru farsele 
telefonice! Apăsă butonul care indica ultimul număr de la care 
fusese sunat. Era local, dar nu-l recunoscu. Strâmbându-se, 
apăsă pe „Sună înapoi” şi ascultă cum telefonul piuie şi sună la 
numărul de la care fusese sunat, întorcând serviciul. 

Sună şi sună şi tot sună. Fără răspuns. Bine, decise el, erau 
două metode de a lua pielea de pe-o pisică. Măzgăli numărul şi 
sună la control, cerându-le o adresă pentru acel număr. li luă 
aproape cinci minute bărbatului de la celălalt capăt al 
telefonului, dar, în cele din urmă, se întoarse cu: Doamna Agnes 
Stricken, Howesbank Avenue numărul 25, Aberdeen... 

Logan nu mai aşteptă să i se spună şi codul poştal, ci doar urlă 
„La dracu'!” şi apăsă pe acceleraţie până-n podea. Maşina ţâşni. 

— Ascultă-mă, îi spuse el celui de la control, gonind cu 
Vauxhallul cel ruginit prin zăpadă şi gheaţă, inspectorul Insch are 
două maşini în Middlefield. Vreau să se ducă acum la adresa 
asta! 


Până să ajungă Logan acolo, cele două maşini erau deja pe 
stradă în faţa numărului 25. Vântul se potolea, iar fulgii mari 
cădeau din cerul portocaliu murdar. Aerul avea gust de piper. 

Logan apăsă frâna, iar maşina patină pe asfaltul acoperit cu 
zăpadă şi se opri numai după ce ajunse la marginea 
carosabilului. Se împletici afară din maşină, alunecând în sus pe 

scări în casa pe care Martin Strichen o împărţise cu mama sa. 

Doamna Strichen era în camera de zi, întinsă cu faţa în jos, cu 
partea din spate a capului împinsă spre interior, cu linii roşii 
groase în jurul gâtului. Dinspre bucătăria mică se auzeau voci 
nervoase, iar Logan năvăli înăuntru pentru a vedea doi poliţişti în 
uniforme, unul aplecat asupra unei siluete ghemuite pe podea, 
celălalt vorbind la staţie: 

— Repet, avem un poliţist rănit. 

Ochii lui Logan scrutară încăperea înghesuită, oprindu-se 
asupra unui morman de haine în colţul de lângă coşul de gunoi. 

Un al treilea agent în uniformă pătrunse în cameră, respirând 
greu. 

— Am fost în toată casa: nici urmă de altcineva. 

Logan pipăi mormanul de haine. La un moment dat fusese o 
pereche de pantaloni negri. Şi acolo, dedesubt, se aflau resturile 
unui pulover negru şi ale unei bluze albe. Genul acela cu umeri 
umflaţi, creat special ca să includă epoleţii de poliţie. Privi peste 
umăr când cel de-al patrulea dintre dulăii de pază ai 
inspectorului Insch se opri în hol, în spatele partenerului său. 

— Unde e? 

— Nu e nimeni în casă, domnule. 

— La naiba! Logan sări în picioare. Tu şi tu, spuse el, arătând 
spre cei doi care cercetaseră casa, ieşiţi în faţă! A luat-o pe 
agenta Watson. Căutaţi pe fiecare stradă, la fiecare uşă 
deschisă, orice găsiţi! 

Stătură aşa un moment, privind la silueta ghemuită a 
agentului Simon Rennie de pe podeaua bucătăriei. 

— Mişcaţi-vă, zbieră Logan. 

Aceştia porniră. 

— Cum se simte? întrebă el, păşind pe deasupra corpului 
întins şi deschizând uşa din spate, permiţând astfel unui zid de 
aer rece să se prăbuşească în încăpere. 

— A încasat o lovitură urâtă în ceafă. Respiră, dar n-arată prea 
bine. 

Logan clătină din cap. 

— Rămâi cu el. Întinse degetul către ultimul agent. 

— Tu, vino cu mine! 

În grădina din spate, zăpada le ajungea până la genunchi. Se 
adunase în dreptul pereţilor clădirii, urcând până aproape de 
ferestre, dar se distingea lesne o cărare ce ducea în întuneric. 

— La naiba! 

Strângând din dinţi, Logan se aventură prin zăpadă. 

Nu era mai mare decât o baracă. Un adăpost de beton pe 
drumul spre carieră. Acolo se jucase pe vremea când era copil. 
Nu, nu se jucase. Se ascunsese. Se ascunsese de tatăl său. Se 
ascunsese de lume. 

Peretele cenuşiu şi rotund ca un castron al carierei se vedea 
doar ca o umbră prin zăpada abundentă. O tăiaseră direct spre 
perete, ocoliseră o stâncă, apoi se orientaseră către depozitul de 
dedesubt, lăsând în urma lor un lac adânc, înşelător. Chiar şi în 
mijlocul verii, apa era rece şi întunecată, iar adâncurile sale erau 
pline cu un amestec de ierburi şi, în apropierea malurilor, de 
cărucioare de cumpărături, ducând spre o gaură fără fund mai 
încolo. Nimeni nu înota în lacul de la carieră. Nu de când doi 
băieţi dispăruseră la sfârşitul anilor '50. 

Locul era unul bântuit. Un loc pentru cei morţi. | se potrivea 
perfect. 

Poliția nu trebuia să fie acasă! Nu era bine. Nu trebuia să fie 
acolo... îşi croia drum prin zăpada până la glezne, către cabana 
carierei, respirând anevoie. Era grea, îl dureau umerii din cauza 
ei. Dar avea să merite totul. Era o fată bună. Nu se zbătea. 
Martin o lovise în cap doar o dată şi după aceea se făcuse bună 
ca pâinea caldă. Tăcută şi senină, când el îi ciopârţise hainele. 
Mâinile îi tremuraseră la atingerea pielii: răcoroasă la pipăit şi 
moale pe măsură ce el tăia, lăsându-i doar sutienul şi chiloţii. 
Ceea ce ascundeau acestea îl speria. li dădea dureri... 

Şi apoi începuse să sune telefonul. Suna şi suna şi tot suna în 
timp ce el o pusese pe umăr, ridicase geanta cea mare de bagaje 
şi se năpustise afară pe uşa din spate. Veneau după el. 

Un zăvor mare ţinea închisă uşa cabanei, lângă un semn pe 
care scria „ATENŢIE: PERICOL DE PRABUŞIRE. ACCESUL 
INTERZIS”. 

Incruntându-se, făcu un pas înapoi şi lovi uşa cu piciorul, lângă 
încuietoare. Uşa cea veche trosni, dar zăvorul rămase la locul 
său. O lovi din nou, apoi încă o dată, la noroc. A treia lovitură îşi 
găsi ecoul în pereţii carierei, acoperind sunetul lemnului crăpat, 
când elementele de fixare ale zăvorului cedară. 

lnăuntru era ger şi întuneric, iar mirosul de şoareci nu se 
simţea sub praful de ani întregi. Rânjind nervos, lăsă femeia să-i 

alunece de pe umăr pe podeaua de ciment. Pielea ei palidă lucea 
pe cimentul întunecat şi el tremură, încercând să simuleze că era 
din cauza frigului. Dar ştia că e din cauza ei. 

Valiza cea mare fu pusă lângă ea. După aceea, ştia bine, îi va 
fi rău la stomac. li va fi rău până nu va rămâne decât supărare şi 
ruşine. Dar asta mai târziu. Deocamdată, sângele îi vuia în 
urechi. 

Cu degetele amorţite, împinse fermoarul în jos. 

— Bună, spuse el. 

In geantă, micuțul Jamie McCreath deschise ochii şi începu să 


tipe. 


Urmele de paşi dispăreau rapid, fulgii grei de zăpadă le 
umpleau, făcând totul neted. Logan patină oprindu-se, cu ochii 
cercetând peisajul. Urma ducea direct de la casă în întuneric. Și 
acum urma dispăruse. 

Injură cu amărăciune. 

Polițistul pe care-l târâse după el pufni, oprindu-se în spatele 
lui. 

— Ce facem acum, domnule? întrebă el, luptându-se să 
respire. 

Logan privi dincolo de el, încercând să ghicească în ce direcţie 
mersese Martin Strichen, luând-o cu el pe Watson. La naiba! li 
spusese lui Insch că era o idee proastă să lase doar doi în casă! 

— Ne despărţim, zise în cele din urmă. Trebuie să acoperim 
cât de mult putem din teren. 

— In care parte vreţi să mă... 

— Nu-mi pasă! Doar s-o găsim! 

Îşi trase afară din buzunar mobilul, în timp ce agentul, cu un 
aer rănit, o porni prin zăpadă la un unghi de patruzeci şi cinci de 
grade. 

— Sergent McRae, îi spuse el femeii care îi răspunsese. Unde- 
mi sunt întăririle? 

— O clipă... 

Logan cercetă din nou cu privirea peisajul monoton. Parcă 
cineva ştersese lumea, nelăsând nimic în urma sa, în afară de o 
câmpie de alb şi un cer galben ca de ardezie. 

— Alo, sergent McRae? Inspectorul Insch zice că sunt pe drum. 
lar agentii de la Buckshurn ar trebui să ajungă în două minute. 

Auzea deja urletul slab al sirenelor, înăbuşit de zăpada care 
cădea. 

Logan se târî mai departe printre nămeţi, cu apa îngheţată 

scurgându-i-se în pantaloni, îngreunându-i picioarele. Şuiera ca 
un tren, iar respiraţia îi ieşea sub forma unor nori groşi de abur, 
care stagnau în jurul capului său în noaptea liniştită, ca un banc 
personal de ceaţă. 

Un sentiment de neputinţă îşi făcea loc în pieptul lui. Erau 
puţine şanse să-l găsească pe Martin Strichen pe întuneric şi în 
zăpadă. Nu fără câini. Poate-ar fi trebuit să aştepte câinii? Dar 
ştia că în nici un caz n-avea cum să stea acolo, fără să fi făcut 
ceva. Orice. 

Era o mică ridicătură de pământ, iar el se chinui să urce, cu 
zăpada ajungându-i până la genunchi. Apoi ajunse în vârf, cu 
inima în gât şi cu stomacul strâns. Pământul dispăruse! Stătea 
pe marginea râpei, bătând din mâini ca să-şi ţină echilibrul, cu un 
picior atârnând în aer. 

Logan se clătină înapoi pe pământ sigur, apoi se mişcă încet 
înainte până ajunse din nou pe marginea stâncii. 

Era pe una dintre cariere. Trei sferturi de cerc larg, format din 
pereţi lucioşi, cu un lac întunecat la fund. Zăpada care cădea mai 
jos de el nu făcea decât să-i accentueze senzaţia de vertij. 
Probabil că erau o sută cincizeci, poate două sute de metri, până 
jos de tot, la apa rece şi neagră. 

Inima îi bătea încă să-i spargă pieptul, pulsând prin vene, 
făcându-i urechile să ţiuie. 

La baza stâncilor era o cabană pătrăţoasă de beton, nu 
departe de marginea apei. O lumină slabă, gălbuie, ieşea printr-o 
fereastră crăpată înainte să se estompeze. 

Intorcându-se, Logan o luă la fugă. 


Torța nu prea dădea un aer confortabil cabanei. Flacăra torţei 
era un con de lumină gălbuie, ştearsă, care făcea umbrele din 
cabană să pară şi mai adânci decât înainte. 

Mormăind, agenta Watson deschise un ochi. Capul îi era învelit 
într-o pânză fierbinte. Simţea doar miros de alamă, iar faţa îi era 
rece şi lipicioasă. Tot trupul îi era rece, îngheţat bocnă. Un 
tremur o cuprinse, scuturându-i oasele, făcându-i capul să 
zvâcnească. 

Totul era înceţoşat, apărând şi dispărând din câmpul ei vizual, 
în vreme ce ea se străduia să iasă la suprafaţă. Făcuse ceva. 
Ceva important... 

Oare de ce îi era aşa frig? 

— Eşti trează? 

Era vocea unui bărbat, emoţionată, aproape timidă. 

Tremurătoare. 

Totul reveni la locul său. 

Agenta Watson încercă să sară-n picioare, dar era încă legată 
de mâini şi de picioare. Tentativa făcuse camera să se învârtă în 
jurul capului ei, cu marginile mişcându-se înainte şi înapoi ca un 
dans demonic. Işi strânse ochii şi respiră şuierat, printre dinţi. 
Treptat, zbaterea se opri. Când deschise din nou ochii, se uita 
drept la faţa îngrijorată a lui Martin Strichen. 

— Imi pare rău, zise el, cu o mână tremurătoare îndepărtându- 
şi părul de pe faţă. Nu voiam să te lovesc. Dar n-am avut de ales. 
N-am vrut să-ţi fac rău... Te simţi bine? 

Ea nu putea decât să bălmăjească prin căluş. 

— Bine, spuse Martin, neînţelegând salva de înjurături pe care 
tocmai o trimisese asupra lui. Bine. 

Se ridică în picioare şi se întoarse cu spatele spre ea, 
aplecându-se spre geanta cea mare pe care o văzuse în 
bucătărie şi, cu o voce delicată, şoptită, începu să cânte „Picnicul 
ursuleţilor”“. Mângâia pe cineva din geantă. 

Ochii lui Watson scrutară mica încăpere, căutând o armă. 
Locul fusese la un moment dat un soi de birou. Un raft de metal 
pentru fişe de pontaj era încă fixat pe peretele de lângă uşă, iar 
un calendar jilav şi mucegăit cu femei dezbrăcate era prins de un 
altul. Mobila dispăruse, nelăsând în urmă decât pereţii acoperiţi 
cu graffiti şi podeaua rece de beton. 

Un nou tremur o cuprinse. Cum naiba de putea să fie atât de 
frig? Privi în jos, descoperind alarmată că fusese dezbrăcată. 

— Nu trebuie să-ţi faci griji, micuţule, spuse Martin delicat. 

Un geamăt uşor, ca un plâns, veni dinăuntrul genţii şi sângele 
lui Jackie îngheţă. Jamie McCreath era încă în viaţă. Va fi nevoită 
să-l vadă pe ticălosul cel bolnav omorând un copil! 

Incordându-şi toţi muşchii, se luptă cu legăturile. Nu era nici 
un centimetru liber în ele. Cu mâinile şi picioarele tremurând din 
cauza efortului, nu reuşi decât să facă frânghia să taie mai adânc 
în piele. 

— N-o să fie cum a fost pentru mine. Martin Stricken continuă 
să mângâie uşor copilul, scoțând sunete liniştitoare. A trebuit să 
trăiesc toată viaţa cu ce mi-a făcut Gerald Cleaver... Tu vei fi 
liber. N-o să simţi nimic. 


40 Cântecel pentru copii, cântat în timpul unei petreceri organizate 
special pentru aceştia, la care trebuie să îşi aducă ursuleţii de pluş cu 
ei. 

Watson simţea lacrimile din glasul lui. 

— O să fii în siguranţă. 

Se zvârcoli ca să se-ntoarcă pe spate, icnind când carnea 
goală se atinse de betonul îngheţat. 

Martin culese copilul din geantă şi-l aşeză pe podea lângă 
Watson. 

Jamie încă mai purta costumul lui pentru zăpadă - portocaliu 
cu albastru - şi căciula sa cu doi ciucuri. Ochii săi erau uriaşi şi 
plini de lacrimi, iar din nas îi izvorau două urme argintii gemene, 
ce ajungeau până la gura lui contorsionată. Scâncete mici îl 
făceau să se cutremure cu totul. 

Martin se aplecă din nou asupra genţii şi scoase mâna cu un 
cablu electric. Cu îndemânare, făcu noduri duble la ambele 
capete, strângându-le bine. Puse un nod în palma mâinii stângi, 
trecând cablul de două ori prin pumnul său strâns. Făcu la fel şi 
pentru dreapta, întinzându-l bine şi clătină din cap pentru treaba 
bine făcută. 

O privi cu ochi trişti pe agenta Watson, care se zbătea cu 
legăturile. 

— După asta, o să fie bine, îi zise. Trebuie doar să... Roşi. Ştii 
tu... Să-mi dau drumul. După aia o să fie OK. O s-o facem şi-o să 
fie bine. N-o să mai am nevoie de asta. Işi muşcă buza şi flexă 
din nou cablul. O să fiu normal şi totul o să fie OK. 

Respirând adânc, făcu o buclă din cablul strâns în pumni. 
Exact cât să încapă prin ea capul lui Jamie McCreath. 

Băieţelul gemu terorizat, cu ochii fixaţi asupra lui Jackie, care 
se chinuia şi se zvârcolea. 

— De te duci azi în pădure“... 

Mârâind, agenta Watson îşi zvârli picioarele-n aer, legănându- 
se pe braţe, arcuindu-şi spatele astfel că aproape ajunse cu susul 
în jos. 

Faţa lui Martin se ridică, iar cântecelul i se stinse pe buze când 
ea îşi depărtă cât putu de mult genunchii şi ţâşni spre capul său. 
Nu mai avu timp să se mişte înainte ca ea să-şi înfăşoare 
picioarele în jurul gâtului său şi să strângă cât de tare putea. 

Groaza îi lăţi lui Martin Strichen faţa, iar ochii îi ieşiră din 
orbite. Watson se luptă să-şi strângă bine de tot gleznele - 
dreapta peste stânga - ca să aibă mai multă forţă, astfel încât să 
poată să-i frângă gâtul. 


+ În text, /f you go down to the woods today, vers din cântecelul 
pentru copii „Picnicul ursuleţilor”. 

Mâinile lui Strichen erau cu totul prinse în strânsoarea 
improvizată. Mâinile i se zbăteau fără rost în jurul coapselor ei. 

Cu o grimasă de triumf, Watson reuşi să-şi poziţioneze 
gleznele. Acum putea să se lase cu toată greutatea, privind cu o 
satisfacţie sinistră cum lui Martin începe să i se învineţească 
faţa. N-avea de gând să se oprească până nu murea psihopatul 
ăsta. 

Intrând în panică, Martin îşi eliberă mâinile din cablul electric, 
zgâriind tot ce prindea. Lovind-o cu pumnii în abdomen. 

Cu durerea explodându-i în stomac, Watson închise ochii şi 
continuă să strângă. 

Martin îşi înfipse dinţii în coapsa ei, chiar deasupra 
genunchiului. Muşcă din toate puterile, simțind gustul de sânge, 
scuturând din cap şi încercă să sfâşie o bucată de carne. 

Ea urlă în spatele căluşului, iar Martin o muşcă din nou, încă 
lovind şi zgâriind. Un pumn o lovi în rinichi şi Jackie îşi pierdu 
puterile. 

Martin scăpă în câteva clipe din strânsoarea picioarelor ei, 
clătinându-se cu spatele, oprindu-se doar când se lovi de colţul 
cel mai îndepărtat al cabanei. Sângele îi picura de pe bărbie, cu 
mâinile îşi masa gâtul, luptându-se să poată respira. 

— Eşti... eşti exact ca restul! urlă el, cu o voce răguşită şi 
brutală. 

Jamie McCreath începu să urle, un sunet cu rezonanţă înaltă, 
sfâşietor, care-şi găsi ecoul în pereţii goi de beton. 

— Taci! Martin sări în picioare şi apucă băiatul de partea 
superioară a braţelor, săltându-l de pe podea. Taci! Taci! Taci! 

Dar asta-l făcu pe copil să zbiere mai tare. 

Mârâind, Martin îi arse un dos de palmă tare şi usturător, 
crăpându-i copilului buza şi însângerându-i nasul. 

Se făcu linişte. 

— Oh, Doamne... Oh, Doamne, nu... Martin scăpă copilul pe 
podea, cu faţa îngrozită. 

Se uită la copilul terifiat care suspina, mişcându-şi mâinile ca 
să alunge usturimea palmei. 

— Imi pare rău! N-am vrut să... Se întinse înainte, dar Jamie 
McCreath, cu ochii cât cepele, se trase înapoi, acoperindu-şi faţa 
cu mâinile înmănuşate. 

Strichen o privi pe agenta Watson în lumina slabă a lanternei. 
Zăcea pe-o parte, gemând prin căluş, cu sângele curgându-i 
stacojiu din muşcăturile de pe picioare. 

— E numai vina ta! Scuipă pe beton de la gustul sângelui ei. 

M-ai făcut să dau în el! i 

O gheată izbi stomacul lui Jackie, ridicând-o de pe podea. Işi 
înghiţi un urlet când un foc îi trecu prin burtă. 

— Eşti exact ca restul! 

O altă gheată, de data asta în coaste. 

Martin deja urla. 

— Totul urma să fie bine! Ai stricat tot! 

Uşa explodă în lături. 


Logan intră în forţă în cabana întunecată. În lumina palidă a 
unei torţe căzute văzu totul: agenta Watson, pe jumătate goală, 
zăcând pe o parte, cu ochii închişi de durere; pe Jamie McCreath, 
agitându-se întors cu spatele, plin de sânge pe faţă; pe Martin 
Strichen trăgând piciorul în spate, pregătind o altă lovitură. 

Strichen îngheţă, întorcându-se chiar când Logan se înfipse în 
el, aruncându-i pe amândoi în perete. Un pumn ţâşni pe lângă 
capul lui Logan, iar un vaiet cu rezonanţă înaltă îi străpunse 
urechile. Neinteresat de o luptă corectă, Logan atacă drept la 
vintre: lovi cu pumnii între picioarele lui Martin Strichen. 

Bărbatul cu oase masive icni şi se trase-napoi, apucându-şi cu 
o mână organele genitale, în timp ce faţa îi deveni cenuşie. 

Clătinându-se, vomită pe el. 

Logan nu aşteptă să se oprească, ci apucă de părul de pe 
ceafa lui Strichen şi-l pocni de peretele de beton. Capul lui Martin 
se izbi cu un zgomot sec, iar impactul fu suficient de puternic 
încât să sară din cuiul lui calendarul mucegăit cu fetişcane. 
Martin se împletici înapoi, cu sângele ţâşnindu-i din faţă, iar 
Logan îi prinse braţul, răsucindu-i-l la spate. 

Un cot uriaş şi osos ieşi în afară, nimerindu-l pe Logan exact 
sub coaste, trimiţându-i durerea să-i sfâşie stomacul cicatrizat. 
Şuierând agonic, se prăvăli la podea. j 

Strichen se împletici în mijlocul podelei. Incruntându-se, îşi 
şterse sângele de pe faţă. Apoi, dintr-o mişcare, îl apucă pe 
Jamie McCreath cu o mână de partea din faţă a costumului său 
pentru zăpadă, geanta cu cealaltă şi fugi afară în ninsoare. 

Logan se ridică în genunchi. Rămase acolo o clipă, clătinându- 
se, încercând să-şi ţină maţele să nu-i cadă. In cele din urmă, 
reuşi să se ridice-n picioare şi s-o ia spre uşă. 

Se opri în prag. În nici un caz nu putea s-o lase aşa pe Watson. 
Se împletici înapoi spre locul unde se afla aceasta, luminată de o 
lanternă căzută. Urme roşii îi înfloreau pe stomac şi pe coapse, 
iar dintr-o pereche de muşcături sângele curgea în voie pe 

podea. Îi simţi coastele mişcându-i-se din loc pe sub piele când îi 
desfăcu legăturile şi o ajută să se ridice în şezut. 

— Eşti bine? o întrebă, scoţându-i căluşul. Acesta îi lăsase 
urme adânci şi stacojii în jurul gurii. 

Scuipă pe jos un cocoloş de cârpe ude şi tuşi, iar faţa i se 
strânse de durere. Îşi pipăi coastele rupte. 

— Du-te! şuieră ea. Prinde-l pe nenorocit... 

Logan îi înveli umerii goi cu haina lui şi se repezi afară din 
cabană în zăpadă. 

Torţe se mişcau rapid pe toată marginea carierei şi sunetul 
câinilor care lătrau îşi găsea ecou în stâncile făcute de mâna 
omului. Mai multe lanterne se apropiau dinspre sud, iar lumina 
lor făcea ca zăpada care cădea să strălucească de parcă ar fi luat 
foc. 

O siluetă alunecă oprindu-se, la mai puţin de două sute de 
picioare distanţă. 

Strichen. 

Se răsuci, bâjbâind cu copilul care se zvârcolea, căutând un 
loc unde să fugă, cu faţa luminată de lanterna puternică. 

— Hai, Martin, spuse Logan, şchiopătând prin zăpadă către el, 
cu o mână încleştată pe stomacul care ardea. S-a terminat. N-ai 
unde să fugi. Poza ta e peste tot, toată lumea ştie cum te 
cheamă. E gata. 

Silueta se răsuci din nou, cu faţa lăţită de teamă. 

— Nu! se tângui el, căutând disperat o scăpare. Nu! O să mă 
trimită la-nchisoare! 

Logan se gândi că era al naibii de evident şi chiar spuse asta. 

— Ai ucis copii, Martin. l-ai ucis şi i-ai abuzat. Le-ai mutilat 
trupurile. Unde credeai c-ai s-ajungi? In tabăra de vacanţă? 

— O să-mi facă rău! Strichen deja plângea, iar scâncetele sale 
trimiteau nori albi în întuneric. Aşa cum a făcut el. Cum a făcut 
Cleaver! 

— Haide, Martin, s-a terminat... 

Micuţul Jamie McCreath se zvârcolea şi lovea, urlând cât îl 
ţineau plămânii. Strichen aruncă geanta ca să-l prindă mai bine, 
dar Jamie îi alunecă din mâini şi căzu în zăpadă. 

Logan se repezi înainte. 

Strichen scoase un cuţit. 

Logan se opri brusc. Lama sclipea în noaptea întunecată şi 
ceva se strânse în jurul intestinelor lui Logan. 

— Nu mă duc la-nchisoare! Martin începuse să ţipe, privind pe 
rând la Logan şi la cordonul de poliţişti care se apropia. 

Neobservat, Jamie McCreath se ridică-n picioare şi o luă la 
fugă. 

— NU! Martin se răsuci şi-l văzu pe micuţ pornind ca din puşcă 
prin zăpadă, cât de repede îl ţineau picioruşele. Numai că Jamie 
nu fugea spre lanternele poliţiştilor. Spre câinii care lătrau. Se- 
ndrepta direct către carieră. 

Martin sări după el, cu lama cuţitului lucindu-i în mână, urlând: 

— Vino-napoi! E periculos! 

Cu fălcile încleştate de durere, Logan porni după ei, dar avea 
destul de mult teren de recuperat. 

O gaură ascunsă din pământ înghiţi piciorul lui Strichen şi el 
căzu, aterizând cu faţa în zăpadă. Fu din nou în picioare într-o 
clipă, dar Jamie o luase înainte, alergând înspre adâncul vasului 
de granit al carierei. Spre lacul cel negru. Dintr-odată, băieţelul 
se opri. Mersese cât putuse de departe. În faţă nu era decât frig, 
întuneric şi apă întunecată. Se întoarse, cu faţa îngrozită. 

— E periculos! 

Martin fugi după el. 

Dar Martin Strichen cântărea cu mult mai mult decât un copil 
mic. Gheaţa care suportase greutatea lui Jamie nu mai îndura şi 
surplusul lui Strichen. Un foc de armă explodă în carieră. 
Bărbatul cel mare se opri, cu braţele larg desfăcute, fără să se 
mişte. Un alt pocnet, mai puternic decât primul, iar el scânci. 

La patru metri distanţă, Jamie îl privea cu ochi înspăimântați. 

Gheaţa cedă mugind, o gaură de mărimea unui camion de 
tranzit i se deschise sub picioare şi Martin Strichen dispăru. 
Drept în jos. Apa neagră îi înghiţi ţipătul. 

De cealaltă parte a găurii, Jamie se târî înainte şi privi în jos, în 
întunericul de cerneală. 

Martin nu mai ieşi. 

Logan stătea în zăpada care cădea delicat, privind luminile 
ambulanţelor sclipind în depărtare. O luaseră pe Watson: 
contuzii, hipotermie, câteva vânătăi urâte şi vreo două coaste 
fisurate. Urma să i se facă un vaccin antitetanos pentru 
muşcături. Nu era cazul să-şi facă griji, aşa spusese medicul de 
pe ambulanţă. Nu şi dacă ne gândim la ce se putea întâmpla... 

Logan se sui în maşina de patrulă pe care o scosese din 
parcarea de la cartierul general al Poliţiei, porni motorul şi 
radiatoarele la maximum. Işi lăsă capul să-i cadă pe volan şi 
gemu. Agenta Jackie Watson şi Jamie McCreath erau în drum 
spre spital, iar Simon Rennie Ticălosul se afla deja acolo. Dar 
Martin Strichen era mort şi la fel era şi maică-sa. 

Işi ridică privirea exact la timp să vadă o maşină scumpă 
oprindu-se. Două picioare lungi, sexy, se legănară jos de pe 
scaunul şoferului în zăpadă. Medicul patolog ajunsese. Logan 
simţi cum inima îl înţeapă şi mai tare. 

Isobel MacAlistar purta un soi de ţinută de iarnă gen „fata 
Bond”, numai păr de cămilă şi blană. Cel mai rău era că i se 
potrivea. 

Aranjându-şi sub căciula de blană o şuviţă rebelă, deschise 
portbagajul şi-şi scoase trusa medicală. 


Isobel şi Miller 
Stau în copac , 
Se S-A-R-U-T-A“. 


Dacă se ducea a doua zi la prima oră la cei de la Standardele 
Profesionale, inspectorul Napier cel cu păr de culoarea 
ghimbirului şi faţă acră ar da-o afară din clădire în şuturi cât ai 
zice „comportament inadecvat deosebit de grav”. Măcar asta l-ar 
lua pe Napier de pe capul /ui. 

Logan privi încruntat spre casa Strichen. Ar fi distrusă. Nici o 
secţie de poliţie din ţară nu s-ar atinge de Isobel nici moartă. De 
neangajat. Cum zisese Miller? li trebuia doar cineva căruia să-i 
povestească despre ziua pe care-o avusese... Exact cum fusese 
şi Logan acolo pentru ea. Odată ca niciodată, în vremurile rele de 


42 Cântecel pe care-l cântă copiii când râd de presupuşi „iubiţi”. 
367 


mult apuse. 

lar acum singura modalitate ca Logan să simtă din nou 
atingerea mâinilor ei răcoroase era din nou era ca el să zacă 
întins pe spate la morgă. Cu o etichetă prinsă de un deget de la 
picior. 

— Excelent, îşi zise când parbrizul se dezaburi în cele din 
urmă. O imagine bună. Foarte sănătoasă... Oftând, scoase 
maşina din şanţul de pe marginea drumului. 

Oraşul era liniştit în timp ce automobilul traversa North 
Anderson Drive. Numai taxiuri şi camioane de mare tonaj tăiau 
panglici negre paralele pe drumurile acoperite de zăpadă. 
Valurile stârnite de roţile acestora - jeturi arcuite de zloată şi 
apăraie - erau transformate în jerbe aurii de artificii de farurile 
lui Logan. 

Radioul poliţiei pocnea şi huruia aproape încontinuu: veştile 
circulau repede. Strichen era mort! Puştiul era-n viaţă! Watson 
fusese-n sutien şi chiloţi! 

II închise mârâind. Numai că tăcerea era mai rea decât 
zgomotul. Tăcerea încuraja zornăitul acelor „dar dacă” în capul 
lui. 

Dar dacă ar fi luat-o la stânga în loc s-o ia la dreapta? Dacă ar 
fi apărut cu cinci minute întârziere? Dacă n-ar fi îngheţat când 
Martin Strichen scosese cuțitul? Dacă ar fi ajuns la el la timp?... 
Decis să nu se gândească la asta, Logan porni celălalt radio, 
rotind butonul până când din boxe răsunară melodiile plăcute ale 
Northsound DJ. Era un mic semn că lumea se afla încă acolo 
unde-ar fi trebuit. 

Bătând din degete în ritmul muzicii, simţi cum o parte din 
tensiune i se ridică de pe umeri. Poate că lucrurile ieşiseră bine. 
Poate că era mai bine ca Martin să fie mort. Probabil că era mai 
bine decât să fie băgat la închisoarea Peterhead, unde fiecare al 
treilea deţinut era un alt Gerald Cleaver. 

Dar Logan ştia că avea să aibă coşmaruri. 

Scoase maşina de pe autostradă şi o tăie prin partea de nord a 
oraşului, unde nu era nimeni pe străzi în afară de el, zăpadă şi 
becurile de la iluminatul public. Muzica de la radio se 
preschimbă-n tăcere. 

După o pauză de cam zece secunde, urmată de scuze 
chicotite, începură ştirile. incă mai transmiteau semnalmentele 
lui Martin Strichen, avertizându-i pe toţi să fie atenţi. Chiar dacă 
era mort. 

Până să ajungă Logan înapoi la Queen Street, timpul îşi 
urmase neobosit cursul până la zece şi jumătate. Abandonă 
maşina în spate şi se strecură în sediul general al poliţiei, 
întrebându-se pe unde era toată lumea. Clădirea era la fel de 
tăcută ca un mormânt. Foarte frumos. 

Avea s-aştepte jumătate de oră. Apoi, avea să sune la spital să 
afle cum o mai duce agenta Watson. Întâi să-şi ia nişte cafea. 
Ceai. Orice, numai să fie cald. Era deja la jumătatea drumului 
prin recepţia principală când cineva-l strigă. 

— Lazăre! 

Era Gary cel Mare, care arunca bucățele de Tunnocks Tasty 
Caramel Wafer? pe biroul recepţiei. Rânjetul era suficient de 
mare cât să cuprindă un umeraş. 

Capul colegului său ţâşni afară, cu telefonul lipit de ureche. 
Rânjea şi el, arătându-i entuziasmat prin geam lui Logan degetul 
mare ridicat. Gary cel Mare năvăli prin uşa laterală şi-l îmbrăţişă 
ca ursul pe Logan. 

— Dragul de tine! 

Deşi bine intenționată, micuța manifestare plină de 
recunoştinţă făcu stomacul plin de cicatrici al lui Logan să se 
revolte. 

— Destul! Destul! 

Gary cel Mare-l eliberă şi se-ntoarse, cu un zâmbet patern 
mândru. Acesta dispăru când văzu faţa cuprinsă de durere a lui 
Logan. 

— Doamne, îmi pare rău! Eşti bine? 

Logan îi făcu semn cu mâna că da, zâmbind, încercând să 
respire încet, exact cum îl învăţaseră la Clinica pentru Controlul 
Durerii. Inspiră, expiră. Inspiră, expiră... 

— Eşti un afurisit de erou, Lazăre, zise Gary. Nu-i aşa, Eric? 

Sergentul de serviciu, acum eliberat de la telefon, fu de acord. 
Logan era într-adevăr un erou. 

— Unde-s toţi? întrebă Logan, schimbând subiectul cât putu de 
repede. 

— Vizavi. Asta însemna la bar. Face cinste comandantul. Ne 
chinuiam să dăm de tine pe radio de nu ştiu când. 

— Oh... Zâmbi în loc să le spună că el însuşi închisese drăcia. 

— Mai bine te duci acolo, Lazăre, omule, spuse din nou Gary 
cel Mare, arătând de parcă era gata să-l cuprindă pe Logan în 


43 Sortiment de napolitane cu diferite arome, foarte popular în Marea 
Britanie. 

altă îmbrăţişare care să-i rupă coastele şi să-i sfâşie stomacul. 
Retrăgându-se, Logan fu de acord să se ducă. 


La Archibald Simpson era mult mai multă agitaţie decât într-o 
seară de miercuri obişnuită. Oriunde privea Logan, era plin de 
poliţişti şi de polițiste care-şi beau echivalentul greutăţii în alcool. 
Dispoziţia era una festivă, ca de Anul Nou, numai că nu se- 
ncăiera nimeni. 

Imediat ce Logan fu recunoscut, tipetele se înmulţiră şi 
deveniră în scurtă vreme versiunea de stadion a lui For He's A 
Jolly Good Fellow. Nenumărate mâini îl bătură prieteneşte pe 
spate, băuturi fură împinse spre el, oamenii îi strânseră mâna 
sau îl pupară, în funcţie de cum se simțeau la momentul 
respectiv. 

In cele din urmă, Logan trecu prin mulţime şi ajunse la o oază 
de calm relativ. Localiză grămada cea mare a inspectorului Insch 
şi se aruncă pe un scaun gol de lângă el. Insch ridică privirea, un 
zâmbet larg îi despică faţa şi-l pocni pe Logan pe spate cu o 
palmă uriaşă. De cealaltă parte a mesei, Logan văzu 
contingentul din Edinburgh. Inspectorul şi sergenţii lui erau 
îmbujoraţi şi mulţumiţi, rostind felicitări, dar psihologul lăsa 
impresia că zâmbetul pe care-l avea ar fi putut să-i producă 
leziuni permanente. 

— Şeful zice că face el cinste-n seara asta! anunţă Insch, 
bătându-l din nou pe spate pe Logan. Arătaţi legitimaţia la bar şi 
e pe gratis! Se lăsă pe spate şi dădu pe gât jumătate de halbă de 
bere neagră pe nerăsuflate. 

Logan privi la mulţimea adunată: cei mai buni din Grampian. 
Seara avea să-l coste o avere pe şeful poliţiei. 

Dimineaţa de joi de la sediul general al Poliţiei Grampian era o 
chestie sumbră. In principal, datorită faptului că nouăzeci la sută 
din personal suferea de o mahmureală puternică. Nimeni nu ştia 
la cât se ridicase de fapt nota finală pentru dezmăţul din seara 
trecută, dar trebuie că fusese uriaşă. După beri, alte beri, votcă 
şi Red Bull, toată lumea trecuse la shoturi de tequila. Barul ar fi 
trebuit, teoretic, să închidă cu trei ore înainte ca ultimul 
petrecăreţ să se clatine afară, în zăpadă. Dar cine venea să 
ceară socoteală barului pentru încălcarea licenţei pentru 
vânzarea de alcool? Trei sferturi dintre poliţiştii din Aberdeen 
erau înăuntru, urlând după mai multă lămâie şi sare. 

Logan se strâmbase de durere tot drumul până la serviciu, 
consumând la micul dejun doar nişte Irn Bru““ şi calmante. Nu 
putea nici măcar să se uite la alimentele solide. Dimineaţa 
venise cu ceruri albastre şi un vânt rece, care acoperise zăpada 
căzută în noaptea trecută cu un strat de gheaţă. 

La nouă şi jumătate era o conferinţă de presă, iar Logan o 
detesta. Ceva i se strecurase prin urechi şi încerca să-i împingă 
afară conţinutul craniului. Ochii săi, de obicei de un albastru 
cristal rezonabil, păreau scoşi din Miresele lui Dracula. 

Când intră în sala de şedinţe, se auzi un rând de aplauze mai 

degrabă molcom, însoţit de o mulţime de semne cu ochiul din 
partea celor care participau. Le făcu un semn de salut cu mâna, 
apoi se strecură la locul său obişnuit. 
__ Inspectorul Insch le ceru să facă linişte, apoi deschise şedinţa. 
In mod ciudat, inspectorul era într-o dispoziţie deosebit de bună. 
Chiar dacă el fusese cel care ceruse la două noaptea Drambuie“ 
flambat. Pur şi simplu nu era drept. 

Insch trecu prin evenimentele nopţii precedente, solicitând şi 
mai multe aplauze la momentul cuvenit. Apoi urmară treburile 
obişnuite: echipe de căutare, cercetările din uşă-n uşă... 

După ce toţi ceilalţi ieşiră, Logan rămase de unul singur cu 
inspectorul Insch. 

— Aşa, zise bărbatul proaspăt ras, lăsându-se pe spate la birou 


 Băutură carbogazoasă produsă în Scoţia, numită adesea „cealaltă 
băutură naţională a Scoției”. 
15 Sortiment de whisky aromat cu miere şi ierburi. 

şi scoțând din buzunar un pachet neînceput de dropsuri cu 
fructe. Cum te simţi? 

— În afară de faptul că un ansamblu-ntreg de trompetişti îmi 
cântă-n cap de mă ia dracu'? N-am motive să mă plâng. 

— Bine. Insch făcu o pauză şi apucă ambalajul. Scafandrii au 
găsit corpul lui Martin Strichen la şase şi-un sfert în dimineaţa 
asta. Se prinsese sub gheaţă, în nişte ierburi. 

Logan nici măcar nu se obosi să-ncerce să zâmbească. 

— Aha. 

— Ca să ştii, o să primeşti o distincţie pentru aseară. 

Nu putu să se uite în ochii inspectorului. 

— Dar Strichen a murit. 

Insch oftă. 

— Mda, aşa e. La fel şi mama lui. Dar Jamie MacCreath nu. Şi 
nici agenta Watson. Şi nici un copil n-o să mai moară. Puse o 
mână ca de urs pe umărul lui Logan. Te-ai descurcat bine. 


Conferinţa de presă fu ca un târg de vite: jurnaliştii strigau, 
camerele fotografiau, novicii de la televiziuni rânjeau... Logan 
îndură totul cu stoicism. 

Colin Miller îl aştepta la finele conferinţei, pierzând vremea în 
partea din spate a încăperii, cu un aer stingher. Il lăudă pe Logan 
pentru treaba extraordinară pe care o făcuse găsindu-l pe puşti. 
Cât de mândri erau toţi de el. li înmână o copie a ziarului de 
dimineaţă, cu titlul: „POLIȚISTUL EROU OPREŞTE UCIGAŞUL DE 
COPII ŞI JAMIE E ÎNAPOIAT NEVĂTĂMAT MAMEI SALE! POZE LA 
PAGINILE 3-6...”. Işi muşcă buza, respiră adânc şi spuse: 

— Acum ce facem? 

Logan ştia că Miller nu se referă la caz. Se întrebase acelaşi 
lucru toată dimineaţa. Incă de când intrase în sediul poliţiei şi nu 
se dusese direct la inspectorul Napier şi la cei de la Standarde 
Profesionale. Dacă o turna pe Isobel, era distrusă. Dar dacă-şi 
ţinea gura, se putea întâmpla din nou: altă anchetă putea fi 
compromisă, o altă şansă irosită de a prinde un ucigaş înainte să 
dea din nou lovitura. Logan oftă. De fapt, era doar un singur 
lucru pe care putea să-l facă. N 

— Discuţi cu mine tot ce-ţi spune. Inainte să dai la tipar. Dacă 
nu, mă duc direct la procuror şi o târăşte prin noroi. Proces 
penal. inchisoare. Tot tacâmul. OK? 

Faţa lui Miller se albi, cu ochii fixaţi pe Logan. 

— OK, zise în cele din urmă. OK, batem palma. Se cutremură. 
Din ce-mi zicea, aveam impresia c-o dai în gât dacă afli. Zicea că 

imediat o să te foloseşti de şansa să scapi de ea. 

Zâmbetul lui Logan era la fel de forţat ca şi cuvintele sale. 

— Mda, păi s-a-nşelat. Sper să fiţi fericiţi. 

Nu putu să-l privească în ochi pe Miller. 

După plecarea reporterului, Logan o porni spre zona de 
recepţie, privind afară, prin uşile mari de sticlă, cum cade 
zăpada. Recunoscător pentru momentul de respiro, se cufundă 
într-unul din scaunele stacojii inconfortabile şi-şi lăsă capul pe 
spate, sprijinindu-l de sticlă. 

Jackie avea să fie bine. Şi avea s-o vadă în după-amiaza 
aceea, înarmat cu un morman de struguri, o cutie de bomboane 
de ciocolată şi o invitaţie la cină. Cine ştie, poate acesta era 
începutul pentru ceva bun? 

Zâmbind, se întinse pe locul său, căscând fericit, când un 
bărbat masiv pătrunse prin uşile din faţă, scuturându-şi zăpada 
de pe haină. Omul era trecut de cincizeci de ani, cu o barbă 
sculptată atent, acum mai mult de culoarea sării decât a 
piperului. Păşi hotărât spre recepţie. 

— Bună ziua, spuse, scărpinându-se de parcă avea purici. 
Trebuie să vorbesc cu detectivul cu nume biblic. 

Ofiţerul de serviciu i-l arătă pe Logan. 

— Eroul biblic e-acolo. 

Omul păşi hotărât peste podeaua acoperită cu linoleum, cu 
pasul numai puţin clătinat din cauza a câte whisky-uri va fi băut 
ca să-şi facă destul curaj să ajungă acolo. 

— Tu eşti detectivul biblic? întrebă el cu o voce vibrantă. 

Fără tragere de inimă, Logan admise că el era. 

Bărbatul se îndreptă ca o vergea care ţine covorul pe scară, îşi 
scoase pieptul în afară şi împinse bărbia înainte. 

— Eu am ucis-o, spuse el, iar vorbele îi sunau ca ieşite dintr-o 
mitralieră. Eu am ucis-o şi-am venit să suport consecinţele... 

Logan îşi frecă faţa cu mâna. Ultimul lucru care-i trebuia era 
încă un caz pentru care să-şi facă griji. 

— Pe cine? spuse el, încercând să nu-şi trădeze nerăbdarea. 
Nu reuşi. 

— Pe fată. Cea pe care-au găsit-o în adăpost... Vocea îi suna 
spart şi, pentru prima dată, Logan observă că avea ochii ca 
vişinele, iar obrajii şi nasul îi erau roşii de la atâta plâns. Băusem. 
Tremura. N-am văzut-o... Am crezut... tot timpul... Când l-aţi 
arestat pe omul acela, am crezut că o să dispară. Dar a fost ucis, 
nu-i aşa? A fost ucis din cauza mea... îşi trecu braţul peste ochi şi 
izbucni în lacrimi. 

Deci acesta era bărbatul care o ucisese pe Lorna Henderson. 
Omul pentru care murise Bernard Duncan Philips. Omul din 
cauza căruia ucisese asistenta Henderson. 

Oftând, Logan se ridică de pe scaun. 

Un alt caz rezolvat. O altă viaţă distrusă. 

„Granitul rece e menit să ne aducă aminte că, până la 
urmă, cele mai bune romane detectivistice contemporane 
se trag din Scoţia. O carte feroce, şi totuşi cu un umor for- 
midabil, pentru iubitorii genului Noir în forma sa extremă.“ 

Val McDermid 


„Un thriller de cel mai înalt rang, intens şi cumplit!“ 
Mark Billingham 


„Granitul rece este un thriller care într-adevăr merită 
citit... Un debut promiţător pentru Stuart MacBride şi fasci- 


nantul oraş Aberdeen.“ 
S The Scotsman. 


„Un roman extraordinar, cu o intrigă de coşmar, incidente 
cutremurătoare şi, peste toate, un umor negru necruţător.“ 


The Sunday Herald 

